(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ξ΄

Τετάρτη 13 Ιανουαρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται `έγγραφο του Πρωθυπουργού κ. Κυριάκου Μητσοτάκη, προς τον Πρόεδρο της Βουλής κ. Κωνσταντίνο Τασούλα, με θέμα: «Κυβερνητική Μεταβολή», σελ.   
3. Ανακοινώνεται έγγραφο του Πρωθυπουργού κ. Κυριάκου Μητσοτάκη, προς τον Πρόεδρο της Βουλής κ. Κωνσταντίνο Τσούλα με το οποίο γνωστοποιεί ότι Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο κ. Ιωάννης Βρούτσης και αναπληρωτές οι κ.κ. Χρήστος Μπουκώρος, Αθανάσιος Πλεύρης και η κ. Μαρία - Ελένη (Μαριλένα) Σούκουλη - Βιλιάλη, σελ.   
4. Ανακοινώνεται έγγραφο της κ. Φωτεινής Γεννηματά, προς τον Πρόεδρο της Βουλής κ. Κωνσταντίνο Τασούλα, με το οποίο γνωστοποιεί ότι σύμφωνα με το άρθρο 17, παράγραφοι 2 και 4 του Κανονισμού της Βουλής, ως Κοινοβουλευτικοί Εκπρόσωποι του Κινήματος Αλλαγής ορίζονται κατά σειρά οι Βουλευτές κ.κ. Κωνσταντίνος Σκανδαλίδης και Μιχάλης Κατρίνης, σελ.   
5. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, την 29-12-2020 ποινική δικογραφία που αφορά στην πρώην Υπουργό Διοικητικής Ανασυγκρότησης, κυρία Ξενογιαννακοπούλου, σελ.   
6. Ορκωμοσία του Βουλευτή κ. Παναγιώτη Κουρουμπλή, που αντικαθιστά τον κ. Αθανάσιο Παπαχριστόπουλο, ο οποίος απώλεσε τη βουλευτική του ιδιότητα, σύμφωνα με την με αριθμό 17/29-12-2020 απόφαση του Ανώτατου Ειδικού Δικαστηρίου, σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:  
 i. Οι Υπουργοί Εξωτερικών, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, καθώς και οι Αναπληρωτές Υπουργοί Ανάπτυξης και Επενδύσεων και Εξωτερικών κατέθεσαν στις 8 Ιανουαρίου 2021 σχέδιο νόμου με τίτλο: «Καθορισμός του εύρους της αιγιαλίτιδας ζώνης στη θαλάσσια περιοχή του Ιονίου και Των Ιονίων Νήσων μέχρι το Ακρωτήριο Ταίναρο της Πελοποννήσου», σελ.   
 ii. Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Δικαιοσύνης, καθώς και ο Αναπληρωτής Υπουργός Οικονομικών κατέθεσαν στις 11 Ιανουαρίου 2021 σχέδιο νόμου: « Έγκριση σχεδίων συμβάσεων στον τομέα της άμυνας», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Εκσυγχρονισμός του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού (Α.Σ.Ε.Π.)», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΚΑΚΛΑΜΑΝΗΣ Ν. , σελ.  
ΜΠΟΥΡΑΣ Α. , σελ.  
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΔΑΜΟΠΟΥΛΟΥ Α. , σελ.  
ΑΘΑΝΑΣΙΟΥ Χ. , σελ.  
ΒΟΡΙΔΗΣ Μ. , σελ.  
ΖΑΧΑΡΙΑΔΗΣ Κ. , σελ.  
ΚΑΚΛΑΜΑΝΗΣ Ν. , σελ.  
ΛΙΑΚΟΥΛΗ Ε. , σελ.  
ΜΠΟΥΡΑΣ Α. , σελ.  
ΠΟΛΑΚΗΣ Π. , σελ.  
ΡΑΓΚΟΥΣΗΣ Ι. , σελ.  
ΣΑΚΟΡΑΦΑ Σ. , σελ.  
  
Β. Επί του σχεδίου νόμου του Υπουργείου Εσωτερικών:  
ΑΔΑΜΟΠΟΥΛΟΥ Α. , σελ.  
ΒΕΡΝΑΡΔΑΚΗΣ Χ. , σελ.  
ΒΙΛΙΑΡΔΟΣ Β. , σελ.  
ΒΟΡΙΔΗΣ Μ. , σελ.  
ΓΕΝΝΗΜΑΤΑ Φ. , σελ.  
ΓΕΡΟΒΑΣΙΛΗ Ό. , σελ.  
ΓΙΑΝΝΑΚΟΥ Μ. , σελ.  
ΔΕΛΗΣ Ι. , σελ.  
ΔΗΜΟΣΧΑΚΗΣ Α. , σελ.  
ΕΥΘΥΜΙΟΥ Ά. , σελ.  
ΖΑΧΑΡΙΑΔΗΣ Κ. , σελ.  
ΖΕΜΠΙΛΗΣ Α. , σελ.  
ΘΕΟΔΩΡΙΚΑΚΟΣ Π. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΛΑΦΑΤΗΣ Σ. , σελ.  
ΚΑΜΙΝΗΣ Γ. , σελ.  
ΚΑΠΠΑΤΟΣ Π. , σελ.  
ΚΑΡΑΣΜΑΝΗΣ Γ. , σελ.  
ΚΟΤΡΩΝΙΑΣ Γ. , σελ.  
ΚΩΝΣΤΑΝΤΙΝΙΔΗΣ Ε. , σελ.  
ΚΩΤΣΟΣ Γ. , σελ.  
ΛΙΑΚΟΥΛΗ Ε. , σελ.  
ΜΑΛΑΜΑ Κ. , σελ.  
ΜΟΥΛΚΙΩΤΗΣ Γ. , σελ.  
ΜΠΑΚΑΔΗΜΑ Φ. , σελ.  
ΜΠΙΑΓΚΗΣ Δ. , σελ.  
ΜΠΛΟΥΧΟΣ Κ. , σελ.  
ΜΠΟΥΜΠΑΣ Κ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΑΠΑΗΛΙΟΥ Γ. , σελ.  
ΠΑΠΑΚΩΣΤΑ - ΠΑΛΙΟΥΡΑ Α. , σελ.  
ΠΑΦΙΛΗΣ Α. , σελ.  
ΠΛΕΥΡΗΣ Α. , σελ.  
ΠΟΛΑΚΗΣ Π. , σελ.  
ΠΟΥΛΟΥ Π. , σελ.  
ΡΑΓΚΟΥΣΗΣ Ι. , σελ.  
ΣΚΑΝΔΑΛΙΔΗΣ Κ. , σελ.  
ΣΠΑΝΑΚΗΣ Β. , σελ.  
ΣΠΙΡΤΖΗΣ Χ. , σελ.  
ΣΥΝΤΥΧΑΚΗΣ Ε. , σελ.  
ΤΣΙΑΡΑΣ Κ. , σελ.  
ΦΩΤΗΛΑΣ Ι. , σελ.  
ΧΗΤΑΣ Κ. , σελ.  
ΧΙΟΝΙΔΗΣ Σ. , σελ.  
  
ΠΑΡΕΜΒΑΣΕΙΣ:  
ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ξ΄

Τετάρτη 13 Ιανουαρίου 2021

Αθήνα, σήμερα στις 13 Ιανουαρίου 2021, ημέρα Τετάρτη και ώρα 10:05΄συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΡΟ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, καλημέρα σας.

Αρχίζει η συνεδρίαση.

Είναι η πρώτη συνεδρίαση για φέτος και εύχομαι καλή χρονιά, με υγεία σε όλους σας και τις οικογένειές σας.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Νότιου Τομέα Αθηνών Β3΄, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, θα συνεχίσω με κάποιες ανακοινώσεις.

Η πρώτη ανακοίνωση αφορά την πρόσφατη κυβερνητική μεταβολή η οποία έλαβε χώρα. Για λόγους οικονομίας κατατίθεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 2 έως 4)

ΑΛΛΑΓΗ ΣΕΛΙΔΑΣ

Η δεύτερη ανακοίνωση αφορά έγγραφο του Πρωθυπουργού, κ. Κυριάκου Μητσοτάκη, προς τον κ. Κωνσταντίνο Τασούλα, Πρόεδρο της Βουλής των Ελλήνων, με την οποία γνωρίζει ότι Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο κ. Ιωάννης Βρούτσης και αναπληρωτές του οι κ.κ. Χρήστος Μπουκώρος, Αθανάσιος Πλεύρης και η κ. Μαρία - Ελένη (Μαριλένα) Σούκουλη - Βιλιάλη.

Επίσης, η Πρόεδρος του Κινήματος Αλλαγής, η κ. Γεννηματά, με έγγραφό της προς τον Πρόεδρο της Βουλής γνωρίζει ότι σύμφωνα με το άρθρο 17, παράγραφοι 2 και 4 του Κανονισμού της Βουλής, ως Κοινοβουλευτικοί Εκπρόσωποι του Κινήματος Αλλαγής ορίζονται κατά σειρά οι Βουλευτές κ.κ. Κωνσταντίνος Σκανδαλίδης και Μιχάλης Κατρίνης.

Μια ανακοίνωση από 13-1-2021. Έχω την τιμή να σας ανακοινώσω ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών, όπως ισχύει, την 29-12-2020 ποινική δικογραφία που αφορά στην πρώην Υπουργό Διοικητικής Ανασυγκρότησης, κ. Ξενογιαννακοπούλου.

Μια ανακοίνωση προς το Σώμα, επίσης, από 13-1-2021.

Οι Υπουργοί Εξωτερικών, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, καθώς και οι Αναπληρωτές Υπουργοί Ανάπτυξης και Επενδύσεων και Εξωτερικών κατέθεσαν στις 8 Ιανουαρίου 2021 σχέδιο νόμου με τίτλο: «Καθορισμός του εύρους της αιγιαλίτιδας ζώνης στη θαλάσσια περιοχή του Ιονίου και των Ιονίων Νήσων μέχρι το ακρωτήριο Ταίναρο της Πελοποννήσου».

Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Δικαιοσύνης, καθώς και ο Αναπληρωτής Υπουργός Οικονομικών κατέθεσαν στις 11 Ιανουαρίου 2021 σχέδιο νόμου: «Έγκριση σχεδίων συμβάσεων στον τομέα της άμυνας».

Παραπέμπονται στις αρμόδιες Διαρκείς Επιτροπές.

Σας γνωρίζω, κυρίες και κύριοι συνάδελφοι ότι πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου μας κ. Παναγιώτη Κουρουμπλή, που αντικαθιστά τον κ. Αθανάσιο Παπαχριστόπουλο, ο οποίος απώλεσε τη βουλευτική του ιδιότητα, σύμφωνα με την με αριθμό 17/29-12-2020 απόφαση του ανωτάτου ειδικού δικαστηρίου.

Καλείται ο συνάδελφος κ. Παναγιώτης Κουρουμπλής να προσέλθει και να δώσει το νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.

(Στο σημείο αυτό προσέρχεται ο Βουλευτής κ. Παναγιώτης Κουρουμπλής και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Άξιος, άξιος!

**ΟΛΟΙ ΟΙ ΒΟΥΛΕΥΤΕΣ:** Άξιος, άξιος!

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, καλορίζικος, καλή δύναμη στο έργο σας και με υγεία να ανταποκριθούμε όλοι στα καθήκοντά μας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε τώρα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Εκσυγχρονισμός του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού (Α.Σ.Ε.Π.)».

Η Διάσκεψη των Προέδρων αποφάσισε στη συνεδρίασή της, της 16ης Δεκεμβρίου 2020, τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και του συνόλου.

Ως προς την οργάνωση της συζήτησης προτείνεται, εκτός από τους εισηγητές-ειδικούς αγορητές και τους Κοινοβουλευτικούς Εκπροσώπους, καθώς και τους Υπουργούς, και ένας κύκλος ομιλητών που θα συμμετέχουν με φυσική παρουσία. Επίσης, θα προστεθούν και δύο κύκλοι ομιλητών που θα συμμετέχουν στη συζήτηση αυτή με τηλεδιάσκεψη, μέσω της πλατφόρμας Webex.

Ειδικότερα, με φυσική παρουσία θα συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, καθώς και ένας κύκλος που θα περιλαμβάνει δώδεκα ομιλητές, πέντε από τη Νέα Δημοκρατία, τρεις από τον ΣΥΡΙΖΑ, έναν από το Κίνημα Αλλαγής, έναν από το Κομμουνιστικό Κόμμα Ελλάδας, έναν από την Ελληνική Λύση και έναν από το ΜέΡΑ25.

Με υπηρεσία τηλεδιάσκεψης, δηλαδή με την πλατφόρμα Webex, προτείνονται δύο κύκλοι ομιλητών. Ο κάθε κύκλος θα περιλαμβάνει έως δώδεκα ομιλητές, με την ίδια αναλογία που προανέφερα. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Συνεπώς τον λόγο έχει ο εισηγητής της Νέας Δημοκρατίας ο κ. Σάββας Χιονίδης για δεκαπέντε λεπτά.

Κύριε Υπουργέ, καλορίζικος στα καινούργια σας καθήκοντα. Ευχόμαστε υγεία και δύναμη!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κυρίες και κύριοι συνάδελφοι, να ευχηθώ να έχουμε μία καλή χρονιά, η οποία να έχει λιγότερα προβλήματα, περισσότερες λύσεις και πρόοδο για όλες και όλους, για όλο τον ελληνικό λαό, για όλο τον Ελληνισμό.

Θα ήθελα να συγχαρώ τον Υπουργό τον κ. Βορίδη για την ανάληψη των καθηκόντων του, πιστεύοντας ότι αυτό που διέπνεε πάντοτε τη θητεία του σε θέσεις διοίκησης ήταν ο ρεαλισμός, η στόχευση, η οραματική προσέγγιση, μέσα όμως, από τελείως προσδιορισμένα πλαίσια.

Να καλωσορίσω, επίσης, και λόγω αδυναμίας τον Παναγιώτη Κουρουμπλή. Καλορίζικος, αγαπητέ και φίλτατε Υπουργέ Παναγιώτη Κουρουμπλή! Πραγματικά, είναι εξαιρετικά χρήσιμη η παρουσία σου, όπως θα αποδειχθεί.

Θα ήθελα, επίσης, να εκφράσω και να ενημερώσω το Σώμα για τα συλλυπητήρια στον εκλιπόντα πρώην Βουλευτή από την περιοχή μου, την Πιερία, τον Θεόδωρο Μήτρα και να ευχηθούμε στους συγγενείς και σε όλους τους ανθρώπους τους δικούς του αλλά και στην πολιτική του οικογένεια και σε όλο τον πολιτικό κόσμο, να είναι η μνήμη του δυνατή, όπως ήταν και η παρουσία του αυτά τα χρόνια.

Εισερχόμενος στο θέμα του σχεδίου νόμου, κυρίες και κύριοι συνάδελφοι, βλέπουμε ότι διαχρονικά στην Ελλάδα γίνονται κάποια μεγάλα άλματα από ανθρώπους, οι οποίοι είναι εμπνευσμένοι και οι οποίοι δεν εξετάζουν ιδιαίτερα το πολιτικό κόστος.

Σε αυτή την περίπτωση ανήκει και ο Αναστάσης Πεπονής, ο οποίος έκανε μία πολύ σπουδαία τομή, μία πρόοδο στο ελληνικό σύστημα, στη λειτουργία του ελληνικού δημοσίου και όχι μόνον. Παρ’ όλο που οι εποχές ήταν διαφορετικές, παρ’ όλο που ήταν πολύ πρώιμο, για να γίνει αντιληπτό από πάρα πολλούς, σήμερα αποτελεί τη βάση. Υπήρχε μία υποχρέωση να προχωρήσουμε, να εμπλουτίσουμε αυτόν τον νόμο Πεπονή, ο οποίος έδινε ίσες ευκαιρίες ή αντιμετώπιζε ισότιμα, ώστε να γίνει πλέον και επί της ουσίας περισσότερο αξιοκρατικός. Αυτή την αξιοκρατία πρεσβεύουμε η Κυβέρνηση του Κυριάκου Μητσοτάκη, πρεσβεύουμε όλοι οι Έλληνες και είναι κάτι το οποίο είναι στη συνείδηση πλέον όλων των Ελλήνων, είναι κάτι το οποίο οφείλουμε και είναι απολύτως κατανοητό.

Αυτός ο νόμος, λοιπόν, θα βοηθήσει στη διατήρηση της διαφάνειας, της αντικειμενικότητας, της αξιοκρατίας και της αποτελεσματικότητας, καθώς και στην ενίσχυση του Ανώτατου Συμβουλίου Επιλογής Προσωπικού ως αρχής αρμόδιας για τις προσλήψεις στο δημόσιο.

Τι λέει, λοιπόν, αυτός ο νόμος; Δεν θα ήθελα να μπω τυπικά στο κάθε άρθρο γιατί ο καθένας μας γνωρίζει. Λέει, λοιπόν, ότι πλέον πάμε σε ενιαίο γραπτό διαγωνισμό. Ο ενιαίος γραπτός διαγωνισμός προβλεπόταν και από τον προηγούμενο νόμο του 1994 και τις τροποποιήσεις που έγιναν. Μόνο που αυτό δεν χρησιμοποιήθηκε, παρά μόνο για το 5% του συνόλου των προσλήψεων που έγιναν στο δημόσιο από τότε που δημιουργήθηκε μέχρι και σήμερα. Επίσης, αυτός ο δημόσιος διαγωνισμός θα έχει στοιχεία, όχι μόνο γνώσεων, αλλά και στοιχεία για το πώς μπορεί να είναι κάποιος αποτελεσματικότερος στην εργασία του, στοιχεία για την εργασιακή αποτελεσματικότητα.

Είναι σημαντικό σήμερα και νομίζω ότι θα είναι αποδεκτό από όλες τις πλευρές ότι έχει σημασία και αξία το να έχουμε τίτλους σπουδών, τα τυπικά προσόντα. Από εκεί και πέρα, όμως, έχει τεράστια σημασία στη σημερινή εποχή και ιδιαίτερα για το αύριο το τι δεξιότητες υπάρχουν. Αυτά αποτελούν εκφάνσεις της ίδιας της προσωπικότητας. Δεν αρκούν μόνο τα τυπικά προσόντα.

Λύνεται, λοιπόν, αυτό το θέμα με το νομοσχέδιο το οποίο συζητούμε; Είναι σαφές και ξεκάθαρο, διότι θα υπάρχουν στον διαγωνισμό διακριτά τεστ δεξιοτήτων και εργασιακής αποτελεσματικότητας, πράγμα το οποίο δίνει την ουσία της αξιοκρατίας. Είναι άλλο μόνο η ισότιμη αντιμετώπιση όλων των υποψηφίων και είναι τελείως διαφορετικό το να αξιολογώ με επιστημονικά κριτήρια. Πολλοί είχαν αμφιβολίες γι’ αυτό, κατά πόσο μπορεί να γίνει η αξιολόγηση των δεξιοτήτων. Δεν ανακαλύπτουμε, όμως, την πυρίτιδα. Αυτό έχει εφαρμοστεί επανειλημμένα σε όλες τις προηγμένες χώρες από την Αμερική μέχρι όλη την Ευρώπη. Εξάλλου το χρησιμοποιούν, πέραν των μεγάλων ιδιωτικών εταιρειών, για να κρίνουν τις δεξιότητες του νεοπροσλαμβανόμενου, και πάρα πολλά κράτη: Γερμανία, Γαλλία, Ιταλία, Πορτογαλία και μία σειρά από άλλα κράτη, τα οποία εκτιμούν πάρα πολύ το θέμα των δεξιοτήτων.

Ένα δεύτερο κομμάτι στο οποίο αναφερόμαστε, είναι αν δίδει ισότιμη δυνατότητα στις ομάδες που δεν έχουν κάποιες δυνατότητες, δηλαδή στα ΑΜΕΑ; Δίνει στους πολύτεκνους, που θέλουμε να ενισχύσουμε, δυνατότητες; Είναι σαφές και ξεκάθαρο ότι διατηρούνται πολύ υψηλά ποσοστά για τους πολύτεκνους, τους τρίτεκνους, τα ΑΜΕΑ, τους συγγενείς ΑΜΕΑ, αλλά χωρίς να αφαιρεί και τις άλλες δυνατότητες, όπως είναι σε παλιννοστούντες και μία σειρά άλλων ομάδων οι οποίες πρέπει να προστατευτούν και με μία περισσότερη δυνατότητα εισδοχής στον δημόσιο χώρο.

Εν κατακλείδι, για να μην αναφέρω αναλυτικά τα νούμερα -16, 12, 5 κ.λπ.- θέλω να πω ότι ένας στους δύο σ’ αυτούς τους διαγωνισμούς θα ανήκει σε αυτές τις ειδικές κατηγορίες. Το ποσοστό είναι πάρα πολύ υψηλό. Παρ’ όλα αυτά εκτιμώ ότι χρειάζεται να βοηθήσουμε αυτούς τους ανθρώπους οι οποίοι συνεισφέρουν και στον εθνικό στόχο, αλλά και γενικότερα στον στόχο τον οποίον έχουμε βάλει για τη σωστή ανάπτυξη.

Κάποιοι, λοιπόν, έλεγαν -και το ακούσαμε και σε όλες τις επιτροπές- ότι με αυτόν τον τρόπο καταργείται ο νόμος Πεπονή. Βεβαίως, αυτό είναι «εκ των ων ουκ άνευ». Ο νόμος Πεπονή όχι μόνο δεν καταργείται αλλά συνεχίζει να ισχύει και μάλιστα υπάρχουν δικλίδες ασφαλείας ως προς τη διαφάνεια και την αποτελεσματικότητά του.

Κάποιοι άλλοι λένε ότι θα δημιουργηθούν φροντιστήρια. Πιθανόν. Είναι, όμως, κάτι πολύ νεότερο και θέλω να απαντήσω ότι και στις πανελλαδικές εξετάσεις, οι οποίες είναι ένας καταξιωμένος θεσμός ίσης αντιμετώπισης αυτών που προσπαθούν να εισαχθούν, υπάρχουν φροντιστήρια. Ποια θα ήταν η πρόταση, δηλαδή; Να καταργήσουμε τις πανελλήνιες εξετάσεις επειδή γίνονται φροντιστήρια;

Επίσης υπήρχαν οι ενστάσεις για τα μεταπτυχιακά. Προσμετρώνται ως τυπικό προσόν; Είναι σαφές και ξεκάθαρο και μάλιστα στο πλαίσιο του διαλόγου. Πολλοί είπαν ότι υπάρχει μία νίκη από τη μία πλευρά ή μία υποχώρηση από την άλλη πλευρά. Σε έναν διάλογο δεν υπάρχουν ούτε νίκες ούτε υποχωρήσεις. Έγινε ένας διάλογος ο οποίος με όλες τις διαδικασίες της καλής νομοθέτησης, από τη διαβούλευση, τις συζητήσεις στις επιτροπές, την αποδοχή εκ μέρους του Υπουργού, του κ. Βορίδη όλων των λογικών οι οποίες δεν ξεφεύγουν από την κεντρική κατεύθυνση του νομοθετήματος. Και υπό αυτήν την έννοια σαφώς και προσμετράται και ο μεταπτυχιακός τίτλος, τα διδακτορικά και μπαίνει και με έναν καλό τρόπο η συνάφεια. Όσον αφορά αυτό που γινόταν μέχρι σήμερα, να είναι κάποιος μηχανικός και να έχει μεταπτυχιακό στην Ιστορία του Ευρωπαϊκού Πολιτισμού, παραδείγματος χάριν, να πω ότι έχει αξία και σημασία αυτή η προσπάθεια που κατέβαλε ως προς τον τρόπο δόμησης, αλλά δεν έχει ιδιαίτερη αξία και αποτελεσματικότητα όσον αφορά την άσκηση των καθηκόντων του ως τεχνικός.

Άρα, λοιπόν, προσμετράται μερικώς, αλλά αυτά που είναι συναφή αυτά είναι τα οποία θα μετρούν πολύ περισσότερο.

Το να ξέρει κάποιος ξένες γλώσσες πρέπει να προσμετράται; Έγινε δεκτό. Είναι σαφές και ξεκάθαρο σε μία κοινωνία παγκοσμιοποιημένη, φαντάζομαι, ότι είναι βέβαιο, ότι είναι σίγουρο ότι θα χρειαστεί να γνωρίζεις και μάλιστα σε πολύ καλό επίπεδο μία ξένη γλώσσα. Αυτό είναι κάτι το οποίο έγινε αποδεκτό γιατί ήταν μια απολύτως λογική πρόταση.

Υπάρχει, λοιπόν, τελευταία το κομμάτι της εργασιακής εμπειρίας. Βέβαια σε αυτό το κομμάτι όταν κάνεις τον διαγωνισμό στον οποίο θα αναφερθώ παρακάτω, ο οποίος λέει «εξετάζω τις δεξιότητές σου, εξετάζω την εργασιακή αποτελεσματικότητα» και είναι έγκυρος –και θα εξηγήσω γιατί-, σίγουρα η εργασιακή εμπειρία θα έδινε περισσότερα αβαντάζ σε αυτόν ο οποίος διαγωνίζεται ώστε να απαντήσει σωστά, σε σχέση με κάποιον ο οποίος δεν έχει εμπειρία.

Παρ’ όλα αυτά, επειδή υπήρξε ο διάλογος ουσίας -και είμαστε υπέρ του διαλόγου και αυτό είναι πολύ σημαντικό σε αυτήν την Αίθουσα, το να μάθουμε να έχουμε διάλογο ουσίας- δέχθηκε το Υπουργείο το να μετρούν και αναφέρεται σαφώς με λεπτομέρεια στο κατατεθέν σχέδιο νόμου με τις νομοτεχνικές βελτιώσεις ότι μετρά και αυτή πλέον η εργασιακή εμπειρία στα ποσοστά που αναλογούν. Έτσι λοιπόν, ενισχύεται η αξιοκρατία.

Υπήρχαν επίσης θέσεις για το κατά πόσο το ΑΣΕΠ είναι ικανό να ανταποκριθεί σε έναν τόσο μεγάλο διαγωνισμό. Για αυτόν τον λόγο το ΑΣΕΠ ενισχύεται με έναν Αντιπρόεδρο και έξι μέλη και εν συνόλω τριάντα πέντε επιπλέον άτομα. Ενισχύεται, λοιπόν, ο θεσμός του ΑΣΕΠ ώστε να μπορέσει να είναι περισσότερο αποτελεσματικός και να έχει ανταπόκριση σε εύλογο χρόνο.

Ποιος είναι ο τελικός στόχος; Ο τελικός στόχος είναι να μη φτάνουμε, όπως σήμερα, να κάνουμε μία αίτηση πριν από τρία χρόνια και μέχρι σήμερα να μην έχουμε αποτελέσματα, ενώ οι ανάγκες όχι μόνο τρέχουν αλλά και μεταλλάσσονται, δηλαδή συν τω χρόνω εκτιμούμε ότι αλλάζουν οι συνθήκες, αλλάζουν οι ανάγκες επομένως πρέπει να είμαστε γρήγοροι.

Θα πετύχουμε σε αυτό το κομμάτι; Είναι βέβαιο ότι θα πετύχουμε έναν χρόνο της τάξεως των δώδεκα, το πολύ δεκαοκτώ μηνών, ώστε να μπορέσουμε να προχωρήσουμε σε αυτή την κατεύθυνση.

Πέραν αυτού υπάρχει το κομμάτι που τρέχει ήδη και είναι προφανές και το γνωρίζουμε όλες και όλοι. Αυτό έχει να κάνει με την ψηφιακή αναβάθμιση στο ελληνικό δημόσιο. Έχουν γίνει τεράστια βήματα. Το παρακολουθούμε όλοι και το νιώθουμε και στην καθημερινότητά μας. Άρα είναι εύλογη η προσδοκία και ο χρόνος ο οποίος επίκειται, δηλαδή μετά από έναν χρόνο περίπου από σήμερα ή δεκαπέντε μήνες, θα γίνουν αυτοί οι διαγωνισμοί –το εύλογο διάστημα- άρα θα έχει ενισχυθεί και η διαλειτουργικότητα, δηλαδή να μπορεί το ελληνικό δημόσιο να έχει τη βάση δεδομένων από τα πανεπιστήμια να παίρνει τα πτυχία ή τους μεταπτυχιακούς τίτλους χωρίς να χρειάζεται περαιτέρω ταλαιπωρία.

Το ίδιο θα ισχύσει για την εμπειρία από τον ΕΦΚΑ. Αυτό είναι κάτι το οποίο προσδοκούμε και δεν είναι μια προσδοκία έωλη. Είναι κάτι που βλέπουμε μπροστά μας. Ήδη έχουμε προχωρήσει πάρα πολύ σε αυτό το κομμάτι. Ιδιαίτερα μέσα στις συνθήκες αυτές της πανδημίας βλέπουμε ότι τα Υπουργεία συνεχίζουν εντατικά να εργάζονται, η παραγωγή προχωρεί, σπρώχνουμε την κοινωνία για το αύριο γιατί το βλέμμα μας, όλων μας, είναι και θα πρέπει να είναι στο πώς θα λειτουργήσει το μετά την πανδημία ελληνικό δημόσιο, η ελληνική κοινωνία και η οικονομία.

Θέλω να πω ότι στο σύνολο μαζεύουμε όλες τις διατάξεις, δηλαδή κάποιοι που προσλαμβάνονταν από τον ΟΑΕΔ, κάποιοι άλλοι από το δημόσιο, καθένας κατά τα δικά του κριτήρια πάντοτε με την επίβλεψη του ΑΣΕΠ. Παρ’ όλα αυτά η διαύγεια, η αποτελεσματικότητα έχει να κάνει με ενιαίες συνθήκες, όπως είναι γενικά αποδεκτό το σύστημα των πανελλαδικών εξετάσεων.

Πιστεύουμε, λοιπόν, ότι με αυτές τις συνθήκες θα πρέπει να υπερψηφίσουμε το συγκεκριμένο σχέδιο νόμου γιατί, πραγματικά, συνεισφέρει πάρα πολύ στην κατεύθυνση που όλοι συζητούμε, όλοι υποστηρίζουμε.

Και θέλετε και κάτι άλλο; Να στηρίξουμε και μια προσπάθεια που έκανε τότε ο Αναστάσιος Πεπονής, παρ’ όλο ότι λόγω της προσπάθειάς του αυτής δεν επανεξελέγη, και να μάθουμε επιτέλους ότι οι μεγάλες τομές πολλές φορές δείχνουν πολιτικό κόστος.

Άρα, λοιπόν, στηρίζουμε, χτίζουμε, προχωρούμε και πλέον η ισότιμη αντιμετώπιση γίνεται αξιοκρατική ή περισσότερο αξιοκρατική γιατί κάποιες έννοιες λεγόντουσαν για πολιτικούς λόγους. Ισότητα είναι άλλο, ισότιμη αντιμετώπιση είναι άλλο, αξιοκρατία είναι κάτι διαφορετικό. Εδώ ήρθε η ώρα γιατί το έχουν οι εποχές, γιατί έχουμε υπολογιστική δύναμη περισσότερη, γιατί έχουμε δυνατότητα καλύτερης οργάνωσης στο κράτος, κυρίως όμως γιατί ωρίμασε η κοινωνία και, κυρίως, ωρίμασε το πολιτικό σύστημα προς θετικότερη κατεύθυνση.

Υπό αυτήν την έννοια, καλώ όλους και όλες να υπερψηφίσουμε το συγκεκριμένο σχέδιο νόμου για το οποίο έγινε τεράστια προσπάθεια και δουλειά –βλέπω και τον Υπουργό κ. Θεοδωρικάκο- πάνω από έναν χρόνο για να γίνει αυτό. Δεν έγινε ούτε τυχαία ούτε γρήγορα. Έγινε με όλες τις συνθήκες καλής νομοθέτησης. Καλώ, λοιπόν, να υπερψηφίσουμε κάτι το οποίο θα κάνει τεράστιο καλό στην Ελλάδα του σήμερα και του αύριο.

Θα μου επιτρέψετε, κύριε Πρόεδρε, να ευχηθώ τα καλύτερα στον κ. Μπούγα για την ανάληψη της θέσης του ως Κοινοβουλευτικού Εκπροσώπου όπως και στον κ. Πλεύρη –στον οποίο ευχήθηκα και κατ’ ιδίαν- και στον κ. Σκανδαλίδη. Να είστε καλά και με θετικό τρόπο σε όλη την πορεία του κοινοβουλίου.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Τον λόγο έχει τώρα ο κ. Κωνσταντίνος Ζαχαριάδης εισηγητής του ΣΥΡΙΖΑ.

Το Προεδρείο τις ευχές σε όλους τις είπε με την ανάγνωση των αντικαταστάσεων και των ορισμών στην αρχή της συζήτησης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Να ευχηθώ και εγώ καλή αρχή σε όσους έχουν αναλάβει τα νέα καθήκοντα και στον κ. Μπούγα και στον κ. Σκανδαλίδη. Ειδικά φυσικά στον κ. Πλεύρη, ο οποίος είναι γνωστός για τη μετριοπάθεια και τον ήπιο λόγο του. Πιστεύω ότι θα έχουμε πολύ ωραίες συναντήσεις και συζητήσεις στο κοινοβούλιο.

Σε αυτή την Αίθουσα είναι καλό και να μπορούμε να μαθαίνουμε και να μνημονεύουμε την ιστορία. Η ίδρυση του ΑΣΕΠ από την κυβέρνηση του ΠΑΣΟΚ το 1994 από τον αείμνηστο Αναστάσιο Πεπονή αποτελεί, κατά τη γνώμη μας, τη σοβαρότερη μεταρρύθμιση που έλαβε χώρα στην ελληνική δημόσια διοίκηση και αυτό διότι έδωσε τη δυνατότητα δημοκρατικής στελέχωσης του δημοσίου, κοινωνικής κινητικότητας στη βάση των αρχών της αξιοκρατίας, της αντικειμενικότητας, της ισότητας και της διαφάνειας.

Η Νέα Δημοκρατία τότε φυσικά το καταψήφισε. Γιατί; Γιατί είναι στο DNA της Δεξιάς και δεν αλλάζει ποτέ το ρουσφέτι, η αδιαφάνεια, η αναξιοκρατία, η πελατοκρατία. Όσα χρόνια και αν περάσουν η Νέα Δημοκρατία δεν αλλάζει ποτέ.

Για τον ΣΥΡΙΖΑ - Προοδευτική Συμμαχία, αλλά και για κάθε προοδευτικό πολίτη η διαφάνεια, η αξιοκρατία, η αντικειμενικότητα είναι αρχές αδιαπραγμάτευτες. Για την προοδευτική παράταξη αυτές οι αρχές είναι αδιαπραγμάτευτες. Για κάθε ευρωπαϊστή αυτές οι αρχές είναι αδιαπραγμάτευτες. Για τη Νέα Δημοκρατία, όμως, ισχύει το γαλάζιο πιστοποιητικό. Για τον Υπουργό Εσωτερικών ισχύει το «και ποιους να διορίζαμε δηλαδή; Τους άλλους να διορίζαμε, τους ξένους;».

Διάβασα, κύριε Υπουργέ, όπως μου υποδείξατε προχθές, ξανά τη δήλωση Κοντοζαμάνη. Την διάβασα με μεγάλη προσοχή. Δυστυχώς είναι χειρότερη απ’ ό,τι νόμιζα, απ’ όσο την είχα καταλάβει αρχικά. Από το χειροκρότημα στο ανάθεμα για τους υγειονομικούς. Η Κυβέρνηση προκαλεί ξανά τους ιατρούς, τους νοσηλευτές, τον κόσμο της πρώτης γραμμής.

Θυμίζω λίγους μήνες πριν, όταν μιλούσαμε για επίταξη ιδιωτικών κλινών ΜΕΘ, απαντούσαν από την Κυβέρνηση διά στόματος Κυβερνητικού Εκπροσώπου «πεταμένα λεφτά». Τώρα λέει ότι για τους ανθρώπους που «φεύγουν» εκτός ΜΕΘ φταίνε οι ιατροί, όταν όλοι γνωρίζουν ότι υπήρξαν διασωληνωμένοι εκτός ΜΕΘ.

Είπατε, κύριε Υπουργέ, ότι όσοι βγάζουν τέτοιες ανακοινώσεις είναι ΣΥΡΙΖΑ. Και το είπατε υποτιμητικά.

Κύριε Υπουργέ, και η ΟΕΝΓΕ είναι ΣΥΡΙΖΑ;

Θα ήθελα ξεκινώντας τη σημερινή μου ομιλία να κάνω μία σύντομη αναφορά στο θέμα της ομογένειας. Διαπιστώνω μία διαρκή σπέκουλα από την πλευρά της παράταξής σας, κύριε Βορίδη, ότι δήθεν ο ΣΥΡΙΖΑ - Προοδευτική Συμμαχία δεν συμπαθεί τους ομογενείς, ότι φοβάται την ψήφο τους και άλλα περίεργα.

Ας επιχειρήσουμε, λοιπόν, να βάλουμε τα πράγματα σε μία λογική σειρά. Οι κυβερνήσεις της Δεξιάς ήταν αυτές που οδήγησαν χιλιάδες συμπατριώτες μας στη μετανάστευση τις δεκαετίες του 1950, του 1960 και του 1970, κύριε Βορίδη. Το μετεμφυλιακό κράτος της Δεξιάς που τόσο νοσταλγείτε, με τις αντιλαϊκές πολιτικές του και τα πιστοποιητικά κοινωνικών φρονημάτων ήταν αυτό που ανάγκασε μεγάλο τμήμα του πληθυσμού της χώρας να αναζητήσει εργασία στα εργοστάσια της Αμερικής, της Αυστραλίας, της Γερμανίας και στα ανθρακωρυχεία του Βελγίου. Και ήταν η ίδια παράταξη, η δική σας παράταξη, που προκάλεσε ένα ακόμη μεγάλο κύμα μετανάστευσης, οδηγώντας τη χώρα στη χρεοκοπία το 2009, που την οδήγησε στην οικονομική χρεοκοπία, αφού προηγουμένως την είχε χρεοκοπήσει σε επίπεδο αρχών και αξιών με τον παλαιοκομματισμό σας, την αναξιοκρατία, τις κοινωνικές ανισότητες που δημιουργήσατε. Αυτή τη φορά, οι μετανάστες δεν ήταν ανειδίκευτοι εργάτες, όπως στο παρελθόν, αλλά νέοι άνθρωποι της γενιάς μου υψηλού μορφωτικού επιπέδου. Έφυγαν οι συμμαθητές μου, οι συμφοιτητές μου. Ήταν οι πολιτικές σας που οδήγησαν τα καλύτερα μυαλά της Ελλάδας στο εξωτερικό.

Η μετανάστευση των περασμένων δεκαετιών, αλλά και το σύγχρονο «brain drain» φέρουν την ίδια υπογραφή, κύριε Βορίδη, την υπογραφή της δεξιάς παράταξης. Και μας λέτε ότι εμείς δεν επιθυμούμε την ψήφο των ομογενών!

Θα σας θυμίσω, λοιπόν, ότι εμείς είμαστε αυτοί που ξεκίνησαν τη διαδικασία της νομοπαρασκευαστικής επιτροπής στο Υπουργείο Εσωτερικών. Εμείς είμαστε αυτοί που εκκίνησαν τη διαδικασία της συνταγματικής αναθεώρησης για το συγκεκριμένο θέμα. Εμείς είμαστε αυτοί που ψήφισαν –μαζί με σας και με τα άλλα κόμματα, πράγματι- τις ρυθμίσεις για την επιτόπια ψήφο των ομογενών, βάζοντας βέβαια τις απαραίτητες ασφαλιστικές δικλίδες, ώστε αυτοί που θα αποκτήσουν το δικαίωμα να διατηρούν εν τοις πράγμασι μία ουσιαστική σχέση με την πατρίδα.

Εσείς που σαράντα χρόνια δεν κάνατε τίποτα για να εκκινήσει το θέμα, κατηγορείτε εμάς!

Για να είναι, όμως, απολύτως ξεκάθαρο και να τελειώνουμε με αυτή τη σπέκουλα, ο ΣΥΡΙΖΑ - Προοδευτική Συμμαχία αντιμετωπίζει με απόλυτο σεβασμό και περιβάλλει με αμέριστη εμπιστοσύνη τους Έλληνες ομογενείς ανά τον κόσμο και, ταυτόχρονα, με ρεαλιστικό σχέδιο για την ανάσχεση του «brain drain» και την εκκίνηση του «brain gain» καταθέτει συγκεκριμένες προτάσεις.

Αποτελεί επιτακτική ανάγκη η επιστροφή στην Ελλάδα αυτών των εξαίρετων επιστημόνων που εγκατέλειψαν τη χώρα στα χρόνια της χρεοκοπίας και των μνημονίων σε αναζήτηση μίας στοιχειώδους επαγγελματικής εξασφάλισης, γιατί, κύριε Βορίδη, εσείς χαμηλώσατε τον κατώτατο μισθό, εσείς δίνατε σήμα στην εργοδοτική αυθαιρεσία, εσείς κάνατε νόμο το ρουσφέτι και στον ιδιωτικό τομέα, όπου σας έπαιρνε φυσικά.

Ομογένεια, κύριε Βορίδη, δεν είναι μόνο ο κ. Διαμαντάρης των ψεύτικων βιογραφικών και της «fake» αριστείας. Ομογένεια δεν είναι οι ελάχιστοι που διαδήλωναν με τις περικεφαλαίες και τις χλαμύδες στις Ηνωμένες Πολιτείες της Αμερικής ή στην Αυστραλία. Αυτοί, προφανώς και ανήκουν στον δικό σας κύκλο επιρροής, κύριε Βορίδη.

Αλήθεια, τώρα που όχι μόνο τιμάτε, αλλά και τηρείτε τη Συμφωνία των Πρεσπών, τι θα τους πείτε; Πώς θα τους πείσετε; Εν πάση περιπτώσει, αυτό είναι ένα θέμα το οποίο είναι δικό σας και αφορά μία πολύ μειοψηφική ομάδα της ομογένειας.

Όμως, να είστε βέβαιος ότι η συντριπτική πλειοψηφία των ομογενών είναι άνθρωποι με διεθνή θεώρηση των πραγμάτων, ανοιχτόμυαλοι, με ανοιχτό ορίζοντα. Θέλω, επίσης, να ξέρετε ότι τα προοδευτικά πολιτικά ρεύματα από τον οικουμενικό Eλληνισμό θα συναντηθούν στην κοινή προσπάθεια δημιουργίας ενός καλύτερου μέλλοντος για τη χώρα μας, για τους Έλληνες εντός και εκτός των τειχών.

Σας προκαλώ, λοιπόν, κύριε Βορίδη, και σας προσκαλώ εσείς κι εγώ να κάνουμε «debate» με ανοιχτή ύλη για τις διεθνείς πολιτικές εξελίξεις και τη χώρα μας, να καλέσουμε τον Ελληνισμό σε όλη τη γη, για να τον ακούσουμε και για να συζητήσουμε.

Ιδού η Ρόδος, κύριε Βορίδη!

Μου έκανε εντύπωση –και θέλω να σας ρωτήσω γι’ αυτό- ένα θέμα που άπτεται μίας πρώτης συζήτησης που μπορούμε να κάνουμε με τον ομογενειακό Ελληνισμό. Ο Πρωθυπουργός της Ελλάδας, στις δηλώσεις του για τις σοκαριστικές εικόνες στην Ουάσιγκτον με την εισβολή των οπαδών του Τραμπ στο Καπιτώλιο δεν αναφέρθηκε στην ακροδεξιά! Δεν βλέπετε κάποιο φορτίο σε αυτά που συνέβησαν στην άλλη άκρη του Ατλαντικού; Μήπως δεν θέλει να στεναχωρήσει τη «φιλοτραμπική» πτέρυγα του κόμματός του ή ακόμα δεν θέλει να μιλήσει για τα όρια της ακροδεξιάς και της Δεξιάς στην Ελλάδα και την Ευρώπη;

Εσείς, κύριε Βορίδη, τι θεωρείτε; Είναι πολυκατοικία η Δεξιά και η ακροδεξιά; Είναι δυνάμεις ανταγωνιστικές; Είναι δυνάμεις συνεργατικές;

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Είναι ρητορικό το ερώτημα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θυμάμαι ότι προ δεκαετίας περίπου, η Νέα Δημοκρατία –αυτή η παράταξη, κύριε Καλαφάτη- είχε ξεκάθαρη θέση σ’ αυτά τα θέματα. Λέγατε τότε για τον κ. Πλεύρη, τον Κοινοβουλευτικό Εκπρόσωπο, για τον κ. Γεωργιάδη, τον Υπουργό Ανάπτυξης, αλλά και για τον κ. Βορίδη, τον Υπουργό Εσωτερικών –τότε κάθονταν εκεί πάνω- ότι είναι περιθωριακοί και ακραίοι. Σήμερα, τι λέτε;

Ελάτε να συζητήσουμε για τον Τραμπ, κύριε Βορίδη. Θέλετε; Θα αποδεχθείτε; Ανοίξτε το μικρόφωνο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** (Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Δεν κάνουμε συζήτηση. Θα απαντήσει μετά ο κύριος Υπουργός, αν χρειαστεί.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Γιατί; Δεν θέλετε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έλεγα μήπως συζητούσαμε για το νομοσχέδιο!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, μην απαντάτε τώρα. Θα απαντήσετε συνολικά μετά. Έχετε αρκετά θέματα στα οποία θα απαντήσετε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ένα δεύτερο θέμα, κύριε Βορίδη, κρατήστε το…

**ΠΡΟΕΔΡΕΥΩΝ (Χαράλαμπος Αθανασίου):** Δεν κάνουμε διάλογο, κύριε συνάδελφε, όπως ξέρετε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Και προχθές για το ΑΣΕΠ συζητούσαμε, αλλά κάνατε δώδεκα λεπτά κλείσιμο για την ομογένεια. Θα τα ακούτε, λοιπόν. Παιχνίδια με την ομογένεια και με το Υπουργείο Εσωτερικών δεν θα παίξετε. Αν θέλετε, σας προκαλώ και σας προσκαλώ. Εδώ είστε και όποτε θέλετε, ανοίγετε και το μικρόφωνο με την άδεια του Προεδρείου.

Ένα δεύτερο θέμα αφορά τους μετακλητούς. Μόλις χθες…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με συγχωρείτε, κύριε Πρόεδρε, δύο λεπτά.

Εγώ προκλήσεις κοινοβουλευτικές δεν δέχομαι. Άμα θέλει το «debate» ο κ. Ζαχαριάδης, θα το κάνουμε τώρα. Δεν είναι αυτή η κοινοβουλευτική διαδικασία. Είναι συνευθύνη σας, άρα αποφασίστε. Εγώ εδώ, σ’ αυτή την Αίθουσα, έχω πει ότι και διακοπές δέχομαι και αν με προκαλούν, θα κάνω διακοπές. Θα κάνουμε, όμως, συντεταγμένη συζήτηση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πατήστε το κουμπί μετά, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δηλαδή, εξυπνάδες κοινοβουλευτικές όχι σε μένα!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν είναι καθόλου εξυπνάδα και μην έχετε δασκαλίστικο και υποτιμητικό ύφος σε μένα, γιατί δεν σας παίρνει! Και δεν σας παίρνει όχι προσωπικά –προσωπικά δεν έχει καμμία σημασία- αλλά παραταξιακά. Δεν σας παίρνει να κουνάτε το δάχτυλο σε μας! Δεν σας παίρνει! Δεν σας παίρνει!

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Ζαχαριάδη, να βάλουμε τα πράγματα στη θέση τους. Και οι διακοπές δεν προβλέπονται από τον Κανονισμό…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Το δεύτερο…

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό να βάλουμε τα πράγματα στη θέση τους, επειδή, βέβαια, το θέμα δεν είναι επί της ουσίας. Πρώτη φορά το ζήτημα των ομογενών ετέθη επί κυβερνήσεως Κώστα Καραμανλή. Σχηματοποιείται η διάταξη το 2012…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, μη με διακόπτετε.

**ΠΡΟΕΔΡΕΥΩΝ (Χαράλαμπος Αθανασίου):** …όταν είχα την τιμή κι εγώ να είμαι…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, μου κόβετε την εισήγηση!

**ΠΡΟΕΔΡΕΥΩΝ (Χαράλαμπος Αθανασίου):** Ακούστε. Σας παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μα, μην το κάνετε αυτό.

(Θόρυβος-Διαμαρτυρίες από την πτέρυγα του ΣΥΡΙΖΑ)

**ΙΩΑΝΝΗΣ ΡΑΓΚΟΥΣΗΣ:** Πού υπακούει αυτό που κάνετε τώρα, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι ουσία αυτό. Είναι αποκατάσταση, διότι ήμουν Υπουργός Εσωτερικών…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ωραία. Να το πείτε μετά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** …και η πρόταση κατετέθη τον Μάρτιο του 2016…

**ΙΩΑΝΝΗΣ ΡΑΓΚΟΥΣΗΣ:** Μιλάτε επί της ουσίας του νομοθετήματος!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Τον Κανονισμό τον ξέρω καλύτερα από εσάς.

**ΙΩΑΝΝΗΣ ΡΑΓΚΟΥΣΗΣ:** Τον παραβιάζετε όμως!

**ΠΡΟΕΔΡΕΥΩΝ (Χαράλαμπος Αθανασίου):** Λάθος κάνετε! Δεν μιλάμε επί της ουσίας!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Διακόψατε τον εισηγητή…

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι επί της ουσίας του νομοθετήματος!

Κατετέθη, λοιπόν, η πρόταση τον Μάρτιο το 2016 από τον Κυριάκο Μητσοτάκη, την οποία ποτέ δεν εισήγαγε ο ΣΥΡΙΖΑ! Συνεπώς, να τελειώσουμε με το θέμα της ομογένειας.

Προχωρήστε στο νομοσχέδιο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Η ομογένεια τελείωσε. Θα κάνουμε «debate» εκτός της Αιθούσης, πιστεύω, με τον κ. Βορίδη, οπότε να μη χαλάμε και τον Κανονισμό. Και με τον κ. Πλεύρη κάνω, δεν έχω πρόβλημα.

Για τους μετακλητούς, οι δαπάνες της αυτοκρατορικής προεδρίας της Κυβέρνησης του κ. Μητσοτάκη προϋπολογίζονται σε 34 εκατομμύρια ευρώ για τη νέα περίοδο. Το κόστος των γενικών γραμματέων που υπάγονται στον Πρωθυπουργό έχει εκτοξευτεί.

Και ήρθατε προχθές στην επιτροπή και μας μαλώσατε. Μας είπατε: «Πώς τολμάτε να μιλάτε για μετακλητούς; Σιγά το θέμα! Είχατε κι εσείς!».

Σοβαρά μιλάτε, κύριε Βορίδη; Για τεσσεράμισι χρόνια στήσατε μία τεράστια προπαγάνδα για το δήθεν κομματικό κράτος του ΣΥΡΙΖΑ. Δίνατε ανακριβή στοιχεία για πρωτοφανείς δαπάνες μετακλητών. Καννιβαλίσατε ξεδιάντροπα ανθρώπους, επειδή απλώς ήταν συνεργάτες των Υπουργών του ΣΥΡΙΖΑ. Σήμερα έχετε καταγράψει ρεκόρ μετακλητών κι έχετε αυξήσει 65%-70% τις αποδοχές τους! Έχετε διορίσει κατ’ εξακολούθηση μετακλητούς σε θέσεις μόνιμων δημοσίων υπαλλήλων κι έχετε περιορίσει τα ασυμβίβαστα και τα κωλύματα.

Έχετε μειώσει το προσοντολόγιο των μετακλητών, ώστε να μπορούν να διορίζονται όλοι ανεξαρτήτως, με μόνο προσόν το απολυτήριο λυκείου και έρχεστε και μας ζητάτε τα ρέστα γιατί αντιδρούμε!

Θα σας πω γιατί αντιδρούμε: Γιατί είστε ψεύτες και υποκριτές. Αντιδρούμε, γιατί εξαπατήσατε τον ελληνικό λαό για να υφαρπάξετε την ψήφο του. Αντιδρούμε, γιατί το πολιτικό προσωπικό που διοικεί τη χώρα την οδηγεί σε καταστροφή. Αντιδρούμε για την ανικανότητά σας. Αντιδρούμε για την ανεπάρκειά σας. Είστε η χειρότερη Κυβέρνηση στη χειρότερη στιγμή. Και μη μου αρχίσετε πάλι τα μαθήματα περί διοίκησης και κράτους. Ξέρουμε τι είναι για εσάς και η διοίκηση και το κράτος: Πάντα ευκαιρία! Ευκαιρία ή για να το πουλήσετε ή για να το απομυζήσετε.

Γι’ αυτό στελεχώσατε έτσι τις διοικήσεις των νοσοκομείων, γι’ αυτό στελεχώνετε έτσι το δημόσιο. Πάντα απομυζάτε, καταστρέφετε, ξεπουλάτε και έρχεστε μετά και μιλάτε για αξιοκρατία, τη στιγμή που έχετε κουρελιάσει εσείς κάθε έννοια αξιοκρατίας, κάθε έννοια χρηστής διοίκησης, κάθε έννοια σοβαρότητας στη στελέχωση του κρατικού μηχανισμού και πρώτα απ’ όλα της ίδιας της Κυβέρνησης σας.

Ξεχάσατε τον κ. Διαματάρη με τα ψεύτικα πτυχία από το «Columbia», τον κ. Κοντολέοντα της ΕΥΠ με το ανύπαρκτο πτυχίο που αλλάξατε τον νόμο εκ των υστέρων; Τον θυμάστε; Τον κ. Λούλη, τον Γενικό Γραμματέα του Υπουργείου Τουρισμού τον θυμάστε; Τον Διοικητή του Νοσοκομείου Καρδίτσας που ομολόγησε πως παζάρεψε τη θέση με τον Πρωθυπουργό έναντι κάποιων ψήφων τον θυμάστε; Επί ενάμιση χρόνο καταβάλλετε κάθε δυνατή προσπάθεια να μας γυρίσετε στη δεκαετία του 1960.

Να πάμε και στα ζητήματα της διαφάνειας; Γιατί δεν δίνετε στη δημοσιότητα τη σύμβαση με τη CISCO για την τηλεκπαίδευση, κύριε Βορίδη; Γιατί δεν δίνετε στη δημοσιότητα τη σύμβαση με την «PALANTIR» για να δούμε τι έχετε υπογράψει; Τι κρύβουν αυτές οι συμβάσεις; Τι φοβάστε; Τι κρύβετε από τον ελληνικό λαό; Γιατί έχετε επιτρέψει με πρόσχημα την πανδημία όλο αυτό το τσουνάμι των απευθείας αναθέσεων με αδιαφανείς όρους;

Θα μπορούσα επί ώρες να μιλάω για τα πεπραγμένα της Κυβέρνησής σας και για την επαναφορά των χειρότερων πρακτικών του παρελθόντος. Δεν θέλω, όμως, να κάνω κατάχρηση του χρόνου. Νομίζω ότι όλοι πλέον σε αυτήν την Αίθουσα έχουν καταλάβει.

Έρχεστε εδώ να μιλήσετε για το ΑΣΕΠ και την αξιοκρατία. Ας είμαστε ειλικρινείς. Εσείς δεν πιστεύετε στο ΑΣΕΠ, δεν πιστεύετε στην αξιοκρατία. Έχετε αλλάξει μυαλά; Μακάρι να έχετε αλλάξει μυαλά. Δεν σας είπε ένας από τους χιλιάδες μετακλητούς σας υπαλλήλους πως η δυνατότητα έκδοσης ενιαίων προκηρύξεων από το ΑΣΕΠ και η διεξαγωγή γραπτών διαγωνισμών προβλέπεται ήδη από τον ιδρυτικό νόμο του ΑΣΕΠ το 1994; Δεν σας ενημέρωσαν ότι ο προγραμματισμός των προσλήψεων προβλέπεται ήδη από το 2019; Δεν σας ενημέρωσαν ότι η πολυδιαφημισμένη διευκόλυνση μέσω της ηλεκτρονικής υποβολής προβλέπεται με διάταξη πάλι του 2019 από την 1-1-2020;

Θα μπορούσατε, κυρίες και κύριοι της Κυβέρνησης, να ισχυριστείτε ότι αυτό το νομοσχέδιο είναι μια σχετική κωδικοποίηση της υπάρχουσας νομοθεσίας. Αντί γι’ αυτό, το παρουσιάζετε ως μια μεγάλη μεταρρύθμιση.

Θέλω, όμως, κύριε Βορίδη σε αυτό να είμαι ειλικρινής και με εσάς και με τον κ. Θεοδωρικάκο. Τόσο εσείς όσο και ο προκάτοχός σας επιδείξατε θετικά πολιτικά αντανακλαστικά και υιοθετήσατε αρκετές από τις απόψεις του ΣΥΡΙΖΑ - Προοδευτική Συμμαχία, αλλά και άλλων κομμάτων και φορέων, βελτιώνοντας αισθητά το τελικό σχέδιο. Οφείλω αυτό να σας το αναγνωρίσω. Είναι γεγονός ότι το βελτιωμένο σχέδιο σε αρκετά σημεία του παρουσιάζει πλέον μια σχετική ισορροπία και μια λογική συνοχή.

Παρά ταύτα, εμείς δεν τρέφουμε καμμία ψευδαίσθηση. Ο νόμος αυτός αν ψηφιστεί, δεν θα μείνει στην ιστορία, ούτε ο κ. Θεοδωρικάκος ούτε εσείς, κύριε Βορίδη. Όλοι όσοι προσπαθούν να έχουν αναφορά στην αξιοκρατία και στον δίκαιο τρόπο προσλήψεων στο δημόσιο θα αναφέρονται στον πραγματικό μεταρρυθμιστή, τον Αναστάσιο Πεπονή.

Παρά τις όποιες βελτιώσεις έγιναν, υπάρχουν σοβαρά προβληματικά στοιχεία. Το πρώτο είναι αυτό που σας είπα και στην επιτροπή. Είναι λάθος η ενιαία στάθμιση κριτηρίων, ανεξαρτήτως κατηγορίας κλάδου και ειδικότητας. Με άλλο συνδυασμό κριτηρίων προσλαμβάνεις διοικητικό υπάλληλο, με άλλο συνδυασμό έναν γεωτεχνικό. Αν δεν είστε έτοιμοι να τον νομοθετήσετε σήμερα, δεσμευτείτε ότι θα το δείτε άμεσα σε επόμενη νομοθετική πρωτοβουλία και θα σας καταθέσουμε και πρόταση. Το λέω απολύτως καλοπροαίρετα. Αυτή η διαδικασία θα δημιουργήσει προβλήματα στην πράξη.

Δεύτερον, αναφέρεστε στην ενίσχυση του ΑΣΕΠ. Το ΑΣΕΠ ως οργανισμός δεν ενισχύεται. Το επείγον πρόβλημα του ήταν ο τέταρτος αντιπρόεδρος ή η αύξηση των μελών του συμβουλίου; Αν όντως σας ενδιαφέρει η λειτουργία, οι διαδικασίες, η ασφάλεια και η ορθολογική διαχείριση του ανθρώπινου δυναμικού, θα προχωρούσατε σε γενναία στελέχωση και δομικό εκσυγχρονισμό του ΑΣΕΠ. Σας καλώ να το συζητήσουμε και να το πραγματοποιήσουμε.

Έρχομαι στο σημαντικότερο. Φέρνετε νέο νόμο για τις προσλήψεις. Αλλά στα αλήθεια, θα κάνετε προσλήψεις; Εδώ εσείς παγώσατε τις δρομολογημένες προσλήψεις καθηγητών γενικής παιδείας από την κυβέρνηση του Αλέξη Τσίπρα. Εδώ εσείς αρνείστε ακόμη και τώρα να προχωρήσετε σε γενναίες προσλήψεις μόνιμου προσωπικού στην υγεία.

Αντί γι’ αυτό, προσλαμβάνετε μόνο μετακλητούς και συμβασιούχους συνήθως εκτός ΑΣΕΠ με επίκληση της πανδημίας και ως αντίδωρο προσφέρετε τη διεξαγωγή στο μέλλον ενός πανελλήνιου διαγωνισμού. Πουλάτε, δηλαδή, μελλοντική ελπίδα σε μια κοινωνία που μαστίζεται από την ανεργία και την ίδια στιγμή κλείνετε το μάτι στην εκλογική σας πελατεία μέσω των μετακλητών και των υπαλλήλων ορισμένου χρόνου.

Κύριε Βορίδη, τα πράγματα είναι απλά και, κύριε Πρόεδρε, κλείνω σε μισό λεπτό. Δεν σας εμπιστευόμαστε. Είστε οι εκφραστές ό,τι πιο αναχρονιστικού και παλαιοκομματικού υπάρχει στο ελληνικό πολιτικό σύστημα. Αν το επιθυμείτε ειλικρινά να στηρίξουμε επί της αρχής το παρόν νομοσχέδιο, οφείλετε πρώτα να αποσύρετε την πληθώρα των κατά παρέκκλιση διατάξεων που έχετε θεσπίσει, αλλοιώνοντας κάθε έννοια αξιοκρατίας στον δημόσιο τομέα. Αν επιθυμείτε την επί της αρχής στήριξή μας, δεσμευτείτε ότι θα καταργήσετε την πολυδάπανη αυτοκρατορική δομή και δήθεν επιτελική δομή του κ. Μητσοτάκη. Προφανώς δεν θα το κάνετε. Δεν μπορείτε να το κάνετε. Δεν σας επιτρέπουν οι ιδεοληπτικές σας και οι πελατειακές σας αγκυλώσεις και εξαρτήσεις να το πράξετε.

Ο ΣΥΡΙΖΑ - Προοδευτική Συμμαχία καταψηφίζει το νομοσχέδιο επί της αρχής. Ταυτόχρονα, όμως, με υψηλό αίσθημα ευθύνης απέναντι στους θεσμούς, το Κοινοβούλιο και τους πολίτες θα ψηφίσουμε «υπέρ» μεμονωμένων άρθρων του νομοσχεδίου που κατόπιν αποδοχής των προτάσεών μας θεωρούμε ότι κινούνται σε ορθολογική κατεύθυνση.

Ευχαριστώ πολύ και ευχαριστώ για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Ζαχαριάδη.

Τον λόγο έχει τώρα η ειδική αγορήτρια του Κινήματος Αλλαγής, η κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι Βουλευτές, χρόνια πολλά, καλή χρονιά. Τα λέμε πρώτη φορά στην Ολομέλεια μαζί.

Σιδεροκέφαλος, κύριε Υπουργέ. Καλώς ήρθατε στην ομάδα μας, στο Υπουργείο μας, σε όλα τα θέματα που εμείς τουλάχιστον πραγματευόμαστε ειδικά εδώ. Να δώσουμε και στον κόσμο την ευχή να ξανασυναντηθούν οι ζωές μας μετά από αυτήν την πανδημία που μας αποξένωσε και μας αλλοτρίωσε, αλλά να πούμε και περαστικά στους συνανθρώπους που βρίσκονται νοσηλευόμενοι στις κλινικές και στις ΜΕΘ, δίνοντας τη μάχη για τη ζωή και στέλνουμε την ευχή για γρήγορη ανάρρωση.

Κυρίες και κύριοι Βουλευτές, σήμερα επιβεβαιώνεται η φράση «ώδινεν όρος και έτεκεν μυν». Ντόρος πολύς, με απλά λόγια και θόρυβος μεγάλος γι’ αυτό που καταφανώς άλλο είναι και σαν άλλο το εμφανίσατε.

Στα τέλη του Νοέμβρη ο Πρωθυπουργός της χώρας κατά τη διάρκεια του Υπουργικού του Συμβουλίου ανακοίνωσε το νομοσχέδιο που σήμερα συζητάμε για την αλλαγή του τρόπου προσλήψεων μέσω ΑΣΕΠ, κάνοντας λόγο για μια εμβληματική μεταρρύθμιση. Γι’ αυτό και εμβληματικά, όπως είπε, είναι το πρώτο που θα ψηφιστεί στο ’21, ανοίγοντας την αυλαία του κοινοβουλευτικού έργου της νέας χρονιάς. Τότε επισήμανε ο Πρωθυπουργός ότι αυτό το νομοσχέδιο αποτελεί τη μεγάλη απόδειξη ότι η Κυβέρνηση, παρά την κρίση, συνεχίζει τις μεταρρυθμίσεις και ότι τα θέματα αυτά δηλώνουν την επιλογή της Κυβέρνησης να απαντάμε στις ανάγκες του σήμερα, δρομολογώντας μεταρρυθμίσεις στο αύριο.

Κοιτάξτε, για να πούμε του στραβού το δίκαιο, ωραία τα είπε τότε. Και την κρίση θύμισε, αλλά και τη μεταρρύθμιση επικαλέστηκε και το παρόν ανέφερε και προς το μέλλον στράφηκε. Ένας οπαδός, με απλά λόγια, του κ. Μητσοτάκη, θα χειροκροτούσε μέχρι σήμερα και μάλιστα παρατεταμένα, διότι το θέμα τουλάχιστον από τίτλο σκίζει. Είναι άθλος πραγματικός μέσα στην πανδημία, κακά τα ψέματα, ειδικά μάλιστα όταν έχεις σημαντικές ολιγωρίες και πανθομολογούμενα δεν στάθηκες στο ύψος των περιστάσεων. Να, σήμερα, χθες, με την πλατφόρμα των εμβολιασμών πάλι, δικαιώματα δίνετε συνέχεια.

Όταν, λοιπόν, βρίσκεσαι σε αυτό το σημείο, το να φέρνεις μια μεγάλη μεταρρύθμιση που απαντά στις ανάγκες του σήμερα και κοιτάει στο αύριο, όπως είπε ο κύριος Πρωθυπουργός, μόνο πανηγύρι μπορεί να ξεσηκώσει στη δική σας παράταξη. Πανηγυρίσατε ωραία για τον τίτλο. Όμως, για να δούμε και την ουσία.

Να ξεκαθαρίσουμε, κατ’ αρχάς, αν αλήθεια φέρνετε, κύριε Υπουργέ, μια μεταρρύθμιση. Εγώ στην επιτροπή προχθές σας κατάλαβα. Κατάλαβα το στίγμα σας. Δεν είπατε εσείς ότι είστε μεταρρυθμιστής και ότι αυτό είναι μεταρρύθμιση. Είπα κιόλας ότι μάλλον τελέσατε, κατ’ αρχάς, εκ του πονηρού μια «νομοκλοπή», διαπράττοντας αυτό το ιδιώνυμο πολιτικό αδίκημα, ανοίγοντας παράλληλα με αλλαγές που φέρνετε μια κερκόπορτα στο ρουσφέτι με συνεντεύξεις, μοριοδοτήσεις κατά το δοκούν, στοχευμένη διεύρυνση και ανακάτεμα των μελών του Συμβουλίου του ΑΣΕΠ -θα σας πω μετά τι λένε οι κακές γλώσσες για αυτό- και έλεγχο της κεντρικής επιτροπής του διαγωνισμού.

Και εξηγούμαι σε ό,τι αφορά τουλάχιστον τη νομοκλοπή. Συζητάμε μια τροποποίηση του νόμου Πεπονή, που μπορούσε να γίνει ακόμη και με μια εγκύκλιο. Δεν συζητάμε μια μεταρρύθμιση. Δυστυχώς και εγώ προσωπικά απογοητεύομαι που δεν είμαστε αυτόπτες και αυτήκοοι μάρτυρες μιας επανάστασης που θα άλλαζε τον ρουν της ιστορίας. Όμως, τι να κάνουμε; Δεν σας προέκυψε ούτε και μένα.

Ως προς τον περιβόητο πανελλήνιο διαγωνισμό, που δήθεν είναι η μεγάλη μεταρρύθμιση που φέρνετε, δεν την φέρνετε, καθώς ήδη υπάρχει στον νόμο Πεπονή. Και μάλιστα, όχι μόνο υπάρχει, αλλά έχει γίνει πράξη. Εδώ δεν μιλάμε για μια θεωρία. Από το 1994 μέχρι το 2004, πραγματοποιήθηκαν είκοσι τρεις γραπτοί διαγωνισμοί -παρακαλώ- και δύο γραπτοί διαγωνισμοί στον τραπεζικό τομέα. Δεν φέρνετε, λοιπόν, κάτι σπουδαίο. Επενδύετε, όμως, πάνω σε κάτι σπουδαίο.

Νομοκλοπή, λοιπόν, τελείται, διότι αυτό που λέτε υπάρχει ήδη και εσείς δεν αναφέρατε εξαρχής καν την πηγή. Και ξέρετε τι συμβαίνει στην ακαδημαϊκή κοινότητα, όταν συμβαίνει αυτό; Δεν είναι ποινικό αδίκημα, αλλά αποπέμπεται από την ακαδημαϊκή κοινότητα αυτός που το κάνει και μάλιστα, με μια σύσταση πολύ άσχημη για το μέλλον. Να φοβάστε και εσείς τις πολιτικές αποπομπές σε τέτοιου είδους θέματα.

Αυτό το νομοσχέδιο, λοιπόν, διανθίστηκε με μια υπερβολική κυβερνητική ρητορική, με απλά λόγια, ενώ στην πραγματικότητα ήταν μια τροποποίηση του Νόμου Πεπονή με εμβληματικό χαρακτήρα της ύστερης Μεταπολίτευσης. Έχει καταγραφεί ξεκάθαρα στη συνείδηση των πολιτών ως η πρώτη ουσιαστική προσπάθεια του ΠΑΣΟΚ να κατοχυρωθούν οι αρχές της αντικειμενικότητας και της διαφάνειας στις προσλήψεις του δημοσίου αλλά και του προσωπικού αγώνα του αείμνηστου δημοκράτη, του Αναστάσιου Πεπονή, για την τεράστια αυτή προοδευτική θεσμική αλλαγή. Και δυστυχώς, η παράταξή σας πάντα φοβική, συντηρητική και αφυδατωμένη από προοδευτικές ιδέες, όχι μόνο καταψήφισε τότε τον νόμο Πεπονή, αλλά τον χαρακτήρισε «πολιτικό κακούργημα» -παρακαλώ- δημιουργώντας, μάλιστα, ένα χάος στη συζήτηση εκείνων των ημερών. Ένα απόσπασμα των Πρακτικών της εποχής, που με ιστορικό ενδιαφέρον και ομολογώ με ένα προσωπικό δέος ανέγνωσα, των συνεδριάσεων του Κοινοβουλίου, τον Φλεβάρη του 1994, δείχνει ακριβώς τη θέση σας.

Τότε, λοιπόν, η παράταξή σας αυτολεξεί είπε μέσα σε αυτή την Αίθουσα και από αυτό το Βήμα: «Πρέπει, λοιπόν, να αποσύρετε αυτό το νομοσχέδιο για το καλό όχι πλέον της ελληνικής δημόσιας διοίκησης -γιατί δεν περιμένουμε πλέον κανένα καλό από εσάς- αλλά για να μην κλονιστεί η εθνική και η κοινωνική συνοχή, διότι αυτό το νομοσχέδιο είναι διχαστικό, είναι ένα πολιτικό κακούργημα. Υπάρχει μόνο μία οδός: Να το αποσύρετε. Και εμείς δηλώνουμε, όπως είπε και ο Πρόεδρος, ο κ. Έβερτ, ότι θα αποκαταστήσουμε κάθε αδικία και κάθε προϊόν τέτοιας κομματικής εισβολής. Διότι περί εισβολής πρόκειται». Αυτά λέγατε, λοιπόν, το 1994.

Τι λέτε, όμως, σήμερα και πόσο ειλικρινείς είστε σε αυτά που λέτε;

Είναι χαρακτηριστικό ότι στο πεδίο εφαρμογής του νόμου υπάγονται ομάδες υπαλλήλων για τις οποίες μόλις το προηγούμενο διάστημα, κύριε Υπουργέ, η Κυβέρνησή σας νομοθέτησε κατά παρέκκλιση διαδικασίες προσλήψεων. Και μάλιστα, είχαμε το φαινόμενο -στο οποίο ήμουν αυτόπτης και αυτήκοη- στη μία αίθουσα της επιτροπής να συζητάμε για το ΑΣΕΠ και στην άλλη αίθουσα να έχουμε κατά παρέκκλιση ρυθμίσεις για προσλήψεις από το παράθυρο, όπως για το λαθρεμπόριο που ψηφίστηκε πριν τα Χριστούγεννα και όλες οι προσλήψεις θα γίνονταν με απόφαση του Διοικητικού Συμβουλίου των ΕΛΤΑ. Είδαμε και πάθαμε εδώ ότι πρέπει οι διοικητές νομικών προσώπων να τοποθετούνται με συγκεκριμένα κριτήρια, άντε πάλι δέκα βήματα προς τα πίσω. Με τροπολογία του πρώην Υπουργού Αγροτικής Ανάπτυξης και Τροφίμων -που συμπίπτει να είναι το πρόσωπό σας, κύριε νυν Υπουργέ των Εσωτερικών- προβλέφθηκε η δυνατότητα στο διηνεκές πρόσληψης προσωπικού κατά παρέκκλιση του άρθρου 21 του ν.2190/1994.

Ο Υπουργός Προστασίας του Πολίτη προσλαμβάνει χίλιους πεντακόσιους ειδικούς φρουρούς εκτός ΑΣΕΠ και εκτός πανελληνίων και χίλιες διακόσιες θέσεις συνοριοφυλάκων, ενώ στον πρόσφατο διαγωνισμό της Πολιτικής Προστασίας, του οποίου τα αποτελέσματα έχουν ήδη αναρτηθεί στην ιστοσελίδα για ιχνηλάτηση ασθενών κορωνοϊού, καταγγέλλεται ότι δικά σας παιδιά, «γαλάζια» παιδιά, «γαλάζιων» Βουλευτών, επιλέχθηκαν ανάμεσα σε πολλούς άλλους και μάλιστα, με συνέντευξη -παρακαλώ- στην οποία αρίστευσαν.

Επιπρόσθετα, με νομοθετική πρωτοβουλία του τέως Υπουργού Εσωτερικών έγινε η πρόσληψη δεκάδων υπαλλήλων, διαφόρων ειδικοτήτων στην τεχνική υπηρεσία της «ΕΕΤΑΑ Α.Ε.».

Αυτά, λοιπόν, στη συζήτησή μας έχουν μια αξία ως προς το θέμα της αξιοπιστίας. Διότι, αφού αρνηθήκατε στην αρχή οποιαδήποτε αναφορά στον νόμο Πεπονή λες και ήταν πιπέρι στη γλώσσα, αναγκαστήκατε στη συνέχεια να παραδεχτείτε ότι προβαίνετε σε αλλαγές αυτού του νομοθετήματος -με ποιον σκοπό, όμως;- για να προσλαμβάνετε στο δημόσιο τους κατάλληλους ανθρώπους, στις κατάλληλες θέσεις. Πολύ ωραίο ακούγεται. Ο οπαδός σας θα χειροκροτούσε πάλι, είμαι βέβαια.

Όμως, ας πάμε σε κάποιες παραδοχές για να συμφωνήσουμε τουλάχιστον στα σπουδαία.

Μια δική σας παραδοχή, κύριε Υπουργέ, μόλις προχθές που μιλήσατε κατά τη διάρκεια της β΄ ανάγνωσης στην επιτροπή μας, είναι ότι εδώ προσπαθείτε, επιχειρείτε να κάνετε μια ενιαία κωδικοποίηση, επειδή ακριβώς είναι διάσπαρτη η νομοθεσία, επειδή έχει υποστεί ο νόμος αυτός εκατόν σαράντα τροποποιήσεις από διάφορες κυβερνήσεις. Τίμιο. Δεν είπατε μεταρρύθμιση, δεν είπατε μεταρρυθμιστής, είπατε «κωδικοποιώ».

Πάμε τώρα παρακάτω. Η τροποποίηση των σημείων αυτών, που σίγουρα κάποια από αυτά θα πρέπει να εκσυγχρονίσουν το πλαίσιο -γιατί βρισκόμαστε στο 2021 και θα πρέπει να δεχτούμε ότι πρέπει να προχωρήσουμε με θετικά βήματα προς τα μπρος- είναι έτσι και γίνονται στη σωστή κατεύθυνση; Λέτε, λοιπόν, πανελλήνιος γραπτός διαγωνισμός που ήδη υπάρχει στο ΑΣΕΠ και εσείς θέλετε να το εμφανίσετε, όπως είπα πριν, ως κάτι νέο. Ωραία.

Το 95% έως 99% των θέσεων που προσλαμβάνονται γίνεται μέσω του συστήματος της διαδικασίας των μορίων, ακριβώς εξαιτίας του κόστους των διαγωνισμών. Δεν το ξέρετε αυτό; Και τι λέτε στον κόσμο; Ότι μέχρι τώρα επιλέχθηκε η αντικειμενική μοριοδότηση για την πρόσληψη των δημοσίων υπαλλήλων, ενώ έχουμε και το άλλο που δεν το κάναμε μέχρι τώρα; Γιατί δεν το έκαναν μέχρι τώρα οι εκάστοτε κυβερνήσεις;

Σας θυμίζω, όμως, ότι τέτοιοι διαγωνισμοί έγιναν και μάλιστα, αρκετοί στον αριθμό και χιλιάδες υπάλληλοι, όπως προείπα, προσλήφθηκαν με αυτόν τον τρόπο. Το κόστος, όμως, είναι ότι πάνω από εκατό χιλιάδες υποψήφιοι είχαν κόστος άνω των 3 εκατομμυρίων ευρώ, όταν έγινε διαγωνισμός του ΑΣΕΠ γραπτώς το 2008, τότε που είχε διεξαχθεί -σας θυμίζω- το τεστ δεξιοτήτων, το οποίο έμεινε στα χαρτιά, βεβαίως, και δεν χρησιμοποιήθηκε ποτέ. Να πούμε και για την κατασπατάληση που έγινε, όπως επίσης και για το γεγονός ότι κατά μέσο όρο περίπου 24 000 ευρώ κοστίζει σήμερα το άτομο, σύμφωνα με τους ευρωπαϊκούς στατιστικούς λογαριασμούς. Άρα, ακριβό είναι. Και όταν εσείς έχετε χάσει ήδη ενάμιση χρόνο και μας λέτε ότι θα το κάνετε στα τέλη του 2022 -και τον ενάμιση χρόνο δεν μας λέτε γιατί τον χάσατε- συνολικά θέλετε τριάμισι χρόνια για να κάνετε έναν διαγωνισμό, που δεν έχετε προβλέψει ακόμη πώς αυτό το κόστος θα καλυφθεί τότε. Άρα, λοιπόν, μακρύς ο ορίζοντας, ας το πούμε τώρα και αν γίνει, έγινε και αν δεν γίνει, δεν έγινε ποτέ.

Αλήθεια, κύριε Υπουργέ, στην κατά τη δική σας έννοια «αξιοκρατία», την οποία αιχμή δόρατος την κάνατε σε αυτό το νομοσχέδιο, που θεωρώ ότι είναι μια αδιαπραγμάτευτη έννοια για κάθε δημοκρατία -δημοκράτης και εσείς, δημοκράτες και εμείς- ας δούμε αν συναντιόμαστε. Αξιοκρατία πρωτίστως σημαίνει ίσες ευκαιρίες σε όλους, ανεξάρτητα από το πού κατοικούν και ανεξάρτητα από την οικονομική τους δυνατότητα.

Σκεφτόμαστε, λοιπόν: Ένας νέος ή μεσήλικας άνεργος άνθρωπος, που ζει σε μια απομακρυσμένη περιοχή της χώρας, σε ένα χωριό της ορεινής Λάρισας και στερείται της οικονομικής δυνατότητας, πώς θα προετοιμαστεί αλήθεια κατάλληλα και ισότιμα για τον γραπτό πανελλήνιο διαγωνισμό, που τόσο διαφημίζετε και που σίγουρα θα αποτελέσει τη φάμπρικα για ανάπτυξη και πάλι της παραπαιδείας, με φροντιστές, με ειδικούς πάσης φύσεως, από γλώσσα και αριθμητική, μέχρι ορθοφωνία και χορό στον πάγο, σύμφωνα με τις περιβόητες ειδικές δεξιότητες που εισάγετε, αλλά που ποτέ δεν προσδιορίζετε; Τυχαία; Δεν νομίζω.

Λέτε, λοιπόν, ότι θα συναντηθούμε, αν όχι στην αξιοκρατία, σίγουρα στη διαφάνεια. Είναι αδιαπραγμάτευτη έννοια για εσάς η διαφάνεια, λέτε. Είναι, όμως, έτσι, όταν θεσμοθετείτε τη συνέντευξη -ούτε καν δομημένη- όταν καταθέσατε το νομοσχέδιο; Και αν δεν ήμασταν εμείς να θέσουμε με επίταση το θέμα της δομημένης συνέντευξης εν έτει 2021, άπατο θα είχε πάει το πράγμα!

Φέρνετε τη δομημένη συνέντευξη. Ξέρετε, όμως, γιατί είστε έγκριτος νομικός, κύριε Βορίδη, ότι η δομημένη συνέντευξη δεν είναι νομικά θεσμοθετημένη. Μια εγκύκλιος υπάρχει ενός Υπουργείου και αυτό, δυστυχώς, δεν ισχύει σε όλες τις περιπτώσεις. Άρα και εκεί χωράει πολύ νερό στο κρασί!

Αρκεί, λοιπόν, μόνο αυτό σε ό,τι αφορά το περιβόητο ζήτημα της συνέντευξης; Για να δούμε τι άλλο προκύπτει. Λέτε ότι συνέντευξη μπορεί να γίνει και για όλες τις θέσεις που μπορεί να εκτιμηθεί από τον φορέα και να εγκριθεί από το ΑΣΕΠ ότι αφορούν στην ασφάλεια της ανθρώπινης ζωής. Η διατύπωση «θέσεις που αφορούν στην ασφάλεια της ανθρώπινης ζωής» είναι τόσο γενικόλογη και νομολογιακά δεν είναι προσδιορισμένη, που εμφιλοχωρεί ξεκάθαρος υποκειμενισμός. Αυτό σημαίνει ότι με τη διάταξη αυτή μπορεί να μπει συνέντευξη από την πίσω πόρτα και σε πάμπολλες κατηγορίες υπαλλήλων εκτός από το ειδικό επιστημονικό προσωπικό. Σημαίνει ότι η μεροληψία δίνει τη δυνατότητα να υπάρξει συνέντευξη και μπορεί αυτό να γίνει και κανόνας.

Ζητήσαμε να απαριθμήσετε αναλυτικά τις θέσεις που αφορούν στην ασφάλεια της ανθρώπινης ζωής και όχι ενδεικτικά, να γνωρίζουμε με κρυστάλλινους όρους, με κρυστάλλινη διαύγεια τι ακριβώς ψηφίζουμε, για ποιον λόγο το ψηφίζουμε και τι ακριβώς λέτε γι’ αυτό.

Σας καλούμε ξανά, κύριε Υπουργέ.

Επίσης, σε ό,τι αφορά το ποσοστό βαρύτητας της συνέντευξης…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία συνάδελφε, μου επιτρέπετε μόνο μια διευκρίνιση; Να πω ότι έχουμε καταργήσει, με τις νομοτεχνικές τις οποίες κάναμε αυτή η διατύπωση, τα περί ασφαλείας, έχει αποσυρθεί.

**ΕΥΑΓΓΕΛΙΑ ΛΙΑΚΟΥΛΗ:** Όχι, κύριε Υπουργέ. Κρατήσατε, όμως και θα σας πω αμέσως παρακάτω τι κρατήσατε.

Συμβουλευτήκατε τη Γενική Γραμματέα, αλλά σε ό,τι αφορά τις ειδικές περιπτώσεις που μπορείτε να βάλετε εξαιρετικές διατάξεις, το έχετε διατηρήσει, διότι ρητά δεν το έχετε αφαιρέσει, όπως σας το καταθέσαμε στην κατ’ άρθρον δική μας τοποθέτηση.

Και παρακαλώ πάρα πολύ, δείτε το, κύριε Υπουργέ και θα επανέλθουμε σε αυτό που σας λέω. Παρακαλώ, δείτε το, επειδή προφανώς δεν το είδατε στην κατ’ άρθρο ανάγνωση. Δεν ήσασταν τότε στην κατ’ άρθρο ανάγνωση.

Να συνεχίσω, λέγοντας ότι αυξάνετε τα μέλη του ΑΣΕΠ από είκοσι οκτώ σε τριανταπέντε στην αιτιολογική έκθεση, που αποτελεί, όπως και να το κάνετε, ένα κείμενο στο οποίο βασίζεται κανείς για να δει ποιες είναι οι προθέσεις. Ποιες είναι οι προθέσεις για τις οποίες αυξάνονται; Αυξάνεται η ύλη, λέτε, του ΑΣΕΠ. Ξέρετε, οι κακές γλώσσες -που σας έλεγα στην αρχή- λένε ότι αυτό είναι ένα όπλο της Κυβέρνησης, το σχετικό πολιτικό παζάρι, μιας και η επιλογή των μελών του ΑΣΕΠ γίνεται από τη Διάσκεψη των Προέδρων με πλειοψηφίες οι οποίες σχηματίζονται και με τρόπους οι οποίοι είναι ανοίκειοι πολιτικά και σίγουρα σε καμμία περίπτωση δεν είναι διαφανείς.

Και, επίσης, ένα όργανο αποτελούμενο από τριανταπέντε μέλη είναι πολύ δύσκολο να συνεδριάσει σε ολομέλεια. Σας θυμίζω ότι το αντίστοιχο ΑΣΕΠ στη Βρετανία αποτελείται από έντεκα συμβούλους σε μια χώρα με πληθυσμό εξήντα πέντε εκατομμυρίων και αυτό το έχουν από το 1855.

Επίσης, αυτό, κύριε Υπουργέ, που σας τονίσαμε και προχθές και σήμερα θέλουμε να σας το πούμε ξανά είναι ότι για μας, το ΑΣΕΠ είναι μια Αρχή η οποία πρέπει να διαφυλαχθεί παντοιοτρόπως. Σε όσες διατάξεις -τις έχουμε απαριθμήσει αναλυτικά και έχουμε καταθέσει και το σχετικό- σε όσες περιπτώσεις τολμάμε να υποψιαστούμε ότι το ΑΣΕΠ χρησιμοποιείται ως φερετζές αξιοπιστίας και διακυβεύεται το κύρος του με το να συμμετέχει υποχρεωτικά σε επιτροπές αξιολόγησης στις οποίες δεν έχει την πλειοψηφία, τότε αυτό μας βρίσκει απολύτως απέναντι και αντίθετους. Διότι αντιλαμβάνεστε ότι αυτό ελλοχεύει τεράστιους κινδύνους για το κύρος αυτής της ίδιας της ανεξάρτητης αρχής, που θα πρέπει να προχωρήσει με τεκμηρίωση αλλά και με ενδυνάμωση, με βελτίωση και με κατοχύρωση και όχι με υπονόμευση μέσω τέτοιων μεθόδων.

Επίσης, αυτό που θέλω σε γενικό επίπεδο να πω είναι ότι για τα τυπικά κριτήρια, στα οποία φέρατε επιμέρους νομοτεχνικές βελτιώσεις, θα τα ακούσετε και από τους υπόλοιπους ομιλητές.

Η υποβάθμιση των ακαδημαϊκών κριτηρίων που επιχειρήσατε, φέρνοντας το συγκεκριμένο νομοσχέδιο στο όλο σύστημα επιλογής, είναι κατεύθυνση προφανώς εσφαλμένη από αξιοκρατική σκοπιά, καθώς η αναζήτηση της καταλληλότητας επιτάσσει να υποχωρούν τα τυπικά προσόντα έναντι των ουσιαστικών ικανοτήτων, χωρίς, όμως, να δικαιολογεί την ουσιαστική περιθωριοποίηση των ακαδημαϊκών τίτλων. Η ουσιαστική εκμηδένιση των τυπικών προσόντων σε κάθε περίπτωση δεν είναι συμβατή με τη γενικότερη στάση αλλά και την παιδεία και τον τρόπο με τον οποίο εμείς οι ίδιοι, το πολιτικό σύστημα δηλαδή, έχει εκπαιδεύσει τους Έλληνες πολίτες, να σωρεύουν τυπικά προσόντα, τυπικά κριτήρια, όπως λέμε στους διαγωνισμούς και αυτά στην πραγματικότητα να μην υπάρχουν.

Βέβαια, η Κυβέρνησή σας έκανε ένα βήμα σε αυτό, όχι προς το μέλλον, προς το παρελθόν: Κατήργησε την υποχρέωση να έχεις πτυχίο, για παράδειγμα, για να είσαι συνεργάτης ή διευθυντής Υπουργού, όπως το κατήργησε ως υποχρέωση για να είσαι υπεύθυνος στην ΕΥΠ. Αυτά είναι μέσα στον βίο και στις ημέρες σας!

Σε ό,τι αφορά την προσμέτρηση της εμπειρίας και σε ό,τι αφορά -κύριε Υπουργέ, το συζητήσαμε και στην επιτροπή- την αναγνώριση των μεταπτυχιακών και των διδακτορικών, ήδη σας έχουμε καταθέσει ολοκληρωμένα την πρότασή μας για το πώς θα έπρεπε ισομερώς αυτά να κατανέμονται, αλλά ταυτόχρονα και δίκαια και αναλογικά πώς δεν θα είχαμε ποτέ τον κίνδυνο να δημιουργήσουμε ανισότητες μέσα στους ίδιους τους διαγωνισμούς, χωρίς βεβαίως να θεωρούμε ότι αυτή είναι η δική σας σκοπιμότητα. Όμως, αυτό μπορεί να συμβεί.

Και ένα σχόλιο, κύριε Πρόεδρε, ήθελα να κάνω.

Η νομοτεχνική σας βελτίωση για την προσθήκη των μορίων για τη γνώση ξένων γλωσσών και εμπειρίας είναι κάτι θετικό, κύριε Υπουργέ. Όμως, προσέξτε τι γίνεται: Είναι τόσο λίγα τα μόρια που δίνετε τελικά για τις ξένες γλώσσες και την εμπειρία, ώστε να μην κάνουν πάλι εν τέλει τη διαφορά, διότι η μοριοδότηση με πέντε μονάδες και δύο μονάδες μεταπτυχιακών, εξαιρετικά χαμηλή σε σχέση με τις εκατό μονάδες που δύναται να λάβει κάποιος από τη γραπτή εξέταση -σας τα έχουμε ήδη πει- αυτό σημαίνει με ένα παράδειγμα ότι κάποιος με πέντε χρόνια εμπειρία θα έχει τα ίδια μόρια με κάποιον που έχει συναφές διδακτορικό, αλλά δεν έχει εμπειρία.

Τελειώνοντας, θέλω να επισημάνω ότι σας έχουν κατατεθεί πολύτιμες σκέψεις από τους φορείς, όπως την ΕΣΑΜΕΑ, σε ό,τι αφορά τουλάχιστον την οριζόντια μη συμμετοχή σε θέσεις στις οποίες θεωρούν και οι ίδιοι ότι μπορούν να συμμετέχουν και όπως με τεκμήρια και με παραδείγματα σας έχουν δώσει, όπως από εργαζόμενους των ΚΔΑΠ, όπως από κατηγορίες εκπαιδευτικών που ζητούν τι θα απογίνουν εκείνοι σε σχέση με τους δημόσιους διαγωνισμούς και πότε θα δοθεί η δυνατότητα στους αδιορίστους και όπως από μια σειρά άλλων, που θα ξεχωρίσω ανάμεσα σε αυτούς τον Συνήγορο του Πολίτη, που σας κρούει τον κώδωνα του κινδύνου και σας λέει «προσέξτε, διότι για όλα αυτά» -κύριε Υπουργέ, επαναλαμβάνω ως έγκριτος νομικός και με αυτή τη σκοπιά να τα δείτε- «θα πρέπει να είμαστε εξαιρετικά προσεκτικοί, γιατί ελλοχεύει ο κίνδυνος να υπονομευθεί ο ίδιος ο θεσμός».

Η κεντρική επιτροπή διαγωνισμού πρέπει, κύριε Υπουργέ, να πλειοψηφεί σε μέλη του ΑΣΕΠ.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Και αυτό το είπαμε και αυτά τα ξαναλέμε.

Επίσης, θεωρούμε απολύτως απαράδεκτο να υπάρχει η δυνατότητα επιλογής προσωπικού από τους προσωρινούς πίνακες και μέχρι να οριστικοποιηθούν. Αυτό δεν μπορούμε σε καμμία περίπτωση να το δεχτούμε, διότι σε καμμία περίπτωση δεν μπορεί να εγγυηθεί ότι θα γίνει με διαδικασίες αξιοκρατίας και διαφάνειας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε.

Τελειώνοντας, κυρίες και κύριοι Βουλευτές, η μεταρρύθμιση απαιτεί τόλμη. Με την ανάληψη πολιτικού κόστους, αποτελεί μια εσωτερική δύναμη της κάθε παράταξης, που μπορεί να την έχει ή όχι. Θέλει εσωτερική δύναμη για να τραβήξεις μπροστά το σύστημα, που δεν θέλει συνήθως να σε ακολουθήσει και να προχωρήσει, είτε γιατί φοβάται την αλλαγή είτε γιατί δεν το βολεύει η αλλαγή. Η μεταρρύθμιση απαιτεί όραμα, ανοιχτούς και μακρινούς ορίζοντες, προοπτικές και στρατηγικούς στόχους που βλέπουν δεκαετίες μπροστά.

Αντίθετα, οι μπακαλίστικοι υπολογισμοί -πόσοι χωράνε εδώ, πόσοι παραπέρα, πώς θα διευθετήσουμε τις συνεντεύξεις και πώς θα ικανοποιήσουμε την πολιτική πελατεία, πώς με «ράβε-ξήλωνε» θα φέρουμε στα μέτρα τις πολιτικές- δεν μπορούν να αφορούν τη νέα Ελλάδα. Είναι ένα παρελθόν που θα πρέπει να ξεχαστεί από όλους όσους αφορούσε και θα πρέπει να προχωρήσουμε πραγματικά μπροστά.

Διότι έτσι το «κάρο» δεν ξεκολλάει από τη λάσπη και δεν προχωρά. Μένει εκεί, κολλημένο στη λάσπη και η ρόδα του είναι ακίνητη στον αέρα, χωρίς καμμία προοπτική.

Κυρίες και κύριοι συνάδελφοι, μου θυμίζει τον αριστοτεχνικό πίνακα του Αχιλλέα στο ομώνυμο παλάτι της Κέρκυρας, που φιλοτεχνήθηκε από τον διάσημο Αυστριακό ζωγράφο και που η φημολογία λέει ότι, όταν διαπίστωσε ότι όλος ο πίνακας έδειχνε κίνηση αλλά η ρόδα ήταν ακίνητη, αυτοκτόνησε. Άδοξο τέλος! Θα μου πείτε: «Ευτυχώς, αφορά στην τέχνη και όχι στην πολιτική». Ή μήπως τελικά αφορά και στην πολιτική;

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, μου επιτρέπετε μία διευκρίνιση;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θέλω να κάνω μια διευκρίνιση μόνο και όχι συνολικά μια τοποθέτηση, για να μη δημιουργούνται, ας το πω, νομικές παρανοήσεις.

Η σύνδεση της ασφάλειας του ανθρώπου με τη συνέντευξη υπήρχε σε τρεις διατάξεις. Υπήρχε στην παράγραφο 2 του άρθρου 10, υπήρχε στην παράγραφο 4 του άρθρου 23 και υπήρχε στην παράγραφο 8 του άρθρου 27. Οι παράγραφοι αυτές και οι τρεις έχουν διαγραφεί.

Υπάρχει μόνο μια αναφορά μη συνδεόμενη με τη συνέντευξη -καμμία σχέση πια με συνέντευξη- στο άρθρο 39 παράγραφος 2, που πλέον αφορά σε απασχόληση προσωπικού και στις προϋποθέσεις για τις οποίες μπορεί να λαμβάνεται υπ’ όψιν η εξειδικευμένη εμπειρία. Εκεί γίνεται πια μια αναφορά που διατηρείται. Και αυτή θα διατηρηθεί για προφανείς λόγους.

Άρα, λοιπόν, θέλω να σας πω ότι γι’ αυτό το ζήτημα -το λέω για να έχουμε συνεννοηθεί ως προς το νομικό μέρος- είμαστε εντάξει. Τα υπόλοιπα θα τα συζητήσουμε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, μια κουβέντα. Αφορά και εσάς. Όχι επί της ουσίας.

Θέλω απλώς να ενημερώσω -ο κύριος Υπουργός ενημερώθηκε πριν από λίγο από τον κ. Ζαχαριάδη- ότι δεν υπάρχουν σε μας και στη διάθεσή μας οι νομοτεχνικές αλλαγές που έχουν γίνει ούτε έχουν ενσωματωθεί...

**ΠΡΟΕΔΡΕΥΩΝ (Χαράλαμπος Αθανασίου):** Εν πάσηπερίπτωση, κατά τη διάρκεια θα φέρει...

**ΙΩΑΝΝΗΣ ΡΑΓΚΟΥΣΗΣ:** Έχουμε ξεκινήσει την Ολομέλεια και δεν ξέρουμε αυτή τη στιγμή ποιες είναι οι αλλαγές που έχουν γίνει. Τι πάει να πει «εν πάση περιπτώσει»; Πώς το προσπερνάτε;

Πρέπει το ταχύτερο δυνατό να έρθουν εδώ όλες αυτές οι αλλαγές, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ας ολοκληρώσουν οι εισηγητές και οι ειδικοί αγορητές και στη συνέχεια, ο κύριος Υπουργός θα πάρει τον λόγο να καταθέσει τις νομοτεχνικές βελτιώσεις και θα σας δοθεί η ευκαιρία να απαντήσετε.

**ΙΩΑΝΝΗΣ ΡΑΓΚΟΥΣΗΣ:** Μα, και οι εισηγητές μιλούν...

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα πρέπει να διανεμηθεί η έκθεση στο Κοινοβούλιο.

**ΕΥΑΓΓΕΛΙΑ ΛΙΑΚΟΥΛΗ:** Εμείς δεν θα απαντάμε, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο ειδικός αγορητής του Κομμουνιστικού Κόμματος Ελλάδος, ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε. Χρόνια πολλά! Καλή χρονιά, με υγεία!

Η Κυβέρνηση με τον ψευδεπίγραφο τίτλο «Εκσυγχρονισμός του συστήματος προσλήψεων στον δημόσιο τομέα και ενίσχυση του ΑΣΕΠ» επιχειρεί τεχνηέντως να πείσει τους εργαζόμενους ότι εδραιώνει με αυτόν τον τρόπο τη διαφάνεια, την αξιοκρατία και την αντικειμενικότητα στο σύστημα προσλήψεων. Το παρουσιάζει απλώς ως μια τεχνοκρατική διαδικασία, μόνο και μόνο για να χαθεί στην αμετροέπεια των διακηρύξεων και να θολώσει το ταξικό του πρόσημο.

Πρόκειται για ένα νομοσχέδιο που έχει να κάνει με τον εκσυγχρονισμό του δημόσιου τομέα, με τον χαρακτήρα, τον ρόλο και την αποστολή του αστικού κράτους.

Συχνά-πυκνά η Νέα Δημοκρατία και τα άλλα κόμματα, βέβαια, αναφέρονται σε ένα πιο αποτελεσματικό κράτος. Αυτό το κράτος, όμως, δεν μπορεί παρά να υπηρετεί την καπιταλιστική ανάπτυξη και μάλιστα, σε τέτοιες συνθήκες κρίσης, περιμένοντας μια ανάκαμψη όταν και αν έρθει.

Επαγγέλλονται φιλολαϊκό, ηθικό, αδιάφθορο αστικό κράτος ή κράτος για όλα τα γούστα. Φιλολαϊκό κράτος ή ουδέτερο κράτος με τα μονοπώλια, όμως και την αστική τάξη στην εξουσία ούτε υπήρξε ιστορικά ούτε και πρόκειται να υπάρξει.

Αν δεν αλλάξει η εξουσία, εάν δεν ανατραπεί, δηλαδή, αυτό το σύστημα, αν η οικονομία δεν περάσει στα χέρια του λαού, αν δεν κινείται με γνώμονα τις ανθρώπινες ανάγκες, δεν πρόκειται να υπάρξει φιλολαϊκό κράτος.

Το μόνο φιλολαϊκό κράτος που μπορεί πραγματικά να κατακτήσουν οι λαοί είναι αυτό το εργατικό σοσιαλιστικό κράτος που λέει το Κομμουνιστικό Κόμμα της Ελλάδας.

Πιο αποτελεσματικό αστικό κράτος σημαίνει πιο ταξικό, δηλαδή πιο ευνοϊκό για την άρχουσα τάξη και ακόμη πιο αντιλαϊκό και πιο αυταρχικό για τους εργαζόμενους.

Σε ένα τέτοιο κράτος και σε αυτές τις μεταρρυθμίσεις συμφωνούν και η Νέα Δημοκρατία και ο ΣΥΡΙΖΑ και το Κίνημα Αλλαγής και όλα τα άλλα κόμματα που υποστηρίζουν το σύστημα.

Η Κυβέρνηση κοροϊδεύει και αποπροσανατολίζει. Την ίδια στιγμή που ακολουθεί πολιτική μηδενικών διορισμών και οι περικοπές στον κρατικό προϋπολογισμό του 2021 για τη μισθοδοσία ορίζουν καθαρά ότι δεν θα γίνουν διορισμοί, φέρνει αυτό το νομοσχέδιο για το πώς θα διορίζει.

Η Κυβέρνηση «πιάνει το νήμα» από εκεί που το άφησε η κυβέρνηση του ΣΥΡΙΖΑ με τους νόμους Βερναρδάκη και Κατρούγκαλου. Επιχειρεί μια σειρά θεσμικές αλλαγές για να οργανωθεί και να λειτουργήσει πιο επιτελικά το αστικό κράτος, με τις ανάλογες προσαρμογές στον κρατικό μηχανισμό, με γενίκευση των ελαστικών μορφών απασχόλησης, διαιώνιση της ομηρίας εργαζομένων με συμβάσεις ορισμένου χρόνου, ικανοποιώντας και θωρακίζοντας την ανταγωνιστικότητα και την κερδοφορία των επιχειρηματικών ομίλων σε συνθήκες βαθιάς ύφεσης, όξυνσης των αντιθέσεων του καπιταλιστικού συστήματος και κλιμάκωσης των ιμπεριαλιστικών ανταγωνισμών που τρέχουν στην περιοχή μας και ευρύτερα.

Από αυτή την άποψη, ο ΣΥΡΙΖΑ έχει τεράστια ευθύνη που έρχεται ένα τέτοιο νομοσχέδιο. Άνοιξε την «όρεξη» της Νέας Δημοκρατίας για ακόμα πιο επιθετική αντιλαϊκή πολιτική και για αντιδραστικές αλλαγές στο δημόσιο.

Γι’ αυτό και σήμερα ακόμα ο εισηγητής του ΣΥΡΙΖΑ δεν είπε σχεδόν τίποτα για το νομοσχέδιο. Γι’ αυτό και σήμερα επιχειρεί ο ΣΥΡΙΖΑ να πετάξει τη «μπάλα στην κερκίδα», ανεβάζοντας τους τόνους μιας κλασικής υποκριτικής, παραπλανητικής και αποκρουστικής κοκορομαχίας, για να κρύψει τη συμφωνία του επί της ουσίας με το σχέδιο νόμου. Είναι πραγματικός τυχοδιωκτισμός να λέει ότι καταψηφίζει επί της αρχής αλλά ψηφίζει επί των άρθρων, διότι τα θεωρεί σημαντικά.

Με το σχέδιο νόμου η Κυβέρνηση λέει ότι ενισχύει το ΑΣΕΠ.

Το ΑΣΕΠ, κυρίες και κύριοι, περιβάλλεται με το «φωτοστέφανο» της Ανεξάρτητης Αρχής από όλους. Νέα Δημοκρατία, ΣΥΡΙΖΑ, ΠΑΣΟΚ το ίδιο λένε. Και αυτό, διότι μια τέτοια προσέγγιση διευκόλυνε διαχρονικά όλες τις κυβερνήσεις.

Το ΑΣΕΠ, κινείται αυστηρά στο προκαθορισμένο πλαίσιο και τις κατευθύνσεις που ορίζει το θεσμικό πλαίσιο της εκάστοτε κυβέρνησης και επί της ουσίας λειτουργεί ως τμήμα του κρατικού μηχανισμού. Γι’ αυτόν τον λόγο δεν υπόκειται σε κυβερνητικό έλεγχο -άλλωστε, είναι περιττό- παρά μόνο σε δικαστικό και σε κοινοβουλευτικό έλεγχο, πράγμα το οποίο, αφ’ ενός, δεν μπορείτε να αποφύγετε και αφ’ ετέρου, με βάση το ισχύον νομοθετικό πλαίσιο, δεν σας δημιουργεί και κανένα πρόβλημα.

Το ΑΣΕΠ, δεν είναι κάποια Ανεξάρτητη Αρχή αλλά είναι βαθιά εξαρτημένο από τις αντιλαϊκές πολιτικές όχι μόνο των κυβερνήσεων αλλά και των υπερεθνικών οργανισμών. Μάλιστα στο άρθρο 3 του σχεδίου νόμου αναφέρεται ότι, στο πλαίσιο της αποστολής του, το ΑΣΕΠ υλοποιεί έρευνες, δράσεις, προγράμματα εθνικά, της Ευρωπαϊκής Ένωσης ή άλλων υπερεθνικών οργανισμών.

Το ΑΣΕΠ, χρεώνεται ρόλο τοποτηρητή, στην πράξη, για την ανατροπή των εργασιακών σχέσεων, για την απαγόρευση της μετατροπής των συμβάσεων σε αορίστου χρόνου, με βάση και τη συνταγματική απαγόρευση, το γνωστό άρθρο 103 του Συντάγματος, που από κοινού ψήφισαν όλοι μαζί επί κυβέρνησης ΣΥΡΙΖΑ, ΣΥΡΙΖΑ, Νέα Δημοκρατία, Κίνημα Αλλαγής και αρνήθηκαν να υιοθετήσουν, πλην του Κομμουνιστικού Κόμματος Ελλάδας, σχετική τροπολογία, αλλά και την επιστολή που κατέθεσαν οι εκατόν πενήντα ομοσπονδίες και τα σωματεία του δημοσίου.

Συνεπώς, η επικινδυνότητα και η αντεργατικότητα του παρόντος σχεδίου νόμου είναι δεδομένες για τους εργαζόμενους. Είναι μεταρρύθμιση που οδηγεί σε απόλυτο έλεγχο του προγραμματισμού των μόνιμων θέσεων εργασίας στο δημόσιο, με βάση τους στόχους και τους περιορισμούς που θέτει το μεγάλο κεφάλαιο.

Τα περί αξιοκρατίας, γύρω και εξ ονόματος αυτής, είναι άνευ ουσίας και για να ξεγελάσουν τους εργαζόμενους. Το νομοσχέδιο δεν έχει καμμία σχέση με την αξιοκρατία. Το αντίθετο, μάλιστα. Άλλωστε, αξιοκρατία και συνέντευξη δεν συμβιβάζονται, δεν μπορούν να πάνε μαζί.

Τα κριτήρια προσλήψεων που θεσμοθετεί το νομοσχέδιο με τον πανελλαδικό διαγωνισμό και τη συνέντευξη ή αλλιώς, «δομημένη συνέντευξη» -άλλαξε ο Μανωλιός και έβαλε τα ρούχα του αλλιώς- είναι ουσιαστικά κριτήρια αποκλεισμού κάποιων.

Επεκτείνεται ο «κόφτης» της λεγόμενης συνέντευξης σχεδόν σε όλο το δημόσιο, ενώ μέχρι σήμερα ήταν μόνο στην επιλογή των στελεχών. Η Κυβέρνηση φτιάχνει όχι ένα κράτος δικαίου και αρίστων όπως ισχυρίζεται, αλλά της κοινωνικής αδικίας και των αρεστών της.

Οι σκοποί και το περιεχόμενο του νομοσχεδίου είναι σαφείς: στο εξής όσοι έχουν κίτρινο χαρτί στον κρατικό μηχανισμό δεν θα προσλαμβάνονται και θα είναι ανεπιθύμητοι. Το συγκεκριμένο νομοσχέδιο ουσιαστικά παραπέμπει σε νόμους κρατών-μελών της Ευρωπαϊκής Ένωσης που απαγορεύουν την εργασία σε δημόσιους υπαλλήλους που εμφορούνται από ριζοσπαστικές ιδέες. Σας θυμίζω τον νόμο Berufsverbot στη Δυτική Γερμανία το 1956, όταν έθεσε εκτός νόμου το Κομμουνιστικό Κόμμα και απαγορευόταν στους κομμουνιστές να εργάζονται ως δημόσιοι υπάλληλοι, εκπαιδευτικοί και σε άλλα επαγγέλματα. Χιλιάδες αριστεροί έχασαν τη δουλειά τους ή δεν μπόρεσαν ποτέ να εργαστούν στα «απαγορευμένα επαγγέλματα».

Αυτό το άθλιο καθεστώς από τότε μέχρι σήμερα δεν μεταβλήθηκε θεαματικά. Υπάρχει μέχρι και σήμερα, με την αιτιολογία «ύποπτοι για αντισυνταγματικές δραστηριότητες». Μάλιστα αυτή η πολιτική από ένα σημείο και μετά εγκαινιάστηκε και από σοσιαλδημοκράτες, την οποία την εφαρμόζουν μέχρι και σήμερα σε συνδικάτα χωρών-μελών της Ευρωπαϊκής Ένωσης που ελέγχουν. Εάν κάποιο μέλος ή στέλεχος δηλώσει κομμουνιστικής ταυτότητας αυτόματα διαγράφεται, διότι από το καταστατικό απαγορεύεται η συμμετοχή των ανατρεπτικών. Γι’ αυτό και τα αριστερά συνδικαλιστικά στελέχη ποτέ δεν δηλώνουν κομματική ιδιότητα, κάτι που ισχύει -επαναλαμβάνω- μέχρι σήμερα.

Αυτό, λοιπόν, το νομοσχέδιο είναι αντιδραστικό, είναι ταξικό και επικίνδυνο και σας καλούμε να το αποσύρετε εδώ και τώρα. Αυτό απαιτεί και το συνδικαλιστικό κίνημα. Στην ουσία πρόκειται για μια διαδικασία υποκειμενικού και όχι αντικειμενικού χαρακτήρα και κριτηρίων, ούτως ώστε να αποκλείονται από τον δημόσιο τομέα όσοι και όσες δεν συμμορφώνονται προς τας υποδείξεις και τις απαιτήσεις της καθεστηκυίας τάξης πραγμάτων.

Και για να επιτευχθεί αυτός ο στόχος, η υποβάθμιση με το παρόν σχέδιο νόμου προς χάριν της δομημένης συνέντευξης επεκτείνεται και στα τυπικά προσόντα, στο πτυχίο, στο μεταπτυχιακό, στο διδακτορικό, αφού αυτά πλέον λογίζονται μόνο ως προσαύξηση και μάλιστα με συντελεστές χαμηλής βαρύτητας στην παραπάνω βαθμολογία που θα συγκεντρώσει ο εξεταζόμενος από τον πανελλήνιο διαγωνισμό. Ως προς τη βαθμολογία των υποψηφίων ορίζονται ως συντελεστές βαρύτητας 50% για την εξέταση γνώσεων και 50% για τη δοκιμασία δεξιοτήτων, υποβαθμίζοντας έτσι τη βαρύτητα των γνώσεων έναντι των δεξιοτήτων. Και ξεδιάντροπα, χωρίς δισταγμό και με ανορθολογικές θεωρίες εδώ μέσα ακούγονται απόψεις ότι οι δεξιότητες έχουν πολύ μεγαλύτερη αξία και βαρύτητα από ό,τι το πτυχίο, το μεταπτυχιακό και το διδακτορικό. Ντροπή σας!

Οι νομοτεχνικές που φέρατε, κύριε Υπουργέ, δεν αλλάζουν σε τίποτα τη φιλοσοφία του νομοσχεδίου. Αντίθετα, θα έλεγα ότι το κάνουν και χειρότερο. Μετονομάζετε τη διαδικασία της συνέντευξης σε δομημένη συνέντευξη. Τι σημαίνει όμως δομημένη συνέντευξη; Στην πράξη σημαίνει τράπεζα θεμάτων, την οποία θα την ορίζει η Κυβέρνηση. Πού είναι, λοιπόν, το αδιάβλητο της διαδικασίας που μας τσαμπουνάτε; Φέρνετε ένα καραμπινάτο διαβλητό σύστημα προσλήψεων. Στην πραγματικότητα αντί για το τεστ προσωπικότητας, το οποίο αποσύρθηκε -αρχικά ήταν αυτό- μετά τη γνωστή κατακραυγή, επεκτείνετε τη δομημένη συνέντευξη πέραν της επιλογής των στελεχών διοίκησης και στο ειδικό επιστημονικό προσωπικό, δηλαδή στις θέσεις-κλειδιά του κρατικού μηχανισμού.

Επεκτείνετε επίσης τη δομημένη συνέντευξη και στους εργαζόμενους επί θητεία. Την αφαιρείτε, με βάση τις νομοτεχνικές, από τους δημοσίους υπαλλήλους που σχετίζονται με την ασφάλεια της ανθρώπινης ζωής, ύστερα από την πίεση και την κατακραυγή που δεχτήκατε, αλλά επιφυλάσσεστε για το μέλλον. Μια συνέντευξη της οποίας το πλαίσιο και το περιεχόμενο περικλείει από την αποδοχή του Συντάγματος, της νομιμότητας, μέχρι και τη διαχείριση κρίσεων, το αν συμμετέχει σε απεργίες, σε καταλήψεις δημοσίων κτηρίων, σχολείων, παράνομες δημόσιες συναθροίσεις, τη συμπεριφορά του δημόσιου υπαλλήλου εντός και εκτός της υπηρεσίας και πάρα πολλά άλλα. Και μόνο γι’ αυτό η Νέα Δημοκρατία δεν δικαιούται να ομιλεί για αξιοκρατία, όπως και ο ΣΥΡΙΖΑ, ο οποίος διατήρησε το υπάρχον νομικό πλαίσιο για την επιλογή στελεχών στο δημόσιο.

Η βαρύτητα της ατομικής συνέντευξης για το ειδικό επιστημονικό προσωπικό είναι 35%, ενώ για τους επί θητεία η συνέντευξη είναι μέχρι χίλια διακόσια μόρια τη στιγμή που το διδακτορικό πριμοδοτείται με πεντακόσια μόρια! Έχουμε δηλαδή να κάνουμε με ένα νομοσχέδιο που κινείται από «κόφτη» σε «κόφτη» και από «φωτογραφική» διάταξη σε «φωτογραφική» διάταξη. Τόση αξιοκρατία!

Ακόμα και στις διατάξεις για τον προγραμματισμό θέσεων των ατόμων με αναπηρία, τις προσαυξήσεις βάσει τυπικών προσόντων και εντοπιότητας, τα κριτήρια επιλογής και μοριοδότησης προσωπικού ατόμων με αναπηρία αποκαλύπτεται πλέρια η υποκρισία της Κυβέρνησης όταν όχι μόνο βάζει εμπόδια στο δικαίωμα της εργασίας των αναπήρων, με τα ποσοστά αναπηρίας ή το κριτήριο της προϋπηρεσίας, αλλά και από το γεγονός ότι έχουν σταματήσει οι προκηρύξεις θέσεων. Η ανεργία μαστίζει πολύ περισσότερο τα άτομα με αναπηρία, θεωρώντας τα ως ανθρώπους ενός κατώτερου θεού. Όπως υποκρισία ήταν και όλα τα μέχρι σήμερα νομοθετήματα, όπως και επί ΣΥΡΙΖΑ ο νόμος για την ίση μεταχείριση, που ποτέ δεν εφαρμόστηκαν τα ποσοστά των προσλήψεων.

Κυρίες και κύριοι, στα δίκαια αιτήματα που θέτει στην πρώτη γραμμή ο αγώνας όλων των υγειονομικών περιλαμβάνεται και αυτό της αναγκαίας μονιμοποίησης όλων των συμβασιούχων. Αυτή τη στιγμή οι συμβασιούχοι στο δημόσιο σύστημα υγείας είναι δεκαέξι χιλιάδες, δηλαδή περίπου το 30% του συνόλου των εργαζομένων. Το ποσοστό αυτό αυξάνεται συνέχεια σε σχέση με τους μόνιμους υπαλλήλους. Αν υπολογίσουμε τις συνταξιοδοτήσεις, οι κενές οργανικές θέσεις προσεγγίζουν τις τριάντα χιλιάδες. Οι ανάγκες αυξάνονται ταυτόχρονα και εσείς, όπως έκανε και ο ΣΥΡΙΖΑ, αρνείστε τις μόνιμες προσλήψεις. Αυτό δηλαδή που παρατηρείται στον τουρισμό με τις δεκατέσσερις διαφορετικές συμβάσεις ευελιξίας ως ένα σημείο συμβαίνει και στο δημόσιο σύστημα υγείας: Εργαζόμενοι με συμβάσεις ορισμένου χρόνου, επικουρικοί του COVID, ΟΑΕΔίτες, επικουρικοί που προσλήφθηκαν πριν από τον COVID, συμβασιούχοι του ΕΟΔΥ, μαθητεία, εργολαβικοί, και τώρα τελευταία και οι ειδικευόμενοι νοσηλευτές. Ο κατακερματισμός και ο κοινωνικός αυτοματισμός που καλλιεργούν οι κυβερνήσεις δίνοντας κάθε φορά παρατάσεις σε διαφορετική μερίδα εργαζομένων επιδιώκουν εκτός των άλλων να φέρουν τον έναν εργαζόμενο απέναντι στον άλλον.

Η Κυβέρνηση με νομοσχέδιο που πέρασε έδωσε έναν χρόνο παράταση, αλλά με κάποια «ψιλά γράμματα» πάνω στα οποία πατούν οι διοικητές των νοσοκομείων για επικουρικούς σε σίτιση, φύλαξη, καθαριότητα, αφού τους δίνεται η επιλογή να προχωρήσουν αν θέλουν σε εργολάβους. Τα παραδείγματα είναι πάρα πολλά στα νοσοκομεία της χώρας.

Όλο αυτό εντάσσεται στην πολιτική που θέλει τα νοσοκομεία να λειτουργούν με ιδιωτικοοικονομικά κριτήρια ως επιχειρήσεις όπου η μισθοδοσία των εργαζομένων θα εντάσσεται στη χασούρα ή στο κέρδος τους.

Όλοι αυτοί οι συμβασιούχοι εργαζόμενοι καλούνται χωρίς εξειδίκευση να ανταποκριθούν στις αυξημένες ανάγκες και μόλις αποκτήσουν εμπειρία, οδηγούνται στην απόλυση. Η Νέα Δημοκρατία, ο ΣΥΡΙΖΑ, το Κίνημα Αλλαγής, διαχρονικά ακολουθούν την ίδια πολιτική που είναι κεντρική κατεύθυνση της Ευρωπαϊκής Ένωσης. Ο ΣΥΡΙΖΑ ακόμα και τώρα επιμένει στη μοριοδότηση αυτών των εργαζομένων μέσω ΑΣΕΠ, ενώ έχει αποδειχτεί μέχρι τώρα ότι οι περισσότεροι οδηγούνται στην απόλυση.

Αν θεωρείτε ότι σας αδικούμε στην κριτική που σας κάνουμε και για να μην μας προβοκάρετε ότι τάχα τα παραπέμπουμε όλα στη Δευτέρα Παρουσία, σας δόθηκε η ευκαιρία με την τροπολογία που καταθέσαμε πριν τις γιορτές και την απορρίψατε και αφορούσε την άμεση μονιμοποίηση των τεσσάρων χιλιάδων εργαζομένων με το πρόγραμμα του ΟΑΕΔ στο δημόσιο σύστημα υγείας, οι οποίοι δουλεύουν ανελλιπώς εδώ και τέσσερα χρόνια και καλύπτουν πάγιες και διαρκείς ανάγκες στον δημόσιο τομέα υγείας.

Κυρίες και κύριοι, το Κομμουνιστικό Κόμμα Ελλάδας αγωνίζεται υπέρ ενός αντικειμενικού και με μετρήσιμα κριτήρια συστήματος επιλογής, στο πλαίσιο μιας κρατικής δημόσιας διοίκησης, που βασική αποστολή της θα είναι να υπηρετεί μια ανάπτυξη σε όφελος του λαού και κατ’ επέκταση τα σύγχρονα λαϊκά δικαιώματα. Κάθε άνθρωπος, κάθε νέος άνθρωπος, είτε έχει απολυτήριο λυκείου είτε μιας επαγγελματικής σχολής είτε έχει τελειώσει τα ΤΕΙ ή τα ΑΕΙ είτε έχει κάνει μεταπτυχιακό είτε διδακτορικό, δικαιούται δουλειάς, μόνιμης θέσης εργασίας με έναν καλό μισθό. Από αυτή, λοιπόν, τη θέση ξεκινάει το ΚΚΕ. Απορρίπτουμε αυτό που λένε «πρώτα θα πιστοποιήσουμε αν ο εργαζόμενος έχει ικανότητα και μετά θα μπει σε μία δουλειά». Είναι το πρόσχημα για να δικαιολογηθεί η αδιοριστία. Ποιος δεν θυμάται Υπουργό κυβέρνησης που ανέφερε ότι την ευθύνη για την ανεργία την έχει ο άνεργος που δεν ξέρει να κάνει σωστά τις αιτήσεις στον ΟΑΕΔ;

Το δικαίωμα, λοιπόν, για δουλειά ανήκει σε όλους. Αυτός που είναι τεμπέλης, αυτός που δεν θέλει να δουλέψει, δεν θα πάει να ψάξει για δουλειά. Δεν υπάρχει στην Ελλάδα ανεργία από τεμπελιά. Δεν υπάρχει ηθελημένη ανεργία. Είναι καθαρά πολιτικό το ζήτημα. Από αυτή την άποψη, δεν δεχόμαστε να υπάρχουν τα δήθεν λεγόμενα αξιοκρατικά κριτήρια. Διότι με αυτόν τον τρόπο δικαιολογείται το εξής πράγμα: Κρύβεται η ανεργία και εμφανίζεται ότι η δουλειά είναι θέμα ευκαιρίας, να είσαι ικανός, να έχεις ικανότητες, να έχεις προσόντα για να βρεις δουλειά. Και κρύβεται το ζήτημα ότι το πρόβλημα της ανεργίας είναι κοινωνικό, πολιτικό και όχι ατομικό.

Οι δημόσιες κοινωνικές υπηρεσίες, κυρίες και κύριοι, έχουν τα χάλια τους. Είναι υποστελεχωμένες και υπολειτουργούν. Ο κόσμος ταλαιπωρείται επειδή ακριβώς η Κυβέρνηση τις υποβαθμίζει συνειδητά και δεν καλύπτει τα κενά που υπάρχουν σε αυτές με διορισμούς. Το ΚΚΕ, δεν θα πέσει στην παγίδα ούτε της μοριοδότησης ούτε του παζαρέματος και διαφόρων άλλων προτάσεων που κάνει ο ΣΥΡΙΖΑ, το ΚΙΝΑΛ ή τα άλλα κόμματα. Εμείς δεν θα διαμορφώσουμε άποψη σαν αυτή που λέει η Νέα Δημοκρατία και τα άλλα κόμματα ότι οι καλοί και άξιοι προσλαμβάνονται και οι ανάξιοι μένουν απ’ έξω. Ακόμα και με την όποια μοριοδότηση, με έναν αμέτρητο κατάλογο υποκειμενικών κριτηρίων, είναι σίγουρο ότι η συντριπτική πλειοψηφία των συμβασιούχων θα μείνει χωρίς μονιμοποίηση και θα συνεχίζεται η ομηρία τους.

Σήμερα, λοιπόν, το ζητούμενο είναι νέες θέσεις εργασίας, καλά αμειβόμενες, με πλήρη εργασιακά συνταξιοδοτικά δικαιώματα, σε νέους παραγωγικούς κλάδους με βάση τις σύγχρονες και ολοένα αυξανόμενες λαϊκές ανάγκες. Να μειωθεί ο εργάσιμος χρόνος, από οκτώ ώρες σήμερα να γίνει επτά και έξι για όλους και όχι αυτό που επιχειρείτε, την κατάργηση του οκτάωρου -καλά, έτσι κι αλλιώς έχει καταργηθεί- και να το φέρετε στο δεκάωρο και μάλιστα με απλήρωτες υπερωρίες. Να μειωθεί το όριο συνταξιοδότησης στα εξήντα έτη στους άνδρες και στα πενήντα πέντε στις γυναίκες. Κι όταν λέμε μειωμένο ωράριο, δεν εννοούμε τη μερική απασχόληση. Όταν το 1886, οι εργάτες έδιναν τη ζωή τους για το οκτάωρο, πείτε μου είναι πολυτέλεια σήμερα να έχουμε δουλειά εξάωρη και επτάωρη, να έχουμε πενθήμερο και όταν η παραγωγικότητα της εργασίας έχει ανέβει; Είμαστε, λοιπόν, με τους εργαζόμενους όχι από λόγους φιλοφροσύνης, αλλά γιατί και η επιστημονική ανάλυση και η παρακολούθηση των εξελίξεων, αλλά και το πώς βλέπουμε εμείς την εργατική δικαιοσύνη μάς οδηγούν να λέμε, ναι, μπορεί να έχουν όλοι θέσεις δουλειάς, με καλό μισθό και ελεύθερο χρόνο. Και αυτό μπορεί να γίνει και να συνδυάζεται απόλυτα και με την ανάπτυξη της χώρας και της οικονομίας.

Το ΚΚΕ, ζητά από την Κυβέρνηση να αποσύρει αυτό το έκτρωμα, έστω και την τελευταία στιγμή. Αν δεν το κάνει, προφανώς καταψηφίζουμε, το καταγγέλλουμε και καλούμε τους εργαζόμενους στον ιδιωτικό και δημόσιο τομέα να τεθούν σε θέσεις μάχης, σε κοινό μέτωπο. Στο χέρι τους είναι να προσπεράσουν τα ψευτοδιλήμματα, τον φόβο και τις απειλές με τα οποία προσπαθούν να τους βάλουν στο χέρι τα άλλα κόμματα, η Νέα Δημοκρατία, ο ΣΥΡΙΖΑ, στο όνομα της καπιταλιστικής ανάπτυξης.

Τέλος, κύριε Πρόεδρε, σε σχέση με την υπουργική τροπολογία -και να κλείσω με αυτό- για την παράταση της προθεσμίας επαναπροσδιορισμού των υποθέσεων του νόμου Κατσέλη που λήγει στις 15 Γενάρη και δίνεται η παράταση μέχρι 31-1-2021, είναι γεγονός, κύριε Πρόεδρε, ότι κινδυνεύουν τριάντα πέντε χιλιάδες δανειολήπτες πρώτης κατοικίας με πλειστηριασμό, εάν δεν δοθεί αυτή η παράταση. Εμείς θα πούμε «ναι», αλλά θεωρούμε ότι αυτή η παράταση που δίνει η Κυβέρνηση είναι μια κοροϊδία. Είναι μία παράταση δεκαπέντε ημερών, όταν η ίδια η πλατφόρμα έχει σοβαρά προβλήματα λειτουργίας, όταν οι δημόσιες υπηρεσίες -και αναφέρομαι σε Κτηματολόγιο, στις ΔΟΥ, στο υποθηκοφυλακείο-, ακόμα και οι τράπεζες υπολειτουργούν, όταν έχουν ανασταλεί όλες οι νόμιμες και δικαστικές προθεσμίες και οι μόνες που εξαιρούνται είναι αυτές των υπερχρεωμένων νοικοκυριών. Άρα, λοιπόν, θεωρούμε απόλυτη κοροϊδία αυτή την τροπολογία. Δώστε τη δυνατότητα σε εύλογο χρονικό διάστημα -και αυτό το εύλογο χρονικό διάστημα μπορεί να είναι και μέχρι ένα εξάμηνο, επτά, οκτώ μήνες, έναν χρόνο- να δοθεί η δυνατότητα στους εργαζόμενους να προετοιμάσουν τις αιτήσεις επαναπροσδιορισμού.

Έχουμε καταθέσει και μια τροπολογία, κύριε Πρόεδρε, ως Κομμουνιστικό Κόμμα Ελλάδας για την ένταξη των απορριφθέντων λόγω παραβόλου διαφόρων προκηρύξεων του 2019 και του 2020 στους προσωρινούς και οριστικούς αξιολογικούς πίνακες του ΑΣΕΠ. Και αυτή την τροπολογία καλούμε και τους υπόλοιπους να τη στηρίξουν και το Υπουργείο να την κάνει αποδεκτή. Αναλυτικά θα τοποθετηθεί άλλος Βουλευτής της Κοινοβουλευτικής μας Ομάδας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Συντυχάκη.

Τον λόγο τώρα έχει ο κ. Κωνσταντίνος Χήτας, ειδικός αγορητής της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Καλή χρονιά σε όλους κι από εμένα.

Κύριε Υπουργέ, ξέρετε οι Έλληνες στο DNA μας έχουμε χίλια καλά. Έχουμε χαρακτηριστικά, και νομίζω το ξέρετε κι εσείς πάρα πολύ καλά, που μας ξεχωρίζουν από άλλους λαούς. Είναι κάποια συγκεκριμένα χαρακτηριστικά. Έχουμε, όμως, στον γενετικό μας κώδικα και δύο-τρία ελαττώματα -κουσούρια θα τα πω- τα οποία δυστυχώς μας ακολουθούν χρόνια.

Να μιλήσουμε λίγο για την αναξιοκρατία, γιατί είναι ένα τεράστιο, ένα πολύ μεγάλο καρκίνωμα της Ελλάδας. Υπάρχουν πάρα πολλά παραδείγματα ανίκανων ατόμων και ανθρώπων ανάξιων εμπιστοσύνης. Έχουμε «κηφήνες». Έχουμε πολλούς από αυτούς τους «κηφήνες». Κι επειδή μιλάμε σήμερα για προσλήψεις, για δημόσιο, αυτοί οι «κηφήνες» έχουν ριζώσει ξέρετε, κύριε Υπουργέ, πολύ βαθιά στη δημόσια ζωή.

Κι αν η αναξιοκρατία, όπως αναφέρω, είναι το σύνθημα της Ελλάδος, το παρασύνθημα είναι η λέξη ρουσφέτι. Θα σας τα εξηγήσω σε λιγάκι. Αναρίθμητα, όπως λέγαμε και στον στρατό, «βύσματα», όλοι ψάχναμε έναν «μπάρμπα στην Κορώνη», να βολευτούμε, να βολέψουμε το παιδί και πάει λέγοντας.

Και ποιο πιστεύετε ότι μπορεί να είναι το μέλλον για μία χώρα -ειλικρινά σας ρωτάω, ως πολιτικό ον σας ρωτάω εσάς- με ένα φαύλο πολιτικό σύστημα; Ποιο μπορεί να είναι το μέλλον της χώρας αυτής όταν ένα πολιτικό σύστημα είναι φαύλο και εδραιώνεται σε ρουσφέτια, συγγένειες, χάρες, φιλίες και πάει λέγοντας;

Δεν πιστεύετε εμένα; Ακούστε. Σας είπα και στην επιτροπή ότι σήμερα θα έρθω με κάποια στοιχεία. Τα είχα πει στον κ. Θεοδωρικάκο. Γιατί έφυγαν, κύριε Βορίδη -γιατί βλέπω κροκοδείλια δάκρυα, προσχηματικά, όλοι εδώ κλαίμε- τα εξακόσιες χιλιάδες Ελληνόπουλα; Ξέρετε γιατί έφυγαν; Γιατί έφυγαν τα παιδιά μας έξω; Ήταν η εύκολη λύση; Όχι. Με πόνο καρδιάς έφυγαν. Άφησαν σπίτια, άφησαν οικογένειες, άφησαν την πατρίδα τους και έφυγαν έξω. Ξέρετε γιατί έφυγαν; Πιστεύετε ότι οι λόγοι είναι οικονομικοί; Κύριε Υπουργέ, δεν είναι οικονομικοί οι λόγοι. Δεν είναι οικονομικοί!

Η πρώτη και κύρια αιτία -θα σας δώσω την έρευνα που πραγματοποίησε για το brain drain η «ICAP Group» το 2018- είναι η αναξιοκρατία κατά 48%, κύριε Πλεύρη. Η αναξιοκρατία! Σε αυτή τη χώρα ζούμε. Δεύτερη αιτία είναι η οικονομική κρίση με 38% και τρίτη αιτία είναι οι προοπτικές ανέλιξης.

Θα τα καταθέσω όλα μαζί στο τέλος για τα Πρακτικά.

Και αν αυτή η έρευνα είναι πραγματικά γροθιά στο στομάχι και πρέπει το πολιτικό σύστημα και ιδίως τα κόμματα που κυβέρνησαν τη χώρα τα τελευταία σαράντα επτά χρόνια να τα απασχολήσει, έρχεται μία άλλη έρευνα, της «KAPA RESEARCH» -κύριε Θεοδωρικάκο, ξέρετε από έρευνες- για τη νέα γενιά -ακούστε, κύριε Βορίδη- «Γιατί έφυγαν οι νέοι στο εξωτερικό». Αναξιοκρατία 40%, ελληνική νοοτροπία 28%, διαφθορά 33%.

Δεύτερη κάρτα, «Αιτίες της κρίσης»: Διαφθορά στο δημόσιο 80%. Κύριε Βορίδη, είστε Υπουργός Εσωτερικών πλέον. Διαφθορά στο δημόσιο 80%! Πολιτικές κυβερνήσεων μετά την Μεταπολίτευση 56%, και αυτό αφορά σε όλους σας. Εσείς είστε αυτοί που κυβερνήσατε.

Άλλη απάντηση: «Τι σημαίνει ελληνικό κράτος.» Θα έπρεπε να λένε όμορφα πράγματα για το ελληνικό κράτος. Διαφθορά 79%. Αυτή είναι η εικόνα που έχουν οι Έλληνες για το ελληνικό κράτος. Και εμείς κουβεντιάζουμε σήμερα εδώ για το ΑΣΕΠ και τις προσλήψεις; Διαφθορά, αναξιοκρατία, ρουσφέτι και σπατάλη χρημάτων. «KAPA RESEARCH». Δεν είναι Ελληνική Λύση.

Θα τα καταθέσω για τα Πρακτικά στο τέλος της ομιλίας μου σήμερα, εδώ.

Αυτά δεν σας απασχολούν, κύριε Υπουργέ; Είστε νέος όχι πολιτικός, αλλά στο Υπουργείο. Αυτά πρέπει να δείτε. Αυτή είναι η γάγγραινα, αυτό είναι το απόστημα που πρέπει να σπάσετε. Αυτό είναι το δημόσιο, το τέρας.

Να σας πω κάτι; Ήρθα προετοιμασμένος να ακούσω πέντε πράγματα σήμερα.

Μισθολογική δαπάνη δημοσίων υπαλλήλων στην Ελλάδα από το 2016 ως το 2022: Δεν θα τα πω τώρα χρονιά, χρονιά. Η μισθολογική δαπάνη των δημοσίων υπαλλήλων το 2016 ήταν 15,8 δισεκατομμύρια, το 2020 ήταν 18 δισεκατομμύρια και το 2021 είναι στα 18,2 δισεκατομμύρια. Θα καταθέσω τον σχετικό πίνακα. Δεν είναι δικά μας τα στοιχεία αυτά.

Και επειδή ακούω αυτές τις στημένες κόντρες, τα πραγματικά προβλήματα είναι αυτά που σας είπα εγώ τώρα. Και εσείς τις κάνετε εδώ; Κοκορομαχίες για το ποιοι έκαναν τα λιγότερα λάθη, ποιοι τα θαλάσσωσαν περισσότερο ή λιγότερο. Και μιλάει τώρα ο ΣΥΡΙΖΑ για μετακλητούς στη Νέα Δημοκρατία ή η Νέα Δημοκρατία στο Κίνημα Αλλαγής - ΠΑΣΟΚ ή το ΠΑΣΟΚ σε εσάς τους δύο για μετακλητούς υπαλλήλους.

Κύριε Θεοδωρικάκο, τις τρεις χιλιάδες αγγίζουν οι μετακλητοί υπάλληλοι. Δύο χιλιάδες επτακόσιοι τριάντα εννέα επί ΣΥΡΙΖΑ, δύο χιλιάδες οκτακόσιοι δεκαεπτά τον Μάιο του 2020, αυτή τη στιγμή. Ρεκόρ επταετίας! Και μιλάμε για αδιάβλητες διαδικασίες στο ΑΣΕΠ όταν βολεύουμε όποιον μιλάει ελληνικά; Αυτοί είναι οι μετακλητοί υπάλληλοι. Υπάρχει ο πίνακας. Είναι η αλήθεια των αριθμών. Θα το καταθέσω για τα Πρακτικά. Δείτε τα όλα αυτά. Πάρτε τα Πρακτικά. Για αυτό τα καταθέτουμε. Τα καταθέτουμε και για λόγους ιστορικούς, αρχείου, αλλά και για να τα βλέπετε.

Πάμε τώρα να μιλήσουμε για τον δημόσιο «γολγοθά». Η αλήθεια είναι, κύριε Υπουργέ, ότι από έναν νέο Υπουργό Εσωτερικών περιμέναμε -και το περίμενα προσωπικά- στην επιτροπή προχθές να μας δώσετε το στίγμα σας. Αναλάβατε τώρα αυτό το πολύ σημαντικό και κρίσιμο Υπουργείο. Περιμέναμε να μας δώσετε το στίγμα σας για τις δράσεις που θα κάνετε, να μιλήσετε για την ουσιαστική αναβάθμιση των δημοσίων υπηρεσιών, να μας δώσετε μια εικόνα, κύριε Υπουργέ, για τη δημόσια διοίκηση, για τον αριθμό των δημοσίων υπαλλήλων που δεν ξέρουμε πόσοι είναι, για τα προβλήματα στελέχωσης που υπάρχουν σε νευραλγικές υπηρεσίες, νοσοκομεία, εφορία, ΕΦΚΑ. Αυτά περιμέναμε.

Τι κάνατε εσείς στην επιτροπή προχθές, στο ντεμπούτο σας; Εμάς προσωπικά μας απογοητεύσατε. Γιατί; Διότι αναλωθήκατε, κύριε Υπουργέ, σε κοκορομαχίες με τον ΣΥΡΙΖΑ για το ποιος έχει περισσότερους μετακλητούς, ενώ θα έπρεπε ως νέος Υπουργός Εσωτερικών να δώσετε το στίγμα της επόμενης μέρας, του σχεδίου που έχετε. Όμως, εσείς αναλώνεστε σε αυτές τις κόντρες, για να ικανοποιείτε το κομματικό σας ακροατήριο, να σας χειροκροτούν και αδιαφορείτε για το εθνικό συμφέρον. Σας ενδιαφέρει μόνο το κομματικό συμφέρον. Αυτό σας ενδιαφέρει και αυτή είναι η πραγματικότητα όσο σκληρή κι αν είναι.

Ακούστε κάτι: Η κοινωνία βράζει. Η ανεργία είναι στα ύψη. Η ανασφάλεια εκτοξεύεται. Η αγορά αργοπεθαίνει. Δεν λέω ειδήσεις. Τα ξέρουμε όλοι. Δεν αντέχει ο Έλληνας που πεινάει, κύριε Υπουργέ -πεινάει!- που έχει καταστραφεί η επιχείρησή του, που έχει δει το παιδί του να φεύγει στο εξωτερικό να βλέπει εσάς, που δεν διαφέρετε σε τίποτα ο ένας από τον άλλο -και εννοώ τη Νέα Δημοκρατία, την Κυβέρνηση- να μαλώνετε για το ποιος τα έχει κάνει λιγότερο θάλασσα. Γιατί αυτή η αποτύπωση της εικόνας του δημοσίου -σας το είπα και στην επιτροπή- αυτό το τέρας, ο «Φρανκενστάιν», είναι δικό σας δημιούργημα. Εσείς το κάνατε, που κυβερνάτε την πατρίδα μας πενήντα χρόνια τώρα. Και έρχεστε να σώσετε αυτά που κάνατε εσείς; Λίγο οξύμωρο ακούγεται. Θα ζήσουμε σε λίγο καιρό τραγικές καταστάσεις. Και μιλάμε σήμερα για το δημόσιο. Δεν ξέρουμε καν -το είπα και πριν- πόσους δημοσίους υπαλλήλους έχουμε. Το απόλυτο χάος! Τριτοκοσμικές καταστάσεις πραγματικά!

Και πάμε τώρα στο ΑΣΕΠ. Επικοινωνιακά τρικ. Και θα σας πω γιατί. Λέτε ότι πάμε στο ΑΣΕΠ –κύριε Θεοδωρικάκο, έτσι το εμπνευστήκατε και το δουλέψατε έναν χρόνο, θα το υπογράψει ο καινούργιος Υπουργός- να μας πείτε «η αξιοκρατία στη δημόσια διοίκηση». Έχω τέσσερις, πέντε ερωτήσεις και αν έχετε την καλοσύνη, κύριε Υπουργέ, θα ήθελα να μου απαντήσετε μετά ως Κυβέρνηση και ως Υπουργός, στις ερωτήσεις αυτές που θέτει η Ελληνική Λύση σήμερα. Πόσο ειλικρινές, πραγματικά είναι -εμείς θέλουμε να πιστέψουμε στις καλές διαθέσεις που έχετε- από τη μία πλευρά να νομοθετείτε την καλή νομοθέτηση -αυτό θέλετε να κάνετε- και από την άλλη πλευρά να φέρνετε πράξεις -επικαλούμενοι, βέβαια, πάντα την πανδημία, τον COVID, τις ακραίες καταστάσεις- νομοθετικού περιεχομένου, αβέρτα τροπολογίες-«σεντόνια» μέσα στη νύχτα λίγο πριν κλείσει η Βουλή τα Χριστούγεννα, για να περάσετε δικές σας διατάξεις; Πόσο ειλικρινές είναι αυτό;

Πόσο ειλικρινής είστε, κύριε Βορίδη, όταν από τη μία πλευρά νομοθετείτε γραπτούς διαγωνισμούς, όπως μας λέτε, διατυμπανίζετε την αριστεία, διατυμπανίζετε την αξιοκρατία και από την άλλη έχετε κάνει κανόνα –κανόνα, όχι εξαίρεση- την ψήφιση νόμων κατά παρέκκλιση των κείμενων διατάξεων; Πόσο υποστηρίζετε την αξιοκρατία όταν νομοθετείτε και προβλέπετε ξεκάθαρα εκατοντάδες προσλήψεις εκτός ΑΣΕΠ, όταν καταστρατηγείτε, κύριε Υπουργέ, τις συμβάσεις ορισμένου χρόνου, τις ανανεώνετε ξανά και ξανά και ξανά για να εκμεταλλευτείτε τις καταστάσεις και να τους έχετε δέσμιους και πελάτες σας για να πάρετε ψήφους, όταν διορίζετε παντού μετακλητούς υπαλλήλους ακόμη και για θέσεις προϊσταμένων στο δημόσιο;

Να ρωτήσω και κάτι ακόμα; Μετά από όλα αυτά που περιέγραψα, πόσες θέσεις, τελικά, απομένουν για το έρημο το ΑΣΕΠ, να πάει ο Έλληνας να δώσει εξετάσεις για να μπει στο δημόσιο με την αξία του; Έμεινε καμμία θέση;

Να πω και κάτι άλλο, κύριε Υπουργέ; Πριμοδοτείτε με οκτακόσια μόρια την ατομική συνέντευξη για τους υπαλλήλους και το διδακτορικό με πεντακόσια μόρια; Δηλαδή, ο άνθρωπος που σπούδασε, που έκανε το διδακτορικό του, που έχει ένα οπλοστάσιο για να βγει στην κοινωνία να δουλέψει, θα καταθέσει τα χαρτιά αυτά, θα πάρει πεντακόσια μόρια και επειδή εγώ είμαι ωραίος στο μπλα, μπλα στη συνέντευξη θα πάρω οκτακόσια μόρια. Πώς γίνεται αυτό; Θέλω να το καταλάβω. Ακούστε, δεν είμαστε κάθετα αντίθετοι στη συνέντευξη. Υπάρχουν συγκεκριμένες θέσεις για τις οποίες πρέπει να περάσει από συνέντευξη ο εν δυνάμει υπάλληλος, να δεις την ψυχοσύνθεσή του, αν το έχει ή δεν το έχει, αν μπορεί να διοικήσει κ.λπ.. Όμως, όχι οκτακόσια και πεντακόσια μόνο.

Πάμε λίγο τώρα στις ανεξάρτητες αρχές. Επειδή το νομοσχέδιο έχει ως στόχο, σύμφωνα με τον τίτλο του πάντα, την ενίσχυση του ΑΣΕΠ, το έχουμε πει και θα το φωνάζουμε πάντα. Αυτό που συμβαίνει στην Ελλάδα με τις ανεξάρτητες αρχές, δεν υπάρχει πουθενά αλλού. Είναι απίστευτο! Τριάντα δύο ανεξάρτητες αρχές. Πέντε ανεξάρτητες αρχές προβλέπονται, κύριε Υπουργέ, από το Σύνταγμα. Εμείς έχουμε τριάντα δύο. Γιατί να έχουμε τριάντα δύο; Πόσο αναγκαίες είναι αυτές οι τριάντα δύο ανεξάρτητες αρχές που πρέπει να έχουμε εμείς εδώ;

Να ήμασταν Ελβετία, να πω στα κομμάτια να πάει, να έχουμε και τριάντα δύο ανεξάρτητες αρχές, δεν έχουμε πρόβλημα οικονομικό, όλα καλά! Τώρα, όμως, με την κατάσταση στη χώρα μας να είναι τόσο δύσκολη και με τους συμπολίτες μας να ασφυκτιούν πραγματικά;

Ήρθε η ώρα να δούμε κατάματα το θέμα των ανεξάρτητων αρχών. Τέλος. Πρέπει να το δούμε, να το κουβεντιάσουμε το θέμα αυτό εδώ πέρα. Εξακόσια εκατομμύρια ευρώ τον χρόνο κοστίζουν στους Έλληνες πολίτες οι ανεξάρτητες αρχές, πάνω από μισό δισεκατομμύριο. Και ενώ συμβαίνει αυτό που σας περιγράφω, τι κάνετε εσείς; Αυξάνετε τα μέλη του ΑΣΕΠ από είκοσι οκτώ στα τριάντα πέντε. Δηλαδή δεν έφταναν οι είκοσι οκτώ, να τους κάνουμε τριάντα πέντε. Θα μου πεις «έλα μωρέ, εφτά άτομα παραπάνω». Κύριε Υπουργέ, 375.000 ευρώ κοστίζουν τα άτομα αυτά παραπάνω σύμφωνα με το Γενικό Λογιστήριο Κράτους. Οι 375.000 ευρώ είναι δέκα ΜΕΘ. Γιατί να τα δώσουμε, δηλαδή, στα επτά άτομα τα παραπανίσια του ΑΣΕΠ; Και μετά φωνάζουμε ότι δεν έχουμε ΜΕΘ. Γιατί να τα πάρουν τα λεφτά αυτά; Δεν υπάρχει κράτος, δεν υπάρχει Υπουργείο, να διοικήσει τη χώρα αυτή; Πρέπει να τη διοικούν οι ανεξάρτητες αρχές; Ποιες είναι οι πέντε συνταγματικά κατοχυρωμένες αρχές; Να τις δεχθούμε. Με τις άλλες είκοσι επτά τι γίνεται;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Να σας πω κάτι, κύριε Υπουργέ. Στην τελευταία συνεδρίαση για τη συζήτηση του νομοσχεδίου στην επιτροπή -για να σας δείξω τώρα πόσο στρεβλό είναι το σύστημα- είπατε...

Κύριε Αθανασίου, θα ήθελα να με ακούει λίγο ο κύριος Υπουργός αν είναι εύκολο, γιατί μεταφέρω μία δήλωσή του. Ευχαριστώ πολύ.

Κύριε Βορίδη, είπατε ή δεν είπατε στην τελευταία συνεδρίαση της επιτροπής ότι κατά παρέκκλιση διατάξεων πενήντα κτηνίατροι από το παλιό σας Υπουργείο, το Υπουργείο Αγροτικής Ανάπτυξης, θα προσληφθούν για να αντιμετωπιστεί η αφρικανική πανώλη;

Ισχύει αυτό; Δεν ισχύει;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πριν;

**ΚΩΝΣΤΑΝΤΙΝΟΣ ΧΗΤΑΣ:** Ναι, πριν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έχει γίνει.

**ΚΩΝΣΤΑΝΤΙΝΟΣ ΧΗΤΑΣ:** Ισχύει. Μάλιστα. Διάρκεια: δώδεκα μήνες. Σωστά;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν το είπα μόνο. Το έκανα.

**ΚΩΝΣΤΑΝΤΙΝΟΣ ΧΗΤΑΣ:** Και το κάνατε. Μάλιστα. Και είπατε ότι τέσσερις μήνες πριν λήξουν οι συμβάσεις των κτηνιάτρων, ζητήσατε μέσω ΑΣΕΠ προσωπικό και μέχρι σήμερα δεν έχει ολοκληρωθεί η διαδικασία. Δηλαδή δεν σας φτάσανε και λέτε στο ΑΣΕΠ: «Παιδιά, θέλουμε κι άλλο κόσμο». Και είπατε ότι υπάρχει κίνδυνος γιατί είναι και υγειονομικοί οι λόγοι, λόγοι υγείας, βιοασφάλεια, υπάρχουν αποζημιώσεις. Η πανώλη είναι σοβαρό θέμα. Μάλιστα. Έχουν έρθει οι υπάλληλοι αυτοί από το ΑΣΕΠ; Όχι. Άρα για ποιο ΑΣΕΠ μιλάμε, ρε παιδιά;

Δηλαδή ως Κυβέρνηση τι κάνατε όλο αυτό το διάστημα; Ναι, το ΑΣΕΠ είναι μία Ανεξάρτητη Αρχή. Εκεί καταλήγω. Δεν είναι ανέλεγκτη όμως. Είναι απαράδεκτο να έχει ζητήσει η ελληνική πολιτεία, το Υπουργείο Αγροτικής Ανάπτυξης, υπαλλήλους για λόγους υγείας σημαντικούς και το ΑΣΕΠ να μην έχει ανταποκριθεί ακόμη. Ό,τι θέλει κάνει το ΑΣΕΠ δηλαδή; Εσείς ως Κυβέρνηση τι κάνετε για να προχωρήσουν αυτές οι διαδικασίες άμεσα;

Ακούστε, ο ρόλος των ανεξάρτητων αρχών πρέπει να επανεκτιμηθεί από τη Βουλή. Δεν γίνεται να συνεχίσουν να λειτουργούν ανέλεγκτα και να δουλεύουν όποτε θέλουν και αν θέλουν. Και ξαναλέω: Αφήστε το ΑΣΕΠ. Υπάρχουν και άλλες αρχές. Δεν πάω σε ΕΣΡ και τέτοια τώρα, γιατί είναι μεγάλη κουβέντα.

Κύριε Υπουργέ, αυτά που σας περιέγραψα και θα ήθελα να τα λάβετε υπ’ όψιν σας γιατί είστε σοβαρός πολιτικός είναι το «τέρας» που αναλάβατε ως Υπουργείο Εσωτερικών και πρέπει να τα διορθώσετε. Αυτά είναι τα προβλήματα. Θέλετε να τα λύσετε; Μπορείτε να τα λύσετε. Ερώτηση. «Όχι» είναι η απάντηση. Γιατί δεν θα τα λύσετε και εσείς και κανένας άλλος; Γιατί, κύριε Υπουργέ, δεν σας ενδιαφέρουν οι επόμενες γενιές, σας ενδιαφέρουν οι επόμενες εκλογές. Αυτή είναι η «κάψα» όλων σας,. Δεν σας ενδιαφέρουν οι επόμενες γενιές. Οι επόμενες εκλογές σας ενδιαφέρουν. Αυτή είναι και η μεγάλη διαφορά η δική σας με την Ελληνική Λύση.

Ευχαριστώ πολύ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Να ευχηθώ και εγώ με τη σειρά μου σε όλους τους συναδέλφους, είτε βρίσκονται στην Αίθουσα είτε εκτός Αιθούσης, καλή χρονιά, πάντα με υγεία και όλα τα άλλα θα τα βρούμε!

Τον λόγο έχει η ειδική αγορήτρια του ΜέΡΑ25 η κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Να ευχηθώ και εγώ να έχουμε μία καλή και ειρηνική χρονιά.

Κύριε Υπουργέ, κυρίες και κύριοι συνάδελφοι, θεωρώ πως όλοι μπορούμε να συμφωνήσουμε ότι η ποιότητα και η αποτελεσματικότητα του στελεχικού δυναμικού του δημόσιου τομέα, με την παράλληλη ενίσχυση της διαφάνειας, της αξιοκρατίας και της αντικειμενικότητας, θα πρέπει να είναι στόχος και ζητούμενο όλων μας.

Πράγματι το διογκωμένο πελατειακό κράτος, στη συντήρηση και ενίσχυση του οποίου όλες, μα όλες, οι κυβερνήσεις έχουν συμβάλει, είναι ένα διαχρονικό φαινόμενο στη χώρα μας και, πιστέψτε με, όχι γιατί δεν ήξερε, δεν είχε τη δυνατότητα ή την ικανότητα η κάθε κυβέρνηση να το διαχειριστεί. Την ικανότητα την είχε. Δεν είχε, όμως, την πολιτική βούληση να έρθει σε ρήξη με τους «πελάτες» της, με τους ψηφοφόρους της. Δεν είχε τη βούληση να βάλει τέλος στην πρακτική τακτοποίησης των «παιδιών» της κάθε παράταξης μόλις εκείνη έπαιρνε στα χέρια της την εξουσία.

Το μόνο σίγουρο είναι πως οφείλουμε να μεριμνήσουμε για τον εκσυγχρονισμό και την καλύτερη στελέχωση του δημόσιου και ευρύτερου δημόσιου τομέα μέσα από αδιάβλητες διαδικασίες που θα εξασφαλίζουν την αξιοκρατία και τις ίσες ευκαιρίες στους υποψήφιους.

Ας πάμε τώρα να δούμε ορισμένα σημεία του σχεδίου νόμου.

Στο άρθρο 2, που συνιστά το πεδίο εφαρμογής αυτού, βλέπουμε αρκετές εξαιρέσεις προσλήψεων. Ορισμένες είναι λογικές, ορισμένες θα μπορούσαν να λείπουν, όπως είναι το προσωπικό που προσλαμβάνεται από δημόσιες επιχειρήσεις ή τράπεζες και τις θυγατρικές τους εταιρείες για απασχόληση σε χώρες εκτός της δικής μας, όπου έχουν επενδύσει ή επενδύουν οι συγκεκριμένες εταιρείες, εφόσον η διάρκεια της σύμβασης δεν υπερβαίνει τα πέντε έτη.

Το άρθρο 3, έρχεται να αυξήσει τα μέλη που συγκροτούν το ΑΣΕΠ από είκοσι τέσσερα σε τριάντα πέντε, προσθέτοντας δύο αντιπροέδρους και εννιά συμβούλους. Αναρωτιόμαστε αν αυτό το ενισχυμένο πλέον συμβούλιο θα μπορέσει να λειτουργήσει, γιατί η αλήθεια είναι πως ευέλικτο δεν είναι.

Άρθρο 5, και προγραμματισμός πλήρωσης θέσεων. Είναι ένας προγραμματισμός που έρχεται σε ένα νομοσχέδιο ενώ αφ’ ενός δεν έχουν ολοκληρωθεί τα ειδικά περιγράμματα θέσεων σε όλες τις υπηρεσίες και αφ’ ετέρου μένει να δούμε -και θα θέλαμε μία απάντηση σε αυτό σήμερα, κύριε Υπουργέ- τι γίνεται με το θέμα της κινητικότητας, αν την επηρεάζει το νομοσχέδιο μετά την ψήφιση του και αν ναι, πώς.

Τα άρθρα 6 και 13, τροποποιούν τα ποσοστά θέσεων που θα καλύπτονται από συμπολίτες μας με αναπηρία, από τρίτεκνους, πολύτεκνους και συγγενείς ατόμων με αναπηρία. Θα σας ζητούσα να ανατρέξετε στο υπόμνημα που έχουμε λάβει από την ΕΣΑΜΕΑ και από την ομοσπονδία τριτέκνων για να δείτε και τα δικά τους σχόλια, γιατί εσείς θεωρείτε ότι αυξάνετε τα ποσοστά -και πράγματι τα αυξάνετε κατ’ ελάχιστον από τον προηγούμενο νόμο του ΣΥΡΙΖΑ- όμως δυστυχώς οι ομοσπονδίες των συμπολιτών μας αυτών έχουν αρκετές ενστάσεις και επιφυλάξεις.

Τα άρθρα 8 και 9, περιγράφουν τον πανελλήνιο διαγωνισμό και τη δομή αυτού με εξέταση γνώσεων και διαδικασία δεξιοτήτων και εργασιακής αποτελεσματικότητας και προβλέπεται να είναι τέτοια η μορφή του, ώστε να μπορούν και άτομα με αναπηρία να λάβουν μέρος σε αυτόν εύκολα.

Το άρθρο 11, ορίζει πως η διαδικασία του διαγωνισμού είτε αφορά τα βαθμολογικά κέντρα είτε τα θέματα και όλα τα υπόλοιπα συναφή, θα αποφασίζονται από την κεντρική επιτροπή διαγωνισμού.

Άρθρο 12, και προσαυξήσεις βάσει τυπικών προσόντων, δηλαδή για κατόχους διδακτορικού διπλώματος, αυτοτελούς μεταπτυχιακού ετήσιας φοίτησης και κατόχους integrated master. Επιτρέψτε μου να πω ότι είναι προσαυξήσεις που έρχονται να δυναμώσουν τη θλίψη μας για την παντελή υποβάθμιση και υποτίμηση των ακαδημαϊκών και αντικειμενικών προσόντων και των ξένων γλωσσών. Οι νομοτεχνικές που κάπου προτείνετε, δεν αρκούν για να καλύψουν αυτό το κενό.

Θετικά βλέπουμε το κομμάτι των προσαυξήσεων εντοπιότητας, καθώς είναι σημαντικό να στελεχωθούν οι υπηρεσίες σε όλη τη χώρα και θα πρέπει να δίνονται κίνητρα για να παραμείνουν οι συμπολίτες μας στον χώρο καταγωγής τους ή να επιστρέψουν σε αυτόν αν το επιθυμούν.

Το άρθρο 16, έρχεται να περιγράψει τη διαδικασία της προκήρυξης των θέσεων προς πλήρωση.

Το άρθρο 18, αφορά την υποβολή αιτήσεων συμμετοχής. Εδώ θεωρούμε πως για πολλές περιπτώσεις η προθεσμία των δέκα ημερών θα αποδειχθεί εξαιρετικά δύσκολο να τηρηθεί γι’ αυτό θα ζητούσαμε να εξετάσετε τη πιθανότητα διεύρυνσής της.

Σε κάθε περίπτωση, είτε δοθεί μια διεύρυνση στην προθεσμία υποβολής είτε όχι, θα πρέπει να γίνει ό,τι είναι δυνατόν για να επιταχυνθεί η ψηφιοποίηση όλων των διαδικασιών, ώστε να μπορούν οι υποψήφιοι να συλλέγουν γρήγορα όλα τα απαραίτητα έγγραφα αλλά και συμπολίτες μας με αναπηρία να μην ταλαιπωρούνται μεταξύ υπηρεσιών αλλά να μπορούν γρήγορα και εύκολα να ετοιμάζουν τον φάκελο της υποψηφιότητάς τους.

Επιπλέον, θα θέλαμε ορισμένες πληροφορίες και διευκρινίσεις σχετικά με το προβλεπόμενο παράβολο συμμετοχής. Αν υπάρχουν σκέψεις για το ποσό στο οποίο θα κυμαίνεται, αν θα είναι κοινό για όλες τις θέσεις, αν έχετε στο μυαλό σας το ποσό, ποιο θα είναι αυτό, αν όχι, αν θα διαφέρει ανάλογα με την κατηγορία του υποψηφίου, αν θα είναι δηλαδή ΠΕ, ΔΕ ή ΤΕ ή αν θα διαφέρει ανάλογα με τη θέση ή τον φορέα, δηλαδή την υπηρεσία απορρόφησης.

Στο άρθρο 19, έχουμε και αναφορά σε ανώτατο όριο ηλικίας. Θα θέλαμε να μάθουμε ποιο θα είναι αυτό, αν θα είναι οριζόντιο ή αν θα είναι κατά περίπτωση, και αν θεωρείτε πως μπορεί ίσως να οδηγήσει σε αποκλεισμό υποψηφίων και σε διαφορετική στάση του κράτους απέναντι στους πολίτες που θέλουν διαγωνιστούν, να προσπαθήσουν να καταλάβουν μια θέση στο δημόσιο.

Στο άρθρο 27 με τίτλο: «Όργανα διενέργειας του πανελλήνιου γραπτού διαγωνισμού» θεωρούμε πως θα πρέπει να υπάρξει πρόβλεψη για συμμετοχή στην επιτροπή εκπροσώπου του Εθνικού Κέντρου Δημόσιας Διοίκησης και Αυτοδιοίκησης καθώς μέρος της αποστολής του είναι η επαγγελματική κατάρτιση, η εκπαίδευση και η επιμόρφωση του προσωπικού της κεντρικής και περιφερειακής διοίκησης και της αυτοδιοίκησης πρώτου και δεύτερου βαθμού.

Κυρίες και κύριοι συνάδελφοι, θα είχε, πράγματι, μεγάλη σημασία να συζητήσουμε -και θα πρέπει να την κάνουμε τη συζήτηση αυτή κάποια στιγμή- για το τι είδους δημόσιο θέλουμε και για τον τρόπο στελέχωσης αυτού, αν πράγματι υπήρχε, όμως και η βούληση να εφαρμοστούν τα συμπεράσματα της συζήτησης.

Δυστυχώς καμμία παράταξη από αυτές που διαχειρίστηκαν την εξουσία στη χώρα μας από τη Μεταπολίτευση μέχρι σήμερα δεν έχει δείξει, όπως είπα και στην αρχή, τη βούληση να έρθει σε ρήξη με το πελατειακό κράτος, που όλες οι παρατάξεις έθρεψαν, δημιούργησαν, φρόντισαν και γιγάντωσαν.

Στις συνεδριάσεις της επιτροπής ανταλλάχτηκαν πολλές απόψεις οι οποίες, ας είμαστε ειλικρινείς, θα είχαν αξία μόνο σε μία περίπτωση, μόνο αν αύριο το πρωί, μόλις ψηφιστεί αυτό το νομοσχέδιο ξυπνούσαν όλοι οι Έλληνες πολίτες με αμνησία. Και αυτό γιατί μόνο έτσι θα μπορούσαν όλοι οι πολίτες της χώρας να ξεχάσουν τους πράσινους, τους γαλάζιους, τους πρασινοκόκκινους, συγχωρείστε με, αλλά δεν μπορώ να βρω καταλληλότερο χρώμα για να περιγράψω τους διορισμούς και τις τακτοποιήσεις συριζαϊκής απόχρωσης.

Όλοι, κυρίες και κύριοι συνάδελφοι των τριών κομμάτων, φροντίσατε να προσθέσετε στον δημόσιο φορέα το δικό σας λιθαράκι, τους δικούς σας ψηφοφόρους, τους δικούς σας φίλους, τους δικούς σας γνωστούς και ξαφνικά τώρα είδαμε προχθές να κουνάνε όλοι το δάχτυλο στη Νέα Δημοκρατία για τους μετακλητούς.

Κατ’ αρχάς εκ προοιμίου να πω ότι η παρούσα Κυβέρνηση, η Νέα Δημοκρατία, έχει ξεπεράσει κάθε όριο. Έχει τακτοποιήσει με περισσό ζήλο στελέχη της που είτε απέτυχαν να εκλεγούν Βουλευτές είτε τους ζητήθηκε να αποσύρουν την υποψηφιότητά τους για χάρη άλλων εκλεκτών, στελέχη που είδαμε να τοποθετούνται γενικοί γραμματείς, διοικητές νοσοκομείων, μέχρι και πρόεδροι δημοτικών βιβλιοθηκών. Είναι στελέχη τις τοποθετήσεις των οποίων έχει δικαιολογήσει δημόσια ο νυν Υπουργός Εσωτερικών θεωρώντας πως είναι τρόπον τινά αναμενόμενο να διοριστούν οι δικοί τους και όχι εκείνοι που θα άξιζαν στις θέσεις αυτές. Και, πράγματι, είναι αναμενόμενο, αν σκεφτούμε την πρακτική που εφαρμόζετε μέχρι τώρα διαχρονικά.

Όμως, επιτρέψτε μου να πω ότι το να κουνάει το δάχτυλο το ΚΙΝΑΛ στη Νέα Δημοκρατία για το θέμα των μετακλητών, προκαλεί και είναι λίγο αστείο. Γιατί, αν θέλετε, κυρίες και κύριοι συνάδελφοι του ΚΙΝΑΛ, να ανοίξουμε τη συζήτηση για μετακλητούς σε υπουργικά γραφεία, μπορούμε να το κάνουμε, μπορούμε να πάμε τη συζήτηση και σε μετακλητούς υποχρεωτικής εκπαίδευσης που ήταν σε πρωτοκλασάτα στελέχη του ΠΑΣΟΚ και σε πρωτοκλασάτους Υπουργούς παλαιότερων κυβερνήσεων. Μπορούμε να την κάνουμε τη συζήτηση. Αν θεωρείτε ότι σας συμφέρει, ασφαλώς εδώ είμαστε. Θα σας πρότεινα όμως, συντροφικά αν θέλετε, να κάνετε κάτι καλύτερο, να προσπαθήσετε να περισώσετε ό,τι σώζεται από την πολιτική σας αξιοπρέπεια και να μην προχωράτε σε τέτοιες αναφορές.

Από την άλλη αντέδρασαν και οι συνάδελφοι του ΣΥΡΙΖΑ και θα άξιζε να δούμε την κατάσταση για τα προσόντα των μετακλητών και επιστημονικών συνεργατών του δικού τους κόμματος όταν εκείνοι ήταν κυβέρνηση, είτε αφορούσε Υπουργούς είτε αφορούσε Βουλευτές είτε αφορούσε άλλα στελέχη.

Πράγματι μια τέτοια συζήτηση θα οδηγούσε, θεωρώ, σε γόνιμα συμπεράσματα τόσο εμάς όσο και τον ελληνικό λαό. Όπως είπα εξαρχής, η Νέα Δημοκρατία κρατάει τα σκήπτρα της παράταξης του βολέματος και της τακτοποίησης όχι μόνο σε θέσεις μετακλητών και συνεργατών αλλά και σε διορισμούς στον ιδιωτικό και τον δημόσιο φορέα. Ας είναι ήσυχη, δεν μπορεί να της τα πάρει καμμία παράταξη τα σκήπτρα αυτά.

Στη δεύτερη ανάγνωση του νομοσχεδίου, και θα κλείσω με αυτό σε λίγο, κύριε Πρόεδρε, ακούσαμε τον αγορητή της Πλειοψηφίας να κάνει αναφορά στη σημασία των δεξιοτήτων έναντι των ακαδημαϊκών προσόντων. Ειλικρινά με εκπλήξατε. Δεν θα περίμενα ποτέ από έναν Βουλευτή της παράταξης που από την αρχή ενστερνίζεται και ορκίζεται στο όνομα της αριστείας να ακούμε ότι οι δεξιότητες είναι προτιμότερες.

Βέβαια ας είμαστε και ειλικρινείς μεταξύ μας και στα βλέμματα των πολιτών που ίσως μας παρακολουθούν ή θα μας παρακολουθήσουν σε επανάληψη. Αν αναλογιστούμε λίγο το πώς έχετε εσείς, κυρίες και κύριοι συνάδελφοι της Νέας Δημοκρατίας, την αριστεία στο μυαλό σας και πώς την προσεγγίζετε, μπορώ να φανταστώ πώς θα προσεγγίζατε και το θέμα της δεξιότητας. Κάτι μου λέει ότι προφανώς στο δικό σας μυαλό δεξιότητα είναι το να ψηφίζει κανείς Νέα Δημοκρατία.

Ακούσαμε, επίσης, τον κύριο Υπουργό να αναφέρει –και διαψεύστε με αν κάνω λάθος, κύριε Υπουργέ- πως το βασικότερο πρόβλημα είναι ο τρόπος λειτουργίας και πως συχνά οι προκηρύξεις καθυστερούν υπερβολικά με αποτέλεσμα να δημιουργούνται σημαντικά κενά σε υπηρεσίες όλων των Υπουργείων. Χαρακτηριστικό παράδειγμα που μας ανέφερε είναι οι πενήντα κτηνίατροι για την πρόσληψη των οποίων τη δεύτερη χρονιά, τέσσερις μήνες πριν λήξει η θητεία τους απευθύνθηκε στο ΑΣΕΠ και, δυστυχώς ,δεν έχει ακόμη ολοκληρωθεί ο διαγωνισμός.

Θα συμφωνήσω σε αυτό μαζί σας, κύριε Υπουργέ. Αν εξετάσουμε την ισχύουσα κατάσταση, θα δούμε πως πολλές προκηρύξεις και πολλοί διαγωνισμοί είναι ανολοκλήρωτοι και οι θέσεις δεν έχουν πληρωθεί παρ’ ότι έχουν καταρτιστεί πίνακες επιτυχόντων. Αλήθεια, όμως, ποιος φταίει για τις καθυστερήσεις αυτές; Μήπως φταίνε τα κόμματα που έχουν πάρει στα χέρια τους τη διακυβέρνηση της χώρας από τη Μεταπολίτευση μέχρι σήμερα, δηλαδή Νέα Δημοκρατία, ΠΑΣΟΚ, ΣΥΡΙΖΑ;

Είναι δυνατόν σήμερα να ακούμε έναν Υπουργό της Νέας Δημοκρατίας -και δεν είναι ένα νέο στέλεχος ο συγκεκριμένος Υπουργός για να έχει και μία περίοδο χάριτος, είναι ένας Υπουργός με ιστορία, ένα στέλεχος με ιστορία στη Νέα Δημοκρατία- να δηλώνει πως φταίει ο τρόπος λειτουργίας; Ποιος τον έστησε, ποιος τον νομοθέτησε αυτόν τον τρόπο λειτουργίας; Το έκανε το ΜέΡΑ25; Όχι το κάνατε όλοι εσείς, κυρίες και κύριοι συνάδελφοι, και των τριών κομμάτων. Εσείς νομοθετούσατε, εσείς φέρατε τη χώρα στην κατάσταση που τη φέρατε με το βόλεμα των ψηφοφόρων και την τακτοποίηση των δικών σας παιδιών.

Και προφανώς το ΑΣΕΠ είναι ανεξάρτητη αρχή, αλλά η ανεπάρκεια της διοίκησης είναι δικό σας δημιούργημα. Για αυτό πλέον οι πολίτες έχουν χάσει κάθε εμπιστοσύνη στο κράτος, για αυτό ταλαιπωρούνται καθημερινά όταν πάνε σε μια δημόσια υπηρεσία για να εξυπηρετηθούν.

Θα σας ρωτούσα αν έχετε προσπαθήσει εσείς σαν πολίτες, κυρίες και κύριοι συνάδελφοι, να εξυπηρετηθείτε σε μία υπηρεσία του δημοσίου. Φαντάζομαι ότι έχετε πολλά χρόνια οι περισσότεροι να το κάνετε και ίσως έχετε ξεχάσει την ταλαιπωρία που βιώνουν οι συμπολίτες μας κάθε μέρα. Πιστέψτε με, είναι μεγάλη!

Εν κατακλείδι, κύριε Υπουργέ, η παράταξή σας έχει αποδείξει περίτρανα πως νομοθετεί επικοινωνιακά και προσχηματικά, απλώς για να το κάνει και ψηφίζει νόμους που η ίδια καταστρατηγεί. Την ίδια χρησιμότητα και το ίδιο μέλλον θα έχει και το συγκεκριμένο νομοσχέδιο.

Εσείς δε, κρίνοντας από την πορεία, την ιστορία και τις δηλώσεις σας, επιβεβαιώνετε τον φόβο πως ο νόμος θα μείνει κενό γράμμα και μία απλή δημοσίευση στην Εφημερίδα της Κυβέρνησης.

Σας είπα, κλείνοντας στην επιτροπή προχθές, ότι δεν μπορείτε, κύριε Υπουργέ, να κεφαλαιοποιήσετε τα θετικά του νομοσχεδίου. Δεν είναι δικό σας πόνημα. Μπορείτε, όμως, να κάνετε –και θα το κάνετε, είμαι σίγουρη- ό,τι περνάει από το χέρι σας για να το καταστρατηγήσετε και να το καταπατήσετε καθημερινά.

Η αλήθεια είναι πως προσωπικά, ξέρετε, εμένα δεν με εξέπληξε η παρουσία σας προχθές για έναν απλό λόγο, γιατί δεν περίμενα κάτι διαφορετικό. Δεν περίμενα τίποτα καινούργιο ούτε καμμία μεγαλεπήβολη ιδέα. Δεν περίμενα να αποποιηθείτε το πολιτικό σας DNA και να μιλήσετε για αξιοκρατία και διαφάνεια.

Το ΜέΡΑ25 –το λέμε και θα το ξαναπούμε- δεν θα γίνει συμμέτοχος στην προσπάθειά σας και δεν θα σας δώσει λευκή επιταγή. Θα μας βρίσκετε πάντοτε απέναντί σας σε κάθε προσπάθειά σας, σε κάθε προσπάθεια που θα αποβαίνει σε βάρος των πολιτών, της διαφάνειας και της αξιοκρατίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ολοκληρώθηκε ο κύκλος των ομιλιών των εισηγητών και των ειδικών αγορητών και μπαίνουμε στον κύκλο των συναδέλφων Βουλευτών ομιλητών με φυσική παρουσία.

Καλώ στο Βήμα τον Βουλευτή της Νέας Δημοκρατίας κ. Παναγιώτη Θεοδωρικάκο.

Ορίστε, κύριε Θεοδωρικάκο, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αφού ευχηθώ και εγώ καλή χρονιά σε όλες και όλους, θα ήθελα να πω ότι συζητάμε σήμερα στο Κοινοβούλιο το νομοσχέδιο που ενισχύει την αξιοκρατία στο σύστημα προσλήψεων στον δημόσιο τομέα, ενισχύει και αναβαθμίζει τον ρόλο του ΑΣΕΠ στη διαχείριση του δημοσίου.

Εκφράζω από την αρχή την ικανοποίησή μου, γιατί ο κ. Βορίδης, ως νέος Υπουργός Εσωτερικών, χωρίς καμμία καθυστέρηση προώθησε προς ψήφιση αυτό το νομοσχέδιο με βάση το προκαθορισμένο χρονοδιάγραμμα.

Πρόκειται, ασφαλώς, για μία καθοριστική μεταβολή, μία μεταρρύθμιση στην πράξη. Κι επειδή έγινε ολόκληρη συζήτηση για τον όρο, επιτρέψτε μου να πω ότι στην Ελλάδα τού σήμερα «μεταρρύθμιση» είναι ακόμη να υλοποιείς τη λογική του αυτονόητου. Προφανώς, γι’ αυτό συζητάμε.

Ως εμβληματική μεταρρύθμιση για το κράτος την έχει χαρακτηρίσει και ο Πρωθυπουργός της χώρας Κυριάκος Μητσοτάκης. Ασφαλώς κατείχε κεντρική θέση στον προγραμματισμό της Κυβέρνησης συνολικά για το συγκεκριμένο χρονικό διάστημα και υλοποιείται μέσα σε αυτό το περιθώριο. Είναι ένας κρίσιμος κρίκος στην αλυσίδα σημαντικών αλλαγών και μεταρρυθμίσεων που πραγματοποιήσαμε αυτόν τον ενάμιση χρόνο στο Υπουργείο Εσωτερικών.

Επιγραμματικά υπενθυμίζω την ψήφο των Ελλήνων του εξωτερικού που επίσης πρόκειται για μεταρρύθμιση του αυτονόητου. Είναι ιστορική εκκρεμότητα μισού αιώνα. Λυπάμαι που θα το πω, αλλά η Αξιωματική Αντιπολίτευση παραμένει φοβική απέναντι σε αυτή τη μεταρρύθμιση, για την οποία θυμίζω ότι έκανε ό,τι μπορούσε για να μη γίνει πραγματικότητα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αφού ψηφίσαμε, κύριε Υπουργέ!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Η πραγματικότητα, αγαπητοί συνάδελφοι, είναι ότι την ψηφίσατε όταν διαπιστώσατε ότι η Νέα Δημοκρατία, το Κίνημα Αλλαγής, η Ελληνική Λύση και το Κομμουνιστικό Κόμμα Ελλάδας είχαν διαμορφώσει μια ρύθμιση την οποία θα ψήφιζαν, θα υπερέβαινε τις διακόσιες ψήφους και, άρα, θα εφαρμοζόταν. Υποχρεωθήκατε να το κάνετε.

Εν πάση περιπτώσει, όμως –γιατί αυτή είναι η αλήθεια και η πραγματικότητα- αυτό που σήμερα έχει αξία είναι να υλοποιηθεί η ρύθμιση αυτή. Το Υπουργείο Εσωτερικών έχει κάνει όλη την προεργασία που απαιτείται. Θεωρώ ότι ήδη έχει ενημερωθεί ο νέος Υπουργός Εσωτερικών. Θα ξεκινήσει άμεσα η καμπάνια ενημέρωσης των Ελλήνων. Έχουμε την υποχρέωση σε όσες χώρες υπάρξουν έστω σαράντα συνέλληνες οι οποίοι θα δηλώσουν στην ηλεκτρονική πλατφόρμα ότι θα ψηφίσουν από τη χώρα στην οποία βρίσκονται, να δημιουργήσουμε εκλογικά τμήματα.

Άρα, το Υπουργείο Εσωτερικών σε αυτόν τον τομέα έχει τεράστια δουλειά να κάνει. Πιστεύω ότι και όλα τα κόμματα θα πρέπει να συνεισφέρουν στην υλοποίηση της καμπάνιας. Είναι απολύτως βέβαιο ότι αυτό από την πλευρά της Κυβέρνησης και του Υπουργείου Εσωτερικών θα γίνει με όρους απόλυτης διαφάνειας και αποτελεσματικότητας. Είναι η ώρα που ενώνουμε τους Έλληνες σε όλη τη γη και η Αξιωματική Αντιπολίτευση είναι προτιμότερο, έστω και τώρα, να σταματήσει την πολιτική του τεχνητού διχασμού έστω σ’ αυτό το θέμα.

Προωθήθηκαν οι παρεμβάσεις για την κυβερνησιμότητα της τοπικής αυτοδιοίκησης, τη δυνατότητα συνεργασίας με τον ιδιωτικό τομέα στις υπηρεσίες της, το σπουδαίο πρόγραμμα για τα αδήλωτα τετραγωνικά μέτρα το οποίο προστάτευσε τρία εκατομμύρια ελληνικά νοικοκυριά από τέλη και πρόστιμα 1,5 δισεκατομμυρίου ευρώ. Πρόκειται για τη μεγαλύτερη απαλλαγή ιδιωτικού χρέους που έχει υπάρξει στην ελληνική ιστορία.

Επίσης, μπήκε τάξη στους δήμους και στα νοικοκυριά. Με αυτόν τον τρόπο δημιουργήθηκαν σχέσεις εμπιστοσύνης ανάμεσα στο κράτος και τους πολίτες και διασφαλίστηκαν 150 εκατομμύρια ευρώ πρόσθετοι πόροι σε ετήσια βάση.

Δημιουργήσαμε το πρόγραμμα «ΑΝΤΩΝΗΣ ΤΡΙΤΣΗΣ», ένα πρόγραμμα με διασφαλισμένους πόρους τουλάχιστον 2,5 δισεκατομμυρίων ευρώ για τους δήμους και τις περιφέρειες για την υλοποίηση έργων πνοής, ανάπτυξης, ασφαλείας και βελτίωσης της ποιότητας ζωής των πολιτών.

Είναι η πρώτη φορά που η τοπική αυτοδιοίκηση μετέχει πλήρως στη διαμόρφωση αυτού του προγράμματος, συμμετέχοντας στην επιτροπή που αξιολογεί τα έργα τόσο η ΚΕΔΕ, όσο και η Ένωση Περιφερειών Ελλάδας. Φυσικά, όλα αυτά τα έργα πνοής υλοποιούνται από την ίδια την αυτοδιοίκηση και οφείλουν να υλοποιούνται με όρους απόλυτης διαφάνειας και νομιμότητας.

Μέσα στις πολύ δύσκολες συνθήκες πανδημίας συμβάλαμε καθοριστικά στην ψηφιακή μεταρρύθμιση του κράτους και της αυτοδιοίκησης, στην αποτελεσματική διαχείριση του ανθρώπινου δυναμικού του δημόσιου τομέα και προωθήσαμε την αποκομματικοποίηση του κράτους, υλοποιώντας ιδιαιτέρως τον θεσμό των υπηρεσιακών γραμματέων.

Η διαδικασία της προετοιμασίας του νόμου που σήμερα συζητάμε ξεκίνησε ακριβώς πριν από έναν χρόνο. Συμμετείχαν σε αυτή τα στελέχη του ΑΣΕΠ. Διεξήχθη ένας πολύ ουσιαστικός διάλογος με κοινωνικούς και επιστημονικούς φορείς, με εκπροσώπους της νέας γενιάς, με προηγούμενους Υπουργούς που υπηρέτησαν σε αυτή τη θέση, με τους εκπροσώπους των κομμάτων.

Η επιτροπή υπό την προεδρία του κ. Λασκαράτου συνεδρίασε δεκαεπτά φορές και ατύπως πολύ περισσότερες και εργάστηκε εκατοντάδες ώρες για να προετοιμαστεί αυτό το νομοσχέδιο.

Θέλω να ευχαριστήσω όλα τα μέλη της επιτροπής για τη συνεργασία τους με το Υπουργείο Εσωτερικών και για τη σπουδαία δουλειά που έκαναν. Ιδιαιτέρως θέλω να ευχαριστήσω τη Γενική Γραμματέα του Υπουργείου Εσωτερικών κ. Χαραλαμπογιάννη, η οποία την πλευρά του Υπουργείου Εσωτερικών όλο αυτό το διάστημα είχε και το μεγαλύτερο βάρος της προεργασίας. Πρόκειται για ένα από τα πιο άξια στελέχη του κρατικού μηχανισμού, ανεξαρτήτως Υπουργείων.

Είναι γνωστό ότι στο παρελθόν τα θέματα των προσλήψεων στο ελληνικό δημόσιο τα αντιμετώπισε με θετικό και προοδευτικό τρόπο ο ν.2190, γνωστός ως νόμος Πεπονή, ενός ευπατρίδη πολιτικού που άφησε το αποτύπωμά του στον δημόσιο βίο της χώρας για το ήθος και την αξιοπιστία του. Εκείνη την εποχή, χωρίς δεύτερη κουβέντα, ο νόμος αυτός ήταν μια πολύ μεγάλη μεταρρύθμιση, ένα άλμα μπροστά.

Προέβλεπε, μάλιστα, ο νόμος από τότε –αυτό είναι απόλυτη αλήθεια- τη δυνατότητα γραπτών εξετάσεων για την εισαγωγή των εργαζομένων στο δημόσιο. Από τότε, όμως, μέχρι σήμερα, αυτό εφαρμόστηκε ελάχιστες φορές και ο ν.2190 τροποποιήθηκε εκατόν τριάντα επτά φορές.

Η αιτία, λοιπόν, που νομοθετούμε τώρα δεν είναι για να ανατρέψουμε την εκσυγχρονιστική φιλοσοφία εκείνου του νόμου αλλά για να καταστήσουμε υποχρεωτική την αξιοκρατία στη διαδικασία εκλογής εργαζομένων για τον δημόσιο τομέα. Και δεν υπάρχει καλύτερος τρόπος γι’ αυτό, από την καθιέρωση του γραπτού διαγωνισμού για όλες τις περιπτώσεις.

Στόχος να γίνει πράξη, πράγματι, ο κατάλληλος άνθρωπος στην κατάλληλη θέση, είκοσι πέντε χρόνια μετά στην εποχή της τέταρτης βιομηχανικής επανάστασης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω λίγο χρόνο περισσότερο. Δεν έχω χρησιμοποιήσει ποτέ στη βουλευτική μου θητεία περισσότερο χρόνο, οπότε θα πάρω ένα μπόνους συνολικό για σήμερα.

**ΠΡΟΕΔΡΕΥΩΝ (Αθανάσιος Μπούρας):** Θα έχετε λίγο χρόνο αλλά όχι και πολύ σημαντικό.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Ευχαριστώ, κύριε Πρόεδρε. Νομίζω ότι θα συμφωνήσουμε στο τέλος.

Επιβάλλεται, λοιπόν, στην εποχή της τέταρτης βιομηχανικής επανάστασης να γίνουν πράξη αυτές οι αλλαγές. Είναι ένας νόμος σήμα ελπίδας για τη νέα γενιά, για τα παιδιά που έφυγαν τα χρόνια της κρίσης, καθώς δεν πίστευαν ότι μπορούν στη χώρα μας να διεκδικήσουν αυτό που αξίζουν, είτε στον ιδιωτικό, είτε στον δημόσιο τομέα. Τώρα μπορούν να γνωρίζουν ότι στο ελληνικό δημόσιο θα υπηρετούν οι καλύτεροι, οι αξιότεροι. Θεωρώ ότι είναι χρήσιμο που προωθούνται από τον κ. Βορίδη μια σειρά προτάσεις, οι οποίες αφορούν την εργασιακή εμπειρία και τη μοριοδότηση της ξένης γλώσσας, παίρνοντας υπ’ όψιν και τον δημόσιο διάλογο που έγινε αλλά και προτάσεις των κομμάτων της Αντιπολίτευσης και κοινωνικών φορέων. Θέλω να υπογραμμίσω, επίσης, τον πολύ μεγάλο διάλογο που υπήρξε με τους εκπροσώπους των τριτέκνων, των πολυτέκνων, των οργανώσεων των ατόμων με ειδικές ανάγκες, προκειμένου να βρεθεί μια χρυσή τομή η οποία, όμως, έχει ως ξεκάθαρη τοποθέτηση ότι και τα παιδιά των τρίτεκνων και των πολύτεκνων, για να μπουν στο δημόσιο με τις ποσοστώσεις θα δίνουν κι εκείνα εξετάσεις, θα μετέχουν και εκείνα στον διαγωνισμό και για να εισαχθούν και να υπηρετήσουν στο δημόσιο θα πρέπει οπωσδήποτε να έχουν πάρει τη βάση την οποία προσδιορίζει ο νόμος.

Όλα αυτά φανερώνουν ότι η Κυβέρνηση έχει σταθερή κατεύθυνση -και το αποδεικνύει στην πράξη- να διεξάγει ουσιαστικό διάλογο και κάνει μια δημιουργική προσπάθεια για να επιτευχθούν οι μέγιστες δυνατές κοινωνικές συγκλίσεις, ιδίως σε νομοσχέδια σαν κι αυτό.

Η επιτυχία αυτής της μεταρρύθμισης του νόμου που σήμερα ψηφίζουμε σχετίζεται με την προώθηση στην πράξη της ψηφιοποίησης στο ΑΣΕΠ και τη διαλειτουργικότητα του με τον υπόλοιπο δημόσιο τομέα. Είναι απαραίτητη προϋπόθεση για να μπει τέλος σε χρονοβόρες γραφειοκρατικές διαδικασίες που δυστυχώς είναι ο κανόνας.

Απαραίτητη, επίσης, είναι η συνέχιση της δουλειάς προσοντολογίου των δημοσίων υπαλλήλων, για να είναι σαφή τα καθήκοντα και οι απαιτήσεις της θέσης την οποία διεκδικούν οι ενδιαφερόμενοι πολίτες. Αυτά, σε συνδυασμό με την υλοποίηση του προγραμματισμού των προσλήψεων και την αξιολόγηση των δημοσίων υπαλλήλων, δημιουργούν ένα τοπίο για μια πολύ καλύτερη αποτελεσματικότητα στον δημόσιο τομέα και κανονικά πρέπει να τυγχάνουν καθολικής αποδοχής.

Κυρίες και κύριοι συνάδελφοι, η χώρα συνεχίζει να διανύει μια δύσκολη περίοδο εξαιτίας της πανδημίας του κορωνοϊού. Αποδείχτηκε πόσο κρίσιμο είναι για την ενίσχυση και την αποτελεσματικότητα του κράτους να προωθηθούν οι μεταρρυθμίσεις. Είμαι απολύτως σίγουρος ότι αυτό θα κάνει και η νέα ηγεσία του Υπουργείου Εσωτερικών. Η συνέχεια που είχαμε προγραμματίσει στο Υπουργείο περιλάμβανε τη θεσμοθέτηση της τηλεργασίας, του εθελοντισμού, την προώθηση της πολυεπίπεδης διακυβέρνησης, μιας καθοριστικής για τη δομή του κράτους μεταρρύθμισης που έχει συζητηθεί ευρύτατα με την τοπική αυτοδιοίκηση μέσα από τα περιφερειακά συνέδρια της ΚΕΔΕ και μέσα από πολλές συζητήσεις με τις περιφέρειες και την ένωση των περιφερειών. Έχει υπάρξει μια πολύ μεγάλη προεργασία από την αρμόδια επιτροπή, υπό την προεδρία του καθηγητή κ. Κοντιάδη και είναι τμήμα της φιλοσοφίας που ακολουθήσαμε στο Υπουργείο Εσωτερικών η καθοριστική ενίσχυση της αυτοδιοίκησης με αρμοδιότητες, ευθύνες, πόρους και προσωπικό και η περαιτέρω ενδυνάμωση της αυτοτέλειας της τοπικής αυτοδιοίκησης.

Όπως αντιλαμβάνεστε -και με αυτό θέλω να ολοκληρώσω- είναι αυτονόητο για μένα -από την αρχή έχω πάρει μέρος σε αυτή τη μεγάλη προσπάθεια- ότι θα συνεχίσω να στηρίζω με συνέπεια τις μεταρρυθμίσεις και τις δίκαιες αλλαγές που έχει ανάγκη η χώρα, μεταρρυθμίσεις που βασίζονται στις αξίες της παράταξής μας, στις αξίες της ελευθερίας, της αλληλεγγύης και του υπεύθυνου πατριωτισμού. Αυτές εκπροσωπεί ο Πρωθυπουργός της χώρας Κυριάκος Μητσοτάκης με τον οποίο ταυτίστηκα από την αρχή, προτού εκλεγεί Πρόεδρος της Νέας Δημοκρατίας και συνεχίζω να το κάνω με απόλυτη αξιοπιστία και αίσθημα ευθύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Θεοδωρικάκο. Και να μην το ζητούσε, ήταν ηθική υποχρέωση, τουλάχιστον, όλων των συναδέλφων ως πρώην Υπουργού και ανθρώπου ο οποίος μέχρι την τελευταία στιγμή υπερασπίστηκε και εισηγήθηκε ακόμα και προς το τέλος της επιτροπής αυτό το νομοσχέδιο. Σας ευχαριστούμε, κύριε Θεοδωρικάκο.

Τον λόγο έχει η κ. Όλγα Γεροβασίλη, Βουλευτής του ΣΥΡΙΖΑ.

**ΟΛΓΑ ΓΕΡΟΒΑΣΙΛΗ:** Κυρίες και κύριοι συνάδελφοι, βιώνουμε όλοι μας ιδιαίτερα δυσμενείς συνθήκες με τραγικές επιπτώσεις στην υγεία, στην οικονομία στη χώρα μας, με ευθύνες που, βεβαίως, έχουν ονοματεπώνυμο, εγκληματικές ευθύνες της Νέας Δημοκρατίας, και όταν ο ελληνικός λαός αγωνιά για τη ζωή του, ο κ. Μητσοτάκης ελλείψει της όποιας κυβερνητικής σοφίας καταφεύγει δήθεν στον θυμόσοφο λαό, λέγοντας για το περίφημο φιάσκο των εμβολίων «όποιος βιάζεται σκοντάφτει», για να δικαιολογήσει τα αδικαιολόγητα. Ενώ η αρχική εξαγγελία με διθυραμβικό τρόπο των δύο εκατομμυρίων εμβολιασμών τον μήνα έγινε πέντε έως οκτώ χιλιάδες, φιλοδοξεί η Κυβέρνηση τις τριάντα χιλιάδες. Κάντε διαιρέσεις να δείτε πότε θα επιτευχθεί ανοσία στον πληθυσμό. Το σίγουρο είναι ότι αν δεν μιλήσουμε για πάνω από εξήντα χιλιάδες εμβολιασμούς την ημέρα, σε διάστημα που να παρέχεται όντως μια ασφάλεια στον πληθυσμό, δεν πρόκειται να υπάρξει ανοσία.

Εμπόριο ελπίδας και καινούργιο success story χθες στη συνέντευξη του Πρωθυπουργού. Την ώρα που έδινε συνέντευξη και προσπαθούσε να μας πει ότι όλα βαίνουν καλώς, οι Υπουργοί κατέθεταν τροπολογία στο παρόν νομοσχέδιο για να δοθεί παράταση δεκαπέντε ημερών για τα υπερχρεωμένα νοικοκυριά. Τριάντα πέντε χιλιάδες δανειολήπτες μένουν εκτός της δικαστικής διαδικασίας για την πρώτη κατοικία, παρ’ όλο που έχουν προστασία του νόμου εξαιτίας της ένταξής τους στον νόμο Κατσέλη. Αυτά, με ό,τι κίνδυνο συνεπάγεται για αυτούς τους τριάντα πέντε δανειολήπτες.

Έρχομαι στο νομοσχέδιο. Διθυραμβικά το εισηγήθηκε ο κ. Θεοδωρικάκος. Στη συνέχεια απομακρύνθηκε από τη θέση του. Συνεχίζει την αντιμεταρρύθμιση της Νέας Δημοκρατίας ο νυν Υπουργός και υιοθετεί το αφήγημα περί δήθεν καινοτομιών στις προσλήψεις. Δεν έχω καταλάβει πού ακριβώς καινοτομεί η Νέα Δημοκρατία, η οποία προεκλογικά υποσχέθηκε ότι θα εξορθολογίσει το δημόσιο και θα επαναφέρει τον κανόνα «ένα προς πέντε» όσον αφορά τις προσλήψεις-αποχωρήσεις. Μεμφόταν τον ΣΥΡΙΖΑ, τη δική μας κυβέρνηση, διότι είχαμε κατακτήσει με κόπο- προκειμένου να στηθεί ο κρατικός μηχανισμός και να μπορεί να ανταποκριθεί στις στοιχειώδεις ανάγκες- το ένα προς ένα στον κανόνα προσλήψεων-αποχωρήσεων.

Θεσπίζετε, λέτε, κύριοι της Νέας Δημοκρατίας, τον ετήσιο προγραμματισμό προσλήψεων σε όλο το δημόσιο. Αυτός ο προγραμματισμός προσλήψεων έχει ήδη θεσμοθετηθεί επί ΣΥΡΙΖΑ. Δεν είναι καινούργιο. Δημιουργείτε για πρώτη φορά πανελλήνιο γραπτό διαγωνισμό προσλήψεων. Από τον ιδρυτικό νόμο του ΑΣΕΠ προβλέπεται και έχουν γίνει προσλήψεις στο δημόσιο με γραπτό διαγωνισμό. Φυσικά τα ξέρετε όλα αυτά και νομίζω ότι η σκηνοθεσία δεν ήταν απαραίτητη. Απλά παγώνετε τις αντικειμενικές διαδικασίες προσλήψεων.

Και το λέω αυτό, γιατί ο πολυδιαφημισμένο νόμος, αυτός για τον πανελλήνιο διαγωνισμό, θα γίνεται -όπως λέτε- κάθε δύο χρόνια. Ο πρώτος διαγωνισμός προβλέπεται το τρίτο τρίμηνο του 2022. Μου φαίνεται αυτό λίγο προεκλογικό. Δηλαδή, στο «plan B», αν δεν καταφέρει η Κυβέρνηση να κάνει πρόωρες εκλογές σε κάποια χαραμάδα της πανδημίας, μου ταιριάζει για προεκλογικό αφήγημα.

Μέχρι τότε οι προσλήψεις γίνονται κατά παρέκκλιση για λίγους και εκλεκτούς. Βεβαίως, όπως είπε και ο νυν Υπουργός –το έχει ομολογήσει- όταν συζητήσαμε για τις προσλήψεις στις διοικήσεις στα νοσοκομεία: «Και ποιους θέλετε να προσλάβουμε; Τους ξένους; Τους δικούς μας θα προσλάβουμε». Δεν νομίζω ότι έχει αφήσει περιθώριο μη ειλικρίνειας ο Υπουργός.

Ως γνωστόν, τα γαλάζια κομματικά ένσημα προηγούνται, ακόμη και όταν διακυβεύονται ανθρώπινες ζωές. Εμπόριο ελπίδας, λοιπόν, σε μια κοινωνία που μαστίζεται από την ανεργία και ταυτόχρονα, κλείνουμε το μάτι σε εκλογική πελατεία για κατά παρέκκλιση διορισμούς και συμβάσεις ορισμένου χρόνου.

Βεβαίως, φέρατε κάποιες νομοτεχνικές βελτιώσεις, όπως το ότι προβλέψατε τελικά ότι η εμπειρία θα μοριοδοτείται. Άλλο που προβλέπεται, είναι ότι για κάθε χρόνο εργασιακής εμπειρίας αντιστοιχεί μόλις σε ένα μόριο, ενώ μέχρι σήμερα μοριοδοτείτο κάθε μήνας εργασιακής εμπειρίας.

Καινοτομήσατε, καταργώντας -και μετά τις αντιδράσεις το επαναφέρατε- τη μοριοδότηση γλωσσομάθειας. Αποδεχθήκατε ότι η συνέντευξη πρέπει να είναι, τουλάχιστον, δομημένη, όπως σας εισηγούνταν ο ΣΥΡΙΖΑ. Εξακολουθείτε, όμως, να δίνετε σκανδαλωδώς οκτακόσια μόρια στη συνέντευξη, πάνω από όσα αντιστοιχούν για διδακτορικά. Τουλάχιστον, πήρατε πίσω διατάξεις που καταργούσαν άδικα την ποσόστωση για τους πολύτεκνους, τρίτεκνους, ΑΜΕΑ και ειδικές κατηγορίες.

Πάντως, με αυτό το νομοσχέδιο το ΑΣΕΠ δεν ενισχύεται. Δεν νομίζω ότι πρόβλημα στο ΑΣΕΠ ήταν αν θα διοριστεί τέταρτος αντιπρόεδρος ή έξι επιπλέον σύμβουλοι, με κόστος 375.000 ευρώ τον χρόνο. Αν υποθέσουμε ότι αυξάνατε το προσωπικό του ΑΣΕΠ, επιταχύνατε διαδικασίες και ενισχύατε την υποδομή του ΑΣΕΠ, τότε, βεβαίως, θα μπορούσαν να εξελιχθούν ταχύτερα οι διαγωνισμοί, και, βεβαίως, και όλη αυτή η αντιμεταρρύθμιση της Νέας Δημοκρατίας, το πάγωμα διαδικασιών εφεξής, οι επιπλέον χίλιοι μετακλητοί, η αύξηση 235% του κόστους των γενικών γραμματέων που υπάγονται στον Πρωθυπουργό.

Κυρίες και κύριοι συνάδελφοι, όσο και να μην το παραδέχεστε η διοικητική μεταρρύθμιση έγινε επί κυβερνήσεως ΣΥΡΙΖΑ και μιλάω για τα τελευταία χρόνια, όχι για παλαιότερα. Ενιαίο σύστημα κινητικότητας, ψηφιακά οργανογράμματα, περιγράμματα θέσεων εργασίας, αξιοκρατικές επιλογές προϊσταμένων, ηλεκτρονική αξιολόγηση δομών και εργαζομένων, επαναφορά του κανόνα ένα προς ένα, προγραμματισμός προσλήψεων, δομημένη συνέντευξη. Είναι εδώ ο Χριστόφορος Βερναρδάκης -ο οποίος έκανε ένα μεγάλο νομοσχέδιο επί των ημερών μου και μετά- με τη Μαριλίζα Ξενογιαννακοπούλου υλοποιήθηκαν πολλές από αυτές τις μεταρρυθμίσεις, τις οποίες συνεχίζετε και σήμερα και ορθώς. Ακόμη και το πρόγραμμα «ΣΥΖΕΥΞΙΣ ΙΙ» για την ηλεκτρονική λειτουργία του δημοσίου, τώρα στην πανδημία, δρομολογήθηκε επί των ημερών μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συμπέρασμα και κλείνω, κύριε Πρόεδρε. Μεταρρυθμίσεις έγιναν επί ΣΥΡΙΖΑ. Λοιδορηθήκαμε, τις αμφισβητήσατε, τις χλευάσατε και σήμερα απλά θολώνετε τα νερά. Τάζει η Νέα Δημοκρατία ότι θα κάνει έναν πανελλήνιο διαγωνισμό, τον οποίο αν κάνει και αν έκανε θα κόστιζε 5 εκατομμύρια ευρώ. Μέχρι τότε διορισμοί για λίγους, εκλεκτούς, διότι ξεκάθαρα δεν θέλετε διορισμούς στο δημόσιο και δη αντικειμενικούς. Ούτε καν σε καιρό πανδημίας, όταν η ανάγκη για την ενίσχυση του δημόσιου συστήματος υγείας με προσωπικό είναι πια ζήτημα ζωής και θανάτου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Γεροβασίλη.

Παρακαλώ να ετοιμαστεί υγειονομικά το Βήμα, προκειμένου να πάρει τον λόγο ο Κοινοβουλευτικός Εκπρόσωπος του Κινήματος Αλλαγής, ο συνάδελφος κ. Κώστας Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, ξεκινώντας από τη θέση του Κοινοβουλευτικού Εκπροσώπου του Κινήματος Αλλαγής -ένας ρόλος που παρά τα τριάντα χρόνια της κοινοβουλευτικής μου παρουσίας δεν τον είχα ασκήσει ποτέ ως θεσμό και είναι από τους λίγους που δεν έχω ασκήσει-, θέλω να κάνω μια αναφορά στον Ανδρέα Λοβέρδο και να σας πω ότι διαδέχομαι ένα σημαντικό στέλεχος, που με την πολύχρονη παρουσία του στην κοινοβουλευτική εκπροσώπηση της παράταξης, επιτέλεσε σημαντικό έργο. Εργάστηκε σκληρά και αποδοτικά, ανεξάρτητα από συμφωνίες ή διαφωνίες που πάντα υπάρχουν σε μια δημοκρατική παράταξη.

Κυρίες και κύριοι συνάδελφοι, θα ξεκινήσω λίγο ιστορικά. Έτυχε να συμμετέχω, και μάλιστα ως Υπουργός Εσωτερικών, στην κυβέρνηση που εισηγήθηκε και ψήφισε με την ιστορική πρωτοβουλία του Αναστάση Πεπονή, τότε Υπουργού Δημόσιας Διοίκησης, τον καθοριστικό για την πορεία και την εξέλιξη του κράτους μας ν.2190/94.

Θέλω να φέρω στη μνήμη των παλαιοτέρων από εσάς την περιρρέουσα ατμόσφαιρα. Λαϊκή κατακραυγή, γιατί έκλεινε το παράθυρο στους κομματικούς και αναξιοκρατικούς διορισμούς, εσωκομματικές αντιπαραθέσεις και μέσα στην παράταξή μας για το πολιτικό κόστος που θα πληρώναμε. Ο ίδιος ο Πεπόνης το πλήρωσε εκλογικά. Ήταν μια μεγάλη πρωτοβουλία, μια τεράστια τομή που πήγαινε κόντρα στο λαϊκό αίσθημα, καθώς το διαδεδομένο λαϊκό αίσθημα κρατούσε σε καθυστέρηση τη χώρα. Σε πείσμα των δυσκολιών η τομή έγινε. Με κενά; Ίσως. Το ερώτημα είναι, κύριοι συνάδελφοι της Νέας Δημοκρατίας, εσείς που ήσασταν τότε, όταν βρισκόταν σε εξέλιξη μια πραγματική επανάσταση, που σε συνδυασμό με τη γενναία αποκέντρωση και τη θεσμική ανασυγκρότηση της δημοκρατίας μας άλλαξε το ρου της ιστορίας σε αυτήν τη χώρα; Στην απέναντι όχθη και σύσσωμη η Δεξιά.

Δεν υπήρξαν προβλήματα στην εφαρμογή του; Ασφαλώς! Η κατ’ αρχάς εξαίρεση των ΔΕΚΟ, παρά τη σθεναρή αντίσταση του Πεπονή, η συνέχιση των διαδικασιών των προσλήψεων με συμβάσεις έργου, χωρίς αυστηρή εφαρμογή των κριτηρίων του ΑΣΕΠ ήταν ένα πρόβλημα και στη δική μας κυβέρνηση. Ποιος έλυσε αυτά τα προβλήματα στην πορεία; Οι διαδοχικές κυβερνήσεις του ΠΑΣΟΚ μόνες τους και μέχρι το 2004 που κλείσαμε όλα τα παράθυρα και παράλληλα θεσμοθετήσαμε ένα πλαίσιο για κεντρικό προγραμματισμό των προσλήψεων, για τους δείκτες αποδοτικότητας στη δημόσια διοίκηση, για την εξέλιξη των υπαλλήλων και, βέβαια, γεμίσαμε τη χώρα με τα ΚΕΠ που αποτέλεσαν την κορυφαία τομή, αρχή του ψηφιακού κράτους, στην υπηρεσία των πολιτών, με τα επόμενα βήματα να γίνονται την τριετία 2009 - 2012.

Εν τω μεταξύ, ήλθε στα πράγματα η Νέα Δημοκρατία κι έφερε τη συνέντευξη όχι ως ιδέα, αλλά ως πρακτική, που επανέφερε τη δυνατότητα κομματικών διορισμών. Ακόμη το ελληνικό κράτος πληρώνει τους κατά συρροή διορισμούς εκατοντάδων χιλιάδων που παράκαμπταν το ΑΣΕΠ από το 2004 ως το 2009.

Λυπάμαι που το λέω αλλά έχετε μια μικροπρεπή υστεροβουλία. Επιχειρείτε να βάλετε στη θέση του νόμου Πεπονή έναν δικό σας, κατά τη γνώμη σας, μεταρρυθμιστικό νόμο. Σας ενοχλεί η ταύτιση των αλλαγών και των εκσυγχρονισμών με τον πραγματικό σας αντίπαλο. Ό,τι έγινε και διαρκεί ως προοδευτικό, εκσυγχρονιστικό και αξιοκρατικό πλαίσιο λειτουργίας της δημόσιας διοίκησης είναι έργο ΠΑΣΟΚ και αφιερώνεται εξαιρετικά σ’ αυτούς που φιλοδοξούν να ξαναγράψουν την ιστορία της Μεταπολίτευσης παραχαράζοντάς την.

Κύριοι συνάδελφοι, ειλικρινά πιστεύετε ότι αυτός ο νόμος που σήμερα συζητούμε θα εξαφανίσει τον νόμο Πεπονή και από αύριο όλοι θα ορκίζονται στο νόμο Θεοδωρικάκου ή εσχάτως Βορίδη; Τι φέρατε; Φέρατε ακόμη ένα γονατογράφημα. Σκεφτείτε αυτόν που θέλει να καταλάβει πώς θα διεκδικήσει με την αξία του μια θέση στο δημόσιο, να τον παραπέμψετε σ’ αυτόν τον νόμο για να το αντιληφθεί. Πλίνθοι και κέραμοι ατάκτως ερριμμένοι. Τι δημόσια διοίκηση χρειάζεται σήμερα ο τόπος υπό το φως των δραματικών αλλαγών που συντελούνται; Θέλει διοίκηση απλή, με στόχους και αποτελέσματα, με διαφάνεια και αξιοκρατία, με διαρκή αξιολόγηση και κυρίως, με προσαρμογή στην εξέλιξη της γνώσης της επιστήμης και της τεχνολογίας.

Εσείς τι κάνετε με το νομοσχέδιο; Πρώτον, αποθεώνετε τον πανελλήνιο διαγωνισμό. Υπήρχε ο πανελλήνιος διαγωνισμούς. Οι όροι εφαρμογής του ήταν το πρόβλημα και ένα άλλο διαφορετικό πιο ενισχυμένο ΑΣΕΠ, που θα μπορούσε να τους εφαρμόζει απρόσκοπτα, χωρίς να υπάρχει καμμία καθυστέρηση, που απαιτεί δηλαδή, μια άλλου τύπου αλλαγή από αυτή που εσείς φέρνετε σήμερα εδώ.

Αντίθετα, το περιβόητο επιτελικό κράτος με τους εκατοντάδες μετακλητούς και χωρίς κανένα κριτήριο διορισμένους σε ποιο αξιοκρατικό πλαίσιο χτίζεται; Ο προγραμματισμός των προσλήψεων και ο πανελλήνιος διαγωνισμός είναι θεσμοθετημένοι. Το πρόβλημα ήταν και είναι η δυνατότητα να ανταποκριθεί το ΑΣΕΠ σε μια τέτοια διαδικασία, σε μια εποχή που τρέχει με χίλια.

Πώς θα ανταποκριθεί; Αυξάνοντας τα μέλη του κατά κάποιες μονάδες; Αυξάνοντας τον προϋπολογισμό του κατά κάποια γλίσχρα εκατομμυριάκια; Δεν είμαστε σοβαροί! Εδώ χρειάζεται μια τομή, για να γίνει ο νόμος Πεπονή πραγματικά ένα σύγχρονο πλαίσιο, που θα δώσει τη δυνατότητα όχι μόνο να κλείνει όλα τα παράθυρα αλλά παράλληλα να διασφαλίζει μια αξιόμαχη ουσιαστική και σύγχρονη δημόσια διοίκηση.

Δεύτερον, αξιοκρατία: Με τα τεράστια μόρια της συνέντευξης; Με την απόδοση αρμοδιότητας στον Υπουργό να κρίνει με προσωπική του απόφαση ανάγκες, διατάξεις και κριτήρια; Με την ανάγκη εσωτερικού ΑΣΕΠ να αντικαθίσταται με ακόμη μία αρμοδιότητα μελών που δεν έχουν καν αποφασιστική αρμοδιότητα στην εσωτερική διαδικασία του υπάρχοντος δυναμικού;

Υπάρχει στο λεξιλόγιό σας η περιοδική αξιολόγηση ή η εφαρμογή των δεικτών αποδοτικότητας; Νομίζω, όχι. Είναι άλλες αυτές οι ανάγκες που έχει η δημόσια διοίκηση και άλλο νομοσχέδιο φέρνετε σήμερα για να ψηφίσουμε.

Και το τρίτο και σπουδαιότερο: Η σχέση της διοίκησης με την παρακολούθηση των ραγδαίων εξελίξεων. Εσείς οι εκσυγχρονιστές υποβαθμίζετε τα τυπικά προσόντα, όταν σήμερα η χώρα απαιτεί ανθρώπους με δεξιότητες, εξειδικευμένες γνώσεις και με δυνατότητες να απαντήσουν σε μια πραγματική ανάγκη που έχει σήμερα η αναπτυξιακή διαδικασία και η γενικότερη συγκρότηση του κράτους μας;

Αν θέλατε, πραγματικά, να συμπληρώσετε το υπάρχον πλαίσιο, θα έπρεπε να ασχοληθείτε μόνο με αυτό, για να πάψει το κράτος να βάζει φραγμούς στην ανάπτυξη. Δεν το κάνατε. Ένας ακόμα γραφειοκρατικός μηχανισμός, αντί να γίνει εμβρυουλκός της ανάπτυξης.

Κυρίες και κύριοι συνάδελφοι, έχω και άλλες φορές αναφερθεί στον αδιάλειπτο και μονότονα επαναλαμβανόμενο μεταρρυθμισμό σας. Κάθε νόμο σχεδόν που φέρνετε στη Βουλή -όποιος Υπουργός και να τον φέρνει- τον χαρακτηρίζετε σημαντική μεταρρύθμιση. Πρόκειται για τη φορολογία; Έχουμε ψηφίσει, τουλάχιστον, τρεις μεταρρυθμιστικούς νόμους μέχρι τώρα. Την ασφάλεια; Την υγεία; Την παιδεία; Πολιτικές αποσπασματικές, ασχεδίαστες, πρόχειρες, χωρίς βάθος και διάρκεια, που δεν ανταποκρίνονται στις σύγχρονες ανάγκες βαφτίζονται μεταρρυθμίσεις.

Απορώ, ο Πρωθυπουργός, που είναι έξυπνος άνθρωπος, δεν αντιλαμβάνεται τον κίνδυνο που συνιστούν οι κατ’ όνομα μεταρρυθμίσεις που έχουν τη μορφή γονατογραφήματος, όπως είναι οι σημερινοί συγκεκριμένοι νόμοι; Δεν τον ενδιαφέρει αυτό που πρόκειται σε λίγο να αποφασίσει ο λαός μέσα από τη φυσική φθορά της Κυβέρνησης, βλέποντας αυτή τη διαδικασία που ακολουθείται;

Ειλικρινά, δεν χρειαζόντουσαν τόσες λεπτομερείς διατάξεις, για να ασκηθεί στη διοίκηση μια «παλαιοδεξιά» συνταγή υπό το κάλυμμα ή το περιτύλιγμα του νόμου Πεπονή.

Παρ’ όλα αυτά και παρά τη συνολική αρνητική μας θέση, κάποια άρθρα που θεωρούμε εύλογα ή που θα επαναδιατυπώσετε καλύτερα, θα τα ψηφίσουμε. Κυρίως, όμως, κάνουμε προτάσεις που θα μπορούσαν να βελτιώσουν το νομοθέτημα και τις διατύπωσε η εισηγήτριά μας, τόσο στην επιτροπή όσο και σήμερα στην Ολομέλεια. Δεν είναι αργά να δεχθείτε πολλές από αυτές.

Κυρίες και κύριοι συνάδελφοι, η δημόσια διοίκηση έχει, πράγματι, ανάγκη από σημαντικές διαρθρωτικές αλλαγές με σύγχρονους όρους και ουσιαστική αναβάθμιση του ΑΣΕΠ, αναβάθμιση και στελεχιακή και οικονομική και διοικητική, για να ανταποκριθεί στην ανάγκη καθαρών ανεπίληπτων και αξιοκρατικών διαδικασιών στις προσλήψεις και διαδικασίες εσωτερικού ΑΣΕΠ στην εξέλιξη και την αξιολόγηση των στελεχών της διοίκησης και σημαντικές τομές που διασφαλίζουν μια διοίκηση σύγχρονη, εξοπλισμένη με προσωπικό αντίστοιχο των τεχνολογικών και επαναστατικών αλλαγών που βιώνουμε.

Θα έπρεπε, όμως, γι’ αυτό να ακολουθήσετε την αντίστροφη διαδικασία, να κωδικοποιήσετε. Τι πιο απλό; Έγιναν πολλές αλλαγές σε νόμους μετά τον νόμο Πεπονή. Θα έπρεπε, όμως, με βάση τον νόμο Πεπονή να κωδικοποιήσετε, να κάνετε μια κανονική κωδικοποίηση, όπως επιβάλλει η καλή νομοθέτηση, μια κανονική κωδικοποίηση. Αυτό που φέρνετε δεν είναι κωδικοποίηση, κακώς το εμφανίζετε σαν κωδικοποίηση.

Και, παράλληλα, αφού το ολοκληρώσετε αυτό, χρειάζεται ένα συμπληρωματικό πλαίσιο για το ΑΣΕΠ και τις προσλήψεις, που θα διασφαλίζει τους όρους της εφαρμογής του. Εκεί είναι το πρόβλημά μας. Απαιτείται, όμως, για να γίνει αυτό, ένα ολοκληρωμένο σχέδιο για την αλλαγή του κράτους υπό το φως των τεράστιων ανατροπών που συντελούνται.

(Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή)

Αυτά, όμως –και τελειώνω, κυρίες και κύριοι συνάδελφοι- προϋποθέτουν ένα άλλο μοντέλο διακυβέρνησης. Δυστυχώς, με την πρακτική σας σε αυτούς τους δύσκολους καιρούς η χώρα βλέπει το τρένο των καταιγιστικών εξελίξεων να περνά από μας χωρίς στάση.

Και μια που όλοι αναρωτιέστε και αναρωτιόμαστε περί της προοδευτικής διακυβέρνησης, περί της συντηρητικής διακυβέρνησης, περί όλων αυτών των πραγμάτων, υπάρχουν πραγματικές διαφορές ανάμεσα σε μια προοδευτική και συντηρητική διακυβέρνηση.

Και εμείς ήμασταν, είμαστε και θα είμαστε πάντα υπέρ της προοδευτικής διακυβέρνησης, με όσα συμπεράσματα και να θέλετε να βγάλετε ότι θα πάμε προς τη μια ή την άλλη κατεύθυνση, θα συνεργαστούμε με τον ΣΥΡΙΖΑ ή θα συνεργαστούμε με τη Νέα Δημοκρατία. Είμαστε στην πορεία μας αυτοί που είμαστε με την ταυτότητά μας, με την πολιτική μας, με τη στρατηγική μας, με την καθαρή μας άποψη και με τη μεταρρυθμιστική μας δυναμική, που δυστυχώς, δεν διαθέτετε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για την απόλυτη τήρηση του χρόνου.

Να ετοιμαστεί το Βήμα, προκειμένου να πάρει τον λόγο η Βουλευτής της Νέας Δημοκρατίας κ. Άννα Μάνη - Παπαδημητρίου και αμέσως μετά τον λόγο θα πάρει η Πρόεδρος του Κινήματος Αλλαγής, η κ. Γεννηματά.

Ορίστε, κυρία Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, θέλω να ευχηθώ σε όλους χρόνια πολλά, καλή χρονιά. Το 2021, διακόσια χρόνια από την Ελληνική Επανάσταση, μια χρονιά-ορόσημο για την πατρίδα μας και τον απανταχού Ελληνισμό, ας είναι η χρονιά που θα σημάνει το τέλος της πανδημίας και την αρχή για ένα νέο και δημιουργικό ξεκίνημα για όλο τον κόσμο! Και μάλιστα, η χρονιά ξεκινά με την ελπίδα που φέρνει ο εμβολιασμός, στον οποίο πρέπει όλοι να συμμετέχουμε.

Επίσης, να ευχηθώ στη νέα ηγεσία του Υπουργείου Εσωτερικών καλή δύναμη, καλή επιτυχία και καλή αρχή στα νέα καθήκοντα.

Η αρχή, μάλιστα, γίνεται σήμερα με ένα εμβληματικό νομοσχέδιο που εκσυγχρονίζει το σύστημα προσλήψεων στο δημόσιο και ενισχύει τη λειτουργία του ΑΣΕΠ, ένα νομοσχέδιο το οποίο, ανεξάρτητα από τις όποιες προσπάθειες της Αντιπολίτευσης να το υποβαθμίσει, συνιστά μία ουσιαστική μεταρρύθμιση, μία πραγματική τομή που αναβαθμίζει συνολικά τη δημόσια διοίκηση, όπως και άλλες τομές που επέφερε αυτή η Κυβέρνηση, όπως για παράδειγμα οι μεταρρυθμίσεις στην ψηφιακή διακυβέρνηση.

Κυρίες και κύριοι συνάδελφοι, κανείς δεν μπορεί να αμφισβητήσει ότι το σύστημα προσλήψεων στο δημόσιο είκοσι επτά χρόνια από την ψήφιση του ιδρυτικού νόμου του ΑΣΕΠ, ενός σημαντικού πράγματι νόμου, χρήζει βελτιώσεων, εκσυγχρονισμού και επικαιροποίησης. Τα πραγματικά δεδομένα μιλούν από μόνα τους.

Αλήθεια πρώτη: Το υφιστάμενο σήμερα νομοθετικό πλαίσιο επιβράβευε κατ’ εξοχήν τα τυπικά προσόντα. Η πρόβλεψη για γραπτό διαγωνισμό υπήρχε όντως αλλά στην πράξη δεν εφαρμοζόταν. Το 97% των προσλήψεων από την ψήφιση του νόμου Πεπονή έως σήμερα έχουν γίνει με βάση άλλες διαδικασίες και όχι με γραπτό διαγωνισμό, που αναμφισβήτητα είναι η πιο διαφανής, αξιοκρατική και αδιάβλητη διαδικασία.

Αλήθεια δεύτερη: Το χρονοβόρο των διαδικασιών. Μεταξύ της προκήρυξης και της πλήρωσης μίας θέσης μεσολαβούσε μεγάλο χρονικό διάστημα, με αποτέλεσμα κατά την πρόσληψη του υπαλλήλου να έχουν ήδη προκύψει νέες ανάγκες της διοίκησης και του εκάστοτε φορέα.

Αλήθεια τρίτη: Ένας νόμος που ψηφίστηκε το 1994, όσο καινοφανής και αν ήταν για την εποχή του, δεν μπορεί να απαντήσει στα δεδομένα και τις απαιτήσεις του 2021 και της ψηφιακής εποχής. Τα εφόδια και οι δεξιότητες των ατόμων που θα στελεχώσουν σήμερα ένα σύγχρονο και λειτουργικό δημόσιο δεν μπορούν να αναζητηθούν πλέον με βάση το υφιστάμενο νομοθετικό πλαίσιο.

Όλα αυτά τα ζητήματα αντιμετωπίζονται αποτελεσματικά με το παρόν σχέδιο νόμου, το οποίο εισάγει ένα σύστημα προσλήψεων που χαρακτηρίζεται από αξιοκρατία, αντικειμενικότητα και διαφάνεια, ένα σύστημα που εξασφαλίζει ότι στο δημόσιο θα εργάζονται οι πλέον κατάλληλοι για την κάθε θέση και όχι αυτοί που θα πληρούν μόνο τα τυπικά προσόντα.

Έτσι, στο επίκεντρο της νομοθετικής παρέμβασης βρίσκεται ο πανελλήνιος γραπτός διαγωνισμός γνώσεων και δεξιοτήτων, σύμφωνα με τα βέλτιστα ευρωπαϊκά και διεθνή πρότυπα, ο οποίος θα πραγματοποιείται τουλάχιστον μία φορά ανά δύο χρόνια.

Αυτό, βέβαια, δεν σημαίνει ότι τα τυπικά προσόντα παύουν να συνεκτιμώνται. Αντιθέτως, το παρόν νομοσχέδιο μοριοδοτεί έναν επιπλέον μεταπτυχιακό ή διδακτορικό τίτλο σε σχέση με το ισχύον ως σήμερα καθεστώς, ενώ ιδιαίτερα καθοριστική είναι και η μοριοδότηση των ξένων γλωσσών αλλά και της εργασιακής εμπειρίας, που υιοθετήθηκε από τον Υπουργό με νομοτεχνικές βελτιώσεις ως προϊόν ενός γόνιμου κοινοβουλευτικού διαλόγου.

Φυσικά, δεν θα μπορούσα να μην αναφερθώ στην πολύ σημαντική διάταξη του άρθρου 12, που προβλέπει αυξημένη μοριοδότηση λόγω εντοπιότητας για τους μόνιμους κατοίκους που θα επιλέξουν να στελεχώσουν τις δημόσιες υπηρεσίες περιοχών με δυσμενή γεωμορφολογικά, πληθυσμιακά και γεωγραφικά χαρακτηριστικά, κυρίως, ακριτικών, νησιωτικών και μικρών ορεινών δήμων. Πρόκειται για μια ρύθμιση που υπήρχε, επαναλαμβάνεται όμως και διατυπώνεται με μεγαλύτερη ακρίβεια και με λεπτομέρειες.

Κύριε Υπουργέ, επειδή η ελληνική περιφέρεια χρειάζεται συνολικά στήριξη, θα ήθελα να προτείνω να εξετάσετε το ενδεχόμενο να εφαρμόζεται η μοριοδότηση της εντοπιότητας σε όλες τις περιπτώσεις, να μοριοδοτούνται επιπλέον όλοι όσοι θα επιλέξουν, είτε να επιστρέψουν στον τόπο καταγωγής τους είτε να παραμείνουν σε αυτόν. Τέτοιου είδους ρυθμίσεις θα συντελέσουν καθοριστικά στην αποκέντρωση αλλά και στην ενίσχυση κυρίως της ελληνικής περιφέρειας, ένα ζήτημα υψίστης σημασίας για την πατρίδα μας.

Στο ίδιο πλαίσιο, θα μπορούσαμε ως μέσο αντιστροφής του «brain drain», το οποίο έχει τόσο πληγώσει τον τόπο μας, να εξετάσουμε, επίσης, μία αντίστοιχη μοριοδότηση, πάντα, βέβαια, εντός των συνταγματικών ορίων, για τους νέους που έφυγαν στο εξωτερικό, να τους δώσουμε ένα επιπλέον κίνητρο για να επιστρέψουν στην πατρίδα.

Τέλος, θα ήθελα να σταθώ σε ορισμένες από τις ρυθμίσεις του νομοσχεδίου με ιδιαίτερο κοινωνικό πρόσημο. Αναφέρομαι, πρώτα απ’ όλα, στην αύξηση του ποσοστού των θέσεων για τα άτομα με αναπηρία, για τα οποία το ενδιαφέρον της Κυβέρνησης και προσωπικά του Πρωθυπουργού είναι έντονο και διαρκές. Πρόσφατα, άλλωστε, παρουσιάστηκε το εθνικό σχέδιο δράσης για τα δικαιώματα των ατόμων με αναπηρία, ενώ είναι ήδη σε δημόσια διαβούλευση και το πρώτο σχετικό νομοσχέδιο για την Εθνική Αρχή Προσβασιμότητας.

Ειδική μέριμνα λαμβάνεται, εξάλλου, και για τις ειδικές κατηγορίες υποψηφίων, πολύτεκνους, τρίτεκνους, συγγενείς ΑΜΕΑ, για τους οποίους διασφαλίζεται συγκεκριμένο ποσοστό προσλήψεων.

Κυρίες και κύριοι συνάδελφοι, το σημερινό νομοσχέδιο εισάγει ένα ταχύτερο, αντικειμενικότερο και πιο αποτελεσματικό σύστημα προσλήψεων στο δημόσιο, ένα σύστημα, κυρίως, μακριά από οποιαδήποτε πελατειακή λογική, ένα σύστημα που ανταμείβει τη νέα γενιά, που αγωνίζεται σκληρά και που πλέον ξέρει ότι αν προσπαθήσει και το αξίζει πραγματικά, μπορεί να πετύχει.

Ο πανελλαδικός γραπτός διαγωνισμός για την πρόσληψη στο δημόσιο θα αποτελέσει μία ακόμη από τις κορυφαίες παρακαταθήκες που θα αφήσει η Κυβέρνηση του Κυριάκου Μητσοτάκη στην πολιτική ιστορία του τόπου μας, μια μεταρρύθμιση που, εκτός των άλλων, θα επαναφέρει τη χαμένη εμπιστοσύνη των πολιτών και, κυρίως, των νέων μας απέναντι στην πολιτική εξουσία.

Είναι μια ακόμη ιστορική τομή της Νέας Δημοκρατίας, κυρίες και κύριοι συνάδελφοι, όπως ήταν και η ψήφος των Ελλήνων του εξωτερικού, ένα νομοσχέδιο στο οποίο είχα την ιδιαίτερη τιμή να είμαι εισηγήτρια, το οποίο υπερψηφίστηκε από διακόσιους ογδόντα οκτώ Βουλευτές, καταδεικνύοντας ότι οι εκπρόσωποι του ελληνικού λαού μπορούμε να είμαστε ενωμένοι στα μεγάλα.

Για όλους τους παραπάνω λόγους, το παρόν νομοσχέδιο αξίζει να τύχει της αποδοχής και της υποστήριξης όλων των πολιτικών δυνάμεων, πέρα από στείρες αντιπαραθέσεις. Αυτό επιτάσσει το καλό του τόπου μας. Αυτό επιβάλλει το ευρύτερο δημόσιο συμφέρον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς για την τήρηση του χρόνου.

Τον λόγο έχει ο κ. Καμίνης, Βουλευτής του Κινήματος Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

«Πρέπει να αποσύρετε αυτό το νομοσχέδιο για το καλό όχι πλέον της ελληνικής δημόσιας διοίκησης, γιατί δεν περιμένουμε πλέον κανένα καλό από εσάς, αλλά για να μην κλονιστεί η εθνική και κοινωνική συνοχή, διότι αυτό το νομοσχέδιο είναι διχαστικό. Είναι ένα πολιτικό κακούργημα. Υπάρχει μόνο μία οδός: Να το αποσύρετε».

Κυρίες και κύριοι συνάδελφοι, αυτά τα λόγια δεν είναι δικά μου. Εκστομίστηκαν στις 2 Φεβρουαρίου 1994 από ετούτο εδώ το Βήμα, κατά τη διάρκεια της συζήτησης στην Ολομέλεια, επί του νομοσχεδίου που ίδρυσε το ΑΣΕΠ. Ανήκουν στον εισηγητή της αξιωματικής αντιπολίτευσης τότε, τον κ. Βύρωνα Πολύδωρα, και αποδίδουν με τον πιο αυθεντικό τρόπο την τότε θέση της Νέας Δημοκρατίας για το ΑΣΕΠ, η οποία, βεβαίως, και το καταψήφισε.

Ανέφερε τα λόγια του κ. Πολύδωρα πριν και η κ. Λιακούλη, για να μην ξεχνάμε. Από τότε, βεβαίως, «κύλησε πολύ νερό στο αυλάκι». Σταδιακά το ΑΣΕΠ καταξιώθηκε στη συνείδηση των πολιτών, και αναγκάζεται σήμερα ακόμη και η Νέα Δημοκρατία να του πλέξει το εγκώμιο.

Βεβαίως, το ρουσφέτι των προσλήψεων δεν εξαλείφθηκε απολύτως με το ΑΣΕΠ. Όσοι διετελέσαμε δήμαρχοι την εποχή των μνημονίων, ιδίως τα έτη 2011 - 2015, καταβάλαμε μεγάλα αποθέματα ψυχικού σθένους, χρόνου και ενέργειας με το πρόβλημα των συμβασιούχων που κληρονομήσαμε. Δίκες επί δικών, διαρκείς απεργίες, στάσεις εργασίας και διαδηλώσεις των εργαζομένων, καταλήψεις δημοτικών κτηρίων και εγκαταστάσεων.

Όλα αυτά τα ζήσαμε, χωρίς μάλιστα να γνωρίζουμε με πόσους εργαζόμενους θα βρισκόμασταν την επόμενη μέρα. Ένα δικαστήριο έκρινε ότι κάποιοι συμβασιούχοι που είχαν απολυθεί έπρεπε να επιστρέψουν, άλλο δικαστήριο ότι κάποιοι άλλοι έπρεπε να αποχωρήσουν.

Ήταν μια αφάνταστη ταλαιπωρία όχι μόνο για τους δήμους και τους κατοίκους αλλά και για τους ίδιους τους εργαζομένους, οι οποίοι πληρώνονταν με το μπλοκάκι, παρέμεναν διαρκώς όμηροι εκλογικοί δημάρχων και επίδοξων δημάρχων, παρ’ όλο που οι ίδιοι υπηρετούσαν πάγιες και διαρκείς ανάγκες και έπρεπε να έχουν μονιμοποιηθεί.

Δεν γνωρίζω εάν το έχουμε συνειδητοποιήσει αλλά λόγω των έκτακτων προσλήψεων της Κυβέρνησης για την αντιμετώπιση της πανδημίας, ενδεχομένως δημιουργούμε νέα γενιά συμβασιούχων.

Κυρίες και κύριοι συνάδελφοι, το ΑΣΕΠ έχει πια καταξιωθεί στη συνείδηση των Ελλήνων, γιατί επέβαλε την αντικειμενικότητα στη διαδικασία με την οποία προσλαμβάνονται οι πολίτες στη δημόσια διοίκηση όσο μπορούσε. Την αντικειμενικότητα στο μέγιστο βαθμό, όχι όμως και την αξιοκρατία. Αυτό το δεύτερο είναι κάτι πολύ πιο σύνθετο. Η αξιοσύνη των ανθρώπων έχει πολλές όψεις. Μπορούμε να τη μετρήσουμε και να τη σταματήσουμε με πολλά κριτήρια, χωρίς να είμαστε ποτέ βέβαιοι ότι επιλέξαμε τους καλύτερους ή μάλλον τους καταλληλότερους για τις θέσεις που προορίζονται.

Τα τελευταία χρόνια προτιμάμε τη μοριοδότηση με βάση τα πτυχία και τα διπλώματα. Έχουμε διεξαγάγει ελάχιστους γραπτούς διαγωνισμούς, παρ’ όλο που τους προέβλεπε ήδη ο ιδρυτικός νόμος του ΑΣΕΠ, και έχουμε καταργήσει την προφορική συνέντευξη μετά τον εξευτελισμό που υπέστη στα χρόνια 2004 - 2009.

Καλά τα πτυχία και τα διπλώματα, κυρίες και κύριοι συνάδελφοι, αλλά πιστοποιούν μόνο την κατοχή κάποιων γνώσεων. Κατά τα λοιπά δεν εγγυώνται την εργατικότητα ή την ικανότητα του υπαλλήλου να συναλλάσσεται με τους πολίτες ούτε να διαχειρίζεται με αποτελεσματικότητα ανθρώπινους και υλικούς πόρους ούτε να λαμβάνει τις κατάλληλες αποφάσεις όταν καλείται από θέσεις ευθύνης πια να προβεί σε κρίσιμες επιλογές.

Τις δεξιότητες αυτές στον βαθμό που είναι δυνατόν στο στάδιο της πρόσληψης να τις διαγνώσουμε, μπορούμε να το πετύχουμε μόνο με τους γραπτούς διαγωνισμούς και την προφορική συνέντευξη.

Η τελευταία πρέπει να είναι δημόσια και τα μέλη της επιτροπής που την διεξάγουν να αιτιολογούν τη γνώμη τους, όπως προβλέπει και η νομολογία του Συμβουλίου της Επικρατείας.

Κατά την τελευταία αγόρευσή του στην επιτροπή, ο κ. Θεοδωρικάκος μάς είπε ότι η δημόσια προφορική συνέντευξη δεν έχει γίνει ποτέ στον δημόσιο ή στον ιδιωτικό τομέα. Για τον ιδιωτικό τομέα δεν γνωρίζω,αλλά για τον δημόσιο ο πρώην Υπουργός κάνει λάθος. Σας βεβαιώνω ότι μέχρι το 2010, οι προσλήψεις προσωπικού στον Συνήγορο του Πολίτη γίνονταν επί τη βάσει τυπικών προσόντων αλλά και με δημόσια προφορική συνέντευξη. Προφορικά έχω συμμετάσχει σε πάνω από πεντακόσιες δημόσιες προφορικές συνεντεύξεις, στις οποίες μπορούσαν να είναι και πολύ συχνά ήταν παρόντες και οι συνυποψήφιοι.

Ας προβλέψουμε τουλάχιστον τούτο, κύριε Υπουργέ, τη δυνατότητα να είναι παρόντες και οι συνυποψήφιοι. Αποτελεί σημαντικότατη εγγύηση διαφάνειας απέναντι στην αυθαιρεσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, το θέμα της ποιότητας του έμψυχου δυναμικού της δημόσιας διοίκησης δεν εξαντλείται στα διαδικαστικά της πρόσληψης. Εξίσου σημαντική είναι και η αξιοκρατική επιλογή των προϊσταμένων στη δημόσια διοίκηση. Ήδη τον Μάρτιο του 2010, πριν από το πρώτο μνημόνιο, η Βουλή ενέκρινε το νομοσχέδιο που θα γινόταν αργότερα ο ν.3839 και προέβλεπε την επιλογή των γενικών διευθυντών από το ΕΙΣΕΠ, Ειδικό Συμβούλιο Επιλογής Προϊσταμένων, όργανο ανεξάρτητο που απαρτιζόταν από πέντε μέλη του ΑΣΕΠ και έναν εκπρόσωπο του Συνηγόρου του Πολίτη. Το όργανο αυτό είχε την ευθύνη της επιλογής των γενικών διευθυντών, της διεξαγωγής γραπτών διαγωνισμών, αλλά και των προφορικών συνεντεύξεων, οι οποίες γίνονταν με τον τρόπο που είπα. Ο νόμος προέβλεπε ότι μπορούσαν να είναι παρόντες και οι συνυποψήφιοι του εξεταζόμενου.

Επίσης, η επιλογή όλων των γενικών διευθυντών και διευθυντών στο δημόσιο θα γινόταν πλέον βάσει γραπτών εξετάσεων και συνεντεύξεων. Η θητεία των γενικών διευθυντών ήταν πενταετής, προκειμένου για ευνόητους λόγους να υπερβαίνει τη θητεία της κυβέρνησης.

Τον πρωτοποριακό αυτόν νόμο τον οποίον εισηγήθηκε ο κ. Ραγκούσης, ως αρμόδιος Υπουργός της κυβέρνησης τότε, ήταν ένας νόμος της κυβέρνησης Παπανδρέου, μιας μεταρρυθμιστικής κυβέρνησης σε πάρα πολύ δύσκολους καιρούς. Καταψηφίστηκε από τον ΣΥΡΙΖΑ, καταψηφίστηκε και από τη Νέα Δημοκρατία η οποία μάλιστα αποχώρησε κατά την επί της αρχής συζήτηση.

Να σας θυμίσω, κύριε Υπουργέ, τι είχατε πει εσείς τότε ως Βουλευτής άλλου κόμματος για την αποχώρηση της Νέας Δημοκρατίας: «Αυτό το οποίο απασχολεί» λέγατε τότε «την αξιωματική αντιπολίτευση είναι να μη θιγούν κάποια κατεστημένα της μέσα στη δημόσια διοίκηση και γι’ αυτό θα δώσει την υπέρ πάντων μάχη και την μέχρι εσχάτων». Για τα κατεστημένα του κόμματός σας, του σημερινού, μιλάγατε τότε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Γι’ αυτό συγκυβερνήσαμε μετά!

**ΓΕΩΡΓΙΟΣ ΚΑΜΙΝΗΣ:** Μπήκε στο ψυγείο, καταργήθηκε de facto ο νόμος αυτός του 2013, με αποτέλεσμα οι επιλογές των προϊσταμένων να περιέλθουν και πάλι στη διάκριση της εκάστοτε πολιτικής ηγεσίας.

Αυτό που θέλω να πω εν ολίγοις, κυρίες και κύριοι συνάδελφοι, είναι ότι η Νέα Δημοκρατία δεν με πείθει ότι αυτό που στην πραγματικότητα θέλει είναι να προχωρήσει στον εκσυγχρονισμό της δημόσιας διοίκησης.

Η Κυβέρνηση, μάς έχει φουσκώσει στις μεγαλοστομίες από την πρώτη μέρα που ανέλαβε. Είναι επιτελικό –αναρωτιέμαι εγώ- το κράτος που διευθύνεται από μία Κυβέρνηση μαστοδοντικών διαστάσεων με πενήντα επτά μέλη; Είναι καλή νομοθέτηση οι τροπολογίες της τελευταίας στιγμής, που καθεμιά τους έχει το μέγεθος ολόκληρου νομοσχεδίου; Τηρείται η αρχή της συνέχειας του κράτους, όταν διορίζετε συνεχώς μετακλητούς υπαλλήλους ακόμη και σε διευθυντικές θέσεις όπως λόγου χάριν στο Υπουργείο Μεταναστευτικής Πολιτικής;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μήπως μας δουλεύετε κανονικά, όταν μιλάτε για τον πρώτο διαγωνισμό του ΑΣΕΠ που θα γίνει τον Σεπτέμβριο του 2022, δηλαδή μετά από δύο χρόνια, και μέχρι τότε θα έχετε προσλάβει από το παράθυρο ένα σωρό υπαλλήλους, όπως γίνεται στα διάφορα Υπουργεία και στο Υπουργείο, βεβαίως, Προστασίας του Πολίτη, το οποίο έχω την τιμή να ελέγχω;

Πολλοί πιστεύουν ότι κάνετε ένα αποφασιστικό βήμα για τον εκσυγχρονισμό της διοίκησης μέσα από την ψηφιακή διακυβέρνηση. Μέγα λάθος! Η τεχνολογία είναι απλώς ένα μέσο. Αυτό που μετράει είναι οι άνθρωποι. Πάνω από όλα η δημόσια διοίκηση απαιτεί ανθρώπους ικανούς, εργατικούς και αφοσιωμένους στο καθήκον, και αυτό με τη σειρά του προϋποθέτει αξιολόγηση.

Περιμένουμε, λοιπόν, το νομοσχέδιο για την αξιολόγηση των δημοσίων υπαλλήλων, κύριε Υπουργέ, που ελπίζουμε πως θα έχει καλύτερη τύχη από την παταγώδη αποτυχία του σημερινού Πρωθυπουργού, όταν ήταν Υπουργός Διοικητικής Μεταρρύθμισης το 2013.

Και περιμένουμε, βεβαίως, να δούμε και το άλλο νομοσχέδιο που μας έχει εξαγγείλει ο προκάτοχός σας –και το επανέλαβε και σήμερα-, το νομοσχέδιο για την τοπική αυτοδιοίκηση. Θα τολμήσετε να προχωρήσετε σε μία πραγματική διοικητική αποκέντρωση; Θα κάνουμε, επιτέλους, το αποφασιστικό βήμα προς την υπέρβαση του υπερσυγκεντρωτικού κράτους, που παράγει γραφειοκρατία και διαφθορά;

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Καμίνη, κλείστε. Έχετε ξεφύγει πολύ και μάλιστα δεν έβαλα και τον χρόνο από την αρχή.

**ΓΕΩΡΓΙΟΣ ΚΑΜΙΝΗΣ:** Τελειώνω, κύριε Πρόεδρε. Είναι η τελευταία μου φράση.

Θα προχωρήσετε στη δημιουργία μητροπολιτικής διακυβέρνησης τουλάχιστον στην Αττική και στην ευρύτερη Θεσσαλονίκη; Θα έχετε το θάρρος να καταργήσετε τον κατακερματισμό του λεκανοπεδίου Αττικής σε εξήντα έξι δήμους;

Εδώ είμαστε, λοιπόν, και περιμένουμε να δούμε μέχρι πού, πραγματικά, θα φτάσει ο μεταρρυθμιστικός οίστρος της παρούσας Κυβέρνησης.

Ευχαριστώ, κύριε Πρόεδρε, και για την ανοχή.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τον Βουλευτή της Νέας Δημοκρατίας κ. Γεώργιο Κοτρωνιά.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κυρίες και κύριοι συνάδελφοι, το δικαίωμα στην εργασία ειδικά στο δημόσιο, πρέπει να υλοποιείται με συνθήκες απόλυτης διαφάνειας, πλήρους δημοσιότητας, αντικειμενικότητας και αξιοκρατίας. Γι’ αυτό ένα κράτος που θέλει να λέγεται σύγχρονο και επιτελικό θα πρέπει πρώτα απ’ όλα να έχει εξασφαλίσει ένα αξιόπιστο και δίκαιο σύστημα προσλήψεων.

Η πολύχρονη εφαρμογή των προσλήψεων μέσω ΑΣΕΠ με τον ν.2190/1994 ανέδειξε, προφανώς, ένα σύστημα αδιαμφισβήτητα αδιάβλητο, αλλά ανέδειξε συγχρόνως και τις παραλείψεις του, σε ό,τι αφορά την αξιοκρατία, την κοινωνική δικαιοσύνη και την προσαρμοστικότητα. Γι’ αυτό άλλωστε και τροποποιήθηκε εκατόν τριάντα επτά φορές.

Το παρόν νομοσχέδιο μάς δείχνει τον δρόμο των βελτιώσεων που χρειάζεται το εθνικό σύστημα προσλήψεων στο δημόσιο, ώστε να συνεχίσει να είναι αδιάβλητο, ενώ παράλληλα να καταστεί πιο δίκαιο, πιο αξιοκρατικό, πιο γρήγορο, άρα πιο αποτελεσματικό.

Βασική μεταρρυθμιστική παρέμβαση αποτελεί η εισαγωγή του πανελλήνιου γραπτού διαγωνισμού ως κύρια διαδικασία πλήρωσης των θέσεων μόνιμου προσωπικού και προσωπικού με σύμβαση εργασίας ιδιωτικού δικαίου αορίστου χρόνου. Η διεξαγωγή του θα γίνεται από το ΑΣΕΠ μία φορά, όπως ελέχθη ήδη, στα δύο χρόνια, ώστε να ανανεώνεται ανά τακτά χρονικά διαστήματα η λίστα των υποψηφίων που θα καλούνται να καλύψουν τις διαρκώς μεταβαλλόμενες ανάγκες των δημόσιων φορέων.

Ο γραπτός διαγωνισμός περιλαμβάνει δύο βασικούς άξονες αξιολόγησης: πρώτον, την εξέταση γενικών και ειδικών γνώσεων που συνδέονται με τη θέση για την οποία υποβάλλεται ο κάθε υποψήφιος, και δεύτερον, τη δοκιμασία δεξιοτήτων και εργασιακής αποτελεσματικότητας με αξιολόγηση δεξιοτήτων του υποψηφίου.

Παράλληλα, για την κάλυψη των θέσεων του ειδικού επιστημονικού προσωπικού ΕΕΠ καθώς και για θέσεις κατηγοριών ΠΕ, ΤΕ και ΔΕ που σχετίζονται με την ασφάλεια και την υγεία της ανθρώπινης ζωής, προβλέπεται η διενέργεια ατομικής συνέντευξης επιπροσθέτως των γραπτών δοκιμασιών –γιατί;- προκειμένου να εξακριβωθεί η καταλληλότητα των υποψηφίων και το σύστημα να επιτύχει τον στόχο που θέλουμε, δηλαδή να είναι πιο αξιοκρατικό.

Επισημαίνεται ότι μέχρι σήμερα η συνέντευξη αποτελούσε τον αποκλειστικό τρόπο πρόσληψης του ειδικού επιστημονικού προσωπικού, χωρίς προαπαιτούμενη γραπτή εξέταση. Έτσι, ενισχύεται το κομμάτι της αξιοκρατίας στο σύστημα αξιολόγησης και επιλογής προσωπικού. Γιατί πρέπει να αναλογιστούμε ότι για την ανάληψη κάποιων θέσεων και ειδικοτήτων απαιτούνται πέρα από τα τυπικά προσόντα και συγκεκριμένα χαρακτηριστικά της προσωπικότητας των υποψηφίων που μέχρι σήμερα δεν λαμβάνονται υπ’ όψιν.

Σήμερα, δυστυχώς, υπάρχουν πολλά παραδείγματα προσληφθέντων σε κομβικές θέσεις οι οποίοι είναι κάτοχοι ακόμη και δύο μεταπτυχιακών αλλά που στερούνται βασικών δεξιοτήτων, όπως διοικητικών ικανοτήτων, ικανότητας λήψης αποφάσεων, κοινωνικότητας, επαφής με το κοινό δηλαδή, και άλλων. Επιτρέψτε μου αυτή την αναφορά, αφού άσκησα διοίκηση ως δήμαρχος επί δεκαέξι χρόνια και τα έζησα από πρώτο χέρι.

Φυσικά, η διεξαγωγή του γραπτού διαγωνισμού δεν ακυρώνει την κατοχή των τυπικών προσόντων των υποψηφίων. Γι’ αυτό συνεκτιμούνται τα ακόλουθα τυπικά προσόντα για υποψηφίους των κατηγοριών ΠΕ και ΤΕ, δηλαδή το διδακτορικό δίπλωμα, ο αυτοτελής μεταπτυχιακός τίτλος σπουδών, ο ενιαίος τίτλος σπουδών μεταπτυχιακού επιπέδου. Επίσης, φαίνεται ότι με τα ακαδημαϊκά προσόντα και τον γραπτό διαγωνισμό πλέον, δημιουργείται μια αντικειμενική εικόνα σχετικά με την καταλληλότητα ή μη των υποψηφίων.

Το νομοσχέδιο, επίσης, λύνει ένα από τα σημαντικά προβλήματα της μέχρι σήμερα διαδικασίας, αφού προβλέπει προσαυξήσεις στην τελική βαθμολογία των υποψηφίων με βάση την εντοπιότητα, προσφέροντας κίνητρα στους κατοίκους συγκεκριμένων περιοχών να παραμείνουν στις δημόσιες υπηρεσίες του τόπου τους, με δέσμευση βέβαια δεκαετούς υπηρέτησης.

Σήμερα είναι πολύ συχνό το φαινόμενο -και αυτό το έχουμε ζήσει όλα αυτά τα χρόνια- των υποψηφίων που προσλαμβάνονται, παραδείγματος χάριν, σε δημοτικές υπηρεσίες μακριά, βέβαια, από τον τόπο καταγωγής τους, και οι οποίοι μετά την πρόσληψή τους θέλουν να φύγουν και να υπηρετήσουν στον τόπο τους όπου βρίσκονται οι οικογένειες και τα συμφέροντά τους και εν τέλει οι παραπάνω υπηρεσίες μένουν μετά από λίγο χωρίς το προσωπικό που προσέλαβαν, αλλά και χωρίς να μπορούν να προβούν σε έναν μακροπρόθεσμο προγραμματισμό.

Γι’ αυτό στο νομοσχέδιο προβλέπεται μοριοδότηση είκοσι μονάδων για μόνιμους κατοίκους δήμων με ιδιαίτερα δυσμενή γεωμορφολογικά χαρακτηριστικά και δέκα μονάδων σε κατοίκους δήμων με λιγότερο δυσμενή χαρακτηριστικά.

Παράλληλα, εντάσσει στη διαγωνιστική διαδικασία επιπλέον κοινωνικά προστατευόμενες ομάδες, όπως είναι οι πολύτεκνοι, οι τρίτεκνοι και οι συγγενείς ΑΜΕΑ. Μένω λίγο στους συγγενείς ΑΜΕΑ ,γιατί είναι τρομερό να έχεις έναν αδερφό ΑΜΕΑ τον οποίο θα πρέπει να συντηρήσεις σε όλη σου τη ζωή όταν φύγουν οι γονείς σου, και να μην μπορείς να έχεις μια δίκαιη αντιμετώπιση από το ελληνικό δημόσιο. Μάλιστα, για κάθε ομάδα προβλέπεται συγκεκριμένο ποσοστό προσλήψεων, πάντοτε, βέβαια, με βάση τη βαθμολογία του γραπτού διαγωνισμού.

Ειδική αναφορά θα κάνω στις ρυθμίσεις που αφορούν στους συμπολίτες μας με αναπηρία, όπου κι εδώ το νομοσχέδιο καθορίζει ρητά το ποσοστό των θέσεων μονίμων και ΙΔΑΧ προσωπικού που θα μπορούν να καλύπτουν. Έτσι, λοιπόν, το ποσοστό αυξάνεται από 10% που ήταν μέχρι τώρα σε 12% των προκηρυσσομένων θέσεων, ενώ παραμένει η διαδικασία πρόσληψης με σειρά προτεραιότητας.

Κλείνοντας, το παρόν νομοσχέδιο στοχεύει στο να επισπεύσει τις διαδικασίες πρόσληψης των υποψηφίων σε όλα τα στάδια, από την προκήρυξη των θέσεων έως και τη διάθεση των διοριστέων στους δημόσιους φορείς και όπως σε όλα τα νομοσχέδια που έχει επεξεργαστεί μέχρι σήμερα το Υπουργείο Εσωτερικών, αποδεικνύεται για μια ακόμη φορά ουσιαστικό και προσανατολισμένο στο να δώσει πραγματικές λύσεις σε υφιστάμενα προβλήματα, συμβάλλοντας στον εκσυγχρονισμό του ευρύτερου δημόσιου τομέα και δημιουργώντας τις απαραίτητες προϋποθέσεις για ένα αποτελεσματικό και δίκαιο κράτος.

Σας ευχαριστώ πάρα πολύ και εύχομαι σε όλες και σε όλους μια καλή και δημιουργική χρονιά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς για την τήρηση του χρόνου.

Τον λόγο έχει η Πρόεδρος του Κινήματος Αλλαγής, η κ. Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Ευχαριστώ πολύ, κύριε Πρόεδρε.

Καλή χρονιά σε όλους εύχομαι, μιας και είναι η πρώτη φορά που βρίσκομαι στο Βήμα για το 2021. Ελπίζω, πραγματικά, να είναι η χρονιά που θα πάρουμε τις ζωές μας πίσω και ότι θα μπει ένα τέλος σε όλη αυτή την περιπέτεια που ζούμε και θα ξαναμιλήσουμε όλοι μαζί σε αυτή την Αίθουσα και όχι κάτω από αυτές τις συνθήκες.

Κυρίες και κύριοι Βουλευτές, είμαστε πραγματικά υπερήφανοι, γιατί η δική μας παράταξη είναι αυτή που έκανε πράξη μια πολύ μεγάλη μεταρρύθμιση, προοδευτική, εμβληματική, ουσιαστική, σε σχέση με τη λειτουργία του δημόσιου τομέα και τις προσλήψεις των δημοσίων υπαλλήλων. Ήταν ο νόμος ΠΑΣΟΚ, ο ν.2190 ή νόμος Πεπονή όπως έμεινε στην ιστορία, για το ΑΣΕΠ, που καθιέρωσε για πρώτη φορά τη διαφάνεια και την αντικειμενικότητα στις προσλήψεις. Αποτέλεσε και αποτελεί ένα ισχυρό πλήγμα σε όσους επιμένουν στο πελατειακό κράτος, στη συναλλαγή, στο ρουσφέτι και στην ομηρία των πολιτών.

Δεν είναι καθόλου τυχαίο ότι η Νέα Δημοκρατία ήταν η παράταξη που πολέμησε με λύσσα τη μεταρρύθμιση αυτή, καταψήφισε τον νόμο και ως κυβέρνηση αργότερα έκανε ό,τι μπορούσε για να τον υπονομεύσει και να τον ακυρώσει στην πράξη. Πιστή στο πελατειακό κράτος, η κυβέρνηση της Νέας Δημοκρατίας του Κώστα Καραμανλή προχώρησε σε ένα όργιο κομματικών διορισμών και αλόγιστη σπατάλη, η οποία, βεβαίως, έπαιξε και σημαντικό ρόλο στη συνέχεια στη δημοσιονομική κρίση.

Όμως, όσες επιθέσεις κι αν δέχτηκε το ΑΣΕΠ παραμένει όρθιο και παραμένει όρθιο γιατί κατέκτησε την εμπιστοσύνη των πολιτών και αυτό είναι εξαιρετικά σημαντικό. Αναδείχθηκε ως ένας από τους πιο αξιόπιστους θεσμούς του ελληνικού κράτους.

Θέλει, λοιπόν, περίσσιο θράσος για να παρουσιαστεί η παράταξη της Νέας Δημοκρατίας με αυτό το πολιτικό βιογραφικό ως ο αναμορφωτής αυτής της μεταρρύθμισης. Είμαστε εδώ για να διαφυλάξουμε το κύρος του θεσμού, αλλά ταυτόχρονα να αποκαλύψουμε και ποιες είναι οι πραγματικές προθέσεις μέσα από τις μεθοδεύσεις που γίνονται με αυτό το σχέδιο νόμου.

Κυρίες και κύριοι Βουλευτές, κάθε μεγάλη μεταρρύθμιση, πράγματι, δοκιμάζεται στην πράξη και είναι απόλυτα θεμιτό και επιβεβλημένο να βελτιώνεται στην πορεία των ετών, για να επιτυγχάνει το καλύτερο δυνατό αποτέλεσμα. Αυτό έγινε, άλλωστε, αρκετές φορές τα προηγούμενα χρόνια κατά την διάρκεια που κυβερνούσε το ΠΑΣΟΚ. Να βελτιώνεται όμως, όχι να υπονομεύεται, για να επιστρέψουμε στις καταδικασμένες παλαιοκομματικές πρακτικές.

Γιατί αυτό που πράττετε σήμερα, κύριοι της Κυβέρνησης της Νέας Δημοκρατίας. Αφού έχετε σπάσει κάθε ρεκόρ στις προσλήψεις μετακλητών και μάλιστα στην τοποθέτησή τους σε θέσεις προϊσταμένων, κατά παράβαση κάθε αρχής διοικητικής ιεραρχίας, αφού διαρκώς παρακάμπτετε το ΑΣΕΠ με κατά παρέκκλιση διορισμούς, τώρα προχωράτε σε μια σειρά ρυθμίσεων που όχι μόνο δεν αποτελούν μεταρρύθμιση, όχι μόνο δεν στηρίζουν το ΑΣΕΠ, τη διαφάνεια, την αντικειμενικότητα, αλλά αντίθετα ανοίγουν παράθυρα για νέες παρεκκλίσεις, για νέες παρεμβάσεις, με προφανή στόχο την εξυπηρέτηση ημετέρων.

Έχω πει -και το ξαναλέω- ότι αυτά που παρουσιάζετε ως μεταρρυθμίσεις στην πραγματικότητα είναι κατεδαφίσεις. Θα ήθελα να σταθώ ιδιαίτερα στο θέμα της κερκόπορτας που ανοίγετε, με δυνατότητα της Κυβέρνησης να αποφασίζει για τη διενέργεια συνεντεύξεων με αποφασιστικό ρόλο στην πρόσληψη, όχι όπως ισχύει μόνο για το ειδικό επιστημονικό προσωπικό, αλλά ουσιαστικά για όλες τις κατηγορίες με την επίκληση λόγων υγείας και ασφάλειας, όπως, βέβαια, και στα δήθεν τεστ δεξιοτήτων, ορθοφωνίας ή γυμναστικής που καθιερώνει το υπό συζήτηση νομοσχέδιο.

Επισημαίνω ακόμα την αδικαιολόγητη αύξηση του αριθμού των μελών του ΑΣΕΠ από είκοσι οκτώ σε τριάντα πέντε, πράγμα που αποσκοπεί στον έλεγχο τελικά της ανεξάρτητης αρχής σε πλήρη αντίθεση με το πνεύμα του Συντάγματος.

Το Κίνημα Αλλαγής, δεν πρόκειται να συναινέσει στην καταστρατήγηση και αποδυνάμωση αυτής της ιστορικής μεταρρύθμισης που η προοδευτική δημοκρατική παράταξη έκανε πράξη και για την οποία σήμερα είμαστε θεσμικός εγγυητής. Είναι σαφές ότι καταψηφίζουμε αυτό το σχέδιο, που εξυπηρετεί μόνο τους ρουσφετολογικούς στόχους της «Μαξίμου Α.Ε.».

Κυρίες και κύριοι Βουλευτές, τόσο ο κ. Μητσοτάκης όσο και ο πρώην Υπουργός Εσωτερικών επιχείρησαν να εμφανίσουν αυτό το νομοθέτημα ως μια σπουδαία μεταρρύθμιση. Μας προετοίμαζε ο κ. Μητσοτάκης ότι αυτή η νέα χρονιά θα ξεκινήσει με αυτή τη σπουδαία μεταρρύθμιση, την αλλαγή του νόμου του ΑΣΕΠ, για να κατοχυρωθεί, όπως έλεγε, απόλυτα η διαφάνεια, η αντικειμενικότητα στις προσλήψεις, να επιλέγεται ο κατάλληλος άνθρωπος στην κατάλληλη θέση. Λόγια, λόγια, λόγια πολλά.

Ο δε πρώην Υπουργός έκανε δηλώσεις περί δήθεν διακομματικής επεξεργασίας των κρίσιμων ρυθμίσεων. Όλα αποδείχθηκαν άνθρακες. Ούτε καν τις σκέψεις δεν είδαμε και δεν ακούσαμε. Μια νύχτα εμφανίστηκαν!

Αυτόν τον ενάμιση χρόνο διακυβέρνησης της Νέας Δημοκρατίας η αλήθεια είναι ότι δεν είδαμε καμμία ουσιαστική μεταρρύθμιση. Η μεταρρυθμιστική σας ατζέντα είναι από αρνητική έως ανύπαρκτη. Αυτή είναι η αλήθεια. Τα άλλα είναι προπαγάνδα.

Μεταρρύθμιση δεν είναι η παραβίαση κάθε κανόνα καλής νομοθέτησης που ευτελίζει το Κοινοβούλιο, με αποκορύφωμα το νομοσχέδιο-κουρελού των εκατόν πενήντα και πλέον διατάξεων, πάσης φύσεως εξυπηρετήσεων, τρεις μόλις ημέρες πριν τα Χριστούγεννα. Μεταρρύθμιση δεν είναι ο αυταρχισμός, η αλαζονεία και πάνω από όλα, η αναγωγή της καρέκλας σε ύψιστη αξία, η ανυπαρξία στρατηγικού σχεδιασμού για κρίσιμους τομείς της δημόσιας ζωής. Μεταρρύθμιση δεν είναι το «Μαξίμου Α.Ε.», το πρωθυπουργοκεντρικό κράτος, που αποδεικνύεται μάλιστα καθημερινά ολοένα και πιο ανίκανο να εξυπηρετήσει τις ανάγκες των πολιτών σε μια πάρα πολύ κρίσιμη περίοδο και ανίκανο, βεβαίως, να εκσυγχρονίσει τελικά τη δημόσια διοίκηση, το δήθεν «επιτελικό» κράτος των υπουργικών αλληλοαναιρέσεων, των συνεχών ράβε-ξήλωνε. Αυτό ζούμε!

Στη χθεσινή συνέντευξή του ο Πρωθυπουργός αναφέρθηκε και στο θέμα των εμβολιασμών. Περιέγραψε πάλι μαγικές εικόνες. «Με τα λόγια χτίζω ανώγεια και κατώγεια». Προχθές αναφερόταν σε οκτώ χιλιάδες εμβολιασμούς την ημέρα. Χθες μίλησε για είκοσι χιλιάδες. Επιτέλους, λιγότερα λόγια και περισσότερες πράξεις σε αυτό το τόσο σημαντικό για την υγεία και τη ζωή των πολιτών θέμα! Να λειτουργήσουν τα κέντρα εμβολιασμού, να στελεχωθούν. Να προσληφθεί, όπου χρειάζεται, άμεσα προσωπικό. Επαρκές προσωπικό χρειάζεται για να μπορέσουν να λειτουργήσουν τα εμβολιαστικά κέντρα.

Μεταρρύθμιση δεν είναι το κρεσέντο συγκεντρωτισμού, η απαξίωση των αιρετών της αυτοδιοίκησης και η ενίσχυση οργάνων τεχνητών πλειοψηφιών και αμφίβολης, τελικά, δημοκρατικότητας. Μεταρρύθμιση δεν είναι ο πόλεμος στην πολυφωνία της ενημέρωσης και η άκρως επιλεκτική κρατική οικονομική ενίσχυση των μέσων. Αντίθετα, αυτό θίγει τη δημοκρατία, με συνεπακόλουθο να βρισκόμαστε στον παγκόσμιο δείκτη ελευθερίας του Τύπου για το 2020, των «Δημοσιογράφων χωρίς Σύνορα», ουραγοί και συγκρινόμενοι με την Ουγγαρία του Όρμπαν. Μεταρρύθμιση, βέβαια, δεν είναι σε καμμιά περίπτωση και το συζητούμενο σχέδιο νόμου, όπως έχουμε αποδείξει.

Σε ένα πράγμα δείχνετε, κύριοι της Νέας Δημοκρατίας, συνέχεια και συνέπεια: Στη βαθιά οπισθοδρομική, συντηρητική λογική της Δεξιάς, που στηρίζεται στο πελατειακό κράτος και τις εξυπηρετήσεις. Αυτός είναι ο πυρήνας της πολιτικής σας. Τα περί κεντρώου προφίλ έχουν ξεφτίσει. Τα σχολιάζουν ακόμα και εκείνα τα μέσα μαζικής ενημέρωσης που με το αζημίωτο σας στηρίζουν. Οι πολιτικές σας βρίσκονται πια πολύ πίσω από τις απαιτήσεις των καιρών και ιδίως τα αιτήματα των νέων ανθρώπων για αξιοκρατία, για διαφάνεια, για ίσα δικαιώματα σε όλους τους τομείς. Και το λέω αυτό, γιατί εν προκειμένω, το ΑΣΕΠ είναι ένα θέμα που αφορά ιδιαίτερα τους νέους ανθρώπους.

Αν θέλατε, λοιπόν, πράγματι, έναν ειλικρινή διάλογο για να βελτιώσουμε τις διαδικασίες, εμείς θα ήμασταν οι πρώτοι που θα τον είχαμε αποδεχθεί. Δεν τον θέλετε, γιατί δεν τον αντέχετε. Τον φοβάστε. Φοβάστε όλες τις προοδευτικές μεταρρυθμίσεις. Φάνηκε, εξάλλου, περίτρανα με το «κλίνατε επί δεξιά» του πρόσφατου ανασχηματισμού. Και αυτό δεν αφορά μόνο την επιλογή των προσώπων. Αφορά, κυρίως, το περιεχόμενο των πολιτικών.

Κυρίες και κύριοι Βουλευτές, από τις 15 Γενάρη τριανταπέντε χιλιάδες νοικοκυριά κινδυνεύουν να χάσουν το σπίτι τους. Έφτασαν οι πλειστηριασμοί.

Αλλάξτε, λοιπόν, ρότα, κύριοι της Κυβέρνησης. Δώστε λύση. Παγώστε τους πλειστηριασμούς τώρα, τουλάχιστον για ένα εξάμηνο. Επιτέλους, υπάρχουν όρια! Όχι τα πάντα για τις τράπεζες και για τα funds!

Κυρίες και κύριοι, οι πραγματικές μεταρρυθμίσεις είναι στο DNA της δημοκρατικής παράταξης με έργα και όχι με συνθήματα και ταμπέλες. Εμείς επιμένουμε στην ενίσχυση του ΑΣΕΠ, στην πλήρη αποκομματικοποίηση του κράτους και είμαστε έτοιμοι για τις μεγάλες τομές που οδηγούν σε ένα σύγχρονο ευρωπαϊκό κράτος.

Έχουμε μιλήσει πολλές φορές για τις προτάσεις μας. Θα αναφερθώ επιγραμματικά: Γενικοί γραμματείς μέσω προκηρύξεων με διαφανή κριτήρια επιλογής και θητεία. Το ίδιο και για την επιλογή διοικητών οργανισμών και νοσοκομείων. Αναβάθμιση του ΑΣΕΠ, ώστε να παρακολουθεί και να συντονίζει όλα τα θέματα διαχείρισης του ανθρώπινου δυναμικού της δημόσιας διοίκησης για προσλήψεις, κινητικότητα, αξιολόγηση, εξέλιξη. Αναβάθμιση των στελεχών της δημόσιας διοίκησης, με δραστικό περιορισμό του αριθμού των μετακλητών στα υπουργικά γραφεία και βεβαίως, αξιολόγηση, διαφάνεια, αξιοκρατία παντού για όλους.

Οι προοδευτικές μεταρρυθμίσεις είναι στο επίκεντρο της προοδευτικής διακυβέρνησης που επαγγελλόμαστε και που καθημερινά ενισχύεται ως αίτημα της κοινωνίας. Και όποιος έχει απορίες για το τι συμπεριλαμβάνει και τι όχι η πολυσυζητημένη προοδευτική διακυβέρνηση, δεν έχει παρά να ακούσει τα αιτήματα των προοδευτικών Ευρωπαίων πολιτών καθημερινά όχι μονάχα στην Ελλάδα, αλλά πανευρωπαϊκά ή απλώς να διαβάσει τις δικές μας προτάσεις.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Πρόεδρο.

Καλώ στο Βήμα, αφού ετοιμαστεί υγειονομικά, τον Βουλευτή του ΣΥΡΙΖΑ κ. Χριστόφορο Βερναρδάκη.

Ορίστε, κύριε Βερναρδάκη, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε.

Ας παίξουμε λίγο το παιγνίδι των σωστών και των ελαττωματικών ιδεών σύμφωνα με τον ιδεολογικό μέντορα του σημερινού Υπουργού, τον Γάλλο ιδρυτή της νέας Δεξιάς, τον Αλέν ντε Μπενουά.

Να μια ιδέα: Ελάχιστη προϋπόθεση για την αναμόρφωση και τον εκσυγχρονισμό του συστήματος προσλήψεων είναι η κατάργηση των προβλεπόμενων εξαιρέσεων για διαδικασίες πρόσληψης εκτός ΑΣΕΠ. Ο συνταγματικός κανόνας για την υπαγωγή όλων των διαδικασιών προσλήψεων προσωπικού στο δημόσιο στον έλεγχο του ΑΣΕΠ δεν συνάδει με την πληθώρα εξαιρέσεων αλλά ούτε και με την περιορισμένη άσκηση του ελεγκτικού ρόλου του ΑΣΕΠ στο μη τακτικό προσωπικό. Σωστή ή ελαττωματική ιδέα;

Να μια δεύτερη ιδέα: Δεν μπορεί να διαμορφωθεί πλαίσιο προσλήψεων με διαφάνεια και αξιοκρατία, εάν δεν καταρτιστεί επικαιροποιημένο προσοντολόγιο και νέο κλαδολόγιο, ενιαίος πίνακας κλάδων στο δημόσιο με τα απαιτούμενα τυπικά προσόντα και ειδικότερα, τους αποδεκτούς τίτλους σπουδών, γιατί προφανώς, με άλλο κριτήριο προσλαμβάνεις έναν μηχανικό πληροφορικής και με άλλο έναν διοικητικό υπάλληλο. Σωστή ή ελαττωματική ιδέα;

Μια τρίτη ιδέα: Να ενισχύσουμε το ΑΣΕΠ σημαίνει να προβλέψουμε επαρκή στελέχωση σε προσωπικό και σε ειδικότητες, αρμοδιότητες άσκησης σύγχρονων πολιτικών διαχείρισης ανθρώπινου δυναμικού στον δημόσιο τομέα, ενίσχυση σε υποδομές και οργανωτικό σχήμα. Αντ’ αυτού, προβλέπονται άχρηστες εξυπηρετήσεις κορυφής και βολέματα, όπως ο επιπλέον τέταρτος αντιπρόεδρος και η αύξηση κατά έξι των μελών του συμβουλίου. Ποια είναι η σωστή και ποια είναι η ελαττωματική ιδέα;

Είναι σωστή ιδέα να κάνει το πολιτικό σύστημα δήθεν γραπτούς εθνικούς διαγωνισμούς και να μη διορίζει τους επιτυχόντες; Διότι αυτό έγινε το 1998 και το 2008. Και χρειάστηκαν χρόνια και χρόνια και αποφάσεις των δικαστηρίων και του Συμβουλίου της Επικρατείας για να διορθώσει η κυβέρνηση του ΣΥΡΙΖΑ αυτή την πρωτοφανή αναίδεια σε χιλιάδες ανθρώπους.

Η δική μας ιδέα λέει ότι πρέπει να ενισχυθεί με μόνιμο προσωπικό η δημόσια υγεία και τα νοσοκομεία, η εκπαίδευση, τα πανεπιστήμια -όχι με αστυνομικούς όπως εξαγγέλλεται σήμερα αλλά με πανεπιστημιακούς, με δασκάλους, με ερευνητές- τα ερευνητικά κέντρα, το κοινωνικό κράτος.

Η δική σας ιδέα είναι να μην προσλαμβάνετε μόνιμο προσωπικό και να φτιάχνετε μια πρωτοφανή παραδιοίκηση μετακλητών υπαλλήλων, που με αυτούς τους ρυθμούς σε λίγο θα είναι περισσότεροι από το μόνιμο προσωπικό. Ήδη αυτή τη στιγμή οι μετακλητοί υπάλληλοι υπολογίζονται σε ένα περίπου 15% της κεντρικής διοικητικής γραφειοκρατίας. Προσλήψεις ορισμένου χρόνου και συμβασιούχοι και πάει λέγοντας.

Ποια ιδέα είναι σωστή και ποια ιδέα είναι ελαττωματική; Προφανώς, δεν είναι ένα παιγνίδι λέξεων. Οι «ελαττωματικές ιδέες», αυτή η παράφραση του ντε Μπενουά από τον ιδεολόγο Βορίδη, για να φτιάξει το ιδεολογικό του μέτωπο στην Αριστερά, ένα ελάττωμα έχουν: Κάνουν τους απλούς ανθρώπους, τους απόκληρους μιας κοινωνίας ταξικών διαχωρισμών, να διεκδικούν το αυτονόητο, τη ζωή και την ελευθερία τους.

Οι «ελαττωματικές» ιδέες, όπως και οι «ελαττωματικοί» άνθρωποι που τις ενστερνίζονται και τα «ελαττωματικά» έθνη και οι λαοί που διακατέχονται από αυτά, είναι ένα παμπάλαιο φασιστικό μοτίβο και μάλιστα, παλαιότερο από τον φασισμό, ένα μοτίβο από αυτά που ανασύρει ο ντε Μπενουά και το Εθνικό Μέτωπο στη Γαλλία και αναμασά στην Ελλάδα ο σημερινός Υπουργός Εσωτερικών, που τοποθετήθηκε εκεί ακριβώς για να εμποδίσει τις «ελαττωματικές» ιδέες να ξανακερδίσουν το δημοκρατικό παιγνίδι και να υπενθυμίζει με όλον του τον κυνισμό ότι η δημοκρατία δεν είναι για όλους, το κράτος έχει ιδιοκτήτες και οι παρείσακτοι πρέπει να αποβληθούν.

Αυτός ο ιδεολόγος είτε μιλά διαμέσου του Αλέν ντε Μπενουά είτε μιλά ως Ρομπ ντι Χερτ -καταλαβαίνετε, κύριε Βορίδη- ζει αυτή τη στιγμή ένα μικρό δράμα. Αυτός που υπερθεμάτιζε για την απόλυτη κομματικοποίηση του κράτους, λέγοντας ότι οι γενικοί γραμματείς ήταν, είναι και πρέπει να είναι κομματικά και όχι διοικητικά πρόσωπα, αυτός που στο Υπουργείο Αγροτικής Ανάπτυξης μέχρι πριν από λίγες ώρες έκανε χιλιάδες διορισμούς, αυτός που «γλυκά» μάς υπενθυμίζει τι πρέπει να κάνει το βαθύ κράτος, όταν κάποιοι δεν είναι «καλά» παιδιά, είναι αναγκασμένος σήμερα να φορέσει τη συναινετική μάσκα και να μιλά για πράγματα που ουδόλως τον ενδιαφέρουν, μόνο και μόνο για να περάσει η σημερινή μέρα και να ασχοληθεί με τον πραγματικό του στόχο: Τον νόμιμο και θεσμικό τρόπο να αποκλείσει την Αριστερά από το κράτος και να περιορίσει τη δημοκρατία. Για να δούμε, θα τα καταφέρετε;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βερναρδάκη. Συνεχίζουμε με τον Βουλευτή της Νέας Δημοκρατίας, τον κ. Κωνσταντίνο Μπλούχο.

Κύριε Μπλούχο, έχετε τον λόγο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλή χρονιά σε όλους και όλες, καλή υγεία!

Καλή επιτυχία, κύριε Υπουργέ, στο έργο σας!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Θα ήθελα, ξεκινώντας την παρέμβασή μου, να καταθέσω δύο μέγιστους σταθμούς του καθ’ ημάς μας τρόπου για την αξιοκρατία, ασφαλιστικές δικλίδες, που, όσο και αν εθελοτυφλούμε, αποτελούν κομμάτια του κοινωνικού μας συμβολαίου.

Πρώτος σταθμός, από το Σύνταγμα του 1822, αυτό της Επιδαύρου: «Όλοι οι Έλληνες εις όλα τα αξιώματα και τιμάς έχουσι το αυτό δικαίωμα. Δοτή δε τούτων μόνη η αξιότης αυτών».

Δεύτερος σταθμός η πολύτιμη και διαχρονική άποψη περί της αξιοκρατίας και του κράτους δικαίου του Εμμανουήλ Ροΐδη: «Κυβέρνησις μη στέργουσα να τροφοδοτεί περιττούς και να προτιμά πλειστάκις ανικάνους, ουδ’ εφ’ ημέραν θα ηδύνατο να ζήση κοινοβουλευτικώς. Οι αποκλειόμενοι θα συνασπίζοντο και θα ήρκει προς άμεσον αύτης ανατροπή των κηφήνων τούτων ο βόμβος».

Στην αποτυχημένη του προσπάθεια να προσεγγίσει το νομοσχέδιο, ο εισηγητής της Αντιπολίτευσης παρουσίασε το κράτος ως τη «Θεία Κοινωνία» της αριστερής ουτοπίας. Είναι γνωστό ασφαλώς ότι το κράτος για εσάς είναι κυρίαρχο στην πολιτική θεολογία σας, αλλά, δυστυχώς, έχετε απομονωθεί στα ύψη μιας μεταφυσικής πολιτικής και καταντήσατε να χάνετε την ιδέα της πραγματικότητας. Συζείτε με τα ιδεολογικά σας φαντάσματα, παλινδρομείτε από την αναγκαιότητα στα γηρασμένα και παρωχημένα πλέον συνθηματολογικά απολιθώματα περί της γνωστής κακής Δεξιάς.

Ο νόμος Πεπονή, αποτελεί μια τεράστια ευλογία στο ελληνικό σύστημα επιλογής κρατικών στελεχών και δημοσίων υπαλλήλων. Αποτελεί σταθμό, διότι προσπάθησε να εισάγει στο πρότυπο των αντικειμενικών εξετάσεων ένα σύστημα καταγραφής και αξιολόγησης προσόντων για κάθε υποψήφιο υπάλληλο και κάθε υποψήφιο στέλεχος της κρατικής μηχανής. Το σε τι διαφοροποίησε από την πρότερη κατάσταση το ελληνικό κράτος είναι προφανές. Συχνότατα, όμως, χρειάστηκε να εισαχθούν βελτιωτικές νομοθετικές διατάξεις, οι οποίες κατά περίπτωση διόρθωναν ή προσπαθούσαν να παρέμβουν επί τα βελτίω σε ισοπεδωτικές τάσεις των αποκλειστικά γραπτών διαγωνισμών.

Άραγε, οι γραπτές εξετάσεις, οι οποίες θεωρούνται ως ένα σύστημα αξιοκρατικής επιλογής υποψηφίων φοιτητών ή λειτουργών, είναι στην εποχή που ζούμε ένα απόλυτα δίκαιο σύστημα επιλογής; Αν και ο τρόπος των εξετάσεων δεν αμφισβητείται, το αποτέλεσμα εντούτοις μας προβληματίζει συχνά. Έχει ειπωθεί από πολύπειρο εκπαιδευτικό, ο οποίος διορίστηκε με την ισοπεδωτική και ασφαλώς σήμερα ξεπερασμένη, αξιακά, επετηρίδα, ο οποίος όμως δίδαξε επιτυχώς πολλές γενιές μαθητών, ότι συχνότατα μια επιτυχία εκπαιδευτικού σε γραπτό και μόνο διαγωνισμό ΑΣΕΠ αποτελεί την επιτυχία του πανέξυπνου ανίκανου σε ένα περιβάλλον μονίμως δυναμικό, αυτό της εκπαίδευσης, ένα περιβάλλον όπου, παραδείγματος χάριν, αυτά που διαβάζεις ως ύλη παιδαγωγικής και διδακτικής συμπεριφοράς μέσα στην τάξη για να περάσεις επιτυχώς τον διαγωνισμό, η διδακτική πράξη, αφ’ ενός τα θεωρεί ξεπερασμένα προ πολλού, αφ’ ετέρου η αίσθηση όμως της τεράστιας επιτυχίας που δημιουργείται ενδεχομένως σε κάποιον επιτυχόντα τού δημιουργεί την αγκύλωση του επηρμένου από την επιτυχία του, την έπαρση του έξυπνου ανίκανου που εκδικείται.

Ακούγονται σκληρά όλα αυτά και είναι πρόδηλη η ανάγκη μου να ζητήσω εκ των προτέρων συγγνώμη, διότι προφανώς φαίνομαι άδικος απέναντι στον τίμιο κόπο πολλών άξιων ανθρώπων και άξιων στελεχών. Ως μέχρι πρότινος δημόσιος λειτουργός, χειρουργός του ΕΣΥ, είμαι σε θέση να περιγράψω αμέτρητα παραδείγματα ανθρώπων που, αν και υπερπροσοντούχοι σε τυπικά προσόντα και σε ακαδημαϊκές περγαμηνές, εντούτοις, είναι οι λάθος άνθρωποι για τη θέση που κατέχουν. Σε κάθε τομέα του δημοσίου αποτελούν το αντιπαράδειγμα στην έλλειψη ευθύνης.

Η Μείζων Αντιπολίτευση στις συζητήσεις της οικείας επιτροπής άδραξε πολλάκις την ευκαιρία να αναφερθεί εξ αφορμής του νομοσχεδίου στην πανδημία και την ανταπόκριση του Εθνικού Συστήματος Υγείας, στις ανάγκες του λαού και στο πανδημικό φαινόμενο. Τα μπέρδεψαν. Αριθμολόγησαν με κλίνες ΜΕΘ και ασφαλώς «μεγάλη αναταραχή, θαυμάσια κατάσταση», που λέει και το ιδεολογικό σας στήριγμα, ο μέγας Βλαντιμίρ Ίλιτς Ουλιάνοφ.

Ως γιατρός, αισθάνομαι την ανάγκη να ξεκαθαρίσω το τοπίο. Δεν μπαίνουν όλοι οι νοσούντες και όλοι οι βαρέως πάσχοντες σε μονάδες εντατικής θεραπείας και αυτό δεν είναι αποτέλεσμα κριτηρίων επιλογής και διαλογής. Στην προσπάθειά σας δήθεν να υπερασπιστείτε την επιστημονική κοινότητα, τη στοχοποιείτε. Υπάρχουν ασφαλή κριτήρια και διαβαθμιζόμενοι κλινικοί δείκτες που οι επιστήμονες υγείας ακολουθούν και φυσικά οι ασθενείς μας θεραπεύονται ή καταλήγουν και στις κλίνες των κλινικών και στις μονάδες εντατικής θεραπείας και κανένας γιατρός στην ελληνική πραγματικότητα δεν υποκύπτει στις θεσμικά πλαισιωμένες αλλαχού συνθήκες και όρους διαλογής.

Στην Ελλάδα, η πλειοψηφία μας αρνείται να καταθέσει τα όπλα ακόμα και στη βεβαιότητα του θανάτου. Παλεύει και αγωνιά για τον πάσχοντά του, με γνώμονα την ιερότητα της ζωής του κάθε προσώπου και την ανθρώπινη αξιοπρέπεια.

Οπότε, φίλοι της Μείζονος Αντιπολίτευσης μη γίνεστε πολιτικά αναξιοπρεπείς, αναζητώντας μανιωδώς να επιρρίψετε ευθύνες -πολιτικές, εν προκειμένω- στοχοποιώντας όμως εν παραλλήλω αυτούς που υποτίθεται υπερασπίζεστε, εργαλειοποιώντας την επιστημονική κοινότητα.

Αυτή η Κυβέρνηση στέκεται και θα σταθεί δίπλα στην κοινότητα αυτή με απόλυτο σεβασμό και προσήλωση στο ιερό της καθήκον.

Κόντρα στην αποτυχημένη προσπάθεια του εισηγητή της Μειοψηφίας να πολιτικοφιλοσοφήσει για την έννοια του κράτους της Αριστεράς, έβαλε τα πράγματα σε τάξη ο Υπουργός, ο κ. Βορίδης, αναφέροντας χαρακτηριστικά «να βάλουμε τον πολίτη στο επίκεντρο, να δούμε το πώς μπορούμε να βελτιώσουμε την παροχή της δημόσιας διοίκησης προς τον πολίτη και να έχουμε μια πιο ξεκάθαρη στάση στο εξής: Ότι, όταν μεταρρυθμίζουμε το κράτος, δεν το μεταρρυθμίζουμε ούτε εις όφελος των πολιτικών ούτε εις όφελος των υπαλλήλων αλλά το μεταρρυθμίζουμε εις όφελος των πολιτών, όπως αντίστοιχα και το ΕΣΥ, που υπάρχει για τους πολίτες και ανήκει στους συμπολίτες μας, δεν ανήκει στους πολιτικούς, δεν ανήκει στην εξουσία, δεν ανήκει στους υγειονομικούς εργαζομένους σε αυτό.

Χρέος όλων ημών είναι να εξασφαλίζουμε τις αναγκαίες προϋποθέσεις για τη εξακολουθητική βελτίωση των ποιοτικών του υπηρεσιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε τριάντα δευτερόλεπτα.

Αυτά πρεσβεύει και εφαρμόζει και θα εφαρμόζει αυτή η Κυβέρνηση του Κυριάκου Μητσοτάκη, αυτά επαγγέλθηκε, αυτά ευαγγελίστηκε, αυτά θα φέρνει σε διαρκή εφαρμογή.

Ας έρθουμε λίγο στο κλειδί του σύγχρονου κράτους, όπως εκδηλώνεται μέσα από τις διατάξεις του παρόντος. Πρέπει επιτέλους να τελειώνουμε με τον ηδονικό αυτοχειριασμό στον οποίο μας καταδίκασε ο φαύλος κύκλος της ανυπαρξίας ουσιαστικής αξιολόγησης, ο φαύλος κύκλος που εξομοιώνει τα αδειανά πουκάμισα με τους πραγματικά ικανούς.

Η Μείζων Αντιπολίτευση καταλύει διαρκώς τη σημασία των λέξεων και τώρα εξακολουθητικά συνεχίζει να καταλύει στο όνομα ενός εξουσιαστικού λαϊκισμού και ακραίου τυχοδιωκτισμού, που συνέβαλαν στη διάλυση της κοινωνικής συνοχής και στηρίχθηκαν εμφατικά και σε όλα τα επίπεδα στην ταξικότητα.

Η ινδαλματική και συνάμα εφιαλτική μορφή του αριστερόσχημου λαϊκιστικού προτύπου της ισότητας είναι η αντανάκλαση μιας κακοφορμισμένης ταξικότητας. Γιατί τι άλλο είναι από απροκάλυπτη ταξικότητα εναντίον της προσπάθειας, της διαφοροποίησης, της αριστείας, της επιλογής του καλύτερου έναντι του καλό; Έχετε καταδικαστεί μάλλον από τον ανώριμο πολιτικό ψυχισμό σας.

Προτείνω ασμένως την ψήφιση του παρόντος. Πρόκειται για τεράστια συμβολή στον εκσυγχρονισμό του κράτους μας και την αποτελεσματικότητά του από μια Κυβέρνηση που πιστεύει στην αξία, την ικανότητα, κοιτώντας το αύριο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει η Βουλευτής της Νέας Δημοκρατίας κ. Αικατερίνη Παπακώστα - Παλιούρα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με το μεταρρυθμιστικό αυτό νομοθέτημα ξεκινάει η λειτουργία της Ολομέλειας της Βουλής για τη νέα χρονιά, η οποία ευχόμαστε να έχει πληθώρα νομοθετημάτων τέτοιου βεληνεκούς που να προάγουν τον εποικοδομητικό διακομματικό διάλογο και την πρόοδο της χώρας.

Η χρονική αυτή συγκυρία, βεβαίως, συμπίπτει με την ανάληψη των νέων καθηκόντων του νυν Υπουργού Εσωτερικών κ. Βορίδη, στον οποίο εύχομαι να διαγράψει μια εξαίρετη πορεία, όπως έπραξε άλλωστε και με το Υπουργείο Αγροτικής Ανάπτυξης και Τροφίμων, συνεχίζοντας τώρα και ολοκληρώνοντας το σημαντικότατο νομοθετικό έργο για τον εκσυγχρονισμό του ΑΣΕΠ, το οποίο εκπονήθηκε στην πλειοψηφία του από τον άξιο προκάτοχό του κ. Θεοδωρικάκο.

Κυρίες και κύριοι συνάδελφοι, είκοσι έξι χρόνια μετά τον εμβληματικό ν.2190/1994 του αείμνηστου πολιτικού Αναστάσιου Πεπονή, βρισκόμαστε αντιμέτωποι με τις νέες προκλήσεις που επιτάσσει η εποχή μας, η εποχή της ψηφιοποίησης, της ανασυγκρότησης και του εκσυγχρονισμού του κρατικού μηχανισμού, όπως επίσης και της σύστασης ενός δημόσιου τομέα ο οποίος θα συνάδει με τις συνταγματικές προβλέψεις και θα συμβάλλει και στον αυτονόητο δικαιοπολιτικό στόχο της επιλογής του καταλληλότερου υποψηφίου για την κάθε θέση.

Είναι, πραγματικά, θλιβερό σε κάθε συζήτηση που σχετίζεται με τη στελέχωση του δημοσίου τομέα, να υπάρχει για τη χώρα μας μια ακατάσχετη ρητορική λαϊκισμού, χωρίς ουσιαστική επιχειρηματολογία και εποικοδομητικό διάλογο. Και ξέρετε γιατί είναι θλιβερό; Διότι υπάρχουν αυτά τα υπερμεγέθη ποσοστά απόδημων Ελλήνων, οι οποίοι στην πλειονότητά τους έχουν διακρίσεις και τίτλους σπουδών από κορυφαία πανεπιστημιακά ιδρύματα της χώρας μας και οι οποίοι δεν είναι προφανώς διατεθειμένοι να περιμένουν αρκετά μεγάλα χρονικά διαστήματα για την προκήρυξη διαγωνισμών ή την ανακοίνωση των αποτελεσμάτων τους.

Και θα ήθελα στο σημείο αυτό να αναφερθώ σε μια έρευνα που διεξήχθη από την ICAP People Solutions μεταξύ 27-3-2019 και 8-5-2019 -επί ημερών ΣΥΡΙΖΑ, δηλαδή- σύμφωνα με την οποία το 60% των νέων μετακινήθηκε στο εξωτερικό με βασικές αιτίες για τη λήψη της απόφασής τους την παντελή έλλειψη αξιοκρατίας, τη μεγάλη διαφθορά της χώρας μας, αλλά και τη γενικευμένη αβεβαιότητα ιδιαιτέρως μετά το 2010, δηλαδή στο ξέσπασμα της οικονομικής κρίσης.

Και επειδή, ως Κυβέρνηση, εμείς δεσμευτήκαμε όχι μόνο να σταματήσουμε τη διαρροή πολύτιμου ανθρώπινου δυναμικού από τη χώρα μας, αλλά και να φροντίσουμε για την επιστροφή των ανθρώπων αυτών που έφυγαν, αναζητώντας εργασία στον τομέα των σπουδών τους, εφαρμόζουμε μια μεταρρυθμιστική πολιτική για τον κρατικό μηχανισμό, την οποία φυσικά και υπηρετεί το παρόν νομοσχέδιο.

Αρχικά, με ιδιαίτερη έμφαση στην ψηφιοποίηση του συνόλου των διαδικασιών και στη διαλειτουργικότητα, θωρακίζουμε το αδιάβλητο των διαδικασιών των προσλήψεων, πράγμα που αποτελεί κεντρική μας προτεραιότητα, ώστε σε σύντομο χρονικό διάστημα και με ακεραίες διαδικασίες να προχωρήσουμε από τους διαγωνισμούς στους διορισμούς.

Επιπλέον, οι γραπτοί διαγωνισμοί, που επί είκοσι έξι χρόνια αποτέλεσαν περίπου το 5% των προκηρύξεων, θα είναι πλέον πλήρως συνυφασμένοι με το ΑΣΕΠ και τις προκηρύξεις του. Στο εξής οι γραπτές διαδικασίες θα διεξάγονται με ηλεκτρονικά μέσα για το σύνολο των θέσεων μόνιμου και ιδιωτικού δικαίου αορίστου χρόνου προσωπικού των κατηγορών εκπαίδευσης ΠΕ, ΤΕ και ΔΕ, αλλά και του ειδικού επιστημονικού προσωπικού -στα πρότυπα των πανελληνίων εξετάσεων- και θα περιλαμβάνουν δύο διακριτικά μέρη, ήτοι την εξέταση των γνώσεων και τις δοκιμασίες δεξιοτήτων και εργασιακής αποτελεσματικότητας.

Σε αυτό το σημείο επιτρέψτε μου να υπογραμμίσω τη σπουδαιότητα τόσο των γραπτών εξετάσεων που αφορούν στις εμπεδωμένες γνώσεις των υποψηφίων όσο και των δοκιμασιών δεξιοτήτων και εργασιακής αποτελεσματικότητας, μιας μεθόδου ευρέως διαδεδομένης σε αρκετές ευρωπαϊκές χώρες, αλλά και σε μεγάλες ιδιωτικές εταιρείες.

Με αυτούς τους δύο τρόπους εξέτασης διαφαίνεται η ικανότητα του υποψηφίου να εφαρμόσει την εμπεδωμένη γνώση του πάνω στο αντικείμενο εργασίας, χρησιμοποιώντας διαθέσιμα εργαλεία αλλά και απαραίτητα στοιχεία του χαρακτήρα του για τη συνεργασία του με τους συναδέλφους.

Επιπλέον, στο πλαίσιο της συνταγματικής πρόνοιας και με απόλυτο σεβασμό στην αρχή της κοινωνικής δικαιοσύνης, ιδιαίτερη μέριμνα λαμβάνεται για τις κοινωνικές ομάδες των ΑΜΕΑ, των πολυτέκνων, των τριτέκνων και άλλων. Εντάσσουμε, όμως, τις ειδικές αυτές κατηγορίες στις διαγωνιστικές διαδικασίες και δεν τους αντιμετωπίζουμε ως μειονεκτούντες σε σχέση με τους υπόλοιπους συμμετέχοντες.

Ακόμη πολύ σημαντικό, κατά την άποψή μου, είναι ότι στο παρόν νομοσχέδιο προβλέπεται η ψηφιοποίηση του συνόλου των διαδικασιών, καθόσον εξυπηρετεί ιδιαίτερα στην αξιοποίηση της διαλειτουργικότητας του δημοσίου. Με αυτόν τον τρόπο επιτυγχάνουμε τον βασικό στόχο του χρονικού ορίου, ώστε από την προκήρυξη μέχρι την πρόσληψη να μην περνούν δύο χρόνια και όλες οι διαδικασίες να ολοκληρώνονται το συντομότερο δυνατό, με περιορισμό της γραφειοκρατίας, θεσμική θωράκιση του αδιάβλητου των διαδικασιών και την επιτάχυνση των διαδικασιών πρόσληψης.

Κλείνοντας, θα ήθελα να τονίσω δύο πράγματα. Το πρώτο έχει να κάνει με την εικόνα που παρουσιάζει η χώρα μας όσον αφορά το δημόσιο σύστημα και τη λειτουργία του, ενώ το δεύτερο έγκειται στην πρόθεσή της να αλλάξει αυτή την εικόνα ριζικά.

Κυρίες και κύριοι συνάδελφοι, είναι πλέον επιτακτική ανάγκη να θέσουμε νέες βάσεις για τον κρατικό μας μηχανισμό με άξια στελέχη που επί ίσοις όροις θα έχουν διαγωνιστεί για τη θέση τους. Δημιουργούμε με αυτόν τον τρόπο τη δημόσια διοίκηση που θα λειτουργεί ως αρωγός στην εξέλιξη του κράτους και τον εκσυγχρονισμό του, με γνώμονα την αξιοπιστία, τη διαφάνεια, την αποτελεσματικότητα.

Κατακερματίζουμε την υφιστάμενη νοοτροπία, τις αντιλήψεις του παρωχημένου διαγωνισμού, των αργόσυρτων αποτελεσμάτων και των περίπλοκων γραφειοκρατικών διαδικασιών.

Εκσυγχρονίζουμε και εξελίσσουμε τον νόμο Πεπονή και την τότε πρόβλεψη για γραπτούς διαγωνισμούς την κάνουμε κανόνα. Γραπτός διαγωνισμός για όλους, γιατί αυτό είναι η αξιοκρατία στην πράξη.

Κυρίες και κύριοι συνάδελφοι της Αντιπολίτευσης, δεν υπάρχει άλλος χρόνος για χάσιμο. Τώρα είναι η ώρα να γυρίσουμε σελίδα. Με το βλέμμα στραμμένο στο μέλλον, η Κυβέρνηση της Νέας Δημοκρατίας αποχαιρετά πελατειακές πρακτικές και παθογένειες του παρελθόντος και μεριμνά τόσο για τον εξορθολογισμό της δημόσιας διοίκησης όσο και για τη δημιουργία των απαραίτητων συνθηκών διαφάνειας και αξιοκρατίας, ώστε να δώσει το όραμα στους νέους να εργαστούν στην Ελλάδα για την Ελλάδα.

Τολμά και υλοποιεί μεταρρυθμίσεις που προηγούμενες κυβερνήσεις δεν τόλμησαν, αψηφώντας το όποιο πολιτικό κόστος προς όφελος του κοινωνικού συνόλου.

Είμαι σίγουρη πως τα παραπάνω αποτελούν κοινό τόπο για όλους και ελπίζω, κυρίες και κύριοι συνάδελφοι της Αντιπολίτευσης, σήμερα που μας δίνεται η ευκαιρία και η δυνατότητα να γυρίσουμε σελίδα και να διορθώσουμε λάθη και παθογένειες δεκαετιών, να μην κριθούμε ελλιποβαρείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ας περάσουμε όλοι μαζί το μήνυμα πως ακόμη και στην εποχή της πανδημίας εργαζόμαστε υπηρετώντας το μέλλον, το οποίο δεν μπορεί παρά να διαπνέεται από σύγχρονες διαδικασίες, αξιοκρατία και ίσες ευκαιρίες για όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Συνεχίζουμε καλώντας στο Βήμα τη Βουλευτή του ΣΥΡΙΖΑ - Προοδευτική Συμμαχία κ. Μαριλίζα Ξενογιαννακοπούλου.

Ορίστε, κυρία συνάδελφε, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, να ευχηθώ και εγώ με τη σειρά μου καλή χρονιά, με υγεία και δύναμη σε όλους.

Κύριε Υπουργέ, καλή αρχή στα νέα σας καθήκοντα. Όμως, θέλω με αυτήν την ευκαιρία να επισημάνω ότι η ζωή και η πολιτική μάς επιφυλάσσουν εκπλήξεις που πολλές φορές είναι αποκαλυπτικές και εκθέτουν, γιατί τα λόγια μας και τα έργα μας μένουν και καταγράφονται.

Πριν από δύο χρόνια ακριβώς, τον Γενάρη του 2019, σε αυτήν εδώ την Αίθουσα, έχοντας βγει από τα μνημόνια, συζητούσαμε τον ν.4590/2019, όπως καταγράφηκε, για την ενίσχυση του ΑΣΕΠ, τότε που με πολύ σκληρές διαπραγματεύσεις είχαμε -η συνάδελφος κ. Γεροβασίλη πριν από μένα στο Υπουργείο, όπως και ο κ. Βερναρδάκης που μίλησε προηγουμένως- το «ένα προς ένα» στις προσλήψεις μετά από δέκα χρόνια μνημονίων και απαξίωσης της δημόσιας διοίκησης.

Ήρθαμε, λοιπόν, να ενισχύσουμε το ΑΣΕΠ, να το αναβαθμίσουμε, να βάλουμε έναν ετήσιο και πολυετή προγραμματισμό, να βάλουμε επιτάχυνση και απλοποίηση διαδικασιών με διετείς προκηρύξεις, να θεσπίσουμε την ηλεκτρονική υποβολή των δικαιολογητικών, να ενισχύσουμε την όλη λειτουργία προς όφελος του Έλληνα πολίτη και του ελληνικού δημοσίου.

Κύριε Βορίδη, εσείς τότε ήσασταν απέναντί μας ως Κοινοβουλευτικός Εκπρόσωπος της Νέας Δημοκρατίας και κάνατε μία λυσσαλέα μάχη ενάντια σε αυτό το νομοσχέδιο. Γι’ αυτό λέω ότι η ζωή και η πολιτική επιφυλάσσουν εκπλήξεις. Ήταν μία μάχη πλήρως ισοπεδωτική ενάντια σε κάθε λογική προγραμματισμού των προσλήψεων. Τελικά, μόνο για τον πολυετή συμφωνήσατε, γιατί για τον ετήσιο με βάση τις ανάγκες δεν συμφωνήσατε, όπως και για όλες τις άλλες διατάξεις που τότε εμείς ήρθαμε και θεσπίσαμε.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Και το έφερε η ζωή σήμερα εσείς να υποστηρίζετε εδώ ένα νομοσχέδιο το οποίο είχε προετοιμαστεί από τον προκάτοχό σας και στην πραγματικότητα έρχεστε να θεσμοθετήσετε εκ νέου όλες αυτές τις διατάξεις που η κυβέρνηση του ΣΥΡΙΖΑ είχε θεσπίσει, αλλά βάζοντας τη δική σας ιδιαίτερη πινελιά, η οποία φυσικά δεν είναι υπέρ της δημόσιας διοίκησης και των αναγκαίων προσλήψεων.

Βέβαια, για να είμαι δίκαιη, η γραμμή που εσείς υπηρετούσατε τότε, αυτή της καταγγελτικής και ισοπεδωτικής αντιπολίτευσης σε κάθε προσπάθεια διοικητικής πραγματικής μεταρρύθμισης, δεν ήταν μόνο προσωπική σας θέση. Ήταν η θέση της παράταξής σας και είναι και τα έργα της παράταξης της Νέας Δημοκρατίας και της Δεξιάς απέναντι στο δημόσιο και στο κράτος όλα τα προηγούμενα χρόνια.

Εξάλλου, να μην ξεχνάμε ότι όταν ανέλαβε ο ΣΥΡΙΖΑ το 2015, βρήκε μία διαλυμένη δημόσια διοίκηση με την υπογραφή του τότε Υπουργού Διοικητικής Μεταρρύθμισης κ. Μητσοτάκη. Από τι χαρακτηριζόταν η πολιτεία του κ. Μητσοτάκη και της κυβέρνησης Σαμαρά τότε; Χαρακτηριζόταν, πρώτον, από τη διαθεσιμότητα, δεύτερον από τις απολύσεις τριών χιλιάδων δημοσίων υπαλλήλων, από την τιμωρητική αξιολόγηση του 15% που οδηγούσε σε διαθεσιμότητα και σε απολύσεις και, βέβαια, από την κατάργηση κάθε έννοιας κρίσεων προϊσταμένων, καθώς ο κ. Μητσοτάκης λίγο πριν τις εκλογές με διοικητική πράξη αντικατέστησε όλους τους προϊσταμένους των Υπουργείων.

Ήταν, λοιπόν, πολύ σοβαρή η προσπάθεια και το έργο που έκανε ο ΣΥΡΙΖΑ για τη δημόσια διοίκηση. Και ο Χριστόφορος Βερναρδάκης και η Όλγα Γεροβασίλη και όλοι οι Υπουργοί που περάσαμε από το Υπουργείο Διοικητικής Ανασυγκρότησης προσπαθήσαμε να δράσουμε μέσα στις δύσκολες μνημονιακές εποχές και όντως αποκαταστάθηκαν οι απολυμένοι και καταργήθηκε η ντροπιαστική διαθεσιμότητα, αποδεικνύοντας ότι ακόμα και στα μνημονιακά χρόνια είχε σημασία τι πολιτική υπηρετούσε και τι διεκδίκηση έκανε η κάθε κυβέρνηση. Πάνω από όλα ήρθαν συνθήκες πραγματικά αξιοκρατίας, με την κινητικότητα η οποία, επιτέλους, σταμάτησε τις πελατειακές μετατάξεις, με τα ψηφιακά οργανογράμματα και όλα τα άλλα που ειπώθηκαν προηγουμένως.

Και τώρα, μετά από ενάμιση χρόνο επιτελικού κράτους της Νέας Δημοκρατίας το οποίο στην ουσία χαρακτηρίζεται όχι από αριστεία αλλά από πελατειακές σχέσεις εκ νέου, από πλήρεις παραβιάσεις των αρχών του ΑΣΕΠ -δυστυχώς και στο δικό σας προηγούμενο Υπουργείο- από αδιαφανείς διαδικασίες και απευθείας αναθέσεις με αφορμή την πανδημία, από συνεχείς προσλήψεις μετακλητών που αυτή τη στιγμή που μιλάμε έχουν φτάσει σε έναν αριθμό τριών χιλιάδων με ένα κόστος 65 εκατομμυρίων ευρώ για τον κρατικό προϋπολογισμό, από αυτό το υδροκέφαλο σύστημα της προεδρίας γύρω από τον Πρωθυπουργό το οποίο έχει αυτή τη στιγμή τριπλασιάσει τα έξοδα -με μετακλητούς δε, που έχουν και τα λιγότερα προσόντα πέραν του μεγαλύτερου αριθμού τους- ήρθε αυτό το νομοσχέδιο, το οποίο είχε ξεκινήσει ο κ. Θεοδωρικάκος και συνεχίζει σήμερα και ο κ. Βορίδης.

Είναι ένα νομοσχέδιο το οποίο στην πραγματικότητα -το είπε και ο εισηγητής μας, ο κ. Ζαχαριάδης- είναι πάνω από όλα ένα επικοινωνιακό νομοσχέδιο, δήθεν για μία μεγάλη μεταρρύθμιση. Όμως, έχει και μία μεγάλη ουσία. Δυστυχώς, με τον τρόπο που έρχεται να προβλέψει για το μέλλον, για το 2022, αυτόν τον μεγάλο γραπτό διαγωνισμό -παρ’ ότι γραπτοί διαγωνισμοί προβλέπονταν και στον αρχικό νόμο του ΑΣΕΠ, ακόμα και στη δική μας διακυβέρνηση γίνονταν- στην ουσία έρχεται να αναβάλει τις αναγκαίες προσλήψεις, ιδιαίτερα σε χώρους όπως το Εθνικό Σύστημα Υγείας εν μέσω πανδημίας ή για την παιδεία πάλι μέσω πανδημίας που θα υπήρχε η απόλυτη ανάγκη, έχοντας μπλοκάρει όλον τον προγραμματισμό των προσλήψεων των κυβερνήσεων του ΣΥΡΙΖΑ. Ταυτόχρονα, βέβαια, έρχεται να αφήσει χώρο για να συνεχίσουν οι προσλήψεις των συμβασιούχων και των μετακλητών.

Είναι αλήθεια, κύριε Υπουργέ -πρέπει να το αναγνωρίσουμε αυτό- ότι δεχθήκατε τις προτάσεις του εισηγητή μας και του ΣΥΡΙΖΑ σε μία σειρά από θέματα. Όμως, αυτό δεν έρχεται να αλλάξει πρώτα από όλα το ότι είναι ένα νομοσχέδιο με το οποίο στην ουσία έρχεστε απλώς να θεσπίσετε εκ νέου όλες αυτές τις διατάξεις που προϋπήρχαν αλλά και να τις βάλετε κάτω από τη δική σας λογική του επιτελικού κομματικού κράτους και της δικής σας αντίληψης αριστείας.

Κλείνοντας, επειδή το θέμα των εκκρεμών συντάξεων είναι ένα μείζον θέμα και επειδή αυτή τη στιγμή έχει ξεπεράσει τον αριθμό των τετρακοσίων χιλιάδων εκκρεμών συντάξεων, αντί να γίνονται οι αναγκαίες προσλήψεις στον ΕΦΚΑ που θα έπρεπε να είναι προτεραιότητα της Κυβέρνησης προκειμένου να επιταχυνθεί επιτέλους η απονομή των συντάξεων για τους χιλιάδες αυτούς συνταξιούχους που ζουν στην ανέχεια μέσω κρίσης, είδαμε ότι αλλάζουν μεν οι Υπουργοί Εργασίας αλλά, δυστυχώς, ο εμπαιγμός των συνταξιούχων συνεχίζεται. Ο κ Χατζηδάκης, ως νέος Υπουργός, απλώς εξέδωσε άλλη μία φορά ακριβώς την ίδια εγκύκλιο που είχε εκδώσει ο κ. Βρούτσης, προφανώς συνεχίζοντας τον ίδιο αποτυχημένο δρόμο που απλώς έρχεται να εντείνει και όχι να επιλύσει αυτό το μεγάλο κοινωνικό πρόβλημα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κυρία συνάδελφε.

Χρόνια πολλά κι από εμένα, κύριοι συνάδελφοι και καλή χρονιά να έχουμε!

Θα ήθελα να σας ενημερώσω ότι κάποιοι συνάδελφοι λείπουν προς ενημέρωση στο Υπουργείο Εθνικής Άμυνας. Οπότε θα δώσω τον λόγο τώρα στον κ. Βιλιάρδο εκ μέρους της Ελληνικής Λύσης. Ελπίζω κάποιοι από αυτούς να έρθουν, αλλιώς θα συνεχίσουμε από τον κατάλογο διαφορετικά.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κυρία Πρόεδρε.

Θα ήθελα να ευχηθώ κι εγώ με τη σειρά μου καλή χρονιά σε όλους, καθώς επίσης καλή επιτυχία στον Υπουργό στα νέα του καθήκοντα. Επιτυχίες χρειάζεται άλλωστε η Ελλάδα, όχι αποτυχίες.

Θα ξεκινήσουμε τώρα από το γεγονός ότι ο εκσυγχρονισμός και η αποτελεσματικότητα του δημοσίου μιας χώρας είναι εξαιρετικά σημαντικοί παράγοντες, σε σχέση με τις δυνατότητες μιας βιώσιμης ανάπτυξής της. Πολύ περισσότερο όσον αφορά την Ελλάδα, που είναι βυθισμένη πάνω από δέκα χρόνια τώρα σε μια κρίση άνευ προηγουμένου, σε μία κρίση που επιδεινώνεται αντί να βελτιώνεται, με κριτήριο την εκρηκτική άνοδο των δίδυμων ελλειμμάτων της, καθώς επίσης την εκτόξευση τόσο του δημοσίου όσο και του «κόκκινου» ιδιωτικού της χρέους σε επίπεδα πρωτόγνωρα πραγματικά, στην παγκόσμια ιστορία.

Εν προκειμένω, ειλικρινά αδυνατούμε να καταλάβουμε τους ισχυρισμούς της Κυβέρνησης, σύμφωνα με τους οποίους η Ελλάδα δεν κινδυνεύει από έναν δημοσιονομικό εκτροχιασμό, αφού δεν μπορεί να μη θεωρεί εκτροχιασμό το δημοσιονομικό έλλειμμα του προϋπολογισμού, ύψους περί τα 20 δισεκατομμύρια ευρώ ή την άνοδο του χρέους της γενικής κυβέρνησης στο 208% τουλάχιστον του ΑΕΠ και της κεντρικής πάνω από το 227% του ΑΕΠ, 100% περισσότερο από το 2009.

Ακόμα περισσότερο δεν μπορεί να μη θεωρεί εκτροχιασμό και εκτροπή την πτώση του ΑΕΠ κατά 20 δισεκατομμύρια ευρώ το 2020, όταν κατά τις δικές της δηλώσεις έχει στηρίξει την οικονομία με 24 δισεκατομμύρια ευρώ, γεγονός που σημαίνει πως η ύφεση θα είχε φτάσει, πραγματικά, στη στρατόσφαιρα χωρίς αυτά τα 24 δισεκατομμύρια ευρώ, χρήματα, βέβαια, που δεν έχει η Ελλάδα αλλά τα δανείστηκε και θα κληθεί να τα επιστρέψει στο πολλαπλάσιο είτε με την αύξηση φόρων είτε με τη μείωση μισθών και συντάξεων είτε με έναν συνδυασμό και των δύο αφού σπαταλήθηκαν αντί να επενδυθούν σωστά, επιτρέποντας την αποπληρωμή τους, με ένα καινούργιο μνημόνιο δηλαδή, όπως και αν το ονομάσει η Κυβέρνηση, με την πιθανότητα να συνοδεύεται από μια νέα δανειακή σύμβαση μεγαλύτερη από ποτέ, αφού η Ελλάδα ευρίσκεται ασφαλώς σε τρισχειρότερη θέση συγκριτικά με όλα τα προηγούμενα χρόνια, πολύ περισσότερο με το 2010.

Για να αντιληφθούμε τώρα τη σημασία ενός αποτελεσματικού δημοσίου όσον αφορά την ανάπτυξη ενός κράτους, θα αναφερθούμε σε μία μελέτη που αφορούσε την Κίνα, το πρώτο συμπέρασμα της οποίας ήταν πως η ανάπτυξή της εμποδιζόταν από το εσωτερικό της χώρας παρά από εξωτερικούς παράγοντες, κυρίως από το δημόσιο σύστημά της, που για να λειτουργήσει αποτελεσματικά θα έπρεπε να εξασφαλίσει την πρόσληψη σωστά εκπαιδευμένων, ικανών, μη διεφθαρμένων και παραγωγικών ανθρώπων, παράλληλα με την υιοθέτηση μιας μακροπρόθεσμης πολιτικής σταθερότητας.

Με απλά λόγια, σύμφωνα με τη μελέτη η ύπαρξη λειτουργικών θεσμών ήταν η αιτία της ανόδου της Κίνας πριν από τη Βιομηχανική Επανάσταση, ενώ η διάβρωση των θεσμών αργότερα, οδήγησε στην πτώση της, στη στασιμότητά της μετά το 1800, όταν όλες οι άλλες χώρες αναπτύσσονταν με γρήγορους ρυθμούς.

Παράλληλα, οι ερευνητές τεκμηρίωσαν τη σημασία της κυβέρνησής της, όσον αφορά την εκρηκτική ανάπτυξη της Κίνας τις τελευταίες δεκαετίες, όπου η κυβέρνηση μετά το 1949 άλλαξε εκ θεμελίων, κυρίως, τα εξής: Πρώτον, έσπειρε ενθουσιασμό στον πληθυσμό της χώρας όσον αφορά τη βιομηχανική της ανάπτυξη. Δεύτερον, διεύρυνε τη βάση προσλήψεων στο δημόσιο με την είσοδο ικανών στελεχών εκτός των πλαισίων του πελατειακού κράτους, που έπαψε να υπάρχει. Και τέλος, αύξησε σε μεγάλο βαθμό την παραγωγικότητα του δημοσίου, το οποίο θεώρησε ως τον βασικότερο πυλώνα της ανάπτυξής της.

Αυτά, ακριβώς, θα έπρεπε να δρομολογήσει και η Ελλάδα, δίνοντας πραγματική σημασία στην αποτελεσματική λειτουργία του δημοσίου, η οποία ασφαλώς δεν επιτυγχάνεται με την ύπαρξη ανεξάρτητων αρχών, όπου από πέντε που προβλέπει το Σύνταγμα έχουν εκτοξευθεί στις τριάντα δύο.

Εν προκειμένω, με εξαίρεση την ΑΑΔΕ που προς μεγάλη μας ντροπή -πραγματικά προς μεγάλη μας ντροπή-, ελέγχεται από τους δανειστές, επειδή η δική της αποστολή είναι η είσπραξη των φόρων, όλες οι άλλες αρχές είναι στην ουσία δήθεν ανεξάρτητες, αφού ελέγχονται από την εκάστοτε κυβέρνηση που τοποθετεί τους δικούς της ανθρώπους στο πλαίσιο του πελατειακού κράτους που ζει και βασιλεύει. Εκτός αυτού, κοστίζουν τεράστια ποσά στους φορολογούμενους, όπως το παράδειγμα του Εθνικού Συμβουλίου Ραδιοτηλεόρασης, που το 2019 τα είκοσι οκτώ μέλη του αμείφθηκαν με 1.679 000 ευρώ, δηλαδή κατά μέσον όρο με 5 000 ευρώ ανά άτομο τον μήνα, που πληρώσαμε όλοι εμείς, για μια δουλειά που σε καμμία περίπτωση δεν κάνει σωστά, κρίνοντας μεταξύ άλλων από την μονοπώληση των μέσων μαζικής ενημέρωσης εκ μέρους της Κυβέρνησης.

Το ΑΣΕΠ τώρα είναι μία από τις πέντε ανεξάρτητες αρχές που προβλέπει το Σύνταγμα, με στόχο την εξασφάλιση της αξιοκρατίας στο δημόσιο. Ακριβώς εδώ και συγκεκριμένα στο άρθρο 4 του νομοσχεδίου, οι απορίες μας ήταν οι εξής: Αφού το ΑΣΕΠ έχει συσταθεί για την επιλογή προσωπικού με αδιάβλητες διαδικασίες, γιατί η συμμετοχή του συνίσταται μόνο στα 2/5 της αντίστοιχης επιτροπής; Γιατί να μην είναι αποκλειστικά αρμόδιο για την επιλογή προσώπων σε θέσεις ευθύνης αφού συστάθηκε μόνο γι’ αυτόν τον λόγο;

Αφού συμφωνούμε τώρα με το άρθρο 6 όσον αφορά την ποσόστωση για πρόσληψη ατόμων με αναπηρία στο δημόσιο, καθώς επίσης με το 13 σε ό,τι έχει σχέση με συγκεκριμένα ποσοστά κάλυψης θέσεων πολυτέκνων, παλιννοστούντων κ.λπ., έχουμε την άποψη πως σε όλες τις διαδικασίες του ΑΣΕΠ δίνεται μεγαλύτερο βάρος σε κοινωνικά ή άλλα κριτήρια πελατειακού κράτους παρά σε αξιοκρατικά, όπως είναι τα πτυχία και οι επιπρόσθετοι τίτλοι σπουδών. Με δεδομένη δε τη μεγάλη σημασία που δίνεται στη συνέντευξη, με την οποία έχουμε τεράστιες αντιρρήσεις λόγω της υποκειμενικότητάς της, καθώς επίσης την πολύ μικρότερη της προηγούμενης επαγγελματικής εμπειρίας και των επιπρόσθετων τίτλων σπουδών, αν και ακούσαμε ότι θα βελτιωθούν, θεωρούμε πως έτσι δεν προωθείται η επιθυμητή αποτελεσματικότητα του δημοσίου, χωρίς την οποία η Ελλάδα είναι καταδικασμένη.

Ο βασικός μας στόχος άλλωστε ως κόμμα είναι η επιστροφή των εξακοσίων χιλιάδων νέων μας που αναγκάστηκαν να εγκαταλείψουν την πατρίδα τους, λόγω της υπερχρέωσης της χώρας από τη Νέα Δημοκρατία την εξαετία 2004 - 2009, της κακής διαχείρισης της κρίσης του 2010 από το ΠΑΣΟΚ που μας οδήγησε στα μνημόνια και που κορυφώθηκε με την ανατροπή του κ. Παπανδρέου από τον κ. Βενιζέλο, της χρεοκοπίας του 2012 με την υπογραφή του καταστροφικού PSI, ξανά από τη Νέα Δημοκρατία με τη συνεργασία του ΠΑΣΟΚ, καθώς επίσης και της προδοσίας κυριολεκτικά του ΣΥΡΙΖΑ το 2015. Για τους νέους αυτούς και ειδικά για τους χιλιάδες με τίτλους σπουδών μπορεί ο πανελλήνιος διαγωνισμός ΑΣΕΠ να μοιάζει αξιοκρατικός. Εντούτοις, λόγω της διαδικασίας συνέντευξης, της χαμηλής μοριοδότησης της προηγούμενης επαγγελματικής εμπειρίας και των επιπρόσθετων τίτλων σπουδών δεν είναι καθόλου, ενώ περιγράφει εκ των προτέρων ποιοι ακριβώς θα προωθηθούν από το πελατειακό κράτος, από τη γάγγραινα δηλαδή που απομυζεί τους Έλληνες και που εμποδίζει τις τελευταίες δεκαετίες την πρόοδο της χώρας μας.

Απορούμε, πάντως, πώς είναι δυνατόν να ισχυρίζεται η Κυβέρνηση ότι είναι φιλελεύθερη, όταν συνεχίζει να διογκώνει το δημόσιο, μεταξύ άλλων με τους μετακλητούς υπαλλήλους που προσλαμβάνει ανεύθυνα. Σε κάθε περίπτωση η δομή και η οργάνωση του ΑΣΕΠ προδιαγράφεται έντονα κυβερνητική, αν και όπως αναφέραμε συμφωνούμε με την κοινωνική του διάσταση, που όμως δεν πρέπει να είναι εις βάρος της αποτελεσματικότητας του δημοσίου την οποία έχει άμεση και απόλυτη ανάγκη η Ελλάδα. Το γεγονός πάντως ότι τυχόν ποινικά και πειθαρχικά παραπτώματα των στελεχών του θα ελέγχονται αυτεπάγγελτα εσωτερικά, κάτι που σημαίνει πως εάν υπάρξει κάποια καταγγελία θα διερευνηθεί και αν είναι εξόφθαλμη θα παραπεμφθεί στην αρμόδια επιτροπή, η οποία θα επιλέγει πότε θα αποφανθεί, μας βρίσκει εντελώς αντίθετους, αφού φαίνεται καθαρά πως τα όποια ποινικά αδικήματα θα παραμένουν στα συρτάρια έως την παραγραφή τους, όπως συμβαίνει με πολλές άλλες περιπτώσεις.

Κλείνοντας, θα θέλαμε να τονίσουμε ξανά πως η Ελληνική Λύση πιστεύει στη μεικτή οικονομία και στην πραγματικά ελεύθερη αγορά, σε αντίθεση με τη Νέα Δημοκρατία που επεμβαίνει στη λειτουργία της με τρόπους που κυριολεκτικά είναι απαράδεκτοι. Πρόσφατο παράδειγμα είναι ο καθορισμός κατώτατης τιμής εξαγοράς χρεοκοπημένων επιχειρήσεων, προφανώς λόγω της αποτυχίας της όσον αφορά την πώληση των ναυπηγείων Σκαραμαγκά. Τι σχέση έχει αλήθεια αυτό με την ελεύθερη οικονομία; Η Ελληνική Λύση ,πιστεύει επίσης στον περιορισμό της παγκοσμιοποίησης και των ανεξέλεγκτων μεταναστευτικών ροών, μεταξύ άλλων επειδή προκαλούν αθέμιτο ανταγωνισμό με τις χώρες φθηνού εργατικού δυναμικού. Εκτός αυτού διατηρούν χαμηλούς τους μισθούς των εργαζομένων στις χώρες της Δύσης λόγω της αύξησης της προσφοράς εργασίας, ενώ δημιουργούν πολυπολιτισμικές κοινωνίες με στόχο τον ευκολότερο έλεγχό τους από τις εγχώριες και ξένες ελίτ.

Η Ελληνική Λύση, είναι επιπλέον υπέρ του έθνους-κράτους, αφού μόνο αυτό εγγυάται τη λειτουργία της δημοκρατίας προς όφελος της πλειοψηφίας, ενώ θεωρεί πως η μεσαία τάξη που αποτελεί τα θεμέλια της δημοκρατίας βάλλεται σήμερα ακόμη μια φορά με τον χειρότερο δυνατό τρόπο από τα μέτρα της Κυβέρνησης, από τα αλλεπάλληλα «κλειδώματα» της οικονομίας χωρίς κανένα σχέδιο, τα οποία θα οδηγήσουν στο κλείσιμο χιλιάδων μικρομεσαίων επιχειρήσεων που κατάφεραν να επιβιώσουν από τη λαίλαπα των μνημονίων. Θα οδηγήσουν επίσης στην άνοδο της ανεργίας και στην ακόμη μεγαλύτερη φτωχοποίηση της πατρίδας μας, η οποία πρέπει να ανακτήσει την εθνική της κυριαρχία και να πάψει να κυβερνάται από την Γερμανία ως αποικία χρέους της.

Τονίζουμε πάντως από την πρώτη ημέρα της εισόδου μας στη Βουλή πως απαιτείται άμεση αλλαγή του αποτυχημένου οικονομικού και τουριστικού μας μοντέλου, καθώς επίσης η δημιουργία ενός αποτελεσματικού δημοσίου, που ασφαλώς δεν προάγεται με νομοσχέδια όπως το σημερινό.

Τέλος, σας ευχαριστούμε πολύ, ευχόμενοι ξανά καλή χρονιά, με υγεία και αισιοδοξία για όλους. Θα ήμασταν βέβαια πολύ πιο αισιόδοξοι αν γιορτάζαμε τα διακόσια χρόνια από την Επανάσταση του 1821 ελεύθεροι και όχι υπό γερμανική κατοχή, κάτι που είναι μεν εφικτό αλλά απαιτεί ανάλογες θυσίες με αυτές των προγόνων μας, καθώς επίσης μη εθελόδουλες κυβερνήσεις.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Υπουργός Εσωτερικών για κάποιες νομοτεχνικές βελτιώσεις. Αμέσως μετά θα πάρει τον λόγο η κ. Πούλου από τον ΣΥΡΙΖΑ και ο κ. Ζεμπίλης από τη Νέα Δημοκρατία.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κυρία Πρόεδρε.

Καταθέτουμε νομοτεχνικές βελτιώσεις οι οποίες στην ουσία ρυθμίζουν δύο ζητήματα. Πρώτον, δίνεται η δυνατότητα ανανέωσης και παράτασης των συμβάσεων, όχι μόνο του τεχνικού προσωπικού που εργάζεται στην ΕΑΒ, αλλά και του διοικητικού προσωπικού. Αφορά είκοσι τέσσερα άτομα. Υπάρχει ήδη μέσα στον νόμο η δυνατότητα αυτής της ανανέωσης για το τεχνικό προσωπικό. Είναι απολύτως εύλογη κατ’ αρχάς αυτή η δυνατότητα της ανανέωσης για το τεχνικό προσωπικό, γιατί έχει συμβάσεις εν εξελίξει η ΕΑΒ και επομένως αυτό το προσωπικό χρειάζεται να παραμείνει γιατί έχει γνώση. Είναι είκοσι τέσσερα άτομα διοικητικό προσωπικό. Θεωρούμε επίσης ότι είναι εύλογο να δοθεί η δυνατότητα της παράτασης και γι’ αυτούς τους είκοσι τέσσερεις.

Δεύτερον, εντάσσουμε στις μοριοδοτούμενες περιοχές και την Περιφερειακή Ενότητα Κοζάνης. Είναι ήδη μέσα η Περιφερειακή Ενότητα Φλωρίνης και Γρεβενών. Είναι ούτως ή άλλως μια πληττόμενη περιοχή εξαιτίας της μετάβασης. Ούτως ή άλλως έχει πάρα πολύ μεγάλα ποσοστά ανεργίας η δυτική Μακεδονία. Νομίζουμε ότι είναι σωστό και δίκαιο να βάλουμε μέσα και την Κοζάνη σε αυτήν την προνομιακή μοριοδότηση στη συγκεκριμένη περιοχή.

Αυτές είναι οι νομοτεχνικές βελτιώσεις. Ευχαριστώ πολύ.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν η σελίδα 182)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Κύριε Υπουργέ, έχετε τον λόγο και εσείς. Για νομοτεχνικές βελτιώσεις;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κυρία Πρόεδρε.

Κυρίες και κύριοι συνάδελφοι, βρίσκομαι ενώπιον της Εθνικής Αντιπροσωπείας για να υποστηρίξω την τροπολογία του Υπουργείου Δικαιοσύνης. Με την προτεινόμενη ρύθμιση, που ήδη νομίζω ότι την έχετε υπ’ όψιν σας, παρατείνεται ως τις 31-1-2021 η προθεσμία υποβολής αιτήσεων επαναπροσδιορισμού, η οποία προβλέπεται στην περίπτωση α΄ της παραγράφου 1 του άρθρου 4δ του ν.3869/2010, όπως το άρθρο αυτό προστέθηκε με το άρθρο 1 του ν.4745/2020 και η οποία λήγει στις 15-1-2021. Η συγκεκριμένη παράταση κρίνεται αναγκαία, προκειμένου να αποφευχθούν οι δυσμενείς συνέπειες εις βάρος των οφειλετών, οι οποίοι ενδεχομένως δεν είχαν τον αναγκαίο χρόνο προκειμένου να ενημερωθούν επαρκώς για τη λειτουργία της πλατφόρμας και, βεβαίως, να τη χρησιμοποιήσουν.

Θέλω, όμως, πριν ουσιαστικά αφήσω αυτή τη δυνατότητα της παρέμβασής μου, να δώσω μια απάντηση σε σχέση με μια χθεσινή ανακοίνωση της κ. Αχτσιόγλου σε σχέση με τις διορίες του ν.4745/2020, οι οποίες παρατείνονται με τη σημερινή τροπολογία που μόλις παρουσίασα στο Σώμα ως τις 31-1-2021, για όσους, βεβαίως, είχαν υποβάλει αρχική αίτηση -γιατί κάποια στιγμή πρέπει να πούμε τα πράγματα με το όνομά τους- μέχρι τις 31-12-2014. Και την οφείλω αυτή την απάντηση, διότι η κ. Αχτσιόγλου ισχυρίσθηκε –και, δυστυχώς, περίπου σ’ αυτόν τον δρόμο την ακολούθησε και ο κ. Ξανθόπουλος- πως απειλούνται με πλειστηριασμούς περισσότερες από τριάντα πέντε χιλιάδες πρώτες κατοικίες.

Κυρίες και κύριοι συνάδελφοι του ΣΥΡΙΖΑ, όντως αυτά τα οποία λέτε τα έχετε επεξεργαστεί; Ξέρετε ποια είναι η πραγματικότητα; Και το λέω αυτό, γιατί πιθανόν η κ. Αχτσιόγλου να μη γνωρίζει οικονομικά, γιατί είναι νομικός από όσο ξέρω, αλλά μην ξεχνάμε και τα δικαστικά. Και δεν το λέω γιατί επί των ημερών της κυβέρνησης ΣΥΡΙΖΑ είχαμε περισσότερους από είκοσι πέντε χιλιάδες πλειστηριασμούς, ούτε γιατί πριν από μικρό χρονικό διάστημα είχα απαντήσει στον κ. Ξανθόπουλο, τον αρμόδιο Τομεάρχη Δικαιοσύνης του ΣΥΡΙΖΑ, ότι αν και εφόσον χρειαστεί να δώσουμε οποιαδήποτε παράταση για να διασφαλίσουμε τα δικαιώματα των πιο αδύναμων συμπολιτών μας, θα το κάνουμε -με άλλα λόγια, το είχαμε προβλέψει και το είχαμε πει πολύ νωρίτερα- αλλά το λέω αυτό, γιατί, δυστυχώς, μιλήσατε για τριάντα πέντε χιλιάδες πλειστηριασμούς, ενώ γνωρίζετε ότι η καταληκτική ημερομηνία για τις τριάντα επτά χιλιάδες περιπτώσεις -γιατί γι’ αυτές μιλάμε- δεν είναι η 15η Ιανουαρίου, αλλά η 31η Μαΐου. Ποιον θέλετε να κοροϊδέψετε; Δηλαδή, είναι δυνατόν να ισχυρίζεται το κόμμα της Αξιωματικής Αντιπολίτευσης κάτι το οποίο δεν έχει σχέση με την πραγματικότητα;

Στις 15 Ιανουαρίου, κυρίες και κύριοι συνάδελφοι, έληγε μόνο η προθεσμία γι’ αυτούς που είχαν υποβάλει αρχική αίτηση πριν το 2015, όχι για τους υπόλοιπους. Κάθε δεκαπέντε μέρες υπάρχει μια προθεσμία που αφορά σε ένα εξάμηνο ουσιαστικά χρόνου από εκεί και πέρα.

Εγώ θέλω να είμαι πολύ ξεκάθαρος. Δεν πιστεύω ότι η συνάδελφός σας, η κ. Αχτσιόγλου, δεν γνωρίζει ούτε τα νομικά αλλά ούτε και τον νόμο Κατσέλη. Πιστεύω μάλιστα ότι όλον αυτόν τον καιρό μπορεί να έχει μάθει και τα οικονομικά. Όμως, εδώ προκύπτει κάτι το οποίο νομίζω ότι κάποια στιγμή πρέπει να σταματήσουμε να το επαναλαμβάνουμε ως βασική πρακτική είτε της πολιτικής αντιπαράθεσης είτε του δημόσιου διαλόγου. Εγώ πιστεύω, προσωπικά, ότι υπάρχει μια διασπορά fake news, ότι συνειδητά επενδύετε σε μια μικροπολιτική και στην τρομοκράτηση των πολιτών και της κοινής γνώμης. Διότι αν θέλετε να μιλήσουμε με την αλήθεια των αριθμών, θα σας πω ότι από τους τριάντα επτά χιλιάδες υπόχρεους που είχαμε, περισσότεροι από είκοσι χιλιάδες δανειολήπτες έχουν ήδη εισέλθει στην πλατφόρμα για να υποβάλουν την αίτηση του επαναπροσδιορισμού.

Και όλα αυτά γίνονται σε μια πολύ δύσκολη περίοδο, την περίοδο της πανδημίας, του lockdown, μιας διαδικασίας η οποία είναι πρωτόγνωρη και για πρώτη φορά εφαρμόζεται.

Και, βεβαίως, θα σας πω και θα σας δώσω, θα καταθέσω στα Πρακτικά τα πραγματικά στατιστικά στοιχεία τα οποία προκύπτουν από την πλατφόρμα, ότι περισσότερες από έξι χιλιάδες τριακόσιες αιτήσεις έχουν ολοκληρωθεί και κοινοποιηθεί από τα οικεία ειρηνοδικεία.

Αναλυτικά, λοιπόν, για να μιλήσουμε με πραγματικά στοιχεία και για να σταματήσει –επαναλαμβάνω- αυτή η μικροπολιτική προσέγγιση ενός ζητήματος που έπρεπε στην πραγματικότητα να βρίσκει σύμφωνο το πολιτικό σύστημα, σας παραθέτω: Είκοσι χιλιάδες επτακόσιοι πενήντα επτά μοναδικοί ΑΦΜ έχουν εισέλθει στην ηλεκτρονική πλατφόρμα ,από τους συνολικά τριάντα επτά χιλιάδες που υπολογίζονται ως υπόχρεοι. Από αυτούς τους δεκαοχτώ χιλιάδες τετρακόσιους πενήντα έξι μοναδικούς ΑΦΜ έχουν εγγραφεί στην ηλεκτρονική πλατφόρμα, δεκατέσσερις χιλιάδες εννιακόσιοι εννέα μοναδικοί ΑΦΜ έχουν εξουσιοδοτήσει πληρεξούσιο δικηγόρο. Είκοσι χιλιάδες πεντακόσιες ενενήντα τέσσερις αιτήσεις επαναπροσδιορισμού έχουν δημιουργηθεί, εκ των οποίων οι οκτώ χιλιάδες ογδόντα πέντε αιτήσεις βρίσκονται σε αρχικό στάδιο συμπλήρωσης αίτησης, οι τέσσερις χιλιάδες εκατόν ογδόντα αιτήσεις επαναπροσδιορισμού έχουν οριστικά υποβληθεί από τον πληρεξούσιο δικηγόρο, ενώ οι δύο χιλιάδες τετρακόσιες είκοσι τέσσερις αιτήσεις επαναπροσδιορισμού έχουν ολοκληρωθεί από τα ειρηνοδικεία και έχουν κοινοποιηθεί στους διαδίκους.

Βεβαίως, σε αυτό θα υπολογίσει κανείς ότι και περίπου πέντε χιλιάδες εννιακόσιες πέντε αιτήσεις έχουν ακυρωθεί, διότι οι περισσότεροι έχουν τον χρόνο μπροστά τους, προκειμένου να το δουν, να το μελετήσουν και να κάνουν σωστά την αίτησή τους.

Όμως, ξέρετε, κυρίες και κύριοι συνάδελφοι, με τη γνώση του κόμματος της Αξιωματικής Αντιπολίτευσης ότι έχουν δημιουργηθεί περισσότεροι από είκοσι χιλιάδες λογαριασμοί στην πλατφόρμα της Ειδικής Γραμματείας Διαχείρισης Ιδιωτικού Χρέους για τον επαναπροσδιορισμό των αιτήσεων του νόμου Κατσέλη, από τους τριάντα επτά χιλιάδες υπόχρεους -που λέμε ότι είναι περίπου- το να μιλάτε για τριάντα πέντε χιλιάδες πλειστηριασμούς, αν δεν είναι πολιτικό ατόπημα, θα σας έλεγα ότι είναι μια στοχευμένη προσπάθεια παραπληροφόρησης της κοινής γνώμης. Και το λέω –επαναλαμβάνω- διότι υπάρχουν επίσημα στοιχεία τα οποία δεν επιδέχονται καμμία απολύτως αμφισβήτηση.

Εγώ, κοιτάξτε, δεν θα μείνω στο όψιμο ενδιαφέρον του ΣΥΡΙΖΑ που θυμήθηκε τους ευάλωτους συμπολίτες, ενώ δεν ψήφισε τον ν.3869/2010. Θα σας πω, όμως, ότι η Κυβέρνηση θα συνεχίσει να λαμβάνει αποφάσεις με κριτήριο την προστασία των πιο αδύναμων οικονομικά συμπολιτών μας. Σε αυτό, άλλωστε, στοχεύει και η σημερινή τροπολογία, η οποία δίνει τον αναγκαίο χρόνο κυρίως στους δικηγόρους, προκειμένου να εξοικειωθούν ακόμα περισσότερο με τη λειτουργία της πλατφόρμας και να μπορούν με αυτό τον τρόπο να προστατεύσουν τα δικαιώματα κάθε δανειολήπτη.

Σας ευχαριστώ πολύ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κυρία Πρόεδρε, θα ήθελα τον λόγο για δύο λεπτά για αυτά που είπε ο Υπουργός για την τροπολογία.

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να μιλήσετε για την τροπολογία; Γιατί θα έχετε τον λόγο μετά, αμέσως μετά από δύο συναδέλφους, για να απαντήσετε στον κύριο Υπουργό.

**ΙΩΑΝΝΗΣ ΡΑΓΚΟΥΣΗΣ:** Για την τροπολογία!

**ΠΡΟΕΔΡΕΥΟΥΣΑ (Σοφία Σακοράφα):** Ωραία.

**ΙΩΑΝΝΗΣ ΡΑΓΚΟΥΣΗΣ:** Κύριε Τσιάρα, κοιτάξτε, πραγματικά, αποφασίσατε να κάνετε εντυπωσιακό ποδαρικό για το 2021. Είστε ο Υπουργός που έχει νομοθετήσει -μαζί με την Κυβέρνηση, εννοείται, στο πλαίσιο της Κυβέρνησης- αυτή την ασφυκτική ημερομηνία για χιλιάδες ανθρώπους οι οποίοι σε δύο μέρες δεν θα είχαν άλλο το σπίτι τους μέσα στην πανδημία. Και έρχεστε δύο μέρες πριν τη λήξη της ασφυκτικής διορίας που έχετε εσείς νομοθετήσει -που σας το είχαμε πει από την πρώτη στιγμή- να τροποποιήσετε αυτή τη δική σας επιλογή, που παραλίγο να κοστίσει σε τόσες χιλιάδες ανθρώπους.

Και αντί να έρθετε εδώ με σεμνότητα και ταπεινότητα και να πείτε «κάναμε λάθος, είχατε δίκιο που μας το λέγατε από την πρώτη στιγμή ότι δεν βγαίνουν αυτές οι ημερομηνίες, είχατε δίκιο που μας λέγατε ότι μέσα στην πανδημία δεν μπορεί η έγνοια της Κυβέρνησης Μητσοτάκη να είναι πώς θα χάσει ο κόσμος τα σπίτια του» και αντί να έρθετε με σεμνότητα και ταπεινότητα να πείτε «ζητάω με τροπολογία στις 13 Ιανουαρίου να μην ισχύσει η διορία για τη 15η Ιανουαρίου», έρχεστε εδώ με περισσό θράσος και με αντικοινοβουλευτική πρακτική όχι να μιλήσετε για αυτή την τροπολογία και να ζητήσετε συγγνώμη για το άγχος που έχετε προκαλέσει σε τόσες χιλιάδες ανθρώπους, αλλά να πείτε και όσα είπατε για την κ. Αχτσιόγλου και την ανακοίνωση που έβγαλε χθες εκ μέρους της Αξιωματικής Αντιπολίτευσης και που στην πραγματικότητα σας υποχρέωσε να έρθετε σήμερα με την ουρά στα σκέλια και να καταθέσετε αυτή την τροπολογία.

Αυτός δεν είναι τρόπος διακυβέρνησης της χώρας, κύριε Τσιάρα. Και αν θέλετε να είστε τόσο αυστηρός με την Αντιπολίτευση, πρώτα να είστε αυστηρός με τον εαυτό σας! Θεσμοθετείτε για τη 15η Ιανουαρίου, έρχεστε εδώ δύο εικοσιτετράωρα πριν με τροπολογία να την αλλάξετε, δεν μεριμνάτε για το τι θα γίνει με τα επόμενα δεκαπενθήμερα, κύριε Τσιάρα! Τι θα γίνει; Τι θα γίνει με τις υποθέσεις που λήγουν δεκαπέντε μέρες μετά τις 15 Ιανουαρίου, τριάντα μέρες μετά τις 15 Ιανουαρίου, όπως είπατε μέχρι τον Μάιο; Τίποτα προς το παρόν! Το άγχος και η λαιμητόμος πάνω από τα κεφάλια όλων αυτών των χιλιάδων οικογενειών!

Αντί, λοιπόν, να έρθετε εδώ, να κάνετε όσο πιο χαμηλή πτήση μπορείτε, μπας και δεν σας πάρουμε χαμπάρι, αντί να ζητήσετε συγγνώμη και να απολογηθείτε σε αυτούς τους ανθρώπους, βγάζετε και γλώσσα! Έλεος!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Έχει ζητήσει τον λόγο και η κ. Λιακούλη.

Να ακούσετε και την κ. Λιακούλη, κύριε Υπουργέ, γιατί φαντάζομαι για το ίδιο θέμα θέλει να μιλήσει και να απαντήσετε αμέσως μετά;

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κυρία Πρόεδρε.

Κύριε Υπουργέ, αντιλαμβανόμαστε εμείς τη σκοπιμότητα της συγκεκριμένης διάταξης, όπως αντιλαμβανόμαστε και ότι αυτό έπρεπε να έρθει, όπως αντιλαμβανόμαστε και ότι σωστά έρχεστε και καταθέτετε τη συγκεκριμένη τροπολογία, διότι είναι μία ανάγκη στην οποία οφείλουμε να ανταποκριθούμε όλοι.

Για να μην αναλωθούμε σε άσκοπους βερμπαλισμούς και στο ποιος το είπε πρώτος -διότι θεωρώ ότι το επίπεδο του Κοινοβουλίου ξεπερνά το επίπεδο του νηπιαγωγείου- έχω την αίσθηση ότι θα πρέπει να μας πείτε, κύριε Υπουργέ, αν αυτό το δεκαπενθήμερο, το οποίο εσείς θέσατε από 15-1 μέχρι 31-1, δηλαδή μεθαύριο καλή ώρα, είναι ικανό, προκειμένου να εξυπηρετήσει όλες αυτές τις συσσωρευμένες υποθέσεις που ξέρετε και εσείς ότι υπάρχουν.

Και επειδή το Κίνημα Αλλαγής επανειλημμένα έχει θέσει το θέμα και σε εσάς γραπτώς και με ερωτήματα και με υπομνήματα και με αναφορές -και φαντάζομαι ότι θα το επιβεβαιώσετε και στη δευτερολογία σας-, αυτό που μας ενδιαφέρει εμάς είναι να τελειώνει το θέμα και να εξυπηρετηθεί ο κόσμος. Δεν θεωρούμε ότι αποτελεί αντικείμενο αντιπολιτεύσεως και ασκόπου και εξόχως κουραστικής κοκορομαχίας.

Όμως, σε κάθε περίπτωση, θεωρούμε ότι θα πρέπει το αίτημα τουλάχιστον των δικηγορικών συλλόγων, κύριε Υπουργέ -εσείς που τα βλέπετε αυτά με προσοχή και το ξέρω ότι έτσι είστε- να το δείτε με προσοχή, γιατί μιλάνε για Ιούλιο. Και όταν εσείς από 15/1 το πάτε 31/1 και δεν ακούτε που οι τομείς δικαιοσύνης, οι δικηγορικοί σύλλογοι, οι συνδικαλιστές, άνθρωποι οι οποίοι είναι οργανωμένοι σε συλλογικότητες και ασχολούνται με το συγκεκριμένο πρόβλημα σας λένε Ιούλιο, μήπως τελικά αυτό που κάνουμε σήμερα εδώ δεν αρκεί πραγματικά; Αυτό είναι το ερώτημα το δικό μας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Ραγκούση, λυπάμαι που θα σας το πω, ή δεν έχετε ιδέα για τον ν.4745 ή δεν ακούσατε τίποτα από αυτά που σας είπα νωρίτερα. Ξέρετε από πότε είναι ανοιχτή η πλατφόρμα και μπορούν να υποβάλλονται ηλεκτρονικά αιτήσεις; Από τις αρχές Δεκεμβρίου! Για ποιες τρεις μέρες μιλάτε; Ξέρετε για τι μιλάμε; Έχετε αντιληφθεί ή απλά και μόνο σε μια ρητορική αντιπολίτευσης μπορεί να λέτε αυτό που λέτε, δείχνοντας δήθεν ότι έχετε δίκιο;

**ΙΩΑΝΝΗΣ ΡΑΓΚΟΥΣΗΣ:** Εσείς δεν ακούσατε! Πόσο έχουμε σήμερα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ξέρετε, κύριε Ραγκούση, ότι η ηλεκτρονική πλατφόρμα είναι ανοιχτή και ότι δεν χρειάζεται καμμία ιδιαίτερη διαδικασία, προκειμένου κάποιος να εισέλθει και να εντάξει τον εαυτό του; Ξέρετε ότι για να μαζέψει κανείς δικαιολογητικά έχει περιθώριο άλλων εξήντα ημερών; Τα γνωρίζετε αυτά;

Έρχεστε και λέτε κάποια πράγματα και δεν είναι μόνο ότι δείχνετε την παντελή σας άγνοια για την ουσία αλλά μιλάτε για κάτι το οποίο δεν ισχύει, δεν υπάρχει.

Όμως εν πάση περιπτώσει τώρα για να είμαστε ελάχιστα σοβαροί, όταν σας παραθέτω συγκεκριμένους αριθμούς οι οποίοι έχουν κατατεθεί στα Πρακτικά και μπορείτε ανά πάσα ώρα και στιγμή να τους έχετε στα χέρια σας, είμαι βέβαιος ότι θα διαπιστώσετε πως τη στιγμή που τουλάχιστον για την πρώτη φάση που αφορούσε μέχρι τη 15η Ιανουαρίου είχαν εισέλθει είκοσι χιλιάδες ενδιαφερόμενοι από τους τριάντα επτά χιλιάδες και ενώ η προθεσμία λήγει τέλος Μαΐου, όλη αυτή η διαδικασία κρίνεται περισσότερο από επιτυχής. Δεν το αντιλαμβάνεστε αυτό;

Δεν αντιλαμβάνεστε ότι βρισκόμαστε σε ένα σημείο που έχουν ουσιαστικά προσδιοριστεί περισσότερες από εξίμισι χιλιάδες υποθέσεις; Κάντε ακόμα και την αναλογική αναγωγή για να καταλάβετε τι έχει συμβεί και τι δεν έχει συμβεί.

Πέραν όλων αυτών, ξέρετε το να έρχεται κανείς και να «κουνάει το δάχτυλο» για μία δέσμευση που ο ίδιος ανέλαβε σε έναν προηγούμενο χρόνο απέναντι στους ευρωπαϊκούς θεσμούς, αν δεν συνιστά υποκρισία, τουλάχιστον συνιστά μία προσπάθεια να κατευθυνθεί η κοινή γνώμη κάπου αλλού.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν βαρεθήκατε...

(Θόρυβος στην Αίθουσα)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Ζαχαριάδη, έχετε ξεχάσει ποιος δεσμεύτηκε γι’ αυτό; Δεν σας τα έχω καταθέσει στα Πρακτικά; Δεν ήταν η δική σας κυβέρνηση η οποία είπε ότι θα εκκαθαρίσει όλες τις εκκρεμείς υποθέσεις του νόμου Κατσέλη μέσα στο 2021; Κάνατε τίποτα ενάμιση χρόνο που παραμείνατε στην κυβέρνηση από τότε; Η γνωστή κοροϊδία!

Πάντα συμβιβαζόμαστε με αυτά τα οποία μας ζητούν και όταν έρχεται η ώρα να τα υλοποιήσουμε κάνουμε κάτι άλλο ή «σφυρίζουμε» αδιάφορα. Αν αυτό συνιστά σοβαρή και αξιοπρεπή πολιτική απέναντι στους Έλληνες πολίτες και την ελληνική κοινωνία, νομίζω ότι όλοι μας είμαστε σε θέση να το κρίνουμε.

Το να υπάρχει μία πολιτεία η οποία έχει εκκρεμείς υποθέσεις από το 2014 -προσέξτε- οι οποίες προσδιορίζονται να εκδικαστούν μετά το 2030 και να μιλάμε για κράτος δικαίου σε μία χώρα ευρωπαϊκή, νομίζω ότι είναι μία συζήτηση η οποία δεν έχει κανένα απολύτως περιθώριο διαφορετικών απόψεων.

Επιπλέον, δεν ακούσατε στη δημόσια διαβούλευση ότι οι φορείς οι οποίοι εκπροσωπούνταν από τους ίδιους τους δανειολήπτες και όχι από εκπροσώπους, από μόνοι τους είπαν: «Βοηθήστε μας να απεγκλωβιστούμε απ’ αυτή την πραγματικότητα του νόμου Κατσέλη»; Ούτε αυτά τα έχετε ακούσει; Δεν θέλετε να τελειώνουμε με όλη αυτή τη διαδικασία η οποία, δυστυχώς, έχει δημιουργήσει τόσες πολλές και μεγάλες εκκρεμότητες, αφήνοντας εγκλωβισμένους ανθρώπους, οι οποίοι βεβαίως δικαιούνται την προστασία, αλλά από την άλλη πλευρά δίνοντας τη δυνατότητα σε κάποιους να κρυφτούν μέσα σε αυτό χωρίς να το δικαιούνται;

Όλη αυτή η συζήτηση θα είχε μία αξία, αν οι ίδιοι οι αριθμοί θα μπορούσαν να σας επιβεβαιώσουν. Για άλλη μία φορά βρίσκεστε αντιμέτωποι με την ίδια την πραγματικότητα, η οποία, δυστυχώς για εσάς, είναι πολύ διαφορετική απ’ αυτή που ελπίζατε.

Δείτε τα νούμερα. Τα έχω καταθέσει, κύριε Ραγκούση, στα Πρακτικά. Αν δεν τα καταλάβετε, θα έρθω να σας τα εξηγήσω. Δεν υπάρχει κανένα πρόβλημα, να το ξέρετε.

**ΙΩΑΝΝΗΣ ΡΑΓΚΟΥΣΗΣ:** Αν είναι έτσι, γιατί φέρατε την τροπολογία τώρα;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Έχετε καταλάβει ότι αναφέρομαι σε μία και μοναδική παράταση χρόνου, που αφορά τον πρώτο κύκλο μέχρι τις 15 Ιανουαρίου. Ο λόγος για τον οποίο έρχεται αυτή η παράταση...

**ΙΩΑΝΝΗΣ ΡΑΓΚΟΥΣΗΣ:** Γιατί φέρατε αυτή την παράταση;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον Υπουργό να μιλήσει για να τελειώσει η συζήτηση. Σας παρακαλώ!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Το ποιος έδινε παρατάσεις συνεχείς και επαναλάμβανε τον εαυτό του είναι καταγεγραμμένο και μάλιστα με τόσο εμφατικό τρόπο που δεν φαντάζεστε.

Πρέπει, λοιπόν, να καταλάβουμε το εξής: Οι αριθμοί, όχι μόνο μας ικανοποιούν σε σχέση με το ποιοι έχουν μπει στην πλατφόρμα και πόσες χιλιάδες αιτήσεις έχουν ικανοποιηθεί αλλά σας διαβεβαιώνω ότι εξαντλούμε και την τελευταία μικρή πιθανότητα, ακριβώς επειδή βρισκόμαστε στην κορύφωση της πανδημίας, ακριβώς επειδή πρόκειται για μια διαδικασία που ο περισσότερος νομικός κόσμος χρειαζόταν χρόνο προκειμένου να την αντιληφθεί, να μην αφήσουμε κανένα περιθώριο να μείνει απροστάτευτος κανένας συμπολίτης μας.

Αυτό που σας λέω είναι οριστικό, είναι ξεκάθαρο. Εδώ θα είμαστε και θα τα πούμε πάλι.

**ΙΩΑΝΝΗΣ ΡΑΓΚΟΥΣΗΣ:** Γιατί φέρατε αυτή την τροπολογία τώρα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Το ζήτημα είναι ότι κάποια στιγμή πρέπει να δείχνει κανείς και μια γενναιότητα. Πρέπει όταν βλέπει ότι ένα σχέδιο πετυχαίνει -και αυτό αποδεικνύεται με αριθμούς- να το αναγνωρίζει και να λέει ότι καλώς κινηθήκαμε εκεί και καλώς κάναμε τα συγκεκριμένα βήματα. Όμως, η άποψή μου είναι -και λυπάμαι που θα το πω- ότι στην κουλτούρα και τη δική σας λογική μια τέτοια παραδοχή δεν υπάρχει ποτέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, θέλετε να τοποθετηθείτε πάνω στην τροπολογία;

**ΑΓΓΕΛΙΚΗ ΑΔΑΜΟΠΟΥΛΟΥ:** Ναι.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο για ένα λεπτό.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κυρία Πρόεδρε.

Επειδή είπε ο κύριος Υπουργός ότι είναι πλήρως ικανοποιημένος από τον αριθμό των αιτήσεων επαναπροσδιορισμού που έχουν υποβληθεί, εγώ θα σας μιλήσω με νούμερα αυτή τη στιγμή.

Επί του συνόλου των σαράντα χιλιάδων εκκρεμών υποθέσεων, είκοσι χιλιάδες έχουν λάβει μία προσωρινή προστασία και απ’ αυτές έχουν υποβληθεί τεσσερισήμισι χιλιάδες αιτήσεις. Γιατί; Αυτό οφείλεται στα λειτουργικά προβλήματα της ίδιας της πλατφόρμας και στο γεγονός ότι υπολειτουργούν τα υποθηκοφυλακεία, τα κτηματολόγια, οι εφορίες, όλες οι αρμόδιες υπηρεσίες, όπως και οι τράπεζες, από τις οποίες πρέπει να μαζέψουν αυτή τη στιγμή όλοι αυτοί οι άνθρωποι τα δικαιολογητικά. Και εσείς μας λέτε ότι είστε ικανοποιημένος απ’ αυτό το ποσοστό; Είναι τραγικό το νούμερο.

Δεδομένου μάλιστα ότι έχουν ανασταλεί και άλλες δικαστικές προθεσμίες, ο εξωδικαστικός πτωχευτικός συμβιβασμός αυτή τη στιγμή έχει παραταθεί μέχρι τον Μάιο, αν θυμάμαι καλά, πρέπει να δώσετε παραπάνω παράταση, για να διευκολύνετε αυτούς τους ανθρώπους. Ανεξαρτήτως αν ήρθατε δύο μέρες πριν από την εκπνοή της προθεσμίας, εμείς σας καλούμε να δώσετε μία εύλογη παράταση, προκειμένου αυτοί οι άνθρωποι, δεδομένων των δυσλειτουργιών που υπάρχουν μέσω αυτής της συγκυρίας, να μπορέσουν να μαζέψουν όλα αυτά τα δικαιολογητικά. Δυστυχώς, τα νούμερα, όπως τα λέτε, δεν είναι καθόλου ικανοποιητικά, είναι τραγικά.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε Υπουργέ, θα απαντήσετε, φαντάζομαι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ναι, κυρία Πρόεδρε.

Κυρία Αδαμοπούλου, εσείς τουλάχιστον τα νομικά τα ξέρετε πάρα πολύ καλά και μου το έχετε αποδείξει πάρα πολλές φορές. Και, πραγματικά, απορώ με τον τρόπο που προσέγγιζετε το συγκεκριμένο ζήτημα.

**ΑΓΓΕΛΙΚΗ ΑΔΑΜΟΠΟΥΛΟΥ:** (Δεν ακούστηκε)…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Τα νούμερα, αν δεν τα έχετε ακούσει από εμένα, θα σας παρακαλέσω να τα πάρετε από τη γραμματεία. Έχουν κατατεθεί στα Πρακτικά. Άρα, λοιπόν, μπορείτε να τα δείτε με επίσημο τρόπο. Είναι οι αριθμοί οι οποίοι προκύπτουν από τη συγκεκριμένη πλατφόρμα της Ειδικής Γραμματείας Διαχείρισης Ιδιωτικού Χρέους.

Δεν είναι δικοί μου αριθμοί, δεν τους εφηύρα, δεν ξύπνησα ένα πρωί και συμπλήρωσα κάποιους αριθμούς. Είναι κάτι το οποίο -επαναλαμβάνω- προκύπτει με τον πλέον αντικειμενικό τρόπο.

Υπάρχει μια γενικότερη παραδοχή ότι οι εκκρεμείς υποθέσεις του νόμου Κατσέλη που πρέπει να προσδιοριστούν μέσα από τη συγκεκριμένη πλατφόρμα, αφορούσαν έναν αριθμό περίπου τριάντα επτά χιλιάδων ενδιαφερομένων.

Αυτή τη στιγμή που μιλάμε βρισκόμαστε στην πρώτη φάση. Είναι η πρώτη φορά που ανοίγει η πλατφόρμα, η οποία ουσιαστικά η πρώτη φάση ολοκληρώνεται στις 15 Ιανουαρίου. Σκεφθείτε ότι έχουν μπει περισσότεροι από είκοσι χιλιάδες άνθρωποι. Αυτό δεν λέτε ότι είναι θετικό στοιχείο;

**ΙΩΑΝΝΗΣ ΡΑΓΚΟΥΣΗΣ:** Οριστικές αιτήσεις πόσοι έχουν κάνει;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κάθε δεκαπέντε μέρες στην πραγματικότητα αυξάνουμε ένα εξάμηνο από το 2015 και μετά. Δηλαδή, για το τέλος Ιανουαρίου θα πρέπει να κλείσουν οι υποθέσεις οι οποίες αφορούν μέχρι το τέλος Ιουνίου 2015. Για τις 15 Φεβρουαρίου θα πρέπει να κλείσουν -προσπαθώ να τα πω όλα αυτά, για να τα καταλάβουμε όλοι- όλες οι υποθέσεις που αφορούν μέχρι το τέλος του 2015, για να φτάσουμε έτσι στην 31η Μαΐου. Εκεί κλείνει ουσιαστικά η δυνατότητα να μπει κανείς στην πλατφόρμα.

Γιατί το κάναμε αυτό; Αφ’ ενός μεν, για να μην υπάρχει η συσσώρευση όλων των ενδιαφερομένων σε ένα συγκεκριμένο χρονικό διάστημα, αφ’ ετέρου να υπάρχει και η δυνατότητα επεξεργασίας όλων των στοιχείων.

Για άλλη μία φορά πρέπει να καταλάβουμε το εξής: Όταν μιλάμε για εγγραφή και είσοδο στην πλατφόρμα δεν μιλάμε για υποχρεωτική προσκόμιση των δικαιολογητικών. Όταν αυτές οι υποθέσεις στην πραγματικότητα οριστικοποιούνται από τα ειρηνοδικεία, υπάρχουν άλλες εξήντα μέρες. Είναι κατανοητό αυτό; Το καταλαβαίνετε; Αυτή τη στιγμή μιλάμε για ένα θέμα το οποίο πολύ φοβάμαι ότι δεν είναι αντιληπτό από τους περισσότερους συναδέλφους.

**ΙΩΑΝΝΗΣ ΡΑΓΚΟΥΣΗΣ:** Πόσες είναι οι οριστικές αιτήσεις;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Άρα, λοιπόν, δεν μιλάμε ούτε για κίνδυνο να χάσει κανείς το σπίτι του ούτε για δύο-τρεις μέρες, που έλεγε ο κ. Ραγκούσης, ούτε για τίποτα απ’ όλα αυτά. Μιλάμε για μια πολύ συγκεκριμένη διαδικασία η οποία ολοκληρώνεται ηλεκτρονικά.

Άρα, δεν ήταν θέμα πανδημίας. Δεν ήταν θέμα -πώς να το πω;- ιδιαίτερων συνθηκών που ζει η πατρίδα μας και η κοινωνία μας αυτό το χρονικό διάστημα.

Βεβαίως, αντιλαμβάνεστε ότι για να προχωρήσουν κάποια πράγματα, για να μπορέσουμε να επιταχύνουμε υποθέσεις εκκρεμείς εδώ και έξι-επτά χρόνια, κάποια στιγμή πρέπει να κάνουμε κάποια βήματα. Με αυτή τη λογική όλα μένουν όπως είναι, τίποτα δεν κινείται. Πιθανόν να είναι επιθυμία κάποιων εξ υμών.

Εμείς, λοιπόν, δεν πιστεύουμε σε αυτή την πολιτική. Εμείς πιστεύουμε ότι πρέπει να υποστηρίξουμε ειδικά τους αδύναμους και τους ευάλωτους συμπολίτες μας. Γι’ αυτόν το λόγο ακριβώς κάνουμε όλα αυτά τα βήματα λαμβάνοντας κάθε πρόνοια και δίνοντας κάθε δυνατή προστασία στους ανθρώπους που τη δικαιούνται.

Σας ευχαριστώ.

**ΙΩΑΝΝΗΣ ΡΑΓΚΟΥΣΗΣ:** Κυρία Πρόεδρε, μία ερώτηση θέλω να κάνω. Πρέπει να απαντήσει ο Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν θα το κάνουμε συζήτηση μεταξύ του Υπουργού και του Κοινοβουλευτικού Εκπροσώπου. Σας παρακαλώ! Σας έδωσα τον λόγο.

**ΙΩΑΝΝΗΣ ΡΑΓΚΟΥΣΗΣ:** Οφείλει να μην παραπληροφορεί το Κοινοβούλιο...

**ΠΡΟΕΔΡΕΥΟΥΣΑ (Σοφία Σακοράφα):** Όχι, τελείωσε η συζήτηση.

**ΙΩΑΝΝΗΣ ΡΑΓΚΟΥΣΗΣ:** ...(δεν ακούστηκε).

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ. Σεβαστείτε το Προεδρείο.

**ΙΩΑΝΝΗΣ ΡΑΓΚΟΥΣΗΣ:** Πόσεις είναι οι οριστικές αιτήσεις; Είναι τεσσερισήμισι χιλιάδες...

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, δεν θα απαντήσετε, σας παρακαλώ πολύ. Δεν θα απαντήσετε. Δεν κάνουμε συζήτηση έτσι. Δεν μπορεί να είναι η συζήτηση μεταξύ του Κοινοβουλευτικού Εκπροσώπου του ΣΥΡΙΖΑ και του κυρίου Υπουργού.

**ΙΩΑΝΝΗΣ ΡΑΓΚΟΥΣΗΣ:** Είστε προστάτης του Υπουργού;

**ΠΡΟΕΔΡΕΥΟΥΣΑ (Σοφία Σακοράφα):** Δεν είμαι κανενός προστάτης, είμαι Πρόεδρος όλου του Κοινοβουλίου. Σας παρακαλώ. Σας απάντησε δύο φορές.

**ΙΩΑΝΝΗΣ ΡΑΓΚΟΥΣΗΣ:** Πότε απάντησε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα έχετε τον λόγο μετά από δύο συναδέλφους. Θα ανεβείτε στο Βήμα να μιλήσετε.

Τον λόγο έχει τώρα η κ. Πούλου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είπα ότι είναι πάνω από εξίμισι χιλιάδες…

**ΙΩΑΝΝΗΣ ΡΑΓΚΟΥΣΗΣ:** Και πριν είπατε είκοσι χιλιάδες. Λέτε ψέματα;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, κατ’ αρχάς να φορέσετε τη μάσκα σας.

**ΙΩΑΝΝΗΣ ΡΑΓΚΟΥΣΗΣ:** Καταλαβαίνετε τι κάνετε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, είναι ντροπή αυτό που κάνετε αυτή τη στιγμή. Δημιουργείτε θέαμα και εντυπώσεις. Είναι ντροπή σας! Σας έδωσα τον λόγο δύο φορές κατά παρέκκλιση του Κανονισμού και το ξέρετε. Παρακαλώ πολύ!

**ΕΥΑΓΓΕΛΙΑ ΛΙΑΚΟΥΛΗ:** Κυρία Πρόεδρε, μόνο για τη διαδικασία θέλω τον λόγο. Ο κ. Ραγκούσης μιλάει πέντε λεπτά χωρίς τη μάσκα.

**ΠΡΟΕΔΡΕΥΟΥΣΑ (Σοφία Σακοράφα):** Αυτό του είπα τώρα και δεν το άκουσε.

**ΕΥΑΓΓΕΛΙΑ ΛΙΑΚΟΥΛΗ:** Και είναι τουλάχιστον ασέβεια να το κάνετε αυτό ψιθυρίζοντας και μιλώντας πάνω μας, κύριε Ραγκούση.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, του έγινε παρατήρηση και δεν την άκουσε.

Ακούστε, κυρίες και κύριοι συνάδελφοι, υπάρχει διαδικασία στο Κοινοβούλιο και παρακαλώ πολύ, κύριε Ραγκούση, μην ξαναπείτε αυτό που είπατε προηγουμένως ότι στηρίζω τον κύριο Υπουργό. Σας παρακαλώ πάρα πολύ. Δεν σας τιμά ούτε ως Κοινοβουλευτικό Εκπρόσωπο. Δημιουργείτε εντυπώσεις, ακριβώς γιατί υπάρχει η τηλεόραση και τίποτα άλλο.

Κοιτάξτε, σας έδωσα δύο φορές τον λόγο κατά παρέκκλιση. Σας απάντησε ο Υπουργός και θα έχετε τον λόγο σε λίγο από το Βήμα. Είναι η σειρά σας και το ξέρετε. Θα έχετε όλον τον χρόνο να μιλήσετε. Μην το ξανακάνετε αυτό, σας παρακαλώ, όσο εγώ προεδρεύω. Σας ικετεύω!

**ΙΩΑΝΝΗΣ ΡΑΓΚΟΥΣΗΣ:** Θα έχει φύγει ο Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει για ένα λεπτό ο Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Ως Κοινοβουλευτικός Εκπρόσωπος θέλω να σέβομαι τους Βουλευτές και περιμένουν Βουλευτές να μιλήσουν και αυτό που γινόταν όλο το διάστημα στη Βουλή οι Κοινοβουλευτικοί Εκπρόσωποι μόνο να μιλάμε όποτε θέλουν, κάποια στιγμή πρέπει να ελεγχθεί. Υπάρχουν συνάδελφοι που περιμένουν.

Παίρνω, όμως, τον λόγο για τριάντα δευτερόλεπτα διότι δεν μπορεί να ακούγονται τέτοιες ανακρίβειες. Η συνάδελφος, κύριε Ραγκούση, αναφέρθηκε σε πόσες από αυτές που έχουν πάρει προσωρινή διαταγή έχουν κάνει αίτηση και εσείς λέτε για οριστικές. Δεν έχετε καταλάβει το θέμα. Οι αιτήσεις είναι τριάντα επτά χιλιάδες εκ των οποίων έχουν πάει πάνω από είκοσι και η συνάδελφος που γνωρίζει αναφέρεται σε ένα ειδικό θέμα: Από αυτούς που πήραν προσωρινή διαταγή, πόσοι κάνανε. Και εσείς λέγατε πόσοι κάνουν οριστικές αιτήσεις.

**ΑΓΓΕΛΙΚΗ ΑΔΑΜΟΠΟΥΛΟΥ:** Και πάλι λίγες είναι.

**ΑΘΑΝΑΣΙΟΣ ΠΛΕΥΡΗΣ:** Ναι, αλλά άλλο λέω.

Ο κ. Ραγκούσης λέει για οριστικές αιτήσεις. Νομίζει ο κ. Ραγκούσης ακόμα, και εγκαλεί τον Υπουργό, ότι οι οριστικές αιτήσεις που έχουν γίνει είναι εξίμισι χιλιάδες. Είναι διαφορετικό! Το αντιλαμβάνεστε τώρα, κύριε Ραγκούση; Είναι πάνω από είκοσι χιλιάδες οι αιτήσεις. Όσες ήτανε προσωρινές διαταγές είναι εξίμισι χιλιάδες. Αυτό σας είπε ο κύριος Υπουργός. Αυτό έθεσε η κυρία συνάδελφος και μην προσπαθείτε εσείς να παραπληροφορείτε το Κοινοβούλιο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει η κ. Πούλου από τον ΣΥΡΙΖΑ.

**ΠΟΥΛΟΥ ΠΑΝΑΓΙΟΥ (ΓΙΩΤΑ):** Ευχαριστώ, κυρία Πρόεδρε.

Κυρίες και κύριοι συνάδελφοι, είναι τόσο αξιόπιστη και σοβαρή η επιτελικότητα της Κυβέρνησης Μητσοτάκη που από την επιτροπή μέχρι την Ολομέλεια μεσολάβησε η εκπαραθύρωση του κ. Θεοδωρικάκου και η αναβάθμιση στο Υπουργείο Εσωτερικών του κ. Βορίδη στο πλαίσιο ενός ανασχηματισμού που πέτυχε δύο πράγματα: να κρατήσει στις καρέκλες τους όλους τους αποτυχημένους Υπουργούς που ευθύνονται για την καταστροφική διαχείριση της πανδημίας, στο Υπουργείο Υγείας, Παιδείας, Ανάπτυξης και να ενισχύσει την ακροδεξιά πτέρυγα του κόμματος, που όμηρός της είναι πλέον ο ίδιος ο Πρωθυπουργός.

Αναρωτιόμαστε πόσους ακόμη Υπουργούς που θα ψήφιζαν Τραμπ και με τα δύο χέρια όπως είχε δηλώσει ο κ. Γεωργιάδης ή που χρόνια προσπαθούσαν να ανοίξουν στην Ελλάδα υποκατάστημα του «λεπενισμού», όπως ο κ. Βορίδης, χωράει στο κυβερνητικό του σχήμα.

Κυρίες και κύριοι συνάδελφοι, στον κ. Βορίδη ανατέθηκε η αποστολή να κάνει πράξη την υπόσχεσή του, σύμφωνα με την οποία θα στηθούν από την Κυβέρνηση της Νέας Δημοκρατίας ιδεολογικοί και θεσμικοί μηχανισμοί με στόχο να κρατήσουν την Αριστερά μακριά από την εξουσία για πάντα. Αυτό είναι το δόγμα Βορίδη του οποίου αναμένουμε τις εξελίξεις.

Σήμερα, το νομοσχέδιο που ολοκληρώνει ο κ. Βορίδης εντάσσεται στο γενικό κυβερνητικό πλαίσιο της Νέας Δημοκρατίας που επιχειρεί τα εξής: πρώτον, σε συμβολικό επίπεδο να σβήσει από τη συλλογική μνήμη τον ν.2190/94 τον νόμο Πεπονή, με μια υποτίθεται δικής της, όπως τη χαρακτήρισε και ο Υπουργός, άτυπη κωδικοποίηση, τη σημαντικότερη δηλαδή μεταρρύθμιση στη δημόσια διοίκηση στη Μεταπολίτευση, όπως την ενίσχυσε και η κυβέρνηση ΣΥΡΙΖΑ με τον ν.4590/19 και άλλους, η οποία έχει διαχρονική απήχηση στην ελληνική κοινωνία.

Δεύτερον, με αφορμή το νομοσχέδιο η Κυβέρνηση στήνει ένα χυδαίο εμπόριο ελπίδας εν όψει της επόμενης κάλπης με στόχο τη μεγάλη δεξαμενή των ανέργων και μάλιστα πολλών νέων επιστημόνων. Μέσω της υπόσχεσης για έναν μεγάλο διαγωνισμό εντός του 2022 ή του 2023, η Κυβέρνηση σχεδιάζει να κρατήσει ομήρους χιλιάδες υποψηφίους. Γιατί τίποτα δεν εγγυάται ότι ακόμη και αν κάνει τους διαγωνισμούς η Κυβέρνηση Μητσοτάκη, θα διορίσει τελικά τους επιτυχόντες. Ο ελληνικός λαός, όμως, δεν ξεχνά ότι έπρεπε να έρθει η κυβέρνηση ΣΥΡΙΖΑ, για να διοριστούν οι επιτυχόντες των παλαιών διαγωνισμών του ΑΣΕΠ του 1998 και του 2008 επίσης, που διεκδίκησαν δικαστικά τη δικαίωσή τους.

Τρίτος και σημαντικότερος στόχος του νομοσχεδίου είναι η διαιώνιση μιας αδύναμης δημόσιας διοίκησης στελεχωμένης αποκλειστικά από εργαζόμενους ορισμένου χρόνου και ορισμένου έργου, οι οποίοι πρέπει να περνούν από τα βουλευτικά και υπουργικά γραφεία της Νέας Δημοκρατίας, να καταχωρηθούν ως ημέτεροι για να αποκτήσουν ή να κρατήσουν τη θέση τους.

Πώς να σας πιστέψουμε, κύριοι της Κυβέρνησης, όταν λέτε ότι θέλετε μια ισχυρή δημόσια διοίκηση και ένα σύγχρονο κράτος; Εσείς δεν είστε που διεκδικούσατε από την τρόικα τη δόξα για τις απολύσεις δημοσίων υπαλλήλων, που κατασκευάζατε τον μύθο του ελληνικού κράτους με τους περισσότερους δημοσίους υπαλλήλους στην Ευρώπη; Ο ίδιος ο Πρωθυπουργός απείλησε πρόσφατα για επαναφορά του κανόνα ένα προς πέντε στο δημόσιο και που μάλλον τελικά έχει επιβάλει κρυφά τον κανόνα ένας προς δέκα ή προς δεκαπέντε.

Κύριοι της Κυβέρνησης, δεν πιστεύετε σε μια ισχυρή και ανεξάρτητη δημόσια διοίκηση. Δεν πιστεύετε σε μια δημόσια διοίκηση ικανή να συμβάλλει στην παραγωγική ανασυγκρότηση της χώρας. Αντίθετα, πιστεύετε σε ένα πελατειακό κράτος, στοιχισμένο πίσω από ιδιωτικά συμφέροντα τα οποία επιμελώς εδώ και δεκαοκτώ μήνες υπηρετείτε με έναν εντεταλμένο μηχανισμό γαλάζιων παιδιών, καταπατώντας προκλητικά και το ΑΣΕΠ, αλλά και το ενιαίο σύστημα κινητικότητας.

Ας δούμε τώρα πως οι Υπουργοί συνεπείς στην πελατειακή ιδεολογία τους ενήργησαν στα αντίστοιχα Υπουργεία υλοποιώντας αυτήν την ιδεολογία. Ο κ. Βορίδης ως πρώτος διδάξας στο Υπουργείο Αγροτικής Ανάπτυξης ,έδωσε το σύνθημα της άλωσης του κράτους από την κομματική επετηρίδα με τη δυνατότητα πρόσληψης προσωπικού στο διηνεκές κατά παρέκκλιση του άρθρου 21 του νόμου Πεπονή και κάθε άλλης γενικής ή ειδικής διάταξης. Το ΑΣΕΠ, δεν μπορεί να προβαίνει καν σε κατ’ ένσταση έλεγχο νομιμότητας των πινάκων. Αντίστοιχα, ο κ. Χρυσοχοΐδης διόρισε ρουσφετολογικά χίλιους πεντακοσίους ειδικούς φρουρούς και χίλιους διακόσιους συνοριοφύλακες. Ο κ. Θεοδωρικάκος διόρισε δεκάδες υπαλλήλους χωρίς καμμία συνεννόηση με την ΚΕΔΕ, ο κ. Μηταράκης άλλους τριακόσιους εβδομήντα στην Υπηρεσία Ασύλου. Στην ίδια πελατειακή λογική έγιναν και οι προσλήψεις εκατόν ενενήντα δύο ατόμων στην Γενική Γραμματεία Πολιτικής Προστασίας και χιλίων εκατό και εφτακοσίων επίσης στον ΕΟΔΥ.

Όσο για τους μετακλητούς, η Κυβέρνηση σπάει το ένα ρεκόρ μετά το άλλο. Ξεκίνησε με χίλιους εφτακόσιους τον Ιούλιο του 2019 για τις ανάγκες του επιτελικού κράτους και έφτασε στις τρεις χιλιάδες τον Οκτώβριο του 2020.

Τέλος, και η επιλογή των διοικήσεων στα Υπουργεία έγινε με αντίστοιχο τρόπο. Και φυσικά δεν ξεχνάμε το φιάσκο των κομματικών διορισμών στις διοικήσεις των νοσοκομείων από τον κ. Κικίλια, που ανάγκασε ακόμα και κυβερνητικές εφημερίδες να αντιδράσουν, στις διευθύνσεις εκπαίδευσης από την κ. Κεραμέως, στο Ταμείο Αλληλοβοήθειας του Υπουργείου Πολιτισμού και στο Κεντρικό Αρχαιολογικό Συμβούλιο από την κ. Μενδώνη. Και ο κατάλογος δεν έχει τέλος. Έτσι ενήργησαν οι Υπουργοί και βέβαια επιβραβεύτηκαν από τον κ. Μητσοτάκη με την παραμονή στις κυβερνητικές καρέκλες τους.

Κυρίες και κύριοι συνάδελφοι, δυστυχώς, ούτε ο θανάσιμος κίνδυνος της πανδημίας δεν ταρακούνησε την Κυβέρνηση, ώστε να κάνουν τις αναγκαίες προσλήψεις στην υγεία, στην παιδεία, στην αυτοδιοίκηση, προσλήψεις που αν είχαν γίνει θα είχαν σώσει ζωές και περιουσίες συνανθρώπων μας. Αρκέστηκαν στα ψεύτικα χειροκροτήματα.

Οι πανηγυρισμοί, λοιπόν, της Κυβέρνησης αλλά και του ίδιου του Πρωθυπουργού, ότι το νομοσχέδιο συνιστά δήθεν μεγάλη μεταρρύθμιση, κατέρρευσαν αμέσως από την ομιλία του αρμόδιου Υπουργού, του κ. Βορίδη, στην πρώτη του εμφάνιση στη Βουλή, μιλώντας για άτυπη κωδικοποίηση. Οι γραπτοί διαγωνισμοί, ο προγραμματισμός των προσλήψεων, οι ενοποιημένες προκηρύξεις, η απλοποίηση και η απλούστευση διαδικασιών -υφίστανται ήδη στις νέες διατάξεις που εισάγονται για τα κριτήρια και τη μοριοδότηση των προσλήψεων παρά τις νομοτεχνικές βελτιώσεις που είπε ότι θα δεχτεί ο κύριος Υπουργός- παραμένουν αρκετά σκοτεινά σημεία, αλλά και αδυναμία στην προετοιμασία και υλοποίηση των διαγωνισμών. Η αυτεπάγγελτη αναζήτηση δικαιολογητικών ξεχάστηκε εντελώς, ενώ η ανάγκη έκδοσης πλήθους κανονιστικών και εφαρμοστικών αποφάσεων καθιστούν τη διαδικασία δυσκίνητη και χρονοβόρα.

Επίσης, δεν λείπει και η είσοδος ιδιωτικών συμφερόντων -παλιά μου τέχνη κόσκινο- από την πίσω πόρτα, μέσω της σύστασης πολυάριθμων επιτροπών με συμμετοχή εμπειρογνωμόνων.

Τέλος, λείπει για μία ακόμα φορά η παρουσία των εκπροσώπων της αυτοδιοίκησης, μία κληρονομιά παραγκωνισμού της από τον κ. Θεοδωρικάκο. Οι προτάσεις της ΚΕΔΕ για ενίσχυση σε έμψυχο δυναμικό, για άμεση ολοκλήρωση των προσλήψεων, η προσθήκη κριτηρίων εντοπιότητας, αλλά και η συμμετοχή της στα όργανα του ΑΣΕΠ, έμειναν για ακόμα μια φορά στα αζήτητα.

Κυρίες και κύριοι συνάδελφοι, το νομοσχέδιο είναι καθαρά ένα ακόμα επικοινωνιακό παιχνίδι της Κυβέρνησης, που προσπαθεί να ρίξει στάχτη στα μάτια των πολιτών. Αποτελεί εργαλείο για την άλωση της δημόσιας διοίκησης και τη διαιώνιση των πελατειακών πρακτικών του κομματικού κράτους της Δεξιάς.

Σας ευχαριστώ πολύ, κυρία Πρόεδρε.

**ΠΡΟΕΔΡΕΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει ο κ. Ζεμπίλης από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Να ευχηθώ καλή χρονιά, με την προσδοκία το 2021 να σημάνει την καινούργια ελπίδα για τον τόπο. Είναι μια χρονιά που η χώρα μας γιορτάζει διακόσια έτη εθνικού βίου σε αυτή την κρίσιμη χρονική συγκυρία και αυτό αποτελεί μια μοναδική ευκαιρία αναστοχασμού. Για τον λόγο αυτό οι επετειακές δράσεις δεν θα πρέπει να έχουν μόνο μνημειακή χρήση, αλλά κυρίως έναν δημιουργικό και δυναμικό χαρακτήρα, προκειμένου να αντιμετωπίσουμε ως έθνος εγγενείς αδυναμίες και ελαττώματα.

Έτσι, στα διακόσια έτη από την παλιγγενεσία δεν θα ήταν υπερβολή να ισχυριστούμε ότι ανέκαθεν στα πολιτικά πράγματα του τόπου διεξάγονταν μία αέναη σύγκρουση ανάμεσα στις μεταρρυθμιστικές δυνάμεις που επεδίωκαν τον εκσυγχρονισμό και εξευρωπαϊσμό της χώρας και τις δυνάμεις της δημαγωγίας και της φαυλότητας. Αυτή ήταν μία διαπάλη στην κοινωνία, στο πολιτικό σύστημα αλλά και μέσα στα ίδια τα κόμματα, στα οποία μαίνονταν μάχες οπισθοφυλακών με δυνάμεις ενίοτε ακαταμάχητες, που καλλιεργούσαν απτόητες τον νεποτισμό και τις πελατειακές σχέσεις.

Κάπως έτσι γράφτηκε και η ιστορία για τον Αναστάση Πεπονή, όταν το Δεκέμβριο του 1994 υποχρεώθηκε να παραιτηθεί από τη θέση του Υπουργού Προεδρίας, προκειμένου να προστατεύσει έναν νεοπαγή και ελπιδοφόρο θεσμό που ο ίδιος καθιέρωσε. Αυτή είναι συνήθως και η μοίρα των μεταρρυθμιστών. Είναι γνωστό, άλλωστε, ότι στη χώρα μας είμαστε υπέρ των μεταρρυθμίσεων στα λόγια αλλά εχθρικοί στην εφαρμογή τους, ιδιαίτερα όταν θίγονται κατεστημένα συμφέροντα.

Έτσι, εάν στο πλαίσιο αυτού του εθνικού αναστοχασμού θέλαμε να εξάρουμε κάποιες εμβληματικές τομές στο κράτος και την κοινωνία, θα αναφερόμασταν σίγουρα στο αδιάβλητο σύστημα με το οποίο διεξάγονται οι πανελλαδικές εξετάσεις και στο αντικειμενικό σύστημα επιλογής προσωπικού που εισήγαγε ο ν.2190. Αναμφίβολα και τα δύο υπηρετούν απαρέγκλιτα τις αρχές της διαφάνειας και της ισονομίας.

Εάν θα έπρεπε τώρα και με δυο λόγια να περιγράψουμε τη φιλοσοφία του υπό συζήτηση σχεδίου νόμου, θα λέγαμε απλά ότι στηρίζεται σε αυτούς τους δύο πυλώνες των δοκιμασμένων και αξιόπιστων συστημάτων, προκειμένου να επιτύχει ένα σύστημα επιλογής προσωπικού που θα εξασφαλίζει την αξιοκρατία, ενώ παράλληλα θα βελτιώνει την παραγωγικότητα του δημόσιου τομέα. Διότι είναι γεγονός ότι από το 1994 μέχρι σήμερα κύλησε πολύ νερό στο αυλάκι της ιστορίας και είναι προφανές ότι και ο νόμος Πεπονή θα πρέπει να προσαρμοστεί σε ένα νέο περιβάλλον, αυτό που διαμορφώνει η επιλαχούσα τέταρτη βιομηχανική επανάσταση. Άλλωστε, με τα σύγχρονα ρεύματα της επιστήμης εναρμονίζονται και τα ακαδημαϊκά προγράμματα σπουδών των πανεπιστημίων, όπως εν προκειμένω θα πρέπει να συμβεί και με τα προσοντολόγια επιλογής προσωπικού.

Περαιτέρω, η εποχή της πληροφορίας, που διακρίνεται για τις φρενήρεις ταχύτητες του 5G, προϋποθέτει κι έναν σύγχρονο και αποτελεσματικό θεσμό που θα αντιμετωπίζει με τη χρήση των νέων τεχνολογιών τις δυσλειτουργίες του παρελθόντος. Γιατί είναι γεγονός ότι οι χρονοβόρες και πολυδαίδαλες διαδικασίες ήταν εκείνες που οδήγησαν στη συστηματική υπονόμευση του θεσμού. Έτσι, ακόμα και για θέσεις που κάλυπταν πάγιες και διαρκείς ανάγκες επιλέγονταν με τις χαλαρές διαδικασίες του ΑΣΕΠ συμβασιούχοι ορισμένου χρόνου, που μετά από συνεχείς ανανεώσεις συμβάσεων εξασφάλιζαν ειδικό καθεστώς μοριοδότησης στους διαγωνισμούς, παρακάμπτοντας τη διαδικασία του ν.2190.

Αυτό προκύπτει -και αποτελεί την απάντηση στην προηγούμενη ομιλήτρια του ΣΥΡΙΖΑ, την κ. Πούλου- όχι από αυτά που θα πω εγώ ή θα ισχυριστώ ή θα αντικρούσω, αλλά από τις τελευταίες εκθέσεις του ΑΣΕΠ για τα έτη 2018 και 2019, που περιγράφουν μια διαδικασία προσλήψεων από το παράθυρο ή από την πίσω πόρτα αν προτιμάτε, μονιμοποίηση δηλαδή, μέσω της υπέρμετρης μοριοδότησης προϋπηρεσίας συμβασιούχων που προσλήφθηκαν με τον περιορισμένο έλεγχο του ΑΣΕΠ. Και αυτό, δυστυχώς, δεν ήταν η εξαίρεση. Ήταν ο κανόνας. Ήταν η γνωστή επαναλαμβανόμενη ιστορία της πολιτικής εκλογικής ομηρίας των συμβασιούχων, η οποία οδηγούσε στον κομματισμό και την αναξιοκρατία.

Είναι χαρακτηριστικό ότι επί ΣΥΡΙΖΑ, στο πλαίσιο αυτής της ανερμάτιστης πελατειακής και ρουσφετολογικής τακτικής, αυξήθηκε υπέρμετρα ο αριθμός των συμβασιούχων. Και βέβαια, η αναξιοκρατία στις προσλήψεις, η έλλειψη αριστείας, η δυσανεξία στην αξιολόγηση και η απουσία επιμορφώσεων, σε συνδυασμό πάντα με τη μονιμότητα, είχαν ως αποτέλεσμα την ευνοιοκρατία κι ένα αντιπαραγωγικό δημόσιο. Αυτή η πολιτική της προηγούμενης κυβέρνησης, καθώς και η επιλογή προσωπικού αποκλειστικά με μοριοδότηση και χωρίς διαγωνισμούς, οδηγούσε στην ισοπέδωση και την ήσσονα προσπάθεια. Αυτό ήταν και το αποτύπωμα που άφησε ο ΣΥΡΙΖΑ στη δημόσια διοίκηση, όπου λειτούργησε ακριβώς όπως και η μηχανή κουρέματος του γκαζόν, ισοπέδωσε δηλαδή τα πάντα προς τα κάτω.

Δεν υπάρχει αμφιβολία, κυρίες και κύριοι συνάδελφοι, ότι ο ν.2190 είναι ένας από τους πιο πολυτροποποιημένους νόμους του ελληνικού κράτους. Από το 1994 ο νόμος Πεπονή έχει τροποποιηθεί εκατόν σαράντα φορές, προβλέποντας εξαιρέσεις και διαφορετική μεταχείριση υποψηφίων. Τις περισσότερες φορές τροποποιήθηκε, χωρίς καν, να ερωτηθεί η ανεξάρτητη αρχή και αυτή είναι μια σημαντική διαφορά με το παρόν σχέδιο νόμου που επιχειρεί την ενδυνάμωση, ενίσχυση και διεύρυνση του ΑΣΕΠ. Στην πραγματικότητα επιχειρεί την αναζωογόνηση του ΑΣΕΠ, κατ’ αρχάς με την επικαιροποίηση του θεσμικού του πλαισίου, καθώς ανακύπτουν πλέον μετά από αλλεπάλληλες τροποποιήσεις του νόμου σοβαρά προβλήματα ερμηνείας και έλλειψης συνοχής των διατάξεών του. Κυρίως, όμως, διότι στον πυρήνα των ρυθμίσεων του νέου σχεδίου νόμου βρίσκεται η σύζευξη του ενιαίου προγραμματισμού προσλήψεων με μια κεντρική διαδικασία επιλογής προσωπικού που θα πραγματοποιείται μέσω γραπτού πανελλήνιου διαγωνισμού γνώσεων, δεξιοτήτων και επαγγελματικής συμπεριφοράς.

Με αυτόν τον τρόπο αντιμετωπίζεται ο κατακερματισμός του υφιστάμενου θεσμικού πλαισίου, καθώς εντός αυτού συνυπάρχουν σήμερα τριάντα μία διαφορετικές διατάξεις που η καθεμία αφορά σε διαφορετική κατηγορία προσλήψεων στο δημόσιο, με σημαντικές διαφοροποιήσεις τόσο ως προς τη διαδικασία όσο και ως προς τα κριτήρια επιλογής.

Περαιτέρω, πρέπει να επισημάνουμε ότι τα τελευταία χρόνια το 95%-99% των προσλήψεων στις θέσεις τακτικού προσωπικού καλύπτονταν με το σύστημα της μοριοδότησης και μόνο το υπόλοιπο 1%-5% με γραπτό διαγωνισμό.

Αυτά τα ζητήματα αντιμετωπίζει επιτυχώς το παρόν σχέδιο νόμου, το οποίο μπορεί να μην καταγραφεί ως η εμβληματική μεταρρύθμιση, θα αποτελέσει όμως, τον προπομπό μιας ειρηνικής επανάστασης στη δημόσια διοίκηση, γιατί ανοίγει τον δρόμο σε μια νέα γενιά άξιων και ικανών ανθρώπων να σταδιοδρομήσουν στον τόπο τους, να διαμορφώσουν ένα διαφορετικό μέλλον για την πατρίδα τους, χτίζοντας ένα μοντέρνο και σύγχρονο κράτος, ένα κράτος φιλικό προς τους πολίτες και είναι βέβαιο ότι σε αυτό θα συμβάλλει καταλυτικά και ο νέος Υπουργός, ο Μάκης Βορίδης, στον οποίον εύχομαι καλή επιτυχία στα νέα του καθήκοντα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ, ο κ. Ιωάννης Ραγκούσης.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Υπάρχει Υπουργός στην Αίθουσα, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Επιστρέφει ο Υπουργός. Και εσείς υπήρξατε Υπουργός και βγαίνατε από την Αίθουσα για συγκεκριμένους λόγους.

**ΙΩΑΝΝΗΣ ΡΑΓΚΟΥΣΗΣ:** Άρα, δεν μπορούμε να συνεχίσουμε χωρίς Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Θα περιμένουμε, τότε, τον κύριο Υπουργό να γυρίσει από εκεί που πήγε.

**ΙΩΑΝΝΗΣ ΡΑΓΚΟΥΣΗΣ:** Υποχρεωτικά. Αφού δεν μπορεί να γίνει συνεδρίαση χωρίς Υπουργό. Δεν ξέρω αν ο κύριος είναι Υφυπουργός. Δεν ξέρουμε και τους Υφυπουργούς.

**ΠΡΟΕΔΡΕΥΟΥΣΑ (Σοφία Σακοράφα):** Έρχεται ο κύριος Υπουργός.

**ΙΩΑΝΝΗΣ ΡΑΓΚΟΥΣΗΣ:** Ωραία!

Πιστεύετε στην ουδετερότητα του κράτους, κύριε Βορίδη, αρκεί να είναι Δεξιό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτό είναι και το νόημα των «δεξιοτήτων».

**ΙΩΑΝΝΗΣ ΡΑΓΚΟΥΣΗΣ:** Είδατε, η γλώσσα του σώματος απάντησε σωστά και ειλικρινά.

Λέτε -για να μην επαναλάβω όσα σημαντικά έχουν ήδη αναφέρει οι συνάδελφοι, ο εισηγητής μας κ. Ζαχαριάδης αλλά και Βουλευτές όλων των κομμάτων της Αντιπολίτευσης- ότι κεντρική ιδέα αυτού του νομοσχεδίου, που χαρακτηρίστηκε μεγάλη μεταρρύθμιση, αλλά δεν ξέρω αν θα έρθει ο κ. Μητσοτάκης να το υπερασπιστεί -θα δούμε- είναι αυτός ο γραπτός διαγωνισμός.

Κύριε Βορίδη, αν θέλετε, κρατήστε σημειώσεις. Για κάποιον ο όποιος ξέρει να διαβάζει πίσω από τις γραμμές και έχει και στοιχειώδη εμπειρία, ιδίως από νομοθετήματα σχετικά με διαδικασία προσλήψεων, έχετε προβλέψει να υπάρχει μια κεντρική επιτροπή εξετάσεων, η οποία θα βάζει τα θέματα. Αναφέρομαι στο άρθρο 11. Έχετε προβλέψει ότι σε αυτή την κεντρική επιτροπή εξετάσεων τα μέλη του ΑΣΕΠ θα είναι μειοψηφία. Άρα, αυτή η κεντρική επιτροπή εξετάσεων δεν θα αποτελείται αποκλειστικά από μέλη του ΑΣΕΠ ή κατά πλειοψηφία από μέλη του ΑΣΕΠ, δηλαδή από μέλη ανεξάρτητα που έχουν ορκιστεί και έχουν και ευθύνη ποινική και διοικητική να τηρούν την ανεξαρτησία στη λειτουργία τους. Άρα, προβλέπετε γραπτό διαγωνισμό τον οποίο θα πραγματοποιεί η κεντρική επιτροπή εξετάσεων, όπου το ΑΣΕΠ θα είναι μειοψηφία και αυτή η κεντρική επιτροπή θα βάζει τα θέματα και η οποία θα συγκροτείται με απόφαση, όχι της ολομέλειας του ΑΣΕΠ, αλλά με απόφαση της ελάσσονος ολομέλειας.

Κύριε Βορίδη, παρέκβαση. Πολλές φορές -θυμηθείτε μια κουβέντα που θα σας πω ανάμεσα σε άλλες- στο μέλλον εσείς προσωπικά θα επικαλεστείτε το πολύ βραχύ διάστημα που είχατε από την ανάληψη των καθηκόντων σας μέχρι την ημέρα που εισηγηθήκατε αυτό το νομοσχέδιο εδώ στην Ολομέλεια, για να δικαιολογήσετε αυτά τα οποία θα διαπιστώνετε στην πορεία ότι θα προκύπτουν. Κλείνει η παρένθεση.

Κεντρική, λοιπόν, επιτροπή εξετάσεων που θα αποφασίζει η ελάσσονα ολομέλεια του ΑΣΕΠ, δηλαδή ένα μικρό όργανο του ΑΣΕΠ και όχι το σύνολο της ολομέλειας του ΑΣΕΠ.

Και εκεί που διαβάζει κανείς, πέφτει πάνω σε αυτό το φοβερό: Να προβλέπει το νομοσχέδιο και αύριο νόμος του κράτους, ότι ο πρώτος διαγωνισμός θα γίνει το τρίτο τρίμηνο του 2022. Και λέει κάποιος που λίγο προσέχει αυτά που διαβάζει: «Καλά, έκατσαν από τώρα και προσδιόρισαν…» -το «τώρα» είναι το 2020 που ετοιμάστηκε αυτό το νομοσχέδιο- «…το τρίτο τρίμηνο του 2022; Το τρίτο τρίμηνο; Γιατί όχι το δεύτερο, γιατί όχι το τέταρτο; Το τρίτο τρίμηνο;». Και λες, «Πώς τους προέκυψε αυτό το πράγμα;». Λίγη εμπειρία να έχεις από νομοθέτηση, λες, δεν μπορεί να έχει μπει τυχαία. Μία ανύποπτη πρωτοβουλία νομοθετική θα έλεγε ότι θα γίνει το αργότερο μέσα στο 2022. Το τρίτο τρίμηνο!

Γιατί έχει μπει το τρίτο τρίμηνο, κυρίες και κύριοι συνάδελφοι; Διότι, κύριε Βορίδη -αν δεν το ξέρετε εσείς και δεν σας το έχει πει ο κ. Θεοδωρικάκος, σας το λέω εγώ- τον Ιούλιο -που θα έχει μόλις περάσει, από το τρίτο τρίμηνο που έχετε προβλέψει με το νομοσχέδιο- θα έχει ολοκληρωθεί η θητεία δεκαεπτά σημερινών μελών της ανεξάρτητης αρχής. Δεκαεπτά μέλη του ΑΣΕΠ που σήμερα συναποτελούν την ανεξάρτητη αρχή, έχουν θητεία που λήγει τον Ιούλιο του 2022. Και έρχεστε και προσδιορίζετε χρονικά την πραγματοποίηση -όπως είναι στις προθέσεις σας- ενός στημένου και διαβλητού διαγωνισμού μετά τη λήξη της θητείας αυτών των δεκαεπτά μελών.

Και σαν να μην έφτανε αυτό, έρχεται και το άρθρο 22 και τι λέει, για να ολοκληρώσει το στήσιμο; Λέει ότι κανείς δεν θα μπορέσει να κάνει ένσταση επί των αποτελεσμάτων. Πού ξανακούστηκε αυτό; Με βάση ποιο Σύνταγμα; Με βάση ποια κείμενη νομική λογική, νομική φιλοσοφία απέναντι σε ανθρώπινα δικαιώματα, απέναντι σε συνταγματικά δικαιώματα μπορείς να λες σε Έλληνες πολίτες, ότι «θα έρθετε, θα συμμετέχετε σε έναν γραπτό διαγωνισμό και για ό,τι κι αν σας προκύψει, δεν θα μπορέσετε να κάνετε καμμία απολύτως ένσταση»; Και για να σιγουρευτείτε, βέβαια, ότι δεν θα ξεφύγει από το αποτέλεσμα του γραπτού διαγωνισμού η επιλογή των προσώπων που θέλετε με διαβλητό τρόπο στην πραγματικότητα εσείς από πριν να έχετε επιλέξει, γι’ αυτό εκμηδενίσατε και τη βαρύτητα των μεταπτυχιακών. Γι’ αυτό καταλήγετε σ’ αυτό το αδιανόητο για σύγχρονη πολιτεία του 2021 πια, την πρόβλεψη ότι θα είναι μόνο πέντε τα μόρια για το διδακτορικό σε μια βαθμολογία που αθροιστικά θα είναι εκατό συν 25% περίπου ή τριάντα πέντε διαφορετικά μόρια που μπορεί να παίρνει σε ορισμένες περιπτώσεις η συνέντευξη.

Και σαν να μην έφταναν όλα αυτά, όταν σας λένε -σας το είπε και ο συνάδελφος κ. Καμίνης, τον οποίο ευχαριστώ για την αναφορά που έκανε προηγουμένως- και για δημόσια συνέντευξη, νομίζετε ότι σας λένε για κάτι που έρχεται από το από τον Άρη.

Κύριε Βορίδη, για να ξέρετε, αν είχατε την πρόθεση, πράγματι, να αναβαθμίσετε το θεσμό της συνέντευξης και να μην είναι η συνέντευξη αυτό που είναι στη συνείδηση των Ελλήνων -έχει και το όνομα «γαλάζια» συνέντευξη- μία μέθοδος για ρουσφετολογικές και πελατειακές προσλήψεις, έχει ήδη αυτό το Κοινοβούλιο πριν από λίγα χρόνια, ναι νομοθετήσει -τα είπε και ο κ. Καμίνης- τι σημαίνει δημόσια συνέντευξη, τι σημαίνει συνέντευξη παρουσία συνυποψηφίων. Ήταν ο ν.3839, που μνημονεύτηκε ήδη, ο οποίος προβλέπει ότι στη συνέντευξη μπορούν -είναι για την επιλογή των προϊσταμένων- να παρίστανται οι λοιποί συνυποψήφιοι και ένας εκπρόσωπος της ΑΔΕΔΥ.

Άρα, υπάρχει μία λογική, υπάρχει ένας κεντρικός στόχος στην πραγματικότητα οργάνωσης μιας μεθοδολογίας για την πραγματοποίηση ενός διαγωνισμού.

Σε αυτό το σημείο θέλω να πω και κάτι επιπλέον, κύριε Βορίδη, δίνοντάς σας περισσότερο την ευκαιρία ως Κυβέρνηση, αν θέλετε να αποδείξετε ότι δεν είναι έτσι όπως εμφανίζεται μέσα στο νομοσχέδιο, να το διορθώσετε μέχρι τη λήξη της συνεδρίασης. Προβλέπετε στο άρθρο 44, παράγραφος πρώτη, τη βεβαίως με απόφαση της Διάσκεψης των Προέδρων απόφαση για τον καθορισμό των μελών της ανεξάρτητης αρχής και όταν πάτε για να περιγράψετε το πώς θα γίνει η παράταση του 50% των μελών, των οποίων η θητεία -σας επαναλαμβάνω- πότε λήγει, δεν μνημονεύετε το άρθρο του Συντάγματος και το άρθρο του Κανονισμού της Βουλής που προβλέπει την αυξημένη Πλειοψηφία των 3/5, αλλά όλως τυχαίως από την παράγραφο 2 του άρθρου 44 παραλείπετε κάθε αναφορά στο Σύνταγμα και στον Κανονισμό της Βουλής και λέτε: «Με απόφαση της Διάσκεψης των Προέδρων». Η Διάσκεψη των Προέδρων για να ζητήσει και να αποφασίσει την παράταση των μελών, προφανώς αυτό θα πρέπει να το κάνει με βάση τη συνταγματική επιταγή.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η οποία Διάσκεψη μπορεί να παραβεί το Σύνταγμα;

**ΙΩΑΝΝΗΣ ΡΑΓΚΟΥΣΗΣ:** Εγώ λέω τι λέει ο νόμος σας, κύριε Βορίδη, εσείς νομοθετείτε.

Άρα, έχουμε από τη μια αυτό σε επίπεδο σχεδιασμού, από την άλλη έχουμε, όπως κατ’ επανάληψη έχει ειπωθεί, την πράξη, τον βίο και την πολιτεία της Κυβέρνησής σας εδώ και δεκαοκτώ μήνες. Και επειδή σας άκουσα και στην επιτροπή, κύριε Βορίδη, θα ήθελα να σας παρακαλέσω την επόμενη φορά που μάλιστα θα έχετε και τη διάθεση να αντεπιτεθείτε με επιχειρήματα, τουλάχιστον, να μη λέτε ανακρίβειες, να μη λέτε μισές αλήθειες, να μη λέτε ψέματα.

Κύριε Βορίδη, εσείς, πράγματι, έχετε αυτή τη στιγμή τη δυνατότητα να ισχυρίζεστε ότι είστε ο πρώτος που θεσμοθέτησε επί Κυβέρνησης Μητσοτάκη, από τον πρώτο σχεδόν κιόλας μήνα της Κυβέρνησης, αυτή την απαράδεκτη πρόβλεψη για την άπαξ και κατ’ έτος, δηλαδή τη δυνατότητα διαρκώς να προσλαμβάνονται εκτός ΑΣΕΠ οι κτηνίατροι στο Υπουργείο Αγροτικής Ανάπτυξης. Άρα, δεν είναι ακριβές ότι «ήταν ανάγκη και το κάναμε μία φορά», γιατί έχετε νομοθετήσει το «άπαξ και κατ’ έτος». Είναι δική σας υπογραφή εδώ, κύριε Βορίδη, δεν είναι κανενός άλλου.

Δεύτερον, δεν έχετε καμμία δικαιολογία ούτε μπορείτε να το αποκρύπτετε ότι βεβαίως, με βάση τον ν.2190 και όλες τις τροποποιήσεις που έχουν γίνει μεταγενέστερα, μπορούσατε να πάρετε εκτάκτως κτηνιάτρους, με ταχύτατες διαδικασίες δίμηνης διάρκειας που αν θέλατε μπορούσατε να παρατείνετε αυτή τη διάρκεια και στη συνέχεια με κριτήρια ΑΣΕΠ να προχωρήσετε στις συμβάσεις ορισμένου χρόνου.

Για να καταλάβετε, όμως, τώρα το βάρος της πολιτικής ευθύνης που έχετε και γι’ αυτά που φέρνετε εδώ να ψηφιστούν, αλλά και γι’ αυτά που ήδη έχετε πραγματοποιήσει, ακόμη και σήμερα που εισηγείστε αυτό το νομοσχέδιο, σε αυτό το νομοσχέδιο, διάταξη, ότι όλες οι υπόλοιπες διατάξεις που υπάρχουν διάσπαρτες και εσείς έχετε θεσμοθετήσει ή είχαν θεσμοθετηθεί και στο παρελθόν και ορίζουν διαδικασίες προσλήψεων, καταργούνται, δεν υπάρχει.

Όταν πέρασε ο ν.3812/2009, κύριε Βορίδη, υπήρχαν δύο ρητές αναφορές, όπως και σε πολλά άλλα νομοσχέδια, ότι από την ώρα που θεσπίζουμε αυτό το σύστημα προσλήψεων όλες οι άλλες επιμέρους παρεκκλίσεις ή επιμέρους διατάξεις που μπορεί να έχουν θεσμοθετηθεί, καταργούνται. Εσείς δεν καταργείτε καμμία. Εσείς έρχεστε εδώ και λέτε: «θα κάνουμε με αυτό το νομοσχέδιο προσλήψεις ορισμένου χρόνου», αλλά στο Υπουργείο Αγροτικής Ανάπτυξης, που ήσασταν Υπουργός, θα συνεχίσουν οι προσλήψεις, αφού δεν καταργείτε τη συγκεκριμένη διάταξη, να γίνονται με τον ρουσφετολογικό τρόπο που έχετε ήδη θεσμοθετήσει με απόφαση του Κοινοβουλίου επί Κυβέρνησης Μητσοτάκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα κλείσω, γιατί θα υπάρχει και χρόνος στη δευτερομιλία μου, λέγοντας δυο κουβέντες ακόμη.

Κύριε Βορίδη, στην Ελλάδα σήμερα υπάρχει γενικευμένο ζήτημα δημοκρατίας κατά τη γνώμη μας, με την έννοια ουσιαστικά της διαρκούς προσπάθειας περιορισμού της πολυφωνίας, της ελευθερίας της έκφρασης της αντίθετης γνώμης. Μάλιστα ένα τέτοιο πολύ σοβαρό ζήτημα δημοκρατίας προέκυψε και από τις χθεσινές δηλώσεις του κ. Μητσοτάκη, ο οποίος πήρε θέση και είπε ότι στην υπόθεση για το σκάνδαλο «NOVARTIS» δεν υπάρχει καμμία ανάμειξη πολιτικών, ενώ υπάρχει ήδη πολιτικός εναντίον του οποίου έχει ασκηθεί δίωξη και δύο πολιτικοί ακόμη ερευνώνται από τη δικαιοσύνη. Δεν υπήρξε ποτέ -εγώ δεν θυμάμαι πιο χυδαία παρέμβαση Πρωθυπουργού στο έργο της δικαιοσύνης- πιο χυδαία παρέμβαση προσπάθειας κυριολεκτικά κατάργησης της δικαιοσύνης στη χώρα μας.

Δεν είναι, όμως, μόνο αυτό. Είναι και ένα γενικευμένο κλίμα που υπάρχει το οποίο πια κατεβαίνει στη βάση. Τις προάλλες, μία γυναίκα θεώρησε απαραίτητο και έκρινε ότι πρέπει -αυτή ήταν η άποψή της- να ασκήσει κριτική για το γεγονός ότι θεωρεί πως υπάρχει και έχει στηθεί πολιτικό εμπόριο φιλανθρωπίας από τον κ. Μητσοτάκη και έγραψε κάτι στα μέσα κοινωνικής δικτύωσης. Η τρομοκρατία έφτασε μέχρι τα παιδιά της, μέχρι το σπίτι της, γιατί τόλμησε να εκφράσει αυτήν την αντίθετη γνώμη.

Συμβαίνουν πολύ σοβαρές εξελίξεις και δεν θα αποφύγετε να έρθουν οι πληροφορίες γι’ αυτές στο φως της δημοσιότητας. Είναι γνωστός ο ρόλος της περιβόητης «PALANTIR», εκείνου του κολοσσού της ακροδεξιάς παρακολούθησης. Η σύγχρονη νοθεία δεν γίνεται με όρους του ’61. Δεν επηρεάζονται οι εκλογικοί κατάλογοι. Γίνεται με παρακολούθηση, έλεγχο και τελικά χειραγώγηση του εκλογικού σώματος από τέτοιους κολοσσούς τύπου «Μεγάλου Αδελφού». Από αυτούς μάθαμε ότι συνεργάζεται η Κυβέρνησή σας με αυτούς. Σας ζητούμε να φέρετε το υλικό των συμβάσεων που έχετε υπογράψει και με αυτούς και με την «CISCO».

Τρίτον, αυτά που έγιναν, κύριε Βορίδη, τις προάλλες στις Ηνωμένες Πολιτείες, τα εξωφρενικά γεγονότα στο Καπιτώλιο, απ’ όσους έγιναν, έγιναν στο όνομα της πεποίθησής τους όχι ότι ο Μπάιντεν είναι απλώς ο Αριστερός και ο σοσιαλιστής των Αμερικανών που δεν πρέπει με τίποτα να τον αφήσουμε να κυβερνήσει, αλλά στο πλαίσιο της πεποίθησής τους ότι υπερασπίζονται την πατρίδα τους, την ιστορία τους, το έθνος τους, το οποίο κινδυνεύει από τους πολιτικούς τους αντιπάλους. Αυτά τα γεγονότα που έγιναν στις Ηνωμένες Πολιτείες βασίστηκαν σε λογικές του τύπου ότι «πρέπει να κάνουμε τα αδύνατα δυνατά να μην κυβερνήσει ο αντίπαλός μας», ότι «πρέπει να κάνουμε τα αδύνατα δυνατά να μην επιτρέψουμε στον πολιτικό μας αντίπαλο, γιατί έχει ελαττωματικές ιδέες να έρθει στη διακυβέρνηση της χώρας».

Και εδώ έρχομαι σε εσάς προσωπικά. Κατ’ αρχάς, εισαγωγικά να κάνω μία διευκρίνηση. Σέβομαι τις απόψεις σας, όσο και αν διαφωνώ μαζί σας, και μάλιστα θα σας πω και κάτι παραπάνω: Εγώ προτιμώ και στο Κοινοβούλιο και στην κοινωνία να υπάρχουν πολιτικοί, που θέλετε με κυνισμό, θέλετε με καθαρότητα, λένε την άποψή τους, όσο ακραία και αν τη θεωρώ εγώ, παρά κάποιους άλλους συναδέλφους σας που προτιμούν τα στριφογυρίσματα και τα μισόλογα. Έχετε κάνει δηλώσεις, όμως, κύριε Βορίδη, ως αρμόδιος τομεάρχης Εσωτερικών της Νέας Δημοκρατίας, οι οποίες είναι βαρύτατες θεσμικά και πολιτειακά. Είναι δηλώσεις σύμφωνα με τις οποίες παρεμβάσεις στο κράτος και στους θεσμούς πρέπει να γίνουν για να μην κυβερνήσει η Αριστερά, η προοδευτική παράταξη, η τότε κυβέρνηση και σήμερα Αξιωματική Αντιπολίτευση ή να μην κυβερνήσει ο πολιτικός σας αντίπαλος. Το γενικεύω. Δεν είναι θέμα Αριστεράς - Δεξιάς.

Ποιο είναι εδώ, όμως, σε αυτό το σημείο, το πολύ σοβαρό θέμα που ανακύπτει; Είναι, κύριε Βορίδη, ότι με δεδομένες όλες αυτές τις δηλώσεις σας, που δεν τις έχετε ανακαλέσει ούτε τις έχετε διορθώσει, ο Πρωθυπουργός σάς επέλεξε για Υπουργό Εσωτερικών. Το Υπουργείο Εσωτερικών, δεν είναι ένα οποιοδήποτε Υπουργείο στα θέματα φύλαξης των δημοκρατικών εκλογικών διαδικασιών. Είναι ο θεματοφύλακας της δημοκρατικής τάξης και της δημοκρατικής διεκπεραίωσης της εκλογικής διαδικασίας. Γι’ αυτόν τον λόγο, κύριε Βορίδη, ακόμη είναι σε ισχύ ο θεσμός του υπηρεσιακού Υπουργού Εσωτερικών. Ο θεσμός του υπηρεσιακού Υπουργού Εσωτερικών, ακόμη και το 2019, ήταν ενεργός, όπως και σε όλα τα χρόνια της Μεταπολίτευσης. Γιατί; Διότι ακριβώς το Υπουργείο Εσωτερικών δεν είναι ένα οποιοδήποτε Υπουργείο και διότι θα πρέπει όχι μόνο να είναι τίμια η γυναίκα του Καίσαρα, αλλά και να φαίνεται τίμια. Όχι μόνο πρέπει το κόμμα της Νέας Δημοκρατίας να είναι ένα δημοκρατικό κόμμα -και αυτό δεν το αμφισβητεί κανείς- αλλά θα πρέπει και να φαίνεται. Θα πρέπει το Υπουργείο Εσωτερικών να υπηρετείται από απόψεις και πεποιθήσεις που δεν θέλουν να λαφυραγωγήσουν το κράτος. Το να το λέμε, όμως, αυτό στη Δεξιά είναι σαν να λέμε τώρα κάνα καλαμπούρι να περνάει η ώρα, γιατί αυτό θέλει η Νέα Δημοκρατία και αυτό ήθελε πάντα στη διάρκεια της Μεταπολίτευσης, τη λαφυραγώγηση του κράτους.

Σε κάθε περίπτωση, όμως, είναι βέβαιο ότι εκ των πραγμάτων αυτές οι πεποιθήσεις είναι δημοκρατικά ασυμβίβαστες με το Υπουργείο Εσωτερικών. Υπάρχει δημοκρατικό ασυμβίβαστο. Υπάρχει ουσιαστικό δημοκρατικό ασυμβίβαστο περιεχομένου απόψεων που λένε ότι «πρέπει να κάνουμε τα αδύνατα δυνατά για να μην κυβερνήσουν οι αντίπαλοί μας», «εμείς είμαστε το έθνος», «εμείς είμαστε η πατρίδα, εμείς είμαστε η ψυχή της και οι αντίπαλοί μας όχι». Υπάρχει ασυμβίβαστο με όλες αυτές τις απόψεις και τη θέση του Υπουργού Εσωτερικών.

Και απλώς, κύριε Βορίδη, κρατήστε, έχοντας στην πραγματικότητα εσείς την ευκαιρία να ανασκευάσετε πλήρως όλες αυτές δηλώσεις που έχετε κάνει τις εντελώς ασυμβίβαστες σε επίπεδο πεποιθήσεων με τον ρόλο του Υπουργού Εσωτερικών, ότι όλα αυτά που ακούτε τώρα δεν είναι ο επίλογος, είναι ο πρόλογος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Μουλκιώτης από το Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πριν εισέλθω στην τοποθέτησή μου επί του νομοσχεδίου θα πω και εγώ για ένα θέμα το οποίο η ολομέλεια των δικηγορικών συλλόγων έχει βάλει ζήτημα και αναφέρθηκε προηγουμένως και η εισηγήτριά μας κ. Λιακούλη, αλλά και η κ. Αδαμοπούλου. Δεν δόθηκε απάντηση από τον κύριο Υπουργό Δικαιοσύνης. Φοβάμαι ότι Θα έρθει πάλι ο κύριος Υπουργός και θα ζητήσει άλλη παράταση. Δεν έγινε αντιληπτό. Άλλο είχε κατά νου ο κύριος Υπουργός Δικαιοσύνης, ερχόμενος σε αντιπαράθεση με τον Κοινοβουλευτικό Εκπρόσωπο του ΣΥΡΙΖΑ.

Κυρίες και κύριοι συνάδελφοι, η Κυβέρνηση της Νέας Δημοκρατίας, η τολμηρή, όπως αυτάρεσκα αυτοαποκαλείται, για το έργο της οποίας μάλιστα ο κύριος Πρωθυπουργός φέρεται να είναι ευχαριστημένος πριν αλέκτωρα λαλήσαι καλά-καλά το 2021 εισάγει προς ψήφιση στην Ολομέλεια της Βουλής άλλη μία μεταρρύθμιση, κατά τη γνώμη της, κατά τη δική μας άποψη, ψευδεπίγραφη μεταρρύθμιση.

Αυτήν την φορά ένα νομοσχέδιο το οποίο έχει μία ιδιαίτερη πολιτική σημασία τόσο για τις σκοπιμότητες που υπηρετεί όσο και κυρίως για τα μηνύματα τα οποία εκπέμπει τόσο στην ελληνική κοινωνία, αλλά ιδιαίτερα στη νέα γενιά σε σχέση με τον θεσμό των προσλήψεων στο ελληνικό Δημόσιο. Διότι ιδιαίτερα την εποχή που διανύουμε, μια μεταβατική εποχή η οποία αν μη τι άλλο χαρακτηρίζεται από ανασφάλεια, από αστάθεια και αβεβαιότητα σε όλες τις εκφάνσεις της ζωής, θέματα, κύριε Υπουργέ, που σχετίζονται με την αξιοκρατία και τη διαφάνεια στελέχωσης με ανθρώπινο δυναμικό στη δημόσια διοίκηση και τον ευρύτερο δημόσιο τομέα απασχολούν την κοινή γνώμη, καθώς διαμορφώνουν τις κοινωνικές αντιλήψεις και πρακτικές για τις σχέσεις του κράτους και του πολιτικού συστήματος με τους πολίτες.

Την παραδοσιακή παθογένεια του συστήματος των λαφύρων, του γνωστού ως spoil system των διορισμών στο δημόσιο, όπως κληρονομήθηκε από την εποχή των Βούλγαρη και Δεληγιάννη –να τα θυμόμαστε και αυτά- και ακολούθησαν όλες σχεδόν οι κυβερνήσεις ανέτρεψε η πρωτοπόρα μεταρρύθμιση του ΠΑΣΟΚ με τον ν.2190/1994 του γνωστού νόμου Αναστάσιου Πεπονή, του νόμου που η Νέα Δημοκρατία καταψήφισε, αποχωρώντας και καταγγέλλοντάς τον από την Ολομέλεια.

Το ΑΣΕΠ, λοιπόν, έχει το δικό μας αποτύπωμα, θεσμοθετήθηκε στη δική μας κυβερνητική περίοδο, την τόσο καθυβρισμένη από όλους, με στόχο αξιοκρατικό, διάφανο και αντικειμενικό σύστημα προσλήψεων στο δημόσιο, κόντρα στην ημετεροκρατία και στο πελατειακό σύστημα.

Επιπλέον, η διεύρυνση και επέκταση του νόμου αυτού σε όλον τον ευρύτερο δημόσιο τομέα έγινε με τον ν.2527/1997 από τον Αλέκο Παπαδόπουλο –Υπουργό τότε- που επίσης η Νέα Δημοκρατία καταψήφισε.

Η συνέχεια είναι γνωστή. Η νεοκαραμανλική διακυβέρνηση της περιόδου 2004 - 2009 εκφύλισε την προσπάθεια του ΠΑΣΟΚ, εισάγοντας με πρωτοβουλία του τότε αρμόδιου Υπουργού και κατόπιν Προέδρου της Δημοκρατίας κ. Προκόπη Παυλόπουλου την προφορική συνέντευξη, την οποία επίσης κατάργησε το ΠΑΣΟΚ με τον ν.3812/2009.

Στη συνέχεια, η συγκυβέρνηση ΣΥΡΙΖΑ - ΑΝΕΛ τα αποτελείωσε όλα στέλνοντάς τα στα τάρταρα. Απλώς να σας υπενθυμίσω ότι το 2016 οι προσλήψεις μετακλητών και συμβασιούχων έσπασαν κάθε ρεκόρ. Σύμφωνα μάλιστα με επίσημα στοιχεία και την ανακοίνωση του ΑΣΕΠ, ανήλθαν στον αριθμό των δεκαεπτά χιλιάδων πεντακοσίων και όλα αυτά σε μία περίοδο δημοσιονομικής εξυγίανσης. Και να αναφέρω ότι οι μετακλητοί ως τον ένατο μήνα του 2019 ανήλθαν σε χίλιους επτακόσους δέκα.

Σήμερα, κυρίες και κύριοι συνάδελφοι, σχεδόν τριάντα χρόνια μετά την ίδρυση του το ΑΣΕΠ απολαμβάνει –και είναι κοινά ομολογούμενο και αποδεκτό- της εμπιστοσύνης του ελληνικού λαού και, παρά τα επιμέρους προβλήματα τα οποία οδηγούν σε σημαντικές καθυστερήσεις στην ολοκλήρωση των διαδικασιών, αποτελεί μία κατάκτηση που δεν μπορεί να αμφισβητηθεί ευθέως και επισήμως από μία εξουσιαστική ή κομματική αντίληψη και πρακτική.

Και έρχεται τώρα η στα λόγια η «Κυβέρνηση της αριστείας» να αποδείξει ότι στην πράξη δεν είναι τίποτα άλλο από μια Κυβέρνηση των αρεστών. Παρουσιάζει τη νομοθετική της πρωτοβουλία σαν μια μεγάλη μεταρρύθμιση, ενώ στην ουσία πρόκειται για κακή κωδικοποίηση του υφιστάμενου νομοθετικού πλαισίου. Η δήθεν τομή που επιχειρείται να γίνει μέσω του περιβόητου πανελλήνιου γραπτού διαγωνισμού στην ουσία -ακούστηκε και από την εισηγήτριά μας- αποτελεί μία επαναθεσμοθέτηση μιας διαδικασίας η οποία υπάρχει ήδη από τον νόμο Πεπονή και έχει πραγματοποιηθεί πολλές φορές κατά το παρελθόν. Άρα ουδέν το μεταρρυθμιστικό.

Επιπλέον, με το νομοσχέδιο αυτό και παρά τις νομοτεχνικές βελτιώσεις του νέου Υπουργού, του κ. Βορίδη, η Κυβέρνηση δείχνει να μην ενδιαφέρεται για την εξασφάλιση μιας καλύτερης ισορροπίας γραπτού μέρους, λοιπών προσόντων και εργασιακής προϋπηρεσίας.

Η εργασιακή προϋπηρεσία, κυρίες και κύριοι συνάδελφοι, έχει τεράστια σημασία για μερικές κατηγορίες ανθρώπων που ήδη υπηρετούν στο δημόσιο και μάλιστα στον ευρύτερο δημόσιο τομέα και μάλιστα αρκετά, πάρα πολλά χρόνια. Χαρακτηριστικό παράδειγμα θα αναφέρω ότι αποτελούν οι εργαζόμενοι στα ΚΔΑΠ και ΚΔΑΠ ΜΕΑ, τους οποίους η Κυβέρνηση αγνοεί πλήρως, όπως αγνοεί και τα δίκαια αιτήματα της ΕΣΑΜΕΑ.

Αναφέρω και λέω ότι εργαζόμενοι με δέκα, δεκαπέντε και είκοσι χρόνια αδιάκοπης εργασίας στα δημοτικά ΚΔΑΠ και ΚΔΑΠ ΜΕΑ με διαδοχικές συμβάσεις ορισμένου χρόνου εδώ και δύο δεκαετίες έχουν περάσει από τα χέρια τους πάνω από εκατοντάδες χιλιάδες παιδιά και άτομα με αναπηρία που στελεχώθηκαν με διαδικασίες του ΑΣΕΠ.

Με το υπό συζήτηση νομοσχέδιο, η Κυβέρνηση υπόσχεται την απλοποίηση της διαδικασίας και τη συντόμευση του χρόνου πρόσληψης. Όμως, στην πραγματικότητα ούτε πρόκειται να γίνει άμεσα διαγωνισμός, καθώς το νομοσχέδιο προβλέπει ότι ο πρώτος διαγωνισμός θα διενεργηθεί τον Σεπτέμβρη του 2022, αλλά ούτε η διαδικασία θα διαρκέσει λιγότερο με τη διεξαγωγή του διαγωνισμού.

Αντίθετα, όλα γίνονται για να δημιουργηθούν ρήγματα στο σύστημα για να μπορέσουν οι νυν κυβερνώντες να ελέγξουν τις προσλήψεις και προφανώς να βοηθήσουν την πελατεία τους.

Κυρίες και κύριοι συνάδελφοι, κάθε ημέρα που περνάει θεωρώ ότι οι μάσκες πέφτουν και ο λαός κατανοεί πλήρως ότι ο στα λόγια μεταρρυθμιστής κ. Μητσοτάκης μας οδηγεί σε ένα αβέβαιο μέλλον με αναφορές από το σκοτεινό παρελθόν.

Δυστυχώς –και καταλήγω, κυρία Πρόεδρε- η λογική των λαφύρων την οποία η παράταξή μας έκανε προσπάθεια να αλλάξει με μεγάλες θεσμικές αλλαγές, μετά και την προηγούμενη συγκυβέρνηση, συνεχίζεται και με την Κυβέρνηση της δήθεν καλής νομοθέτησης και του επιτελικού κράτους, με μετακλητούς, με κατ’ εξαίρεση προσλήψεις και με κατ’ εξαίρεση προϊσταμένους. Αναφέρω ότι ως τον Νοέμβριο του 2020 έχουμε δύο χιλιάδες εννιακόσιους ενενήντα τέσσερις μετακλητούς υπαλλήλους. Και τώρα όλα είναι πιο εύκολα με πρόσχημα την πανδημία.

Συμπέρασμα, η ασκούμενη πολιτική δυστυχώς δεν έχει καμμία σχέση με μία πραγματικά προοδευτική διακυβέρνηση στη χώρα, ικανή να οδηγήσει την οικονομία και την κοινωνία να υπερβεί τα αδιέξοδά της. Αυτή είναι μία αποτυχημένη πολιτική της Νέας Δημοκρατίας.

Σας ευχαριστώ, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει η κ. Ευθυμίου, μέσω Webex, για επτά λεπτά.

**ΑΝΝΑ ΕΥΘΥΜΙΟΥ:** Σας ευχαριστώ, κυρία Πρόεδρε.

Καλή χρονιά να ευχηθώ και εγώ με υγεία, δύναμη και αισιοδοξία, όπως επίσης να ευχηθώ καλή επιτυχία στον Υπουργό στα καθήκοντά του στο Υπουργείο αυτό.

Η σύγχρονη πραγματικότητα, αλλά και αυτή που θα διαμορφωθεί στη μετά COVID εποχή προϋποθέτει έναν δημόσιο τομέα, ο οποίος θα έχει βελτιωμένη παραγωγικότητα και βελτιωμένη αποδοτικότητα, έναν δημόσιο τομέα που θα είναι ευέλικτος και θα μπορεί να προσαρμοστεί στην ασκούμενη κάθε φορά μεταρρυθμιστική πολιτική, να διευκολύνει την επενδυτική προτεραιότητα και θα στηρίζει και τα τοπικά πλεονεκτήματα κάθε περιφέρειας. Αυτός είναι ο δικαιολογητικός λόγος, δηλαδή in ratio, για τον οποίο έρχεται προς ψήφιση το νομοσχέδιο αυτό.

Ρωτάω: Οι διατάξεις του νομοσχεδίου αυτού απαντούν στις παραπάνω ανάγκες; Η απάντηση είναι θετική. Και είναι θετική, διότι οι λέξεις που χαρακτηρίζουν το νομοσχέδιο αυτό είναι οι εξής: αξιοκρατία, αξιολόγηση, αξιοποίηση, αναβάθμιση και ανανέωση της δεξαμενής των υποψηφίων σε πιο άμεσο χρόνο.

Βασικό εργαλείο που εγκολπώνει όλες αυτές τις έννοιες είναι ο ενιαίος, γραπτός και πανελλήνιος διαγωνισμός που αξιολογεί –και αυτό είναι το σημαντικό και το διαφορετικό- τη γνώση, τις δεξιότητες, την προσωπικότητα, την επαγγελματική αποτελεσματικότητα των υποψηφίων με όρους αμεροληψίας, διαφάνειας και αντικειμενικότητας.

Παράλληλα αξιολογούνται –και με τις τροποποιήσεις που έγιναν δέκτες εν μέρει- οι απόψεις των κομμάτων της Αντιπολίτευσης, τα αυξημένα τυπικά προσόντα στους μεταπτυχιακούς τίτλους και στα διδακτορικά διπλώματα, οι ξένες γλώσσες, αλλά και η επαγγελματική εμπειρία που εξακολουθεί να αποτελεί κριτήριο επιλογής.

Όλα τα παραπάνω συγκλίνουν σε μία βασική έννοια, σε μία βασική αρχή, αυτή της αξιοκρατίας. Αν και δεν μετέχω στην επιτροπή, για τον λόγο αυτόν την παρακολούθησα με πολύ ενδιαφέρον. Εννοώ την Επιτροπή Δημόσιας Διοίκησης που εντάσσεται το νομοσχέδιο αυτό. Θα σας μιλήσω, λοιπόν, βιωματικά για το θέμα αυτό, αλλά και δικαιωματικά από τη μέχρι σήμερα πολιτική, κομματική και επαγγελματική μου πορεία.

Άκουσα τον κ. Ζαχαριάδη, τον εισηγητή της Αξιωματικής Αντιπολίτευσης, να μιλά ως νέος Βουλευτής κι αυτός, για τους συμμαθητές του, τους συμφοιτητές του, που έφυγαν στο εξωτερικό τα χρόνια της κρίσης. Εγώ θα ήθελα να πω ότι δεν έφυγαν μόνο αυτοί οι νέοι άνθρωποι. Έφυγαν και νέοι άνθρωποι οι οποίοι έχουν χάσει την εμπιστοσύνη τους ότι μπορούν να αξιοποιηθούν με κριτήρια αξιοκρατίας από το ελληνικό δίκαιο, από το ελληνικό δημόσιο, από το ελληνικό κράτος. Και αυτό δεν είναι μόνο παθογένεια της γενιάς μου. Χρόνια ισχύει. Και το περίτρανο παράδειγμα είναι αυτό που βλέπουμε πρόσφατα στα μέσα μαζικής ενημέρωσης, όπου βλέπουμε καταξιωμένους επιστήμονες, γιατρούς ως επί το πλείστον, να βγαίνουν από το εξωτερικό και να λένε την άποψή τους. Τι μεγαλύτερο παράδειγμα από αυτό;

Έτσι, λοιπόν, το νομοσχέδιο έρχεται να βάλει φρένο ακριβώς σ’ αυτήν την κατάσταση και να αποκαταστήσει τη χαμένη σχέση εμπιστοσύνης μεταξύ των νέων επιστημόνων και του κράτους με όρους αξιοκρατικούς.

Εδώ θέλω να προσθέσω και κάτι πολύ σημαντικό. Η αξιοκρατία δεν αρκεί μόνο για την είσοδο στον δημόσιο τομέα. Η αξιοκρατία πρέπει να υφίσταται σε όλη τη διάρκεια του εργασιακού βίου κάποιου στον δημόσιο τομέα, να ξέρει ότι θα αξιολογηθεί με βάση τα πραγματικά του προσόντα, την εργασιακή του αποδοτικότητα και τα προσόντα που θα αποκτήσει κατά τον εργασιακό του βίο. Και είμαι βέβαιη ότι ο Υπουργός θα το λάβει αυτό σοβαρά υπ’ όψιν του.

Ένα ακόμα σημείο του νομοσχεδίου που δίνει κίνητρο για τη συμμετοχή των νέων υψηλά καταρτισμένων επιστημόνων είναι η συντόμευση των διαδικασιών. Γνωρίζουμε πολύ καλά ότι μπορεί να φτάσει σήμερα μέχρι και τα τρία χρόνια. Στόχος είναι ο ένας χρόνος.

Στο σημείο αυτό ασκήθηκε έντονη κριτική από την Αντιπολίτευση για τη διαλειτουργικότητα. Όμως, η σημερινή Κυβέρνηση πιστεύει στον τομέα του ψηφιακού μετασχηματισμού και κατά γενική ομολογία έχει κάνει σπουδαία βήματα, τα οποία αντίστοιχα δεν έκανε η κυβέρνηση ΣΥΡΙΖΑ όταν κυβερνούσε. Όμως, στην παρούσα φάση με τη διαλειτουργικότητα, πρώτον θωρακίζεται ακόμα περισσότερο το αδιάβλητο και, δεύτερον, προϊόντος του χρόνου επιταχύνονται έτι περισσότερο και οι διαδικασίες.

Και επειδή μιλάμε για δημόσιο τομέα, σίγουρα θα πρέπει να διαλαμβάνεται και ένα σημαντικό δυναμικό αποτύπωμα. Έτσι, ρητά εντάσσονται στον προγραμματισμό προσλήψεων του δημοσίου τομέα με σειρά προτεραιότητας τα άτομα με αναπηρία, όπως επίσης αυξάνεται και το ποσοστό συμμετοχής από το 10% που είναι σήμερα, στο 12%.

Σοβαρή στήριξη δίνεται και σε ειδικές και ευάλωτες κατηγορίες υποψηφίων, με αύξηση του ποσοστού προσλήψεων τόσο για τους πολύτεκνους. όσο και για τους τρίτεκνους. Και επειδή μετείχα έντονα στον δημόσιο διάλογο με τους κοινωνικούς φορείς για το θέμα αυτό στο πλαίσιο των κοινοβουλευτικών μου αρμοδιοτήτων και δυνατοτήτων, εκτιμώ ότι στον κατάλληλο χρόνο και εφόσον υφίστανται οι προϋποθέσεις, το Υπουργείο θα μπορούσε να επανεξετάσει την περαιτέρω αύξηση του ποσοστού συμμετοχής στο δημόσιο για τους πολύτεκνους, αλλά και να δώσει μία λύση στο ζήτημα του ηλικιακού περιορισμού για τους τρίτεκνους σε ό,τι αφορά τον ΑΣΕΠ.

Καταλήγοντας, στόχος του νομοσχεδίου αυτού είναι η στελέχωση του δημόσιου τομέα με κριτήρια αξιοκρατικά, για να επιτύχουμε επιτέλους αυτήν την πολυπόθητη αναβάθμισή του. Το νομοσχέδιο αυτό το κάνει πράξη και ψηφίζοντάς το δίνουμε κι ένα μήνυμα, εμείς ιδίως οι νέοι Βουλευτές, σε όλους τους νέους ανθρώπους ότι αυτή η Κυβέρνηση, η Κυβέρνηση Μητσοτάκη, βάζει τα θεμέλια για να διαμορφώσουμε το μέλλον της νέας γενιάς με όρους αξιοκρατικούς, επαναπροσδιορίζοντας με τους νέους μία νέα σχέση εμπιστοσύνης.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει, μέσω Webex, η κ. Κυριακή Μάλαμα από τον ΣΥΡΙΖΑ.

**ΚΥΡΙΑΚΗ ΜΑΛΑΜΑ:** Κυρίες και κύριοι Βουλευτές, το ζήτημα της αξιοκρατίας στις προσλήψεις στον δημόσιο τομέα αποτελεί κομβικό θέμα για τη λειτουργία του κράτους και για την αξιοκρατία και την αποτελεσματικότητα της δημόσιας διοίκησης. Το παράδοξο, όμως, είναι ότι η Κυβέρνηση η οποία επικαλείται μέσα στο νομοθέτημα, το δικό της νομοθέτημα, αυτές τις αρχές, έχει κάνει τα πάντα στους δεκαοκτώ μήνες της θητείας της μέχρι σήμερα, για να κουρελιάσει την αξιοκρατία στη στελέχωση της δημόσιας διοίκησης.

Τι να θυμηθεί, λοιπόν, κανείς; Τη διόγκωση της στρατιάς των μετακλητών; Τις εκατοντάδες προσλήψεις ημετέρων του περιβόητου επιτελικού κράτους; Τις τοποθετήσεις διοικητικών σε κομβικές υπηρεσίες και θέσεις χωρίς κριτήρια και χωρίς προσόντα; Άλλωστε, το παραδέχτηκε και ο σημερινός Υπουργός Εσωτερικών πριν από μερικούς μήνες σε δημόσια τοποθέτησή του, λέγοντας χαρακτηριστικά «Μα, και ποιους να βάζαμε; Τους ξένους;».

Η Νέα Δημοκρατία, λοιπόν, αποτέλεσε διαχρονικά μία από τις πολιτικές δυνάμεις που δημιούργησαν το περιβόητο πελατειακό κράτος. Κανείς, όμως, δεν μπορεί να το ξεχάσει αυτό, έτσι; Η Νέα Δημοκρατία, επίσης, είναι η πολιτική δύναμη που επιτέθηκε με μένος στο δημόσιο, που έφερε τις απολύσεις εκπαιδευτικών, υπαλλήλων των πανεπιστημίων, των δημοτικών αστυνομικών, που εισήγαγε την τιμωρητική αξιολόγηση, που συρρίκνωσε το κοινωνικό κράτος και τις υπηρεσίες του.

Σήμερα, με το παρόν νομοσχέδιο, αυτή η δεξιά παράταξη επικαλείται την ανάγκη αξιοκρατικής διαδικασίας διορισμών στο δημόσιο. Κι εμείς θα πούμε «κάλλιο αργά, παρά ποτέ». Όμως, το νομοσχέδιο που έχουμε μπροστά μας δεν αποτελεί κάποια καινοτομία της σημερινής Κυβέρνησης. Η επιλογή των στελεχών της δημόσιας διοίκησης μέσα από γραπτό διαγωνισμό ισχύει ήδη. Το ελληνικό κράτος έχει διενεργήσει μέχρι σήμερα δεκάδες γραπτούς διαγωνισμούς για τη στελέχωση υπηρεσιών και θέσεων στη διοίκηση και, κατά συνέπεια, η βασική ρύθμιση του νομοσχεδίου, δηλαδή αυτή του γραπτού διαγωνισμού, υφίσταται ήδη από τον ιδρυτικό νόμο του ΑΣΕΠ, τον περιβόητο νόμο Πεπονή.

Το ερώτημα, επομένως, είναι γιατί η Νέα Δημοκρατία ανακάλυψε τη συγκεκριμένη διαδικασία τώρα. Γιατί τους προηγούμενους δεκαοκτώ μήνες η Κυβέρνηση αυτή δεν αξιοποίησε αυτή τη διαδικασία επιλογής για τις προσλήψεις που έκανε ή που προγραμμάτισε; Γιατί προχώρησε σε διορισμούς χιλιάδων ανθρώπων σε κομβικούς τομείς του κράτους χωρίς αντικειμενικά κριτήρια; Να θυμηθούμε την προκήρυξη για τους ειδικούς φρουρούς ή μήπως την αντίστοιχη για τη στελέχωση των Ενόπλων Δυνάμεων; Εκεί, γιατί κινήθηκαν οι διαδικασίες τελείως εκτός του πλαισίου του ΑΣΕΠ;

Αντίθετα, στο θέμα της υγείας, ενώ είχε ολοκληρωθεί από τον Μάιο του 2019 η διαδικασία της προκήρυξης τεσσάρων χιλιάδων επτακοσίων ιατρών και μόνιμου υγειονομικού προσωπικού με αντικειμενικά κριτήρια, εσείς τον ακυρώσατε λίγους μήνες πριν την έξαρση της πανδημίας.

Ένα άλλο επίσης πολύ σοβαρό ζήτημα που δεν αντιμετωπίζεται από το παρόν νομοσχέδιο είναι εκείνο του εργασιακού μέλλοντος των χιλιάδων συμβασιούχων που στηρίζουν τη λειτουργία του κράτους όλα τα προηγούμενα χρόνια μέχρι και σήμερα. Τι θα κάνει η πολιτεία με τους δεκάδες χιλιάδες συμβασιούχους και επικουρικούς επιστήμονες, γιατρούς, νοσηλευτές, διοικητικούς υπαλλήλους, που σήμερα κρατάνε όρθια τη δημόσια υγεία; Θα τους πετάξουμε σαν στυμμένες λεμονόκουπες; Τι θα πρέπει να κάνουμε με τους χιλιάδες αναπληρωτές εκπαιδευτικούς που έχουν οργώσει κάθε γωνιά της Ελλάδας για να μπορέσουν να λειτουργήσουν τα σχολεία μας; Τι θα πρέπει να κάνουμε με τους συμβασιούχους στους Οργανισμούς Τοπικής Αυτοδιοίκησης, χωρίς τους οποίους δεν θα μπορούσαν να λειτουργήσουν τα Κέντρα Δημιουργικής Απασχόλησης Παιδιών και τα Κέντρα Δημιουργικής Απασχόλησης Παιδιών με Αναπηρία; Όλοι αυτοί οι άνθρωποι που προσφέρουν στο σύστημα και στην κοινωνία ανελλιπώς εδώ και χρόνια, θα έπρεπε να πεταχτούν στον δρόμο;

Εμείς, λοιπόν, λέμε ότι για τις κατηγορίες αυτές θα πρέπει να υπάρξει μέριμνα, μοριοδότηση και πρόνοια, ώστε να συνεχίσουν να εργάζονται και να μην καταρρεύσει η δημόσια υπηρεσία συνολικά. Θα ήταν χρήσιμο, επίσης, να σταθούμε στις ανάγκες που έχει η δημόσια διοίκηση σήμερα μεσούσης της πανδημίας του κορωνοϊού. Οι Υπηρεσίες του κράτους αδυνατούν να αντεπεξέλθουν σε κρίσιμες λειτουργίες τους, όπως αντίστοιχα και οι υπηρεσίες των ΟΤΑ.

Θα σας πω ένα παράδειγμα. Στον Νομό Χαλκιδικής, το σύνολο των δημοσίων υπηρεσιών είναι υποστελεχωμένο. Οι υπηρεσίες αδυνατούν να φέρουν σε πέρας υποθέσεις κομβικές για την κοινωνία και για την οικονομία.

Το Γενικό Νοσοκομείο Χαλκιδικής, τα πέντε κέντρα υγείας, τα σχολεία, οι υπηρεσίες κοινωνικής πρόνοιας, o ΕΦΚΑ, o ΟΑΕΔ, τα ΕΛΤΑ, η αποκεντρωμένη διοίκηση, η περιφέρεια, τα δασαρχεία, οι δήμοι δεν έχουν ούτε το ελάχιστο προσωπικό για να λειτουργήσουν. Οι πολίτες κάθε μέρα αντιμετωπίζουν και κάποια αδυναμία της διοίκησης να ανταποκριθεί στις ανάγκες.

Και ρωτάμε: Γιατί; Μπορεί να υπάρξει έτσι ουσιαστική προστασία της δημόσιας υγείας; Μπορεί να υπάρξει ποιοτική εκπαίδευση με αυτά τα κενά; Μπορεί να υπάρξει αναπτυξιακή χάραξη, προστασία του περιβάλλοντος, εξυπηρέτηση των πολιτών, των ανέργων, των συνταξιούχων; Η απάντηση προφανώς είναι όχι. Πότε θα καλυφθούν όλα αυτά τα κενά; Δυστυχώς, δεν υπάρχει καμμία τέτοια πρόβλεψη για αυτά τα προβλήματα στο παρόν νομοσχέδιο.

Άρα, λοιπόν, ο σχεδιασμός επί χάρτου δεν είναι αρκετός για να απαντήσει στις τεράστιες προκλήσεις. Οι μεγαλεπήβολες φλυαρίες περί τομών και μεταρρυθμίσεων καταρρέουν δυστυχώς στη ζοφερή πραγματικότητα που βιώνει ο πολίτης, ο δημότης, ο ασθενής, ο επιχειρηματίας, ο εργαζόμενος.

Ο ΣΥΡΙΖΑ, αντίθετα με τη σημερινή Κυβέρνηση, πιστεύει στο κοινωνικό και αναπτυξιακό ρόλο του κράτους. Αυτός είναι και ο λόγος που προχωρήσαμε μέσα σε συνθήκες μνημονίων σε αναβάθμιση του ΑΣΕΠ και ολοκληρώσαμε σημαντικές διαδικασίες προκηρύξεων και στην εκπαίδευση και στην υγεία και στην τοπική αυτοδιοίκηση. Καλούμε, λοιπόν, στο πλαίσιο αυτό την Κυβέρνηση να ξεκαθαρίσει και τις δικές της προθέσεις και να μας πει ποιες προσλήψεις σχεδιάζει και σε ποιους τομείς μέσα από τις διαδικασίες που εισάγει με το παρόν νομοσχέδιο, για να ξέρουν οι πολίτες αν η σημερινή νομοθέτηση είναι για το θεαθήναι ή αν θα έχει και κάποια ουσία σε σχέση με τη βελτίωση της καθημερινότητας και της δημόσιας διοίκησης.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Θα δώσω τώρα τον λόγο στον Κοινοβουλευτικό Εκπρόσωπο της Νέας Δημοκρατίας, τον κ. Πλεύρη, και θα σας διαβάσω τους επόμενους ομιλητές. Είναι ο κ. Καππάτος από τη Νέα Δημοκρατία, ο κ. Δελής από το Κομμουνιστικό Κόμμα, ο κ. Φωτήλας από τη Νέα Δημοκρατία και αμέσως μετά η Κοινοβουλευτική Εκπρόσωπος του ΜέΡΑ25, η κ. Αδαμοπούλου.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Σας ευχαριστώ, κυρία Πρόεδρε.

Κύριοι συνάδελφοι, στην εναρκτήρια ομιλία μου ως Κοινοβουλευτικός Εκπρόσωπος θα ήθελα κατ’ αρχάς να ευχηθώ χρόνια πολλά και καλή χρονιά. Να ευχηθώ καλή θητεία στον Υπουργό, τον Μάκη Βορίδη, και είμαι ιδιαίτερα χαρούμενος που η πρώτη μου αυτή τοποθέτηση συμπίπτει με ένα νομοσχέδιο του Υπουργείου Εσωτερικών του Μάκη Βορίδη.

Κύριοι συνάδελφοι, είναι θράσος -γιατί θα ξεκινήσω από αυτά που ακούστηκαν εδώ πέρα από τον Κοινοβουλευτικό Εκπρόσωπο του ΣΥΡΙΖΑ- να κατηγορεί η προηγούμενη κυβέρνηση την νυν Κυβέρνηση και τον Πρωθυπουργό για παρέμβαση στη δικαιοσύνη.

Παρεμβάσεις στη δικαιοσύνη με τον χείριστο τρόπο είχαμε στη διακυβέρνηση του ΣΥΡΙΖΑ. Το είχαμε στο κομμάτι για τις τηλεοπτικές άδειες, όπως θυμόσαστε, που ξεκάθαρα είχε τοποθετήσει ο τότε Πρωθυπουργός κ. Τσίπρας για την απόφαση, επειδή μέσα στο βασικό σκεπτικό του ΣΥΡΙΖΑ τότε ήταν ο έλεγχος της δικαιοσύνης και των μέσων μαζικής ενημέρωσης.

Αυτή τη στιγμή ίσως να έχει διαφύγει ότι ο Πρωθυπουργός Κυριάκος Μητσοτάκης αναφέρθηκε σε αυτό το οποίο ήταν η ξεκάθαρη θέση της Νέας Δημοκρατίας από την αρχή και έχει δικαιωθεί από τα πεπραγμένα, δεδομένου ότι αυτήν τη στιγμή έχει ασκηθεί ποινική δίωξη από τη δικαιοσύνη, όχι από τη Βουλή, εναντίον του προσώπου, το οποίο χειριζόταν τις υποθέσεις των δέκα πολιτικών προσώπων για πράξεις και παραλείψεις και παράνομες πράξεις που συνδέονται με αυτά τα δέκα πολιτικά πρόσωπα και έχει ασκηθεί ποινική δίωξη από τη Βουλή των Ελλήνων κατά του πρώην Αναπληρωτή Υπουργού σε υποθέσεις και στοιχεία που στηρίζονται σε πέντε εισαγγελικούς λειτουργούς και σε διαλόγους που ο ίδιος έχει αποδεχτεί ως υπαρκτούς. Οπότε καλό είναι να είστε προσεκτικοί.

Πήγε να γίνει εδώ πέρα μια περιγραφή του κράτους της Δεξιάς. Πραγματικά σκέφτομαι: Ήμασταν σε έναν άλλο κόσμο σ’ αυτά τα οποία συζητούσαμε εδώ πέρα; Το κράτος το οποίο πήγατε να δομήσετε εσείς, κύριοι του ΣΥΡΙΖΑ, το θυμόσαστε; Ήταν ένα κράτος που είχε δύο βασικούς πυλώνες. Ο πρώτος πυλώνας είναι ότι έπρεπε να ελέγξουμε τη δικαιοσύνη. Είδαμε με έναν ξεκάθαρο τρόπο, με πολιτική ευθύνη του τότε Πρωθυπουργού, αλλά και με θέματα που ανάγονται σε ποινικές ευθύνες που διερευνώνται πλέον από το συμβούλιο του ειδικού δικαστηρίου, ότι προσπάθησε να γίνει μια ποδηγέτηση με κατεύθυνση εναντίον εισαγγελικών λειτουργών. Υπήρχε προσπάθεια ελέγχου των μέσων μαζικής ενημέρωσης. Εάν η δικαιοσύνη δεν όρθωνε τότε το ανάστημα και περνούσε ο νόμος Παππά, τότε προφανώς δεν θα είχαμε μέσα μαζικής ενημέρωσης σήμερα.

Και όλα αυτά έχουν να κάνουν με μια γενικότερη φιλοσοφία που έχει η Αριστερά για το κράτος και γενικότερα για την κοινωνία. Το είπε ο κ. Πολάκης. Είναι η συμπεριφορά πώς βλέπει η Αριστερά τη μεσαία τάξη και τι θέλει να της κάνει της μεσαίας τάξης. Δεν μπορώ να το επαναλάβω από το Βήμα του Κοινοβουλίου, αλλά ακούσαμε όλοι τι είπε ο κ. Πολάκης. Γιατί στον πυρήνα και στην ψυχή της Αριστεράς τι είναι; Αν κάποιος μπορεί να πάει καλά και να προκόβει σ’ αυτόν εδώ τον τόπο και να ανεβάζει και τα εισοδήματά του και να μπορεί να συνεισφέρει με αυτά τα εισοδήματα που ο ίδιος έρχεται να πληρώσει τους φόρους για να βοηθηθεί όλη η κοινωνία και όλοι αυτοί οι άνθρωποι, οι οποίοι δεν μπορούν να συνεισφέρουν περισσότερο στους φόρους, αυτός είναι εχθρός για την Αριστερά. Διότι η Αριστερά θέλει μια μικρή ομάδα η οποία να ελέγχει το κράτος και φτωχοποιημένο έναν ολόκληρο λαό –αυτό έκανε ο σοσιαλισμός οπουδήποτε εφαρμόστηκε-, ώστε να είναι άμεσα εξαρτημένος από το κράτος.

Άρα, αυτός που μπορεί να ξεφεύγει, να λειτουργεί και να ανεβαίνει είναι εχθρός. Αυτή είναι η βασική διαφορά της ελεύθερης σκέψης και της ελεύθερης οικονομίας που ερχόμαστε και υπερασπιζόμαστε εμείς από τον σοσιαλισμό τον οποίο έρχεστε να υπερασπιστείτε εσείς. Θέλετε φτωχοποίηση του λαού και έλεγχο του λαού από το κράτος. Αυτό ουσιαστικά προσπάθησε να κάνει ο ΣΥΡΙΖΑ και αυτό είπε ο κ. Πολάκης. Ποιος ήταν ο εχθρός; Ο εχθρός ήταν αυτός που μπορεί να είναι στη μεσαία τάξη και έπρεπε να του κάνουμε συγκεκριμένο πράγμα, το οποίο βέβαια το κάνατε και δυστυχώς το κάνετε και κατ’ εξακολούθηση, δεν είναι ότι απλώς το κάνατε.

Ερχόμαστε, λοιπόν, τώρα στο σκέλος όσων είπε το ΚΙΝΑΛ. Όποιος άκουγε σ’ αυτήν εδώ την Αίθουσα θα πίστευε ότι το ΠΑΣΟΚ όλα τα χρόνια που κυβέρνησε, κυβέρνησε με έναν τρόπο αξιοκρατίας και με έναν τρόπο σεβασμού των διορισμών στο δημόσιο. Δεν ξεκίνησε, κύριοι συνάδελφοι, το ΠΑΣΟΚ τη λειτουργία του το 1994 που ψήφισε το ΑΣΕΠ. Αυτό ήταν κατά κάποιον τρόπο, για να μιλήσουμε λίγο νομικά, το ελαφρυντικό που αναζήτησε. Διότι τη δεκαετία του 1980 ήταν που άλωσε το δημόσιο, που πραγματικά έβαλε όποιον είχε περάσει μπροστά από κλαδική και είχε δει τον ήλιο του ΠΑΣΟΚ τον έβαλε στο δημόσιο! Αυτό το δημόσιο έφτιαξε το ΠΑΣΟΚ!

Το 1994 -ορθώς- έρχεται, λοιπόν, ο νόμος Πεπονή, όπως λέμε και όπως είπε σήμερα και ο κ. Σκανδαλίδης, με σειρά παραθύρων, μέχρι το 2004. Γιατί πάντοτε το ΠΑΣΟΚ αρεσκόταν να φέρνει νόμους για να δυσκολεύει τον τρόπο ενδεχομένως που θα μπορούσε να κυβερνήσει άλλος. Το είχε κάνει και με τους εκλογικούς νόμους, το έχει κάνει με πολλούς λόγους. Εσείς, όμως, του ΠΑΣΟΚ που οι περισσότεροι από εσάς αυτή τη στιγμή βρίσκεστε και στον ΣΥΡΙΖΑ ήσασταν που κάνατε το κράτος της αναξιοκρατίας της δεκαετίας του ’80.

Και να ξεκινήσουμε από κάτι: Αυτήν τη στιγμή είναι μεταρρυθμιστικό το νομοσχέδιο, όχι απλώς γιατί παίρνει όλες τις παρεμβάσεις οι οποίες έχουν γίνει όλα αυτά τα χρόνια και τις κωδικοποιεί, όπως πήγε να παρουσιαστεί, αλλά γιατί για πρώτη φορά προσπαθεί μια Κυβέρνηση πλέον να έχουμε ένα σύστημα αξιοκρατικό. Διότι το ΑΣΕΠ ήταν αντικειμενικό σύστημα, δεν ήταν όμως κατ’ ανάγκη αξιοκρατικό. Είναι επιλογές οι οποίες κάνει η πολιτεία, να έχει κάποια αντικειμενικά κριτήρια και με κοινωνικό παρονομαστή. Λόγου χάριν, αν πριμοδοτείται κάποιος επειδή έχει περισσότερα παιδιά, αυτό από μόνο του δεν είναι αξιοκρατία. Είναι μια ανάγκη που βλέπει το κράτος και η Κυβέρνηση και θέλει πράγματι σε αυτές τις θέσεις να πριμοδοτήσει κάποιον για λόγους κοινωνικών κριτηρίων. Συνεπώς, όλες οι διαδικασίες του ΑΣΕΠ κατά βάση είχαν αντικειμενικά κριτήρια.

Η αξιοκρατία αυτή τη στιγμή έρχεται με έναν τρόπο που έχει να κάνει με την κεντρική επιλογή του νομοσχεδίου που είναι ο γραπτός διαγωνισμός. Δηλαδή, διατηρούμε όλα τα άλλα τα τυπικά στοιχεία τα οποία υπήρχαν ως έναν βαθμό να ενισχύουν τη δυνατότητα του ανθρώπου να μπορεί να έχει περισσότερα μόρια, αλλά υπάρχει μια κεντρική επιλογή που πλέον με ένα στοιχείο το οποίο είναι και αντικειμενικό και αξιοκρατικό έρχεται ο άλλος να δώσει τις εξετάσεις.

Εδώ, λοιπόν, είναι μια βασική τομή, ότι πλέον θα γνωρίζει ο καθένας ότι μπορεί να συμμετέχει σε έναν κεντρικό διαγωνισμό και παράλληλα με όσα τυπικά προσόντα ή άλλες δυνατότητες που έχει και αποδεικνύονται αντικειμενικά και συνιστούν λόγο μοριοδότησης του, θα μπορεί να εξαντλήσει τις πιθανότητες τις οποίες έχει για να βρεθεί στη δημόσια διοίκηση. Αυτό δεν είναι μόνο προς όφελος του πολίτη, αλλά είναι προς όφελος και του ίδιου του δημοσίου, διότι η στόχευση κάποια στιγμή είναι, πραγματικά, να διορίζονται στο δημόσιο και να καταλαμβάνουν θέσεις αυτοί που μπορούν να είναι καλύτεροι μέσα στο δημόσιο, για να βοηθήσουν να έχει μεγαλύτερη παραγωγική ευελιξία το δημόσιο και έτσι να μπορέσει να εξυπηρετηθεί και ο πολίτης, αλλά αντίστοιχα να μπορέσει να λειτουργήσει και πολύ πιο σωστά το κράτος.

Εδώ πέρα, λοιπόν, έχουμε μια κεντρική διαχωριστική γραμμή που έχει να κάνει με τον κεντρικό διαγωνισμό και παράλληλα, διατηρούμε όλα τα άλλα συστήματα τα οποία υπήρχαν, για να υπάρχει ένα αντικειμενικό πλαίσιο.

Ακούστε τώρα τι γίνεται. Διαβάζοντας ένα δημοσίευμα του δημοσιογράφου κ. Γιώργου Λυκουρέντζου, ανέτρεξα στις εκθέσεις του ΑΣΕΠ, γιατί λίγο-πολύ εδώ ήρθε κόσμος και μας είπαν από τον ΣΥΡΙΖΑ ότι η Νέα Δημοκρατία προσπαθεί να λειτουργήσει δήθεν ρουσφετολογικά, ενώ εκείνοι είχαν μια διαδικασία αντικειμενικότητας.

Διαβάζω, λοιπόν, στις εκθέσεις του ΑΣΕΠ, στη σελίδα 125, που είναι η έκθεση που αφορά στο 2018. Αυτό που σας διαβάζω λίγο-πολύ επαναλαμβάνεται σε όλες τις εκθέσεις διακυβέρνησης του ΣΥΡΙΖΑ: «Ακόμα οξύτερα προβλήματα δημιουργούνται από το ότι συνεχίζεται να αυξάνεται ο αριθμός των ειδικών διαδικασιών προσλήψεων για το τακτικό προσωπικό, όπου κάθε φορά τίθεται διαφορετικός τρόπος μοριοδότησης των τυπικών προσόντων». Δηλαδή, κάνατε διαγωνισμούς και κάθε φορά βάζατε διαφορετικό τρόπο μοριοδότησης των τυπικών προσόντων.

Τι λέει το ΑΣΕΠ; Εάν η διαφοροποίηση αυτή οφειλόταν σε μια αντικειμενική ανάγκη διαφορετικής μεταχείρισης διαφορετικών καταστάσεων και αναγκών, θα γινόταν κατανοητή. Λέει ότι μπορεί να υπάρχουν ειδικοί λόγοι που σας υποχρεώνουν να αλλάζετε τον τρόπο μοριοδότησης. Τι μας λέει, όμως, το ΑΣΕΠ; Το ΑΣΕΠ με την εμπειρία που έχει ως θεσμός μπορεί με ασφάλεια να διατυπώσει την εκτίμηση ότι οι περισσότερες περιπτώσεις διαφοροποιήσεων δεν προκαλούνται από αντικειμενικές ανάγκες και διαφορές, αλλά από άλλες σκοπιμότητες που συνδέονται με την προσπάθεια παράκαμψης των συνταγματικών περιορισμών.

Σας λέει το ΑΣΕΠ, λοιπόν, ότι οι διαγωνισμοί τους οποίους κάνατε κατά βάση ήταν διαγωνισμοί, γιατί θέλατε να προσπεράσετε τους συνταγματικούς περιορισμούς και για να εξυπηρετήσετε άλλες σκοπιμότητες και όχι την ανάγκη για διαφορετική μοριοδότηση.

Χαρακτηριστικά παραδείγματα: Προσλήψεις στο Νοσοκομείο Σαντορίνης και πώς έγιναν, επικουρικό προσωπικό Υπουργείου Υγείας, Πρόγραμμα «Βοήθεια στο Σπίτι», προσωπικό των κέντρων κοινωνικής πρόνοιας.

Αυτά δεν είναι μια θεωρητική συζήτηση που κάνουμε εδώ, αλλά είναι οι εκθέσεις του ΑΣΕΠ για τον τρόπο με τον οποίο κάνατε τις προκηρύξεις, κύριοι του ΣΥΡΙΖΑ. Και σας λέω ότι στις προκηρύξεις αλλάζατε τον τρόπο που θα βάζατε τα κριτήρια μοριοδότησης όχι επειδή υπήρχαν διαφορετικές ανάγκες, αλλά γιατί; Διότι θέλατε να εξυπηρετήσετε άλλες σκοπιμότητες.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Συνεπώς, καλό είναι, όταν έρχεστε εδώ να μιλάτε για αξιοκρατία και για αντικειμενικότητα, να διαβάζετε πώς σας έχει κρίνει το ΑΣΕΠ για τις προκηρύξεις τις οποίες κάνατε. Διότι μέσα σε αυτή την λογική του αριστερού κράτους που θέλατε, θέλατε βεβαίως και ένα κομματικό κράτος τελείως. Και θέλατε να δείτε τις δυνατότητες να παρακάμψετε τις διαδικασίες των αντικειμενικών κριτηρίων.

Η Κυβέρνηση τώρα έρχεται και βάζει το πλέον αξιοκρατικό και αντικειμενικό κριτήριο που θα εφαρμοστεί και έχει να κάνει με τον κεντρικό διαγωνισμό.

Αυτά, κύριε Ραγκούση, τα γράφουν τα δεκαεπτά μέλη, που λέτε και ανησυχείτε ότι θα παυθούν, επειδή λήγει η θητεία τους το 2022, και κάνατε το σενάριο ότι «γι’ αυτό βάζετε τότε τον διαγωνισμό, για να έχετε αλλάξει το ΑΣΕΠ». Δείτε τι λένε για σας! Αυτοί οι δεκαεπτά τα λένε αυτά τα πράγματα, ότι κάνατε τις προκηρύξεις όπως σας βόλευαν, για να διορίσετε κόσμο. Αυτό ήταν λίγο-πολύ αυτό το οποίο σας διάβασα.

Κλείνω, κύριε Πρόεδρε, κυρίες και κύριοι συνάδελφοι, με ένα θέμα το οποίο αναδείχτηκε. Άκουσα σήμερα και τις δηλώσεις του Αρχηγού της Αξιωματικής Αντιπολίτευσης, ο οποίος αναφέρθηκε και σήμερα, προσπαθώντας να δυναμιτίσει την όλη προσπάθεια των εμβολίων η οποία γίνεται. Λίγο-πολύ, ως Κασσάνδρα, ήρθε να πει την προφητεία ότι δεν θα μπορέσει να εμβολιαστεί ο κόσμος.

Είναι πάρα πολύ σημαντικό ότι ο κ. Τσίπρας άλλαξε θέση πριν από ενάμιση μήνα ακριβώς, στις αρχές Νοεμβρίου, που έλεγε ότι κάνουμε εμπόριο ελπίδας με το εμβόλιο. Είναι σημαντικό που έχει αλλάξει θέση. Είναι σημαντικό που πρέπει να καταλάβατε πλέον ότι μέσω της κεντρικής διαδικασίας της Ευρωπαϊκής Ένωσης, η χώρα μας θα προμηθευτεί εικοσιπέντε εκατομμύρια εμβόλια. Είναι παραπάνω από όσα χρειάζεται αλλά τα προμηθευόμαστε όλα αυτά στο χρονοδιάγραμμα το οποίο έχει η Ευρωπαϊκή Ένωση, προκειμένου να εμβολιαστεί όλος ο κόσμος. Είναι βέβαιο ότι, αφού εμβολιαστεί ο κόσμος, θα έρθετε να μας κατηγορήσετε γιατί πήραμε τόσα εμβόλια. Είναι στο DNA σας αυτό το πράγμα, όπως κατηγορήσατε και στο παρελθόν.

Η ουσία είναι ότι εμείς αυτή τη στιγμή φροντίζουμε ο ελληνικός λαός να έχει εμβόλιο, σύμφωνα με τις διαδικασίες, να εμβολιαστεί το συντομότερο δυνατό σε όλους τους κανόνες που θα ισχύσουν για την Ευρωπαϊκή Ένωση. Είναι πολύ ευχάριστο ότι επιτέλους, ο ΣΥΡΙΖΑ κατάλαβε ότι υπάρχει εμβόλιο και δεν ήταν εμπόριο ελπίδας.

Με όλες αυτές, λοιπόν, τις σκέψεις θα υπερψηφίσουμε το νομοσχέδιο, που για πρώτη φορά δίνει τη δυνατότητα αξιοκρατικής κρίσης και όχι αντικειμενικής στα θέματα του δημοσίου και βάζει τέλος στις προκηρύξεις που εσείς οι ίδιοι κάνατε και έρχεται τώρα το ΑΣΕΠ και σας λέει ότι τις κάνατε με αδιαφανείς διαδικασίες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πλεύρη.

Καλησπέρα, καλή χρονιά και από μένα! Κουράγιο σε όλους μας!

Κύριε Υπουργέ, σιδερένιος και κουράγιο μέσα από την καρδιά μου!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να είστε καλά, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Πάμε στον κ. Παναγιώτη Καππάτο, από τη Νέα Δημοκρατία και την όμορφη Κεφαλλονιά.

Έχετε επτά λεπτά.

**ΠΑΝΑΓΗΣ ΚΑΠΠΑΤΟΣ:** Κύριε Πρόεδρε, καλή χρονιά σε όλους!

Κύριε Υπουργέ, κυρίες και κύριοι συνάδελφοι, αφού ευχηθώ καλή επιτυχία στους κυρίους Βορίδη και Πέτσα, καθώς επίσης και στον Υφυπουργό Δικαιοσύνης κ. Κώτσηρα, μέχρι πρότινος εισηγητή από μέρους της Πλειοψηφίας στο παρόν νομοσχέδιο, επιτρέψτε μου μια επισήμανση. Είναι σημαντικό ότι συζητούμε το σχέδιο νόμου του Υπουργείου Εσωτερικών κατόπιν αποδοχής του ως έχει από τον νέο Υπουργό κ. Μάκη Βορίδη. Είναι σημαντικό, γιατί αποδεικνύει ότι ο σεβασμός στη θεσμική συνέχεια του κράτους και τη δουλειά των ανθρώπων που συγκροτούν το κυβερνητικό σχήμα δεν είναι λόγια του αέρα. Είναι θεμελιώδης αρχή μας, που επιλέγουμε να την εφαρμόσουμε στην πράξη και στην κοινοβουλευτική διαδικασία, εν προκειμένω.

Έρχομαι τώρα στο περιεχόμενο του σχεδίου νόμου. Το Α και το Ω κάθε συζήτησης που αφορά στο ΑΣΕΠ είναι η διαφάνεια και η αντικειμενικότητα των διαδικασιών. Πρόκειται για κεκτημένο που το παρόν νομοσχέδιο όχι μόνο υιοθετεί, αλλά ενισχύει και επιβεβαιώνει μέσω ρυθμίσεων που υπαγορεύονται από το διακύβευμα για αξιοκρατία και ταχύτητα στις διαδικασίες.

Τι αντιμετωπίζουμε, επομένως, με το παρόν σχέδιο; Πρώτον, την πολυδιάσπαση και τη δυσχέρεια ερμηνείας διατάξεων που τροποποιούνται ήδη από το 1994 μέχρι και σήμερα. Δεύτερον, την ύπαρξη παράλληλων διαδικασιών στελέχωσης του δημοσίου τομέα, οι οποίες εναπόκειντο στη διακριτική ευχέρεια των φορέων. Τρίτον και πολύ σημαντικό, τον αυξημένο χρόνο που απαιτείται για τη διεξαγωγή και ολοκλήρωση των διαφόρων διαδικασιών πρόσληψης, όπου αγγίζουν ακόμη και τα δύο έτη. Στο πεδίο της επιλογής διευθυντικών στελεχών του δημοσίου διευρύνουμε τον ρόλο του ΑΣΕΠ, όχι όμως και τις δομές του. Απαντάμε έτσι στο αίτημα για πραγματική αριστεία.

Πώς, επομένως, μεταφράζεται αυτή μας η στόχευση πρακτικά; Η πρώτη παρέμβαση εντοπίζεται στη βελτίωση, τον εκσυγχρονισμό και την ουσιαστική επικαιροποίηση του μέχρι σήμερα εφαρμοζόμενου νομοθετικού πλαισίου για τις προσλήψεις στον δημόσιο τομέα.

Μια ακόμη πρωτοβουλία αφορά στην εισαγωγή μιας κεντρικής διαδικασίας προσλήψεων, τον πανελλήνιο γραπτό διαγωνισμό, ώστε να εκλείψει ο κατακερματισμός των διαδικασιών επιλογής και να υπηρετηθεί ο ενιαίος προγραμματισμός προσλήψεων και επιλογής ανθρώπινου δυναμικού στον δημόσιο τομέα.

Με το νομοσχέδιο ακόμη απαντούμε στο αίτημα για αξιολόγηση μέσω της διαγωνιστικής διαδικασίας, των γνώσεων, των δεξιοτήτων και της εργασιακής αποτελεσματικότητας των διαγωνιζομένων, ώστε από εκείνους να επιλεγούν οι καταλληλότεροι. Και τέλος, με την οργανωτική και λειτουργική του ενίσχυση το ΑΣΕΠ, ως συνταγματικά κατοχυρωμένη Ανεξάρτητη Αρχή, προσαρμόζεται με όρους αποτελεσματικότητας στην εφαρμογή του νέου πλαισίου, με έμφαση στον πανελλήνιο γραπτό διαγωνισμό.

Επειδή, όμως, η Ελλάδα δεν είναι μόνη της στον κόσμο, κάτι που διαπιστώνουμε καθημερινά και από τη διαχείριση της κρίσης του κορωνοϊού, προκειμένου το παρόν νομοθέτημα να ακολουθεί τις τάσεις της εποχής, παρακολουθεί συστηματικά τις διεθνείς αντίστοιχες διαδικασίες.

Οι κεντρικές διαδικασίες διαγωνισμού για την επιλογή προσωπικού του δημόσιου τομέα είναι συνήθης πρακτική σε αρκετές χώρες της Ευρωπαϊκής Ένωσης. Ενδεικτικά, η Γαλλία, η Πορτογαλία και η Ιρλανδία ακολουθούν το συγκεκριμένο μοντέλο, όπως ακόμη και η ίδια η Ευρωπαϊκή Ένωση κατά την επιλογή του προσωπικού στα θεσμικά της όργανα.

Παρακολουθήσαμε ακόμη τις διαδικασίες επιλογής που αξιοποιούν συνδυαστικά μια πληθώρα εργαλείων που αξιολογούν τις γνώσεις, τις δεξιότητες και στοιχεία της προσωπικότητας των υποψηφίων. Από τις γραπτές δοκιμασίες, τις συνεντεύξεις και τα ψυχομετρικά τεστ της Γαλλίας στα ερωτηματολόγια και τις προσομοιώσεις της Ιρλανδίας αντιλαμβάνεστε ότι προκύπτει μια βεντάλια προτάσεων όπου δεν χρειάζεται να επαναεφεύρουμε τον τροχό, αλλά να παραδειγματιστούμε από τα θετικά δείγματα της διεθνούς κοινότητας.

Το σχέδιο νόμου που ψηφίζουμε είναι επομένως σημαντικό για πολλούς λόγους. Είναι σημαντικό γιατί σέβεται το κεκτημένο της αντικειμενικότητας και του αδιάβλητου των διαδικασιών του ΑΣΕΠ, επί των οποίων προσθέτει και δεν αφαιρεί, γιατί παρακολουθεί την εποχή και προσαρμόζει τον θεσμό σε αυτήν, χωρίς όμως να τον διογκώνει, γιατί διαβάζει τις πρωτοβουλίες που σειρά δυτικών κρατών υιοθετούν και τις κάνει κτήμα του ελληνικού νομοθετικού οπλοστασίου.

Όμως, πιο πολύ από κάθε άλλη διαπίστωση, το σχέδιο νόμου είναι σημαντικό, γιατί ενσωματώνει στον πυρήνα του την ψυχή της δημόσιας διοίκησης, που δεν είναι άλλη από το ανθρώπινο δυναμικό της.

Το ΑΣΕΠ, κυρίες και κύριοι συνάδελφοι, αποτελεί ήδη τον θεσμικό εγγυητή για την αντικειμενικότητα, τη διαφάνεια και την αξιοκρατία στις προσλήψεις στο δημόσιο. Σε αυτό δρα ενισχυτικά και η συνταγματική θωράκισή του ήδη από το 2001.

Με τη νομοθετική μας παρέμβαση διατηρούμε όλα εκείνα τα ποιοτικά χαρακτηριστικά που αναγνωρίζουμε στον θεσμό, προσδίδοντάς του στοιχεία σύγχρονα, χαρακτηριστικά που ακολουθούν τις ευρωπαϊκές καλές πρακτικές, συνυπολογίζουν κοινωνικά κριτήρια, όπως εκείνα που αφορούν στα άτομα με αναπηρία και εναρμονίζουν τη διαδικασία πρόσληψης προσωπικού στη δημόσια διοίκηση με αιτήματα για αποτελεσματικότητα, αμεσότητα και ταχύτητα στη λήψη των αποφάσεων.

Για όλους αυτούς τους λόγους είμαι θετικός στο νομοσχέδιο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Καππάτο και για την τήρηση του χρόνου.

Και πάω στον κ. Ιωάννη Δελή, τον Θεσσαλονικιό, από το ΚΚΕ.

Καλησπέρα, κύριε Δελή, καλή χρονιά!

Ορίστε, έχετε επτά λεπτά στη διάθεσή σας.

**ΙΩΑΝΝΗΣ ΔΕΛΗΣ:** Καλησπέρα, καλή χρονιά!

Ευχαριστώ πολύ.

Από τη μέχρι τώρα συζήτηση για το νομοσχέδιο γεννάται ένα ερώτημα: Γιατί η Νέα Δημοκρατία και ο ΣΥΡΙΖΑ επιλέγουν σήμερα να αντιπαρατεθούν όχι για την ουσία του σημερινού νομοσχεδίου αλλά για δευτερεύοντα ή ακόμα και για εντελώς άσχετα ζητήματα όπως, παραδείγματος χάριν, η ψήφος των αποδήμων ή η «NOVARTIS»;

Μα, γιατί και το νομοσχέδιο για το ΑΣΕΠ και την εν γένει λειτουργία του δημοσίου δεν αποτελεί παρά τη φυσική συνέχεια των σχετικών νομοθετημάτων του ΣΥΡΙΖΑ, εμπλουτισμένων φυσικά και με τις απαραίτητες εκείνες προσαρμογές -κωδικοποιήσεις, σύμφωνα με τον κύριο Υπουργό- και κάπως έτσι εκείνο το Μητρώο Επιτελικών Στελεχών Δημοσίου του ΣΥΡΙΖΑ μεταμορφώθηκε σε «επιτελικό κράτος» από τη Νέα Δημοκρατία.

Μήπως, όμως, είναι και η πρώτη φορά που το αστικό κράτος εκσυγχρονίζεται, όπως διατείνεται και το σημερινό νομοσχέδιο, για να αυξήσει την αποτελεσματικότητά του; Υπάρχει -ξέρετε- πια πλούσια λαϊκή πείρα από τη λειτουργία αυτού του αστικού κράτους και παλιότερη αλλά και εντελώς πρόσφατη από αυτό το κράτος, το επιτελικό, που συνέχεια εκσυγχρονίζεται. Και οι πλημμύρες στην Καρδίτσα, τις Σέρρες, προχθές στον Έβρο, στη Θεσσαλία ξανά είναι αποκαλυπτικές.

Αυτό το κράτος, λοιπόν, γίνεται σούπερ επιτελικό, απίστευτα γρήγορο και εξαιρετικά αποτελεσματικό, όταν πρόκειται να αδειοδοτήσει και να στηρίξει μια επένδυση, για παράδειγμα στον τομέα των ΑΠΕ, των ανεμογεννητριών. Όταν, όμως, στην ίδια ακριβώς περιοχή καλείται να προστατεύσει την περιουσία, ακόμα και τη ζωή των λαϊκών στρωμάτων από μια νεροποντή, αυτό το ίδιο κράτος αποδεικνύεται εντελώς απρόθυμο και αναποτελεσματικό. Γίνεται δε και εξαιρετικά αργό, όταν καλείται να αποζημιώσει τις λαϊκές οικογένειες, όχι βέβαια επειδή είναι ανίκανο ή επειδή δεν έχει αρκούντως εκσυγχρονιστεί αλλά πολύ απλά επειδή έχει χαρακτήρα ταξικό, που του υπαγορεύει να έχει ως βασική του προτεραιότητα τη στήριξη των συμφερόντων των επιχειρηματικών ομίλων και όχι τις ανάγκες των εργαζομένων και του λαού. Αυτό το θεμελιακό ταξικό γνώρισμα του οποιουδήποτε αστικού κράτους είναι που επιχειρείται να ενισχυθεί και με το σημερινό νομοσχέδιο.

Και δεν είναι μόνο ότι με αυτό η Κυβέρνηση βάζει το κάρο μπροστά από το άλογο, αφού ξέρετε ότι μιλά για διορισμούς στο δημόσιο και ασχολείται με τον τρόπο που αυτοί οι διορισμοί θα γίνουν πότε; Την ώρα που ο προϋπολογισμός της για το 2021, που ψήφισε πριν από λίγες μέρες, δεν προβλέπει το παραμικρό κονδύλι για νέους διορισμούς.

Για να μη μιλήσουμε για τη δημόσια υγεία, που τόσο ανάγκη έχει τις μαζικές προσλήψεις και για την οποία δημόσια υγεία η Κυβέρνηση τις κρατικές δαπάνες τις μειώνει κατά 572 εκατομμύρια ευρώ.

Χρειάζεται, πραγματικά, πολύ μεγάλο θράσος και η Κυβέρνηση, όπως φαίνεται, το διαθέτει, για να διαφημίζει το νέο σύστημα προσλήψεων και να μην κάνει ούτε μία μόνιμη πρόσληψη σε όλες εκείνες τις δημόσιες κοινωνικές υπηρεσίες που έχουν τα χάλια τους, που είναι υποστελεχωμένες και υπολειτουργούν, με αποτέλεσμα ο κόσμος να ταλαιπωρείται και χρόνια ολόκληρα οι συνταξιούχοι, παραδείγματος χάριν, να περιμένουν τη σύνταξή τους, που καθυστερεί λόγω ακριβώς της έλλειψης προσωπικού στον ΕΦΚΑ.

Είναι, όμως και κάτι άλλο με το νομοσχέδιο, τα όσα λέγονται για τα όσα αυτό προβλέπει για την περιβόητη αξιοκρατία και την αντικειμενικότητα. Αναφέρομαι, βέβαια, στη χρήση της συνέντευξης στο δημόσιο, η οποία διευρύνεται.

Εδώ προκύπτουν ορισμένα ερωτήματα: Άραγε, πόση σχέση έχει μια συνέντευξη που αποτελεί τον ορισμό του υποκειμενισμού, λοιπόν, με την αντικειμενικότητα που είναι προϋπόθεση της αξιοκρατίας; Πόση σχέση έχει με την ίδια την αξιοκρατία η απαξίωση των πτυχίων, ο μηδενισμός της προϋπηρεσίας, η υποβάθμιση των τυπικών προσόντων, όλα αυτά τα τόσο αντικειμενικά και μετρήσιμα, που υποβαθμίζονται με το νομοσχέδιο σε όφελος μιας υποκειμενικής συνέντευξης;

Μιας και μιλάμε, όμως, για αξιοκρατία, σας ρωτάμε και κάτι άλλο: Πόσο, άραγε, αξιοκρατικό και αντικειμενικό είναι κάποιος να στερείται το δικαίωμα στη δουλειά για ένα παράβολο των 3 ευρώ και μάλιστα, χωρίς να φταίει και ο ίδιος αλλά τα τεχνικά προβλήματα μιας διαδικασίας έξω από αυτόν, και να του επιβάλλετε επιπλέον για αυτό και ποινή στέρησης -παρακαλώ!- του δικαιώματός του στη δουλειά για τρία ολόκληρα χρόνια; Αυτό περνούν σήμερα χιλιάδες συμβασιούχοι εκπαιδευτικοί. Πρόκειται, προφανώς, για μια κατάφωρη αδικία, στην οποία πρωταγωνιστεί το κράτος και η σημερινή Κυβέρνηση, επιδεικνύοντας μια χαρακτηριστική και ανεξήγητη εκδικητικότητα και αναλγησία.

Όπως είναι γνωστό, η συμπερίληψη ή μη ενός εκπαιδευτικού στους πίνακες του Υπουργείου Παιδείας τού δίνει ή όχι και το δικαίωμα να εργαστεί, κατ’ αρχάς, ως αναπληρωτής, μιας και οι διορισμοί γίνονται πια με το σταγονόμετρο. Αδικία, λοιπόν, και μάλιστα, απέναντι σε ποιους; Απέναντι σε χιλιάδες εκπαιδευτικούς που χρόνια τώρα δίνουν την ψυχή τους οπουδήποτε σε όλη τη χώρα και τώρα πετιούνται εκτός πινάκων, δηλαδή εκτός δουλειάς για μονάχα 3 ευρώ!

Το ζήτημα είναι σοβαρό και δεν είναι καινούργιο. Προέκυψε και στη διαδικασία σύνταξης των πινάκων προσλήψεων εκπαιδευτικών της ειδικής αγωγής και επαναλήφθηκε σε χιλιάδες περιπτώσεις στους τελευταίους πίνακες εκπαιδευτικών της γενικής αγωγής.

Θέσαμε -το έθεσαν και άλλοι εκτός από εμάς- το θέμα στην Κυβέρνηση έγκαιρα, από το καλοκαίρι ακόμα, με τοποθετήσεις εδώ, στη Βουλή, με γραπτές ερωτήσεις, με επίκαιρες, ενώ και οι ίδιοι οι εκπαιδευτικοί κινητοποιούνται, όπως και τώρα, αυτή τη στιγμή έξω από τη Βουλή και αγωνίζονται για την αποκατάσταση αυτής της αδικίας.

Ποια στάση κράτησε μέχρι τώρα η Κυβέρνηση; Όταν σταματούσε να παίζει, όπως στην αρχή, πινγκ-πονγκ με τις ευθύνες της ανάμεσα στα Υπουργεία Παιδείας, Εσωτερικών, αλλά και με το ΑΣΕΠ, τότε ερχόταν ο προκάτοχος του σημερινού Υπουργού και διαβεβαίωνε στα τέλη του Ιούλη ότι θα βρεθεί λύση, σε συνεννόηση, όπως έλεγε, με τον Πρόεδρο του ΑΣΕΠ. Η δήλωση δε αυτή επαναλαμβανόταν και στα τέλη Αυγούστου από την Υπουργό της Παιδείας κατά τη συζήτηση σχετικής επίκαιρης ερώτησης του ΚΚΕ.

Επρόκειτο, όπως αποδείχθηκε, για μια παρελκυστική τακτική της Κυβέρνησης, απαράδεκτη και η οποία ασφαλώς και δεν μπορεί να συνεχιστεί πια.

Έχουμε καταθέσει, λοιπόν, ως ΚΚΕ, σχετική τροπολογία που επιλύει το θέμα και αποκαθιστά την αδικία που υφίστανται, και την οποία τροπολογία καλούμε την Κυβέρνηση και τον αρμόδιο Υπουργό να κάνει δεκτή, αν φυσικά τα όσα λέει η Κυβέρνηση για αξιοκρατία, αντικειμενικότητα και αξιοπιστία τα εννοεί και δεν είναι απλώς λόγια του αέρα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Δελή.

Προχωρούμε στον κ. Ιάσονα Φωτήλα από τη Νέα Δημοκρατία.

Κύριε Φωτήλα, καλή χρονιά! Έχετε στη διάθεσή σας επτά λεπτά.

**ΙΑΣΟΝΑΣ ΦΩΤΗΛΑΣ:** Σας ευχαριστώ πολύ, κύριε Πρόεδρε. Να είστε καλά.

Κυρίες και κύριοι συνάδελφοι, κατ’ αρχάς, θα ήθελα να ευχαριστήσω τον απερχόμενο Υπουργό για τις καίριες μεταρρυθμίσεις που έκανε πράξη στη σύντομη σχετικά θητεία του και μάλιστα, σε συνθήκες πρωτόγνωρες για τη χώρα εξαιτίας της πανδημίας. Επίσης, να ευχηθώ στον νέο Υπουργό η πορεία του στο συγκεκριμένο Υπουργείο να είναι τόσο επιτυχής -και γιατί όχι;- και περισσότερο από όσο ήταν αυτή που είχε στο προηγούμενο, στο Υπουργείο Αγροτικής Ανάπτυξης, κάτι που δηλώνει η μεγάλη πλειονότητα των αγροτών και των κτηνοτρόφων μας.

Το παρόν νομοσχέδιο απευθύνεται, κυρίως, στους νέους μας, στη νέα γενιά των Ελλήνων, οι οποίοι, ενώ επένδυσαν στην εκπαίδευση και κατάρτισή τους, είτε δεν εργάζονται καθόλου είτε ζουν και εργάζονται στο εξωτερικό. Είναι ένα νομοσχέδιο που προέκυψε μέσα από εκτενή διάλογο με κόμματα και εξωκοινοβουλευτικούς φορείς και ουσιαστικά εκσυγχρονίζει εκ βάθρων το σύστημα πρόσληψης στον δημόσιο τομέα, έναν τομέα που, δυστυχώς, στη συνείδηση του μέσου Έλληνα είναι συνώνυμο με τις έννοιες της κωλυσιεργίας, της μη αποδοτικότητας, της αναποτελεσματικότητας, αδικώντας όλους εκείνους τους δημόσιους υπαλλήλους που αποτελούν τη μεγάλη πλειονότητα και κάνουν τη δουλειά τους υπεύθυνα, παραγωγικά, με ζήλο και με βασικό κριτήριο την εξυπηρέτηση του πολίτη.

Ωστόσο, η δημόσια διοίκηση οφείλει να μεταρρυθμιστεί, ώστε να διέπεται από την αρχή της αποτελεσματικότητας και της παραγωγικότητας. Για τον λόγο αυτό, προχωρούμε, αφ’ ενός στην επικαιροποίηση του υφιστάμενου νομοθετικού πλαισίου με την ανάδειξη των ουσιαστικών, πέρα από αυτή των τυπικών, προσόντων μέσα από τον πανελλήνιο γραπτό διαγωνισμό, αφ’ ετέρου στον εξορθολογισμό της διαδικασίας επιλογής του κατάλληλου προσωπικού. Αυτό προϋποθέτει, όμως και ταυτόχρονη οργανωτική και λειτουργική ενίσχυση του ΑΣΕΠ.

Η Κυβέρνηση του Κυριάκου Μητσοτάκη με το παρόν νομοσχέδιο αναμορφώνει το ελληνικό δημόσιο, εξαλείφοντας χρόνιες παθογένειες που μας άφησαν ως παρακαταθήκη οι προηγούμενες κυβερνήσεις. Δυστυχώς, στο παρελθόν το βόλεμα στο δημόσιο συνιστούσε πάγια τακτική όλων των κομμάτων. Η εξάρτηση του ελληνικού δημοσίου από την πολιτική επιρροή και σκοπιμότητα υπονόμευαν την λειτουργία του για δεκαετίες. Αυτό συνέτεινε στην ελλιπή αποδοτικότητα, με άμεσες συνέπειες στην εξυπηρέτηση των πολιτών. Η καθημερινή αλληλεπίδραση με τη δημόσια διοίκηση για τους περισσότερους φαντάζει «Γολγοθάς».

Είναι ζωτικής, λοιπόν, σημασίας για την Ελλάδα να μεταρρυθμιστεί η διαδικασία πρόσληψης στον δημόσιο τομέα, στελεχώνοντάς τον στο μέλλον με τους πλέον κατάλληλους και ικανούς. Και πώς θα επιτευχθεί αυτό; Με την εισαγωγή μιας κεντρικής και ενιαίας διαδικασίας προσλήψεων, ενός πανελλήνιου γραπτού διαγωνισμού, που αξιολογεί τις γνώσεις και τις ικανότητες των εκάστοτε υποψηφίων. Έτσι η αντικειμενικότητα, η αξιοκρατία και η διαφάνεια ενισχύονται και εδραιώνονται ουσιαστικά και σε βάθος, αφού πλέον ελέγχεται η καταλληλότητα του εν δυνάμει διοριστέου ως προς τις απαιτήσεις και τις ανάγκες της συγκεκριμένης κάθε φορά θέσης.

Δεν πρωτοπορούμε, από μια άποψη. Το ίδιο γίνεται στα περισσότερα σύγχρονα δυτικοευρωπαϊκά κράτη, ώστε να εξασφαλίζεται η ποιότητα της δημόσιας διοίκησης, η πάταξη της γραφειοκρατίας, η ενίσχυση της αξιοπιστίας και κατ’ επέκταση της οικονομίας.

Εμείς στη χώρα μας, δυστυχώς, βαλτώνουμε εξαιτίας των γραφειοκρατικών διαδικασιών και κάποιων λίγων μη παραγωγικών υπαλλήλων που στελεχώνουν τις δημόσιες υπηρεσίες και αυτοί βγάζουν το κακό όνομα στο δημόσιο. Και πώς επιδιώκουμε να το ανατρέψουμε αυτό; Εισάγουμε καινοτομίες. Μία εξ αυτών είναι η ηλεκτρονικοποίηση του συνόλου της διαδικασίας πρόσληψης, με ταυτόχρονη αξιοποίηση της διαλειτουργικότητας του ΑΣΕΠ, με τον ΕΦΚΑ, τον ΟΑΕΔ, τα πανεπιστήμια, ώστε να παταχθεί η γραφειοκρατία.

Επιταχύνουμε τις διαδικασίες πρόσληψης, ώστε από την προκήρυξη μέχρι την πρόσληψη να μην περνούν στην καλύτερη των περιπτώσεων δύο χρόνια, όπως συμβαίνει σήμερα, αλλά να ολοκληρώνονται το συντομότερο δυνατόν. Σε αυτόν καθοριστικό ρόλο διαδραματίζει το ΑΣΕΠ. Για αυτόν ακριβώς τον λόγο συνδράμουμε στο έργο της αρχής, ενισχύοντάς την με έναν αντιπρόεδρο και έξι μέλη και εν συνόλω, με τριανταπέντε επιπλέον άτομα.

Βασικός και τελικός στόχος μας είναι η δημιουργία ενός σύγχρονου αποτελεσματικού κράτους, που ανταποκρίνεται στις απαιτήσεις του 21ου αιώνα, εξελίσσεται και ενισχύει -το ξαναλέω, γιατί είναι σημαντικό- την οικονομία.

Περαιτέρω, ενισχύουμε αδιαμφισβήτητα τον χαρακτήρα του κράτους ως κράτος πρόνοιας, αυξάνοντας το ποσοστό των προκηρυσσομένων θέσεων για άτομα με αναπηρία από το 10% που είναι σήμερα σε αυτό το 12%. Επιπλέον, στο διαγωνιστικό πλαίσιο εντάσσονται πλέον και οι κοινωνικά προστατευόμενες ομάδες των πολυτέκνων, τριτέκνων και συγγενών ΑΜΕΑ, με τη διασφάλιση αντίστοιχης ποσόστωσης και για αυτή την κατηγορία, πάντα ωστόσο επί τη βάσει της βαθμολογίας του γραπτού διαγωνισμού, ώστε να προσλαμβάνονται οι πιο άξιοι και οι πιο ικανοί και από αυτές τις κατηγορίες.

Κυρίες και κύριοι συνάδελφοι, κυρίως, της Αξιωματικής Αντιπολίτευσης, περίμενα από την Αντιπολίτευση να εκφέρει έναν ουσιαστικό προγραμματικό λόγο, απαντώντας στην ουσία του θέματος, αλλά για ακόμα μία φορά περιοριστήκατε στην ικανοποίηση μικροκομματικών σκοπιμοτήτων με άκαιρες και ανούσιες παρατηρήσεις, χωρίς να δώσετε απαντήσεις σε πάγια κοινωνικά προβλήματα και ξεχνώντας ότι έχετε κυβερνήσει πλέον πέντε χρόνια περίπου. Δεν μπορείτε να έχετε τέτοιον πολιτικό λόγο, όπως αυτόν που είχατε πριν το 2015.

Ο ΣΥΡΙΖΑ, μας κατηγόρησε ότι δεν επαινούμε την αριστεία. Αυτό θα μπορούσε να είναι το ανέκδοτο της ημέρας. Ο ΣΥΡΙΖΑ, κατηγορεί τη Νέα Δημοκρατία ότι δεν επαινεί την αριστεία και δεν επιβραβεύει, όπως λέει, τα μεταπτυχιακά και τα διδακτορικά, τη στιγμή που για πρώτη φορά μοριοδοτείται και ο δεύτερος μεταπτυχιακός ή και διδακτορικός τίτλος. Μας κατηγορεί ότι δεν εφαρμόζουμε τη χρήση νέων τεχνολογιών, όταν η χώρα μας έχει πλέον αποκτήσει ξεκάθαρο ψηφιακό αποτύπωμα, αφού έχουμε αξιοποιήσει στο έπακρο και σε όλους τους τομείς την ψηφιοποίηση και τη διαλειτουργικότητα.

Και ενώ από τη μια μας κατηγορεί για ελλιπή χρήση των νέων τεχνολογιών, από την άλλη μας κατηγορεί για κίνδυνο ψηφιακής γραφειοκρατίας.

Αλήθεια, τι σημαίνει αυτό, κύριε Ζαχαριάδη; Ότι η πολλή ψηφιοποίηση βλάπτει.

Μας κατηγορεί η Αξιωματική Αντιπολίτευση για υψηλή μοριοδότηση της συνέντευξης, όταν επί των ημερών της η συνέντευξη ήταν για κάποιες ειδικότητες ο κύριος, ο βασικός τρόπος αξιολόγησης. Εμείς ερχόμαστε να περιορίσουμε την πρόβλεψη για τη διαδικασία της συνέντευξης αποκλειστικά και μόνο για τρεις περιπτώσεις. Μάλιστα, στην περίπτωση του ειδικού επιστημονικού προσωπικού μειώνεται στο 35%, ενώ μέχρι σήμερα συνιστούσε αποκλειστικό κριτήριο επιλογής των υποψηφίων.

Στις άλλες δύο περιπτώσεις που προβλέπεται η συνέντευξη, όπως στις ειδικότητες που σχετίζονται με την ασφάλεια της ζωής και τους σωφρονιστικούς υπαλλήλους μέσω ψυχομετρικών τεστ, κυρίες και κύριοι συνάδελφοι της Αντιπολίτευσης, συνιστά αδήριτη ανάγκη η συνύπαρξή της με τον γραπτό διαγωνισμό. Αυτό συμβαίνει στα περισσότερα σύγχρονα ευρωπαϊκά κράτη. Και λέω για συνύπαρξη, γιατί βέβαια ακόμα και εκεί που προβλέπεται συνέντευξη, αυτή λαμβάνει χώρα μόνο εάν έχει περάσει επιτυχώς ο υποψήφιος τη διαδικασία του γραπτού διαγωνισμού.

Κυρίες και κύριοι συνάδελφοι του ΚΙΝΑΛ, ας μιλήσουμε με ειλικρίνεια. Αποτέλεσε τομή ο νόμος Πεπονή; Ναι. Για την εποχή του αποτέλεσε τομή και μάλιστα μεγάλη τομή και κανείς δεν μπορεί να μειώσει την αξία του νόμου Πεπονή ούτε την αξία του ιδίου του προσώπου. Το ψήφισε η Νέα Δημοκρατία; Όχι. Γιατί; Λάθος, κατά την προσωπική μου άποψη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, η Νέα Δημοκρατία, όπως έχει επανειλημμένως αναφέρει και ο Πρόεδρός μας, ο Κυριάκος Μητσοτάκης, δεν σταματά να προχωρά μπροστά, να εκσυγχρονίζεται, να αλλάζει, να βελτιώνεται, ακολουθώντας τους ρυθμούς της ανάπτυξης. Άρα, δεν μας φέρατε σε δύσκολη θέση να πούμε ότι κακώς δεν είχε γίνει.

Εσείς, όμως, που θέλατε τον νόμο τότε, οι μισοί από σας είχατε τρομερές ενστάσεις, με αποτέλεσμα πολλά από τα σημεία που ήθελε ο τότε Υπουργός να περάσει να μη γίνουν δεκτά. Θυμηθείτε τι έλεγε ο νόμος για τους δημοσίους υπαλλήλους, για τις ΔΕΚΟ.

Όμως, ειλικρινά πείτε μας… (έλλειψη σύνδεσης) για έναν νόμο που σήμερα παραμένει κενό γράμμα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Και πάνω από το 75% των προκηρύξεων έγιναν χωρίς διαγωνισμό.

Εμείς, λοιπόν, βάζουμε δικλίδες ασφαλείας ως προς τη διαφάνεια και την αποτελεσματικότητα του νόμου.

Συνοψίζοντας, για να κλείσω, παρά τις δυσκολίες λόγω της πανδημίας, η Κυβέρνηση της Νέας Δημοκρατίας, του Κυριάκου Μητσοτάκη, τολμά και κάνει αναγκαίες μεταρρύθμισεις προς όφελος του δημοσίου συμφέροντος. Στο συγκεκριμένο, προς όφελος των ανέργων, των νέων που έχουν εγκαταλείψει τη χώρα μας λόγω της αναξιοκρατίας και της ανεργίας που αυτή επιφέρει, όλων όσων έχουν τις περγαμηνές και τις ικανότητες να απασχοληθούν στο δημόσιο με την αξία τους και με το «σπαθί» τους.

Θα τα καταφέρουμε. Θα εδραιώσουμε το σύγχρονο κράτος δικαίου που οραματιζόμαστε, ένα κράτος χρήσιμο και λειτουργικό για κάθε πολίτη, μοχλό ανάπτυξης και ευημερίας της χώρας μας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Φωτήλα.

Καλείται στο Βήμα η κ. Αγγελική Αδαμοπούλου, Κοινοβουλευτική Εκπρόσωπος από το ΜέΡΑ25.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Να ευχηθώ και εγώ με τη σειρά μου καλή χρονιά σε όλες και όλους τους συναδέλφους. Να ευχηθώ καλή χρονιά πάνω απ’ όλα στους Έλληνες πολίτες, οι οποίοι δοκιμάζονται με τον πιο αδυσώπητο τρόπο μία δεκαετία τώρα, οι οποίοι ψάχνουν μία αχτίδα ελπίδας και φωτός μέσα κυριολεκτικά στα «χαλάσματα» και οι οποίοι μάχονται στωικά ενάντια σε εχθρούς, είτε ορατούς είτε αόρατους.

Πριν μπω στο νομοσχέδιο, θεωρώ υποχρέωσή μου, κύριε Υπουργέ, να απαντήσω απέναντι στην πραγματικά χυδαία και προκλητική επίθεση που δέχτηκε όλο το υγειονομικό προσωπικό της χώρας με τις δηλώσεις του κ. Κοντοζαμάνη.

Στο πρώτο κύμα της πανδημίας καπηλευτήκατε κυριολεκτικά τους γιατρούς και τους νοσηλευτές, εργαλειοποιώντας τους επικοινωνιακά, θεωρώντας ότι είχαν καταβάλει υπεράνθρωπες προσπάθειες, ενώ ήταν ανοχύρωτοι και αθωράκιστοι και καλούσατε τον κόσμο σε επικοινωνιακά πυροτεχνήματα, να βγαίνουν στα μπαλκόνια και να χειροκροτούν τους γιατρούς. Αλλά τώρα οι «μάσκες» πραγματικά έπεσαν.

Έχετε αδιαφορήσει τόσο καιρό για την ενδυνάμωση του Εθνικού Συστήματος Υγείας. Έχετε αδιαφορήσει να θωρακίσετε αυτούς τους ανθρώπους που καθημερινά δίνουν έναν υπεράνθρωπο αγώνα με προσωπική αυταπάρνηση. Δουλεύει ένας για δύο κυριολεκτικά. Αν, μάλιστα, επισκεφθείτε τα νοσοκομεία -γιατί έτυχε να επισκεφθώ εγώ- θα τους δείτε να καταρρέουν από την κατάθλιψη και από την υπερκόπωση.

Αντί τώρα να τους ενισχύσετε, τι κάνετε; Λέτε ότι αυτοί φταίνε, ότι έχουν ατομική ευθύνη για τη διαλογή των ασθενών. Όχι μόνο αυτό, αλλά στοχοποιείτε ακόμη και γιατρούς οι οποίοι κόλλησαν στο Νοσοκομείο του «Αγίου Σάββα», για τους οποίους έχει διαταχθεί ένορκη διοικητική εξέταση. Έχει φτάσει μέχρι αυτού του σημείου η αισχρότητα και η επικινδυνότητα αυτής της Κυβέρνησης.

Μάλιστα, ο κ. Γεωργιάδης με τη δήλωση που έκανε για το φιάσκο θανάτου στην πόλη της Θεσσαλονίκης, τι συνομολόγησε ουσιαστικά; Ότι η Κυβέρνηση για να μην κακοκαρδίσει θρησκόληπτους φανατικούς άνοιξε τις εκκλησίες.

Εγώ θα ήθελα, κύριε Υπουργέ, να απαντήσω σ’ αυτό που είπατε προχθές στην επιτροπή για το ποιος έδωσε εντολή για τη διαλογή των ασθενών. Το Υπουργείο; Εγώ θα σας απαντήσω ναι. Το Υπουργείο Υγείας έδωσε την εντολή και θα σας πω γιατί.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να μας το πείτε πολύ τεκμηριωμένα, όμως.

**ΑΓΓΕΛΙΚΗ ΑΔΑΜΟΠΟΥΛΟΥ:** Αν δεν το πω τεκμηριωμένα, μπορείτε να μου ανταπαντήσετε.

Πώς περιμένετε, όταν δίνετε στον «στρατιώτη», που είναι ο γιατρός, δέκα σφαίρες, να σκοτώσει εκατό εχθρούς; Αυτό είναι το ερώτημά μου. Όταν δεν τους εξασφαλίζετε τον επαρκή αριθμό μονάδων εντατικής θεραπείας και όταν έχει βγει σύσσωμη η ιατρική κοινότητα και λέει ότι το 80% των θανάτων των θυμάτων έλαβαν χώρα εκτός μονάδων εντατικής θεραπείας, πώς περιμένετε, όταν δεν στελεχώνετε τα νοσοκομεία, ενώ σας έχουμε καλέσει τόσον καιρό να κάνετε επίταξη των ιδιωτικών κλινικών και των θεραπευτηρίων, αυτοί οι άνθρωποι σε χρόνο «d.t.», με τα «όπλα» που δεν έχουν, να πάρουν αποφάσεις; Άρα, λοιπόν, οι αποφάσεις καθορίζονται από την πολιτική ηγεσία, που είναι το Υπουργείο.

Μάλιστα, χθες σε συνέντευξη του Πρωθυπουργού δεν είδαμε κάποια διάθεση αυτοκριτικής ούτε να αναφέρεται συγκεκριμένα στην εκπόνηση κάποιου συγκεκριμένου σχεδίου για την αντιμετώπιση της πανδημίας. Αντίθετα, είδαμε αοριστολογίες, είδαμε να παρουσιάζει μία εξωραϊσμένη και διαστρεβλωμένη εικόνα.

Έχετε φτάσει, λοιπόν, στην κορυφή του παγόβουνου της κυβερνητικής προκλητικότητας με το να στοχοποιείτε το παροπλισμένο Εθνικό Σύστημα Υγείας.

Σας καλούμε, λοιπόν, ακόμη και τώρα να αφουγκραστείτε τα αιτήματα των γιατρών και να προβείτε σε μαζικές προσλήψεις μόνιμου προσωπικού, σε μονιμοποίηση επικουρικού προσωπικού και σε εξοπλισμό τους, σε επίταξη των κλινικών -επαναλαμβάνω- και σε πλήρη υλικοτεχνικό εξοπλισμό.

Εμείς έχουμε αποδείξει ως ΜέΡΑ25 ότι είμαστε τόσον καιρό με όλους τους πολίτες, τους αναξιοπαθούντες, τους φτωχοποιημένους Έλληνες πολίτες, οι οποίοι έχουν αφεθεί στο έλεός τους, δεν έχουν καμμία κοινωνική φροντίδα, καμμία κοινωνική πρόνοια. Είναι άνθρωποι οι οποίοι καλούνται να παίξουν χιλιάδες κοινωνικούς ρόλους, του καλού επαγγελματία, του καλού εργαζόμενου, του καλού τεχνίτη, του καλού εργάτη, του καλού πατέρα, της καλής μάνας, χωρίς να έχουν την παραμικρή διασύνδεση, το παραμικρό μέσο, χωρίς να έχουν «μπάρμπα στην Κορώνη», που λέμε.

Γι’ αυτόν ακριβώς τον λόγο, είμαστε με το μέρος της αυθεντικής αξιοκρατίας, της αξιοκρατίας η οποία ταυτίζεται με τη δικαιοσύνη, της αξιοκρατίας η οποία ταυτίζεται με την αλήθεια, την οποία έχετε φτάσει να την ξεχειλώνετε, να την έχετε βάλει στο κυβερνητικό κρεβάτι του Προκρούστη και να την τραβάτε μία αριστερά, μία δεξιά, υπερβαίνοντας κάθε όριο λογικής με τα «καλοταϊσμένα», βεβαίως, μέσα μαζικής ενημέρωσης.

Δεν αναγνωρίζουμε καμμία ρουσφετολογική λογική, είτε για τα «γαλάζια» είτε για τα «κόκκινα» είτε για τα «πράσινα» είτε για τα «κίτρινα» «πορτοκαλί» «πουά» «μωβ» παιδιά, για όλο το φάσμα των χρωμάτων.

Έρχομαι τώρα στο νομοσχέδιο.

Όπως, λοιπόν, στην πλειονότητα των νομοθετικών πρωτοβουλιών σας, έτσι και στο παρόν νομοσχέδιο για άλλη μια φορά βλέπουμε ότι είστε κατώτεροι των περιστάσεων και των εξαγγελιών σας.

Αναφέρομαι στην έκθεση συνεπειών, που λέει ότι «το παρόν νομοσχέδιο ανταποκρίνεται στην ανάγκη περαιτέρω εδραίωσης της διαφάνειας, της αξιοκρατίας και της αντικειμενικότητας στο σύστημα προσλήψεων του δημόσιου τομέα».

Εσείς, κύριε Υπουργέ, προβήκατε σε πενήντα τρεις νομοτεχνικές βελτιώσεις. Άρα, τι είδατε ουσιαστικά; Ότι μετά από το «κράξιμο» που έφαγε ουσιαστικά ο κ. Θεοδωρικάκος, που έφερε αυτό το νομοσχέδιο, μετά το γεγονός ότι ήρθαν τόσοι φορείς και «ξήλωσαν» πόντο-πόντο το νομοσχέδιο κατά την ακρόαση των φορέων, αναγκαστήκατε να προβείτε σε πενήντα τρεις νομοτεχνικές βελτιώσεις ουσιαστικά αποδεχόμενος την αποδόμηση του νομοσχεδίου εκ μέρους των φορέων αυτών.

Οι βελτιώσεις σας αυτές, όμως, δεν επαρκούν, γιατί υπάρχουν και άλλα προβληματικά σημεία, που θα σας επισημάνω αμέσως τώρα.

Πρώτον, δεν κάνατε τίποτα για τις διαβόητες εξαιρέσεις. Ο ίδιος ο Συνήγορος του Πολίτη μάς έχει αναφέρει ότι παρακάμπτεται συνταγματική πρόβλεψη που θέλει όλες τις διαδικασίες των προσλήψεων στον δημόσιο τομέα να περνάνε μέσα από τους διαγωνισμούς του ΑΣΕΠ.

Αυτό συμβαίνει, αφ’ ενός, λόγω των πάρα πολλών εξαιρέσεων και παράλληλων συστημάτων των προσλήψεων που προβλέπετε και, αφ’ ετέρου, λόγω της πολύ περιορισμένης εμπλοκής του ΑΣΕΠ στις περιπτώσεις μη τακτικού προσωπικού, όπως είναι το επικουρικό, όπως είναι το έκτακτο, όπως είναι το εποχικό. Έχετε κάνει, δηλαδή, την εξαίρεση κανόνα, που είναι τα παράλληλα συστήματα προσλήψεων, και τον κανόνα, που είναι οι διαγωνισμοί του ΑΣΕΠ, εξαίρεση.

Δεύτερον, τα πολλαπλά συστήματα προσλήψεων, όπως ανέφερα, και η υπερβολική μοριοδότηση της ειδικής εμπειρίας, ακόμη και σε προκηρύξεις του ΑΣΕΠ, πολλές φορές οδηγούν πλήθος πολιτών να προσφεύγουν στον Συνήγορο του Πολίτη, ο οποίος έχει διαπιστώσει σημαντικά «ρήγματα» και στην αρχή της διαφάνειας και στην αρχή της αξιοκρατίας. Ούτε γι’ αυτό, λοιπόν, έχετε φροντίσει, αφού πάλι στο νομοσχέδιο προβλέπονται οι ίδιες εξαιρέσεις που ισχύουν και, τελικά, απουσιάζει ένα ενιαίο θεσμικό πλαίσιο για όλες αυτές.

Τρίτον, στο θέμα των ορίων ηλικίας, παρ’ ότι σας έχει επισημανθεί, εξακολουθείτε να μην επιτρέπετε στον πολίτη ο οποίος λόγω ορίου ηλικίας θέλει να προκαλέσει έναν έλεγχο νομιμότητας. Αλλά τι κάνετε; Δεν του επιτρέπετε να υποβάλει αντιρρήσεις ή ενστάσεις στη διοίκηση, αλλά προβλέπετε ότι για το όριο ηλικίας αίτημα θα υποβάλει ο φορέας υποδοχής του προσωπικού και θα αποφασίζει κατά βούληση ο Υπουργός Εσωτερικών.

«Γιάννης κερνάει, Γιάννης πίνει», δηλαδή. Γιατί ακόμη κι αν επιτρέπατε την προσφυγή αυτή ενώπιον της διοίκησης, ο υποψήφιος θα ήταν εξαρχής καταδικασμένος σε απόρριψη, ενώ σε κάθε άλλη περίπτωση αν γινόταν αποδεκτή, απλά θα αναιρούσατε οι ίδιοι τους εαυτούς σας.

Τέταρτον, συνεχίζουν να μη μοριοδοτούνται οι επιπλέον τίτλοι σπουδών της ίδιας βαθμίδας. Είναι, πραγματικά, παράλογο να μην αναγνωρίζετε τους τίτλους σε ανθρώπους οι οποίοι έχουν καταβάλει έναν υπεράνθρωπο αγώνα να τελειώσουν δύο πανεπιστήμια διαφορετικά, παραδείγματος χάριν νομική και μαθηματικά, οικονομικά και μαθηματικά, που είναι πολύ πιο δύσκολο και πολύ πιο χρονοβόρο από το να έχει κάποιος ένα και δύο μεταπτυχιακά. Αυτούς τους ανθρώπους τους υποβαθμίζετε τελείως. Δεν μοριοδοτείται το γεγονός ότι κατέχουν διαφορετικά γνωστικά αντικείμενα. Αντί να τους αξιοποιήσετε ως πολυεργαλεία τα οποία μπορούν να χρησιμοποιηθούν στη δημόσια διοίκηση και να επιφέρουν πολύ σημαντικά αποτελέσματα, τους καταργείτε ουσιαστικά, καταργείτε την αξιολόγηση και τη μοριοδότηση και των διαφορετικών αντικειμένων τίτλων σπουδών, αλλά και του βασικού τίτλου σπουδών κι έρχεστε να μεταχειριστείτε προνομιακά τους αποφοίτους των ιδιωτικών κολεγίων, που είναι συνήθως «γαλάζια» παιδιά.

Πέμπτον, οι ξένες γλώσσες. Ενώ στην εποχή της παγκοσμιοποίησης, ενός παγκοσμιοποιημένου γενικά πλαισίου, η κατοχή πτυχίων πολλών ξένων γλωσσών είναι ένα πολύ σημαντικό προσόν, αυτό το προσόν εσείς το ανταμείβετε με μόλις δύο μόρια, δηλαδή όσο είναι και η εργασιακή εμπειρία δύο ετών. Για την εργασιακή εμπειρία μάλιστα ζητάτε μόνο βεβαίωση ασφαλιστικού φορέα, το οποίο δεν είναι ποιοτικό κριτήριο, δεν εξασφαλίζει την ποιότητα της εργασίας. Και, βεβαίως, κανείς δεν μπορεί να μας βεβαιώσει πώς απέκτησαν αυτή την εργασία. Μπορεί να είχαν απλά μια διασύνδεση, να ήταν πολύ τυχεροί.

Έκτον, υποβαθμίζετε τη γνώση και τα αντικειμενικά προσόντα έναντι των δεξιοτήτων και της περίφημης δομημένης συνέντευξης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρησιμοποιήσω και τη δευτερολογία και την τριτολογία.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, συνεχίστε.

**ΑΓΓΕΛΙΚΗ ΑΔΑΜΟΠΟΥΛΟΥ:** Παίρνετε ένα κριτήριο το οποίο είναι πραγματικά ρευστό, το οποίο είναι υποκειμενικό, το οποίο δεν είναι αντικειμενικό προσόν όπως είναι οι γνώσεις, όπως είναι οι τίτλοι, του δίνετε ποσοστό 35% για το ειδικό επιστημονικό προσωπικό, χίλια διακόσια μόρια για τους επί θητεία, ενώ το διδακτορικό πριμοδοτείται μόνο με πεντακόσια μόρια. Βάζετε, λοιπόν, ένα διαβλητό κριτήριο να καταλαμβάνει τη μερίδα του λέοντος έναντι των άλλων. Ο λόγος είναι γιατί θέλετε να κάνετε όλη αυτή τη διαδικασία περισσότερο ελεγχόμενη και λιγότερο αντικειμενική και διαγωνιστική.

Έχετε φέρει πενήντα τρεις ολόκληρες νομοτεχνικές βελτιώσεις, κύριε Υπουργέ. Αυτό, όμως, δεν αναιρεί το γεγονός ότι η Κυβέρνηση μέχρι τώρα, το επιτελικό κράτος, έχει δείξει ότι είναι ένα κράτος ρουσφετολογικό, ένα κράτος που υπηρετεί την κομματοκρατία με τον στρατό των μετακλητών με τον οποίο έχετε στελεχώσει όλα τα σημαντικά πόστα σας, αυξάνοντας τους μισθούς και μειώνοντας τα προσόντα.

Και μάλιστα, για να είμαι πιο συγκεκριμένη θα καταθέσω στα Πρακτικά ένα δημοσίευμα χθεσινό, της «Εφημερίδας των Συντακτών» που μιλάει κυριολεκτικά για ρεκόρ δεκαετίας στο βόλεμα των «ημετέρων». Μιλάει για επιβάρυνση του κρατικού προϋπολογισμού με 65 εκατομμύρια ευρώ στο ετήσιο κόστος μισθοδοσίας των μετακλητών και αύξηση 236% στο κόστος των γενικών γραμματειών. Το ετήσιο κόστος μισθοδοσίας του κάθε μετακλητού κοστίζει 22.000 ευρώ και περιμένετε με 534 ευρώ να ζήσει ο απλός καθημερινός Έλληνας πολίτης. Μόνο οι υπερωρίες τους είναι 712.000 ευρώ.

Όταν ο κ. Χατζηνικολάου ρώτησε τον Πρωθυπουργό «γιατί, κύριε Πρωθυπουργέ, δεν ενισχύσετε εμπροσθοβαρώς τις επιχειρήσεις όλο αυτό το διάστημα;» η απάντηση κυριολεκτικά που έδωσε -γιατί την άκουσα τη συνέντευξη- ήταν «γιατί δεν θα έμεναν λεφτά». Δόθηκαν 65 εκατομμύρια ευρώ για τους μετακλητούς, άλλα τόσα εκατομμύρια ευρώ για τα κανάλια, όμως δεν θα έμεναν λεφτά για να ενισχύσετε τις επιχειρήσεις οι οποίες βάζουν «λουκέτο».

Σε βάθος χρόνου, λοιπόν, θα αποδειχθεί ότι σε σχέση με αυτό το νομοσχέδιο θα έρθει ο Υπουργός Εσωτερικών να προκηρύξει έναν μέγα διαγωνισμό, έναν διαγωνισμό-υπερπαραγωγή, ο οποίος θα είναι κομμένος και ραμμένος κυριολεκτικά στα μέτρα των «γαλάζιων» παιδιών, τα οποία -ω του θαύματος- θα τα πηγαίνουν άριστα στη δομημένη συνέντευξη. Θα είναι ένα «καραστημένο» παιχνίδι το οποίο θα δημιουργήσει ψεύτικες ελπίδες σε χιλιάδες πτυχιούχους πολίτες με πλείστα προσόντα, οι οποίοι θα τρέχουν να υποβάλουν δικαιολογητικά, υποψηφιότητες. Θα νομίζουν ότι θα μπορούν να κερδίσουν κάποια θέση, όταν το παιχνίδι είναι στημένο. Και μάλιστα αυτόν τον μέγα διαγωνισμό θα τον εργαλειοποιήσετε σαν μία επικοινωνιακή φιέστα. Θεωρούμε, λοιπόν, ότι το νομοσχέδιο αυτό ένας ξεκάθαρος εμπαιγμός για χιλιάδες πολίτες που δεν ανήκουν στη γαλάζια παράταξη.

Μπαίνω στη δευτερολογία μου και θα ήθελα να αναφερθώ σε ένα μείζον ζήτημα το οποίο έχει δημιουργηθεί εδώ και τουλάχιστον έναν χρόνο. Πρόκειται για χιλιάδες εκπαιδευτικούς οι οποίοι αποκλείστηκαν από τους πίνακες διοριστέων, γιατί δεν ολοκλήρωσαν την καταβολή του παραβόλου των 3 ευρώ. Καταθέσαμε σήμερα τροπολογία για το συγκεκριμένο ζήτημα και σας παρακαλούμε, κύριε Υπουργέ, να το δείτε, διότι δεν πρόκειται να πιστωθεί σε εμάς αν αποδεχθείτε αυτήν την τροπολογία. Αυτό θα πιστωθεί, κυρίως, σ’ εσάς μπορώ να πω, αλλά θα έχετε σώσει, αν δεν κάνω λάθος, επτά χιλιάδες εκπαιδευτικούς.

Αυτό το θέμα το είχα θέσει μάλιστα και σε επίκαιρη ερώτηση στο Υπουργείο Παιδείας πέρυσι. Μιλάμε για υποψηφίους εκπαιδευτικούς για πλήρωση κενών θέσεων στη γενική και ειδική αγωγή, οι οποίοι απορρίφθηκαν παρά το γεγονός ότι πληρούν όλα τα ουσιαστικά και τυπικά προσόντα. Κατέθεσαν εμπρόθεσμα όλα τα δικαιολογητικά τους, αλλά λόγω ασάφειας των οδηγιών και λόγω της μη διαλειτουργικότητας -να πώς έρχεται τώρα και ακουμπάει εδώ το θέμα της διαλειτουργικότητας- των ηλεκτρονικών συστημάτων TAXISNET και ΑΣΕΠ και από αστοχίες των ηλεκτρονικών συστημάτων των τραπεζών, δεν μπόρεσαν να εκδώσουν ηλεκτρονικά το απαιτούμενο παράβολο.

Είναι άνθρωποι με διδακτορικά, με εμπειρία, με κατάρτιση, που από μία κακοσχεδιασμένη διαδικασία αποκλείονται από τους μόνιμους διορισμούς αλλά και από την πρόσληψη ως αναπληρωτές για τα επόμενα τρία χρόνια. Είναι άνθρωποι οι οποίοι όργωναν όλη την Ελλάδα κυριολεκτικά με μία βαλίτσα στο χέρι για να μαζέψουν μόρια, να καταφέρουν να τακτοποιήσουν τη ζωή τους και να βγουν από την ανασφάλεια την εργασιακή και οι οποίοι κάτω από αντίξοες συνθήκες αυτή τη στιγμή παραμένουν «στον αέρα». Για τους ανθρώπους αυτούς, λοιπόν, βλέπουμε και η αξιοκρατία και η αριστεία να πηγαίνουν περίπατο λόγω ενός πραγματικά γραφειοκρατικού και τυπικού σφάλματος για το οποίο δεν ευθύνονται οι ίδιοι.

Όταν έθεσα την ερώτηση στην κ. Ζαχαράκη στο Υπουργείο Παιδείας απάντησε η κ. Ζαχαράκη τότε και είχε πει ότι πρέπει να είναι όσο γίνεται πιο ακριβής η επόμενη προκήρυξη για να μην έχουμε περιπτώσεις ανθρώπων οι οποίοι υφίστανται αυτήν τη στιγμή αυτήν τη δυσκολία. Επίσης, είπε ότι το ΑΣΕΠ είχε ενημερώσει ότι έχει δεσμευτεί να αντιμετωπίσει θετικά αιτήσεις που απορρίφθηκαν λόγω εσφαλμένης αναγραφής του παραβόλου ή αιτήσεις για τις οποίες εντός της σχετικής δίμηνης προθεσμίας του TAXISNET πληρώθηκε άλλο ισόποσο παράβολο.

Επειδή, λοιπόν, «στη βράση κολλάει το σίδερο», σας καλούμε σήμερα αν έχετε τη βούληση και αφού αυτό το επανέλαβε και η διοίκηση του ΑΣΕΠ -μου το είχε πει εμένα χαρακτηριστικά κάποιο στέλεχος εν πάση περιπτώσει του ΑΣΕΠ-, ότι είναι θέμα πολιτικής βούλησης του Υπουργείου Εσωτερικών, πριν αναλάβετε τα καθήκοντά σας.

Θα ολοκληρώσω αναφερόμενη σε δύο ζητήματα. Το ένα έχει να κάνει με τον κύκλο των επιχειρηματιών εστίασης, οι οποίοι πάλι από μη δική τους υπαιτιότητα δεν πρόλαβαν να καταβάλουν το τέλος των κοινοχρήστων χώρων. Μιλάμε για έναν μεγάλο αριθμό ιδιοκτητών επιχειρήσεων εστίασης οι οποίοι λόγω κακής πληροφόρησης είχαν την εντύπωση ότι είχε δοθεί παράταση μέχρι 30 Απριλίου για την καταβολή αυτού του τέλους. Η προθεσμία έληξε στις 31/12, δεν το ήξεραν, με αποτέλεσμα αυτή τη στιγμή να επιβαρύνονται και με το τέλος και με πρόστιμο ισόποσο, 100% δηλαδή της αξίας του τέλους. Ένας επιχειρηματίας στο Παγκράτι δηλαδή που κατέβαλε τέλος 1.500 ευρώ, τώρα θα κληθεί να καταβάλει 3.000 ευρώ.

Σήμερα οι εκπρόσωποί τους είχαν συνάντηση με τον κ. Κορομάντζο. Το δημοτικό συμβούλιο είναι σύμφωνο στο να βρεθεί μία λύση για αυτούς τους ανθρώπους. Όμως, τους ενημέρωσε ότι δεν είναι θέμα του δήμου, ότι είναι θέμα καθαρά νομοθετικό, του Υπουργείου Εσωτερικών.

Αυτό το οποίο, λοιπόν, πρότειναν είναι το εξής: Τα αναλογούντα τέλη όσων επιχειρήσεων χρησιμοποίησαν κοινόχρηστο δημοτικό χώρο το 2020 για διάφορες χρήσεις -τραπεζοκαθίσματα, εμπορεύματα- και των οποίων ανεστάλη η λειτουργία τους λόγω lockdown, να έχουν τη δυνατότητα να καταβάλουν τα τέλη έως τις 30 Απριλίου του 2021, λαμβάνοντας υπ’ όψιν ότι όλες αυτές οι επιχειρήσεις βρίσκονταν σε αναστολή από τις 15 Μαρτίου μέχρι τα τέλη Μαΐου και από 1η Νοεμβρίου μέχρι 3 Δεκεμβρίου. Καταλαβαίνετε, λοιπόν, ότι είναι και θέμα οικονομικό, όχι μόνο παρανόησης.

Τέλος, οι παθογένειες που, πραγματικά, υπάρχουν στον δημόσιο τομέα φαίνονται πρακτικά ακόμα και από το εργασιακό καθεστώς που επικρατεί στους δήμους, όπου αντί να υπάρχουν μόνιμοι υπάλληλοι, υπάρχουν οι τετραμηνίτες συμβασιούχοι, για τους οποίους είχα θέσει ένα ζήτημα ότι πρέπει να παραταθούν οι συμβάσεις τους. Και, τελικά, παρατάθηκαν -και καλώς- μετά την παρέμβασή μας. Όμως, οι ίδιοι διαμαρτύρονται -και δικαίως- ότι δεν είναι δυνατόν τους ΟΤΑ να τους στελεχώνουν εργαζόμενοι με συμβάσεις ορισμένου χρόνου, οι οποίοι καλύπτουν πάγιες και διαρκείς ανάγκες, όπως είναι η καθαριότητα. Υπάρχουν τεράστια κενά αυτή τη στιγμή στον Δήμο. Σκεφτείτε ότι στον Δήμο Αθηναίων υπάρχουν εξήντα οικογένειες στις οποίες δεν θα διανεμηθεί συσσίτιο, διότι δεν υπάρχουν υπάλληλοι. Αυτοί οι άνθρωποι, δηλαδή, δεν έχουν πρόσβαση στο συσσίτιο λόγω έλλειψης υπαλλήλων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, σε λίγο.

Ανοίξτε, λοιπόν, το σύστημα των μόνιμων προσλήψεων μέσω ΑΣΕΠ. Ο Δήμος Αθηναίων είχε δέκα χιλιάδες υπαλλήλους όταν ήταν ο κ. Καμίνης Δήμαρχος και τώρα έχει έξι χιλιάδες. Δεν λειτουργεί ούτε η τηλεφωνική γραμμή έκτακτης ανάγκης. Ακόμη και αυτοί που παίρνετε με κοινωφελή προγράμματα -και ελπίζω να με ακούτε, κύριε Υπουργέ, γιατί είναι πολύ σημαντικά αυτά που λέω, διότι αφορούν τις εργασιακές τους σχέσεις- δουλεύουν με οκτάμηνες συμβάσεις. Και όταν φύγουν οι άνθρωποι οι οποίοι στους οκτώ μήνες έχουν μάθει τη δουλειά, μετά πάλι θα πάρουν καινούργιους, οι οποίοι θα αργήσουν να μάθουν τη δουλειά.

Πρέπει, λοιπόν, να καθιερώσετε, επιτέλους, τον κανόνα που είναι το σύστημα των μόνιμων προσλήψεων σε όλους τους φορείς του ευρύτερου δημόσιου τομέα και να σταματήσετε να λειτουργείτε με λογικές ελεύθερης αγορές, με ελαστικές μορφές εργασίας.

Ευχαριστώ πολύ.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κυρία Αδαμοπούλου.

Τον λόγο έχει ο κ. Διονύσιος Καλαματιανός από τον ΣΥΡΙΖΑ και τον Νομό Ηλείας για επτά λεπτά.

Ορίστε, κύριε Καλαματιανέ, έχετε τον λόγο. Καλή σας χρονιά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Καλή χρονιά και σε εσάς, κύριε Πρόεδρε. Σας ευχαριστώ.

Το νομοσχέδιο που συζητάμε σήμερα στην Ολομέλεια, είναι μια προσπάθεια κωδικοποίησης υφιστάμενων διατάξεων και ταυτόχρονα εισαγωγής άλλων που δεν συνδέονται με την αξιοκρατία και την παροχή ίσων ευκαιριών σε όλους τους πολίτες.

Είναι, όμως, πολύ σημαντική και η χρονική συγκυρία που έρχεται αυτό το νομοσχέδιο προς ψήφιση. Η χώρα μας βρίσκεται μέσα στο δεύτερο κύμα της πανδημίας και οδεύουμε προς το τρίτο. Το Εθνικό Σύστημα Υγείας βρίσκεται στα όριά του και στέκεται όρθιο χάρη στις επίμονες και επίπονες προσπάθειες του προσωπικού των νοσηλευτικών δομών μας. Το πρόγραμμα εμβολιασμών αποδείχθηκε ένα σχέδιο επί χάρτου. Ξαφνικά ανακάλυψε η Κυβέρνηση ότι τα κέντρα υγείας δεν διαθέτουν επαρκές προσωπικό για να κάνουν εμβολιασμούς.

Η μία αποτυχία της Κυβέρνησης διαδέχεται την άλλη. Είχε οκτώ μήνες για να λάβει και να εφαρμόσει μέτρα. Αρνείται, όμως, να κάνει αυτά που πρέπει, ενώ μπορεί. Δεν ενισχύει την πρωτοβάθμια ιατρική φροντίδα. Δεν προσλαμβάνει με επάρκεια το υγειονομικό προσωπικό που χρειάζεται η δημόσια υγεία. Όταν εκλεγήκατε σταματήσατε τις διαδικασίες για πρόσληψη προσωπικού. Τώρα το βρίσκει η χώρα μπροστά της και οι πολίτες ταλαιπωρούνται.

Η Κυβέρνηση, βέβαια, είναι παρούσα στους διορισμούς του κομματικού στρατού. Οι μετακλητοί της έφτασαν σε ρεκόρ δεκαετίας και το κόστος τους πολλαπλασιάστηκε σε ενάμιση χρόνο. Είναι απούσα, όμως, η Κυβέρνηση από την κοινωνία. Φτάσατε να κατηγορείτε τους γιατρούς για τους νεκρούς εκτός των μονάδων εντατικής θεραπείας.

Σε αυτό το ζοφερό τοπίο φέρνετε και αυτό το νομοσχέδιο. Αναρωτιέμαι, όμως, πού είναι το φιλελεύθερο προεκλογικό προφίλ σας, το προφίλ των αρίστων. Η έως τώρα πορεία σας καταδεικνύει ένα δεξιό προφίλ, βγαλμένο από την εποχή της σκληρής Δεξιάς. Τα περιέγραψε πολύ γλαφυρά ο εισηγητής μας στην ομιλία του.

Έρχομαι τώρα στο νομοσχέδιο. Το υπό ψήφιση νομοσχέδιο, παρά τις ρητές διαβεβαιώσεις περί ενίσχυσης της αξιοκρατίας, δεν φαίνεται να καλύπτει καμία από τις προϋποθέσεις μιας σύγχρονης αποτίμησης της καταλληλότητας. Ούτε σημαντικές καινοτομίες επιλογής εισάγει ούτε σοβαρές θεσμικές αλλαγές δρομολογεί για την αξιοκρατική αναβάθμιση των προσλήψεων. Δεν εισάγει καλές πρακτικές από άλλες χώρες της Ευρωπαϊκής Ένωσης, όπως και σύγχρονες τεχνικές αξιολόγησης των ουσιαστικών ικανοτήτων που θα διόρθωναν τις αδυναμίες του διαγωνισμού. Η συνειδητή επιλογή της υποβάθμισης των ακαδημαϊκών κριτηρίων κινείται σε προδήλως εσφαλμένη κατεύθυνση. Η αρχή της αξιοκρατίας επιτάσσει τη διάγνωση των ουσιαστικών ικανοτήτων των υποψηφίων. Ο γραπτός διαγωνισμός υφίσταται ως θεσμός από τον ιδρυτικό νόμο του ΑΣΕΠ, από το 1994. Είναι ένα εργαλείο για τη διάγνωση της καταλληλότητας και της αξιοσύνης του υποψηφίου. Δεν θα πρέπει, όμως, να είναι το μοναδικό ή αυτό που θα έχει την απόλυτα καθοριστική σημασία, ειδικά όταν στηρίζεται στη μέθοδο των ερωτήσεων πολλαπλών επιλογών.

Αυτό που έχει ανάγκη η δημόσια διοίκηση είναι η πρόσληψη εξειδικευμένου προσωπικού με γνώσεις, με δεξιότητες, με ικανότητες ανταπόκρισης στον νέο ψηφιακό κόσμο.

Αντίθετα με αυτά, το νομοσχέδιο επικεντρώνεται σχεδόν αποκλειστικά στην επιτάχυνση των διαδικασιών επιλογής και στη δήθεν δημόσια προσφορά νέων ευκαιριών πρόσληψης που αποδεσμεύονται, όμως, από τις απαιτητικές και εκλεπτυσμένες δοκιμασίες διαπίστωσης των ουσιαστικών προσόντων.

Στοχεύετε στο να δημιουργήσετε προσδοκίες διορισμού σε χιλιάδες πολίτες με τη διενέργεια ενός μεγάλου, ενός τεράστιου διαγωνισμού. Όμως, και οι θέσεις θα είναι περιορισμένες και οι αξιοκρατικές διαδικασίες διάγνωσης της ουσιαστικής καταλληλότητας των υποψηφίων υποχωρούν με τις διατάξεις που εισάγετε. Άλλωστε, ο ίδιος ο Πρωθυπουργός προεκλογικά είχε αναφέρει ότι δεν θέλει την αύξηση στελέχωσης του δημοσίου και ότι θα πρέπει να εφαρμοστεί ξανά ο μνημονιακός κανόνας της μίας πρόσληψης για πέντε αποχωρήσεις από το δημόσιο.

Αυτός ο κανόνας, βέβαια, δεν ισχύει για τους μετακλητούς υπαλλήλους, τα δικά σας παιδιά, που πολλαπλασιάζει η Κυβέρνησή σας και αυξάνει τις δαπάνες για τη μισθοδοσία τους, χαμηλώνοντας αντίστοιχα τα τυπικά προσόντα που απαιτούνται. Άλλωστε, την άποψη της Νέας Δημοκρατίας και του ίδιου του Πρωθυπουργού για τους εργαζόμενους στο δημόσιο τη γνωρίζουν πολύ καλά όσοι οδηγήθηκαν στη διαθεσιμότητα και την απόλυση την περίοδο 2012-2014 όταν ο ίδιος υπηρετούσε ως Υπουργός Διοικητικής Μεταρρύθμισης.

Όμως και τα πεπραγμένα σας από τον Ιούλιο του 2019 έως και σήμερα δεν αφήνουν πολλά περιθώρια αισιοδοξίας.

Κλείνοντας, κύριε Πρόεδρε, θα ήθελα να αναφερθώ στην εκπρόθεσμη τροπολογία του Υπουργού Δικαιοσύνης. Μίλησε και ο ίδιος προηγουμένως. Με αυτήν παρατείνεται η προθεσμία επαναπροσδιορισμού των εκκρεμών υποθέσεων του νόμου Κατσέλη - Σταθάκη έως τις 31 Ιανουαρίου του 2021. Από την πλευρά του ΣΥΡΙΖΑ, κατά τη συζήτηση στις επιτροπές και την Ολομέλεια του νόμου αυτού είχαμε επισημάνει ότι είναι ασφυκτικές οι προθεσμίες που έθετε και ότι κινδυνεύουν να χάσουν την πρώτη κατοικία τους χιλιάδες δανειολήπτες. Επισημαίναμε ότι δεν ήταν δυνατόν να συγκεντρώσουν οι οφειλέτες μέσα σε τόσο σύντομο χρονικό διάστημα όλα τα απαραίτητα έγγραφα. Οι τράπεζες και οι δημόσιες υπηρεσίες υπολειτουργούν μέσα στην καραντίνα. Ζητήσαμε ξανά παράταση με σχετική ερώτηση πρόσφατα. Δυστυχώς, ο Υπουργός αρνούνταν μέχρι σήμερα να μας ακούσει. Επιτέλους, έστω και τώρα, στο παρά πέντε κυριολεκτικά, επανήλθε η λογική. Ωστόσο, η παράταση που δίδεται έως το τέλος του μήνα, δηλαδή σε δεκαπέντε ημέρες, είναι ελάχιστη. Δεν θα φτάσει και θα πρέπει μετά να δώσετε νέα προθεσμία.

Είναι βασανιστικό να υποβάλλετε τον κόσμο που παλεύει να σώσει το σπίτι του στο μαρτύριο της σταγόνας. Καταλαβαίνουμε ότι οι τράπεζες επιμένουν και απαιτούν να ξεμπερδεύουν με τις υποθέσεις αυτές και να πάρουν τα ακίνητα μέσα στην κρίση. Άλλωστε, ο νόμος σας είχε ως στόχο την εξυπηρέτησή τους. Όλα τα βάρη και τις υποχρεώσεις τα ρίχνει, με απροκάλυπτο τρόπο, στους δανειολήπτες. Τουλάχιστον, κρατήστε τα προσχήματα και δώστε τα ελάχιστα δικονομικά δικαιώματα στους πολίτες που αγωνιούν. Στην μεγάλη τους πλειοψηφία πρέπει να γνωρίζετε -και το ξέρετε- δεν βρέθηκαν σε πραγματική αδυναμία πληρωμής με δική τους ευθύνη.

Στο νομοσχέδιο που συζητάμε σήμερα έχουμε επισημάνει με λεπτομέρεια διατάξεις που είναι αντίθετες με την αξιοκρατία και τις ίσες ευκαιρίες. Ο Υπουργός, ο κ. Βορίδης, έχει διαλέξει το στρατόπεδο του κράτους δικαίου και της προστασίας των δικαιωμάτων όλων των πολιτών;

Αυτό το ρωτάω, γιατί κάποιοι για εσάς είναι πιο ίσοι από κάποιους άλλους, κάποιοι για εσάς έχουν ελαττωματικές αριστερές ιδέες και δεν θα πρέπει να κυβερνήσουν, όπως λέτε. Μάλιστα, σύμφωνα με τα λεγόμενά σας, πρέπει να γίνουν και θεσμικές παρεμβάσεις, για να μη συμβεί αυτό. Κάποιοι δεν είναι δικά σας παιδιά, είναι ξένοι για εσάς.

Όμως, δυστυχώς για εσάς και ευτυχώς για τη δημοκρατία, όλοι αυτοί που αποκλείετε με αναξιοκρατικούς τρόπους είναι η μεγάλη πλειοψηφία του ελληνικού λαού. Όσους δικούς σας και να τακτοποιήσετε, είτε επιχειρηματίες είτε υποψηφίους για διορισμό, οι πολλοί που μπαίνουν στο περιθώριο με τη δική σας Κυβέρνηση και θέλουν αξιοκρατία και ίσες ευκαιρίες θα σας απαντήσουν. Έτσι συμβαίνει στη δημοκρατία και ευτυχώς, αυτό το πολίτευμα έχουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καλαματιανέ.

Και θα πάω γρήγορα-γρήγορα στην κ. Μαριέττα Γιαννάκου από τη Νέα Δημοκρατία, η οποία, αφού ενημερώθηκε στο Υπουργείο Άμυνας, ήρθε να στηρίξει και τον κ. Βορίδη.

Ορίστε, κύρια Γιαννάκου, έχετε τον λόγο. Καλησπέρα σας και καλή χρονιά!

**ΜΑΡΙΕΤΤΑ ΓΙΑΝΝΑΚΟΥ:** Κύριε Πρόεδρε, με συγχωρείτε, άλλαξα σειρά, αλλά είχαμε Επιτροπή Εξωτερικών Υποθέσεων στο Υπουργείο Εθνικής Άμυνας και γι’ αυτό συνέβη αυτό.

Κύριε Πρόεδρε, ο θεσμός του ΑΣΕΠ αποτελεί μετά τις πανελλήνιες εξετάσεις για εισαγωγή στα πανεπιστήμια τον δεύτερο θεσμό που περιβάλλεται από το σεβασμό του συνόλου των πολιτών της χώρας και επέχει στην οπτική τους αυστηρά αντικειμενικό κριτήριο και εχέγγυο για τις προσλήψεις στον δημόσιο και ευρύτερο δημόσιο τομέα, που μέχρι σήμερα δεν αμφισβητείται.

Στη χώρα μας, η οποία ταλανιζόταν σε προηγούμενα χρόνια από την έλλειψη αντικειμενικότητας στις προσλήψεις στο δημόσιο, ως απότοκο πελατειακών συνηθειών που είχαν εμποτίσει τους θεσμούς και τους πολίτες, αποτελεί χρέος η διαφύλαξη του θεσμού του ΑΣΕΠ και η περαιτέρω ενίσχυση και επικαιροποίησή του, ώστε να ανταποκρίνεται και στις ανάγκες που ανακύπτουν σε κάθε χρονική συγκυρία.

Με το παρόν σχέδιο νόμου καταβάλλεται προσπάθεια για τη σταθεροποίηση του συστήματος επιλογής προσωπικού μέσω του ΑΣΕΠ, της ανάπτυξης και ενίσχυσης πρακτικών που θα συμβάλλουν στην επίτευξη του στόχου για την επιλογή ατόμων για τις θέσεις που καλούνται να υπηρετήσουν, και τη διαμόρφωση πάντα στο πνεύμα της αυστηρής προσήλωσης στην αντικειμενικότητα των σημείων εκείνων που επιβάλλεται να ανακινηθούν, για να ανταποκριθούν στις σύγχρονες αναγκαιότητες.

Προσωπικά, είμαι πεπεισμένη ότι η αύξηση του αριθμού προσλήψεων στη συντριπτική τους πλειοψηφία μέσω της διεξαγωγής πανελλαδικών εξετάσεων και ιδιαίτερα με τη μέθοδο πολλαπλών επιλογών, καθώς και διαγωνισμών δεξιοτήτων, επικουρεί στην επίτευξη των στόχων που ανέφερα.

Ταυτόχρονα, θεωρώ ότι η ύπαρξη της συνέντευξης, εις τρόπον ώστε να υπάρχει πραγματική αξιολόγηση για την πρόσληψη σε συγκεκριμένες θέσεις ατόμων, αποτελεί αναμφισβήτητη αναγκαιότητα για τη διάγνωση των ιδιαιτέρων εκείνων στοιχείων των υποψηφίων που χαρακτηρίζουν την ικανότητα ενός ατόμου να ανταποκρίνεται πλήρως στα καθήκοντα που καλείται να επιτελέσει. Διότι δεν επαρκεί μόνο η κατοχή πτυχίων ή γνώσεων για την ανταπόκριση στα καθήκοντα ορισμένων θέσεων, αλλά και ιδιαίτερες δεξιότητες οι οποίες στην πλειονότητα ενυπάρχουν στη φύση του κάθε προσώπου και στην προσωπικότητά του.

Η μέθοδος αυτή υφίσταται στα συστήματα επιλογής και αξιολόγησης ατόμων για προσλήψεις σε δημόσιες θέσεις σε πολλά ευρωπαϊκά κράτη. Θα πρέπει, όμως, να πληροί τα κριτήρια εκείνα τα οποία θα διασφαλίζουν την αντικειμενική και δίκαιη κρίση, όπως τα άτομα που θα απαρτίζουν την επιτροπή που θα πραγματοποιεί τις συνεντεύξεις, τα οποία θα πρέπει να είναι ηυξημένου κύρους και κατάρτισης σε σχέση με τη θεματική που αφορά στον εκάστοτε συνεντευξιαζόμενο και στο αντικείμενο της συνέντευξης.

Τέλος, επιθυμώ να επισημάνω και να επιμείνω στην εφαρμογή κοινού μισθολογίου στο δημόσιο για θέσεις της ίδιας κατηγορίας και βαθμίδας σε όλα τα Υπουργεία και φορείς του δημοσίου, διότι όχι μόνο αποτελεί πράξη δικαιοσύνης και εμπεδώνει στους δημοσίους υπαλλήλους την αντιμετώπισή τους από πλευράς του δημοσίου με ισότητα, ώστε να μη δυσφορούν, αλλά και διότι αποτελεί παράγοντα τεραστίας σημασίας για την ελεύθερη λειτουργία του δημοσίου, αφού δεν θα υφίστανται τάσεις φυγής των υπαλλήλων προς υπηρεσίες με υψηλότερες αμοιβές απογυμνώνοντας όλες τις υπόλοιπες, οι οποίες λόγω αυτού του γεγονότος δεν είναι σε θέση να λειτουργούν αποτελεσματικά.

Θεωρώ ότι, αν ισχύσουν αυτές οι προϋποθέσεις στις οποίες αναφέρθηκα, θα διαθέτουμε πλέον την περίοδο αυτή όχι ένα τέλειο σύστημα επιλογής και αξιολόγησης, διότι είναι δύσκολο, ανέφικτο, έως και ουτοπικό, αλλά όσο οι συνθήκες το επιτρέπουν, αξιοκρατικότερο και αποτελεσματικότερο, το οποίο το ελληνικό δημόσιο, το ελληνικό κράτος και ο ελληνικός λαός έχει ανάγκη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο Κοινοβουλευτικός Εκπρόσωπος από το Κομμουνιστικό Κόμμα Ελλάδος ο κ. Αθανάσιος Παφίλης

**ΑΘΑΝΑΣΙΟΣ ΠΑΦΙΛΗΣ:** Υποτίθεται -και λέω πάλι «υποτίθεται»- ότι γίνεται μια σκληρή αντιπαράθεση ανάμεσα στη Νέα Δημοκρατία, τον ΣΥΡΙΖΑ και το ΚΙΝΑΛ κατά δεύτερο λόγο, αλλά και άλλα κόμματα, που αφορά τη λειτουργία του κράτους, τις προσλήψεις, την ανάδειξη στελεχών της δημόσιας διοίκησης. Κατά τη γνώμη μας –και έτσι είναι-, η αντιπαράθεση είναι ψεύτικη, είναι κάλπικη και σε μεγάλο βαθμό υποκριτική. Υπηρετεί τη δικομματική αντιπαράθεση, με στόχο ποιος καλύτερα υπηρετεί το κράτος.

Ποιο κράτος άραγε; Εδώ πρέπει να συνεννοηθούμε. Ποιο κράτος; Το κράτος που είναι αντικειμενικό; Το κράτος που είναι φιλολαϊκό; Το κράτος που είναι ουδέτερο; Καταργήθηκαν οι τάξεις και έχουμε πάει σε κομμουνισμό; Ποιο κράτος; Το κράτος το αταξικό; Το κράτος το αποτελεσματικό; Για ποιον αλήθεια;

Το κράτος δεν είναι κάτι το αφηρημένο. Είναι πολύ συγκεκριμένο ιστορικά και κοινωνικά, να το πω έτσι, με χαλαρή έκφραση. Και λέμε ότι είναι ψεύτικη αντιπαράθεση και υποκριτική σε πολύ μεγάλο βαθμό -εξηγήσαμε βέβαια-, γιατί όχι μόνο δεν υπάρχουν στρατηγικές διαφορές, αλλά υπάρχει πλήρης ταύτιση των υπόλοιπων κομμάτων, πλήρης ταύτιση ιδιαίτερα ΣΥΡΙΖΑ και ΚΙΝΑΛ. Και η ταύτιση αυτή και η πλήρης ομοφωνία έχει να κάνει με την αποδοχή και υποταγή σ’ αυτό που υπηρετεί το κράτος, πέρα από τις διάφορες φούσκες που λέγονται και τα διάφορα δημαγωγικά.

Η μεν Νέα Δημοκρατία είναι η πιο κυνική. Να μην το πω «κυνική», να πω ότι είναι πιο ανοιχτή και προσεχτική ταυτόχρονα, γιατί τα ίδια λέτε και εσείς για το κράτος, για τους πολίτες και λοιπά και λοιπά. Ο δε ΣΥΡΙΖΑ και το ΚΙΝΑΛ κυρίως –δεν θέλω να μπω σε άλλα κόμματα, γιατί θέλει πολλή συζήτηση- δημιουργούν συνειδητά μια αυταπάτη στο λαό. Ποια είναι αυτή η αυταπάτη; Ότι μπορεί να υπάρξει φιλολαϊκό κράτος, όταν την εξουσία την έχουν μια χούφτα κεφαλαιοκράτες, όταν την έχει η αστική τάξη και τα μονοπώλια.

Επομένως, ας δεχτούμε -και το δέχονται οι πάντες, τουλάχιστον αυτοί που έχουν λίγο μυαλό και γνώσεις- ότι το κράτος είναι μια οργανωμένη ταξική κυριαρχία, όπως είπε και ο Λένιν. Συμφωνείτε, κύριε Βορίδη; Ο Λένιν το έγραψε αυτό με τρεις λέξεις.

Άρα, λοιπόν, πώς γίνεται να υπάρξει ένα κράτος, όπου υπάρχει οργανωμένη ταξική κυριαρχία -οργανωμένη σημαίνει οργάνωση και μάλιστα σιδερένια κατά καιρούς-, που θα υπηρετεί με όλους τους τρόπους και με όλους τους δρόμους και έχει αποδειχθεί ιστορικά, είτε με την αστική δημοκρατία είτε με τη δικτατορία είτε με οποιεσδήποτε μορφές, και αυτό το κράτος να είναι φιλολαϊκό, όταν υπηρετεί συμφέροντα μιας συντριπτικής μειοψηφίας, η οποία λυμαίνεται τον πλούτο, κύριε Πλεύρη; Τον λυμαίνεται, τον κλέβει από τον ιδρώτα των εργαζομένων.

Αυτή είναι η πραγματική εξουσία και επομένως, όπως κάθε εξουσία- και αυτό είναι λογικό- οικοδομεί και το κράτος που θα την διασφαλίζει και δεν διστάζει να καταφεύγει σε οποιεσδήποτε μεθόδους. Έτσι δεν είναι; Έτσι είναι, λοιπόν. Επομένως, αυτό είναι αντικειμενικό, είτε το πει κανένας είτε δεν το πει είτε το παραδέχεται είτε δεν το παραδέχεται.

Επομένως, λοιπόν, για να συνεχίσουμε με αυτό, να ξαναπούμε γιατί, παραδείγματος χάριν, ορισμένοι κάνουν ότι δεν το καταλαβαίνουν και τους αδικείτε, τους κατηγορείτε για σοσιαλιστές; Λάθος, συνάδελφοί σας είναι στη διαχείριση. Γιατί, λοιπόν, λέω, κάνουν ορισμένοι ότι δεν το καταλαβαίνουν πως όταν κάποιος υποστηρίζει ότι η κινητήρια δύναμη της κοινωνίας είναι η ιδιωτική πρωτοβουλία, όπως λένε -η κλοπή του ιδρώτα των εργαζομένων δηλαδή, όπως λέμε εμείς- η επιχειρηματικότητα, οι επιχειρήσεις, τότε συμφωνεί σε αυτό και δεν μπορεί να φτιάξει ένα διαφορετικό κράτος; Αυτή είναι μία απλή, όχι απλοϊκή, αλλά μία πολύ απλή λογική που δεν χρειάζεται να την εξηγήσουμε με οικονομικούς όρους.

Εδώ, λοιπόν, υπάρχουν δύο αντιλήψεις. Ούτε τρεις ούτε τέσσερις ούτε τρεις δρόμοι ούτε δύο δρόμοι, γιατί οι τρίτοι και οι τέταρτοι δρόμοι οδήγησαν στον άγριο καπιταλισμό, Παύλο -να μιλήσω και στον ενικό-, που κουνάς το κεφάλι. Εδώ υπάρχουν δυο αντιλήψεις και πρέπει να είμαστε ξεκάθαροι. Τι λέτε εσείς οι υπόλοιποι; Καπιταλισμός. Τι σημαίνει καπιταλισμός; Σημαίνει ότι η κοινωνία κινείται με γνώμονα το κέρδος και μέσα απ’ αυτή την κίνηση υπάρχει και ανάπτυξη και καλύπτονται και οι λαϊκές ανάγκες. Ποιες λαϊκές ανάγκες, δηλαδή; Ο ένας ξοδεύει ένα εκατομμύριο για ένα πάρτι και ο άλλος θέλει δέκα ζωές, για να τα πάρει αυτά. Αυτό λέτε και θα απαντήσω και πιο συγκεκριμένα.

Ο άλλος δρόμος τι λέει; Λέει ότι αυτά που βλέπουμε γύρω μας, αυτά που έχουμε εδώ, τα πάντα, ποιος τα παράγει; Ο κεφαλαιοκράτης; Όχι. Τα παράγουν οι εργαζόμενοι του χεριού και του πνεύματος και αφού τα παράγουν, είναι και ικανοί να πάρουν και την εξουσία στα χέρια τους και να αχρηστεύσουν αυτούς που κλέβουν τον ίδιο τους τον ιδρώτα.

Και επειδή δεν μιλάμε με όρους 1917, αλλά με όρους 2021 και 2020 είναι τέτοιες οι δυνατότητες σήμερα, οι επιστημονικές, οι τεχνολογικές, η παραγωγικότητα της εργασίας, της κοινωνίας, σε επίπεδο και εθνικό αλλά και παγκόσμιο, που μπορούν κάτω απ’ αυτήν την εξουσία να ζήσουν μία ζωή ευτυχισμένη, να μπορούν να καλύψουν τις όλο και αυξανόμενες ανάγκες. Γιατί δεν γίνεται αυτό; Γιατί το 1%, παραδείγματος χάριν, στις Ηνωμένες Πολιτείες Αμερικής κατέχει το 80% του παραγόμενου πλούτου. Από ποιον παράγεται ο πλούτος; Από τους εργαζόμενους.

Άρα, λοιπόν, δύο αντιλήψεις υπάρχουν και μέσα στη Βουλή και στην κοινωνία. Η μία είναι να πας με τη βαρβαρότητα του καπιταλισμού, που πλέον βοά, έχει φύγει από κάθε όριο, που αντί να δουλεύεις δηλαδή πέντε και έξι ώρες, δουλεύεις δέκα και δώδεκα και πολύ παραπάνω. Αντί να έχεις ελεύθερο χρόνο, τρέχεις από το πρωί μέχρι το βράδυ με την ψυχή στα δόντια, ενώ θα μπορούσε να είναι διαφορετικά. Και εκτός αυτού, εμποδίζει και την πρόοδο της κοινωνίας.

Αυτή είναι η ουσία -νομίζουμε- της πολιτικής αντιπαράθεσης. Θα μας πείτε, εντάξει, τι σχέση έχει με το νομοσχέδιο;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πώς δεν έχει; Αυτό είναι το θέμα.

**ΑΘΑΝΑΣΙΟΣ ΠΑΦΙΛΗΣ:** Αυτό είναι το θέμα, ποια κοινωνία θέλουμε. Την κοινωνία της βαρβαρότητας, του πολέμου, της ανισότητας, της φτώχειας, της σκληρής δυστυχίας, τα πάντα από τη μία μεριά ή την κοινωνία που αυτοί που τα παράγουν όλα αυτά θα μπορέσουν και να τα χαίρονται, για να το πω με απλά λόγια.

Αυτή είναι η σημαντικότερη στρατηγική διαφορά. Και εδώ είμαστε εμείς και εσείς οι υπόλοιποι που υποστηρίζετε αυτό το σύστημα και πολύ χειρότερα ή μάλλον δεν θα το πω χειρότερα, και πολύ άσχημα αυτοί που νομίζουν ότι θα το εξανθρωπίσουν. Δεν γίνεται και αυτό να το ξέρουν οι εργαζόμενοι. Δεν μπορεί να αλλάξει ένα σύστημα τέτοιο, που πλέον στην πανδημία αναδείχτηκε στο έπακρο και η βαρβαρότητά του. Είτε θα ανατραπεί και θα οικοδομηθεί ένα άλλο, μία άλλη κοινωνία που λέμε και εμείς.

Κύριε Πλεύρη, με συγχωρείτε, αλλά χρεώνετε τον σοσιαλισμό στον ΣΥΡΙΖΑ; Τι λέτε τώρα; Αυτό έχει τελειώσει. Αυτό φάνηκε στη διακυβέρνηση. Ποιος σοσιαλισμός; Είστε καλά τώρα; Ποιον σοσιαλισμό; Λένε ότι εμείς τον καπιταλισμό θα τον κάνουμε καλύτερο και τον κάνανε χειρότερο με ποια έννοια; Ακολουθώντας αυτά τα βήματα και παραδίδοντας τη σκυτάλη και σε εσάς.

Δεύτερον, είπατε κάτι για τον σοσιαλισμό. Μιλάμε για σοσιαλισμό-κομμουνισμό, δεν μιλάμε για μαϊμούδες ούτε για δήθεν. Ο σοσιαλισμός-κομμουνισμός δίνει τη δυνατότητα σε όλους τους ανθρώπους να γίνουν ό,τι θέλουν και να ζήσουν πολύ καλά. Δεν έχω το κινητό εδώ, για να σας διαβάσω ένα μήνυμα, αλλά θα το πω τώρα εδώ. Ρωτά το παιδί τη μάνα του: «Μαμά, στον σοσιαλισμό είχαν τζάμπα ρεύμα, τζάμπα σπίτι, τζάμπα υγεία, παιδεία, τζάμπα αθλητισμό, πολιτισμό». «Ναι, κορίτσι μου», λέει, «αυτά τα έδιναν οι κομμουνιστές για να μην είναι ελεύθεροι». Ακριβώς έτσι είναι.

**ΑΘΑΝΑΣΙΟΣ ΠΛΕΥΡΗΣ:** Γιατί ήθελαν να έρθουν;

**ΑΘΑΝΑΣΙΟΣ ΠΑΦΙΛΗΣ:** Κοιτάξτε να δείτε, τώρα δεν θα κάνουμε γενικότερη συζήτηση, όμως το σύστημα που υποστηρίζετε σήμερα και πάντα, έχει πια σαπίσει, έχει τελειώσει. Το θέμα είναι πότε θα αποφασίσει ο κόσμος να το ανατρέψει. Δεν μπορεί και δεν πρέπει οι εργαζόμενοι να αποδεχτούν σήμερα αυτή τη βαρβαρότητα. Όσο και αν πάτε να το καλαφατίσετε, όπως λένε και στο χωριό μου, δεν γίνεται, δεν μπορεί να λειτουργήσει διαφορετικά. Ακόμα και τις κρατικές παρεμβάσεις που κάνετε τώρα και είστε υποχρεωμένοι να τις κάνετε, τις κάνετε με ξένα κόλλυβα, που είναι λεφτά των εργαζομένων. Δεύτερον, τις κάνετε ανισομερώς, πιστοί στη θεωρία σας, ότι επιδοτούμε με δέκα τις μεγάλες επιχειρήσεις και ένα δίνουμε στον κόσμο, για να μην πέσει τελείως στην εξαθλίωση.

Πάμε, λοιπόν, και στο νομοσχέδιο. Γιατί είναι ψεύτικη και η αντιπαράθεση στο νομοσχέδιο; Ποιο είναι το κύριο τώρα; Να προσληφθούν εργαζόμενοι στον δημόσιο τομέα και να ενισχυθεί ειδικά ο κοινωνικός τομέας ή το πώς θα προσληφθούν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τον χρόνο της δευτερολογίας μου.

Αυτό που καίει σήμερα είναι ο τρόπος πρόσληψης ή το ότι στενάζει και καταρρέει το δημόσιο σύστημα υγείας; Για να πάρουμε αυτό το παράδειγμα. Το κύριο είναι να πάρουμε γιατρούς σταθερούς, νοσηλευτές κ.λπ., ή είναι να δούμε πώς θα τους πάρουμε αυτούς; Ήδη υπάρχουν όλοι. Γιατί δεν μονιμοποιείτε τις τέσσερις χιλιάδες που δουλεύουν από τον ΟΑΕΔ; Τώρα, άμεσα, αύριο, για να μη μας λένε και μερικοί εδώ του ΣΥΡΙΖΑ ότι τα πάμε όλα στον σοσιαλισμό. Γιατί δεν κάνετε τις προσλήψεις με βάση, όχι αυτά που θεωρούμε εμείς αλλά με βάση τα οργανογράμματα των νοσοκομείων; Εσείς το κάνατε; Όχι. Το διακηρύξατε. Κανένας δεν το έκανε.

Δεύτερον, εργασιακές σχέσεις. Το δημόσιο…

**ΠΑΥΛΟΣ ΠΟΛΑΚΗΣ:** …το κράτος.

**ΑΘΑΝΑΣΙΟΣ ΠΑΦΙΛΗΣ:** Το κράτος είναι αστικό, το υπηρετήσατε με τον καλύτερο τρόπο και δώσατε και πάσα στη Νέα Δημοκρατία μια χαρά, αφού θέλετε να κάνουμε διάλογο.

Τι συμβαίνει όλα αυτά τα χρόνια και με τα μνημόνια, που ορισμένοι τα έσκισαν αλλά δεν μπόρεσαν να τα σκίσουν, γιατί ήταν δύσκολα, pretty collant, που έλεγε και ο κόσμος. Τι συνέβη; Τι έγινε; Συρρίκνωση ή όχι των κοινωνικών τομέων του κράτους. Αυτών των κοινωνικών που αποσπάστηκαν με αγώνες, με αίματα με θυσίες κ.λπ.; Συρρίκνωση παντού. Για ποιον λόγο; Για δύο λόγους. Ο ένας είναι για να εξοικονομηθούν χρήματα και ο δεύτερος είναι για να ανοίξει ο ιδιωτικός τομέας. Αυτό είναι, 60 ευρώ για να κάνεις τεστ, 80 ευρώ να πας να κάνεις καλύτερο και όλα τα υπόλοιπα. Θησαύρισαν και μέσα στην πανδημία. Εδώ αποδείχτηκε το μέγεθος και η σύμπραξη του ιδιωτικού και του δημόσιου, για την οποία όλοι σας συμφωνείτε. Να, το ιδιωτικό τι απέδειξε. Απέδειξε τη βαρβαρότητα του συστήματος.

Τρίτο θέμα: Με ποια κριτήρια; Λέω τώρα για τη στρατηγική σύμπλευση. Ποια είναι τα κριτήρια;

Διάβαζα πριν τη συζήτηση που είχε γίνει με τον νόμο Βερναρδάκη, ο οποίος τι ήταν; Αυτά που έχετε εσείς σήμερα και τα βελτιώνετε, αλλά προς το χειρότερο. Ίσως και ορισμένα τα βελτιώνετε προς το καλύτερο. Πιθανόν να φαίνεται προς το καλύτερο τουλάχιστον.

Ποια είναι τα κριτήρια σήμερα; Ακούστε τώρα και εσείς που μιλάτε για κομματικά κράτη και αυτά. Δεν ενδιαφέρει τους καπιταλιστές και το σύστημα το κομματικό μέρος. Τους ενδιαφέρουν άνθρωποι που είναι πεισμένοι για την πολιτική εξυπηρέτηση των συμφερόντων του κεφαλαίου για τον καπιταλιστικό μονόδρομο. Αυτό τους ενδιαφέρει, γι’ αυτό θέλουν στελέχη στον δημόσιο τομέα που δεν τους ενδιαφέρει το τι θα μπορεί να ψηφίζουν, αλλά το αν θα υπηρετούν με συνέπεια, παραδείγματος χάριν, τις επενδύσεις, εκείνο, το άλλο, που είναι η στρατηγική του κεφαλαίου σήμερα. Αυτή είναι η ουσία. Ποιος την εγκαινίασε; Ξεκίνησε από παλιότερα και με ευρωπαϊκή οδηγία έτσι δεν είναι, κύριε Ραγκούση; Την υλοποίησε η κυβέρνηση του ΣΥΡΙΖΑ και συνεχίζει ακάθεκτη σήμερα η Νέα Δημοκρατία.

Τέταρτο θέμα, η συνέντευξη. Μάλιστα. Γιατί φωνάζετε από τον ΣΥΡΙΖΑ για τη συνέντευξη; Εσείς δεν την φέρατε με νόμο; Δεν υπήρχε και δόθηκε μάχη μάλιστα για τη συνέντευξη και από το ΚΙΝΑΛ. Εσείς δεν την υπερασπιζόσασταν; Άκουγα τον κ. Καμίνη, ο οποίος ήταν βασιλικότερος της Νέας Δημοκρατίας. Από τα δεξιά της έβγαινε για τη συνέντευξη. Εμείς, λοιπόν, λέμε ότι σε αυτά όλα στρατηγικά υπάρχει συμφωνία με όλα τα κόμματα ακριβώς γιατί πίνουν νερό, όπως λέει και ο απλός κόσμος, από την ίδια βρύση.

Πέμπτο ζήτημα, η σύμπλευση του ΑΣΕΠ και οι ανεξάρτητες αρχές. Τι λέτε; Πω πω! Μεγάλη εφεύρεση! Είναι ανεξάρτητες οι αρχές! Είναι ανεξάρτητες; Και δεν έχει να κάνει με ορισμένους ανθρώπους που μπορεί να κρατάνε κάποια καλή στάση. Το πρώτο θέμα είναι ότι οι ανεξάρτητες αρχές καλούνται να εφαρμόσουν ένα συγκεκριμένο νομοθετικό πλαίσιο. Ναι ή όχι; Αυτό δεν κάνουν; Άρα, τι ανεξάρτητες είναι; Μπορεί, δηλαδή, στον ενεργειακό τομέα η επιτροπή που είναι εκεί να πει «όχι ιδιωτικοποιήσεις»; Δεν μπορεί να το πει, αφού η γραμμή της Κυβέρνησης είναι οι ιδιωτικοποιήσεις. Μπορεί οπουδήποτε ακόμα και το ΑΣΕΠ να κάνει κάποια διαφορετική εκτίμηση ότι οι προσλήψεις πρέπει να γίνονται διαφορετικά; Όχι. Θα εφαρμόσει το κυβερνητικό πλαίσιο. Άρα, ποιες ανεξάρτητες αρχές;

Και δεύτερον, εντάξει τώρα, μην κοροϊδευόμαστε. Ποιος τις βάζει τις ανεξάρτητες αρχές; Ποιος τις διορίζει; Μήπως γίνεται κανένα λαϊκό δημοψήφισμα; Ή μήπως γίνεται δημοψήφισμα σε κάποιον τομέα; Οι κυβερνήσεις δεν τα κάνουν αυτά; Τι κοροϊδεύετε τον κόσμο δηλαδή; Κοινή λογική σας λέμε, όχι ιδεολογικά φληναφήματα. Η κάθε κυβέρνηση, εκτός από εξαιρέσεις που θέλει αυξημένες πλειοψηφίες -και εκεί γίνεται το αλισβερίσι- διορίζει τις ανεξάρτητες αρχές. Βάζει ανθρώπους που είναι δικοί της. Αυτό συμβαίνει όλα αυτά τα χρόνια. Άρα, ποιες ανεξάρτητες αρχές;

Τώρα, για το νομοσχέδιο εμείς λέμε ότι είναι συνέχεια, είναι αλλαγή σκυτάλης. Έτρεχε το ΠΑΣΟΚ, μετά η κυβέρνηση Νέας Δημοκρατίας - ΠΑΣΟΚ παρέδωσε τη σκυτάλη στον ΣΥΡΙΖΑ και ο ΣΥΡΙΖΑ την παρέδωσε στη Νέα Δημοκρατία.

Να πω δυο λόγια μόνο για τη συνέντευξη. Γιατί εμείς είμαστε αντίθετοι με τη συνέντευξη; Γιατί, υπάρχει καμμία φοβία; Όχι, δεν υπάρχει φοβία, αλλά τι λέμε; Ότι η κάθε συνέντευξη μπορεί να χρησιμοποιηθεί και για τους αρεστούς και για τους μη αρεστούς, αυτή που κρίνει σε τελευταία ανάλυση σε περίπτωση ισοψηφίας. Και για να καταλαβαίνει και ο κόσμος τι λέμε, ας υποθέσουμε ότι έχουμε δύο υποψήφιους οι οποίοι έχουν τα ίδια προσόντα, πτυχία, μεταπτυχιακά, βάζω όλα τα υπόλοιπα. Δεν στέκομαι σε αυτά. Και έρχεται στο διά ταύτα να κριθεί ποιος από τους δύο θα προσληφθεί. Ποιος θα προσληφθεί; Αυτός που θα έχει καλύτερη συνέντευξη. Μπορεί να δομηθεί η συνέντευξη; Ποιος θα την αποφασίζει τη συνέντευξη; Με ποια κριτήρια; Ποιοι είναι αυτοί -και δεν τα βάζω με κανέναν συγκεκριμένα- που θα βάλουν αυτά τα κριτήρια και με ποιον γνώμονα; Με γνώμονα τις κυβερνητικές κατευθύνσεις, να βάλουμε τους δικούς μας. Και για να βάλουμε τους δικούς μας, πρέπει να κάνουμε συγκεκριμένα ερωτηματολόγια.

Δεύτερο θέμα που αφορά τη συνέντευξη. Μέχρι τώρα η συνέντευξη ίσχυε για το ειδικό επιστημονικό προσωπικό. Με τις αλλαγές που έχουν γίνει και από τον ΣΥΡΙΖΑ και τώρα από τη Νέα Δημοκρατία μπορεί να ενταχθεί σ’ αυτήν την κατηγορία -μπορεί λέμε, γι’ αυτό έχουμε και επιφυλάξεις- ακόμη και το σύνολο των κατόχων μεταπτυχιακών, διδακτορικών κ.λπ.. Δηλαδή τι θα γίνει; Θα περάσουν ένα μεγάλο κομμάτι και με τη συνέντευξη, όχι μόνο με τον γραπτό διαγωνισμό. Εξάλλου, κάθε φορέας μπορεί να χαρακτηρίζει τους παραπάνω ως ειδικό επιστημονικό προσωπικό με το νομοσχέδιο που φέρνετε. Μπορεί ο τάδε φορέας να πει ότι είναι ειδικό επιστημονικό προσωπικό, άρα και συνέντευξη, που είναι το κλειδί για την πρόσληψη. Επιμέρους θέματα είναι, αλλά είναι σοβαρά.

Τρίτον, τα ερωτήματα. Το είπα και θα το επαναλάβω. Πού μπορούν να διαμορφωθούν και πώς; Ιδιαίτερα εκεί που χρειάζεται ειδικά προσόντα, ποιος θα καθορίσει τα ερωτήματα; Θα σας πω ένα παράδειγμα. Έρχονται δύο υποψήφιοι. Ο ένας είναι, θα το πω έτσι, προοδευτικός ή κομμουνιστής και ο άλλος δεν είναι. Και τον ρωτάνε: «Πώς θα διαχειριστείς μια κρίση στο γηροκομείο, όταν δεν έχει άδεια κ.λπ.;». Θα το κλείσει, θα πει ο ένας, ο άλλος θα πει ότι θα διεκδικήσει χρηματοδότηση από την κυβέρνηση. Λέω ένα τυχαίο παράδειγμα που μπορεί να μην είναι και πολύ πετυχημένο. Άρα, ποιος θα προσληφθεί; Ποιος διαχειρίζεται καλύτερα την κρίση; Ο ένας με κοινωνικά κριτήρια και ο άλλος με αυστηρά οικονομικά, κυβερνητικά. Να γιατί βάζουμε και τέτοια ζητήματα.

Θα ήθελα κλείνοντας να πω τα εξής. Έχω δυο λεπτά ακόμα. Πρώτο θέμα, πανδημία, επειδή έγινε συζήτηση. Ακούστε να σας πούμε. Από τον Μάρτιο τον περσινό σας κάναμε κάποιες προτάσεις για την αντιμετώπιση. Ποιες ήταν αυτές; Πρώτον, χώροι εργασίας. Στα παλιά σας τα παπούτσια. Προκάλεσα και τον Πρωθυπουργό, ήταν εδώ στον προϋπολογισμό. Πείτε μας σε πόσους χώρους έχετε κάνει έλεγχο, σε πόσους χώρους έχετε βάλει πρόστιμο. Μηδέν. Ή τουλάχιστον δεν απαντήσατε. Ναι ή όχι;

Δεύτερον, σας είπαμε για τα μέσα μαζικής μεταφοράς. Σας κάναμε και πρόταση: Υπάρχουν δυόμισι χιλιάδες τουριστικά λεωφορεία. Πάρτε τα, πληρώστε τους οδηγούς, τα καύσιμα και τη συντήρηση και βάλτε τα στην Αθήνα και στις μεγάλες πόλεις. Μας γράψατε στα παλαιότερα των παλαιοτέρων των υποδημάτων, ναι ή όχι;

Τρίτον, σχολεία, που είπατε ότι δεν έχετε. Πού είναι ο κ. Θεοδωρικάκος ,που είπε ότι οι δήμοι είναι υπεύθυνοι και έχουν πολλές αίθουσες και ας το λύσουν; Αλλά αυτό είχε σαν συνέπεια και πρόσληψη καθηγητών. Τίποτα. Έρχονται, λοιπόν, οι μελέτες μετά τον Οκτώβριο και λένε ότι οι υγειονομικές βόμβες είναι εργασιακοί χώροι και μέσα μαζικής μεταφοράς. Δεν είναι δικές μας οι μελέτες. Τώρα τι έχετε να πείτε; Είστε υπεύθυνοι, λοιπόν, ή όχι; Γιατί δεν το κάνατε αυτό; Γιατί ανοίξατε τον τουρισμό όπως τον ανοίξετε;

Πάμε τώρα στο εμβόλιο. Βέβαια, ακούσαμε 25 εκατομμύρια, τάδε, τάδε, όμως η κατάσταση είναι τραγική. Και να σας πω και κάτι; Αρχίσατε τον εμβολιασμό από ογδόντα πέντε και πάνω. Για ποιον λόγο; Με τι κριτήρια; Δεν λέμε το αντίθετο. Όλοι οι άνθρωποι να ζήσουν. Θα μου πείτε ότι δεν έχετε εμβόλια. Εκατό χιλιάδες είναι, εκατόν είκοσι χιλιάδες τα εμβόλια που υπάρχουν αυτήν τη στιγμή. Θα έπρεπε να κάνετε και μια κατηγοριοποίηση εκτός από τους υγειονομικούς -αυτό το δέχομαι. Ποιοι είναι πιο εκτεθειμένοι άμεσα; Γιατί από τους μεγάλους οι περισσότεροι είναι κλεισμένοι στα σπίτια τους. Δεν βγαίνει κανένας έξω, πού να πάει, δηλαδή;

Τι συμβαίνει, λοιπόν, εδώ τώρα; Γιατί δεν δίνετε τις συμβάσεις που έκανε η Ευρωπαϊκή Ένωση με τις εταιρείες; Έχουμε κάνει ερωτήσεις στο Ευρωκοινοβούλιο. Σας ρωτάμε εδώ. Σε τελευταία ανάλυση, να ξέρει οι ελληνικός λαός τι διάολο γίνεται; Γιατί δεν δίνετε επιλογή πολλών εμβολίων και πάτε ό,τι πει η Ευρωπαϊκή Ένωση; Και ο χορός των τρισεκατομμυρίων πια καλά κρατεί. Και το συμπέρασμα, για να τελειώσω αυτό που ξεκίνησα. Αν υπήρχε άλλο σύστημα, θα υπήρχε και συνεργασία όλων των εταιρειών παγκόσμια και τα αποτελέσματα θα ήταν πολύ γρήγορα και πολύ πιο αποτελεσματικά. Τώρα ο ένας κοιτάει να βγάλει το μάτι του άλλου. Γίνονται για μερικές συμπράξεις, που όμως έχουν σαν κριτήριο το κέρδος.

Ακούσαμε σήμερα για την παιδεία. Είστε όχι προκλητικοί αλλά κάτι πολύ χειρότερο. Ζητάτε από τον λαό να είναι κλεισμένος στο σπίτι του. Και ενώ είναι οι φοιτητές στα σπίτια τους, οι μαθητές στα σπίτια τους, οι γονείς τρελαμένοι με όλη αυτή την κατάσταση, έρχεστε και αλλάζετε τον νόμο για τα ανώτατα εκπαιδευτικά ιδρύματα και για τις εξετάσεις. Αυτό λέγεται «πολιτική προστυχιά».

Το να έχεις έναν λαό κλεισμένο σχεδόν έναν χρόνο και να μην μπορεί να αντιδράσει κι εσύ να πηγαίνεις ακάθεκτος, ενώ λες ότι έχουμε πόλεμο και πολεμάς αυτούς που πολεμούν τον πόλεμο, αυτό είναι απαράδεκτο. Να ξέρετε ότι δεν θα περάσει. Θα το πληρώσετε πάρα πολύ ακριβά. Δεν έχετε συναίσθηση της αγανάκτησης του κόσμου. Έρχεστε και βάζετε νόμο για την παιδεία καινούργιο, ο οποίος αποκλείει ουσιαστικά παιδιά…

**ΠΡΟΕΔΡΕΥΩΝ (Απόστολος Αβδελάς):** Κύριε συνάδελφε, πρέπει να ολοκληρώσετε.

**ΑΘΑΝΑΣΙΟΣ ΠΑΦΙΛΗΣ:** Τελείωσα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

**ΑΘΑΝΑΣΙΟΣ ΠΑΦΙΛΗΣ:** Αυτό δεν θα περάσει έτσι. Ούτε θα μας φιμώσετε. Κάντε ό,τι θέλετε. Πάρτε και δακρυγόνα και ό,τι άλλο θέλετε. Αυτό θα σκάσει κάποτε. Κι όταν θα σκάσει, θα κάνει εκκωφαντικό θόρυβο και θα σας τσακίσει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Παφίλη.

Τον πρώτο κύκλο ομιλητών θα κλείσει ο Σερραίος, ο κ. Κωνσταντίνος Μπούμπας από την Ελληνική Λύση. Την αυλαία από τον δεύτερο κύκλο ομιλητών θα ανοίξει ο κ. Ευστάθιος Κωνσταντινίδης από τη Νέα Δημοκρατία, ο οποίος να ετοιμάζεται.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Έφυγε ο κ. Πλεύρης και θα τον ήθελα εδώ, γιατί σήμερα με αυτήν την τροπολογία για την πρώτη κατοικία…

**ΠΡΟΕΔΡΕΥΩΝ (Απόστολος Αβδελάς):** Το νομοσχέδιο είναι του κ. Βορίδη.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Το νομοσχέδιο είναι του κ. Βορίδη, αλλά η τροπολογία είναι του κ. Τσιάρα. Κι επειδή και ο κ. Πλεύρης και ο κ. Βορίδης είναι νομικοί, θέλω να τους πω ότι ο Αριστοτέλης έλεγε: «Καματηρόν το άρχειν». Είναι δύσκολο κάποιος να διοικεί.

Εύχομαι καλή επιτυχία στα νέα σας καθήκοντα, κύριε Βορίδη. Καλά κάνατε και φύγατε από το Υπουργείο Αγροτικής Ανάπτυξης, γιατί θα περικοπούν τώρα και οι επιδοτήσεις -το καταθέσαμε ως Ελληνική Λύση και ο Κυριάκος Βελόπουλος- μέχρι και 750 εκατομμύρια ετησίως. Και θα δούμε τι θα γίνει στον πρωτογενή τομέα. Όπως επίσης και οι τευτλοπαραγωγοί είναι σε απόγνωση. Αν δεν προλάβουν να παραδώσουν τα τεύτλα ως βιοντίζελ μέχρι τα τέλη Ιανουαρίου, θα χάσουν την επιδότηση. Αυτά είναι άλλα θέματα του πρώην Υπουργείου τού κ. Βορίδη.

Ακούστε τώρα, πάλι με προκαλείτε με αυτό με τον ν.3869 της Κατσέλη. Και αυτό δεν είναι θέμα μόνο της Ελληνικής Λύσης. Είναι θέμα όλου του Κοινοβουλίου. Δεν πήρατε θέση όταν με επίκαιρη ερώτηση εμείς σας είπαμε ότι στις Σχολές Δικαστών -κύριε Βορίδη, πρώτα είστε νομικός και μετά είστε Υπουργός και υπηρετείτε τη νομική επιστήμη, όπως και ο κ. Πλεύρης- υπάρχει κείμενο επιμόρφωσης που λέει στους νέους εκκολαπτόμενους εκπροσώπους και όχι αντιπροσώπους της Θέμιδας -έχει τη σημασία του- «θα στηρίξετε τις τράπεζες και θα βγάλετε ενδεχομένως δόλο στα υποκείμενα, δηλαδή τους δανειολήπτες». Και συζητάμε για την πρώτη κατοικία;

Ο Τολστόι -πάλι θα τον επικαλεστώ- έλεγε ότι οι ευτυχισμένες οικογένειες έχουν ομοιότητες μεταξύ τους. Η κάθε δυστυχισμένη, όμως, οικογένεια ζει τη δυστυχία της ξεχωριστά. Και λυπάμαι που και ο ΣΥΡΙΖΑ δεν πήρε θέση γι’ αυτό, καθώς προσωπικά εγώ ως Ελληνική Λύση ενημέρωσα τον κ. Τσίπρα, όπως και την κ. Γεννηματά. Και το ΚΚΕ το ήξερε. Και κύριοι, εποιήσατε την νήσσα γι’ αυτό το θέμα.

Και τα λέω αυτά με αφορμή τα όσα είπε ο κ. Πλεύρης, ότι δεν μπορούμε να παρέμβουμε στη δικαστική εξουσία. Ορθά. Νομοθετική, εκτελεστική, δικαστική. Είναι διακριτοί οι ρόλοι. Αλλά εμείς εδώ δεν είμαστε θεματοφύλακες του λαϊκού αισθήματος; Δεν είμαστε θεματοφύλακες στην όαση, στον βωμό, στο λίκνο της δημοκρατίας, τη Βουλή, να υπερασπιστούμε τον αδύναμο πολίτη, ο όποιος έχασε τη δουλειά του και χάνει το σπίτι του με προειλημμένη απόφαση ως οδηγία προς ναυτιλομένους;

Κύριε Πολάκη, το συζητήσαμε και μαζί. Το ξέρατε. Βλέπω είστε σκεπτικός, γιατί αυτή είναι η αλήθεια. Κανείς δεν πήρε θέση. Δεν έχει σημασία να πείτε ότι το είπε η Ελληνική Λύση. Εδώ, αυτό αφορά όλη τη βεντάλια, όλο το κοινοβουλευτικό τόξο. Και το συζητάμε; Συζητάμε για την πρώτη κατοικία του ν.3869 της Κατσέλη;

Λίγα κανάλια το έβγαλαν αυτό. Το «ΚΟΝΤΡΑ», το «ΒΕΡΓΙΝΑ», ένα κανάλι της Καβάλας, το «STAR ΒΟΡΕΙΟΥ ΕΛΛΑΔΟΣ» κ.τ.λ.. Ήταν λίγα τα κανάλια. Το έκαναν γαργάρα. Γιατί; Ο κ. Τσίπρας είπε: «Σοβαρά;». Η κ. Γεννηματά είπε: «Δεν είμαστε με τα καλά μας».

Πάμε τώρα στις παθογένειες της διοίκησης. Θα επικαλεστώ τον Αριστοφάνη: «Ερέτην χρῆναι πρῶτα γενέσθαι πρὶν πηδαλίοις ἐπιχειρεῖν». Δηλαδή, εάν δεν είσαι πρώτα κωπηλάτης δεν μπορείς να πιάσεις το τιμόνι. Πρέπει να δεις πώς είναι η διοίκηση. Έχει παθογένειες πάρα πολλές.

Από πού να ξεκινήσω; Να πάω από τον ν.3869 στον ν.3863 που χωρίζετε τους δημοσίους υπαλλήλους σε δύο κατηγορίες, γιατί άλλους εντάσσετε στα βαρέα και ανθυγιεινά στους νοσηλευτές και άλλους όχι; Έτσι θα φέρουμε τα παιδιά μας πίσω από το εξωτερικό;

Θα σας δώσουμε λύσεις στην Ελληνική Λύση. Έχω συζητήσει και με τον Αντιπρόεδρο του κόμματος, τον κ. Βιλιάρδο, για το πώς ενισχύεται και θωρακίζεται το Ανώτατο Συμβούλιο Επιλογής Προσωπικού με διάφανα κριτήρια, για να υπάρχει αξιοπιστία.

Πού να πάω τώρα; Να πάω στο ότι έχουν να πληρωθούν νυχτερινά στο ΕΚΑΒ και δεν πληρώνονται και δεν μπορούν να πάρουν άδειες και τα ρεπό τους. Δεν μπορούν οι δημοτικοί υπάλληλοι στα ωδεία, στους ΟΤΑ να πληρωθούν, γιατί είναι ανταποδοτικά ανάλογα με τα δίδακτρα των παιδιών; Να πάω στο ζήτημα της προσωπικής διαφοράς που θα δημιουργήσει αντιθέσεις στους υπαλλήλους; Να πάω σε πάρα πολλά ζητήματα που έχει παθογένειες ο ευρύτερος δημόσιος τομέας, κύριοι. Και αυτά τα ξέρετε.

Να πάω στην Πανελλήνια Ένωση Δασολόγων που λέει ότι με την αλλαγή ειδικοτήτων κάνετε μέσα στο 2020 μόνο τρεις προσλήψεις ή να πάω στον νόμο του κ. Βρούτση, του πρώην Υπουργού, ο οποίος δεν βλέπει τα ηλικιακά όρια των δημοσίων υπαλλήλων; Πάει σύμφωνα με τον ν.4336, στο μνημόνιο.

Συζητάμε σήμερα για τους δημοσίους υπαλλήλους, όταν τους κόψατε τα δώρα Χριστουγέννων, Πάσχα και το επίδομα αδείας; Και να πάμε νομικά, επειδή ο κύριος Υπουργός είναι νομικός. Εγώ δεν είμαι, αλλά επικαλούμαι τον ν.4093/2012, όσα έγιναν στο Συμβούλιο της Επικρατείας με το ΣΤ΄ Τμήμα που ήταν αντίθετο σε αυτές τις περικοπές. Διότι τους δημοσίους υπαλλήλους που είναι η ραχοκοκαλιά της διοίκησης -όπως οι μικρομεσαίες επιχειρήσεις είναι η ραχοκοκαλιά της οικονομίας- τους βρίσκετε ως μόνιμα υποζύγια και τους φορολογείτε. Έτσι θα μπορέσει να αποδώσει ο δημόσιος υπάλληλος;

Ακούστε, κύριοι, εμείς στην Ελληνική Λύση λέμε: Καλό μισθό, ισχυρό μισθό για τον ευρύτερο δημόσιο τομέα και όχι επιδόματα. Τα επιδόματα εύκολα τα κόβεις για προεκλογικούς λόγους. Έρχονται και παρέρχονται. Εδώ, όμως, εάν θέλουμε η Ελλάδα να έχει συνέχεια, πρέπει να δημιουργήσουμε υποδομές με υπαλλήλους οι οποίοι και εξειδίκευση θα έχουν και παιδεία.

Για αυτή τη δομημένη συνέντευξη, η οποία δεν ξέρω από ποιους θα γίνεται, ο δημόσιος υπάλληλος γιατί αγανακτεί; Διότι έχει να επιλύσει γραφειοκρατία, διότι περιμένουν οι πολίτες αγανακτισμένοι στην ουρά, ο ίδιος δεν έχει τις κατάλληλες συνθήκες να δουλέψει. Και υπάρχουν πραγματικά δημόσιοι υπάλληλοι που δίνουν τον καλό τους εαυτό. Και αν δεν έχεις καλά αμειβόμενο δημόσιο υπάλληλο, δεν μπορεί να πάει να τα «στάξει» και στην αγορά, για να μπορεί να δουλέψει και η μικρομεσαία επιχείρηση που στενάζει αυτή τη στιγμή.

Δώσατε στα κανάλια ευρώ και στενάζουν όλα τα κανάλια από την «DIGEA» που είναι ληστρική απέναντί τους. Είναι και η αμαρτωλή ιστορία της IP που δεν έκανε τίποτα ο κ. Βερναρδάκης επί ΣΥΡΙΖΑ. Θα τα πούμε όλα αυτά. Και πάει και μου διαφημίζει ο «ΣΚΑΪ» να πάμε στη Βουλγαρία, γιατί τα χιονοδρομικά κέντρα και τα σαλέ είναι ανοιχτά εκεί. Αντιλαμβάνεστε τι κάνουμε; Σε διπλό ταμπλό; Παίρνει λεφτά το ελληνικό κανάλι και διαφημίζει αυτά; Νόμιμο μπορεί να είναι. Ηθικό δεν είναι, κύριοι. Δεν είναι ηθικό να λες στον Έλληνα «πήγαινε στη Βουλγαρία για ασφαλείς χειμερινές διακοπές» και να είναι διαφημιστικό μήνυμα αυτό, να είναι σποτ.

Για την «DIGEA» θα πούμε πολλά. Διότι στα κανάλια δεν πρέπει να υπάρχει αυτό το μονοπώλιο. Θα πρέπει να μπορούν να κουμπώσουν και στην ΕΡΤ. Γιατί την πληρώνουμε την ΕΡΤ;

Πρόταση την οποία συζητήσαμε με τον κ. Βιλιάρδο: Κύριε Βορίδη, εάν θέλετε να έχετε ένα αξιόπιστο Ανώτατο Συμβούλιο Επιλογής Προσωπικού, να κάνετε κατά τα αρχαία πρότυπα αυτό που γινόταν κάποτε: πήγαιναν στην Αρχαία Ηλιαία δύο χιλιάδες δικαστές και στο τέλος γινόταν κλήρωση σε πεντακόσιους έναν, για να υπάρχει μονός αριθμός, πεντακόσιες μία ψήφοι.

Κάντε έναν πίνακα που να έχουμε με κριτήρια αξιολόγησης ορκωτούς, αν θέλετε, βαθμολογητές -το λέω, όπως είναι οι ορκωτοί λογιστές- εξεταστές στο ΑΣΕΠ. Κάνατε έναν πίνακα με οικονομολόγους, γιατρούς, πολιτικούς μηχανικούς. Δύο μέρες πριν από τον διαγωνισμό βάλτε τους σε κλήρωση. Θα είναι πολύ καλό γι’ αυτόν κάποιος τα λέει «Μάκης Βορίδης, δικηγόρος» και από κάτω να είναι «αξιολογημένος βαθμολογητής του ΑΣΕΠ», να λέει «Βιλιάρδος Βασίλειος, οικονομολόγος, αξιολογητής του ΑΣΕΠ, εγκεκριμένος, ορκωτός». Και να γίνεται με κλήρωση, ώστε να μην ξέρει ο εξεταζόμενος ποιος θα είναι ο βαθμολογητής. Για κάντε το αυτό. Δεν θα υπάρχουν υπόνοιες. Αν θέλετε με την επιτροπεία, αν θέλετε με την εποπτεία, την επιστασία του ΑΣΕΠ, ναι. Ο βαθμολογητής όμως θα έρχεται τελευταία στιγμή, να μην ξέρει εκ των προτέρων ο υποψήφιος, ποιος θα τον βαθμολογήσει.

Έτσι δημιουργείς εύκολα έναν πίνακα. Τον πληρώνεις για τις εργατοώρες του σ’ ό,τι αφορά την επιτήρηση, τη βαθμολόγηση και την εξέταση και αμέσως το αναβαθμίζεις το σύστημα, διότι μπορεί να είναι καλός ο νόμος του Πεπονή, ο ν.2990 -αείμνηστος Πεπονής- που ελέγχεται από τη Βουλή συνταγματικά και δικαστικά, αλλά τον θωρακίζεις κι άλλο. Έτσι δημιουργείς μελλοντικές παρακαταθήκες με ένα αξιόπιστο σύστημα.

Κι εμείς ως Ελληνική Λύση σας δίνουμε αυτήν τη λύση, γιατί πίσω από κάθε πρόβλημα υπάρχει μία λύση. Αν δεν υπάρχει λύση, δεν είναι πρόβλημα.

Κι επειδή ακούστηκαν πολλά για τον καπιταλισμό και τον σοσιαλισμό σήμερα, ολοκληρώνω με αυτό που είχε πει κάποτε ο Ουίνστον Τσώρτσιλ: «Το μεγαλύτερο ελάττωμα του καπιταλισμού είναι η άνιση κατανομή του πλούτου. Το μεγαλύτερο και σταθερό προτέρημα του σοσιαλισμού είναι η ίση κατανομή της φτώχειας».

Κι αυτό πρέπει να μας βάλει σε προβληματισμό, κυρίες και κύριοι. Πάτε σε ένα νομοσχέδιο το οποίο για μια ακόμη φορά είναι επιδερμικό. Έτσι δεν φέρνουμε τα παιδιά από το εξωτερικό, έτσι δεν τα θωρακίζουμε. Κάντε κληρωτούς βαθμολογητές με κληρωτίδα τώρα, αξιολογήστε τους σε ένα αξιοκρατικό, αξιόπιστο σύστημα για να μην υπάρχουν υπόνοιες.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μπούμπα.

Τον λόγο έχει ο κ. Ευστάθιος Κωνσταντινίδης από τη Νέα Δημοκρατία. Καλή χρονιά.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Καλή χρονιά με υγεία. Συγχαρητήρια στον κύριο Υπουργό, να τον καλωσορίσουμε στη νέα του θέση και να του ευχηθούμε μια καλή και δημιουργική θητεία.

Θα ξεκινήσω τώρα την τοποθέτησή μου αναφερόμενος στον μεγάλο αγώνα για την αντιμετώπιση του δεύτερου κύματος της πανδημίας και για την άμβλυνση των συνεπειών του τρίτου κύματος που αυτήν την ώρα σαρώνει την Ευρώπη, αλλά και στην σωστή υλοποίηση του εμβολιαστικού προγράμματος ενός πολύ κρίσιμου ζητήματος στη διαδικασία εξόδου από αυτήν την πολυδιάστατη κρίση.

Παράλληλα όμως θα αναφερθώ και στην ανάγκη για τη σταδιακή επανάκαμψη στην κανονικότητα, δηλαδή στην κοινωνική και οικονομική λειτουργικότητα ιδίως σε περιοχές, όπως ο Νομός Κοζάνης που έχει πληγεί ιδιαίτερα από την παρατεταμένη επιβολή περιοριστικών μέτρων και μάλιστα αυστηρών περιοριστικών μέτρων.

Κατανοεί, βέβαια, ο κάθε καλόπιστος πολίτης ότι στο σύνθετο αυτό πρόβλημα αναζητούνται λύσεις ανάμεσα σε λεπτές ισορροπίες, αφού η κάθε παράμετρος αλληλοεπιδρά με τις υπόλοιπες. Πρέπει να ανοίξουμε τα σχολεία και κατά το δυνατόν την αγορά, αλλά παράλληλα να ελέγξουμε τη διασπορά ώστε να μπορέσει να ανταποκριθεί το σύστημα υγείας στις ανάγκες και να μην οδηγούμαστε διαρκώς σε έναν φαύλο κύκλο.

Κρίσιμο, όμως, όρο αυτής της προσπάθειας αποτελεί η έγκυρη και έγκαιρη ενημέρωση. Οι πολίτες πρέπει να γνωρίζουν τα βασικά στοιχεία που αιτιολογούν τη λήψη των περιοριστικών αποφάσεων. Δεν πρέπει να προκαλείται σύγχυση στην κοινωνία από προσωπικές απόψεις, ανακρίβειες, παραδρομές ή διαστρεβλώσεις. Οφείλουμε, λοιπόν, όλοι να επιδείξουμε την αναγκαία υπευθυνότητα. Η καλή γνώση των επιδημιολογικών στοιχείων από τους πολίτες αποτελεί αναγκαίο όρο για την επίδειξη ατομικής συνέπειας και κοινωνικής ευθύνης.

Τώρα στη ζητούμενη νομοθετική πρωτοβουλία του Υπουργείου Εσωτερικών θα έλεγα ότι κατ’ αρχάς καταγράφονται δύο βασικές παραδοχές. Η πρώτη είναι ότι αναγνωρίζεται ευρύτατα η αξία του ΑΣΕΠ ως θεσμού που υπηρέτησε στα είκοσι έξι χρόνια του βίου του τις αρχές της αμεροληψίας και της διαφάνειας και θωράκισε τη σχέση εμπιστοσύνης του πολίτη προς το κράτος στην ευαίσθητη διαδικασία των προσλήψεων και τη στελέχωση του δημοσίου τομέα.

Η δεύτερη είναι ότι παρά τις αρκετές για την μετεφηβική του ηλικία νομοθετικές παρεμβάσεις, τις οποίες έχει υποστεί ο ιδρυτικός του νόμος, συνομολογείται σήμερα από τους περισσότερους ότι το σύστημα χρήζει ενίσχυσης, βελτίωσης και εκσυγχρονισμού, αφού εμφανίζει τεχνικές αδυναμίες, κενά και αρρυθμίες.

Συνεπώς, η αναγκαιότητα της παρούσας αναθεώρησης απορρέει από τις ακόλουθες τρεις ερωτοαπαντήσεις και ας με συγχωρέσει ο κύριος Υπουργός για την μεθοδοκλοπή.

Πρώτη ερώτηση: Πιστεύουν οι Έλληνες στην αντικειμενικότητα και αδιαβλητότητα της διαδικασίας των προσλήψεων μέσω ΑΣΕΠ; Απάντηση: Η μεγάλη πλειονότητα ναι.

Δεύτερη ερώτηση: Νιώθουν οι συμμετέχοντες ότι η διαδικασία είναι απλή, ξεκάθαρη και εξελίσσεται εντός εύλογου χρόνου; Απάντηση: Σίγουρα όχι.

Τρίτη ερώτηση: Κρίνουν οι πολίτες ότι τα ισχύοντα κριτήρια πρόσληψης και η μοριοδότηση οδηγούν στην επιλογή των καταλληλότερων προσώπων για τη στελέχωση του δημοσίου; Απάντηση: Μάλλον όχι.

Εμφανίζονται, λοιπόν, ελλείμματα στον προγραμματισμό των προσλήψεων, στον καθορισμό των κριτηρίων και στους χρόνους ολοκλήρωσης των προκηρύξεων, ζητήματα στα οποία δίνει απαντήσεις το συζητούμενο σχέδιο νόμου ενισχύοντας έτι περαιτέρω τους όρους της αξιολόγησης, της διαφάνειας και της αντικειμενικότητας.

Παράλληλα, όμως, γίνεται και ένα συμμάζεμα σε διάσπαρτες συναφείς ρυθμίσεις με την ενσωμάτωσή τους σε ένα ενιαίο νομοθετικό κείμενο. Αναμφίβολα την πιο ουσιαστική τομή του νομοθετήματος αποτελεί η καθιέρωση, αφού η δυνατότητα ήδη υπήρχε, ενός κεντρικού προγραμματισμού προσλήψεων με την πραγματοποίηση πανελλήνιου γραπτού διαγωνισμού για την πλήρωση των θέσεων ειδικού προσωπικού, επιστημονικού προσωπικού μόνιμων και αορίστου χρόνου για τις κατηγορίες ΠΕ, ΤΕ και ΔΕ τακτικά κάθε δύο χρόνια κατόπιν προγραμματισμού των προσλήψεων.

Μέσω αυτού επιδιώκεται η αξιολόγηση των γνώσεων, των δεξιοτήτων και της εργασιακής αποτελεσματικότητας των διαγωνιζομένων. Και πώς θα επιτυγχάνεται αυτό; Με τη μετάβαση από το ισχύον παρωχημένο εν πολλοίς σύστημα, στεγνό θα το έλεγα, που αξιολογεί μόνο ή κατά κύριον λόγο τα τυπικά προσόντα σε ένα νέο σύστημα που θα εξετάζει τη γνώση, αλλά και τις άλλες ικανότητες των υποψηφίων.

Βεβαίως εν όψει του ότι πρόκειται για ανεξάρτητη αρχή, αλλά και για τη διασφάλιση της διαφάνειας, ο τρόπος βαθμολόγησης, ο τόπος και ο χρόνος διενέργειας του διαγωνισμού και τα όργανα εποπτείας των διαδικασιών θα ορίζονται από την κεντρική επιτροπή του διαγωνισμού. Εξυπακούεται ότι παρέχεται στους υποψηφίους δικαίωμα προσφυγής στο στάδιο των προσωρινών πινάκων και όλα τα άλλα σχετικά δικαιώματα.

Αναφορικά τώρα με τη μοριοδότηση δίνεται γενικότερα μεγάλη βάση στη γραπτή αντικειμενική διαγωνιστική διαδικασία, επιβραβεύονται όμως οι έχοντες πρόσθετα τυπικά προσόντα, ενώ αξιολογείται και η επαγγελματική εμπειρία. Πολύ σημαντική είναι όμως και η προσαύξηση της βαθμολογίας του γραπτού διαγωνισμού λόγω εντοπιότητας, γεγονός που θα οδηγήσει στην παραμονή των νεοδιοριζόμενων σε ευαίσθητες περιοχές.

Για τον λόγο αυτό ζήτησα από τον κύριο Υπουργό να προστεθούν στο άρθρο 12, παράγραφος 1, στ΄ περίπτωση και οι δήμοι των περιφερειών σε μετάβαση. Όταν, κύριε Υπουργέ, η εκτελεστική συνεργάζεται με τη νομοθετική, το αποτέλεσμα είναι κατά κανόνα ευεργετικό για τους πολίτες. Σας ευχαριστώ θερμά για την ανταπόκρισή σας στο αίτημά μου να επεκταθεί η προσαύξηση της βαθμολογίας κατά είκοσι μονάδες λόγω εντοπιότητας στις προσλήψεις μέσω διαγωνισμών του ΑΣΕΠ στους κατοίκους των δήμων της περιφερειακής ενότητας Κοζάνης. Είναι πάρα πολύ σημαντική η ανταπόκρισή σας.

Επιπλέον, με τις σχετικές διατάξεις του νομοσχεδίου διασφαλίζεται η συμμετοχή των ατόμων με αναπηρία όπου μάλιστα αυξάνεται το ποσοστό του 10% σε 12%, αλλά και των ειδικών κατηγοριών πολυτέκνων, τριτέκνων, συγγενών ΑΜΕΑ στον προγραμματισμό και τη διαδικασία των προσλήψεων με σειρά προτεραιότητας βάσει των προκαθορισμένων αντικειμενικών κριτηρίων.

Εξάλλου, επειδή έχει διαγνωσθεί και η ανάγκη για την οργανωτική και λειτουργική ενίσχυση του ΑΣΕΠ, ώστε να ανταποκριθεί στους τιθέμενους στόχους εντός μάλιστα του νέου πιο απαιτητικού πλαισίου, γι’ αυτό και προβλέπεται η άμεση πρόσληψη εργαζομένων και η αύξηση του αριθμού των συμβούλων του. Περαιτέρω η ηλεκτρονικοποίηση των διαδικασιών και η διαλειτουργικότητα του ΑΣΕΠ με άλλους φορείς θα συμβάλλει στην εξοικονόμηση πόρων με φιλόδοξο στόχο την ολοκλήρωση της διαδικασίας από την προκήρυξη έως και την έκδοση του πίνακα διοριστέων εντός δώδεκα μηνών από τους περίπου ίσως και περισσότερους από είκοσι τέσσερις μήνες που απαιτούνται σήμερα.

Αξιολογώντας συνολικά, λοιπόν, το προς ψήφιση νομοσχέδιο, αυτό επιφέρει ουσιώδεις μεταρρυθμιστικές τομές στην κατεύθυνση του εκσυγχρονισμού και της βελτιστοποίησης των διαδικασιών για την κάλυψη των αναγκών του δημοσίου τομέα και γι’ αυτό καλούμε τον Υπουργό να υλοποιήσει το υιοθετηθέν νομοσχέδιο σαν γνήσιο τέκνο του.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μόνο διευκρινιστικά και συμπληρωματικά σε αυτό που είπε ο κ. Κωνσταντινίδης θα ήθελα να πω πως έχω καταθέσει ήδη, γιατί υπήρχε το αίτημα των Βουλευτών Κοζάνης της Νέας Δημοκρατίας και του κ. Κωνσταντινίδη για τη μοριοδότηση της Περιφερειακής Ενότητας Κοζάνης, νομοτεχνική βελτίωση με την οποία έχω κάνει δεκτό το συγκεκριμένο αίτημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει τώρα o κ. Γεώργιος Παπαηλιού από τον ΣΥΡΙΖΑ.

Μας ακούτε, κύριε Παπαηλιού;

Δυστυχώς, δεν σας ακούμε, κύριε Παπαηλιού.

Μέχρι να αποκατασταθεί το πρόβλημα, θα περάσουμε στον κ. Βασίλειο-Πέτρο Σπανάκη από τη Νέα Δημοκρατία.

Καλησπέρα και καλή χρονιά, κύριε Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση της Νέας Δημοκρατίας πιστή στη μεταρρυθμιστική της ατζέντα συνεχίζει σήμερα το νομοθετικό της έργο με τον εκσυγχρονισμό του συστήματος προσλήψεων στο δημόσιο και την ενίσχυση του Ανώτατου Συμβουλίου Επιλογής Προσωπικού.

Είναι ένα νομοσχέδιο που είχε ανακοινωθεί εδώ και καιρό και επιτέλους σήμερα, μετά από πολύμηνη επεξεργασία που ήταν επεξεργασία εντατικού διαλόγου με τους αρμόδιους φορείς, τον ΑΣΕΠ, αλλά και με τα κόμματα, εισάγεται στην Ολομέλεια του Κοινοβουλίου μας προς ψήφιση και, όπως θέλω να πιστεύω, θα υπερψηφιστεί με ευρεία αποδοχή.

Ο βασικός και πολυαναμενόμενος πυλώνας του νομοσχεδίου είναι η καθιέρωση του γραπτού πανελλήνιου διαγωνισμού με μια διαδικασία που προβλεπόταν από τον νόμο Πεπονή, αλλά είχε απαξιωθεί τα τελευταία χρόνια.

Όπως μας είχε πει και ο κ. Θεοδωρικάκος, ο απελθών Υπουργός, τα τελευταία είκοσι έξι χρόνια το 95% των προκηρύξεων έγιναν χωρίς γραπτό διαγωνισμό. Είναι κοινή παραδοχή πως ο ν.2190/1994, ο νόμος Πεπονή όπως καθιερώθηκε να αναφέρεται, ήταν μια σπουδαία μεταρρύθμιση που άλλαξε την εικόνα του δημόσιου τομέα και απαξιώθηκε μετά με διάφορα «παραθυράκια» και δημιουργικές ασάφειες, θα έλεγα.

Και είμαστε εμείς, η Κυβέρνηση του Κυριάκου Μητσοτάκη, που επαναφέρουμε τη διαφάνεια στις προσλήψεις σε όλο τον δημόσιο τομέα. Είμαστε εμείς που βάζουμε σε εφαρμογή τον εμβληματικό νόμο του 1994 και κατοχυρώνουμε τη διαφάνεια και την αξιοκρατία.

Η αρχή είχε γίνει τον Οκτώβριο με το νομοσχέδιο του Υπουργείου Εσωτερικών για την ιθαγένεια, όπου και πάλι μετά από έρευνα και μελέτη και αφού διαπιστώθηκαν πολύ σοβαρά προβλήματα διαφάνειας στη διαδικασία, αντικαταστήσαμε τις προφορικές εξετάσεις που δημιουργούσαν αισθήματα υποκειμενικότητας και αδιαφάνειας και θεσπίσαμε το σύστημα των γραπτών εξετάσεων πανελλαδικού τύπου με εξετάσεις σταθερά δύο φορές τον χρόνο, διόρθωση των γραπτών με τον τρόπο που γίνεται στις πανελλαδικές εξετάσεις για την εισαγωγή στην τριτοβάθμια εκπαίδευση με τη δημιουργία τράπεζας θεμάτων και ειδική μέριμνα για τους ανθρώπους με μαθησιακές δυσκολίες.

Όλη η διαδικασία του γραπτού διαγωνισμού για την πλήρωση θέσεων περιγράφονται αναλυτικά στο δεύτερο μέρος του νομοσχεδίου. Στόχος είναι ο πρώτος πανελλήνιος γραπτός διαγωνισμός να γίνει το αργότερο έως το τρίτο τρίμηνο του 2022 και θα διενεργείται τουλάχιστον ένας γραπτός διαγωνισμός κάθε δύο χρόνια.

Αν υπάρξει χρόνος, θα αναφερθώ στα άρθρα αναλυτικότερα, θέλω όμως να πω δυο λόγια για το άρθρο 13 το οποίο περιλαμβάνει τις ρυθμίσεις για τις ειδικές κατηγορίες υποψηφίων, τους πολύτεκνους, τους τρίτεκνους και τους συγγενείς τους, τους συγγενείς ατόμων με ειδικές ανάγκες κ.α..

Στο διαγωνιστικό πλαίσιο εντάσσονται όλες οι παραπάνω προστατευόμενες ομάδες για τους οποίους λαμβάνεται ειδική μέριμνα για τη διασφάλιση συγκεκριμένου ποσοστού προσλήψεων. Ειδικά για τους πολύτεκνους το ποσοστό κάλυψης ορίζεται στο 16%. Το ελάχιστο ποσοστό εισακτέων για τους πολύτεκνους είναι σήμερα στο 15%, ποσοστό που θεσπίστηκε τον Δεκέμβριο του 2016 με τον ν.4440/2016, ενώ μέχρι τότε ήταν στο 20% επί κυβερνήσεων της Νέας Δημοκρατίας.

Θα ήθελα να τονίσω ιδιαιτέρως, επειδή υπήρχε ανησυχία από την πλευρά των πολύτεκνων οικογενειών, για τη διαδικασία της δημόσιας διαβούλευσης το ποσοστό ήταν στο 10%. Είχα, μάλιστα, καταθέσει και σχετική ερώτηση στις 18 Νοεμβρίου του 2020 για το θέμα, ώστε να μη μειωθεί το ποσοστό του 15% κι αν είναι δυνατό να αυξηθεί.

Η Κυβέρνηση της Νέας Δημοκρατίας, ανταποκρινόμενη στο αίτημα της Ανώτατης Συνομοσπονδίας Πολυτέκνων Ελλάδος, όχι μόνο δεν μειώνει το ποσοστό, αλλά το αυξάνει στο 16%.

Οι πολύτεκνοι της Ελλάδας δεν θα πρέπει να ανησυχούν καθώς η Κυβέρνηση της Νέας Δημοκρατίας έχει στηρίξει διαχρονικά τις πολύτεκνες οικογένειες, θεσπίζοντας διάφορα εύστοχα μέτρα σε όλα τα επίπεδα και αντιλαμβάνεται πλήρως το σοβαρότατο, ίσως και μη αναστρέψιμο δημογραφικό πρόβλημα της χώρας, κάτι που φάνηκε άλλωστε και στον πρόσφατο ανασχηματισμό με την πρωτοβουλία του Πρωθυπουργού Κυριάκου Μητσοτάκη να θεσμοθετήσει για πρώτη φορά στο Υπουργείο Εργασίας χαρτοφυλάκιο για τη δημογραφική πολιτική και την οικογένεια.

Αντίστοιχα, υπάρχει μέριμνα στο σχέδιο νόμου για τους τρίτεκνους με ποσοστό κάλυψης 12%, 5% για τους γονείς και συγγενείς ΑΜΕΑ, ενώ στο άρθρο 6 ορίζεται λεπτομερώς η διαδικασία πρόσληψης για τα άτομα με αναπηρία η οποία παραμένει στην ίδια κατεύθυνση που ισχύει και σήμερα. Ωστόσο, αυξάνει το ποσοστό κάλυψης από 10% σε 12%.

Κυρίες και κύριοι συνάδελφοι, αποτελεί βασική προτεραιότητα και επιλογή της Κυβέρνησης της Νέας Δημοκρατίας η αξιοκρατία. Αποτελούν τον πυλώνα της πολιτικής μας η διαφάνεια και ο εκσυγχρονισμός της δημόσιας διοίκησης σε ολόκληρο το φάσμα της. Η ενίσχυση του δημόσιου τομέα με το κατάλληλο προσωπικό για την καλύτερη εξυπηρέτηση του πολίτη, για την καθημερινή εξυπηρέτηση του πολίτη και φυσικά για την εξοικονόμηση του δημόσιου χρήματος. Δίνουμε ευκαιρίες στους εργαζόμενους και στους νέους εργαζόμενους που η κυβέρνηση του ΣΥΡΙΖΑ τους είχε ξεχάσει. Φέρνουμε πραγματική ανάπτυξη, παρ’ ότι βρισκόμαστε μέσα σε μια μεγάλη υγειονομική κρίση. Και το κυριότερο είναι ότι μεγαλώνουμε και εκσυγχρονίζουμε την Ελλάδα.

Με αυτά τα λίγα λόγια, καλώ όλες τις πτέρυγες του Κοινοβουλίου μας να υπερψηφίσουν αυτό το νομοσχέδιο, αυτήν τη μεταρρυθμιστική πρωτοβουλία της Κυβέρνησης που εντάσσεται σε μια σειρά νομοθετικών πρωτοβουλιών που ήδη έχουν ψηφιστεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σπανάκη και για την τήρηση του χρόνου.

Τον λόγο έχει τώρα ο κ. Μπιάγκης από το Κίνημα Αλλαγής.

Καλησπέρα και καλή χρονιά, κύριε Μπιάγκη. Σας ακούμε.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, εγκαινιάζουμε σήμερα τη νομοθετική διαδικασία για το 2021 και συζητάμε το πρώτο κατά σειρά νομοσχέδιο στην Ολομέλεια της Βουλής. Θα περίμενε κανείς, δεδομένων των οικονομικών και κοινωνικών συνθηκών αλλά και των προβλημάτων που έχουν προκύψει από την πανδημία, να βγει από την Κυβέρνηση ένα τολμηρό νομοσχέδιο, μια τομή, αν θέλετε, στον τρόπο επιλογής των υποψηφίων μέσω του ΑΣΕΠ για τη στελέχωση της δημόσιας διοίκησης.

Όμως, παρά τις όποιες επικοινωνιακές φιλοδοξίες, αξιότιμοι κύριοι της Πλειοψηφίας, απευθυνόμενοι στο εκλογικό σας ακροατήριο, το συγκεκριμένο σχέδιο νόμου μόνο σαν τομή στη δημόσια διοίκηση δεν φαίνεται. Κι αυτό γιατί η κοινωνία πλέον έχει και γνώση και μνήμη.

Η πολιτική σας πρακτική, αλλά ακόμα και αυτός ο πρόσφατος ανασχηματισμός απέδειξε περίτρανα την πολιτική σας φυσιογνωμία και το πολιτικό σας προφίλ. Είστε μια Κυβέρνηση βαθύτατα συντηρητική, άκρως πελατειακή και ακραιφνώς κομματική και μάλιστα σε τέτοιο βαθμό, που κύριο και πρώτιστο μέλημά σας είναι η τακτοποίηση όλων των «γαλάζιων» στελεχών, η δημιουργία ενός ευρύτατου κυβερνητικού σχηματισμού τέτοιου που να αντιτίθεται πια σε κάθε αρχή και αξία, ακόμα και αυτή του λεγόμενου «επιτελικού κράτους» που δήθεν απαρτίζετε.

Αν θέλετε, λοιπόν, σήμερα να μιλήσουμε πραγματικά για αξιοκρατία, για διαφάνεια, για ισονομία και ισοπολιτεία, σας διαβεβαιώνω ότι όλα αυτά κατοχυρώνονται από τη διαμόρφωση των συνθηκών και τη διασφάλιση ίσων ευκαιριών για όλους από την ίδια την πολιτεία.

Κυρίες και κύριοι συνάδελφοι, ας αναφερθούμε στο άρθρο 6 του παρόντος νομοσχεδίου στο οποίο καταστρατηγείται αυτή η αρχή, καθώς αποκλείονται τα άτομα με αναπηρία από μια σειρά αρχών και ταυτόχρονα από την αρχή της ίσης μεταχείρισης, λόγω αναπηρίας ή χρόνιων παθήσεων, χωρίς μάλιστα να εξετάζεται καν η καταλληλότητα των υποψηφίων μέσω ιατρικών γνωματεύσεων, τη στιγμή που αυτά τα άτομα με αναπηρία φοιτούν σε ειδικά εργαστήρια επαγγελματικής εκπαίδευσης και κατάρτισης, εκπαιδεύονται σε ειδικότητες που αναφέρονται στην εν λόγω παράγραφο. Με αυτόν τον τρόπο, λοιπόν, δημιουργείτε αυτόματους αποκλεισμούς.

Επίσης, όσον αφορά στο άρθρο 29 για τους εργαζόμενους στα κέντρα δημιουργικής απασχόλησης, θα ήθελα κι εγώ με τη σειρά μου να επισημάνω για μια ακόμα φορά το εξής: Είναι πάρα πολύ βασικό να προστεθεί η ειδική προϋπηρεσία για τους εργαζόμενους αυτούς και να συνυπολογιστεί. Είναι δεδουλευμένος χρόνος αυτών των εργαζομένων, είναι ο κόπος τους, είναι οι χρόνιες προσπάθειές τους και δη….η προσφορά, όπως επί παραδείγματι, των εργαζομένων στο «Βοήθεια στο Σπίτι»…πολυσήμαντη και μη αμελητέα, θα έλεγα…..στα σπίτια των ανθρώπων της τρίτης ηλικίας.

Με τη λογική σας, λοιπόν, το σύνολο σχεδόν των υπηρετούντων αυτή τη στιγμή σε αυτές τις δομές θα βρεθεί εκτός μόνιμων θέσεων και εντέλει εκτός εργασίας. Απαιτείται ισχυρή μοριοδότηση της ειδικής εμπειρίας για τους τομείς και τις υπηρεσίες που πληρούν ιδιαίτερα και ειδικά χαρακτηριστικά, όπως ακριβώς αυτά που χαρακτηρίζουν τα ΚΔΑΠ, τα ΚΔΑΠΜΕΑ, τόσο λόγω της κατηγορίας των εξυπηρετούμενων, αλλά και της σχέσης εμπιστοσύνης και ασφάλειας που έχει αναπτυχθεί μεταξύ των μικρών παιδιών, των παιδιών με αναπηρία και του προσωπικού στις δομές, όσο και λόγω της πολύτιμης εμπειρίας και εξειδίκευσης που έχουν αποκτήσει όλα αυτά τα χρόνια οι εργαζόμενοι που υπηρετούν αυτόν τον θεσμό. Ας μην ξεχνάμε ότι αποτελούσε και δέσμευση του Πρωθυπουργού απέναντι σε αυτούς τους εργαζόμενους. Να θεωρήσουμε, λοιπόν, ότι και αυτή η υπόσχεση ως μία ακόμη μετά…ο κύριος Πρωθυπουργός θα την αφήσει στην άκρη, θα την ξεχάσει;

Αγαπητοί συνάδελφοι, μεταρρύθμιση δεν είναι ο μαζικός διορισμός μετακλητών στο Μαξίμου και στα Υπουργεία. Μεταρρύθμιση δεν είναι ο έλεγχος και ο συγκεντρωτισμός των ΜΜΕ και η άκρως επιλεκτική κρατική οικονομική ενίσχυση. Μεταρρύθμιση, βέβαια, δεν είναι σε καμμιά περίπτωση και το συζητούμενο σχέδιο νόμου για την υποτιθέμενη ρύθμιση των προσλήψεων στον δημόσιο τομέα και την ενίσχυση του Ανώτατου Συμβουλίου Επιλογής Προσωπικού, όσο κι αν θέλετε να το παρουσιάσετε σαν τέτοιο. Μεταρρύθμιση είναι να προνοείς, να προβλέπεις και να νομοθετείς για τη δημιουργία ίσων ευκαιριών για όλους και όχι για λίγους.

Αγαπητοί συνάδελφοι, είναι ξεκάθαρο πια το πολιτικό παιχνίδι που επιχειρείτε να στήσετε και το πολιτικό κέρδος που προσπαθείτε να επωφεληθείτε. Είναι πασιφανές ότι στη μετά COVID εποχή οι εισοδηματικές, κοινωνικές και ταξικές ανισότητες θα είναι έντονες. Έτσι, εσείς με αυτό το σχέδιο νόμου προσπαθείτε από σήμερα να διασφαλίσετε ότι στον πρώτο διαγωνισμό που θα διεξαχθεί το 2021, βλέπετε, θα υπάρχει μέρος για τα «γαλάζια» παιδιά. Έτσι κάνατε και στο παρελθόν, έτσι προσπαθείτε να κάνετε και σήμερα.

Κυρίες και κύριοι Υπουργοί, είναι δυνατόν να παραγνωρίζεται η στοχευμένη εμπειρική γνώση ή το εξειδικευμένο μεταπτυχιακό ενός υποψήφιου και η πρόσληψή του να εξαρτάται σχεδόν αποκλειστικά από μια στιγμιαία εξέταση; Και μιλάω βέβαια για το άρθρο 12. Πρόκειται για μια μηχανιστική και ισοπεδωτική αντίληψη που υποτιμά το σύνολο της προσπάθειας και εν τέλει του ακαδημαϊκού όσο και του επαγγελματικού προφίλ του κάθε υποψηφίου και της κάθε υποψήφιας.

Θέλετε να σας διατυπώσω τις πραγματικές μου ανησυχίες; Αντί για μια κοινωνία ίσων ευκαιριών, θα δημιουργηθεί μία κοινωνία έντονων ανισοτήτων. Θα στηθεί μια βαριά βιομηχανία, όπως συνήθως γίνεται, φροντιστηρίων, εκπαιδευτηρίων, κέντρων και διαγωνισμών του ΑΣΕΠ, όπου οι οικονομικά εύρωστοι θα έχουν τον πρώτο και τον τελευταίο λόγο.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής, κ. **ΝΙΚΗΤΑΣ ΚΑΚΛΑΜΑΝΗΣ**)

Αγαπητοί συνάδελφοι, η ανεργία μεγαλώνει, η κρίση μεγεθύνεται και το τρίτο κύμα της πανδημίας βρίσκεται προ των πυλών. Είναι πια ουτοπικό να συζητάμε για νομοσχέδια που δεν δίνουν λύσεις πια στα πραγματικά προβλήματα των νέων, των ανέργων πολιτών μας. Επιβάλλεται μέσα σε αυτό το θλιβερό σκηνικό αβεβαιότητας που διαμορφώνεται να προχωρήσουμε σε αλλαγές ουσίας και όχι εντυπώσεων, όπως αυτές δηλαδή που επιχειρεί η Κυβέρνηση της Νέας Δημοκρατίας. Χρειάζεται ριζική αλλαγή νοοτροπίας, μια εκ διαμέτρου αντίθετη άσκηση πολιτικής από αυτήν που ασκείται έως σήμερα, όπου η ισότητα θα αντικαθιστά την ανισότητα, το πελατειακό σύστημα της ομηρίας θα αντικαθίσταται από την παραγωγικότητα και η αναβάθμιση του δημόσιου τομέα θα προαχθεί από την επιλογή των αρίστων και των ικανών και όχι των αρεστών.

Κλείνοντας, αγαπητοί συνάδελφοι, θα ήθελα να τονίσω ότι όταν το ΠΑΣΟΚ κατέθεσε τον νόμο Πεπονή το 1994 πρωτοτύπησε, επαναστάτησε, άλλαξε σελίδα στο δημόσιο. Σήμερα, στο Κίνημα Αλλαγής, στο διάδοχο σχήμα του ΠΑΣΟΚ, δεν μπορούμε να συναινέσουμε στην αλλοίωση του νόμου Πεπονή με τεστ προσωπικότητας, με συνεντεύξεις, με αξιολογήσεις και επιτροπές που συστήνει η Κυβέρνηση, ώστε να περνάνε από την πίσω πόρτα τα κομματικά ρουσφέτια της. Δεν μπορούμε και δεν θέλουμε να επιτρέψουμε να συμβεί αυτό με τη σύμφωνη ψήφο μας και αυτός είναι ο λόγος για τον οποίο και θα το καταψηφίσουμε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και εμείς, κύριε Μπιάγκη.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, υπήρξε ένα τεχνικό πρόβλημα το οποίο αποκατέστησα. Αν υπάρχει δυνατότητα, μπορώ να πάρω τώρα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο, λοιπόν, τώρα έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, άλλο ένα ψευδεπίγραφο νομοσχέδιο εισάγεται προς ψήφιση. Στον τίτλο του επαναλαμβάνονται οι λέξεις «εκσυγχρονισμός» και «ενίσχυση», όπως στους τίτλους πάρα πολλών άλλων νομοσχεδίων. Οι λέξεις αυτές δεν ανταποκρίνονται στην πραγματικότητα, δεν ανταποκρίνονται στην αλήθεια.

Κυρίες και κύριοι συνάδελφοι, το ΑΣΕΠ και οι πανελλήνιες εξετάσεις για εισαγωγή στα πανεπιστήμια αποτελούν ίσως τους μόνους κοινώς αποδεκτούς θεσμούς τους οποίους εμπιστεύεται η ελληνική κοινωνία, αφού έχουν καταξιωθεί στη συνείδησή της και αναγνωρίζονται ως αδιάβλητοι. Επομένως, οποιαδήποτε απόπειρα τροποποίησης και καταστρατήγησής του θεσμικού τους πλαισίου προκαλεί σκεπτικισμό, ενστάσεις και αντιδράσεις.

Η ίδρυση του ΑΣΕΠ με τον νόμο Πεπονή αποτελεί τη σοβαρότερη μεταρρύθμιση-πραγματική τομή που έλαβε χώρα στην ελληνική δημόσια διοίκηση. Έχει ενσωματώσει και εφαρμόζει κατά το δυνατόν τις αρχές της αντικειμενικότητας, της αμεροληψίας, της αξιοκρατίας, της ισότητας και της διαφάνειας.

Η Κυβέρνηση της Νέας Δημοκρατίας νομοθετεί για ένα σημαντικό θέμα, όπως και για πολλά άλλα που έχει νομοθετήσει μέχρι σήμερα, με τη Βουλή να υπολειτουργεί. Υπάρχουν περιορισμοί ακόμη και στον αριθμό των ομιλητών μέσω Webex.

Το πράττει, λοιπόν, αυτό εμφανίζοντας ήδη ισχύουσες ρυθμίσεις, εν προκειμένω ως εισαγόμενες μεταρρυθμίσεις της Νέας Δημοκρατίας, δηλαδή το πράττει για επικοινωνιακούς λόγους, αλλά και περαιτέρω προωθώντας το κομματικό της κράτος. Επιχειρείται η περιθωριοποίηση του ΑΣΕΠ από μία Κυβέρνηση που έχει πολλαπλασιάσει τους μετακλητούς υπαλλήλους μειώνοντας τα προβλεπόμενα προσόντα και αυξάνοντας τις αποδοχές τους. Δεν εισάγετε κάποια καινοτομία στο σύστημα προσλήψεων του δημόσιου τομέα. Αυτά που παρουσιάζονται ως καινοτόμα στοιχεία, όπως ο στρατηγικός προγραμματισμός των προσλήψεων, η διεξαγωγή γραπτών διαγωνισμών, η έκδοση ενοποιημένων προκηρύξεων, η περαιτέρω απλοποίηση και ψηφιοποίηση των σχετικών διαδικασιών, η ηλεκτρονική υποβολή των αιτήσεων και των αιτουμένων δικαιολογητικών και η ενίσχυση του ΑΣΕΠ εν γένει έχουν ήδη θεσμοθετηθεί.

Έτσι, στο νομοσχέδιο ενσωματώνεται μια άτυπη κωδικοποίηση ψηφισμένων ρυθμίσεων και εφαρμοζομένων πολιτικών. Ειδικότερα, το ΑΣΕΠ δεν ενισχύεται με νέες θέσεις εργασίας, παρά μόνο με θέσεις κορυφής, που δεν υπηρετούν την αποστολή του, αλλά εξυπηρετούν μόνο τους συσχετισμούς στη διοίκησή του και τους ίδιους τους τοποθετούμενους.

Ο εμφανιζόμενος ως μεταρρύθμιση δήθεν νέος τρόπος προσλήψεων στο δημόσιο, δηλαδή οι πανελλήνιοι γραπτοί διαγωνισμοί, προβλέπονται ήδη από τον ιδρυτικό νόμο του ΑΣΕΠ και έχουν διεξαχθεί στο παρελθόν. Μάλιστα, αυτοί εν προκειμένω θα διεξάγονται από την κεντρική επιτροπή εξετάσεων, με πλειοψηφία όχι μελών του ΑΣΕΠ και χωρίς να παρέχεται η δυνατότητα στους υποψηφίους να υποβάλουν ενστάσεις μετά το τέλος της διαδικασίας. Πρωτοφανές!

Έτσι, λοιπόν, αυτό το δικαίωμα ή μάλλον ο επόμενος γραπτός διαγωνισμός προβλέπεται για το τρίτο τρίμηνο του 2022, μία περίοδο όχι πολιτικά ανύποπτη και πιθανόν προεκλογική. Καλλιεργείται έτσι και μάλλον θα καλλιεργηθεί δικαίωμα προσδοκίας για πρόσληψη σε πολλούς συμπολίτες μας και βέβαια θα αποτελέσει και το αντικείμενο προεκλογικών υποσχέσεων. Ασκείται δηλαδή εμπόριο ελπίδας, ώστε να κρατούνται όμηροι οι υποψήφιοι και οι οικογένειές τους, με αντάλλαγμα την ψήφο.

Αυτό και μόνον συνιστά πεδίο δόξης λαμπρό για μικροπολιτικές πρακτικές, τύπου «γαλάζιου Μαυρογιαλούρου», στις οποίες η Νέα Δημοκρατία έχει κάνει καριέρα. Και στο μεταξύ, μέχρι τότε δηλαδή, οι προσλήψεις «από το παράθυρο» θα δίνουν και θα παίρνουν.

Εν πάση περιπτώσει, πρόκειται για μία διαδικασία εξαιρετικά δαπανηρή και για τους ίδιους τους υποψηφίους, οι οποίοι θα ανέλθουν σε δεκάδες χιλιάδες και είναι βέβαιο ότι θα προστρέξουν στη βοήθεια φροντιστηρίων, τα οποία θα ανθίσουν, με συνέπεια οικονομικό βάρος για τους υποψηφίους και τις οικογένειές τους, πράγμα που θα ενισχύσει και τις κοινωνικές ανισότητες.

Μετά από αντιρρήσεις και πίεση των φορέων, αλλά και του ΣΥΡΙΖΑ και των άλλων κομμάτων της Αντιπολίτευσης, η αρχική εκδοχή του νομοσχεδίου που αφορά σημαντικές προϋποθέσεις-κριτήρια για τις προσλήψεις, αμβλύνθηκε. Αυτό αφορά τόσο την απαξίωση της εργασιακής εμπειρίας, όπως επίσης και τον παραγκωνισμό της, αλλά και τους ακαδημαϊκούς τίτλους σπουδών, οι οποίοι βέβαια εξακολουθούν και είναι χαμηλοί από πλευράς μοριοδότησης παρά το γεγονός, επαναλαμβάνω, ότι με τις νομοτεχνικές βελτιώσεις αμβλύνθηκαν ορισμένες αιχμές της.

Επίσης, αφορά και την πλήρη απουσία, στην πρώτη εκδοχή, της γλωσσομάθειας ως μοριοδοτούμενου κριτηρίου, όπου η νομοτεχνική βελτίωση προβλέπει τη μοριοδότηση της γνώσης της ξένης γλώσσας, μία μονάδα για μία μόνο ξένη γλώσσα και μισή μονάδα για τη δεύτερη.

Κυρίες και κύριοι συνάδελφοι, η θέσπιση οριζοντίων και ενιαίων κριτηρίων ανεξαρτήτως της κατηγορίας, του κλάδου και της ειδικότητας των προκηρυσσομένων θέσεων δεν δικαιολογείται. Η κοινή λογική και η στοιχειώδης γνώση της λειτουργίας του δημόσιου τομέα επιβάλλουν διαφορετική στάθμιση των κριτηρίων για την πρόσληψη ενός διοικητικού υπαλλήλου και ενός τεχνικού, μηχανικού ή κτηνιάτρου.

Είναι δυνατόν να παραγνωρίζεται πλήρως η στοχευμένη εμπειρική γνώση ή το εξειδικευμένο μεταπτυχιακό ενός μηχανικού και η πρόσληψή του να εξαρτάται σχεδόν αποκλειστικά από μία στιγμιαία εξέταση; Θα έλεγα πως όχι.

Συμπερασματικά, η ολιστική θεώρηση της διαδικασίας προσλήψεων πρέπει να γίνεται μέσω της εύρεσης του βέλτιστου βαθμού ισορροπίας μεταξύ γραπτής εξέτασης, τίτλων σπουδών και εργασιακής εμπειρίας, που αποτελεί και την αναγκαία συνθήκη για την επιτυχία του συστήματος. Αυτό δεν γίνεται με το παρόν νομοσχέδιο.

Ως προς την επιτάχυνση των διαδικασιών, δεν προβλέπεται κάτι που να την ενισχύει, αφού και πάλι προβλέπεται ότι όλα τα δικαιολογητικά θα υποβάλλονται από τους υποψηφίους και οι έλεγχοι θα γίνονται με τις γνωστές χρονοβόρες διαδικασίες του παρελθόντος. Ούτε αυτεπάγγελτη αναζήτηση δικαιολογητικών προβλέπεται ούτε επικοινωνία μεταξύ υπηρεσιών.

Πέραν αυτών στο νομοσχέδιο έχει παρεισφρήσει και σειρά, περιλαμβάνεται μάλλον σειρά διατάξεων που επιτρέπουν επαναφορά πελατειακών πρακτικών του παρελθόντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Πρέπει να κλείσετε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Η επαναφορά των θέσεων για τις οποίες θα προβλέπονται συνέντευξη και μάλιστα με μεγάλη μοριοδότηση, ειδικές δοκιμασίες και πρόσθετες διαγωνιστικές διαδικασίες, αφήνει ευρύ περιθώριο για ρουσφετολογικές «γαλάζιες» διευθετήσεις. Άλλωστε οι πρακτικές της Κυβέρνησης της Νέας Δημοκρατίας κατά τους δεκαεπτά μήνες της διακυβέρνησής της δεν αφήνουν περιθώρια αισιοδοξίας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Η διαρκής παράκαμψη του ΑΣΕΠ, οι παρεκκλίσεις από το ενιαίο σύστημα κινητικότητας, οι απευθείας τοποθετήσεις προϊσταμένων χωρίς κρίσεις, οι τοποθετήσεις μετακλητών σε θέσεις ευθύνης της πάγιας διοικητικής ιεραρχίας, οι παρεκκλίσεις από τη νομοθεσία των δημοσίων συμβάσεων συνθέτουν ένα μείγμα αδιαφάνειας και αναξιοκρατίας στη λειτουργία του δημόσιου τομέα. Αυτά τα στοιχεία, δυστυχώς, κύριοι συνάδελφοι της Συμπολίτευσης, είναι στο DNA της πολιτικής σας και δεν αλλάζουν.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα με τον κ. Αναστάσιο Δημοσχάκη, Βουλευτή Νέας Δημοκρατίας.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο εισάγει καινοτόμες μεταρρυθμίσεις σε ό,τι αφορά τη στελέχωση του δημόσιου τομέα και τον τρόπο λειτουργίας του ΑΣΕΠ. Ένας αποτελεσματικός δημόσιος τομέας προϋποθέτει, πέρα από ορθές διαδικασίες, τον κατάλληλο άνθρωπο στην κατάλληλη θέση, προκειμένου να ανταποκρίνεται στις σύνθετες ανάγκες της εποχής, υπηρετώντας τους πολίτες.

Επιτυγχάνεται η αναμόρφωση και ο εκσυγχρονισμός του συστήματος προσλήψεων στο δημόσιο με σύγχρονες ψηφιακές διαδικασίες που διασφαλίζουν περαιτέρω την αντικειμενικότητα, την αξιοκρατία και τη διαφάνεια. Παράλληλα, επιτυγχάνεται η θωράκιση και η ενίσχυση της ανεξαρτησίας του ΑΣΕΠ.

Εισάγεται ως κεντρική διαδικασία του συγκεκριμένου συστήματος προσλήψεων ο πανελλήνιος γραπτός διαγωνισμός, μία διαδικασία που θα αποδεικνύει επί της ουσίας την αξιοσύνη, την κατάρτιση, τις δεξιότητες και εν τέλει την καταλληλότητα του κάθε υποψηφίου. Ένας συνδυασμός δοκιμασιών, αξιολόγησης, γνώσεων, δεξιοτήτων και στοιχείων προσωπικότητας θα διασφαλίζει την επιλογή των αρίστων.

Παράλληλα, θα εκλείψει ο κατακερματισμός των διαδικασιών επιλογής, ενώ θα υπηρετηθεί ένας ενιαίος προγραμματισμός προσλήψεων. Οι χρονοβόρες διαδικασίες, οι οποίες μπορεί να έφταναν ακόμα και τα δύο χρόνια από την προκήρυξη μέχρι την πρόσληψη, λαμβάνουν τέλος.

Η Κυβέρνηση αποδεικνύει για άλλη μία φορά το κοινωνικό της πρόσωπο. Για τα άτομα με αναπηρία παραμένει η υπάρχουσα διαδικασία με σειρά προτεραιότητας, ωστόσο αυξάνεται το ποσοστό από 10% που ισχύει σήμερα, στο 12% των προκαθορισμένων θέσεων, ενσωματώνοντας στην ουσία και το ποσοστό του ν.2643/1998, ενώ αντιστοίχως στο γενικό διαγωνιστικό πλαίσιο εντάσσονται και κοινωνικά προστατευόμενες ομάδες όπως οι πολύτεκνοι, οι τρίτεκνοι ευτυχώς και οι συγγενείς ατόμων με αναπηρία.

Αξιότιμε κύριε Υπουργέ, το Υπουργείο αναγνωρίζει τη διαχρονική αναγκαιότητα στελέχωσης υπηρεσιών στις ακριτικές περιοχές, διατηρεί και ενισχύει την πριμοδότηση της εντοπιότητας, τόσο για τις νησιωτικές περιοχές όπως επίσης και των δήμων με πληθυσμό μικρότερο των δέκα χιλιάδων κατοίκων. Όσοι έχουμε εμπειρίες στη δημόσια διοίκηση και την υπηρετήσαμε με συνέπεια και αφοσίωση γνωρίζουμε καλά ότι υπάρχουν περιοχές όπου υφίσταται διαχρονικά πρόβλημα συγκράτησης στελεχιακού δυναμικού. Το ζήτημα μού έθεσε, μάλιστα πρόσφατα, η Υπουργός Πολιτισμού κ. Λίνα Μενδώνη σε μια τηλεδιάσκεψη που είχαμε για ζητήματα που άπτονται των αρμοδιοτήτων της σε σχέση με τον Έβρο. Όσα οραματικά σχεδιάζουμε για τους πολιτιστικούς θησαυρούς του Έβρου δεν μπορούν να υλοποιηθούν χωρίς στελεχιακό δυναμικό.

Με αφορμή αυτή τη συζήτηση κατέθεσα πριν από λίγες ημέρες, πριν δέκα ημέρες, γραπτή ερώτηση προς το Υπουργείο Εσωτερικών και την κοινοποιώ και στο Υπουργείο Οικονομικών, με τρεις στοχευμένες προτάσεις που αφορούν όσους κατάγονται ή παραμένουν εγγεγραμμένοι στα δημοτολόγια ή διατηρούν ακίνητη περιουσία στη Θράκη και στα νησιά του βορειοανατολικού και νοτιοανατολικού Αιγαίου, αλλά κατοικούν όμως σε άλλη περιοχή της χώρας.

Πρώτον, πρότεινα την πριμοδότησή τους μέσα από τη διαγωνιστική διαδικασία του ΑΣΕΠ, προκειμένου να επιλέξουν να επιστρέψουν, να παλιννοστήσουν στον τόπο καταγωγής, στον τόπο που γεννήθηκαν ή των συμφερόντων τους και να παραμείνουν εκεί για πάντα. Με αυτόν τον τρόπο οι υπηρεσίες θα συγκρατούν το προσωπικό τους και έτσι θα αναχαιτίσουμε την πληθυσμιακή συρρίκνωση των ακριτικών περιοχών.

Δεύτερον, πρότεινα την πριμοδότηση-κινητροδότηση των δημοσίων υπαλλήλων που κατάγονται από τις προαναφερόμενες περιοχές να επιστρέψουν είτε μέσω της κινητικότητας είτε μέσω των μεταθέσεων, στον αυτό οργανισμό.

Τέλος, πρότεινα να εξεταστεί το ενδεχόμενο επαναφοράς της επιδότησης αγοράς-ανέγερσης κατοικίας για όσους δημοσίους υπαλλήλους εργάζονται σε υπηρεσίες δυσπρόσιτης περιοχής, ένα μέτρο που καταργήθηκε το 2011 εξαιτίας των μνημονίων. Το μέτρο μπορεί να προσαρμοστεί αναλόγως του δημοσιονομικού κόστους, για συγκεκριμένους ακριτικούς οικισμούς στον βόρειο ή κεντρικό Έβρο.

Η γραπτή ερώτηση με τις προτάσεις μου, κύριε Υπουργέ, έχει τύχει θερμής ανταπόκρισης από την τοπική κοινωνία, η οποία αναγνωρίζει τα οφέλη από αυτή. Τα χρονικά περιθώρια, φυσικά, δεν επέτρεψαν προσεκτική εξέταση ή ακόμα και την άμεση υιοθέτηση των προτάσεών μου στην παρούσα νομοθετική διαδικασία. Ωστόσο, αναμένω την απάντηση στο πλαίσιο του κοινοβουλευτικού ελέγχου και προσδοκώ ότι ο Υπουργός, που σήμερα μας ακούει και είναι ιδιαίτερα ευαίσθητος σε ό,τι αφορά την ακριτική περιοχή και το ίδιο και ο Πρωθυπουργός, θα αξιολογήσουν και θα συμπεριλάβουν σε επόμενη νομοθετική ρύθμιση-διαδικασία τις προτάσεις που κατέθεσα.

Κυρίες και κύριοι συνάδελφοι, η επόμενη μέρα από την πανδημία πρέπει να βρει τη χώρα νομικά θωρακισμένη, ώστε η Κυβέρνηση να αρχίσει να υλοποιεί μεταρρυθμίσεις. Ο ρόλος του δημόσιου τομέα θα είναι καθοριστικός. Είναι το πλέον χρήσιμο εργαλείο για μια κυβέρνηση, για έναν λαό. Για να είναι αποτελεσματικός πρέπει να ενισχυθεί με το καλύτερο στελεχιακό δυναμικό. Η χώρα μας χρειάζεται έναν δημόσιο τομέα αξιόπιστο, με δυναμικό ικανό να μπορεί να ανταποκριθεί στις απαιτήσεις της οικονομίας και στις καθημερινές ανάγκες των πολιτών, να τους υπηρετεί.

Το υπό συζήτηση νομοσχέδιο διασφαλίζει μια νέα διαδικασία αντάξια των προκλήσεων που θα αντιμετωπίσουμε, και για αυτόν τον λόγο υπερψηφίζω το παρόν νομοσχέδιο.

Σας ευχαριστώ πολύ. Καλή χρονιά, ευλογημένη και τυχερή.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλή χρονιά με υγεία.

Δεν φτάνουν λίγα λεπτά για να αναδείξουν το μεγαλείο του καταστροφικού έργου της Κυβέρνησης Μητσοτάκη και στη δημόσια διοίκηση, αλλά όταν ακούμε και εμείς και οι πολίτες κάποιους από τους Βουλευτές της Νέας Δημοκρατίας, αναρωτιόμαστε, πραγματικά, αν βρίσκονται στη δική μας χώρα ή σε άλλη. Άκουσα τον συμπαθέστατο κ. Πλεύρη. Καταλαβαίνω τη χαρά του να βλέπει τον κ. Βορίδη στα κυβερνητικά έδρανα.

Όμως, κύριε Πλεύρη, είπατε ότι η Αριστερά και ο σοσιαλισμός θέλει και ήθελε το κράτος να ελέγχεται από μια μικρή ομάδα στο σύνολό του. Κύριε Πλεύρη, εσείς είστε στο Κοινοβούλιο, είστε από τους τυχερούς που έχουν φυσική παρουσία. Πηγαίνετε μια βόλτα στο Μαξίμου να δείτε την εφαρμογή αυτού που είπατε. Είναι ο πυρήνας του επιτελικού κράτους, του αντισυνταγματικού επιτελικού κράτους του κ. Μητσοτάκη. Εσείς το έχετε υλοποιήσει, κανείς άλλος. Μιλήσατε για έλεγχο των ΜΜΕ τη στιγμή που απολύονται δημοσιογράφοι και από ιδιωτικά κανάλια ή σταματάνε εκπομπές από τη δημόσια τηλεόραση;

Κύριε Πλεύρη, επειδή όποτε σας ακούω έχω την αίσθηση ότι δεν έχετε μεγαλώσει στη χώρα μας αλλά σε κάποια άλλη χώρα και έχετε έτσι ένα πολιτικό βάρος που προέρχεται από αυτό, για να σας επαναφέρω, λοιπόν, στην ιστορική μνήμη της δικής μας χώρας μας και του ακροδεξιού τμήματος της παράταξής σας, για να ολοκληρώσετε το πολιτικό σας σχέδιο πρέπει μάλλον να θεσπίσετε το πιστοποιητικό κοινωνικών φρονημάτων, οπότε μια χαρά το πηγαίνετε με αυτούς τους νόμους που φέρνετε. Μπορείτε να συνεχίσετε.

Για να έρθουμε τώρα στο σχέδιο νόμου του ΑΣΕΠ, αν το συγκρίνουμε με αυτά που διακηρύσσει η Κυβέρνηση για τη δήθεν «ιστορική» μεταρρύθμιση του νόμου Πεπονή, σε σχέση με αυτά που έχει πράξει δεκαεννιά μήνες, μόνο ως ανέκδοτο μπορεί να το εκλάβει κανείς. Ιστορικά έχετε έναν διπολισμό στη Νέα Δημοκρατία, ότι είναι κοινωνικά αποδεκτό όποια πραγματική τομή έχει γίνει στην κατεύθυνση της αξιοκρατίας, της διαφάνειας, της ισονομίας, της δημοκρατίας, το επαινείτε, ενώ το πολεμάτε από την πρώτη μέρα και προσπαθείτε να το παρακάμψετε και να το ακυρώσετε. Και στον νόμο Πεπονή έχετε κάνει το ίδιο πράγμα από την πρώτη μέρα μέχρι σήμερα, αλλά και σε άλλα θεσμικά πλαίσια, όπως στον νόμο των δημοσίων συμβάσεων, που του έχετε βγάλει τα μάτια για να προχωράτε σε απευθείας αναθέσεις, σε «γκρίζες» διαδικασίες, παρακάμπτοντας κάθε ελεγκτικό θεσμό νομιμότητας, κάθε διάταξη διαφάνειας, να θεσπίζετε ειδικές διατάξεις, παραδείγματος χάριν, για τη φυσική καταστροφή του «Ιανού», άλλη για τον Έβρο και ούτω καθεξής.

Θέλω να επισημάνω κάτι, κύριε Υπουργέ, διότι δεν το έχει επαναλάβει άλλη κυβέρνηση αυτό το πράγμα και αποτελεί θράσος να ζητάει η Αξιωματική Αντιπολίτευση δημόσιες συμβάσεις και να μην έρχονται στη Βουλή, που θα έπρεπε να είναι κτήμα όλων των Ελλήνων πολιτών. Ας είναι, όμως. Αυτά είναι τα φαινόμενα του επιτελικού κράτους Μητσοτάκη. Τον ψηφίσατε αυτόν τον αντισυνταγματικό νόμο, τα κολλήσατε όλα, τροποποιήσατε τον δικό σας νόμο σε δεκαεννιά μήνες πενήντα τέσσερις φορές και ο απολογισμός του επιτελικού κράτους φαίνεται στο ναυάγιο της αντιμετώπισης της υγειονομικής κρίσης, στην ανυπαρξία εμβολιαστικών κέντρων, στην ανυπαρξία εμβολίων, στην ανυπαρξία συρίγγων, στους πέντε χιλιάδες νεκρούς συμπολίτες μας έξω από τις ΜΕΘ. Δυστυχώς.

Την ίδια στιγμή που δίνετε εκατοντάδες εκατομμύρια –μιας και μιλάμε για την πανδημία και τον δημόσιο τομέα- δίνετε εκατοντάδες εκατομμύρια σε εταιρείες χωρίς να πάρει το δημόσιο μετοχές, όπως στις υπόλοιπες ευρωπαϊκές χώρες, όταν θεσπίζετε ειδικούς νόμους αναθέσεων, την ίδια στιγμή απορρίπτετε την τροπολογία που σας καταθέσαμε στις 21 Δεκεμβρίου στην επιτροπή για όσους δίνουν τη μάχη της πανδημίας στην πρώτη γραμμή. Δηλαδή απορρίψατε την έκτακτη οικονομική ενίσχυση με την καταβολή ενός μηνιαίου μισθού σε ποιους; Στους γιατρούς, στα νοσοκομεία μας, στο νοσηλευτικό προσωπικό, στο ΕΚΑΒ, στο παραϊατρικό προσωπικό, στο προσωπικό των ΟΤΑ και στην καθαριότητα και στις κοινωνικές δομές, σε αυτούς που έλεγε ο κ. Μητσοτάκης ότι σταμάτησαν να είναι αόρατοι και τους λέτε καλημέρα, στους οδηγούς και στους ελεγκτές στις αστικές συγκοινωνίες και στο μετρό, στους εργαζόμενους στην Αστυνομία και στη Δημοτική Αστυνομία, αυτούς που εσείς ειδικά στηρίζετε τόσο πολύ, δήθεν, όλα αυτά τα χρόνια, στους εργαζόμενους στις κλειστές δομές, στο διδακτικό, επιστημονικό και υποστηρικτικό προσωπικό στην ειδική αγωγή. Αυτά τα απορρίψατε, στα άλλα είσαστε κουβαρντάδες.

Κύριε Υπουργέ, είστε η Κυβέρνηση της κατάρρευσης της ελληνικής οικονομίας για μια ακόμα φορά, της πτώχευσης εκατοντάδων χιλιάδων συμπολιτών μας και εταιρειών, της δημιουργίας χιλιάδων θέσεων ανεργίας, της απόλυτης ακινησίας δημόσιων και ιδιωτικών επενδύσεων και του παλαιοκομματισμού.

Καταργήσατε τον πολυετή προγραμματισμό. Καταργήσατε το μητρώο στελεχών. Καταργήσατε την ανεξάρτητη διαδικασία για τους θεματικούς γενικούς γραμματείς. Καταργήσαμε τις δικές σας εξαγγελίες για μικρότερο κράτος, θυμάστε τι λέγατε τότε.

Αυξήσατε τις αμοιβές και τον αριθμό των μετακλητών, αλλά μειώσατε τα τυπικά τους προσόντα. Θεσπίσατε αντισυνταγματικές διατάξεις και μεταφέρατε όλες τις αρμοδιότητες του Υπουργικού Συμβουλίου, της ΕΥΠ, του Αθηναϊκού Πρακτορείου, της ΕΡΤ, της Εφημερίδας της Κυβερνήσεως στον «μονάρχη» Πρωθυπουργό. Και με την ευκαιρία σήμερα έρχεστε με το αντισυνταγματικό επιτελικό κράτος να γκρεμίσετε έναν ακόμη θεσμό που έχει κερδίσει την εμπιστοσύνη της ελληνικής κοινωνίας, το ΑΣΕΠ.

Θα σας πω τι έχετε κάνει. Αν πιστεύετε κατ’ ελάχιστον αυτά που λέτε, θα έπρεπε σήμερα να έχετε ένα άρθρο που να καταργείτε τις κατ’ εξαίρεση διατάξεις που έχετε θεσπίσει σε εκατό νόμους. Να σας θυμίσω τον διαγωνισμό της «ENTERPRISE GREECE», ολοκληρωμένο, που τον καταργήσατε και μετά βάλατε όποιους θέλετε. Κατ’ εξαίρεση το ΑΣΕΠ. Να σας θυμίσω το Υπουργείο Προστασίας του Πολίτη με τους χίλιους πεντακόσιους ειδικούς φρουρούς εκτός ΑΣΕΠ. Όλα ρουσφέτια. Στο ίδιο Υπουργείο έγινε πρόσληψη χιλίων διακοσίων συνοριοφυλάκων εκτός ΑΣΕΠ -όλα ρουσφέτια- με μία επιτροπή τριών αξιωματικών της ΕΛΑΣ. Ξεφτιλίζετε και την Ελληνική Αστυνομία. Εξαγγείλατε σήμερα την πανεπιστημιακή αστυνομία. Θα τη στελεχώσετε με τους «αγάπη μόνο», με αυτές τις διαδικασίες. Επίσης, να σας θυμίσω: Στη Γενική Γραμματεία Πολιτικής Προστασίας εκατόν ενενήντα τρία άτομα χωρίς συμμετοχή του ΑΣΕΠ. Στην Πολιτική Προστασία δεκάδες μετακλητοί εκτός διαδικασιών ΑΣΕΠ. Στη Γραμματεία Μετανάστευσης και Ασύλου διακόσια εβδομήντα άτομα εκτός ΑΣΕΠ. Ο κατάλογος είναι μακρύς.

Με τις αναπτυξιακές εταιρείες -το ζήσατε ως Υπουργός Γεωργίας- και τους αναπτυξιακούς οργανισμούς τι θα κάνετε; Μετά από τρεις αλλαγές βάλατε τον ιδιωτικό τομέα για να μην απεντάξετε ως Υπουργός Γεωργίας 500 εκατομμύρια ευρώ από το «LEADER» και άλλα τόσα από τα υπόλοιπα προγράμματα, από το «ΘΑΛΑΣΣΑ» και τα υπόλοιπα. Θα τους βάλετε μέσα στο ΑΣΕΠ ή θα κάνετε διορισμούς έξω από το ΑΣΕΠ για να το παρακάμψετε, όπως κάνετε συνήθως, σε κάθε έναν από τους τριακόσιους είκοσι δήμους της χώρας και μετά θα κάνετε προγραμματικές των αναπτυξιακών οργανισμών και των οργανισμών τοπικής αυτοδιοίκησης για να παρακάμψετε, να κάνετε bypass και στον νόμο των δημοσίων συμβάσεων; Περιμένουμε πραγματικά κάποιες απαντήσεις σε αυτά τα θέματα. Γιατί αν συνεχίσετε έτσι, θα μπούμε και εμείς και όλοι στον πειρασμό να προσφύγουμε για αυτές τις προγραμματικές και να είστε σίγουροι –είστε πολύ καλός νομικός- ότι θα πέσουν.

Γιατί κάνετε τα είκοσι ένα μέλη της διοίκησης του ΑΣΕΠ τριάντα πέντε; Γιατί θέλετε την ανεξάρτητη αυτή αρχή να την κάνετε πιο εξαρτημένη από την εξάρτηση; Γιατί θέλετε να το αλλοιώσετε για να το ελέγξετε;

Είπε ο Γιάννης ο Ραγκούσης πριν για το τρίτο τρίμηνο του 2022 που θα και είναι εκλογική χρονιά, αν δεν βρείτε παράθυρο. Να επεκτείνω λίγο τις σκέψεις του γιατί μέχρι τότε έχετε θεσπίσει ότι επιλέγετε με τη διαδικασία της σειράς προτεραιότητας αυτά τα δύο-τρία χρόνια. Να δούμε μια τέτοια προκήρυξη στον Δήμου Αθηναίων. Βγάλατε λίγες ώρες την προκήρυξη και πάτε με σειρά προτεραιότητας; Όποιον έχετε ειδοποιήσει δηλαδή! Έτσι θα γίνονται για δύο χρόνια οι διαδικασίες;

**ΠΡΟΕΔΡΕΥΩΝ (Νικήτας Κακλαμάνης):** Κύριε Σπίρτζη, σας έχω αφήσει δυόμισι λεπτά και παραπάνω. Ολοκληρώστε.

**ΧΡΗΣΤΟΣ ΣΠΙΡΤΖΗΣ:** Ένα λεπτό θέλω, κύριε Πρόεδρε. Υπήρχε μεγάλη ανοχή σε όλη τη συνεδρίαση από το πρωί. Αν μου επιτρέπετε, σε λιγάκι ολοκληρώνω.

Να πω για τα διακόσια χρόνια από την Επανάσταση του ’21. Επειδή η Νέα Δημοκρατία έχει ξαναθεσπίσει τη διαδικασία της συνέντευξης, τότε αν ανατρέξετε στον Τύπο, θα δείτε ότι ερώτηση ήταν «Ποιο είναι το μικρό όνομα του Κολοκοτρώνη;». Τώρα θα το πάτε εσείς λίγο πιο κάτω και θα ρωτάτε ποιο είναι το μικρό όνομα του Θόδωρου Κολοκοτρώνη.

Ήθελα να πω και για το προεδρικό διάταγμα των μηχανικών που έχετε αναστείλει.

**ΠΡΟΕΔΡΕΥΩΝ (Νικήτας Κακλαμάνης):** Ξεχάστε το φορολογικό. Κλείστε.

**ΧΡΗΣΤΟΣ ΣΠΙΡΤΖΗΣ:** Κλείνω με την ευχή, κύριε Πρόεδρε, η Κυβέρνηση Μητσοτάκη, η Κυβέρνηση του επιτελικού μπάχαλου να βρει επιτέλους το παράθυρο που αναζητά, να βρει αυτό το παράθυρο και να φύγει από το παράθυρο, από αυτό το παράθυρο που θα βρει, για το καλό και της χώρας και του λαού μας.

Καλή χρονιά.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Προχωρούμε με τον κ. Γεώργιο Καρασμάνη Βουλευτή της Νέας Δημοκρατίας.

Κύριε Καρασμάνη, είστε έτοιμος;

**ΓΕΩΡΓΙΟΣ ΚΑΡΑΣΜΑΝΗΣ:**...(Δεν ακούστηκε λόγω κακής σύνδεσης)

**ΠΡΟΕΔΡΕΥΩΝ (Νικήτας Κακλαμάνης):** Για να μη χάνουμε χρόνο και επειδή ο κ. Πολάκης που έπεται είναι στην Αίθουσα, δίνω τον λόγο στον κ. Πολάκη. Παρακαλώ να διορθωθεί η τεχνική βλάβη που προφανώς υπάρχει με τον κ. Καρασμάνη.

Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Βορίδη, γελάς ε! Στο τέλος θα δούμε!

Έχω μια παραγγελιά για σας. Έχω μια παραγγελιά. Και πρέπει να ξεκινούμε τις ομιλίες από τις παραγγελιές. Γιατί είναι από ανθρώπους που αγαπώ πολύ και είναι βοσκοί, είναι κτηνοτρόφοι, είναι αγρότες, είναι ελαιοπαραγωγοί από την Κρήτη. Επειδή μπήκαμε και σε προεκλογική χρονιά, όπως φαίνεται -επειδή ο κ. Βλάσσης έχει τρελαθεί να παίρνει τηλέφωνα όλους τους συλλόγους των ομογενών στο εξωτερικό και να ζητάει στήριξη για την επιτελική Κυβέρνηση του κ. Μητσοτάκη, λέγοντάς τους ότι το «ORUC REIS» μάλλον κάνει αβλαβή διέλευση και ότι τώρα πρέπει να τιμούν τη Συμφωνία των Πρεσπών-, πρέπει να κάνετε έναν απολογισμό. Ήσασταν στο Υπουργείο Αγροτικής Ανάπτυξης.

Κύριε Βορίδη, θα μείνετε στην ιστορία ως ο Υπουργός Αγροτικής Ανάπτυξης που όταν έδωσε, τη χρονιά που ήταν Υπουργός, την ενιαία ενίσχυση στους αγρότες, δηλαδή τα 1.650.000.000 ευρώ, στο τέλος της μέρας λείπουν 165 εκατομμύρια, παρά τα συμπληρώματα. Λείπει το 10%. Το μετρήσαμε. Τόσο λείπει.

Πού είναι τα λεφτά, κύριε Βορίδη; Πού πήγαν; Πού είναι καβατζωμένα; Λείπουν από τους λογαριασμούς των αγροτών τώρα 165 εκατομμύρια ευρώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είστε από την Κρήτη και το…

**ΠΑΥΛΟΣ ΠΟΛΑΚΗΣ:** Είμαι. Και επειδή είμαι, τα λέω. Επειδή μιλώ με ανθρώπους που βλέπουν τα βιβλιάρια, μου τα λένε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ επειδή αγαπώ την Κρήτη, δεν θα απαντήσω.

**ΠΑΥΛΟΣ ΠΟΛΑΚΗΣ:** Δεύτερον, πήρατε από τον δεύτερο πυλώνα 126 εκατομμύρια ευρώ που ήταν για τις επενδύσεις και τους τεχνικούς συμβούλους, τα κάνατε στον κωδικό για την έκτακτη ενίσχυση κορωνοϊού και δώσατε στους ελαιοπαραγωγούς όλης της χώρας με τιμή 30 ευρώ το στρέμμα από όσο ξέρω, μόνο στους κατά κύριο επάγγελμα. Υπάρχουν όμως πάρα πολλοί που βγάζουν λάδι οι οποίοι δεν πήραν. Επίσης με αυτό που κάνετε με το αρχείο στις 31 Αυγούστου έμειναν απ’ έξω και πολλοί που είναι κατά κύριο επάγγελμα αγρότες.

Όμως, υπάρχει και ένα μεγάλο μασκαριλίκι, κύριε Βορίδη μου. Θυμάστε πέρυσι στην Κρήτη όταν έγινε πανικός με τον βιοσπόριο και τον δάκο και σας έλεγα ότι το νησί έχει χάσει 130 με 140 εκατομμύρια ευρώ εισόδημα -όχι ενίσχυση, εισόδημα- από την καταστροφή που έγινε. Δεκατρείς μήνες μετά, και παρ’ όλα αυτά που σας έλεγα από τότε που θα μπορούσαν να χρησιμοποιηθούν αλλά έκανε επτά με οκτώ μήνες να τα βγάλει η επιτροπή που συστήθηκε και τα λοιπά, έχει κατατεθεί ο φάκελος και ούτε φωνή ούτε ακρόαση. Δηλαδή να τα κλάψουν τα 130 εκατομμύρια που έχασαν παραγωγοί της Κρήτης και οι ελαιοπαραγωγοί, γιατί δεν κινηθήκατε εσείς γρήγορα για ενίσχυση σε αυτό το πράγμα; Αυτά για τη θητεία σας στο Υπουργείο Αγροτικής Ανάπτυξης.

Προχθές –μετά που έφυγα, γιατί έδινα μια συνέντευξη, όπως σας είπα- είπατε με το γνωστό συνδικαλιστικό ύφος, βέβαια, της θητείας στα πανεπιστήμια -και εγώ το έχω πολλές φορές- «τι έκανε ο ΣΥΡΙΖΑ για τη «NOVARTIS»»; Γελάς, Πλεύρη, και λόγου σου, ε;

«Τι έκανε ο ΣΥΡΙΖΑ για τη «NOVARTIS»; Και γιατί δεν ζήτησε αποζημιώσεις;». Τώρα δουλευόμαστε; Κάνουμε αντιπαράθεση τύπου φοιτητικών αμφιθεάτρων; Μην κουνιέσαι, Πλεύρη. Εμείς αναδείξαμε το σκάνδαλο. Εμείς τους οδηγήσαμε.

Ακόμα δεν παραδέχεσαι ότι είναι σκάνδαλο, Πλεύρη; Να σου διαβάσω την απόφαση;

**ΠΡΟΕΔΡΕΥΩΝ (Νικήτας Κακλαμάνης):** Μιλάτε στον πληθυντικό. Και Πλεύρης είναι ο κ. Πλεύρης. Αλλιώς, θα κάνω χρήση του αρμοδίου άρθρου, καθώς μιλάς εκτός νομοσχεδίου και θα σε σταματήσω.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε, για την παρατήρηση.

**ΠΡΟΕΔΡΕΥΩΝ (Νικήτας Κακλαμάνης):** Είναι ο κ. Πλεύρης! Ωραία.

**ΠΑΥΛΟΣ ΠΟΛΑΚΗΣ:** Εντάξει.

Λοιπόν, κύριε Πλεύρη μας, να σας διαβάσω την απόφαση του Νομικού Συμβουλίου του Κράτους που αξιοποιεί την απόφαση του δικαστηρίου του Νιού Τζέρσεϊ που τα λέει πεντακάθαρα. Κι αυτό περιμέναμε να τελειώσει, για να ζητήσουμε τις αποζημιώσεις, διότι την περίοδο που εδώ αποκαλύπταμε τι γινόταν με τις τιμολογήσεις του Λοβέρδου, του Γεωργιάδη κ.λπ., η έρευνα στην Αμερική ήταν σε εξέλιξη. Η έρευνα κατέληξε και είπε, λοιπόν, ότι αξιοποίησε η «NOVARTIS HELLAS» αξιωματούχους εδώ, για να επηρεάσει την ελληνική κυβέρνηση του κ. Σαμαρά να τιμολογήσει με τέτοιον τρόπο τα φάρμακα, που να διαφυλάξει τα κέρδη της «NOVARTIS».

Αν δεν μπορείς να διαβάσεις ελληνικά, δεν σου φταίω εγώ. Αν δεν μπορείτε να διαβάσετε ελληνικά –μη μας μαλώσει και ο κύριος Πρόεδρος- δεν σας φταίω εγώ, κύριε Πλεύρη.

Αυτά έλεγε εδώ. Θα προχωρήσετε τώρα σε αγωγές, όπως ζητάει το Νομικό Συμβούλιο του Κράτους; Δεν είναι κανένα συριζοκρατούμενο όργανο. Λέει: «ζητήστε όλα τα στοιχεία απ’ έξω, δικαστικά ή εξωδικαστικά, όλα αυτά που αναφέρονται και για τα οποία η «NOVARTIS» πληρώνει στην Αμερική για αυτά που έκανε η «NOVARTIS HELLAS» εδώ με το πολιτικό προσωπικό και τους υπηρεσιακούς, αξιοποιώντας και διεφθαρμένους γιατρούς προφανώς, 310 εκατομμύρια». Δυστυχώς, επί κυβερνητικής θητείας σας βγήκε αυτή η απόφαση, όχι όταν ήταν ο ΣΥΡΙΖΑ κυβέρνηση.

Θα κουνηθείτε; Ή φοβάστε μην ανοίξει το στόμα του ο Φρουζής; Του ασκήθηκε η τρίτη δίωξη προχτές. Για τις άλλες δύο θα έχει πολύ μεγάλο ενδιαφέρον να μάθουμε τι έχει γίνει. Έχει ξεκινήσει η ανάκριση για τις πρώτες δύο που του ασκήθηκαν δύο χρόνια τώρα; Εγώ υποτίθεται ότι παρενέβην τα όσια και ιερά της ελληνικής δικαιοσύνης, όταν το Γενάρη του 2019 ρωτάω: «Ρε παιδιά, από το Φλεβάρη του 2018 έχει ασκηθεί δίωξη στον Φρουζή. Τι γίνεται;». Και τώρα του ασκείται και άλλη.

Πάμε σε ένα τρίτο θέμα, το οποίο έχει να κάνει με την πανδημία. Προειδοποιώ άλλη μια φορά. Έχω πει πολλά για την πανδημία. Είμαστε στα πρόθυρα τρίτου κύματος. Θα το δείτε από τους νομούς. Διότι όσο έρχεται χειμώνας και το κρύο, κατεβαίνει η κατανομή των κρουσμάτων γεωγραφικά στη χώρα. Τελευταίος νόμος που μπήκε είναι η Σπάρτη τώρα και κατέβηκε και στη Φωκίδα κ.λπ., ενώ πριν είχε το μεγάλο πρόβλημα η βόρεια Ελλάδα. Έρχεται κύμα κακοκαιρίας. Είμαστε στα πρόθυρα τρίτου κύματος.

Επαναλαμβάνω άλλη μια φορά: Μην κρέμεστε μόνο από τα εμβόλια, που έτσι κι αλλιώς δεν έχουν έρθει στους αριθμούς που υποσχόσασταν και δεσμευόσασταν και που σήμερα ξαναδεσμεύτηκε ο κ. Πλεύρης ότι «ναι, εμείς έχουμε αγοράσει 25 εκατομμύρια». Και πού ‘ν’ τα; Μια τριακοσιαριά χιλιάδες δόσεις, από όσο ξέρω εγώ, είναι εδώ τώρα. Με τους ρυθμούς των οκτώ χιλιάδων την ημέρα, του χρόνου τέτοια εποχή θα έχει εμβολιαστεί με δύο δόσεις ένα εκατομμύριο τετρακόσιες εξήντα χιλιάδες κόσμος. Μέχρι τα τεσσεράμισι πέντε εκατομμύρια, συν άλλα ένα έως δύο εκατομμύρια που θα είναι φορείς, δεν φτιάχνεται φράγμα ανοσίας. Πώς θα φτιαχτεί το φράγμα ανοσίας;

Γι’ αυτό λέω: Μην κρέμεστε μόνο στα εμβόλια. Γιατί τώρα πεθαίνει κόσμος. Από τέλη του Οκτώβρη μέχρι τώρα πεθάνανε πέντε χιλιάδες άνθρωποι. Και έχω πει: Φέρτε τα αντισώματα. Και το ξαναλέω. Και είναι λες και μιλάω σε ώτα μη ακουόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι φοβάστε κι εσείς και κάποιοι από την επιστημονική επιτροπή; Ότι αν αποδειχτεί ότι αυτά -που έχει αποδειχτεί, δηλαδή, έξω- δρουν, δεν θα εμβολιαστεί κόσμος; Γι’ αυτό δεν τα φέρνετε; Δεν μπορώ να το καταλάβω. Τώρα πεθαίνει κόσμος στις μονάδες και εκτός μονάδων.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Πολάκη.

**ΠΑΥΛΟΣ ΠΟΛΑΚΗΣ:** Κλείνω.

Το 80% πεθαίνει εκτός ΜΕΘ. Χίλια διακόσια είναι μαγική εικόνα. Θα ξαναφουντώσει το πράγμα σε λίγες μέρες. Προμηθευτείτε αυτά τα φάρμακα, αφού υπάρχει η δυνατότητα, όσα μπορούμε περισσότερα. Σώζονται ανθρώπινες ζωές. Θα σας το επαναλαμβάνω τρίτη φορά αυτό το πράγμα.

Ένα τελευταίο που ήθελα να πω. Να πω μια κουβέντα για το νομοσχέδιο.

Τα είπα και πριν και δεν θέλω να τα επαναλάβω. Φέρνετε έναν νόμο που δεν θα τον εφαρμόσετε. Τα είπε ο κ. Σπίρτζης πριν. Μην επαναλαμβάνομαι. Υπενθυμίζω τους άλλους χίλιους περίπου ανθρώπους που προσλάβατε μόνο με τον αριθμό πρωτοκόλλου. Ό,τι έχετε κάνει, είναι κατά παρέκκλιση των κειμένων διατάξεων κ.λπ..

Εδώ ο κ. Χρυσοχοΐδης, θα μείνει στην ιστορία ως κ. Χρυσοχουντίδης. Ο καημός του και ο διγαβρές του είναι να βάλει αστυνομία στα πανεπιστήμια τώρα που είναι κλειστά, που δεν είναι οι φοιτητές εκεί.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Πολάκη.

**ΠΑΥΛΟΣ ΠΟΛΑΚΗΣ:** Φέρνει αυτό το πράγμα τώρα.

Αυτή τη στιγμή υπάρχει ένα αίτημα που έχει να κάνει με την πανδημία. Γιατί δεν μονιμοποιείτε το προσωπικό των νοσοκομείων, τους έντεκα χιλιάδες πεντακόσιους που προσθέσαμε εμείς με τις συμβάσεις εργασίας, τους άλλους τρεις χιλιάδες που προσθέσατε εσείς, για να ενισχυθεί μόνιμα το σύστημα υγείας με διαπαραταξιακή συνεννόηση; Αυτό, γιατί δεν το κάνετε;

Θα κάνετε διαγωνισμό το τρίτο τρίμηνο του 2022, για να βγουν τα αποτελέσματα το 2024, για να τους διορίσει η κυβέρνηση ΣΥΡΙΖΑ το 2034, όπως έγινε με τον ΑΣΕΠ του 1998.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΠΑΥΛΟΣ ΠΟΛΑΚΗΣ:** Ευχαριστώ πάρα πολύ.

Μην αγχώνεστε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν έχω κανένα άγχος. Θα μπορούσα να κάνω χρήση του άρθρου 66 παράγραφος 9 και να έχεις σταματήσει εξ αρχής. Το γνωρίζετε τι λέει.

**ΠΑΥΛΟΣ ΠΟΛΑΚΗΣ:** Ο καθένας έχει ελεύθερη βούληση να πει ό,τι θέλει.

**ΠΡΟΕΔΡΕΥΩΝ (Νικήτας Κακλαμάνης):** Δεν έχει. Γι’ αυτό γράφεται ο Κανονισμός της Βουλής. Και θυμηθήκατε στα εννιάμισι λεπτά να πείτε και για το ΑΣΕΠ.

Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η πρώτη συνεδρίαση της Ολομέλειας σήμερα και να ευχηθώ να είναι η χρονιά με υγεία και ο εμβολιασμός που ξεκίνησε να βάλει τέλος στον εφιάλτη της πανδημίας, και να μην ξαναζήσουμε αυτές τις πρωτόγνωρες καταστάσεις που βιώσαμε και βιώνουμε το τελευταίο δεκάμηνο.

Να ευχηθώ ακόμα καλή επιτυχία στον νέο Υπουργό, τον Μάκη Βορίδη, ο οποίος έχει γνώση των θεμάτων του Υπουργείου δεδομένου ότι επί τεσσεράμισι χρόνια διετέλεσε Τομεάρχης Εσωτερικών.

Κυρίες και κύριοι συνάδελφοι, δεν υπάρχει καμμία αμφιβολία ότι ο ν.2190/1994 για το ΑΣΕΠ, ο ν. Πεπονή είναι αδήριτη ανάγκη, για να μπει ένα τέλος στη μάστιγα της ρουσφετολογίας και των πελατειακών σχέσεων στις προσλήψεις του δημοσίου, αλλά δεν υπάρχει αμφιβολία ότι αφέθηκαν ανοικτές «πόρτες» και «παράθυρα». Για παράδειγμα, δεν θα ξεχάσω αυτό που έζησα ως νέος Βουλευτής το 1996, όταν Βουλευτές του τότε κυβερνώντος κόμματος αντέδρασαν έντονα απειλώντας με παραίτηση, αν στις διαδικασίες του ΑΣΕΠ δεν έμπαινε και η τοπική αυτοδιοίκηση, για να σταματήσει η ακατάσχετη ρουσφετολογία στις προσλήψεις των δήμων.

Στη δημοκρατία και στην πολιτική δεν υπάρχει γομολάστιχα που να διαγράφει το παρελθόν. Συνεπώς, πρέπει να αναγνωρίζουμε τα λάθη και τις παραλείψεις των κυβερνήσεων που έχουμε στηρίξει, είτε είμαστε Βουλευτές είτε είμαστε πολιτικά στελέχη.

Προς αυτή την κατεύθυνση το σημερινό νομοσχέδιο συνιστά μια σημαντική τομή. Δεν ακυρώνει, αλλά αντιθέτως συμπληρώνει το ΑΣΕΠ, ενισχύοντας και εμπεδώνοντας την αξιοκρατία προς όφελος του κοινωνικού συνόλου και ειδικότερα των νέων ανθρώπων, στους οποίους χρωστάμε να δώσουμε τις ευκαιρίες και τις δυνατότητες που δικαιούνται. Είναι το αποτέλεσμα ενός εξαντλητικού διαλόγου με όλους τους θεσμικούς και κοινωνικούς και επιστημονικούς φορείς υπό την καθοδήγηση του προηγούμενου Υπουργού Τάκη Θεοδωρικάκου και της γενικής γραμματέως. Έχει βασικό πυλώνα του τον πανελλήνιο γραπτό διαγωνισμό σε γνώσεις και δεξιότητες και γίνεται ο κανόνας για τις προσλήψεις στο δημόσιο με αποκλειστικό και αδιαπραγμάτευτο στόχο την επιλογή του κατάλληλου ανθρώπου στην κατάλληλη θέση, με απόλυτη διαφάνεια και αξιοκρατία.

Ο διαγωνισμός διακρίνεται σε δύο μέρη. Το ένα είναι οι ερωτήσεις πολλαπλών επιλογών, και το άλλο έχει σχέση με τις δοκιμασίες δεξιοτήτων και εργασιακής αποτελεσματικότητας. Επίσης, θα επιβραβεύονται οι επιπλέον γνώσεις, καθώς η βαθμολογία θα προσαυξάνεται ανάλογα με τους τίτλους σπουδών, όπως μεταπτυχιακών, διδακτορικών και ξένων γλωσσών.

Ταυτόχρονα, εξορθολογίζεται η εμπειρία, η οποία υπολογίζεται μέχρι πέντε έτη με ενιαίο τρόπο σε όλους όσους τη διαθέτουν, ενώ παράλληλα αυξάνονται κατά πολύ οι δυνατότητες πρόσληψης νέων, κυρίως, ανθρώπων που είναι αδύνατον να την κατέχουν. Ακόμη, για τις εξειδικευμένες θέσεις του ειδικού επιστημονικού προσωπικού η ατομική δομημένη συνέντευξη εισάγεται, προκειμένου να κριθεί η καταλληλότητα των υποψηφίων για την άσκηση των καθηκόντων τους στις συγκεκριμένες αυτές θέσεις.

Πολύ σημαντική θεωρώ και τη μοριοδότηση των είκοσι μονάδων στο γραπτό διαγωνισμό που δίδεται στους μόνιμους κατοίκους μικρών νησιωτικών δήμων, μειονεκτικών περιοχών και περιφερειακών ενοτήτων που έχουν χαρακτηριστεί παραμεθόριες και προβληματικές, αλλά έχω τη γνώμη ότι η μοριοδότηση πρέπει να αυξηθεί περισσότερο ή το καλύτερο, να μπει ασφαλιστική δικλίδα, ώστε οι θέσεις αυτών των κατηγοριών να καταλαμβάνονται αποκλειστικά από τους διαγωνιζόμενους της συγκεκριμένης περιοχής.

Ο κύριος Υπουργός γνωρίζει αυτές τις περιοχές, έχει ιδιαίτερη ευαισθησία για αυτές τις περιοχές, γνωρίζει ότι φθίνουνκαι πιστεύω ότι θα ακούσει την πρότασή μας. Πρέπει να βάλουμε, δηλαδή, φρένο στην πληθυσμιακή αιμορραγία, να κρατηθούν οι νέοι στον τόπο τους, να σταματήσει η περιθωριοποίηση αυτών των περιοχών και να περιοριστεί η υπερσυγκέντρωση στα αστικά κέντρα.

Παράλληλα, στηρίζονται και ειδικές κοινωνικές ομάδες, όπως τα άτομα με αναπηρία, και το ποσοστό προσλήψεών τους αυξάνεται από το 10% στο 12% και το ποσοστό των συγγενών τους καθορίζεται στο 5%. Πρέπει να τονιστεί εδώ ότι μία κοινωνία κρίνεται και διακρίνεται από το επίπεδο προστασίας που διασφαλίζει στα άτομα με αναπηρία. Γι’ αυτό και η Κυβέρνησή μας το έχει ιεραρχήσει ως πρώτη προτεραιότητα.

Τρίτεκνοι και πολύτεκνοι θα συμμετέχουν στον πανελλήνιο γραπτό διαγωνισμό με ποσοστό προσλήψεων για τους πολύτεκνους από το 15% που είναι σήμερα στο 16% και για τους τρίτεκνους από το 10% στο 12%.

Με αυτή την ευκαιρία να υπογραμμίσω ότι το δημογραφικό πρόβλημα στη χώρα μας εξαιτίας της υπογεννητικότητας και της γήρανσης του πληθυσμού έχει προσλάβει ανησυχητικές διαστάσεις με εξαιρετικά ζοφερές προοπτικές. Οφείλω να τονίσω εδώ ότι, η πρωτοβουλία του Πρωθυπουργού να θεσμοθετήσει για πρώτη φορά στη μεταπολιτευτική ιστορία ένα κυβερνητικό χαρτοφυλάκιο για τη δημογραφική πολιτική και την οικογένεια, θα δρομολογήσει φυσικά και άλλα μέτρα στήριξης των πολυμελών οικογενειών, όπως και κίνητρα σε νέα ζευγάρια να αποκτήσουν περισσότερα παιδιά.

Επιπλέον, το νομοσχέδιο μεριμνά με ειδική μοριοδότηση για τα παιδιά των αναπήρων πολέμου, για τα τέκνα αναπήρων ειρηνικής περιόδου αλλά και των υπηρετησάντων στις Ένοπλες Δυνάμεις και τα Σώματα Ασφαλείας, όπως επίσης και στα τέκνα και τις συζύγους όσων φονεύθηκαν στα γεγονότα της Κύπρου το 1964, το 1967 και το 1974.

Κυρίες και κύριοι συνάδελφοι, έχω ακούσει από συναδέλφους της Μείζονος και της Ελάσσονος Αντιπολίτευσης από το Βήμα της Βουλής να αφήνουν υπονοούμενα για τους ειδικούς φρουρούς και τους συνοριοφύλακες ότι προσελήφθησαν ρουσφετολογικά. Είναι μέγα λάθος αυτό. Τα παιδιά αυτά προσελήφθησαν με αυστηρή μοριοδότηση, είχαν υψηλούς βαθμούς στα απολυτήριά τους, ξένες γλώσσες, πτυχία, έχουν υπηρετήσει στις Ειδικές Δυνάμεις, έφεδροι αξιωματικοί και είναι παιδιά τα οποία έχουν προσληφθεί στην Αστυνομία για ειδικές αποστολές. Μάλιστα, ο θεσμός αυτός ξεκίνησε -και πολύ σωστά- το 1999 από τον τότε Υπουργό και σημερινό Υπουργό Δημόσιας Τάξης, τον κ. Χρυσοχοΐδη.

Κυρίες και κύριοι συνάδελφοι, θεωρώ ότι είναι αυταπόδεικτο πως οι μεταρρυθμιστικές τομές του νομοσχεδίου στοχεύουν ρεαλιστικά στον εκσυγχρονισμό της δημόσιας διοίκησης, δηλαδή στην ποιοτική αναβάθμιση των υπηρεσιών που μια ευνοούμενη χώρα οφείλει να παρέχει στους πολίτες. Η ευθύνη μας ακριβώς απέναντι στο μέλλον, κυρίως της νεολαίας μας, ξεπερνά κυβερνήσεις και κόμματα, είναι συνολική και γι’ αυτό συνολική πρέπει να είναι και η στήριξη αυτής της νομοθετικής πρωτοβουλίας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Κωτσός.

**ΓΕΩΡΓΙΟΣ ΚΩΤΣΟΣ:** Χρόνια πολλά, κύριε Πρόεδρε. Σας ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, χρόνια πολλά και καλή χρονιά. Εύχομαι ο νέος χρόνος να είναι η αρχή του τέλους της πανδημίας, που ταλαιπωρεί όχι μόνο τις Ελληνίδες και τους Έλληνες, αλλά συνολικά ολόκληρο τον κόσμο.

Επιπροσθέτως, θα ήθελα να συγχαρώ τον νέο Υπουργό Εσωτερικών και να του ευχηθώ να είναι δυνατός και, κυρίως, παραγωγικός σε ένα κρίσιμο Υπουργείο.

Κυρίες και κύριοι συνάδελφοι της Αντιπολίτευσης, νομίζω ότι θα πρέπει να αναγνωρίσετε πως η Κυβέρνησή μας, αν μη τι άλλο, παραμένει σταθερή στις προεκλογικές της δεσμεύσεις, παρά τις αντιξοότητες που συμβαίνουν και τις προκλήσεις που καλείται καθημερινά να αντιμετωπίσει, είτε σε επίπεδο εθνικών θεμάτων είτε σε επίπεδο πανδημίας είτε σε επίπεδο μεταναστατευτικού και προσφυγικού είτε ακόμη και σε επίπεδο πολιτικής προστασίας και φυσικών καταστροφών.

Παρά, λοιπόν, όλες αυτές τις δύσκολες συνθήκες, η Κυβέρνησή μας προχωρά με γρήγορους ρυθμούς στη μεταρρυθμιστική της λογική, η οποία αποτελεί και τη βάση της εκλογής της, διότι οι Ελληνίδες και οι Έλληνες, η ελληνική κοινωνία, επέλεξαν τον Ιούλιο του 2019 ως Κυβέρνηση της χώρας μας τη Νέα Δημοκρατία και ως Πρωθυπουργό τον Κυριάκο Μητσοτάκη γι’ αυτόν ακριβώς τον λόγο, για να προχωρήσει με γρήγορους ρυθμούς σε μεταρρυθμίσεις. Να προχωρήσει με γρήγορους ρυθμούς στην αναδιάταξη του κράτους μας.

Ακούω, μάλιστα, από συναδέλφους της Μειοψηφίας να μέμφονται την Κυβέρνηση, γιατί νομοθετεί αυτή την περίοδο. Μα, τι θα έπρεπε να γίνει; Να υπάρξει στασιμότητα; Η Βουλή να μη λειτουργεί; Εξάλλου, αυτή είναι και η ειδοποιός διαφορά ανάμεσα στην Κυβέρνηση της Νέας Δημοκρατίας και στον ΣΥΡΙΖΑ. Ο ΣΥΡΙΖΑ, είναι η δύναμη της στασιμότητας, της αδράνειας. Εμείς είμαστε η δύναμη της δημιουργίας και της δράσης και γι’ αυτό επιλέγουμε να προχωρούμε με γρήγορους ρυθμούς και να επιλύουμε παθογένειες και προβλήματα που ταλανίζουν τη δημόσια διοίκηση και την κοινωνία μας συνολικότερα, σύμφωνα όμως πάντα με τις αρχές της παράταξής μας που είναι οι αρχές της αξιοκρατίας, της διαφάνειας και της αποτελεσματικότητας.

Αγαπητοί συνάδελφοι, νομίζω ότι συμφωνούμε όλοι μας ότι στην εποχή που ζούμε σήμερα, την εποχή της ταχύτητας, της εξέλιξης, της ψηφιοποίησης, της τέταρτης βιομηχανικής επανάστασης, σ’ αυτή, λοιπόν, την εποχή χρειαζόμαστε και έναν δημόσιο τομέα ισχυρό, σφριγηλό, που ταυτόχρονα θα ανταποκρίνεται στις αυξανόμενες απαιτήσεις που έχουν, όχι μόνο ο Έλληνας πολίτης και η κοινωνία μας, αλλά και το διεθνές περιβάλλον. Απαιτείται, λοιπόν, μία δημόσια διοίκηση στελεχωμένη με έμπειρο προσωπικό, καταρτισμένο, με την συναίσθηση του καθήκοντός του και του ρόλου του, που θα είναι, κυρίως, ταγμένο στον αντικειμενικό του στόχο, που είναι η εξυπηρέτηση των πολιτών.

Με το παρόν, λοιπόν, σχέδιο νόμου αποδεικνύουμε στην πράξη ότι συνεχίζουμε και προχωρούμε με τη λογική με την οποία εκλεγήκαμε και μας εμπιστεύτηκε ο ελληνικός λαός, πιστεύοντας στη μεταρρυθμιστική μας δύναμη. Δημιουργούμε, λοιπόν, έναν σύγχρονο κρατικό μηχανισμό, μια σύγχρονη δημόσια διοίκηση, η οποία θα είναι συμβατή με τις ανάγκες της εποχής και θα δίνει έμφαση στο ανθρώπινο δυναμικό που την αποτελεί, ούτως ώστε να είναι σοβαρή και αξιοπρεπής στην επίλυση των προβλημάτων της κοινωνίας.

Το παρόν, λοιπόν, σχέδιο νόμου επί της ουσίας δεν κάνει τίποτε άλλο παρά να στοχεύει σε ένα κράτος αποτελεσματικό, σύγχρονο και φιλικό προς την κοινωνία. Ερχόμαστε να αναβαθμίσουμε και να εκσυγχρονίσουμε το ΑΣΕΠ, τον φορέα που πραγματικά ομολογούμε όλοι μας ότι άλλαξε τη δημόσια διοίκηση, που απάλλαξε την ελληνική κοινωνία από τη ρουσφετολογία και από την πελατειακή σχέση, που εφάρμοσε ένα αντικειμενικό σύστημα πρόσληψης των δημοσίων υπαλλήλων, που όμως έχει και αρκετά ζητήματα που πρέπει να επιλυθούν ή αρκετές παθογένειες που έχουν διαπιστωθεί στο διάβα των χρόνων.

Και θεωρώ ότι το σύστημα της μοριοδότησης αναμφίβολα υπήρξε ένα πολύ σημαντικό βήμα για την πρόσληψη των ατόμων στο δημόσιο, αλλά φτάνει από μόνο του; Φτάνουν μόνο τα τυπικά προσόντα για να προσληφθεί κάποιος στο δημόσιο;

Εδώ θα ήθελα, αγαπητοί συνάδελφοι, να σας καταθέσω την εμπειρία μου ως δήμαρχος για είκοσι ένα χρόνια, που μέσα από πολλούς διαγωνισμούς ΑΣΕΠ είχα την τύχη να διαπιστώσω την επιτυχία ή τις παθογένειες του συστήματος. Εξετάζοντας απλά και μόνο τα τυπικά προσόντα των υποψηφίων προκειμένου για την πρόσληψη, είχαμε αστοχίες κυρίως στο επίπεδο των ειδικών χειριστών μηχανημάτων, όπου ξέρετε ότι στους κύριους πίνακες έμπαιναν εκείνοι που είχαν απολυτήριο λυκείου, που ήξεραν αγγλικά, που είχαν βεβαίως και την πιστοποίηση ότι ξέρουν να χειρίζονται το μηχάνημα, αλλά επί της ουσίας και στην πράξη θα αποδεικνυόταν ότι το πτυχίο χειρισμού που είχαν ήταν πραγματικά ένα τυπικό χαρτί, με αποτέλεσμα να μην μπορούν να ικανοποιήσουν τις ανάγκες της θέσης για την οποία είχαν προσληφθεί, να στερούν από τον δήμο τη δυνατότητα να αξιοποιήσει είτε το μηχάνημα είτε τις δυνατότητες προκειμένου να εξυπηρετήσει την τοπική κοινωνία, αλλά -το κυριότερο- στερούσαν τη δυνατότητα από κάποιον άλλον που πραγματικά είχε τις ικανότητες, τις δεξιότητες, τη γνώση να υπηρετήσει αυτή τη θέση με τους καλύτερους δυνατούς οιωνούς.

Ένα άλλο ζήτημα που υπήρχε ως μεγάλο πρόβλημα, κυρίως, στις απομακρυσμένες ορεινές κοινότητες και δήμους, στους νησιωτικούς δήμους, στις απομακρυσμένες δημόσιες υπηρεσίες είναι το γεγονός ότι δεν υπήρχε εντοπιότητα, με αποτέλεσμα, κυρίως, στο επιστημονικό προσωπικό ή ακόμη-ακόμη και στο διοικητικό προσωπικό να καταλαμβάνουν αυτές τις θέσεις μέσω του ΑΣΕΠ άνθρωποι που δεν είχαν κατά νου να προγραμματίσουν τη ζωή τους στη συγκεκριμένη περιοχή και το μόνο που έκαναν από την επόμενη μέρα, ήταν να προσπαθούν να βρουν κερκόπορτες ή παραθυράκια, προκειμένου να φύγουν και να πάνε στον δήμο όπου είχαν προγραμματίσει να κάνουν τη ζωή τους ή να αρχίσουν την οικογένειά τους. Αποτέλεσμα; Δυσλειτουργία της υπηρεσίας, αδυναμία λειτουργίας του οργανισμού, πρόβλημα για τους πολίτες που δεν εξυπηρετούνταν, πρόβλημα και για τον ίδιο που είχε προσληφθεί και πολλές φορές ταλαιπωρούνταν γιατί δεν μπορούσε να πάει στην οικογένειά του.

Άρα, θεωρώ ότι η πρόβλεψη για μοριοδότηση της εντοπιότητας κινείται προς τη σωστή κατεύθυνση και μάλιστα της ισχυρής μοριοδότησης για ορεινές, μειονεκτικές και νησιωτικές περιοχές, που επί της ουσίας είναι σύγχρονες Θερμοπύλες, αγαπητές και αγαπητοί συνάδελφοι, γιατί κρατούν όρθιες περιοχές που αν ερημώσουν, θα αποτελέσουν χαμένες πατρίδες μέσα στον κορμό της ίδιας της χώρας μας. Γι’ αυτό και είναι σημαντικό να καθοριστεί ελάχιστος χρόνος υπηρεσίας του επιτυχόντος στη θέση ή στον οργανισμό, δήμο ή δημόσιο οργανισμό στον οποίο έχει προσληφθεί, διότι δεν είναι δυνατόν να προσλαμβάνεται σήμερα και μετά από έναν χρόνο ή δύο να θέλει να φύγει. Μέσα από τη δεκαετία θα ξέρει εκ των προτέρων ο διαγωνιζόμενος ότι για δέκα χρόνια θα πάει στη συγκεκριμένη δομή, στη συγκεκριμένη περιοχή, θα προγραμματίζει τη ζωή του και έτσι θα αποφεύγονται τέτοιου είδους προβλήματα.

Θεωρώ, λοιπόν, ότι, πέρα από τα τυπικά προσόντα, πέρα από την εντοπιότητα, πέρα από τον ελάχιστο χρόνο παραμονής, η εξέταση των αντικειμενικών γνώσεων, η δοκιμασία των δεξιοτήτων αλλά και, κυρίως, της εργασιακής αποτελεσματικότητας ,θα διασφαλίσουν στον μέγιστο δυνατό βαθμό ότι οι νεοεισερχόμενοι στον δημόσιο τομέα υπάλληλοι θα έχουν όλα εκείνα τα απαραίτητα στοιχεία, ώστε με μεράκι και όρεξη -γιατί και αυτά είναι εξαιρετικής σημασίας προσόντα- να εργαστούν για το κοινό καλό, για το κοινό όραμα της ανόρθωσης και της ανάταξης της ελληνικής κοινωνίας και της Ελλάδας μας.

Βέβαια εδώ ερχόμαστε να επιβραβεύσουμε…

**ΠΡΟΕΔΡΕΥΩΝ (Νικήτας Κακλαμάνης):** Κλείστε όμως.

**ΓΕΩΡΓΙΟΣ ΚΩΤΣΟΣ:** Ένα λεπτό, κύριε Πρόεδρε.

Ερχόμαστε να επιβραβεύσουμε εκείνους που έχουν εμβαθύνει στις σπουδές τους, που έχουν επενδύσει στις σπουδές τους, μέσα από τη μοριοδότηση των μεταπτυχιακών τίτλων, των διδακτορικών, του δεύτερου πτυχίου κ.λπ., και, βέβαια, σε καμμία περίπτωση δεν μας αφήνουν αδιάφορους οι ευάλωτες και ευαίσθητες κοινωνικές ομάδες, όπως είναι οι πολύτεκνοι, οι τρίτεκνοι αλλά και τα άτομα με αναπηρίες.

Ένα άλλο ζήτημα και παθογένεια του διαγωνισμού…

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, πρέπει να κλείσετε.

**ΓΕΩΡΓΙΟΣ ΚΩΤΣΟΣ:** Τελειώνω, κύριε Πρόεδρε. Αν θέλετε, είμαι ο τελευταίος. Έχω κάνει υπομονή όλη την ημέρα. Δώστε μου ένα λεπτό παραπάνω.

**ΠΡΟΕΔΡΕΥΩΝ (Νικήτας Κακλαμάνης):** Σας έχω δώσει ήδη τρία. Εγώ βλέπω το ρολόι, εσείς δεν το βλέπετε.

**ΓΕΩΡΓΙΟΣ ΚΩΤΣΟΣ:** Σας ευχαριστώ πολύ. Ένα τελευταίο και κλείνω.

Επιταχύνουμε τις διαδικασίες, για να μην υπάρχει μεγάλη καθυστέρηση από την προκήρυξη του διαγωνισμού μέχρι την έκδοση των αποτελεσμάτων και έτσι θεωρώ ότι μέσα από αυτή τη διαδικασία επιλέγονται οι καλύτεροι που μπορούν να υπηρετήσουν με τους καλύτερους δυνατούς όρους τη δημόσια διοίκηση, στην προσπάθεια που επιβάλλεται να καταβάλλουμε όλοι μαζί να κάνουμε την Ελλάδα μας καλύτερη, να υπηρετήσουμε την κοινωνία μας και τον Έλληνα πολίτη με τους καλύτερους δυνατούς όρους.

Είμαι βέβαιος ότι μέσα από αυτή τη διαδικασία μόνο θετικά αποτελέσματα μπορούν να προκύψουν. Υπερψηφίζω και στηρίζω με όλες μου τις δυνάμεις το υπό συζήτηση νομοσχέδιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ήρθε η ώρα να ακούσουμε τον κύριο Υπουργό, ο οποίος επειδή θα πρέπει, εκτός από την τοποθέτησή του, να απαντήσει κιόλας, αντί για δεκαοκτώ λεπτά, θα του βάλω είκοσι πέντε λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αν δε σας πειράζει, κύριε Πρόεδρε, να χρησιμοποιήσω και το εννιάλεπτο της δευτερολογίας μου. Είναι στην κρίση σας. Όπως νομίζετε.

**ΠΡΟΕΔΡΕΥΩΝ (Νικήτας Κακλαμάνης):** Θέλετε και τη δευτερολογία σας δηλαδή. Εντάξει, κανένα πρόβλημα, ωραία. Ξεκινήστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Να ευχαριστήσω κατ’ αρχάς όλους τους συναδέλφους για την κριτική και τις παρεμβάσεις τους, βεβαίως τους συναδέλφους μου στη Νέα Δημοκρατία πρωτίστως και, κυρίως, για την ουσιώδη στήριξη στο νομοσχέδιο.

Κοιτάξτε, η αλήθεια είναι ότι η Αντιπολίτευση βρίσκεται σε μια -κατά την κρίση μου- αμήχανη θέση και θα πω γιατί. Διότι εδώ συζητάμε ένα νομοσχέδιο συγκεκριμένο. Πρέπει κανείς να αιτιολογήσει τη στάση του απέναντι στο νομοσχέδιο, να πει αν δεν του αρέσει, γιατί δεν του αρέσει, γιατί καταψηφίζει, πού διαφωνεί. Και πάντως, σε ό,τι αφορά στα ζητήματα αρχής, θα πρέπει να πει αν σε αυτό το νομοσχέδιο βλέπει κάτι στο οποίο διαφωνεί επί της αρχής. Εδώ δεν συζητάμε για το αν συμφωνούμε με άλλες πτυχές της κυβερνητικής πολιτικής. Δεν θα συζητήσουμε τώρα για τα αγροτικά, δεν θα συζητήσουμε καν αν σε άλλα σημεία ακόμα και της πολιτικής δημόσιας διοίκησης συμφωνεί ή διαφωνεί η Αντιπολίτευση. Εδώ συζητάμε ένα νομοσχέδιο. Πρέπει να πείτε γιατί το ψηφίζετε ή γιατί δεν το ψηφίζετε.

Και τι ακούσαμε από το πρωί; Ακούσαμε ότι δεν είναι σημαντική η μεταρρύθμιση και εντάξει, ναι, κάνει κάποια κωδικοποίηση, αλλά λίγο-πολύ αυτά που προβλέπει, τα μείζονα είναι ήδη υφιστάμενα. Θα δούμε αν αυτός ο ισχυρισμός είναι ορθός. Αυτός ο ισχυρισμός οδηγεί σε καταψήφιση; Εγώ σας λέω ότι εντάξει, ας πούμε ότι είναι δεκτός. Δεν είναι έτσι όπως το λέτε και θα εξηγήσω γιατί, αλλά ας πούμε ότι είναι έτσι. Οδηγεί σε καταψήφιση; Έστω ότι δεν είναι μεγίστης σημασίας. Τότε πού είναι η αντίρρηση; Ψηφίστε κάτι που δεν είναι μεγίστης σημασίας, αλλά είναι θετικό.

Πάμε παρακάτω, να δούμε τις αντιρρήσεις που ακούσαμε. Κατ’ αρχάς, να δούμε αν αυτός ο ισχυρισμός είναι ορθός. Λέει: Δεν είναι σημαντικό. Γιατί; Γιατί προβλέπει έναν πανελλαδικό γραπτό διαγωνισμό για τις προσλήψεις. Να μιλήσουμε λίγο στα ίσα γι’ αυτό; Λέτε ναι κατ’ αρχάς ή όχι σε αυτό; Απ’ ό,τι κατάλαβα, είστε θετικοί, γιατί το μεγάλο κομμάτι, το μεγάλο ζήτημα αυτού του νομοσχεδίου είναι ότι ουσιαστικά εκείνο που επιτυγχάνει είναι τη θέσπιση ενός ενιαίου πανελλαδικού γραπτού διαγωνισμού που έρχεται να υποκαταστήσει την πραγματικότητα του 97% των προκηρύξεων. Και έρχομαι εγώ να σας ρωτήσω: Καλό πράγμα είναι αυτό ή κακό; Αν λέγατε ότι «είναι κακό, γιατί εμείς θέλουμε να συνεχίσουμε έτσι όπως γίνεται η κατάσταση», θα καταλάβαινα την αντίρρηση. Μα, δεν λέτε αυτό. Λέτε ότι «είναι καλό, αλλά επειδή υπάρχει, παρ’ ότι δεν εφαρμόζεται, το καταψηφίζουμε». Μα, είναι λογική αυτή; Είναι σοβαρή αντιπολίτευση αυτή; Στέκεστε έτσι;

Πάμε τώρα παρακάτω και θέλω να καταλάβω, γιατί έχετε κάποια κίνητρα για αυτόν τον βαθύ ανορθολογισμό της θέσης σας και θα το εξηγήσω παρακάτω. Πάμε όμως παρακάτω. Ποιες άλλες αντιρρήσεις ακούσαμε; Εγώ έχω ακούσει όλους τους ομιλητές. Ξεκινήσαμε, κύριε Πρόεδρε, νομίζω στις δέκα, είναι επτά, έχω ακούσει εννέα ώρες ομιλίες και προσπαθώ να παρακολουθήσω το επιχείρημα επί του νομοσχεδίου. Μάλιστα.

Άλλο, λοιπόν, επιχείρημα υπάρχει; Διότι αυτός είναι ο πανελλαδικός γραπτός διαγωνισμός που κάνουμε. Υπάρχει, λοιπόν, άλλο επιχείρημα; Εξήγησα τη σημασία του. Εξήγησα, γιατί είναι σημαντική η μεταρρύθμιση. Γιατί δεν συμβαίνει; Διότι με αυτόν τον τρόπο αντικειμενικοποιείται και γιατί, επίσης, συγχρονίζεται -κάτι που επίσης δεν συμβαίνει- με τον προγραμματισμό προσλήψεων και άρα, μειώνουμε τον χρόνο. Η μείωση δε του χρόνου θα είναι αναμφίβολα επωφελής για την κάλυψη των αναγκών του δημοσίου.

Μα, δεν προβλεπόταν αυτό; Όχι, δεν προβλεπόταν ο ενιαίος πανελλαδικός διαγωνισμός. Προβλέπονταν γραπτές διαδικασίες, γραπτοί διαγωνισμοί, που όμως ήταν ανά προκήρυξη και δεν ταυτίζονταν. Δεν συνδεόταν με τους χρόνους -άρα, χρόνος πρόσληψης, χρόνος διαγωνισμού- και αποσυντόνιζε πλήρως το πρόγραμμα προσλήψεων του δημοσίου.

Σας έφερα στην επιτροπή συγκεκριμένο παράδειγμα. Προγραμματισμός ΣΥΡΙΖΑ: εκατόν ογδόντα επτά θέσεις για το Υπουργείο Αγροτικής Ανάπτυξης. Ο προγραμματισμός είχε ξεκινήσει ενάμιση χρόνο πριν να φύγει ο ΣΥΡΙΖΑ. Έχει υποβληθεί το αίτημα. Ο προγραμματισμός είχε γίνει ήδη έναν χρόνο πριν την υποβολή του αιτήματος. Άρα, μιλάμε για δυόμισι χρόνια ήδη συν ενάμιση χρόνο τώρα με τη Νέα Δημοκρατία. Δηλαδή, μιλάμε αυτή τη στιγμή για τέσσερα χρόνια από τη χρονική στιγμή που διαπιστώθηκαν οι αναγκαιότητες για το Υπουργείο Αγροτικής Ανάπτυξης και δεν έχει τελειώσει. Αυτό έρχεται να λύσει.

Ρωτώ, λοιπόν, ευθέως τα κόμματα: Αυτό όλο είναι ήσσονος σημασίας; Δεν είναι σημαντική μεταρρύθμιση; Αφήστε το αν θα εφαρμοστεί, αν θα επιτύχει, πώς θα επιτύχει. Φυσικά. Ως προς τη νομοθεσία, όμως, που εμπλέκεται το Κοινοβούλιο, -γιατί για τα υπόλοιπα, θα έχετε δικαίωμα να ασκήσετε κοινοβουλευτικό έλεγχο και να τα παρακολουθήσετε- ως προς τη θέση του Κοινοβουλίου, το Κοινοβούλιο, τι λέει; Λέει «όχι, δεν μου αρέσει»; Εκεί, λοιπόν, τα κόμματα της Αντιπολίτευσης βρίσκονται εκτεθειμένα.

Πάω όμως και στης ελάσσονος σημασίας παρεμβάσεις. Βασικά, δεν ξέρω αν είναι ελάσσονος σημασίας. Πάντως, είναι δευτερεύουσες σε σχέση με το μείζον που είναι αυτό.

Άκουσα τη σκέψη του κ. Ραγκούση. Μας ανέλυσε ένα δόλιο σχέδιο ο κ. Ραγκούσης. Τι λέει; «Γιατί το πάτε σε εκείνο το εξάμηνο;». Διότι προηγουμένως, θα έχουν λήξει οι θητείες -είπε ο κ. Ραγκούσης- ορισμένων μελών -δεκαεπτά νομίζω είπατε- του ΑΣΕΠ και άρα -να το σατανικό σχέδιο- θα έχετε διορίσει εσείς τους δικούς σας και άρα -αυτό δεν το είπε ο κ. Ραγκούσης, δεν τελείωσε, αλλά φαντάζομαι ότι αυτό υπονοεί, δεν μπορεί να εννοεί κάτι άλλο στον συλλογισμό του- εφόσον θα έχετε διορίσει τους δικούς σας, δεν θα είναι ακέραιος ο διαγωνισμός. Σωστά; Αυτή νομίζω είναι η σκέψη. Αυτό είναι το σατανικό σχέδιο που έχουμε περιεργαστεί.

**ΙΩΑΝΝΗΣ ΡΑΓΚΟΥΣΗΣ:** Αυτό καταλάβατε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αν το κατάλαβα λάθος, εγώ θα ήθελα να το διορθώσετε.

**ΙΩΑΝΝΗΣ ΡΑΓΚΟΥΣΗΣ:** Διαβάστε τα Πρακτικά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτό είπατε με πολύ μεγάλη καθαρότητα και σαφήνεια. Θα έχετε, όμως, τη δυνατότητα να δώσετε διευκρινήσεις, αν δεν θέλετε να τις δώσετε τώρα. Εγώ, όπως έχω πει, πάντα δέχομαι διακοπές, αρκεί να μην αφαιρούν τον χρόνο ομιλίας μου.

Άρα, λοιπόν, αυτό είναι το σχέδιό μας.

Έρχομαι να ρωτήσω το εξής: Έχουμε αλλάξει τη διαδικασία διορισμού των μελών του ΑΣΕΠ; Όχι. Υπάρχει και συνταγματική πρόνοια για τον τρόπο αυτό; Βεβαίως. Άρα και κακοί να είμαστε και να είχαμε και μια πρόθεση, η οποία θα εκδηλωθεί στο μέλλον, δεν μπορούμε να το κάνουμε αυτό. Αυτό, λοιπόν, είναι προβλεπόμενο και τηρείται. Σωστά; Σωστά.

**ΠΑΥΛΟΣ ΠΟΛΑΚΗΣ:** Έχετε αλλάξει τον Κανονισμό της Βουλής.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πολάκη, που εγώ σας επιτρέπω και να μου μιλάτε στον ενικό, λέω το εξής…

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δύο λεπτά.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, μη βγάζεις τη μάσκα σου, κύριε Πολάκη, όχι για εμάς εδώ, αλλά για τον κ. Ραγκούση και τον κ. Ζαχαριάδη, που πρέπει να προστατεύσω εξίσου.

**ΠΑΥΛΟΣ ΠΟΛΑΚΗΣ:** Είμαι μακριά. Έχω πρόσφατο rapid test.

**ΠΡΟΕΔΡΕΥΩΝ (Νικήτας Κακλαμάνης):** Αυτά τώρα, το ότι έχεις πρόσφατο rapid test…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Συνεχίζω λέγοντας ότι αυτό, λοιπόν, είναι υποτίθεται το σχέδιο.

Λέω το εξής: Μάλιστα θα λήξει κάποια στιγμή η θητεία. Να πω την αλήθεια, εγώ δεν το είχα μετρήσει. Το μέτρησε ο κ. Ραγκούσης. Θα λήξει η θητεία τότε. Θα διοριστεί με τη νόμιμη διαδικασία. Το ΑΣΕΠ, όπως ξέρετε, είναι μία διαδικασία ευρείας πλειοψηφίας από τη Διάσκεψη των Προέδρων. Θα οριστεί από το Κοινοβούλιο με ευρεία πλειοψηφία.

Να ρωτήσω το εξής: Ο ΣΥΡΙΖΑ δεν διόρισε στη διάρκεια της κυβερνητικής του θητείας μέλη του ΑΣΕΠ; Άρα, αυτό κατέστησε διαβλητό το ΑΣΕΠ; Και όταν διορίζει ο ΣΥΡΙΖΑ είναι αδιάβλητο το ΑΣΕΠ, αλλά όταν θα διορίσει η Βουλή, η Διάσκεψη των Προέδρων επί Κυβερνήσεως της Νέας Δημοκρατίας το ΑΣΕΠ θα είναι διαβλητό; Διότι με αυτό που λέτε υπονομεύετε την ακεραιότητα του οργάνου. Εσείς το λέτε αυτό. Και εσείς παίρνετε την ευθύνη. Εσείς δημιουργείτε έρεισμα αμφισβητήσεως της αντικειμενικότητας στο ΑΣΕΠ. Και εμείς οφείλουμε να την προστατέψουμε και να τη θωρακίσουμε. Αλλά αυτή η σκέψη σας οδηγεί σε αυτό.

Είπατε και κάτι ακόμα. Λέτε, κύριε Ραγκούση: «Μα, η επιτροπή εξετάσεων δεν έχει την πλειοψηφία της, δεν συγκροτείται κατά πλειοψηφία από το ΑΣΕΠ». Η διάταξη όμως είναι πολύ σαφής και συγκεκριμένη: «Η κεντρική επιτροπή διαγωνισμού πρώτα απ’ όλα συγκροτείται με απόφαση του ΑΣΕΠ». Αμφισβητείτε αυτή την απόφαση και την ακεραιότητα της; Έχετε μπει σε αυτή τη διαδικασία; Αμφισβητείτε το ΑΣΕΠ ως θεσμό; Αυτή είναι η θέση της Αξιωματικής Αντιπολίτευσης; Εγώ θα ήθελα να το ακούσω. Είναι ενδιαφέρον, γιατί είναι και ενδιαφέρον ως προς τη γενικότερη λογική σας απέναντι στη λειτουργία των θεσμών.

Λέει, λοιπόν: «Η κεντρική επιτροπή διαγωνισμού είναι τουλάχιστον πενταμελής και αποτελείται από τουλάχιστον δύο μέλη του ΑΣΕΠ».

**ΙΩΑΝΝΗΣ ΡΑΓΚΟΥΣΗΣ:** Από πόσα;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επιτρέψτε μου.

Από τουλάχιστον δύο μέλη του ΑΣΕΠ.

**ΙΩΑΝΝΗΣ ΡΑΓΚΟΥΣΗΣ:** Α, δύο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Συγκροτείται από το ΑΣΕΠ και τουλάχιστον δύο μέλη του ΑΣΕΠ, με όσα μέλη θέλει το ΑΣΕΠ να βάλει. Αν θέλει να βάλει…

**ΙΩΑΝΝΗΣ ΡΑΓΚΟΥΣΗΣ:** Όχι από το ΑΣΕΠ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ραγκούση, είναι σαφής η διάταξη.

Αν θέλει η ολομέλεια του ΑΣΕΠ να βάλει πέντε μέλη από το ΑΣΕΠ, βάζει πέντε μέλη. Αν θέλει να βάλει τρία, βάζει τρία. Δεν μπορεί να βάλει κάτω από δύο. Πού είναι το πρόβλημα;

**ΙΩΑΝΝΗΣ ΡΑΓΚΟΥΣΗΣ:** Είναι ανακριβές αυτό που λέτε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η δολιότητα, λοιπόν, εδώ που μας αποδίδετε είναι προφανώς έωλη.

**ΙΩΑΝΝΗΣ ΡΑΓΚΟΥΣΗΣ:** Μιας και το είπατε, από πού θα αποφασίζεται;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Από την ελάσσονα ολομέλεια. Κατά τη γνώμη σας, είναι μειωμένου κύρους; Ρωτώ, κύριε Ραγκούση: Είναι μειωμένου κύρους η ελάσσων ολομέλεια του ΑΣΕΠ;

**ΠΡΟΕΔΡΕΥΩΝ (Νικήτας Κακλαμάνης):** Μην πάμε σε διαλόγους.

**ΙΩΑΝΝΗΣ ΡΑΓΚΟΥΣΗΣ:** Είναι η ολομέλεια…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μάλιστα, δεν είναι.

**ΙΩΑΝΝΗΣ ΡΑΓΚΟΥΣΗΣ:** Όποιος ήθελε…

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, κύριε Ραγκούση -είστε παλιός Κοινοβουλευτικός Εκπρόσωπος- την άδεια την παίρνετε από τον Προεδρεύοντα. Δεν την παίρνετε από τους Υπουργούς. Οι Υπουργοί όταν ανεβαίνουν στο Βήμα είναι το ίδιο με εσάς από κάτω.

Παρ’ ότι είδα τους χρόνους και πολλοί τους έχετε συμπληρώσει, ακόμη και τις δευτερολογίες, προτίθεμαι και στους εισηγητές -θα ρωτήσω έναν, έναν- και στους Κοινοβουλευτικούς Εκπροσώπους να δώσω σχετικό χρόνο για να τοποθετηθείτε, αφού το επιθυμείτε, μετά τον Υπουργό.

Γι’ αυτό, παρακαλώ, μην κάνουμε διακοπές. Να ολοκληρώσει ο Υπουργός και θα σας δώσω μετά τον χρόνο να πείτε ό,τι θέλετε.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, από αυτό και μόνο, δηλαδή από την ανάγνωση της διατάξεως, είναι ξεκάθαρο ότι δεν υπάρχει κάτι απ’ όλο αυτό που μας αποδίδετε.

Άκουσα μια τρίτη κριτική από την κυρία Πρόεδρο του Κινήματος Αλλαγής που λέει: «Εμείς δεν το ψηφίζουμε, γιατί έχετε εισάγει πολλά υποκειμενικά στοιχεία». Δηλαδή τι; Έχετε εισάγει τη συνέντευξη. Πού την έχετε εισάγει; Σε εκείνες τις διατάξεις, στις οποίες προβλεπόταν ότι υπάρχει, πράγματι, η δυνατότητα πάλι με απόφαση του ΑΣΕΠ, να γίνεται όταν η πρόσληψη αφορά θέσεις που σχετίζονται με την ασφάλεια του ανθρώπου. Τότε δινόταν, πράγματι, στο αρχικό κείμενο η δυνατότητα να υπάρχει συνέντευξη. Και αυτό το αφαίρεσα.

Παρεμπιπτόντως, αυτό υπήρχε στον νόμο Ραγκούση. Αυτή η διάταξη, η οποία δεν δημιούργησε τότε ενστάσεις -δεν δημιούργησε ενστάσεις στο κόμμα τότε που την εισηγούνταν-, δημιούργησε ενστάσεις σήμερα.

Εγώ, όχι επειδή άκουσα τις ενστάσεις, αλλά επειδή όντως έκρινα ότι υπάρχει ένα διευρυμένο πεδίο εδώ, το οποίο άφηνε μεγάλα περιθώρια ερμηνειών, η ασφάλεια του ανθρώπου τι είναι και με τι σχετίζεται και με τι δεν σχετίζεται, γι’ αυτόν τον λόγο το αφαίρεσα.

Μετά από αυτό, όμως, δεν κατάλαβα γιατί εξακολουθεί το ΚΙΝΑΛ να έχει αντίρρηση; Γιατί αυτό μου είπε ως αντίρρηση η κυρία Πρόεδρος σε ό,τι αφορά το νομοσχέδιο. Τα υπόλοιπα θα τα πούμε.

Άκουσα ακόμα: Μα, ξέρετε, δεν προβλέπετε τη δυνατότητα ενστάσεων στη βαθμολογία. Προσέξτε: Βαθμολογία, δεύτερος βαθμολογητής, οριστική βαθμολογία, δυνατότητα και προσφυγής δικαστικής και αιτήσεως θεραπείας. Θέλετε να βάλουμε και ένσταση; Τι νόημα έχει αυτό;

Άρα, λοιπόν, δεν υπάρχει καμμία πραγματική βάση στις αντιρρήσεις σας. Γιατί, όμως, έχετε αντιρρήσεις; Γιατί όχι;

Μετά πήγαμε στα επιχειρήματα γενικής τάξεως που λέω εγώ. Ποια είναι τα επιχειρήματα γενικής τάξεως; Έχουμε αντιρρήσεις, γιατί εσείς είστε αυτοί που διορίζετε μετακλητούς. Άκουσα από την κυρία Κοινοβουλευτική Εκπρόσωπο του ΜέΡΑ25 κάτι το οποίο νομίζω μας γυρίζει, πραγματικά, αυθεντικά στην επιτομή του λαϊκισμού, αυθεντικά όμως, ήταν από αυτά τα ωραία που ακούγαμε κάποτε. Άκουσα τοι εξής: Κάνουν 65 εκατομμύρια ευρώ οι μετακλητοί. Πόσες ΜΕΘ είναι αυτές;

Μάλιστα. Να σας ρωτήσω κάτι; Κάνουν 65 εκατομμύρια οι μετακλητοί εάν θεωρήσουμε ότι οι μετακλητοί ήταν κάποτε μηδέν και εμείς τώρα τους κάναμε τρεις χιλιάδες. Οι μετακλητοί ήταν μηδέν ή θέλετε να γίνουν μηδέν; Διότι αν θέλετε να γίνουν μηδέν, να σας παρακινήσω να ξεκινήσετε παραιτούμενοι από τους επιστημονικούς σας συνεργάτες. Κάντε μας εδώ μια πρώτη κίνηση για να δούμε εάν τα εννοείτε αυτά που λέτε.

Και να σας ρωτήσω, επίσης, το εξής: Ο κ. Βαρουφάκης, δεν είναι προσωπικό….

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αυτό δεν είναι λαϊκισμός; Το κάνουμε μαζί;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα πω, γιατί πρέπει να υπάρχει μια συνέπεια.

Ο κ. Βαρουφάκης υπήρξε Υπουργός. Η κυβέρνησή σας είχε Υπουργούς. Ο κ. Βαρουφάκης συμμετείχε στην κυβέρνηση ΣΥΡΙΖΑ. Οι Υπουργοί επί ΣΥΡΙΖΑ δεν έχουν μετακλητούς; Είχαν ή δεν είχαν;

**ΠΑΥΛΟΣ ΠΟΛΑΚΗΣ:** Πόσους είχαν; Για πείτε μας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτή ήταν λάθος ερώτηση, κύριε Πολάκη. Είναι αυτό που λέμε, γιατί μιλάτε τώρα.

Πάμε στα εξής: μετακλητοί εκτός ΟΤΑ -αφήστε τους ΟΤΑ, μιλάμε για τους Υπουργούς- Νοέμβριος του 2018, είμαστε επί ΣΥΡΙΖΑ, κύριε Πολάκη, χίλιοι ογδόντα ένας. Μετακλητοί εκτός ΟΤΑ 2020 -για πείτε;- εννιακόσιοι δέκα.

**ΠΑΥΛΟΣ ΠΟΛΑΚΗΣ:** Δεν καταλαβαίνω. Λέτε ψέματα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτό το «λέω ψέματα», το έχετε εύκολο. Να σας ρωτήσω κάτι; Τώρα να σας ρωτήσω να στοιχειοθετήσετε το «λέω ψέματα». Εντάξει, λέω ψέματα. Εσείς από πού το βγάλατε ότι λέω ψέματα;

Πάμε τώρα παρακάτω.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα αριθμήσουμε τις θέσεις!

**ΠΑΥΛΟΣ ΠΟΛΑΚΗΣ:** Πάρτε το χθεσινό δημοσίευμα της «Εφημερίδας των Συντακτών» να ενημερωθείτε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μάλιστα πολύ σωστά, γιατί πάντοτε είστε αψύς…

(Θόρυβος στην Αίθουσα)

Εγώ έχω μεγάλη κατανόηση, γιατί όπως είπαμε είμαστε σχεδόν κοντοχωριανοί και κατανοώ το αψύ του χαρακτήρος σας το οποίο σας οδηγεί σε σφαλερές τοποθετήσεις. Γιατί τώρα;

Σας είπα, λοιπόν, τον αριθμό των μετακλητών εκτός ΟΤΑ. Θα σας πω, όμως και κάτι άλλο, τους επιστημονικούς συνεργάτες Βουλευτών. Το 2018, ήταν πεντακόσιοι ογδόντα. Το 2020, είναι πεντακόσιοι εξήντα έξι. Πάμε παρακάτω. Πόσους είχαμε μετακλητούς στους ΟΤΑ, δήμαρχους δηλαδή, το 2018; Χίλιους δώδεκα. Πόσους έχουμε το 2020; Χίλιους πεντακόσιους δεκαοκτώ. Σύνολο μετακλητών το 2018 δύο χιλιάδες εξακόσιοι εβδομήντα τρεις. Σύνολο μετακλητών, ο αριθμός που έχει η αγία «Εφημερίδα των Συντακτών», δύο χιλιάδες εννιακόσιοι ενενήντα τέσσερις. Από που προξενείται η αύξηση; Από το ότι αποφασίσαμε, κύριε Πολάκη, να δώσουμε τη δυνατότητα στους δημάρχους να έχουν ορισμένους συνεργάτες της επιλογής τους για να κάνουν τη δουλειά τους. Το λήξαμε το θέμα;

**ΠΑΥΛΟΣ ΠΟΛΑΚΗΣ:** Όχι, λέτε ψέματα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εντάξει, ωραία λέω ψέματα.

**ΠΑΥΛΟΣ ΠΟΛΑΚΗΣ:** … προσθέστε τους επιστημονικούς συνεργάτες …

**ΠΡΟΕΔΡΕΥΩΝ (Νικήτας Κακλαμάνης):** Ωραία. Μην διακόπτετε τώρα.Συνεχίστε, κύριε Υπουργέ, και μην υποβάλλετε ερωτήσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας επαναλαμβάνω ότι αυτά είναι τα στοιχεία συνολικά.

(Θόρυβος στην Αίθουσα)

**ΠΑΥΛΟΣ ΠΟΛΑΚΗΣ:** … (Δεν ακούγεται).

**ΠΡΟΕΔΡΕΥΩΝ (Νικήτας Κακλαμάνης):** Καταθέστε τα και στα Πρακτικά.

**ΠΑΥΛΟΣ ΠΟΛΑΚΗΣ:** Τον είδατε τον πίνακα;

**ΠΡΟΕΔΡΕΥΩΝ (Νικήτας Κακλαμάνης):** Δεν θα φτάσουμε μέχρι τις 22:00΄ τώρα κάνοντας διαλόγους.

**ΠΑΥΛΟΣ ΠΟΛΑΚΗΣ:** Είμαστε ζωηρά παιδιά, δεν πειράζει.

**ΠΡΟΕΔΡΕΥΩΝ (Νικήτας Κακλαμάνης):** Όπως λέω!

Συνεχίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πηγή: Μητρώο Ανθρωπίνου Δυναμικού Ελληνικού Δημοσίου, Υπουργείο Εσωτερικών.

Θα μου επιτρέψετε με όλο το σεβασμό που σας έχω να το εμπιστεύομαι λίγο περισσότερο από τη δική σας αυθαίρετη τοποθέτηση.

Άρα, για να έρθω στην επιτομή του λαϊκισμού. Μα, ποια άραγε είναι η διαφορά 2018 με 2020, που είπα πού οφείλεται, όχι στους Υπουργούς, όχι στην κυβέρνηση, όχι στους Βουλευτές, στην επιλογή πράγματι την πολιτική που κάναμε βεβαίως για τους Οργανισμούς Τοπικής Αυτοδιοίκησης, όμως, κύριε Ραγκούση, -η κυβέρνηση και η Βουλή βεβαίως-, για να ενισχύσουμε το έργο των δημάρχων, γι’ αυτό. Το λέω επειδή ακούω τα «γαλάζια» παιδιά. Εγώ δεν ξέρω αν ο δήμαρχος είναι «γαλάζιος» ή αν είναι ΣΥΡΙΖΑ. Δεν ξέρω αν είναι ΚΙΝΑΛ ή τι είναι. Είναι ο δήμαρχος. Δεν έκατσα να το μετρήσω ούτε ξέρω και τι θα πάρει αν θα πάρει γαλάζιο ή κόκκινο ή μπλε ή κίτρινο. Δεν τον ρώτησα ούτε τον επηρεάζω, είναι δική του κρίση.

Άρα, για να ενισχύσουμε το έργο των δημάρχων και οι δήμαρχοι να είναι πιο αποτελεσματικοί πήραμε αυτή την απόφαση, την οποία στηρίζουμε, το ξεκαθαρίζω. Δεν αφιστάμεθα της αποφάσεως μας. Αυτή είναι η απόφασή μας. Είναι η στήριξή μας στους Οργανισμούς Τοπικής Αυτοδιοίκησης και στη δουλειά των δημάρχων. Καθαρές κουβέντες!

Πάμε, όμως, να δούμε και τη διαφορά. Η διαφορά μαζί με αυτό είναι τριακόσια είκοσι ένα άτομα. Πόσο θέλετε; Θέλετε 1.500 ευρώ επί δώδεκα, 5.000.778. Ξέρετε πόσο είναι το σύνολο των ενισχύσεων -για να μην ακούμε εδώ μέσα ό,τι να ναι- που δώσαμε για να στηρίξουμε την οικονομία εν μέσω κορονοϊού; Είναι 24 δισεκατομμύρια το 2020 και πρόβλεψη ήδη για άλλα 7,5 στην αρχή του χρόνου για το 2021 και πάμε στα 31,5 δισεκατομμύρια. Και μου λέτε τι θα κάναμε με τα 5 εκατομμύρια;

Μάλιστα, για να πάμε παρακάτω. Τι ήταν, όμως, το άλλο επίπεδο αντιρρήσεων; Καλά διορίζουμε. Ξέρετε στην κριτική που κάνατε το μόνο που δεν είπατε, δεν ξέρω γιατί, το ξεχάσατε, είναι ότι προφανώς η έννοια της δεξιότητας που βάζουμε δεν είναι η ικανότητα αλλά είναι η ιδιότητα του δεξιού η δεξιότητα, όχι όμως η ικανότητα. Το μόνο που δεν άκουσα ως κατηγορία ότι αυτό εννοούμε με την έννοια δεξιότητα.

Άκουσα, λοιπόν, για τον κομματισμό και για όλα αυτά. Γιατί για τον κομματισμό; Γιατί, λέει, είχαμε προσλήψεις κατά παρέκκλιση. Έτσι δεν είπατε; Αυτό είναι, κάνουμε προσλήψεις κατά παρέκκλιση. Και αυτό είναι που δεν μας κάνει αξιόπιστους.

Ποιος το είπε αυτό, κυρίες και κύριοι συνάδελφοι; Ο ΣΥΡΙΖΑ. Σωστά; Αυτή είναι η κριτική σας. Να διαβάσω τι λέει το ΑΣΕΠ για τα πεπραγμένα του 2018; «Ακόμη οξύτερα προβλήματα δημιουργούνται...» -το ΑΣΕΠ το λέει αυτό για το 2018- «…από ότι συνεχίζεται να αυξάνεται ο αριθμός των ειδικών διαδικασιών προσλήψεων για το τακτικό προσωπικό όπου κάθε φορά τίθεται διαφορετικός τρόπος μοριοδότησης των τυπικών προσόντων».

Θυμάστε που έρχονταν εδώ κάτι τυπικά προσόντα ο ένας να ξέρει κάτι αγγλικά αλλά ταυτόχρονα συνδυαστικά να ξέρει και ρωσικά και να έχει κι ένα πτυχίο το οποίο να είναι λίγο έτσι και λίγο έτσι; Θυμάστε κάτι τέτοια προσόντα; Σε αυτά αναφέρονται. Εάν η διαφοροποίηση αυτή, λέει του ΑΣΕΠ, οφειλόταν σε μια αντικειμενική ανάγκη διαφορετικής μεταχείρισης διαφορετικών καταστάσεων θα γινόταν κατανοητή.

Το ΑΣΕΠ, με την εμπειρία που έχει ως θεσμός, μπορεί με ασφάλεια να διατυπώσει την εκτίμηση ότι οι περισσότερες περιπτώσεις διαφοροποιήσεων δεν προκαλούνται από αντικειμενικές ανάγκες και διαφορές, αλλά από άλλες σκοπιμότητες που συνδέονται με την προσπάθεια παράκαμψης των συνταγματικών περιορισμών για τη μετατροπή των συμβάσεων ορισμένου χρόνου σε αορίστου.

Δεν τα είπα εγώ. Κύριε Ραγκούση, δεν είναι δικά μου. Είναι πεπραγμένα του ΑΣΕΠ 2018 γι’ αυτά που κάνατε εσείς και μας εγκαλείτε εμάς γιατί, εν μέσω κορωνοϊού σε κατάσταση παγκόσμιας έκτακτης ανάγκης, κάνουμε, πράγματι κατά παρέκκλιση, προσλήψεις για να αντιμετωπίσουμε τις οξυμένες ανάγκες διαχείρισης.

Άρα, λέω το εξής. Εσείς μας εγκαλείτε γι’ αυτό και λέτε: «Δεν ψηφίζουμε». Στο γιατί οι μετακλητοί, το απάντησα. Και στο γιατί κάνουμε κατά παρέκκλιση προσλήψεις, επίσης, το απάντησα.

Τι άλλο μας είπατε, όμως; Μας είπατε ακόμα ότι η Δεξιά ιστορικά είναι πελατειακή. Μάλιστα. Αυτό, για να καταλάβω, ποιος ακριβώς το λέει; Αυτό από ποιον χώρο προέρχεται; Διότι, για να τα λέμε εδώ όπως είναι και με πολλή αγάπη, το ΠΑΣΟΚ δεν ήρθε στην εξουσία το 1994 που έφερε τον νόμο για το ΑΣΕΠ. Έχει προηγηθεί μια διακυβέρνηση επτά ετών. Στη διακυβέρνηση αυτών των επτά ετών έγιναν τίποτα προσλήψεις ή όχι;

Επίσης, επειδή μου λέτε και το άλλο επιχείρημα, και στο οποίο εγώ θα ήθελα και μια απάντηση, συζητάτε και προσπαθείτε να παρουσιάσετε μια καρικατούρα ημών, ότι εμείς εχθρευόμαστε το δημόσιο, ότι θέλουμε να κυνηγήσουμε τους δημόσιους υπαλλήλους, ότι είμαστε κακοί κ.λπ.. Αυτά τα λέγατε και προεκλογικά. Αυτό ήταν προεκλογική εξιστόρηση και τοποθέτηση η οποία επαναλαμβάνεται. Παρεμπιπτόντως, στα σωματεία των δημοσίων υπαλλήλων, τα κλαδικά συνδικάτα της ΔΑΚΕ, έχουν επικρατήσει στη συντριπτική πλειοψηφία αυτών. Αυτό το λέω, για να το ξέρουμε και για να καταλάβετε πώς αξιολογήθηκαν αυτά από τους ίδιους τους δημοσίους υπαλλήλους.

Έρχομαι, όμως, και λέω το εξής. Συζητάμε για το ένα προς ένα, συζητάμε για το ένα προς πέντε. Μας μέμφεστε γιατί λέτε ότι εμείς θέλουμε να κάνουμε ακόμα λιγότερες προσλήψεις και γιατί θέλουμε να αλλάξουμε τον λόγο και να το πάμε στο ένα προς πέντε. Εγώ να ξαναθέσω το ερώτημα: Ήταν ορθολογικός ο μηχανισμός των προσλήψεων; Δηλαδή πραγματικά οι προσλήψεις γίνονταν -αυτή είναι η εμπειρία σας;- με κριτήριο…

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, να κάνουμε μια μικρή διακοπή προκειμένου να αποκατασταθεί ο ήχος.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Βορίδη, τώρα μπορείτε να συνεχίσετε και να κλείσετε την πρωτολογία σας, για να πάμε και στους συναδέλφους.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Επιτρέψτε μου απλώς να καταθέσω στα Πρακτικά την έκθεση του ΑΣΕΠ για το 2018. Επίσης, για όποιον ενδιαφέρεται, καταθέτω τους αριθμούς, έτσι όπως αυτοί προκύπτουν, για το θέμα των μετακλητών.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να κάνω μόνο μία ακόμα σημείωση για την παρατήρηση που έκανε ο κ. Ραγκούσης και αφορούσε το ότι μέχρι τώρα, κύριε Ραγκούση, αλλά και σε σχέδιο νόμου που εσείς είχατε εισηγηθεί, αυτή η διαδικασία στο ΑΣΕΠ για τον προσδιορισμό της επιτροπής των εξετάσεων περιελάμβανε κατ’ ελάχιστον ένα μέλος του ΑΣΕΠ. Εμείς εδώ το αυξάνουμε και το κάνουμε δύο. Άρα, λοιπόν, αυτό το λέω για τη διαφάνεια και για τις προθέσεις μας.

Μετά, κυρίες και κύριοι συνάδελφοι, άκουσα τα εξής. Άκουσα μία ανησυχία σας για την τοποθέτησή μου. Αφού, δηλαδή, τελειώσαμε και είδαμε ότι είναι έωλα τα επιχειρήματα για το νομοσχέδιο, είναι έωλα τα επιχειρήματα γενικής τάξεως και πάντως σίγουρα δεν μπορούν να λέγονται από την πλευρά της Αντιπολίτευσης, πήγαμε στην προσωπική κριτική, στην ανησυχία, δηλαδή, ότι στην πραγματικότητα η τοποθέτησή μου θα κάνει κάτι, θα κάνει ένα κακό πράγμα στην Αριστερά ή στη διαδικασία των εκλογών ή στη διαφάνεια της διοίκησης ή στην ακεραιότητά της, κάτι τέτοιο. Και αυτό γιατί έχετε επικαλεστεί κάποιες συγκεκριμένες τοποθετήσεις μου.

Ας διευκρινίσουμε, λοιπόν, τα πράγματα. Αν δεν το έχετε αντιληφθεί, εγώ είμαι Δεξιός. Υποθέτω ότι το έχετε αντιληφθεί. Δεν έχουμε παρεξήγηση όσον αφορά αυτό.

**ΙΩΑΝΝΗΣ ΡΑΓΚΟΥΣΗΣ:** Η αλήθεια είναι ότι δεν το έχουμε διασταυρώσει ακόμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ! Συνεχίστε και αφήστε τα ερωτήματα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είναι ρητορικά τα ερωτήματα, κύριε Πρόεδρε. Δεν χρήζουν απαντήσεως.

**ΠΡΟΕΔΡΕΥΩΝ (Νικήτας Κακλαμάνης):** Θέλετε επιβεβαίωση από τον ΣΥΡΙΖΑ για το αν είστε Δεξιός ή όχι;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, σωστά. Δεν χρήζουν απαντήσεως τα ερωτήματα, κύριε Πρόεδρε. Είναι ρητορικά. Το λέω απλώς γιατί εγώ θεωρώ ως απολύτως θεμιτό ένας Αριστερός να μη θέλει να κυβερνά η Δεξιά και ένας Δεξιός να μη θέλει να κυβερνά η Αριστερά. Εμένα αυτό μου φαίνεται κανονικό πράγμα. Αν στο μυαλό της Αριστεράς απαγορεύεται αυτό να το λέμε εμείς, αυτό νομίζω ότι πρέπει να το ξανασκεφτούν, γιατί, ξέρετε, η βασική εκλογική μας επιδίωξη είναι να πείσουμε εμείς με τα επιχειρήματά μας ότι έχουμε καλύτερο πρόγραμμα, να πείσετε εσείς με τα επιχειρήματά σας ότι έχετε καλύτερο πρόγραμμα. Ο στόχος είναι πάντα ένας, να κερδίζουμε ο ένας τον άλλο. Άρα, αν με ρωτήσετε «θέλετε για τα επόμενα σαράντα χρόνια να κυβερνάει η Νέα Δημοκρατία;», δεν φαντάζομαι να στενοχωριέστε αν σας απαντήσω «ναι». Τι περιμένατε να σας απαντήσω; «Όχι»;

Δεύτερον, ναι, αλλά είπατε ότι αυτό θα γίνει με παρέμβαση στους θεσμούς. Θα πω για πολλοστή φορά ότι η Αριστερά είναι αυτή που λέει ότι οι θεσμοί παράγουν ιδεολογία. Η Αριστερά είναι αυτή! Και επιτέλους άκουσα σήμερα μία καθαρή θέση -όχι από εσάς, αλλά από την πλευρά του ΚΚΕ- για τη θεωρία του για το κράτος. Δεν το λέει πρώτη φορά το ΚΚΕ, αλλά το άκουσα εδώ μέσα. Άκουσα τι θεωρεί η Αριστερά ότι είναι το κράτος, τι θεωρεί η Δεξιά ότι είναι το κράτος και ποιοι είναι οι θεμιτοί σκοποί. Άκουσα, δηλαδή, μια θεωρητική συζήτηση αλλά με πολύ πρακτικά αποτελέσματα. Άρα, λοιπόν, όταν λέμε ότι οι θεσμοί παράγουν ιδεολογία -και το λένε κατ’ επανάληψη, όπως έχω πει, οι θεωρητικοί της Αριστεράς-, δεν κατάλαβα γιατί οι θεσμοί που παράγουν ιδεολογία πρέπει να παράγουν μόνο αριστερή ιδεολογία, αλλά δεν επιτρέπεται να παράγουν μία άλλη.

Και για να γίνω πολύ σαφής και συγκεκριμένος σε αυτά που λέω πρακτικά, μια εξισωτική αντίληψη για τον τρόπο εξέλιξης στο δημόσιο, μια εξισωτική αντίληψη για την αξιολόγηση στο δημόσιο, δεν παράγει εξισωτική ιδεολογία; Φυσικά! Άρα, δεν παράγει μια ιδεολογία που είναι κοντά στην Αριστερά; Φυσικά! Μία αξιολόγηση η οποία ενισχύει τη διαφοροποίηση, η οποία προωθεί την αξιοκρατία δεν παράγει ιδεολογία; Δεν δημιουργεί μια κουλτούρα διαφοροποίησης ιεραρχίας, αξιοκρατίας; Δεν φέρνει αυτό; Δεν παράγει μια ιδεολογία πιο κοντά στη Δεξιά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, έχω λίγο χρόνο;

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας ευχαριστώ.

Όταν μιλώ γι’ αυτά, μιλώ για τα συγκεκριμένα ζητήματα. Για παράδειγμα, η Αριστερά υπερασπίζεται, τουλάχιστον σε μια συγκεκριμένη εκδοχή της, ένα κεντρικό ισχυρό κράτος, κάτι που λέτε κατ’ επανάληψη. Φαίνεται σε πάρα πολλές τοποθετήσεις σας για τις αρμοδιότητες του κράτους, για τον αριθμό των προσλήψεων για να υπηρετηθούν αυτές οι αρμοδιότητες, για την έκτασή του, για την άρνησή σας να ιδιωτικοποιηθεί οτιδήποτε, για την άρνησή σας να υπάρχει συνεργασία του δημόσιου και του ιδιωτικού τομέα. Αυτό φαίνεται σε πάρα πολλά επίπεδα. Μία πολιτική η οποία, παραδείγματος χάριν, ενισχύει τον ρόλο της αυτοδιοίκησης, άρα αποδυναμώνει το κεντρικό κράτος, δεν βρίσκεται πιο κοντά στον δικό μας αξιακό κώδικα απ’ ότι σε έναν κώδικα κεντρικού σχεδιασμού; Παράγει ιδεολογία ή όχι;

Άρα, λοιπόν, πού είναι το πρόβλημά σας; Εκτός κι αν πίσω από αυτό που λέω εγώ, εσείς σκέφτεστε διάφορα δικά σας τα οποία έχουν να κάνουν με δικά σας τραύματα. Όχι, όμως, ότι τα λέω εγώ. Εγώ λέω πολύ συγκεκριμένα πράγματα.

Τέλος, με κατηγορήσατε, γιατί είπα το φοβερό, ότι οι διοικήσεις των νοσοκομείων προφανώς τοποθετούνται από τις πολιτικές ηγεσίες και προφανώς αυτές οι διοικήσεις έχουν και πολιτικά χαρακτηριστικά. Δεν είπα ότι έχουν μόνο πολιτικά χαρακτηριστικά. Προφανώς έχουν και αξιοκρατικά. Όμως, έχουν και πολιτικά. Εσείς πέσατε από τα σύννεφα. Διότι εσείς τις διοικήσεις των νοσοκομείων τις βάλατε μέσω ΑΣΕΠ. Δεν τις βάλατε με αυτή τη διαδικασία. Εσείς πήγατε και είπατε, «βρε παιδί μου, ανοίγω τη διαδικασία και όποιος θέλει να έρθει, ας έρθει κι ας μην τον ξέρω». Έτσι έγινε; Άρα, λοιπόν, δεν καταλαβαίνω ποιο είναι ακριβώς το ζήτημά σας. Όμως, μάλλον καταλαβαίνω πολύ καλά ποιο είναι το ζήτημά σας. Το ότι για πρώτη φορά έχετε απέναντί σας μια παράταξη η οποία δεν στέκεται ενοχικά απέναντι στην Αριστερά, δεν σκύβει το κεφάλι, αρνείται την ιδεολογική της ηγεμονία, έρχεται και την αμφισβητεί και αυτό είναι που πραγματικά σας ενοχλεί.

Και κλείνω, κύριε Ζαχαριάδη, με εσάς. Debate με πολλή χαρά, όποτε και όπου θέλετε. Όμως, θα κάνετε πρώτα ένα με τον κ. Πολάκη εσείς μεταξύ σας. Γιατί; Διότι ο κ. Πολάκης είπε ότι είναι εθνικιστές και ακροδεξιοί και ότι εγώ έχω έρθει για να μαζέψω τους ομογενείς, που είναι εθνικιστές και ακροδεξιοί.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, σας παρακαλώ, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αφού, λοιπόν, τα συζητήσετε αυτά και καταλήξετε εάν οι ομογενείς μας είναι εθνικιστές και ακροδεξιοί και αν εγώ ήρθα για να τους μαζέψω ή είναι, όπως είπατε εσείς, μια χαρά άνθρωποι και βεβαίως θέλετε τη διαδικασία και τελειώσετε το εσωτερικό σας debate μαζί με τα άλλα εσωτερικά σας -βάλτε και τον κ. Βαξεβάνη στην κουβέντα σας, ο οποίος λέει διάφορα- ελάτε μετά, και αφού το έχετε λήξει, να κάνουμε ένα και μαζί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τώρα θα προχωρήσουμε ως εξής. Κατά παρέκκλιση του Κανονισμού -γιατί έχω δει το πόσο έχετε μιλήσει- θα κλείσουμε δίνοντας την ευκαιρία σε όλους να μιλήσουν. Με ανάστροφη φορά, ξεκινώντας -εντός εισαγωγικών- από «κάτω», θα ρωτήσω τους εισηγητές και αγορητές και μετά τους Κοινοβουλευτικούς Εκπροσώπους αν θέλουν να μιλήσουν.

Η κ. Μπακαδήμα θέλει να μιλήσει για τρία λεπτά;

**ΦΩΤΕΙΝΗ ΜΠΑΚΑΔΗΜΑ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για τρία λεπτά.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε. Θα μιλήσω και λιγότερο από τρία λεπτά.

Θα ξεκινήσω κατ’ αρχάς με το εξής. Κύριε Υπουργέ, αναρωτηθήκατε στην ομιλία σας αν ο κ. Βαρουφάκης είχε μετακλητούς ή επιστημονικούς συνεργάτες όταν ήταν Υπουργός. Πιστέψτε με είχε πολύ λιγότερους από ό,τι έχετε εσείς ίσως.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πόσους έχω εγώ;

**ΦΩΤΕΙΝΗ ΜΠΑΚΑΔΗΜΑ:** Πόσους έχετε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πώς ξέρετε ότι είναι λιγότεροι, αφού δεν ξέρετε πόσους έχω εγώ;

**ΦΩΤΕΙΝΗ ΜΠΑΚΑΔΗΜΑ:** Κοιτάξτε, επειδή ήμουν συνεργάτης του κ. Βαρουφάκη το 2015, μπορώ να σας πω ότι ήμασταν περίπου δέκα άτομα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ έχω δέκα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ πολύ! Δεν θα το πάμε έτσι τώρα, πρέπει να τελειώνουμε!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Τριάντα έξι είχατε στο Υπουργείο Αγροτικής Ανάπτυξης. Τόσους δεν είχατε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μη με κάνετε να μετανιώσω που δίνω τον λόγο. Ούτως ή άλλως τη συνεδρίαση εσείς θα την κλείσετε.

Συνεχίστε, κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ, κύριε Πρόεδρε.

Για να το κλείσουμε, δώδεκα ήμασταν οι μετακλητοί στο γραφείο του κ. Βαρουφάκη. Χαίρομαι που έχετε δέκα, γιατί έχουν υπάρξει και Υπουργοί διαχρονικά -δεν μιλάω για εσάς- που μπορεί να είχαν και σαράντα και σαράντα δύο. Φαντάζομαι ότι ξέρετε περιπτώσεις.

Θα αναφερθώ πάρα πολύ σύντομα στην υπουργική τροπολογία, που ήρθε πριν από λίγο, μια τροπολογία που αφορά την παράταση στις εκκρεμείς υποθέσεις του νόμου Κατσέλη. Κατ’ αρχάς, να πούμε πολύ συνοπτικά ότι η υπερχρέωση είναι ένα πρόβλημα που διαχρονικά μαστίζει την ελληνική κοινωνία από το 2010 και ακόμη νωρίτερα, ειδικά μέσα στα χρόνια της κρίσης.

Η αδυναμία αποπληρωμής των οφειλετών, όχι γιατί δεν θέλουν, αλλά γιατί δεν έχουν τη δυνατότητα να αποπληρώσουν, έχει διογκώσει την κατάσταση ακόμη περισσότερο. Μετά όμως τον νόμο Κατσέλη το 2010, είδαμε συνεχείς προσπάθειες περιστολής του και προσπάθειες -επιτρέψτε μου να πω- να πεταχτούν εκτός όσο το δυνατό περισσότεροι άνθρωποι που είχαν πραγματικά αδυναμία να πληρώσουν, με κίνδυνο να χάσουν τα σπίτια τους και την περιουσία τους, με αποκορύφωμα τον «ΗΡΑΚΛΗ» που εσείς φέρατε -η Κυβέρνησή σας- πριν λίγους μήνες.

Σήμερα, λοιπόν, βλέπουμε κροκοδείλια δάκρυα και προσπάθειες υποστήριξης των δανειοληπτών, ενώ το μόνο που σας ενδιαφέρει είναι η ολιγαρχία, οι τράπεζες και το ξεπούλημα της περιουσίας κάθε πολίτη.

Και κλείνω με αυτό. Δυστυχώς, θα πρέπει να βάλετε το χέρι στην καρδιά και να σκεφτείτε αν θέλετε να στηρίξετε τους πολίτες. Αν θέλετε να το κάνετε, δεν θα είναι με τροπολογίες σύντομων παρατάσεων. Θα είναι παίρνοντας πίσω το Πτωχευτικό Δίκαιο που εσείς φέρατε πριν από λίγο καιρό, θα είναι παίρνοντας πίσω τον «ΗΡΑΚΛΗ», γιατί οτιδήποτε άλλο θα παραμείνει και θα είναι επικοινωνιακό ημίμετρο.

Ευχαριστώ για τον χρόνο, κύριε Πρόεδρε

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Χήτας για τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Δυστυχώς απογοητεύομαι. Εξέφρασα την απογοήτευσή μου το πρωί και αυτή η αίσθηση που είχα, αυτό το συναίσθημα που είχα ενισχύθηκε και τώρα που βράδιασε.

Ξέρετε, κύριε Υπουργέ, δεν έχει πλάκα πλέον ή αν θέλετε δεν έχει κανένα ενδιαφέρον πλέον για τον κόσμο, το να βγάζετε ο ένας τα άπλυτα του άλλου στη φόρα. Δεν διασκεδάζει κανένας εκεί έξω.

Δεν ξέρω αν έχετε συναίσθηση τι ακριβώς ισχύει στην κοινωνία εκεί έξω, σε τι κατάσταση βρίσκονται οι Έλληνες πολίτες. Νομίζετε ότι βρίσκεστε σε κάποιο τηλεοπτικό debate και εξαπολύετε βέλη και απλώνετε τα άπλυτα του ενός και του άλλου στη φόρα και πάτε να μας πείτε ποιος έκανε τις λιγότερες προσλήψεις, τους περισσότερους μετακλητούς, τόσους είχα εγώ, τόσους είχες εσύ κ.λπ..

Ίσως κάποτε, όταν ο Έλληνας είχε κάποια θέματα λυμένα, να έβρισκε κάποιο ενδιαφέρον, να περνούσε και καλά, αλλά πλέον είναι εξοργιστικό αυτό. Δεν ξέρω αν σας απασχολεί σε ποιους απευθύνεστε εκεί έξω. Είναι απίστευτα αυτά που ακούμε και μετά αναρωτιέστε, κύριε Υπουργέ, για ποιον λόγο δεν ψηφίζουν κάποιοι το νομοσχέδιο αυτό;

Ερώτηση: Θα αλλάξει κάτι στη ζωή τη δική μας, των Ελλήνων από σήμερα το βράδυ που η Νέα Δημοκρατία θα υπερψηφίσει το νομοσχέδιο αυτό; Τι θα αλλάξει; Είναι θέμα νόμων το πρόβλημα στην Ελλάδα; Είναι πρόβλημα νομοθέτησης ή πρόβλημα νοοτροπίας κομματικής και σάπιας νοοτροπίας, το να βολέψουμε όσους περισσότερους μπορούμε, γιατί το μυαλό μας είναι να ξαναβγούμε κυβέρνηση, να ξαναπιάσουμε το 30%, το 35%, το 40%, το 28%, το 5%, όποιο στόχο έχει ο καθένας; Δεν είναι θέμα νόμων, κύριε Υπουργέ. Είναι θέμα νοοτροπίας και φιλοσοφίας. Δεν αλλάζει τίποτε από αύριο.

Τι ακούσαμε, κύριε Πρόεδρε, σήμερα, πριν από λίγο; «Θα απαλλάξουμε τη δημόσια ζωή και την κοινωνία από τη ρουσφετολογία και τις πελατειακές σχέσεις». Αλήθεια, ποιον πείθετε με αυτά που λέτε; Ποιον πείθετε; Δηλαδή εδώ και πενήντα χρόνια δεν άλλαξε, θα αλλάξει σήμερα, στις 13 του μηνός, ημέρα Τετάρτη; Δεν είμαστε νομίζω καθόλου καλά.

Κύριε Πρόεδρε, θα ήθελα δύο λεπτά ακόμα. Ας πάρω και ένα δύο λεπτά από τον χρόνο του Κοινοβουλευτικού Εκπροσώπου, γιατί θα μιλήσει μόνο ένας. Σας ευχαριστώ πολύ.

Αντί να μας πείσετε έστω την τελευταία στιγμή να υπερψηφίσουμε το νομοσχέδιο, τα πρώτα είκοσι πέντε λεπτά της ομιλίας σας, κύριε Υπουργέ, τα αναλώσατε, γιατί σας απασχόλησε πάρα πολύ για ποιον λόγο δεν ψηφίζει ο ΣΥΡΙΖΑ, αντί να μας πείσετε και να μας πείτε ότι αύριο το κράτος αυτό θα έχει ένα ανθρώπινο πρόσωπο και θα είναι ένα κράτος που θα δώσει βάση στην αξιοκρατία, στους άξιους, στους άριστους και στους ικανούς. Γιατί αυτά λέγατε προεκλογικά και υφαρπάξατε την ψήφο του κόσμου και φυσικά κάνετε ό,τι κάνατε πριν, ό,τι έκαναν και αυτοί πριν, ό,τι έκανε και το ΚΙΝΑΛ πρώην ΠΑΣΟΚ και εσείς παλιά και παλαιότερα. Δεν αλλάζει τίποτα, απολύτως τίποτα.

Επιδοθήκατε σε ένα πάρτι μετακλητών, ποιος είχε τους περισσότερους και έτσι τους καίμε, ξέρετε, γιατί οι μετακλητοί υπάλληλοι είναι χρήσιμοι, κύριε Υπουργέ. Όπως όμως τους διαχειρίζεστε, όσοι έχετε κυβερνήσει, τους έχετε κάνει μαύρες φιγούρες. Λέει ο άλλος ότι είναι μετακλητός και ντρέπεται, ενώ δεν θα έπρεπε. Όμως η υπερβολή και η ακατάσχετη χρήση των μετακλητών, ώστε να βολέψουμε κόσμο, τους έχει βάλει στη γωνία, όπως ντρέπεται κάποιος να πει ότι είναι δημόσιος υπάλληλος και είναι κρίμα, γιατί υπάρχουν δημόσιοι υπάλληλοι -και είναι η πλειοψηφία- που δουλεύουν τίμια και είναι ικανότατοι. Ο πλεονασμός όμως έχει φέρει σε τέτοιο σημείο τη χώρα μας, ώστε να λέει κάποιος ότι είναι δημόσιος υπάλληλος και να ντρέπεται, δυστυχώς.

Και πάλι μιλάτε και τι λέτε; Τα «γαλάζια» παιδιά, τα «κόκκινα» παιδιά, τα «πράσινα» παιδιά, όλα αυτά -τα είπαμε και το πρωί- είναι δικά σας παιδιά και δικά σας δημιουργήματα.

Και κλείνω με αυτό, κύριε Πρόεδρε. Δεν απασχολεί την κοινωνία σήμερα, αυτή τη φτωχοποιημένη κοινωνία, τον φτωχοποιημένο Έλληνα, που έχει χάσει τη δουλειά του, που δεν έχει χρήματα, που το έχει ρίξει στα ψυχοφάρμακα από τον εγκλεισμό, που έχει χάσει τα παιδιά του στο εξωτερικό, να ακούει εσάς και τις κοκορομαχίες σας. Όταν το καταλάβετε, ίσως κάποια στιγμή έχουμε τύχη, εμείς εδώ μέσα στο Κοινοβούλιο, να αλλάξουμε τη χώρα αυτή. Μέχρι τότε πορευτείτε μόνοι σας. Εμείς απέχουμε από αυτό. Θα μιλάμε για την ουσία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Άμυνας: «Έγκριση σχεδίων συμβάσεων στον τομέα της άμυνας».

Τον λόγο έχει ο κ. Συντυχάκης για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν θα μιλήσω, κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ.

Η κ. Λιακούλη έχει τον λόγο για τρία λεπτά.

**ΕΥΑΓΓΕΛΙΑ ΛΙΑΚΟΥΛΗ:** Δεν θα μιλήσει ο Κοινοβουλευτικός μας Εκπρόσωπος, κύριε Πρόεδρε, άρα θα ήθελα την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Κυρία Λιακούλη, μη με «τσιγκλάτε», γιατί έχετε μιλήσει ήδη είκοσι τρία λεπτά. Παρά ταύτα δεν σας το είπα…

**ΕΥΑΓΓΕΛΙΑ ΛΙΑΚΟΥΛΗ:** Ναι, και πίστευα ότι δεν θα το είχατε παρατηρήσει γιατί δεν ήσασταν εδώ.

**ΠΡΟΕΔΡΕΥΩΝ (Νικήτας Κακλαμάνης):** Ξεκινήστε και αν φτάσετε στα τριάμισι λεπτά, δεν χάλασε ο κόσμος.

Ορίστε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Εντάξει, κύριε Πρόεδρε, είναι μαρτυριάρηδες, σας τα είπαν όλα.

Κύριε Υπουργέ μου, σας άκουσα με μεγάλη προσοχή, μεταξύ τραγουδιών και παρασίτων στα μικρόφωνα. Τα είπατε όμως, προλάβατε και τα είπατε.

Ο τρόπος με τον οποίο βλέπουμε τα πράγματα, δεν έχουμε την απαίτηση, σε καμμία περίπτωση, ούτε εμείς ούτε εσείς –το είπατε στο Βήμα- να τα βλέπουμε από την ίδια οπτική. Μπορεί κάποιος να τα βλέπει φωτισμένα από τη μία πλευρά και ο άλλος από την άλλη. Αυτό κάνει και τις ιδεολογικές μας διαφορές να υπάρχουν.

Πολλές φορές μπορεί να συνυπάρξουμε σε πεδία και να βρούμε κοινούς τόπους συνάντησης όλα τα κόμματα της Αντιπολίτευσης, άλλα με μεγαλύτερη δυσκολία, άλλα με λιγότερη δυσκολία. Πάντως είναι ένας κοινός τόπος συνάντησης. Αλλιώς έχει το πράγμα, όμως, όταν κάποιος δείχνει το φεγγάρι κι ο άλλος κοιτάζει το δάχτυλο, κατά την προσωπική μου προσέγγιση. Και εδώ συμβαίνει το εξής.

Σας είδα, μπαίνοντας στη συζήτηση και ξεκινώντας να τοποθετηθείτε, να κάνετε μια προσέγγιση ιδεολογικής φύσεως στο ζήτημα της μεταρρύθμισης. Βάζοντας όμως το θέμα ιδεολογικά αφ’ ενός, αρκετά απλοϊκά με ερωτήματα αφετέρου, λέγοντας τι είναι μεταρρύθμιση τελικά, είναι καλό αυτό; Καλό είναι;

Καλό, κύριε Υπουργέ μου, μπορεί να είναι ένα μέτρο και μπορεί να είναι και πολλά ακόμα, τα οποία μπορεί να είναι μια κωδικοποίηση ή μια τροποποίηση και μια εγκύκλιος. Και εγκυκλίους θα βγάλετε καλές. Μην έχετε την απαίτηση από εμάς, όμως, κουβέντα να μη βγάλουμε, όταν ο ίδιος ο Πρωθυπουργός της χώρας -το προσπεράσατε έξυπνα, θεωρώ, αυτό, γιατί δεν νομίζω ότι δεν το έχετε παρατηρήσει, 30 Νοεμβρίου στο Υπουργικό Συμβούλιο το είπε- βγήκε αμέσως από το Υπουργικό Συμβούλιο και δήλωσε ότι 11 Ιανουαρίου -δύο μέρες του έφυγαν- θα ψηφίσουμε στη Βουλή το συγκεκριμένο νομοσχέδιο και θα είναι το πρώτο που θα ανοίξει την αυλαία ενός νέου 2021, μεταρρυθμιστικού και μπλα μπλα.

Ωραία, λέτε ότι είναι μια μέγιστη μεταρρύθμιση. Δεν θέλετε απάντηση σε αυτό; Τι σας είπαμε; Ότι η μεταρρύθμιση υπάρχει ήδη, ότι υπάρχει ένας γραπτός διαγωνισμός, που εσείς ως Υπουργός Εσωτερικών τώρα έχετε τη δυνατότητα αυτόν τον γραπτό διαγωνισμό, αυτήν την εναλλακτική δυνατότητα του νόμου Πεπονή, να τη φτιάξετε όπως θέλετε. Αντιστρέφω, λοιπόν, το ερώτημα, γιατί μας μιλήσατε για την αμφισβήτηση της μεταρρυθμίσεως. Τι σας περιορίζει λοιπόν;

Επίσης, θέλω να πω ότι τα πελατειακά, με τα «δεξιά» και «αριστερά» πρόσημα -άκουσα και κάποιους συναδέλφους που δεν έχουν αναμειχθεί σε κυβερνήσεις να το λένε αυτό- να πω λοιπόν ότι τα «δεξιά» και «αριστερά» πρόσημα εμένα τουλάχιστον πλέον με διασκεδάζουν. Ειλικρινά σας το λέω.

Διότι αν όλοι λένε προς μια κατεύθυνση μιας νέας εποχής με ανοιχτούς ορίζοντες και άλλες προοπτικές, που πρέπει το παρελθόν να το κρίνουμε, όχι να το ξεχάσουμε, όχι λήθη στο παρελθόν, ίσα-ίσα εκεί, επί τον τύπον των ήλων, να βλέπεις πού είναι το λάθος, το λάθος σου, το λάθος μου, και θα πρέπει όλο το πολιτικό σύστημα μαζί, γιατί δεν είναι κυβέρνηση και αντιπολίτευση και εναλλάσσονται και λοιπά, αλλά είναι όλο το πολιτικό σύστημα υπεύθυνο για το πώς βρίσκεται η Ελλάδα αυτή τη στιγμή, σε ποιο σημείο έχει βρεθεί και πού πάει, αν έχει πυξίδα, ποιον δρόμο έχει πάρει και ούτω καθεξής.

Άρα, θα πρέπει να συμφωνήσουμε σε πολύ βασικά πράγματα. Δεν είναι το ζήτημα πόσες προσλήψεις έγιναν το ’81, το ’94 ή όποτε. Πείτε μου εσείς ό,τι θέλετε, γιατί το αναφέρατε κι αυτό. Αν το πάτε εκεί, εγώ θα ανοίξω τη νεότερη ιστορία της Μεταπολίτευσης και θα σας πω ότι ένας πεινασμένος κόσμος, που όλοι είχαν φάκελο κοινωνικών φρονημάτων, είναι πολύ φυσικό να διεκδικούν μία θέση στον ήλιο, κάτω από τον ήλιο. Αφήστε το. Άλλο μεγάλο κεφάλαιο, που δεν μπορεί να ανοίξει τώρα και εδώ. Μπορούμε όμως να το ανοίξουμε και νομίζω ότι θα περάσουμε και καλά να το συζητήσουμε αυτό πάρα πολύ.

Άρα ο προσανατολισμός -κύριε Πρόεδρε, τελειώνω- όλων των παρατάξεων και του συστήματος του πολιτικού, κατά την προσωπική μου προσέγγιση και αντίληψη, είναι, κύριε Υπουργέ, να βρούμε κοινούς τόπους συνεύρεσης για την πρόοδο και την ευημερία του τόπου, όχι θεωρητικά, αλλά με πολύ πρακτικά αποτελέσματα.

Και σαν παράδειγμα σήμερα -για να μιλήσουμε και πρακτικά στο νομοσχέδιο, επειδή αναφερθήκατε σε εμάς- φέρατε νομοτεχνικές βελτιώσεις, κύριε Υπουργέ, πράγματι θετικές νομοτεχνικές βελτιώσεις, σε ό,τι αφορά τη συνέντευξη, που δεν την είχατε δομημένη ούτε καν δομημένη, και το φέρατε αυτό. Εμείς σας το ζητήσαμε και εσείς το φέρατε. Δεν δεχτήκατε να είναι δημόσια, κρατήσατε το «ατομική».

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Τέλος, κύριε Πρόεδρε, είναι ειλικρινά η τελευταία φράση. Επίσης και τις εξελίξεις για την ασφάλεια, που είπατε ότι το επανέλαβε και η Πρόεδρος, το είπαμε και εμείς, μα κι εμείς το υποδείξαμε στην επιτροπή, κύριε Υπουργέ, και μάλιστα τρεις φορές, προκειμένου να το αποσύρετε πάλι με νομοτεχνική βελτίωση.

Είδατε, λοιπόν, ότι κάπου χρήσιμοι είμαστε κι εμείς, παρ’ ότι δεν κυβερνάμε, και δεν είμαστε η διοίκηση. Θα μπορούσαμε να είμαστε ακόμη περισσότερο χρήσιμοι, αν η συζήτηση γινόταν, κύριε Υπουργέ, και διακομματικά και διαπαραταξιακά, πριν φέρετε το νομοσχέδιο και το μάθουμε από τα σάιτ.

**ΠΡΟΕΔΡΕΥΩΝ (Νικήτας Κακλαμάνης):** Όσοι είστε δικηγόροι, μια φράση λέτε θα πω, δέκα λέτε.

**ΕΥΑΓΓΕΛΙΑ ΛΙΑΚΟΥΛΗ:** Τελείωσα, κύριε Πρόεδρε, ορίστε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, είστε φοβεροί. Λέμε για τους γιατρούς, κύριε Ραγκούση, αλλά οι δικηγόροι είστε...

Λοιπόν, φτάνουμε τώρα στον συνάδελφο γενικό εισηγητή από τον ΣΥΡΙΖΑ κ. Ζαχαριάδη Κωνσταντίνο.

**ΠΑΥΛΟΣ ΠΟΛΑΚΗΣ:** Κύριε Πρόεδρε, μετά μπορώ κι εγώ να πάρω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Επειδή είστε πολλή ώρα μες στην Αίθουσα, παρ’ ότι ο Κανονισμός δεν το επιτρέπει, όταν τελειώσουν όλοι θα σας δώσω για δύο λεπτά τον λόγο για να κλείσετε.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Βορίδη, περιμένω μέρα, ώρα και μέρος για το debate, γιατί εγώ με τον Πολάκη τα έχουμε βρει, εσείς δεν τα έχετε βρει μέσα στο κόμμα σας.

Τις δικές σας δηλώσεις σχολίασε η κ. Μπακογιάννη και την τοποθέτηση του κ. Κοντοζαμάνη λέγοντας «δεν γνωρίζω, δεν απαντώ». Δεν νομίζω ότι η κ. Μπακογιάννη είναι μια πολιτικός που δεν ξέρει. Αν δεν θέλετε να κάνουμε συζήτηση, δεν πειράζει, να μην κάνουμε συζήτηση. Αλλά αν θέλετε και αντέχετε, είμαι εδώ και είμαστε εδώ να τα συζητήσουμε όλα.

Όμως, οφείλω να πω ότι μας καταλάβατε, μας αποκαλύψατε ότι είμαστε σε τρομερά αμήχανη θέση. Ακούστε τι πάθαμε. Έχουμε κάνει εμείς τη δήλωση «ποιους να βάλουμε; τους ξένους να βάλουμε», και ερχόμαστε στο Κοινοβούλιο ως Υπουργοί να εισηγηθούμε νομοσχέδιο, το οποίο έχει τίτλο για τη διαφάνεια, την αξιοκρατία και τα λοιπά. Και ρωτάτε, που το παρακολουθείτε το νομοσχέδιο εντατικά όλες αυτές τις μέρες, αν λέμε ναι στον διαγωνισμό. Φυσικά λέμε ναι.

Ακούσατε και τις παρατηρήσεις μας και ενσωματώσατε πολλά από αυτά και θα φανεί στο κατ’ άρθρον. Και σας το είπα και στην επιτροπή και στην Ολομέλεια. Και μετά, λέει, ρωτάτε αν είμαστε σοβαροί. Εμείς είμαστε σοβαροί, γιατί κάνουμε προτάσεις, αλλά εσείς είστε σοβαροί που ενσωματώνετε προτάσεις από πολιτικούς χώρους που δεν τους θεωρείτε σοβαρούς; Για πείτε μας, κύριε Βορίδη, να δούμε ποιος είναι σοβαρός και ποιος δεν είναι σοβαρός.

Πάμε στο επόμενο, ποιος αμφισβητεί το ΑΣΕΠ. Αυτοί που το παρακάμπτουν. Εσείς. Από αύριο το πρωί θα ξεκινήσετε και πάλι να παρακάμπτετε τις διαδικασίες του ΑΣΕΠ. Και εδώ είμαστε. Κάθε εβδομάδα θα το παραβιάζετε, όπως κάνετε κάθε εβδομάδα τους τελευταίους δεκαοκτώ μήνες.

Και πείτε μου, κύριε Βορίδη, το ίδιο είναι στις ανεξάρτητες αρχές και στο ΑΣΕΠ το Κοινοβούλιο να αποφασίζει με πλειοψηφία 3/5 -αυτό ισχύει σήμερα- και το ίδιο είναι με 4/5, όπως γινόταν επί των ημερών μας, και με άθλιο τρόπο, σε μια σειρά από ανεξάρτητες αρχές, μπλοκάρατε τις διαδικασίες, γιατί παίζατε μικροκομματικά παιχνίδια διότι δεν πιστεύετε στον ελεγκτικό ρόλο του Κοινοβουλίου, διότι δεν πιστεύετε στη διακομματική συναίνεση και συνεννόηση σε αυτά τα ζητήματα; Εάν πιστεύετε, ξαναφέρτε το στα τέσσερα πέμπτα.

Έρχομαι τώρα στο επιχείρημα, λοιπόν, με τους μετακλητούς, που βάζετε τις φωνές και στο ΜέΡΑ 25, που σας ρώτησα και στην επιτροπή αλλά δεν πήρα απάντηση. Στα μισθολογικά, κάνατε αύξηση μισθών στους μετακλητούς 64% με 70%, ναι ή όχι; Χαμηλώσατε το προσοντολόγιο στο απολυτήριο λυκείου, ναι ή όχι;

Λέει ο κ. Βορίδης, ότι ο ΣΥΡΙΖΑ είχε παραπάνω μετακλητούς. Λέει ο Ζαχαριάδης ,ότι η Νέα Δημοκρατία έχει παραπάνω μετακλητούς. Ωραία, λοιπόν, να πάμε να τους μετρήσουμε, έναν, έναν. Το δέχεστε; Μικτά κλιμάκια, να τους αριθμήσουμε έναν, έναν. Θα βγάλουμε τα ΦΕΚ, θα τα βάλουμε κάτω και θα τα μετράμε.

Εάν όμως βγουν παραπάνω, θα τους επαναφέρετε εκεί που τους είχαμε εμείς και θα ζητήσετε συγγνώμη.

Είστε τρομερός δικηγόρος, είστε καλός πολιτικός αλλά είστε πολύ καλύτερος «μάγειρας», διότι ανεβήκατε στο Βήμα, μιλήσατε μισή ώρα, δεν αθροίσατε τους μετακλητούς που έχει ο κ. Μητσοτάκης στην υπερδομή του επιτελικού κράτους, αυτούς που είναι στο Υπουργείο Μετανάστευσης, αυτούς που είναι στην Πολιτική Προστασία.

Κι επειδή αναρωτηθήκατε προηγουμένως πόσους είχατε στο Αγροτικής Ανάπτυξης, είχατε τριάντα έξι. Το λέω με ανοικτό το μικρόφωνο, σας το είπα και πριν με κλειστό. Πού χρωστάτε τριάντα έξι μετακλητούς; Πόσους είχε ο Αραχωβίτης;

Επόμενο θέμα: η μεγάλη κολοτούμπα του ακραίου. Λέει: «θέλετε να κυβερνάει σαράντα χρόνια η Δεξιά;». «Θέλω», λέει. Αυτό είπατε. «Τι πιο δημοκρατικό, πιο κοινοβουλευτικό να κερδίζουμε τις εκλογές σαράντα χρόνια; Υπέροχα». Δεν κάνατε αυτή τη δήλωση, κύριε Βορίδη. Είπατε ότι οι ιδέες της Αριστεράς είναι ελαττωματικές και πρέπει να κάνουμε θεσμικές παρεμβάσεις για να μην επιστρέψει η Αριστερά. Αυτό είπατε.

Άλλο να γίνουν σαράντα χρόνια εκλογές και να τις κερδίζει η Νέα Δημοκρατία και άλλο να γίνουν θεσμικές παρεμβάσεις και να μην επιστρέψει η Αριστερά. Είτε σας αρέσει όμως είτε δεν σας αρέσει, δεν έχει σαράντα χρόνια, δεν έχει καν σαράντα εβδομάδες. Διότι πλησιάζει η ώρα που θα μιλήσει η Ελλάδα των αόρατων ανθρώπων, θα μιλήσει η Ελλάδα των φτωχοποιημένων, των μη προνομιούχων, των παραγωγικών και δημιουργικών δυνάμεων. Η πλειοψηφία θα επιστρέψει στην προοδευτική παράταξη.

Και να σας πω κάτι; Κανείς δεν μπορεί να ελέγξει την κοινωνική ορμή. Αν μπορούσε κάποιος να ελέγξει την κοινωνική ορμή, δεν θα είχε υπάρξει ούτε 1981 ούτε 2015.

**ΠΡΟΕΔΡΕΩΝ (Νικήτας Κακλαμάνης):** Και με αυτό κλείνετε, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Και τελειώνω σε δέκα δευτερόλεπτα. Λέτε για τη δεκαετία του ’80 ότι έγιναν προσλήψεις. Βεβαίως έγιναν προσλήψεις. Εγώ το 1985 γεννήθηκα, εκ των υστέρων. Αλλά είναι ψέματα ότι εκείνη την περίοδο εξισορρόπησε το μαύρο μετεμφυλιακό κράτος της Δεξιάς, το κράτος των αποκλεισμένων, το κράτος των πολιτικών φρονημάτων, το κράτος το οποίο εσείς ονειρεύεστε και θέλετε να φτιάξετε ξανά. Και είμαστε στο 2020, δεν είμαστε στο 1980.

Τελευταία αναφορά. Ο κ. Θεοδωρικάκος, και προς τιμήν του είπε ότι η καμπάνια της ενημέρωσης των Ελλήνων της Ομογένειας για τη συμμετοχή τους στις εκλογές θα γίνει με απόλυτη διαφάνεια. Αυτό είπε στην ομιλία του. Προφανώς δεν το είπε σε εμένα. Το είπε σε εσάς, κύριε Βορίδη.

Σας καλώ, λοιπόν, σήμερα να ανακοινώσετε τη συγκρότηση διακομματικής επιτροπής, αυτό που είχε δεσμευτεί ο προκάτοχός σας κ. Θεοδωρικάκος και δεν πρόλαβε στον ανασχηματισμό. Και σας προειδοποιώ. Πώς το λέτε εσείς; «Φιλικά»; Το λέω «ήπια».

**ΠΡΟΕΔΡΕΩΝ (Νικήτας Κακλαμάνης):** Κλείστε, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν θα δεχθούμε και δεν θα ανεχθούμε λίστα Πέτσα. Ναι στην ενημέρωση, ναι στη συμμετοχή, όχι σε παιχνίδια με ανύπαρκτα φιλικά μίντια, όχι σε μικροπολιτικά παιχνίδια για την Ομογένεια.

Σας ευχαριστώ πολύ, κύριε Πρόεδρε.

**ΠΡΟΕΔΡΕΩΝ (Νικήτας Κακλαμάνης):** Πάμε στον κ. Χιονίδη.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κατ’ αρχάς να ευχηθώ καλή χρονιά και σε εσάς, να είστε πάντα καλά και το ίδιο αυστηρός.

Αυτό που θέλω να αναφέρω είναι ότι έγινε μια μεγάλη κουβέντα, βέβαια αναλώθηκε περισσότερος χρόνος, κυρίως, σε θέματα που δεν αφορούν το συγκεκριμένο σχέδιο νόμου. Από κει και πέρα αναλώθηκαν επίσης πάλι εκτός λογικής του σχεδίου νόμου αν είναι μεταρρύθμιση ή δεν είναι. Τέλος πάντων, εγώ λέω ότι είναι μεταρρύθμιση, γιατί μας απαγορεύει πλέον να αυτοσχεδιάζουμε και κάθε φορά να βάζουμε ξεχωριστούς κανόνες σε διάσπαρτες διακηρύξεις ή προκηρύξεις διαγωνισμών.

Θέλω να θυμίσω μόνο την υπόθεση μερικών χιλιάδων εργαζομένων. Κι εμείς τους αγαπούμε τους εργαζόμενους και είμαστε υπέρ της σταθερής δουλειάς. Θυμάμαι την προκήρυξη 3Κ όπου οκταμηνίτες έπαιρναν συνεχείς παρατάσεις πολλών οκταμήνων και λέγοντας στον αξιότιμο κ. Σκουρλέτη «Ξέρεις θα κάνεις το ΑΣΕΠ και οι άλλοι θα δικαιωθούν δικαστικά».

Άρα, ήρθαν στο δημόσιο σχεδόν διπλάσιοι άνθρωποι, αλλά όχι με την ορθή διαδικασία του ορθού νόμου ο οποίος ίσχυε με το ΑΣΕΠ. Αυτά είναι στοιχεία πολύ συγκεκριμένα και αυτά δεν θα πρέπει να επαναληφθούν. Εδώ μπαίνει πλέον φραγή. Πάμε σε έναν διαγωνισμό και μέχρι εκεί.

Πιστεύω, λοιπόν, ότι στα βασικά σημεία συμφωνούμε. Ναι στον διαγωνισμό, άσχετα που λέτε κάποιοι ότι υπήρχε, λέμε τώρα ότι γίνεται υποχρεωτικώς με ένα μέρος της βαθμολόγησης. Ναι στις δεξιότητες. Υπάρχει έστω και ένας ή μία εδώ που να μην πιστεύει ότι πρέπει να εκτιμώνται οι δεξιότητες; Η εμπειρία πέρασε. Πραγματικά θετικές οι προτάσεις σε σχέση με την ξένη γλώσσα και όλα τα υπόλοιπα. Το καταλαβαίνω και έγιναν δεκτά.

Από εκεί και πέρα πρέπει να δούμε το ουσιώδες. Το ουσιώδες είναι ότι συμφωνούμε σε πάρα πολλά σημεία, αν θέλουμε τη διαφάνεια.

Μεγάλη κουβέντα για τους ειδικούς και επιστημονικούς συνεργάτες, άσχετα αν είναι μετακλητοί. Στην περίπτωση που δεν είναι μετακλητοί –κάνω μία υπόθεση εργασίας-, συμφωνούμε ότι οι Βουλευτές, οι Δήμαρχοι, οι Υπουργοί χρειάζονται ειδικούς συνεργάτες και ειδικούς συμβούλους; Μάλιστα.

Ας πάρω, λοιπόν, την υπόθεση εργασίας και να πω ότι παίρνω δημοσίους υπαλλήλους ήδη, που έχουμε πάρα πολλούς άξιους, τους οποίους παίρνει ο Υπουργός. Πόσους θέλετε; Δέκα; Δέκα. Το κόστος αυτών των ανθρώπων δεν είναι το ίδιο με τους συμβούλους; Και αναφερόμαστε στο κόστος το οποίο έχουν οι μετακλητοί. Αν πάρεις με το ΑΣΕΠ αντίστοιχα ανθρώπους και τους έχεις στο γραφείο σου ή τα κόμματα ή οποιοσδήποτε άλλος, πάρα πολύ καλά, δεν έχουν το ίδιο κόστος; Άρα γιατί μιλούμε για κόστος; Στη μία περίπτωση είχαμε μηδέν και στην άλλη περίπτωση δεν έχουμε;

Και η αναλογία των ειδικών συμβούλων στο σύνολο του δημοσίου αν είναι ένας στους εκατόν εβδομήντα. Και δεν υπάρχει η λογική ότι θέλουμε ανθρώπους εμπιστοσύνης που μπορείς να βασιστείς στη γνώση τους και να μην είναι κάτι διαφορετικό; Άρα ας σταματήσουμε αυτό ότι υπάρχει κόστος και, τελικά, ας μιλούμε για μια Ελλάδα η οποία είναι μια πραγματικότητα.

Έχουμε την τέλεια δημόσια διοίκηση; Αν ήμασταν Γερμανία θα λέγαμε «ναι, δεν χρειάζονται τόσοι σύμβουλοι». Το ίδιο θέμα είχε γίνει –και θα ξεφύγω σε αυτό- «ναι», λέει, «έχει πολλά μέλη η Κυβέρνηση».

Το Υπουργικό Συμβούλιο έχει σήμερα – γιατί Υπουργικό Συμβούλιο είναι οι Υπουργοί και οι Αναπληρωτές- είκοσι πέντε άτομα. Η προηγούμενη κυβέρνηση των ΣΥΡΙΖΑ - ΑΝΕΛ είχε τριάντα τρία άτομα Υπουργικό Συμβούλιο. Deputy Ministers, βοηθούς, σαφώς και χρειάζονται και χρειάζονται πάρα πολλοί για να εφαρμοστεί καλύτερα και σε λεπτομέρεια αυτό το μεγάλο κομμάτι.

Να ευχηθούμε όλοι, να προσπαθήσουμε όλοι, κάνοντας αρχή από αυτό το σχέδιο νόμου, να φτιάξουμε μια δημόσια διοίκηση ακόμη καλύτερη, ακόμη πιο αξιόπιστη, γιατί είναι καλό είναι να διαλέξουμε τους καλύτερους, να δούμε και πώς θα ελέγχεται και θα επιβραβεύεται η αξιοσύνη τους μέσα στο δημόσιο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε τώρα στους Κοινοβουλευτικούς Εκπροσώπους, πάλι κατά ανάστροφη σειρά.

Η κ. Αδαμοπούλου έχει τον λόγο για τρία λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ κατ’ αρχάς θεωρώ ότι μη λαϊκισμός και σοβαρή πολιτική στάση είναι όταν κάποιοι καταλογίζουν στην Κυβέρνηση συγκεκριμένα πράγματα με συγκεκριμένα νούμερα, ή να βγαίνετε και να τα διαψεύδετε ή να ζητάτε συγγνώμη. Δεν διαψεύσατε τα νούμερα. Μπήκατε στην μικροπολιτική διαδικασία να συγκρίνετε τι έκανε ο ΣΥΡΙΖΑ επί της διακυβέρνησής του. Θα πρέπει να σας πω ότι το επιχείρημα που χρησιμοποιήσατε αν εγώ θα αρνηθώ τον επιστημονικό συνεργάτη μου είναι η επιτομή του λαϊκισμού. Και βέβαια στην επιτομή του λαϊκισμού έχει επιδοθεί έτσι κι αλλιώς η Κυβέρνηση της Νέας Δημοκρατίας με τον κυριολεκτικά εμετό προπαγάνδας στον οποίο επιδίδονται καθημερινά τα κανάλια σας, οι καναλάρχες, με τα fake news.

Αφού με ρωτήσατε όμως, κύριε Υπουργέ, σας καλώ τότε να θεσμοθετήσετε, να πάρετε μία νομοθετική πρωτοβουλία, με την οποία να καταργήσετε να πληρώνονται επιστημονικοί συνεργάτες έξτρα και να τους πληρώνουμε εμείς…

(ΔΙΑΚΟΠΗ ΛΟΓΩ ΤΕΧΝΙΚΟΥ ΠΡΟΒΛΗΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Επειδή φοβάμαι ότι θα ξανακλείσει το σύστημα, συνεχίστε, κυρία Αδαμοπούλου. Και να είμαστε σύντομοι, γιατί φοβάμαι μη χαλάσει το σύστημα για την ψηφοφορία.

Ορίστε, κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Επαναλαμβάνω από εκεί που διεκόπη η ομιλία μου, κύριε Υπουργέ.

Αφού, λοιπόν, με προκαλέσατε, σας καλώ και εγώ να θεσμοθετήσετε οι επιστημονικοί συνεργάτες να πληρώνονται από την προσωπική μας τσέπη. Και θα είμαι η πρώτη που θα το κάνω. Εσείς δέχεστε τους προσωπικούς σας συνεργάτες, δέκα, δώδεκα, δεκαπέντε, όσοι είναι, να τους πληρώνετε προσωπικά και όχι να επιβαρύνεται έξτρα ο προϋπολογισμός;

Επίσης, σας καλώ, επειδή είπατε για δέκα σε σχέση με τον κ. Βαρουφάκη, όλο το επιτελικό κράτος να καταθέσει στα Πρακτικά και να κοινοποιήσει πόσους συνεργάτες έχει ο καθένας σας, ποιος είναι ο μισθός τους και ποια είναι τα προσόντα τους. Γιατί φροντίσατε και να αυξήσετε τους μισθούς και να μειώσετε τα προσόντα.

Με κατηγορήσατε για λαϊκισμό. Βέβαια, κανείς δεν βγήκε εμένα προσωπικά να με κατηγορήσει για διασπάθιση δημοσίου χρήματος ούτε τον κ. Βαρουφάκη. Κι αν μας κατηγορούσε, θα κρατούσαμε μια πολύ σοβαρή πολιτική θέση: Θα ζητούσαμε συγγνώμη, κάτι το οποίο εσείς δεν έχετε την ευθιξία να κάνετε.

Ανέφερα και για διασπάθιση δημοσίου χρήματος σε σχέση με τα κανάλια. Αυτό το κάνατε γαργάρα. Δεν είπατε κάτι. Δεν αναφέρθηκα μόνο στο θέμα του στρατού των μετακλητών. Ομοίως, και για τις απευθείας αναθέσεις δεν ξέρω αν έχετε να πείτε κάτι.

Είναι μικροπολιτική η τακτική σας όλη την ώρα να μπαίνετε στη διαδικασία της σύγκρισης, το τι έκανε ΣΥΡΙΖΑ, τι κάνετε εσείς και να κάνετε ένα κοινοβουλευτικό debate.

Όσο για την υγεία, γιατί από εκεί ξεκίνησε όλο το θέμα, πάλι με νούμερα θα μιλήσω. Αν θεωρείτε ότι τα νούμερα που καταθέτουμε είναι λαϊκισμός, καταργείτε την επιστήμη των μαθηματικών. Αυτό κάνετε.

Μιλάει ξεκάθαρα το πρακτορείο «BLOOMBERG» που έχει πει ότι η Ελλάδα είναι στην πεντηκοστή θέση σε σχέση με πενήντα τρεις χώρες. Είναι, δηλαδή, σχεδόν στην τελευταία θέση σε επίπεδο ενίσχυσης του Εθνικού Συστήματος Υγείας, σε επίπεδο αριθμό κρουσμάτων, ποσοστό θνησιμότητας. Σε διαγνωστικά τεστ πανευρωπαϊκά είμαστε στην τελευταία θέση. Να υπενθυμίσω ότι με βάση τον προϋπολογισμό σας, οι δαπάνες της υγείας είναι μειωμένες κατά 572 εκατομμύρια ευρώ; Αυτό λαϊκισμός είναι;

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τώρα μην κάνουμε…

**ΑΓΓΕΛΙΚΗ ΑΔΑΜΟΠΟΥΛΟΥ:** Μιλάμε με νούμερα, κύριε Πρόεδρε, και μας λένε λαϊκιστές.

**ΠΡΟΕΔΡΕΥΩΝ (Νικήτας Κακλαμάνης):** Αλλά να είμαστε και επί του θέματος.

**ΑΓΓΕΛΙΚΗ ΑΔΑΜΟΠΟΥΛΟΥ:** Επί του θέματος είμαι.

**ΠΡΟΕΔΡΕΥΩΝ (Νικήτας Κακλαμάνης):** Μα, το ΑΣΕΠ συζητάμε σήμερα.

**ΑΓΓΕΛΙΚΗ ΑΔΑΜΟΠΟΥΛΟΥ:** Απαντάω στον κ. Βορίδη γι’ αυτό που μου καταλόγισε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε και κλείστε, παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, λοιπόν, λέγοντας για τελευταία φορά ότι οφείλετε να ζητήσετε μία συγγνώμη και σε επικοινωνιακού τύπου παιχνίδια δεν επιδίδεται το ΜέΡΑ25, επιδίδεται μόνο η Κυβέρνησή σας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Εγώ ευρισκόμενος στην Έδρα δεν πρόκειται –δεν το έχω κάνει ποτέ και δεν θα το κάνω και απόψε- να πάρω θέση σχετικά με τους μετακλητούς. Θα μου επιτρέψετε, όμως, να υπερασπιστώ την αξιοπρέπεια των Ελλήνων και Ελληνίδων, που οι εκάστοτε κυβερνητικοί αξιωματούχοι, Βουλευτές ή δήμαρχοι -και δεν ξέρω ποιοι άλλοι- τους παίρνουμε ως επιστημονικούς συνεργάτες, γιατί είναι άνθρωποι οι οποίοι δουλεύουν, βοηθούν και έχουν και τα προσόντα τους. Δηλαδή, έχει γίνει ένα μπαλάκι και είναι σαν να μην είναι τίποτα. Με αυτό νομίζω ότι εκφράζω όλους σας.

Προχωράμε. Κύριε Παφίλη, θέλετε τον λόγο για τρία λεπτά; Ορίστε.

**ΑΘΑΝΑΣΙΟΣ ΠΑΦΙΛΗΣ:** Ναι, παρ’ ότι μίλησα…

**ΠΡΟΕΔΡΕΥΩΝ (Νικήτας Κακλαμάνης):** Το έχω δει, αλλά γίνεται για όλους.

**ΑΘΑΝΑΣΙΟΣ ΠΑΦΙΛΗΣ:** Ναι, ωραία, εντάξει.

Θα κάνω μία εκτίμηση. Οι αψιμαχίες εδώ είναι εφηβικό παιχνίδι κυριολεκτικά. Και μάλιστα, κύριε Βορίδη, εσείς το τροφοδοτείτε, δεν μπαίνετε στην ουσία. Τι τροφοδοτείτε; Ότι έχουμε την Αριστερά και τους σοσιαλιστές; Καλά, σοβαρολογούμε; Με το ΝΑΤΟ; Με τους Αμερικάνους; Με τον καπιταλισμό; Με τις ιδιωτικοποιήσεις; Με ενενήντα εννιά χρόνια τη δημόσια περιουσία που είπατε; Και μάλιστα, τότε προκάλεσα κάποιον –δεν θέλω να πω ποιον- να πει αν θα βγει η Νέα Δημοκρατία και θα το αλλάξει.

Με όλα αυτά και υποτίθεται ότι κάνετε αντιπαράθεση με την Αριστερά; Ποια Αριστερά; Η Αριστερά έχει συγκεκριμένα χαρακτηριστικά και δεν είναι αυτά. Είναι το αντίθετο. Απλά, σας βολεύει και εσάς και τον ΣΥΡΙΖΑ. Μιλάω για τους βασικούς «παίκτες» αυτήν τη στιγμή. Υπάρχει πλήρης συμφωνία. Εγώ το απέδειξα με έξι σημεία.

**ΠΑΥΛΟΣ ΠΟΛΑΚΗΣ:** (Δεν ακούστηκε)

**ΑΘΑΝΑΣΙΟΣ ΠΑΦΙΛΗΣ:** Μην ξύνεσαι στην γκλίτσα του τσοπάνη, Παύλο, και μιλάω στον ενικό.

Εδώ τώρα τι συγκρούεται; Συγκρούεται ποιος θα έχει –δεν θα πω «την κουτάλα» που λέει ο λαός, γιατί μπορεί να βάλουμε όλους στο ίδιο τσουβάλι- τη διαχείριση ενός βάρβαρου συστήματος, το οποίο σήμερα έχει καταρρεύσει αντικειμενικά, άσχετα αν ο κόσμος για διάφορους λόγους ακόμα δεν έχει πάρει μπροστά. Αλλά ξέρετε ότι η καταιγίδα ξεκινάει από τη λιακάδα. Αυτό θέλω να σας πω. Έρχονται κάτι συννεφάκια και μετά ξεσπάει η θύελλα, γιατί είναι αντικειμενικό και αυτό θα γίνει.

Όμως, γι’ αυτό μόνο ένα κόμμα μέχρι τώρα -δεν ξέρουμε στο μέλλον τι θα προκύψει- λέει την πραγματικότητα, την αλήθεια και κάνει ιδεολογική αντιπαράθεση. Εμείς ούτε κάνουμε προσωπικές αιχμές ούτε λέμε –πώς να το πω;- διάφορα που είναι και λίγο υποτιμητικά καμμιά φορά. Και αυτό γίνεται εκατέρωθεν, για να κρυφτεί η ταύτιση.

Ο καβγάς είναι ποιος θα έχει το πάνω χέρι στη διαχείριση του συστήματος. Εσείς λέτε ότι είστε πιο γνήσιοι. Ο ΣΥΡΙΖΑ λέει ότι «εμείς είμαστε κάτι καλύτερο και ότι μπορούμε να το μαλακώσουμε», αλλά η ιστορία έχει αποδείξει ότι δεν αλλάζει ούτε μεταμορφώνεται.

Το δεύτερο σημείο, είναι ότι εμείς δεν είμαστε αδιάφοροι για το σήμερα, ούτε τα παραπέμπουμε όλα στον σοσιαλισμό-κομμουνισμό. Κάνουμε κάποιες συγκεκριμένες προτάσεις. Παράδειγμα και δεν θα πάω μακριά. Δέχεστε την τροπολογία για τους εκπαιδευτικούς που αποκλείστηκαν;

**ΕΥΑΓΓΕΛΙΑ ΛΙΑΚΟΥΛΗ:** Πρέπει να φορέσετε τη μάσκα σας.

**ΑΘΑΝΑΣΙΟΣ ΠΑΦΙΛΗΣ:** Όχι, δεν έχω κανέναν εδώ κοντά. Είναι πολύ μακριά όλοι. Δεν μπορώ με τη μάσκα, είμαι σαν αιχμάλωτος. Εδώ τουλάχιστον είναι ασφαλές, είναι τρία μέτρα.

**ΠΡΟΕΔΡΕΥΩΝ (Νικήτας Κακλαμάνης):** Η κ. Λιακούλη τυπικά έχει δίκιο, γιατί αυτός είναι ο κανονισμός, να φοράμε μάσκα. Όμως, επειδή τελειώνετε, δεν πειράζει. Ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Έλεγα, λοιπόν, να μην πάμε τώρα μακριά. Η ιδεολογική αντιπαράθεση είναι ιδεολογική. Δύο γραμμές υπάρχουν. Ούτε τρεις, ούτε τέσσερις. Λέω όμως τώρα, δεν ενδιαφερόμαστε; Ορίστε, πείτε μας γιατί δεν δέχεστε την τροπολογία που καταθέσαμε; Γιατί αποκλείστηκαν πάρα πολλοί εκπαιδευτικοί λόγω κακής λειτουργίας του κράτους σας, είτε επιτελικού είτε συριζαϊκού; Γιατί κράτος είναι, ταξικό. Γιατί δεν την δέχεστε;

Σας είπαμε, μονιμοποιήστε τις τέσσερις χιλιάδες των υγειονομικών που δουλεύουν τόσα χρόνια με τον ΟΑΕΔ και καλύπτουν πάγιες ανάγκες. Γιατί δεν το κάνετε; Δώστε μία απάντηση. Να μην πάμε στα γενικά και στα θεωρητικά, μπορούμε να τα συζητάμε πάρα πολλές φορές. Γιατί άλλες τροπολογίες, οι οποίες είναι άμεσες και αναγκαίες, δεν τις δέχεστε; Εδώ είναι το ερώτημα. Έχετε απάντηση; Νομίζω ότι δεν μπορείτε να βρείτε ούτε με συνδικαλιστικά κόλπα ούτε με συνελεύσεις…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, παρακαλώ ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Εμείς κάναμε μία καθαρή αντιπαράθεση, πολιτική αντιπαράθεση, γενικότερη για το πού πάει η κατάσταση και ξαναλέμε στους εργαζόμενους ότι παλεύουμε για ό,τι μπορέσουμε να πάρουμε, αλλά το κράτος δεν αλλάζει. Δεν αλλάζει, υπηρετεί αυτό που λέει η ιδεολογία σας και που οι άλλοι το δέχονται και χωρίς να το λένε. Δηλαδή, λένε έναν περίπου καπιταλιστικό σοσιαλισμό ή εάν θέλετε, βάλτε και το ανάποδο. Εμείς λέμε ότι ανατροπή, αλλαγή αυτής της κοινωνίας είναι πια αντικειμενικά ώριμο να γίνει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, εάν θέλετε να μιλήσετε χωρίς μάσκα, ελάτε στο Βήμα. Δεν πειράζει που είναι λίγος ο χρόνος, μιλήστε από το Βήμα καλύτερα, γιατί πρέπει να κρατάμε αυτά που αποφασίζουμε μόνοι μας, πρέπει να τα τηρούμε κιόλας.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε. Θα είμαι σύντομος.

Κατ’ αρχάς, άκουσα και τον κ. Πλεύρη και τον κ. Βορίδη να στηρίζουν ένα μέρος των τοποθετήσεών τους πάνω σε ένα επιχείρημα, το τι γινόταν πριν από το 1994, λέγοντας ότι εντάξει, ήρθε ο νόμος Πεπονή το 1994, αλλά μετά το 1994 τι κάνατε εσείς που μιλάτε για τον νόμο Πεπονή; Το είπατε και εσείς, κύριε Βορίδη, και εσείς, κύριε Πλεύρη.

Έχετε καταλάβει την ουσία της πολιτικής μομφής που σας απευθύνεται από το σύνολο της Αντιπολίτευσης; Ανεξαρτήτως από την αιτιολόγηση που ακούσατε προηγουμένως από τον κ. Ζαχαριάδη, τι ισχυριζόμαστε; Ότι πάτε τη χώρα το 2021 στην εποχή προ του 1994, εκεί που εσείς λέτε ότι γίνονταν αθρόες προσλήψεις αναξιοκρατικές και εκτός ΑΣΕΠ, γιατί βεβαίως δεν υπήρχε το ΑΣΕΠ. Γι’ αυτό σας κατηγορούμε και αμύνεστε με το επιχείρημα τού τι γινόταν πριν από το 1994, και γιατί κάποιος έχει ορόσημο, σημείο ιστορικής αναφοράς το 1994;

Ναι, το 1994 ήταν μία τομή, μία μεταρρύθμιση, για να πάει η χώρα μπροστά και ήταν μία έμπρακτη αυτοκριτική μιας παράταξης, ενός κόμματος, που μόνο του τότε πήρε την ευθύνη να κάνει την αυτοκριτική του και να πει «από εδώ και πέρα αλλάζω». Και εσείς εκεί που προσπαθεί η χώρα διαρκώς να κινηθεί σ’ αυτή την κατεύθυνση τι κάνετε τώρα, ερχόμενοι να κυβερνήσετε το 2019; Τραβάτε τη χώρα στα προ του 1994. Το λέω, για να καταλάβετε την αξία του επιχειρήματος το οποίο αναπτύσσετε.

Επίσης, κύριε Βορίδη, είναι καλό να επιχειρείτε να ασκήσετε κριτική στην κριτική που σας ασκείται. Όμως, πρέπει να απαντάτε στην κριτική γιατί νομοθετείτε. Πρέπει να υπερασπίζεστε τις κυβερνητικές αποφάσεις σας. Δεν αρκεί να ασκείτε κριτική στην Αντιπολίτευση. Δηλαδή, κύριε Βορίδη, γιατί η κεντρική επιτροπή εξετάσεων δεν αποφασίζετε να έχει πλειοψηφία μελών του ΑΣΕΠ; Γιατί δεν αποφασίζετε να συγκροτηθεί με απόφαση της ολομέλειας του ΑΣΕΠ; Γιατί δεν αποφασίζετε ο πρώτος διαγωνισμός να γίνει σε ανύποπτο χρόνο, σε έναν χρόνο από σήμερα το αργότερο; Γιατί όλα αυτά; Απαντήστε. Όσο δεν απαντάτε, είστε εκτεθειμένος και με την πλάτη στον τοίχο, ό,τι και αν πείτε, ό,τι πετριές και αν πετάξετε δεν πιάνουν τόπο, για τον απλούστατο λόγο ότι εδώ δεν κρίνεται το τι λέει ο κάθε Βουλευτής της Αντιπολίτευσης, αλλά κρίνει από εσάς ο ελληνικός λαός αυτό που θα δει στο τέλος να υπάρχει στα χαρτιά.

Και κάτι άλλο. Είπατε πολλά. Εγώ δεν θα επεκταθώ τώρα. Λέτε όμως για προσλήψεις. Σας είπαμε, γιατί δεν καταργείτε όλες τις διατάξεις που έγιναν κατά παρέκκλιση; Λέτε «κάναμε προσλήψεις λόγω της πανδημίας». Ανακριβέστατο, ψευδέστατο. Οι χίλιοι πεντακόσιοι ειδικοί φρουροί που προσελήφθησαν εκτός ΑΣΕΠ και εκτός πανελληνίων είχαν σχέση με την πανδημία; Οι οκτακόσιοι συνοριοφύλακες που προσελήφθησαν εκτός ΑΣΕΠ και εκτός πανελληνίων, είχαν καμμία σχέση με την πανδημία; Δυόμισι χιλιάδες ήδη μέτρησα, δυόμισι χιλιάδες είναι αυτοί που σας είπα. Οι πενήντα κτηνίατροι που κατ’ έτος εσείς έχετε ακόμη και σήμερα αφήσει εν ισχύι τη διάταξη που περάσατε στο Υπουργείο Αγροτικής Ανάπτυξης και θα προσλαμβάνονται εκτός ΑΣΕΠ, είχαν σχέση με την πανδημία; Καμμία σχέση.

Ο αξιοκρατικός νόμος του ΑΣΕΠ που πρέπει να έχει χώρο για τις προσλήψεις, δεν πρέπει να προβλέπει τι κάνουμε σε επείγουσες διαδικασίες; Βεβαίως πρέπει και το προβλέπει αλλά εσείς θέλετε να τον παραβιάζετε, γιατί σας ενδιαφέρει να επαναφέρετε το πελατειακό ρουσφετολογικό κράτος, το οποίο είναι αυτό που τροφοδοτεί και ζωογονεί τη δική σας πολιτική δύναμη και παρουσία. Περί αυτού πρόκειται. Εάν είχατε άλλη βούληση, όλα αυτά που λέμε τώρα θα τα καθαρίζατε. Θα ερχόσασταν εδώ και θα βάζατε μία διάταξη και θα λέγατε ότι από σήμερα η χώρα προσλαμβάνει με αυτόν τον νόμο, καταργούμε όλες τις επιμέρους διατάξεις. Δεν το έχετε κάνει. Θα λέγατε ότι κάνουμε μία κεντρική επιτροπή διαγωνισμού που θα αποτελείται από μέλη του ΑΣΕΠ και ούτω καθεξής.

Κάτι τελευταίο, κύριε Πρόεδρε, και ολοκληρώνω.

Κύριε Βορίδη, μου θυμίσατε αυτό που λέγαμε στο σχολείο καμμιά φορά, όταν ακούγαμε διάφορους φίλους να λένε διάφορα και όταν ενοχλούμασταν γιατί αισθανόμασταν ότι γίνεται μεταξύ σοβαρού και αστείου ένα παιχνίδι πάνω στη νοημοσύνη μας, λέγαμε «έχει άλλο πιο έξυπνο παιδί από εσένα η μάνα σου;». Έρχεστε εσείς σήμερα εδώ και μιλάτε σε εμάς για τους μετακλητούς. Οι προσλήψεις μετακλητών που έκανε η προηγούμενη κυβέρνηση, ήταν μία από τις βασικές προεκλογικές και προσωπικές πολιτικές «σημαίες» του κ. Μητσοτάκη. Εδώ έχω δημοσιεύματα που πρόλαβαν οι συνεργάτες μου και μου τα έδωσαν. «Θα γκρεμίσω το κομματικό κράτος του ΣΥΡΙΖΑ, για να χτίσουμε ένα αξιοκρατικό δημόσιο», «Οι μόνοι που καλοπερνάνε είναι οι κομματικοί μετακλητοί του ΣΥΡΙΖΑ» και έρχεστε εσείς εδώ μετά από ενάμιση χρόνο διακυβέρνησης και αναγνωρίζετε ότι έχετε πάρει περισσότερους μετακλητούς από αυτούς που υπήρχαν το 2019 με υπολογισμούς, που εάν άκουσα καλά, κύριε Βορίδη, είπατε ότι είναι τριακόσιοι είκοσι ένας; Ο υπολογισμός σας έβγαλε τριακόσιους είκοσι έναν παραπάνω; Και λέτε ότι αυτούς τους προσέλαβαν οι δήμαρχοι; Με νομοθέτηση της Κυβέρνησής σας έγινε. Όταν έλεγε ο κ. Μητσοτάκης για μετακλητούς στο δημόσιο, δεν έλεγε εκτός ΟΤΑ, δεν έλεγε εκτός αυτοδιοίκησης, έλεγε συνολικά πόσους πληρώνει ο ελληνικός λαός, ο Έλληνας φορολογούμενος.

Και έρχεστε, λοιπόν, εσείς, κύριε Βορίδη, και μιλάτε για τους μετακλητούς, όταν είχατε κάνει κεντρική προεκλογική «σημαία» ότι αυτό που συνέβαινε στη χώρα ήταν απαράδεκτο και θα το καταργούσατε και αναγνωρίζετε εδώ ότι έχετε προσλάβει περισσότερους μετακλητούς, που κοστίζουν πολύ περισσότερο στον Έλληνα φορολογούμενο, και αντί να ζητήσετε συγγνώμη, ζητάτε και τα ρέστα; Ε, δεν γίνεται, κύριε Βορίδη!

Σας ευχαριστώ, κύριε Πρόεδρε.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλεύρη, εάν μιλήσετε με μάσκα, μπορείτε να μιλήσετε από τη θέση σας. Έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, πρέπει να δοθούν κάποιες απαντήσεις, για να μη λέγονται ανακρίβειες εδώ πέρα.

Πρώτα απ’ όλα, αναφορικώς με το τι ειπώθηκε ότι έχει γίνει με το Εθνικό Σύστημα Υγείας, θέλω να πω ότι έχει γίνει υπερδιπλασιασμός κλινών ΜΕΘ. Πεντακόσιες εβδομήντα ήταν αυτές που άφησαν ο κ. Ξανθός με τον κ. Πολάκη, και τώρα φτάνουν στις χίλιες τριακόσιες. Υπάρχουν 25% παραπάνω δαπάνες για το σύστημα υγείας που έγιναν μέσα στο 2020 και το προσωπικό από ογδόντα εννέα χιλιάδες έχει γίνει εκατό χιλιάδες.

Δεν μπορείτε να λέτε από αυτό εδώ το Βήμα ότι υπάρχουν Έλληνες συμπολίτες μας, οι οποίοι βρέθηκαν στη δύσκολη θέση και δεν είχαν τη θεραπεία που έπρεπε να έχουν. Την είχαν, και απόδειξη αυτού είναι ότι ενώ άλλες χώρες με πολύ καλύτερο σύστημα υγείας χρειάστηκαν να μεταφέρουν κόσμο εκτός της χώρας του για να νοσηλευτεί, στην Ελλάδα με ένα Εθνικό Σύστημα Υγείας που μας παραδώσατε, με πεντακόσιες εβδομήντα κλίνες ΜΕΘ, καταφέραμε να έχουμε τόσες κλίνες ΜΕΘ και να μη χρειαστούν.

Λέτε για επίταξη ιδιωτικών κλινικών. Δεν γνωρίζετε ότι υπάρχει πλήρης συμφωνία με τις ιδιωτικές κλινικές για τις κλίνες ΜΕΘ, ότι το σύνολο των κλινών των ιδιωτικών κλινικών σε ΜΕΘ έχουν δοθεί στο Εθνικό Σύστημα Υγείας και μπορεί ανά πάσα στιγμή να τις χρησιμοποιεί;

Εάν γινόταν η επίταξη όπως τη θέλατε, θα σήμαινε ότι τον Μάρτιο και τον Απρίλιο, που δεν χρειαζόμασταν κλίνες ΜΕΘ, θα πληρώναμε καθημερινά τσάμπα κλίνες ΜΕΘ, γιατί νομικός είστε και γνωρίζετε πολύ καλά ότι όταν επιτάσσεις κάτι, από εκείνη τη στιγμή το αποζημιώνεις. Αυτό είναι η επίταξη.

Πάμε παρακάτω. Άκουσα να λέγεται «τι έκανε τα πέντε χρόνια ο ΣΥΡΙΖΑ με το Νομικό Συμβούλιο του Κράτους». Πραγματικά είναι εκπληκτικό. Τι ειπώθηκε; «Περιμέναμε την Αμερική για να κάνουμε ενέργειες»! Μα εδώ διεξαγόταν έρευνα. Είχαν ασκηθεί ποινικές διώξεις. Αν, δηλαδή, η Αμερική δεν έφτανε ποτέ σε απόφαση, τι θα έκανε το ελληνικό δημόσιο;

Και ακούστε κάτι ωραίο. Είχαν ασκηθεί ποινικές διώξεις. Πήγαινε ο κ. Φρουζής και δικαζόταν στα δικαστήρια και μας είπε και αθωώθηκε σε υποθέσεις και δεν υπήρχε παράσταση πολιτικής αγωγής του ελληνικού δημοσίου. Γιατί το ελληνικό δημόσιο δεν πήγαινε σε αυτές τις δίκες που δικάζονταν γιατροί για υπερσυνταγογραφήσεις, δικάζονταν στελέχη της «NOVARTIS»; Θα σας πω γιατί. Διότι ενώ η έρευνα για τους γιατρούς ξεκίνησε από την κ. Ράικου και μόνο, που έστειλε και ζήτησε τους τραπεζικούς λογαριασμούς, από τον Φεβρουάριο του 2018 μέχρι τον Σεπτέμβριο του 2019 δεν έγινε καμμία έρευνα για γιατρούς, διότι η εντολή που δώσατε τότε εσείς του ΣΥΡΙΖΑ, ήταν ότι θα γίνεται έρευνα μόνο για πολιτικούς, με ψευδομάρτυρες οι οποίοι υπάρχουν και έχουν ασκηθεί ποινικές διώξεις και σε εισαγγελείς από τη δικαιοσύνη και σε Αναπληρωτή Υπουργό από τη Βουλή, και τον Σεπτέμβριο του 2019 -αφού ήρθε η κ. Ράικου στην επιτροπή και είπε ότι δεν έχει γίνει κανένας έλεγχος για γιατρούς -τότε ξεκίνησαν οι έλεγχοι οι σοβαροί και έχουμε φτάσει σήμερα σε ένα σημείο. Στην επιτροπή μας το 2020 ήρθαν οι έλεγχοι στους γιατρούς. Και ξέρετε και κάτι ακόμα; Γιατί έχουν παραγραφεί αδικήματα;

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε.

**ΑΘΑΝΑΣΙΟΣ ΠΛΕΥΡΗΣ:** Όχι, δεν κλείνω. Δύο λεπτά, κύριε Πρόεδρε. Είχα έξι λεπτά και δεν έκανα χρήση.

Γιατί, λοιπόν; Διότι δεν γινόταν έλεγχος και όλα τα πλημμελήματα δεν υπάρχουν τώρα, παρεγράφησαν, πέρασαν οι πενταετίες. Και όποιος εδώ πέρα έρχεται και αναφέρεται ψευδώς στην απόφαση της Αμερικής, πραγματικά χυδαιολογεί, ακόμα και την έσχατη στιγμή. Είναι η απόφαση του Νιου Τζέρσεϊ, που το μόνο πράγμα για το οποίο έρχεται και αναγνωρίζει το αμερικανικό δημόσιο και η εταιρεία «NOVARTIS» είναι μόνο υπερσυνταγογράφηση από γιατρούς, από κλινικές δοκιμές φαρμάκων που δίνονταν λεφτά ως δωροδοκίες σε γιατρούς. Μόνο υπερσυνταγογράφηση, ούτε υπερτιμολόγηση ούτε καμμία άλλη πράξη.

Και δεν τολμήσατε ποτέ και εδώ έχετε ευθύνη ως Υπουργοί, γιατί αν από το 2015, που είχε πάει ο φάκελος στην εισαγγελία, είχατε ζητήσει την άποψη του Νομικού Συμβουλίου του Κράτους, θα ερχόταν και θα σας έλεγε σε ποιες ενέργειες πρέπει να προβείτε. Και ποιοι το έκαναν αυτό; Το έκανε ο Κυριάκος Μητσοτάκης, όπως είχε πει τότε από την πρώτη στιγμή ότι το σκάνδαλο είναι υπαρκτό και αφορά γιατρούς, και η σκευωρία είναι ότι ένα υπαρκτό σκάνδαλο με ψευδομάρτυρες και με πιέσεις που έκαναν οι εισαγγελικοί λειτουργοί με εντολή δικών σας Υπουργών, το στρέψατε εναντίον πολιτικών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλεύρη, κλείστε.

**ΑΘΑΝΑΣΙΟΣ ΠΛΕΥΡΗΣ:** Άρα, υπάρχει και σκάνδαλο και σκευωρία. Η απόφαση του Νιου Τζέρσεϊ είναι ξεκάθαρη και εσείς δεν τολμήσατε, δεν διεκδικήσατε ούτε 1 ευρώ για το ελληνικό δημόσιο, γιατί δεν σας ένοιαζε η τιμωρία της «NOVARTIS» αλλά σας ένοιαζε η στοχοποίηση πολιτικών προσώπων.

**ΙΩΑΝΝΗΣ ΡΑΓΚΟΥΣΗΣ:** Για τη δήλωση του κ. Μητσοτάκη θα πείτε κάτι;

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, επειδή εγώ έχω μάθει να κρατάω τις υποσχέσεις μου, δύο λεπτά ο κ. Πολάκης και κλείνει ο Υπουργός.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Κυρία Αδαμοπούλου, έχουμε τελειώσει.

**ΑΓΓΕΛΙΚΗ ΑΔΑΜΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Ήταν κατά παρέκκλιση. Ειδικά εσείς έχετε μιλήσει είκοσι δύο λεπτά στην πρωτολογία σας. Μην παραπονιέστε. Και παρά ταύτα, σας έδωσα τον λόγο. Δεν θα πάμε έτσι.

**ΑΓΓΕΛΙΚΗ ΑΔΑΜΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Εκφράζω δε ως παλαιός κοινοβουλευτικός την απογοήτευσή μου, διότι ενώ συζητάμε σήμερα ένα θεσμικό νομοσχέδιο, από τις δυόμισι ώρες που είμαι εγώ στην Έδρα, τις δύο ώρες άκουσα πράγματα που δεν είχαν καμμία σχέση με το νομοσχέδιο!

**ΑΓΓΕΛΙΚΗ ΑΔΑΜΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Λυπούμαι, δεν έχετε τον λόγο.

Για δύο λεπτά, έχει τον λόγο ο κ. Πολάκης.

Ορίστε.

**ΑΓΓΕΛΙΚΗ ΑΔΑΜΟΠΟΥΛΟΥ:** Δεν θα το εκμεταλλεύεται αυτό η Νέα Δημοκρατία, όταν δεν έχουμε χρόνο…

**ΠΡΟΕΔΡΕΥΩΝ (Νικήτας Κακλαμάνης):** Δεν καταγράφεται τίποτα από αυτά που λέτε.

**ΑΓΓΕΛΙΚΗ ΑΔΑΜΟΠΟΥΛΟΥ:** …

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, έχετε τον λόγο, ορίστε.

**ΠΑΥΛΟΣ ΠΟΛΑΚΗΣ:** Τα λέω όσο πιο γρήγορα μπορώ και ευχαριστώ κατ’ αρχάς που μου δίνετε τον λόγο.

Κύριε Βορίδη, όταν ήσασταν Υπουργός Υγείας, μαζί με τους συναδέλφους που ήσασταν, είχατε πενήντα δύο μετακλητούς στο Υπουργείο. Εγώ με τον Ξανθό είχαμε δεκαοκτώ. Όταν ήσασταν Υπουργός Αγροτικής Ανάπτυξης, είχατε τριάντα έξι. Ο Αραχωβίτης και η Τελιγιορίδου είχαν είκοσι τέσσερις.

Στα στοιχεία που παραθέσατε κρύψατε τα εξής πράγματα, πρώτον, ότι με νομοθετική ρύθμιση του πρώτου νόμου που ψηφίσατε του «επιτελικού κράτους», οι εκατόν σαράντα μετακλητοί και συνεργάτες της γραμματείας του Μεγάρου Μαξίμου, αυτούς που είχε ο Αλέξης Τσίπρας, έγιναν πεντακόσιοι. Δεν είναι δυνατόν να έχουμε εννιακόσιους ογδόντα, όταν έχετε αυξήσει τις θέσεις κατά τριακόσιους πενήντα μόνο εκεί. Κρύβετε δύο κρυφές πηγές που βάλατε μετακλητούς, που η μία ήταν το Υπουργείο Μεταναστευτικής Πολιτικής, που στελεχώσατε μια σειρά από υπηρεσίες στο όνομα της έλλειψης προσωπικού με μετακλητούς, και στην Γενική Γραμματεία Πολιτικής Προστασίας. Το άρθρο των μετακλητών σε αυτούς τους δύο φορείς που ανέφερα είναι καμμιά τριακοσοπενηνταριά, άρα είναι ψεύτικα τα στοιχεία που είπατε.

Υπάρχει και ένα άλλο πράγμα. Το κόστος των μετακλητών και συνεργατών αυτήν τη στιγμή είναι 70% μεγαλύτερο από αυτό που ήταν επί ΣΥΡΙΖΑ, και σε επίπεδο της ατομικής αμοιβής του καθενός, αλλά και σαν σύνολο λόγω του αριθμού. Αυτή είναι η πραγματικότητα.

Δεύτερον, και ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με το δεύτερο.

**ΠΑΥΛΟΣ ΠΟΛΑΚΗΣ:** Ναι, ναι.

Κύριε Πλεύρη, λέτε ψέματα από πάνω ως κάτω. Εκατό χιλιάδες τετρακόσιοι πενήντα ήταν το προσωπικό από την υπηρεσία της διαχείρισης του ανθρώπινου δυναμικού που είχε το ΕΣΥ τον Μάιο του 2019. Έναν χρόνο μετά ήταν ενενήντα πέντε χιλιάδες. Αυτή τη στιγμή είναι ενενήντα οκτώ χιλιάδες οκτακόσιοι με το επικουρικό που έχετε προσλάβει. Τα κρεβάτια τα οποία σας παραδώσαμε ήταν πεντακόσια εξήντα οκτώ, όχι πεντακόσια εβδομήντα. Σε έξι μήνες τα κάνατε πεντακόσια πενήντα πέντε. Μέχρι τότε που ξεκίνησε η πανδημία, δεν είχατε προσθέσει κανένα κρεβάτι, ίσα-ίσα είχατε κλείσει και δεκατρία και αυτή τη στιγμή τα λειτουργικά κρεβάτια του ΕΣΥ που προσθέσατε στο σύστημα δεν είναι πάνω από εκατόν τριάντα με εκατόν σαράντα. Το χίλια διακόσια είναι μαγικός αριθμός. Προσθέτετε τα διακόσια τριάντα με διακόσια σαράντα κρεβάτια του ιδιωτικού τομέα που υπήρχαν και τότε και τα εβδομήντα των στρατιωτικών νοσοκομείων που υπήρχαν και τότε. Στα πεντακόσια εξήντα οκτώ που σας παραδώσαμε δεν μετράγαμε αυτά. Τώρα μετράτε αυτά που δεν ήταν ποτέ, εκτός από ορισμένα, στην εφημερία του ΕΚΑΒ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κλείστε.

**ΠΑΥΛΟΣ ΠΟΛΑΚΗΣ:** Και αυτό αποδεικνύεται, γιατί όταν είχαμε εκατό νεκρούς κάθε μέρα, δεν πήγε ποτέ πάνω από εξακόσια η κάλυψη των κλινών.

**ΠΡΟΕΔΡΕΥΩΝ (Νικήτας Κακλαμάνης):** Τα έχουμε ακούσει αυτά εκατό φορές. Κλείστε.

**ΠΑΥΛΟΣ ΠΟΛΑΚΗΣ:** Το καταλάβατε; Όσες ψευτιές και να λέτε, αυτή είναι η πραγματικότητα.

**ΠΡΟΕΔΡΕΥΩΝ (Νικήτας Κακλαμάνης):** Ωραία, τελειώσαμε.

**ΑΘΑΝΑΣΙΟΣ ΠΛΕΥΡΗΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλεύρη, προσέξτε, γιατί είμαι έτοιμος να σας ανακαλέσω στην τάξη όλους σας! Ηρεμήστε!

Κύριε Υπουργέ, κλείνετε τη συνεδρίαση με πέντε λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Ξέρετε, όσοι με ξέρετε -και ορισμένοι είμαστε αρκετά χρόνια σε αυτή την Αίθουσα- ότι πιστεύω στην ιδεολογική αντιπαράθεση. Θεωρώ ότι είναι πολύ γόνιμη η συζήτηση, όταν γίνεται με όρους τέτοιους. Και ξέρετε επίσης ή θα έπρεπε να το ξέρετε, ότι εγώ δεν έρχομαι ποτέ μα ποτέ να πω πράγματα τα οποία δεν γνωρίζω και δεν έχω επαληθεύσει από συγκεκριμένες πηγές στην Αίθουσα αυτή σε ό,τι αφορά το πραγματικό.

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πολάκη, δεν ισχύει για εσάς, δυστυχώς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βορίδη, μπορείτε να μην κάνετε διάλογο, σας παρακαλώ; Λέγετε τις απόψεις σας και μη διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, αλλά αυτό προϋποθέτει να μη διακόπτουμε. Όταν διακόπτουμε…

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε προσωπικές αναφορές.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μα, δεν έκανα προσωπική αναφορά.

**ΠΡΟΕΔΡΕΥΩΝ (Νικήτας Κακλαμάνης):** Πώς; Στον κ. Πολάκη.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, δεν έκανα καμμία προσωπική αναφορά στον κ. Πολάκη. Ο κ. Πολάκης με διέκοψε και μετά έκανα διάλογο.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, συνεχίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, λοιπόν, προσέξτε γιατί το λέω αυτό. Μου λέτε: «Έχεις τριάντα έξι μετακλητούς». Έτσι δεν είπατε; Τι να κάνουμε τώρα που έχω δέκα; Άρα, γιατί λέτε ψέματα σε αυτό; Ακόμα και αν προσθέσετε –προσέξτε τώρα τι μπορεί να διαβάζετε και λέτε αυτό, εγώ να σας δώσω το καλόπιστο του σφάλματός σας- τι έχουν οι δύο Υφυπουργοί και τι έχουν οι δύο γενικοί γραμματείς, ακόμα και αν τα διαβάζετε όλα μαζί και να μου τα βάζετε εμένα και να μου λέτε ότι έχω τριάντα έξι, είναι τριάντα δύο.

Πώς να σας πάρω στα σοβαρά; Σηκώνεστε με πεποίθηση και λέτε τέτοια πράγματα. Θα μου πεις: Είναι σημαντικό; Είναι μεγάλο αυτό το ζήτημα; Όχι, εγώ δεν είπα ότι είναι μεγάλο. Εσείς το αναδεικνύετε και το βάζετε σε αυτήν τη βάση. Και καθόμαστε τώρα και συζητάμε, εάν είναι τριάντα έξι ή τριάντα δύο ή οκτώ ή δέκα. Αφού, όμως, το βάζετε σε αυτή τη βάση, υποχρεωτικά πρέπει να σας απαντήσω. Και λέτε ό,τι να ‘ναι.

Σας προσκομίζω στοιχεία, γιατί έχετε αυτό το επιχείρημα. Το επιχείρημά σας -για να τελειώνουμε με αυτή τη συζήτηση- δεν ήταν «ξέρετε, αυξήσατε κατά τριακόσιους τους μετακλητούς». Το επιχείρημά σας είναι: «Έχετε τρεις χιλιάδες μετακλητούς». Αυτό ακούει ο κόσμος. Κοστίζουν 65 εκατομμύρια, λες και πρόπερσι ήταν μηδέν το κονδύλιο.

Αυτό δεν είναι λαϊκισμός; Αυτό δεν είναι αισχρό ψεύδος; Αυτό δεν είναι παραπλάνηση; Γυρίσατε να πείτε «ναι, ξέρετε, ο αριθμός ήταν δύο χιλιάδες εξακόσιοι και πήγε δύο χιλιάδες εννιακόσιοι»; Και να πείτε κιόλας ότι η Κυβέρνηση έχει μειώσει τους μετακλητούς. Πήραμε, όμως, μία απόφαση πολιτική να βοηθήσουμε το έργο των δημάρχων και τους δώσαμε αυτή τη δυνατότητα. Αυτό λέτε; Από το πρωί αυτό λέτε; Όλες αυτές τις ημέρες αυτό λέτε; Η «Εφημερίδα των Συντακτών» που επικαλείστε αυτό είπε; Ή είπε «Τρεις χιλιάδες οι μετακλητοί του Μητσοτάκη, 65 εκατομμύρια»; Άρα, να εικάσω εγώ ότι η θέση σας είναι ότι από αύριο το πρωί πρέπει να καταργηθεί ο θεσμός.

Και θέλω να ρωτήσω, βέβαια, γιατί μου λέει ο κ. Παφίλης ή ο κ. Ραγκούσης: «Γιατί ανατρέχεις σε αυτό που γινόταν παλιά;». Δηλαδή, με συγχωρείτε, να μην ανατρέξω στο τι γινόταν ενάμιση χρόνο πριν; Διότι ήσασταν τεσσεράμισι χρόνια κυβέρνηση και δεν είδα να τον καταργήσατε τον θεσμό. Τώρα το προτείνετε να καταργηθεί;

**ΙΩΑΝΝΗΣ ΡΑΓΚΟΥΣΗΣ:** Να ανατρέξετε στο τι λέγατε ενάμιση χρόνο πριν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ενάμιση χρόνο πριν, λοιπόν, σας ασκούσαμε κριτική για τον αριθμό. Και σας απαντώ σε αυτό.

**ΙΩΑΝΝΗΣ ΡΑΓΚΟΥΣΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επιτρέψτε μου, κύριε Ραγκούση, γιατί εγώ τα λέω οργανωμένα. Εσείς τα λέτε λειψά. Γι’ αυτό και καθίσταστε αναξιόπιστοι. Γι’ αυτό και όταν λες μία ψέματα, δύο ψέματα, τρεις ψέματα, πέντε ψέματα, μετά ό,τι και να πεις δεν σε πιστεύει κανείς.

Εγώ εκείνο το οποίο λέω, είναι ότι η κριτική ήταν ότι ήταν μεγάλος ο αριθμός. Κι εμείς έχουμε μειώσει τον αριθμό. Μου λέτε τώρα: «Μα, δεν έχεις βάλει μέσα τους τετρακόσιους σαράντα, πεντακόσιους σαράντα από τη Γραμματεία της Κυβέρνησης». Και κοιτάω τα στοιχεία της Γραμματείας της Κυβέρνησης και -προσέξτε- υπάρχει καταιγισμός ψεμάτων για το ζήτημα αυτό. Υπάρχει καταιγισμός όμως!

Προσέξτε, εγώ είμαι πάντοτε επιεικής με την Αριστερά, γιατί ξέρω τι είναι. Και δεν θέλω να σας κρίνω αυστηρά. Πού να σας κρίνω αυστηρά; Δεν την αντέχετε την αυστηρή κριτική. Θα διαλυθείτε.

Εγώ σας δίνω όλο το πλεονέκτημα. Ποιο πλεονέκτημα σας δίνω; Σας δίνω το πλεονέκτημα της αμφιβολίας. Κάντε μία ερώτηση. Ελάτε στον κοινοβουλευτικό έλεγχο. Ρωτήστε τα πράγματα οργανωμένα. Πάρτε τα στοιχεία σας. Ελάτε να συζητήσουμε με βάση τα στοιχεία.

Ήρθατε τώρα και είπατε: «Η Γενική Γραμματεία της Κυβέρνησης…» ακούστε, συνάδελφοι «…έχει τετρακόσιους πενήντα μετακλητούς». Αυτό δεν είπαν; Η Γενική Γραμματεία της Κυβέρνησης έχει εκατό μετακλητούς. Και αυτά δεν τα λέμε από το μυαλό μας. Το λέει στο ΦΕΚ της σύστασής τους. Εδώ, πώς να σας συγχωρήσω; Θα θέλω πολύ να σας συγχωρήσω και να πω: «Δεν ξέρει τι λέει ο κ. Ζαχαριάδης. Λέει άλλ’ αντ’ άλλων, αλλά δεν τα λέει επίτηδες». Τα λέει γιατί δεν είναι ενημερωμένος. Δεν είσαι ενημερωμένος, αλλά αυτό είναι στο ΦΕΚ. Γιατί δεν το διαβάζεις;

Και μου λέτε ότι αυτοί οι εκατό δεν είναι στους εννιακόσιους δέκα, που λέμε ότι είναι και είναι. Μετά αλλάζει το επιχείρημα: «Ναι, αλλά δεν μιλούσαμε γι’ αυτό. Μιλάμε για τη μεταναστευτική πολιτική». Μετά δεν μιλάμε για τη μεταναστευτική πολιτική αλλά μιλάμε για τους ειδικούς φρουρούς.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ, λοιπόν, λέω ότι αδικήσατε -καλά, τον εαυτό σας, δεν με νοιάζει- το νομοσχέδιο σε μία συζήτηση στην οποία όλοι αναγνωρίζουν ότι υπάρχει θεσμικό πρόβλημα και ότι είναι τεράστιες οι καθυστερήσεις.

Μου λέει ο κ. Ραγκούσης -με συγχωρείτε, κύριε Πρόεδρε, θα απαντήσω και σε αυτό και κλείνω- το εξής: «Μα, νομοθέτησες κάθε χρόνο να παίρνεις πενήντα κτηνιάτρους εκτός ΑΣΕΠ».

Αυτό δεν μου είπατε, κύριε Ραγκούση, ότι νομοθέτησα;

**ΙΩΑΝΝΗΣ ΡΑΓΚΟΥΣΗΣ:** Αυτό λέει ο νόμος.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ λέω ότι δεν τον διαβάσατε τον νόμο καλά, γιατί τον έχω αλλάξει. Επειδή, όμως, δεν είμαι πρόχειρος, αλλά είμαι επιφυλακτικός…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δύο λεπτά. Αφήστε με να ολοκληρώσω.

Αφού, κύριε Ραγκούση, είμαι τόσο κακός και έχω νομοθετήσει κιόλας να τους παίρνω κάθε χρόνο, γιατί δεν τους ξαναπήρα; Για πάμε τώρα εδώ. Την είχα τη νομοθεσία.

**ΙΩΑΝΝΗΣ ΡΑΓΚΟΥΣΗΣ:** Θα σας δώσω το τηλέφωνο του Βορίδη να σας απαντήσει.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ο Βορίδης, λοιπόν, σας απαντά ότι έκανε ερμηνεία επί τους θέματος αυτού του νομικού, και είπε ότι δεν μπορεί να τους πάρει και πρέπει να πάρει με άλλη διαδικασία.

Και ο Βορίδης, λοιπόν, σας απαντά ότι ακριβώς επειδή είχε περάσει ένας χρόνος δεν μπορούσε να επικαλεστεί έκτακτες συνθήκες και γι’ αυτό δεν τους πήρε και πήγε με την τακτική διαδικασία. Και με την τακτική διαδικασία τελικώς δεν τους πήρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείστε, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τελειώνω, κύριε Πρόεδρε.

Πάνω, λοιπόν, σε αυτά τα πραγματικά προβλήματα προσλήψεων, προγραμματισμού προσλήψεων, λειτουργίας του δημοσίου εσείς τι κάνατε σήμερα; Επειδή δεν είχατε τίποτα να πείτε, επειδή βρίσκεστε σε πολιτικό αδιέξοδο, επειδή σας πιέζουν και σας λένε ότι δεν κάνετε αντιπολίτευση…

Μα, γιατί δεν κάνετε αντιπολίτευση; Γιατί δεν υπάρχει χώρος για αντιπολίτευση. Γιατί αυτή είναι η Κυβέρνηση που υλοποιεί ένα φιλολαϊκό πρόγραμμα, το οποίο το θέλει ο ελληνικός λαός. Δεν έχετε χώρο για αντιπολίτευση. Κι επειδή δεν έχετε χώρο για αντιπολίτευση, καταλήξατε να λέτε ψέματα για τους μετακλητούς.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θέλω να καταθέσω κάτι.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Το καταθέσατε στα Πρακτικά. Προφανώς είναι ο νόμος του κ. Βορίδη.

Κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Εσωτερικών: «Εκσυγχρονισμός του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού (Α.Σ.Ε.Π.) και λοιπές διατάξεις».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εξήντα ένα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, την τροπολογία, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εκσυγχρονισμός του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού (Α.Σ.Ε.Π.) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 2 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 12 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 30 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 32 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 35 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 45 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 47 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 48 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 49 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 50 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 51 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 52 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 58 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 59 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 61 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 710/70 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Εσωτερικών: «Εκσυγχρονισμός του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού (Α.Σ.Ε.Π.) και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, της τροπολογίας, και στο σύνολό του κατά πλειοψηφία και έχει ως εξής:

(Να καταχωριστεί το κείμενο του νομοσχεδίου σελίδα 471α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 21.15΄ λύεται η συνεδρίαση για αύριο, ημέρα Πέμπτη 14 Ιανουαρίου 2021 και ώρα 11.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**